
Introducere 


Educaţia superioară interbelică, 
între imperativul construcţiei identitare 
şi limitele unei economii agrare 

De ce ar trebui să se rescrie istoria? 

„Evenimentul nu mai are decât o existenţă lingvistică”, afirma Roland Barthes, 
amplificând prin aceasta caracterul proteic al trecutului. Influenţa prezentului asupra 
trecutului survine din două perspective: prima recunoaşte imposibilitatea de a sur¬ 
prinde exhaustiv trecutul (care devine mai puţin decât a fost), iar cea de-a doua 
conferă trecutului o importanţă mult mai mare, pentru că istoricul-narator are avan¬ 
tajul de a cunoaşte evoluţia ulterioară a evenimentelor. „Numai pentru a fi înţeleşi, 
istoricii totdeauna rescriu trecutul din punctul de vedere al prezentului, rearanjând 
datele şi modificând concluziile din mers.” 1 Din această condiţionare derivă imposi¬ 
bila neutralitate a istoricului. Important pare a fi să imprimi un caracter narativ 
trecutului, să îl pui în mişcare; dacă evenimentele sunt subiectele, ceea ce trebuie 
să facă istoricul este să acorde corect predicatele. Astfel, rostul istoricului nu este 
acela de a se erija într-un „tribunal politic, sau moral, al istoriei pe care o studiază” 2 , 
în schimb, bagajul metodologic al istoricului trebuie să se fondeze pe relativism, 
adică pe preeminenţa ipotezei în faţa adevărului, pe textualizări şi contextualizări, 
până la recreionarea unor multiplicităţi ale aceluiaşi interval cronologic. 

Lucrurile se complică şi mai mult când încercăm să abordăm o problematică de isto¬ 
rie contemporană, pentru că aici întâmpinăm dificultatea transferului trecutului din sfera 
memoriei în domeniul istoriei, o devoluţie care implică şi factorul uman. Acesta este şi 
cazul perioadei interbelice din trecutul României. Redeschiderea după 1989 a acestui 
dosar, sensibil şi plin de sensibilităţi, a dat naştere unei vii dezbateri despre cum se poate 
scrie despre deceniile interbelice. Mulţi dintre cei care s-au aplecat asupra acestei peri¬ 
oade - prin abordări revanşarde sau panegirice - mai erau cumva conectaţi la acel trecut 
care nu devenise încă o „ţară străină” (David Lowenthal). Cu atât mai dificil era să 
sondezi această perioadă, cu cât mulţi dintre cei care proveneau din acea lume deveneau 
figuri ale luptei anticomuniste. Aşa s-a ajuns ca perioada interbelică să fie o luptă a 


1. David Lowenthal, Trecutul e o {ară străină , traducere de Radu Eugeniu Stan, Bucureşti, 
Editura Curtea Veche, 2002, p. 17. 

2. Sorin Alexandrescu, Paradoxul român , Bucureşti, Editura Univers, 1998, pp. 17-18. 

prezentului, un transfer temporal al disputelor din trecut. Mulţi erau convinşi că isto¬ 
ria românilor trebuia să se reia de acolo de unde intervenise hiatusul comunist. Prea 
puţin examen critic, nicio definire a poziţiilor de abordare, obsesia restituţiei, presiunea 
memoriei sunt doar câţiva factori care au întârziat asumarea trecutului. Abia de curând 
perioada interbelică a încetat să mai exercite asupra prezentului o influenţă mutilantă 3 . 
Şi tot de curând discursul narativizant a căpătat - cu unele excepţii - forma retrospec¬ 
tivei, nu pe cea a sentinţei. A scrie istoria acestei perioade nu mai trebuie să fie un 
demers panegiric, ci unul holistic, care reordonează trecutul şi îi redă coerenţa pe care 
contemporanii evenimentelor încheiate nu puteau să o întrezărească. Reordonarea în 
sine ar trebui să plece chiar de la elementele temporale. 


O cronologie alternativă a perioadei interbelice 

Anul 1918 este privit drept o apoteoză a ascensiunii României atât de istoriografia 
naţionalistă a perioadei interbelice, cât şi de scrisul istoric din timpul „comunismului 
dinastic” al lui Nicolae Ceauşescu. După 1989, cronologia extrem de sugestivă propusă 
de Keith Hitchins, care se axează pe limitele cronotopice ale dezvoltării unui anumit 
tip de regim politic, a dus la reconsiderarea acestui moment, iar o privire mai critică 
asupra perioadei a scos la iveală existenţa unui „paradox” chiar din momentul unirii 
tuturor românilor. Ceea ce părea a fi un zenit al istoriei se transformă în obsesie a 
rupturii cu trecutul şi în tentaţia reluării istoriei. Sorin Alexandrescu nu se fereşte să 
afirme că, de fapt, întreaga perioadă interbelică se construieşte sub fantasma mitului 
regenerării. Aşa cum pentru paşoptişti totul este de făcut, pentru generaţiile interbelice 
totul este putregai şi trebuie trecut prin foc şi sabie. Dacă primul ar fi un „mesianism 
pozitiv” (George Călinescu), mesianismul interbelic este la fel de utopic, dar exclusi¬ 
vist şi negativ. Deşi se părea că România se angajase pe drumul democraţiei liberale, 
propriii ei cetăţeni se angajează în demolarea fundamentelor acestui sistem politic: 
„Azi, datorită triumfului mondial al liberalismului, înţelegem mai uşor ceea ce mulţi 
intelectuali şi cetăţeni nu puteau înţelege atunci: societatea liberală este cea mai puţin 
rea societate” 4 . Educaţia şi mai ales universitatea au avut un rol major în construirea 
unei viziuni total negative asupra statului, la fel cum şi statul s-a mulţumit doar să 
„administreze” societatea, incapabil să propună un „proiect de ţară”. 


Educaţia românească interbelică: teorii actuale 
şi cronologie procesuală 

Teoriile actuale ale educaţiei relevă mai ales legătura dintre politic şi educaţie, 
ambele concepute ca mecanisme sociale. Dacă am privi educaţia doar prin prisma 


3. David Lowenthal, Trecutul e o ţară străină , p. 268. 

4. Sorin Alexandrescu, Paradoxul român , p. 194. 

curentului funcţionalist, aceasta devine un mecanism de socializare prin asigurarea 
şi fortificarea unui set de valori comune, capabil să canalizeze eforturile societăţii 
spre atingerea anumitor obiective. Dar în cadrul acestui curent există viziuni care 
consideră că principalul rol al educaţiei este acela de a realiza un proces de selec¬ 
ţie. întrucât acest curent creează o legătură de cauzalitate între dezvoltarea econo¬ 
mică (industrializare, profesionalizare) şi dezvoltarea învăţământului (mai ales a 
celui superior), educaţiei îi revenea rolul de a asigura recrutarea, formarea şi 
alocarea capitalului uman pentru anumite activităţi economice 5 . 

O altă teorie care s-a bucurat de un relativ succes în interpretarea educaţiei a 
fost cea a capitalului uman, de altfel o viziune în mare parte asemănătoare cu 
funcţionalismul. Numai că aici factorul decident nu mai este societatea (statul), ci 
individul însuşi, care „calculează în mod raţional rezultatul investiţiei în educaţie” 6 . 
Mai mult, această teorie a capitalului uman relevă şi beneficiile non-financiare ale 
educaţiei 7 . 

în fine, teoria care demontează integral educaţia modernă este cea neomarxistă. 
Pe scurt, adepţii acestei teorii consideră că prin educaţie sistemul capitalist se 
reproduce; mai mult, astfel de autori reduc uneori lupta de clasă la o luptă care 
se dă în interiorul educaţiei, dar şi pentru educaţie. Printre neomarxişti îl regăsim 
şi pe Pierre Bourdieu, care vede în educaţie un „sistem credenţial”. Altfel spus, 
educaţia reprezintă un mecanism modern pus în slujba „reproducerii” clasei con¬ 
ducătoare, adică un sistem care, deşi se fundamentează pe ideologia meritocraţiei 
şi a mobilităţii individuale, prelungeşte inegalităţile sociale 8 . Din acest motiv 
ideologia competenţei ar avea trăsăturile unei sociodicee, devenind o justificare 
teoretică a faptului că cei privilegiaţi sunt privilegiaţi, iar monopolul deţinerii unui 
astfel de capital simbolic devine nobilitate 9 . 


5. Zoltân Pâlfy, National Controversy in the Transylvanian Academe. The Cluj/Kolozsvâr 
University in the First Half of the 2(f n Century , Budapest, Akademiai Kiado, 2005, p. 25. 

6. Ibidem , p. 26. 

7. Astfel, multe studii pe acest subiect au arătat că „educaţia promovează sănătatea, reduce 
fumatul, sporeşte motivaţia participării la vot, îmbunătăţeşte cunoştinţele privitoare Ia 
controlul naşterilor şi stimulează aprecierea muzicii clasice, a literaturii şi chiar a teni¬ 
sului” - Gary Stanley Becker, Capitalul uman. O analiză teoretică şi empirică cu 
referire specială la educaţie , Bucureşti, Editura ALL, 1997, p. 22. 

8. Zoltân Pâlfy, National Controversy in the Transylvanian Academe , p. 26. 

9. Pierre Bourdieu, The State Nobility. Elite Schools in the Field of Power, Cambridge, 
Polity Press, 1996, p. 79. Printr-o astfel de optică Bourdieu vede în şcoală (mai ales 
în cea franceză, pentru că pe aceasta o analizează) un sistem nu de promovare socială, 
ci de prezervare a ordinii sociale. Prin influenţa pe care şcoala de elita o are asupra 
elitei înseşi, care influenţează la rându-i alegerea copiilor ei - prin cultivarea spiritului 
de castă, prin practicile patronajului şi ale concursului meritocraţia devine mai degrabă 
o ideologie, dar prea puţin realitate socială. Iar forma de recunoaştere socială a acestei 
ideologii este prestigiul. Dacă credinţa în nobilitate se baza pe naştere şi natură, mitul 
şcolii eliberatoare este acelaşi lucru. Numai că acum naşterea şi natura sunt mascate de 
o faţadă „democratică” - ideologia darului natural şi a meritului individual. Astfel, deşi 
se credea că educaţia face trecerea de Ia sistemele de stări la cel de clase sociale (deci 

In ceea ce priveşte evoluţia istorică, ipoteza iniţială afirmă că, în secolul 
al XlX-lea şi mai ales în secolul XX, învăţământul superior a devenit un „subsis¬ 
tem diferenţiat al societăţii”, „sursa a diferite tipuri de rezultate care în anumite 
contexte dobândesc greutate şi în alte paliere ale societăţii” 10 . De aici şi dezvolta¬ 
rea ideii de universitate ca „multiversitate”, în care cererea socială şi economică 
pentru anumite filiere de specializare a fost catalogată ca legitimă, iar drept urmare 
învăţământul superior s-a raliat cererii sociale. Din acest motiv, în perioada inter¬ 
belică patru procese afectează viaţa universitară : explozia înmatriculărilor de 
studenţi, diversificarea instituţională a învăţământului superior (umanist, real, 
vocaţional, tehnologic etc.), profesionalizarea (cunoaşterea ştiinţifică drept formă 
de acreditare a anumitor profesiuni) şi mobilitatea socială prin educaţie. Este 
momentul în care educaţia încetează să mai fie un scop în sine, devenind un proces 
social concertat de a asigura individului accesul spre poziţii privilegiate, iar în 
spatele acestei dinamici sociale s-ar fi aflat chiar statul, care impunea amplitudinea 
celor trei variabile: mobilitate socială, schimbare socială şi educaţie. 

Cartea de faţă îşi propune să evidenţieze efectul politicilor culturale ale României 
asupra studenţimii, o direcţie deja consacrată, în sociologie mai ales, de studiile 
lui Pierre Bourdieu pe acest subiect. Relaţia dintre studenţime, universitate şi 
societate a devenit o temă prolifică odată cu puternicele revolte studenţeşti din 
Franţa sau SUA din anii ’60 ai veacului trecut. Amploarea acelor mişcări i-a 
determinat pe unii autori sa vada in studenţime mai mult decât un simplu obiect 
al învăţământului superior. S-a ajuns la concluzia că lipsa de cointeresare a stu¬ 
denţimii a fost principala cauză a reacţiilor virulente din partea acesteia. în studiul 
său dedicat acestor proteste, University, Students and Society (1972), Margaret 
Scotford Archer atrage atenţia asupra a trei relaţii esenţiale pe care învăţământul 
superior le dezvoltă într-o societate : interacţiunile cu mediul politic, cu economia 
şi cu procesele de stratificare şi diferenţiere socială. 

Toate aceste trei aspecte enumerate de Archer se restrâng la o singură problemă 
şi la emergenţa a trei actori cu scopuri şi metode diferite în rezolvarea acestui 
deziderat. Problema centrală a învăţământului superior în interbelic, dar şi după 
1945, a fost „autonomia universitară”, iar cei trei actori implicaţi în trasarea gra¬ 
niţelor noii idei de universitate au fost statul, corpul academic şi studenţimea. Nu 
intră în discuţie factorul financiar, pentru că mai peste tot - în România şi Europa 
deopotrivă - instituţiile de învăţământ superior au fost dependente de stat. în 
schimb, autonomia universitară însemna libertatea de a decide asupra liniilor de 
studiu, de a stabili criteriile de admitere a studenţilor sau de a coopta corpul pro¬ 
fesoral. 

în cazul României interbelice, procesul educaţiei debutează cu un consens al 
celor trei actori. Statul urmăreşte în intervalul 1918-1928 să centralizeze şi să 


nu atât pe criterii atribuite, cât pe criterii dobândite), cercetările lui Bourdieu arată că 
amploarea mobilităţii sociale la nivel individual este destul de limitată. 

10. Margaret Scotford Archer, Introduction , în Margaret Scotford Archer (editor), Students, 
University and Society . A Comparative Sociologi ca l Review, London, Heinemann Educa¬ 
ţional Books, 1972, p. 5. 

uniformizeze educaţia, vizând totodată să declanşeze o „ofensivă culturală” ca 
formă de estompare a diferenţelor regionale şi de (re)definire a naţiunii române 
ca unitate culturală . Printr-o astfel de politică culturală, statul urmărea să pre¬ 
întâmpine eventualele derapaje sociale ce puteau surveni ca urmare a altor două 
„revoluţii” sociale: reforma pământului 11 şi acordarea votului universal. Dar 
scopul acestei „ofensive culturale” avea şi o latură administrativă. încurajarea 
tinerilor de a urma cursurile educaţiei superioare însemna totodată şi o formă de 
a asigura constituirea unei noi elite birocratice care să înlocuiască elitele adminis¬ 
trative aparţinând minorităţilor naţionale, fapt vizibil mai ales în noile provincii 
unite cu Vechiul Regat la 1918 (Transilvania, Bucovina, Basarabia). Universitatea 
a aderat imediat la noua sa misiune, care nu făcea decât să-i sporească prestigiul 
social, în timp ce tineretul era convins că doar prin educaţie noul stat va deveni 
unul autentic românesc. 

Primul clivaj între stat şi universitate, pe de o parte, şi studenţime, de cealaltă 
parte, iese la iveală în 1922. Istoriografia a reţinut din această puternică mişcare 
studenţească cu precădere aspectul ei naţionalist şi antisemit. Dar, dincolo de acest 
aspect, anul 1922 reprezintă debutul studenţimii ca vector al activismului social. 
Revenind la problema autonomiei universitare : în faţa acestor proteste de amploare, 
autorităţile universitare au preferat să suspende cursurile şi să solicite sprijinul 
statului. Pentru studenţime devenise evident că statul nu avea doar rolul de unic 
finanţator al învăţământului superior, ci rămânea şi principalul decident în dezvol¬ 
tarea şi funcţionarea universităţii. Totul se întâmpla de sus în jos. adică lipsea 
autonomia universitară. Incapacitatea universităţii de a rezolva anumite probleme 
localizate şi locale, la care se adaugă şi interdicţia de cointeresare şi de responsa- 
bilizare a studenţimii, se transformă în cauze necesare ale asociaţionismului stu¬ 
denţesc. în acest context, lipsa autonomiei universitare (în favoarea perpetuării unui 
centralism de stat) a avut drept răspuns o mişcare studenţească ce se centralizează 
la nivel naţional. Studenţimea era conştientă că problemele sale nu se pot rezolva 
în universitate. Singura autoritate cu care se putea negocia era statul, de aici şi 
ideea că organismul de negociere colectivă trebuie să fie situat la acelaşi nivel cu 
autoritatea, adică la nivel naţional 12 . în fine, reacţia disproporţionată a statului în 


11. Din punct de vedere conceptual, Huntington operează o utilă distincţie între reforma 
agrară şi reforma pământului. Astfel, reforma pământului ar trebui folosită cu trimitere 
la „redistribuirea proprietăţilor de pământ şi, implicit, Ia redistribuirea venitului de pe 
acel pământ”. în schimb, reforma agrară „se referă la îmbunătăţirea tehnicilor agricole 
[...] având ca efect creşterea productivităţii şi eficienţei agricole” Cea care poate afecta 
mediul policic este, în schimb, reforma pământului. „Reforma agrară fără reforma 
pământului poate duce într-adevăr la creşterea productivităţii economice şi a instabili¬ 
tăţii rurale. Reforma pământului fără reformă agrară poate duce la creşterea stabilităţii 
politice, dar şi la descreşterea producţiei agricole” A se vedea Samuel R Huntington, 
Ordinea politică a societăţilor în schimbare , Iaşi, Editura Polirom, 1999, p. 323, nota 
35. Pentru cazul românesc, sintagma reforma pământului prin revoluţie devine plauzibilă. 

12. „E foarte probabil ca această centralizare a autorităţii să aibă drept replică o organizare 
a studenţimii la nivel naţional” - Margaret Scotford Archer, Introduction . p. 9. 

1922 nu a făcut decât să încurajeze dezvoltarea unei uniuni naţionale a studenţilor, 
care, astfel, începea să-şi dobândească autoritatea de a negocia în numele studen- 
ţimii. 

Nu trebuie omisă din ecuaţie funcţia de recrutare politică a universităţii. Dacă 
în perioada antebelică universitatea era mediul de tranziţie spre funcţiile elitiste, 
cutuma se prelungeşte şi în perioada interbelică, fiind şi acum locul de stabilire a unor 
conexiuni necesare reuşitei sociale sau carierismului. Studenţimea exploatează 
identitar şi această problemă. în consecinţă, înfiinţarea unei uniuni naţionale a 
studenţilor urmărea alte două aspecte esenţiale, ce se completau reciproc: mini¬ 
mizarea interferenţelor politicului şi maximizarea şanselor unei reforme universitare 
care să aducă în prim-plan studenţimea. Oricum, coexistenţa asociaţiilor studenţeşti 
şi a partidelor politice în universitate a creat mediul propice pentru politizarea 
studenţimii. De aici şi viitoarele regulamente universitare care interziceau studen¬ 
ţilor activităţile politice în interiorul universităţii, iar, mai târziu, chiar şi partici¬ 
parea la acţiuni politice în afara zidurilor universităţii. Trendul însă nu a mai putut 
fi oprit. în timp, în interiorul studenţimii s-a ajuns la radicalizarea politică înspre 
cele două extreme şi la construirea unei etici „facţionaliste”; ambele direcţii 
urmăreau să transforme uniunea naţională a studenţimii într-un vehicul social de 
luptă împotriva partidelor politice. Acest model de escaladare a violenţei sociale 
s-ar regăsi - consideră Margaret Scotford Archer - cu precădere în democraţiile 
„formale, dar instabile” 13 . 

începând cu 1929, relaţia stat - corp academic - studenţime intră în cea de-a 
doua etapă. Confruntat cu efectele dezastruoase ale crizei economice şi cu inca¬ 
pacitatea de a controla fluxul tineretului spre studiile universitare, statul aplică 
unele măsuri care vizau mai degrabă efectele în detrimentul cauzelor. De pildă, 
încă din 1925 statul român încearcă să limiteze accesul înscrierilor prin introdu¬ 
cerea bacalaureatului - o măsură necesară, dar insuficientă. Apoi, îşi îndreaptă 
atenţia şi asupra universităţii. Legea învăţământului superior din 1932 a fost per¬ 
cepută aproape de către toţi universitarii ca o încălcare a autonomiei universitare. 
Pe lângă încercările statului de a pune laolaltă universitatea şi celelalte şcoli de 
educaţie superioară (politehnicile, academiile comerciale sau agronomice etc.), 
înfiinţarea Consiliului Interuniversitar a fost primită cu o evidentă reticenţă. Corpul 
academic îşi vedea ştirbit prestigiul, iar autonomia universitară devenea aproape 
nulă, deşi de jure se stipula contrariul. 

Reacţia studenţimii a fost la fel de sugestivă, dar parţial înţeleasă şi analizată, 
din cauza faptului că istoriografia nu a evidenţiat suficient legătura dintre educaţia 
superioară şi economie. Pe scurt, această legătură se fondează pe trei piloni cen¬ 
trali : crearea unei forţe de muncă de înaltă specializare, pregătire profesională 
şi eficienţă socio-economică. Primul efect este cel al diversităţii educaţionale 
(studii administrative, litere şi arte, ştiinţe, medicină, studii politehnice etc.), care 
se răsfrânge şi asupra modului în care sunt receptaţi studenţii şi universitatea în 
sine. Cel de-al doilea efect este gradul în care anumite specializări corespund 


1 3.1bidem, p. 12. 



INTRODUCERE 


13 


cerinţelor pieţei forţei de muncă. Unele universităţi au ales să-şi armonizeze 
curriculum-ul cu exigenţele pieţei, în timp ce altele, sub impactul modelului german 
humboldtian, au preferat să stabilească gradul de calitate a actului educaţional în 
funcţie de valorile academice predominante. La extrem, această ultimă opţiune - 
des invocată de universitarii români interbelici - a transformat unele facultăţi în 
mecanisme de cooptare de noi membri, responsabilitatea socială şi economică fiind 
repudiată în favoarea „prezervării autonomiei”. în schimb, pentru studenţi perioada 
studiilor se transformă într-una a accentuării sentimentului de insecuritate econo¬ 
mică. După cum afirma Peter Marris, „studenţii sunt înstrăinaţi atât de trecutul, 
cât şi de viitorul lor, dezvoltând un sentiment al izolării într-un mod de viaţă închis, 
ireal, artificial şi iresponsabil”. Iar Pierre Bourdieu adaugă că „atunci când orice 
legătură raţională cu viitorul este lipsită de aşteptări, prezentul se transformă într-o 
perioadă a plăsmuirilor” 14 . 

Astfel, viziunea statului român asupra învăţământului superior ca mecanism de ino¬ 
culare a culturii naţionale şi prea puţin ca mecanism de alocare socio-profesională pre¬ 
găteşte răspunsuri „iraţionale” din partea studenţimii. După cum voi arăta, funcţia 
economică a universităţii reprezenta un subiect de polemică în majoritatea statelor 
europene. Deşi sistemul versaillez proclama libertatea naţiunilor din punct de vedere 
politic, din punct de vedere economic dezvoltarea este sinonimă cu autarhia şi cu pro- 
tecţionismul (curente revigorate de efectele dezastruoase ale marii crize economice). 
Drept consecinţă, după 1930 universităţile naţionale europene au alunecat tot mai mult 
pe panta naţionalismului, dând naştere unui paradox: existenţa unor naţiuni majoritare 
libere în propriile lor state, dar cu cetăţeni prizonieri ai unui mediu economic incapabil 
să ofere debuşeele mobilităţii sociale. Ar mai trebui să adaug că, spre deosebire de zilele 
noastre, puţini erau cei care credeau că reuşita socială se putea realiza prin emigraţie. 

Revenind la răspunsurile „iraţionale”, o primă variantă, lipsită de anvergură 
politică, este cea a „aventurii intelectuale”, moda intelectualului în care studiul 
este un scop în sine. Simptomatică pentru această orientare este lupta acestui tine¬ 
ret de a crea o cultură română majoră. Faptul că a fi intelectual era o modă în 
acea perioadă devine vizibil prin efervescenţa publicistică a perioadei. Succesul 
publicisticii e în contrast cu evoluţia universităţii şi a studenţimii interbelice. Ca 
dovadă a „aventurii intelectuale”, am ales să surprind polemica asupra generaţio- 
nismului şi a intelectualului , definitorii pentru un tineret care îşi creează o identi¬ 
tate distinctă în sânul societăţii. Alături de figura intelectualului, se sedimentează 
şi identitatea studentului român, în tripla sa funcţie : obiect/subiect al educaţiei 
superioare, aspirant la o profesie intelectuală şi actor al vieţii sociale şi politice. 
Realitatea cu care se confrunta el era însă diferită : o educaţie superioară care nu 
îşi definise finalităţile economice (dar o educaţie care costa mult, chiar foarte 
mult); o criză economică ce obligă la masive tăieri bugetare şi care face ca ampli¬ 
tudinea şomajului intelectual să crească rapid; în fine, un mediu social şi politic 
al parvenitismului şi al imposturii. 


14. Apud Ibidem , p. 21. 

Prin cealaltă reacţie se încearcă reformarea statutului studentului şi obligarea 
statului să creeze debuşeuri pentru absolvenţii de studii superioare. De aici şi 
preocupările legate de o reformă a pieţei muncii, care să acorde un statut clar 
precizat muncii intelectuale. Tot aici se dezvoltă un filon „naţionalist”, urmărind 
eliminarea concurenţei „străinilor” şi eliminarea „bătrânilor şi a politicianismului” 
din structura statului român. în ceea ce priveşte pregătirea pentru viitoarea viaţă 
adultă, cei dintâi se adaptează valorilor atemporale ale vieţii academice, iar cei 
din urmă caută să schimbe valorile prin redefinirea mediului academic 15 . 

Nu ar trebui să credem că aceste două opţiuni se excludeau reciproc. Mulţi 
dintre cei care au preferat „aventura intelectuală” vor dezvolta o apetenţă crescută 
şi pentru „aventura politică”. De fapt, ei vor construi fundamentul ideologic care 
va genera un „proiect revoluţionar” de schimbare a societăţii. Acesta este subiec¬ 
tul primei părţi a cărţii: filierele prin care ideea de elită (din apanaj al geronto- 
craţiei şi al aristocraţiei) trebuia să devină o trăsătură a tineretului, indiferent de 
originea sa socială. Viziunile asupra a ceea ce trebuia să fie intelectualul, cele 
relative la tipul de regim politic şi la tipul de educaţie converg, în ultimă instanţă, 
într-un proiect utopic al tineretului de „reformare radicală a socialului”. 

După 1933, radicalizarea politică şi criza democraţiei conduc societatea şi 
statul spre o concurenţă neconciliantă. Statul român nu a fost capabil să conver¬ 
tească educaţia într-un mecanism de control social al tineretului şi de mobilitate 
socială. în schimb, România devenea barometrul limitelor meritocraţiei într-o 
societate agrară. Mai mult, implicaţiile sociologice ale acestui eşec sunt mult mai 
adânci. în mod normal, pletora cu pregătire universitară ar fi urmat să constituie 
o „bourgeoisie de robe” sau „pseudo-burghezii” (după cum îi numea Mihail 
Manoilescu), care ar fi înfăptuit modernizarea, spre deosebire de marea burghezie 
sau elita intelectuală, care doar trasa direcţia modernizării. în realitate, neputând 
fi integrată în acest proces, această „pseudo-burghezie” se întoarce împotriva ideii 
de modernitate înseşi, dând naştere unui proiect antimodernist. Astfel se explică 
identificarea mişcării legionare cu modelele tradiţionale, ea asumându-şi totodată 
şi o latură anti-sistem. Pentru mulţi dintre legionari sau simpatizanţii lor, politica 
şi politicianismul erau rezultatul acestei modernizări eşuate. Soluţia propusă de ei 
era reîntoarcerea ^. 


15 . Ibidem , p. 21. 

16. Sorin Alexandrescu, Modernism şi anti-modernism. Din nou, cazul românesc , în Sorin 
* Antohi (coord.), Modernism şi antimodernism. Noi perspective inter disciplinare. 

Bucureşti, Editura Cuvântul şi Editura Muzeului Naţional al Literaturii Române, 2008, 
pp. 103-159. Benefică din punct de vedere conceptual este explicarea familiei lexicale 
a cuvântului modem , pe care Sorin Alexandrescu o face prin preluarea definiţiilor lui 
Charles Harrison şi Paul Wood. Astfel, modernizarea este un proces obiectiv (care 
descrie progresul ştiinţific şi tehnic, uşor de observat doar prin apelarea la statistici, de 
pildă), modernitatea este o stare de spirit colectivă (la care se poate adera sau nu), iar 
modernismul este reflecţia personală, judecata de valoare asupra primilor doi termeni. 
Pornind de la această triadă, „aşa s-ar putea explica mai clar multitudinea reacţiilor atât 
de diverse la modernizarea Europei, respectiv a României, în perioadele date” 0 Ibidem , 

Acesta ar urma să fie ultimul aspect al cărţii: prezentarea cauzelor şi a meca¬ 
nismelor de manifestare a concurenţei asupra proiectului societal, revendicat atât 
regele Carol al II-lea, cât şi de mişcarea legionară. Dacă într-o primă fază 
msuşi Carol al II-lea, prin relaţia sa apropiată cu Nae Ionescu, încuraja mişca¬ 
rea legionară , ruptura devine decisivă după asasinarea premierului I.G. Duca la 
U) decembrie 1933 de către NiCaDori. încercând să implementeze propriul său 
model de control asupra tineretului, regele Carol îi acordă o tot mai mare putere 
de decizie lui Dimitrie Guşti. E vorba de o relaţie care se dezvoltă în timpul man¬ 
datului de ministru al Instrucţiunii Publice, portofoliu pe care sociologul îl deţine 
in guvernarea naţional-ţărănistă (august 1932 - noiembrie 1933) şi se consolidează 
în 1934, când Guşti este numit preşedinte al Fundaţiei Culturale Regale. în timp 
ce legionarii dobândesc noi aderenţi şi câştigă simpatia publicului rural prin tabe¬ 
rele de muncă , Guşti accelerează şi extinde echipele regale studenţeşti care trebu¬ 
iau să contribuie la întocmirea de monografii sociale pentru fiecare dintre cele 
peste 15 000 de sate ale României. 

Neputând să-şi impună controlul asupra tineretului legionar, ceea ce a urmat a 
fost, în viziunea regelui Carol al II-lea, anihilarea acestei mişcări şi o nouă variantă 
de mobilizare şi control social al tineretului: Straja Ţării. Şi pentru că şi Guşti 
remarca potenţialul radicalizant al tineretului studenţesc urban, soluţia pentru 
decongestionarea marilor oraşe de această masă critică a fost formulată prin Legea 
Serviciului Social din 1938. Atât mişcarea legionară, cât şi străjeria au reprezentat 
mecanisme de coagulare şi utilizare politică a tineretului. Nu e nicio noutate că 
prima iniţiativă îşi regăseşte originile în mediul studenţesc - bulversat de limitarea 
accesului spre poziţiile de conducere, având tendinţe din ce în ce mai xenofobe şi 
care manifestă o repulsie crescândă faţă de bătrâni. Pe de altă parte, străjeria este 
opera lui Carol al II-lea şi a lui Guşti, în speranţa de a asigura sprijinul tineretului 
pentru noul regim autoritar carlist. Preludiul legii Serviciului Social a fost legea 
muncii pentru interes obştesc din martie 1937. Dimitrie Guşti exprima clar ţelul 
serviciului social: crearea unei noi intelectualităţi, legată de satul român şi obe¬ 
dientă faţă de stat. „Pentru acei care sunt destinaţi să facă parte din clasa conducătoare 
a unei ţări, este extrem de utilă trecerea printr-o perioadă de muncă directă, de 
anchetă şi de acţiune socială, în mijlocul clasei ţărăneşti, ale cărei mizerii şi măre¬ 
ţii nu le vor putea cunoaşte altfel”. E vorba de o nouă intelectualitate, ce trebuia 
să facă dovada capacităţii de a administra şi crea lumea românească, adică operă 
de „umanitate constructivă”. Pentru Guşti era doar o întoarcere la normalitate, 
după o perioadă în care „intelectualilor noştri, în cea mai mare parte de origine 


p. 119). în acest registru trebuie privită şi afirmaţia lui Liviu Antonesei că prin 
Constituţia din 1923 România intrase într-o „modernitate acceptabilă”. Numai că, din 
cauza populismului, a demagogiei coroborate cu covârşitorul analfabetism al populaţiei, 
dar şi cu tentaţiile reinventării socialului nutrite de tânăra generaţie , ceea ce a rezultat 
a fost sfârşitul modernizării: „Noi am început destul de bine prima modernizare, am 
reuşit să o instalăm în aproape o sută de ani, dar am ratat modernitatea în doar cinci¬ 
sprezece ani” (1923-1938) - Liviu Antonesei, Modernizări româneşti, populismul şi 
demagogia , în Sorin Antohi (coord.), Modernism şi antimodernism , p. 161. 

ţărănească, o anumită instrucţie eronată le-a dat gustul exclusiv pentru viaţa cita¬ 
dină şi birocratică. A venit vremea ca această stare de lucruri să înceteze” 17 . 

Dintre cei trei actori care au pornit la drum în 1918, universitatea şi corpul 
academic încheie această perioadă înfrânte. Deciziile luate de stat trec dincolo de 
voinţa universitarilor (ca limitarea numărului de studenţi sau reforma universitară 
din 1937, prin care se elimina principiul autonomiei universitare), în timp ce stu¬ 
denţimea încetase să mai vadă în universitate o autoritate. Radicalizarea tineretului 
îşi are sursa şi în apariţia unei noi tipologii sociale colective : studenţimea, singu¬ 
rul segment social al tineretului care se caracterizează „printr-un statut şi o perioadă 
aparte a vieţii, cea a învăţării şi a creionării propriilor sale ţeluri” 18 . Prin prezenţa 
sa socială tot mai greu de ignorat, studenţimea se transformă în sursă de revendi¬ 
cări economice, sociale şi chiar politice. 

Universitatea eşuează şi în tentativa de a fi un motor al mobilităţii sociale 19 . 
Astfel, se dezvoltă o antinomie între încrederea studenţilor în promovare socială 
prin educaţie superioară şi incapacitatea universităţii de a oferi debuşeuri socio-pro- 
fesionale racordate la speranţele viitorilor absolvenţi. E drept că pentru unii dintre 
studenţi, cu o origine socială inferioară, accederea ia o funcţie sub-elitistă putea 
fi percepută ca o reală mobilitate socială; de aici şi ideea că investiţia universi¬ 
tară - costisitoare pentru astfel de familii - trebuie recuperată cât mai repede. în 
schimb, spiritul „reactiv” tinde să se dezvolte cu precădere la studenţii cu o origine 
socială medie sau peste. Altfel spus, atitudinea şi chiar acţiunile studenţimii sunt 
influenţate de originea ei socială şi de perspectivele mobilităţii sociale (Margaret 
Scotford Archer), devenind criterii esenţiale în creionarea unor răspunsuri diferite 
într-un context unic. La studenţii cu o origine socială peste medie, noua misiune 
a universităţii devenea un blocaj social, căci pentru ei educaţia superioară nu mai 
era un vector al mobilităţii sociale. Chiar dacă pentru familiile lor investiţia uni¬ 
versitară nu era foarte costisitoare, rezultatul absolvirii - în comparaţie cu poziţia 
socială a familiei - devenea mai degrabă modest. Din acest motiv, ei nu aveau 
nimic de pierdut în lupta cu universitatea şi cu încercarea de a o redirecţiona spre 
propriile lor interese sociale. Toţi liderii mişcărilor studenţeşti din interbelic aveau 
o origine socială cel puţin medie, provenind din familii care urmăreau să-şi con¬ 
struiască veritabile strategii de promovare socială prin educaţie. „Eu sunt a doua 
generaţie de la opincă şi am ajuns maior. Ajungeam mai sus, dacă n-aş fi rămas 
cinstit şi nu m-ar fi mâncat mărimile, grijania lor de târfe. Dar tu trebuie să treci 
mai departe, băiatule. Atâta ne-a fost şi nouă dorinţa: să te vedem departe. Nu 
corector de noapte, David, tată. Să ajungi cel puţin ca unchiu-tău, să intri în poli¬ 
tică, sau să ajungi profesor...” Acesta ar fi idealul meritocratic al societăţii româ¬ 
neşti interbelice, sintetizat de Mircea Eliade în întoarcerea din rai , caracterizată 
ca „romanul unei întregi generaţii”. 


17. Dimitrie Guşti, Principiile şi scopurile Serviciului Social , Bucureşti, Fundaţia Culturală 
Regală Principele Carol, 1939, pp. 19-20. 

18. Pierre Moulinier, La naissance de Vetudiant moderne (XIX 6 siecde ), Paris, Editions 
Belin, 2002, p. 7. 

19. Margaret Scotford Archer, Introduction , p. 24. 

Cartea este construită pe această schemă interpretativă a relaţiei dintre stat, 
universitate (corpul academic) şi studenţime. Aşa cum sublinia Margaret Scotford 
Archer, tipul de relaţie dintre universitate şi mediul politic determină gradul de 
coeziune al asociaţionismului studenţesc, în timp ce relaţia educaţiei superioare cu 
economia influenţează orientarea dominantă a acţiunilor studenţeşti 20 . în primul 
caz, avem un centralism perceput ca represiune, iar în cel de-al doilea, un stat 
incapabil să rezolve problema şomajului intelectual. în aceste condiţii, studenţimea 
construieşte imaginea unui stat care îi refuză dreptul de a participa la conducerea 
ţării. Iar pentru a schimba efectiv statul, succesul acţiunilor studenţeşti depindea 
m mare măsură de capacitatea lor de a capta cel puţin simpatia altor grupuri soci¬ 
ale. Transformarea problemei studenţimii şi a universităţii în general într-un punct 
nevralgic al României interbelice denotă abilitatea politică a tinerei generaţii, dar 
si eficienţa socială a intelectualului. 

Sursele utilizate pentru materializarea acestui demers sunt deopotrivă editate şi 
inedite. Având în vedere că problema şomajului intelectual nu a fost analizată 
distinct în istoriografia românească, multe informaţii au putut fi obţinute din lucrări 
din epocă des citate, dar poate prea puţin analizate. O atenţie deosebită am acordat 
analizelor realizate în epocă de două personalităţi. Dimitrie Guşti a fost preocupat 
de misiunea universităţii încă din 1923, când prelucrează împreună cu studenţii săi 
un program de activitate studenţească menit să amelioreze starea materială a stu¬ 
denţimii. Apoi, ca ministru al Instrucţiunii, ca director al Fundaţiilor Regale şi ca 
preşedinte al Serviciului Social al Tineretului, impactul său a fost mai mult decât 
decisiv. Cel de-al doilea personaj a fost Constantin Kiriţescu. Director al Direcţiei 
învăţământului Secundar şi apoi al Direcţiei învăţământului Superior din cadrul 
Ministerului Instrucţiunii Publice, Kiriţescu este figura tehnocratului, care cunoaşte 
cel mai bine problemele unei astfel de instituţii. Drept recunoaştere a meritelor 
sale, în ciuda schimbării numeroaselor guverne interbelice, el îşi păstrează poziţia 
de conducător din umbră al educaţiei interbelice, iar analizele sale depăşesc spi¬ 
ritul demagogic-declamativ. 

Presa reprezintă de departe cel mai bun instrument de a evalua gradul de rever¬ 
beraţie a anumitor probleme în epocă, evidenţiind preocuparea pentru probleme 
precum ideea de generaţie, identitatea intelectualului, supraaglomerarea universi¬ 
tăţilor, finalitatea educaţiei superioare, şomajul intelectual sau serviciul social al 
tineretului. Ca mecanism de selecţie, am încercat să analizez ziare sau reviste cu 
orientări ideologice cât mai diverse, pentru a avea o imagine cât mai adecvată a 
spiritului dominant al epocii. 

în fine, în ceea ce priveşte sursele inedite, cele arhivistice, am consultat cu 
precădere fondurile Ministerului Instrucţiunii Publice şi ale Fundaţiilor Culturale 
Regale, mai ales anii 1934-1939. De altfel, partea a treia a cărţii urmăreşte recon¬ 
stituirea perioadei Serviciului Social al Tineretului, fiind vorba de un fond foarte 
puţin analizat. Aş include în categoria surselor inedite şi dezbaterile parlamentare, 
utilizate mai ales pentru a vedea atmosfera în care au fost adoptate anumite legi, 


20 Abidem, p. 30. 

ca reforma universitară din 1932 sau legea muncii pentru interes obştesc din 1937. 
Nu de puţine ori, datorită acestor dezbateri, se pot decela mobilurile care au con¬ 
dus spre anumite decizii. 

Ca tipuri de discurs, prima parte a cărţii este o încercare de istorie a mentali¬ 
tăţilor şi de istorie a ideilor intelectuale care se cristalizau în epocă. Ideile de elită, 
generaţie, intelectual şi muncă intelectuală încep să fie „democratizate” şi demon¬ 
tate tot mai mult, mai ales după 1918. Oricine era liber să analizeze aceste subiecte, 
dar, mai mult decât atât, prin însăşi promovarea acestor idei se urmărea schimba¬ 
rea. Cea de-a doua parte a cărţii este dedicată în exclusivitate ideii de universitate, 
privită mai ales prin prisma funcţiilor sale economice. Consecinţa firească este 
analizarea fenomenului şomajului intelectual, prin utilizarea unor date statistice. 
Cât despre partea a treia, aceasta ar fi o reconstituire pe baza materialelor de arhivă 
a unui fenomen vremelnic de inginerie socială de mobilizare a tineretului. 

Deşi lucrarea are la prima vedere un aspect eclectic (atât prin prisma subiec¬ 
telor abordate, cât şi prin tipul de discurs utilizat), sunt convins că filonul istoric 
este păstrat prin legătura indisolubilă dintre tineret, intelectuali, universitate şi 
societate, o legătură tot mai greu de ignorat de către mediul politic în România 
interbelică. De fapt, într-o societate agrară, imobilă şi cu rudimente de moderni¬ 
zare, tineretul universitar devine principala ameninţare la adresa unei elite politice 
conservatoare şi lipsite de un proiect amplu de reformare a statului. 



Partea I 


Modele intelectuale şi muncă intelectuală 
în modernitatea românească 




Capitolul 1 


Cum să converteşti privilegiile în drepturi: 
geneza elitelor în spaţiul românesc 
în secolul al XlX-lea 


Discursul istoric postmodern a impus o abordare diferită a trecutului, potrivit 
căreia societăţile alcătuiesc atomii ce trebuie studiaţi de către istoric. „Elitismul 
trimite la o tradiţie de cercetare consacrată aproape exclusiv originii sociale şi legă¬ 
turilor dintre cei care ocupă poziţii privilegiate, ţinând seama şi de aspectele repu- 
taţionale ale puterii. Pluralismul descrie un program de cercetare care preferă 
studierea deciziilor şi a consecinţelor lor reale, insistând asupra proceselor şi meca¬ 
nismelor decizionale” 1 . Acesta ar fi motivul pentru care subiectul elitelor a fost mult 
timp trecut în plan secund, văzut ca o formă de perpetuare a unei modalităţi de 
cercetare ştiinţifică ce nu mai corespundea exigenţelor noii societăţi. 

în ciuda acestui discurs care neagă orice formă de superioritate, egalitarismul 
ca deziderat ideologic a fost până la urmă alungat în sfera utopicului. La două 
secole de la invocarea „egalităţii” în timpul Revoluţiei Franceze, ceea ce a rămas 
ca scop politic în societatea postmodernă este asigurarea egalităţii de şanse şi în 
drepturi pentru toţi oamenii. 

Ceea ce urmăresc este să surprind evoluţia binomului elite-mase din perspectiva 
unor concepte des utilizate în domeniul ştiinţelor sociale : diferenţierea socială şi 
promovarea socială. Provenită din câmpul sociologic şi utilizată mai ales de către 
istoria socială şi culturală, hegemonia ideii de schimbare socială a făcut ca noţiu¬ 
nea de continuitate să pară desuetă. Invocarea schimbării a devenit matricea de 
interpretare a trecutului. Cu toate acestea, abordarea schimbărilor survenite în 
societatea românească a secolului al XlX-lea se poate rezuma printr-o replică din 
romanul Ghepardul al italianului Giuseppe Tomasi di Lampedusa, în care un tânăr 
aristocrat era convins că „pentru a păstra totul aşa cum este acum, trebuie să 
schimbăm totul”. Adaptarea, plierea la noile condiţii - aşa cum reiese din această 
frază - urmăresc de fapt acelaşi lucru: continuitatea ideii de clasă sau de familie, 
în explicarea procesului de schimbare socială, un rol tot mai important începe să 
aibă şi ideea de generaţie - „generaţia în declin, generaţia care deţine controlul şi 


1. John Scott, Elitele în sociologia anglo-saxonă , în Ezra Suleiman, Henri Mendras 
(coord.). Recrutarea elitelor în Europa , traducere de Beatrice Stanciu, Timişoara, 
Editura Amarcord, 2001, p. 12. 



22 


MODELE INTELECTUALE ŞI MUNCĂ INTELECTUALĂ... 


cea emergentă, ale căror reacţii pot fi provocate de anumite evenimente istorice 
traumatice, ce se transformă în acceleratori sau catalizatori ai schimbării sociale” 2 . 
Altfel spus, „modernizarea” apare mai degrabă ca un proces de „consolidare” a 
puterii de către vechea elită şi de creare a unui nou discurs despre societate care 
să justifice păstrarea puterii în mâinile aceleiaşi aristocraţii. 


1.1. Elitele: originea unui concept 

Genealogia ideii de elită reprezintă cel puţin un artefact al evoluţiei ideii de demo¬ 
craţie modernă, un mecanism prin care istorici, sociologi şi antropologi au încer¬ 
cat să surprindă esenţa politicului, şi anume dobândirea puterii. Etimologic, 
cuvântul derivă din latinescul eligere , cu sensul de „a alege” sau „a selecta” Astfel, 
elita desemnează grupul de persoane care reprezintă tot ceea ce este mai bun într-o 
comunitate sau societate. 

Pornind şi de la premise etimologice, doi sociologi italieni au pus bazele teoretice 
ale sistemului elitelor, la cumpăna secolelor XIX-XX. Considerând că democraţia 
modernă nu era decât o aparenţă şi totodată criticând sistemul marxist care reducea 
istoria la ideea luptei de clasă, Gaetano Moşea şi Vilfredo Pareto constată că trecu¬ 
tul reprezintă variaţii pe aceeaşi temă: mase şi elite. Astfel, Moşea, renunţând la 
sistemul aristotelic (care distingea trei forme de conducere politică: tirania , aristo¬ 
craţia şi democraţia, ), impune o singură schemă de interpretare a sistemelor politice, 
care în esenţa lor sunt constituite din două elemente recurente: guvernanţi şi guver¬ 
naţi. Cei dintâi reprezintă o minoritate indiferent de sistemul politic şi îşi fundamen¬ 
tează superioritatea mai ales pe capacitatea de organizare şi de acţiune concertată, 
ce „triumfa întotdeauna asupra unei majorităţi dezorganizate, o majoritate care nu 
este închegată nici prin voinţă, nici prin impuls şi nici prin acţiune” 3 . Bineînţeles, 
ca orice grup dominant, elita necesită un mecanism de legitimare a puterii care să-i 
justifice superioritatea, adică are nevoie de o formula politica (concept formulat de 
Moşea în 1884). Prin aceasta se înţelege „că, în toate ţările ajunse la un grad fie şi 
mediocru de cultură, clasa conducătoare îşi justifică puterea fundamentând-o pe o 
credinţă sau pe un sentiment care, în epocă şi pentru un anumit popor, sunt în gene¬ 
ral acceptate” 4 . Iar acestei formule politice trebuie să îi corespundă şi un mecanism 
politic, adică statul. Şi cum modernitatea era guvernată de idealul egalitarismului, 
statul democratic devenea formula politică dezirabilă. 

Pentru că am adus în discuţie principiul egalitarismului, cu atât mai curajoasă şi 
totodată supusă contestării apare teoria elitelor formulată de către cei doi soci¬ 
ologi italieni, într-un climat - trebuie să reamintim - dominat de principiile 


2. Peter Burke, Istorie şi teorie socială , traducere de Cosana Nicolae, Bucureşti, Editura 
Humanitas, 1999, p. 185. 

3. Gaetano Moşea, apud John Scott (ed.), Fifty Key Sociologists : The Formative Theorists , 
London-New York, Routledge, 2007, p. 121. 

4. Gaetano Moşea, apud Jacques Coenen-Huther, Sociologia elitelor , Iaşi, Editura Polirom, 
2007, p. 69. 

im 1 . 111 ilarist-liberale ale generaţiei de la 1848. Aşa cum am afirmat mai sus, ideile 
(iMipra elitei enunţate de către Pareto sau Moşea se îndepărtează conceptual de ideile 
m k ioiogiei marxiste. în opinia lui Pareto, „nu există nicio raţiune serioasă pentru ca 
domnia minorităţilor conducătoare să ia sfârşit, iar credinţa în instaurarea unei ordini 
Miciale care ar aboli deosebirile dintre dominatori şi dominaţi ţine de utopia socială” 5 . 
Indiferent de sistemul politic, este în logica ideii de societate necesitatea existenţei 
unei minorităţi care să conducă întreg ansamblul politic, economic, social. Iată deci 
dini diferenţa dintre abordarea marxistă şi cea elitară a lui Pareto este mai degrabă 
de ordin metateoretic ; pentru susţinătorii celei dintîi, istoria este văzută ca progres 
•,i ca un proces teleologic, în timp ce pentru sociologul italian istoria - dacă intr-ade¬ 
văr este guvernată de vreo lege - se subsumează ideii de ciclicitate. In schimb, Pareto 
crede că singurul aspect care se poate ameliora ar fi „felul în care elita conducătoare 
im asigură puterea” 6 , prioritare fiind mecanismele de asigurare a legitimităţii , legi- 
iimitate care la rândul ei se rezumă la preeminenţă sau excelenţă . 


1.2. De la classe dirigeante spre noblesse d’Etat 
consacrarea elitelor prin educaţie 

„Ura faţă de cei sus-puşi e omagiul involuntar adus de cei de jos. 
în tot acest ţinut care ne înconjoară [...] nu există un singur chip 
pe care să nu văd zugrăvit altceva decât respectul întunecat al 
fricii şi al sclaviei.” 

(Charles Dickens, Poveste despre două oraşe) 

„Ce este o elită? Este un mic batalion de suflete dedicate unei 
cauze nobile, care caută să conducă mulţimea pe calea cea bună.” 

(Louis Razuc, Velite : son râie et sa formation) 

Modernizarea aduce în prim-plan conceptul de mobilitate socială ce va asigura o 
nouă polisemie noţiunii de elite, cele două excerpte prezentate mai sus având rolul 
de a surprinde schimbările care se petrec din perspectiva mentalului colectiv. Pentru 
perioada medievală, o societate de ranguri, afirmaţia lui Dickens relevă chintesenţa 
reprezentării elitelor, pentru că în perioada anterioară modernităţii elita este sino¬ 
nimă cu ideea de elită politică, iar dirigeants sunt cei care beneficiază de funcţii 
administrative din partea monarhiilor europene pentru organizarea statului. în 
schimb, elita modernă face apel la modalităţi de recunoaştere a pretenţiilor sale de 
acces la câmpul puterii prin impunerea unui nou ideal social, a unui model care 
să corespundă idealurilor democratice ale societăţii, iar noul ideal social se va 
desprinde chiar din procesul de alfabetizare, din educaţia însăşi. în virtutea faptu¬ 
lui că tuturor li se acordă şanse egale de acces la studii şi întrucât educaţia devine 


5. Ibidem, p. 53. 

6. Ibidem. 

formula emancipării sociale, noul curs de accedere socială va fi cel al meritului. 
Era timpul ca preeminenţa să fie înlocuită de excelenţa. Deoarece modernitatea se 
traduce şi prin mobilitate - cea socială deţinând poate rolul esenţial meritocra- 
ţia devine forma de transpunere în practică a acestui deziderat al excelenţei. 

Christophe Charle este cel care a surprins mecanismul acestor transformări la 
nivel social în secolul al XlX-lea, subiectul predilect fiind cel al intelectualităţii, 
în lucrarea Les Elites de la Republique (1880-1900) 1 , autorul prezintă crearea unui 
nou model social, cel al elitei intelectuale, fapt posibil doar prin intermediul meri- 
tocraţiei. Acest principiu îşi are geneza în ideile Revoluţiei Franceze, dar abia 
instaurarea celei de a Treia Republici Franceze (1870) va deschide porţile renovă¬ 
rii sociale 7 8 - o dovadă în plus că revoluţia în sine, ca concept, lansează şi întăreşte 
iluzia unei schimbări rapide, transformările de fond realizându-se însă, până la 
urmă, în mod gradual şi lipsit de convulsii traumatice. Istoricul francez consideră 
că vechea aristocraţie şi-a construit privilegiile şi chiar superioritatea faţă de soci¬ 
etate prin intermediul capitalului economic, al celui social şi al celui cultural 9 . 
Astfel, capitalul economic sau funciar asigură monopolul puterii politice graţie 
sistemului de vot censitar care divide poporul în două categorii distincte : electori 
(cei ce desemnează puterea) şi eligibili (cei ce pot aspira la câmpul puterii). Mai 
mult, acest capital economic, transformat în moşteniri de familie, perpetuează 
accesul la o reţea socială densă, potentă şi, implicit, la funcţiile publice, adică se 
transformă în capital social 10 . Lipsa capitalului economic - conchide istoricul 
francez - este sinonimă cu trecerea spre meritocraţie, în acest caz rolul decisiv 
revenind capitalului cultural, dobândit prin intermediul educaţiei. 


1.3. Modernitatea în spaţiul românesc: 
o exigenţă importată? 

Pentru spaţiul românesc, absenţa unei structuri sociale adecvate şi a unui suport 
economic pe măsură a limitat resursele modernizării la un cadru instituţional, fapt 
ce a dus la o confuzie. Modernizarea s-a limitat pentru mult timp la eradicarea 
unor decalaje doar în plan material şi instituţional, fapt evidenţiat de Titu Maiorescu 
prin formularea celebrei teorii a formelor fără fond. O altă capcană des întâlnită 
în istoriografia românească este aceea de a considera „integrarea europeană un 
pariu politic final al claselor noastre politice şi modernizarea ca un destin pe deplin 


7. Christophe Charle, Les Elites de la Republique (1880-1900), Paris, Fayard, 1987. 

8. Idealul celei de a Treia Republici, o continuare a programului de la 1848, era instau¬ 
rarea meritocraţiei: „Apariţia democraţiei politice şi progresul incontestabil al merito- 
craţiei faţă de perioada notabililor au implicat faptul că toţi trebuiau să poată accede în 
rândul elitei, indiferent de originea lor socială” - Christophe Charle, Naissance des 
intellectuels, 1880-1900 , Paris, Les Editions de Minuit, 1990, p. 11. 

9. Christophe Charle, Les Elites de la Republique , p. 28. 

10. Ibidem. 

conştientizat. Adevărata problemă a elitelor româneşti a constituit-o, mereu, puterea - 
nu atât occidentalizarea. Concurenţa internă pentru accesul la resursele domina¬ 
ţiei este elementul care, în fond, motivează şi demersul integrator european. 
Modernizarea şi orientarea pro-occidentală, inevitabile de-a lungul întregului pro¬ 
ces ce a condus la creşterea interdependenţei între naţiuni, au fost doar elemente 
antrenate în cucerirea sau conservarea unor poziţii în centrul puterii, nu scopuri 
în sine. Aşa cum, uneori simultan, un rol de resursă ideologică complementară 
l-au constituit şi antioccidentalismul sau paseismul ruralist” 11 . 

Istoriceşte, în spaţiul românesc, în secolul al XlX-lea are loc confruntarea dintre 
vechea boierime, aristocratică, deţinătoare a unui capital economic consistent (marii 
proprietari, moşierimea), şi o nouă boierime de stat, birocratică, dependentă de 
resursele financiare ale acestuia. Iniţial, moşierimea vedea în lipsa unui stat auto¬ 
nom cel puţin o sursă de insecuritate, care punea în pericol chiar capitalul său 
economic. Războaiele, cedările teritoriale sunt motive întemeiate pentru a conduce 
la interiorizarea necesităţii creării unui stat modern. Tratatul de la Adrianopol 
(1829), cu clauzele sale economice favorabile moşierimii, nu avantaja instituţia 
domniei şi nici statul, deoarece resursele economice erau în continuare în mâna 
moşierimii, iar statul rămânea lipsit de anvergură economică. Practic, aici se 
regăsesc motivele conflictului dintre vechea boierime, independentă economic, şi 
noua elită, dependentă de stat pentru accesul la resurse. în condiţiile în care statul 
era lipsit de resurse, lupta se va duce împotriva celor care refuzau să conceadă 
puterea lor statului. Iar faptul că o bună perioadă marea boierime a fost scutită de 
obligativitatea contribuţiei la bugetul de stat evidenţia puterea ei. Noii birocraţii 
nu-i rămâne altă soluţie decât să devină fidelă statului în lupta împotriva privile¬ 
giaţilor, care erau refractari la ideea redresării bugetului statului pe seama bogăţiei 
lor. Din punct de vedere economic, aşa se explică conturarea celor doi poli politici 
ai perioadei antebelice: conservatorismul, ca expresie a marii proprietăţi şi care 
refuza reformele pentru că afectau proprietatea rurală, şi liberalismul, care urmă¬ 
rea modernizarea, dar şi instituirea unui sistem central, de stat, care să controleze 
resursele. Privită astfel, modernizarea spaţiului românesc nu se mai reduce la 
opoziţia dintre moşierime şi burghezie, ci la o opoziţie între moşierime - ca repre¬ 
zentantă a sferei private - şi birocraţia de stat 12 . 

Din aceste considerente, în opinia sociologului Marius Lazăr, modernizarea în 
spaţiul românesc a fost una lipsită de profunzime, nefiind capabilă să declanşeze meca¬ 
nismele de recrutare a noilor elite. Modernizarea a rămas o formă de perpetuare a 
controlului de către vechea aristocraţie, nicidecum un proces bazat pe o reală mobili¬ 
tate socială. „La nivelul elitelor româneşti, modernizarea politică înseamnă trecerea 
de la un sistem de dominaţie bazat pe reţelele de influenţă ale câtorva familii aristocrate, 
la un sistem bazat pe organizare birocratică şi autonomie instituţională. Procesul are 
loc - şi din această cauză e întârziat în bună măsură - cu participarea aceloraşi elite 


11. Marius Lazăr, Paradoxuri ale modernităţii. Elemente pentru o sociologie a elitelor 
culturale româneşti , Cluj, Editura Limes, 2002, p. 85. 

12. Ibidem, pp. 94-96. 

aristocrate, care învaţă repede să-şi reconvertească şi conserve vechile poziţii de influ¬ 
enţă în cadrele noilor realităţi socio-politice, ce urmează sensul modernizării” 13 . 

Ideea continuităţii între vechea aristocraţie şi noua elită este enunţată şi de către 
Daniel Barbu, cu un singur amendament: elitele au perceput modernizarea ca pe o 
putere asupra cuvintelor 14 . Istoricul evocă lipsa valorilor burgheze din societatea 
românească (munca, familia, economia, morala, autoritatea, spiritul ştiinţific) şi deci 
lipsa unei viziuni occidentale asupra modernizării care consta în producerea avuţii¬ 
lor şi în etica acumulării, repartizării şi consumului acestora. Lipsită prin urmare 
de fundamente economico-sociale, modernitatea se transformă într-un proces dis¬ 
cursiv, ca putere asupra cuvintelor: „Modernitatea nu este trăită ca o cultură a 
experienţei, fondată pe dinamica economiei şi pe previziunea socială, ci ca o cultură 
a discursului în care prezentul este aşezat pe valorile Istoriei şi este supus iradierii 
modelului democratic european” 15 . Modernizarea, adică importarea unor instituţii 
occidentale specifice unui Stat-Naţiune, este privită ca o formă de convertire a pre¬ 
rogativelor puterii, ce putea fi exercitată mai ales prin intermediul discursului poli¬ 
tic. Politicul se constituie deci nu ca o proiecţie a viitorului, ci devine modalitatea 
de a redescoperi modernitatea românilor în trecut. Aşa s-ar putea explica practica 
discursivă a apelului la Istorie, uzitată de mai toţi oamenii politici, prin care se 
urmărea căutarea şi chiar inventarea acelor germeni ai modernizării din spaţiul 
românesc meniţi a dovedi că modernitatea este un fapt firesc în dezvoltarea statului 
român, nicidecum un import ideologic care afectează fondul. Pandantul dintre poli¬ 
tică şi istorie se va întrupa sine die într-un discurs naţionalist, care reinventează 
trecutul. Era o eschivă de la adevărata problemă: cum să instaurezi un regim 
democratic, modern, liberal într-un spaţiu lipsit de cultură civică, de valori burgheze 
şi de exerciţiul libertăţii individuale. Nutrind speranţa creării unei societăţi moderne, 
modernizarea românească nu poate să împământenească chintesenţa modernizării: 
crearea consensului social în jurul ideii de stat şi fortificarea solidarităţilor sociale. 
Iar lipsa acestui fundament va perpetua imaginea unui stat paralel intereselor socie¬ 
tăţii, unul care nu are la bază ideea de dreptate socială. 

Sindromul modernizării adjudecate exogen este valabil pentru mare parte dintre 
statele Europei Centrale şi de Est. Acest tip de modernitate fundamentează statu¬ 
tul de „semiperiferie a centrelor iradiante” şi tot de aici provine autoreprezentarea 
ca inferioritate sau întârziere, în contrast cu statele „avansate”. 


1.4. Meritocraţia în spaţiul românesc: ciocoii vechi şi noi 

în spaţiul românesc, revoluţia de la 1848 a fost o revoluţie a elitelor şi prea puţin 
o revoluţie în mase. O societate în care limba vorbită de către elite era diferită 


13 .Ibidem, p. 93. 

14. Daniel Barbu, Bizanţ contra Bizanţ. Explorări în cultura politică românească , Bucureşti, 
Editura Nemira, 2001, p. 264. 

1 5. Ibidem. 

până la neînţelegere faţă de cea a ţăranului de rând părea departe de ideea de 
modernitate şi deci de principiul meritocraţiei. Un motiv al acestui eşec al revo¬ 
lutei paşoptiste este lipsa perioadei de tranziţie , perioadă necesară estompării 
diferenţelor prea mari dintre elite şi mase, pe de o parte, şi a diferenţelor de 
viziuni din sânul elitei înseşi, de cealaltă parte. Pentru a demonstra asta, Ştefan 
(’azimir analizează schimbările survenite în vestimentaţie la începutul secolului 
al XlX-lea. Era începutul timid al unui proces care va deveni ireversibil. Moda 
nemţeasca sau cea franţuzească aduse în Principate de fiii boierilor erau semnul 
unei situaţii paradoxale. Pentru tinerii bonjurişti scopul urmărit era de a promova o 
nouă mentalitate, cea a egalităţii. In consecinţă, cei care doreau să urce mai repede 
lruptele acestui nou cursus honorum au adoptat noua vestimentaţie. Totuşi, bătrânii 
boieri nu erau de aceeaşi părere, fiind tot mai dezamăgiţi de modelul parvenitului, 
aşa cum este cel al lui Dinu Păturică, imortalizat de Nicolae Filimon. Numai că, în 
cele din urmă, un efect insidios al noii mode a fost acela că i-a obligat pe toţi - tineri 
sau bătrâni - să se supună noului canon vestimentar. în secolul al XlX-lea moda 
e departe de a mai fi doar un simplu moft; ea se transformă, în schimb, într-un 
mecanism al dialogului şi al recunoaşterii sociale. A nu te adapta noilor vremuri 
putea să însemne recluziunea socială. Chiar dacă intervalul 1830-1860 rămâne o 
perioadă în care vechii boieri cu haine orientale coexistau cu tinerii bonjurişti îmbră¬ 
caţi în pantaloni şi frac, ceea ce trebuie remarcat este spiritul concesiv al bătrânilor, 
cu acurateţe sintetizat de Vasile Alecsandri: „Să fim drepţi şi să ne închinăm cu 
respect şi recunoştinţă dinaintea memoriei părinţilor. Ei prin traiul lor păreau a face 
parte din secolul XVI, dar au avut meritul sublim de a introduce în patria lor un 
secol de progres şi de regenerare, secolul XIX, adus din străinătate prin copiii lor” 16 . 
Mentalitatea perioadei de tranziţie este astfel sintetizată de Ştefan Cazimir: „Multe 
lucruri vechi mai stăruie înec 7 , dar soarta lor e deja pecetluită. Cele noi şi-au făcut 
deja apariţia, dar nu au triumfat încă” 17 . 

Şi totuşi rudimente ale meritocraţiei pot fi întrezărite chiar în perioada fanari¬ 
otă, în care s-a impus cutuma dregătoriilor oferite de către domnitor, în special 
străinilor, stârnind o reacţie vie împotriva pervertirii ideii de aristocraţie. Mişcările 
contestatare ale boierimii locale manifestă un puternic caracter xenofob, aşa cum 
se întâmplă cu Constituţia cărvunarilor a lui Ionică Tăutu sau chiar Cererile noro¬ 
dului românesc formulate de către Tudor Vladimirescu. Aceste mişcări contestatare 
au fost interpretate ca prime forme ale liberalizării societăţii româneşti. Mai 
degrabă, ele par a fi reacţia xenofobă a unei boierimi locale care s-a văzut înlocu¬ 
ită cu elemente alogene. Aristocraţia românească a privit relaţia cu puterea (per¬ 
sonalizată prin voinţa domnitorului) ca pe o relaţie axată pe devotament, nu pe 
îndeplinirea unei datorii. Deci funcţia publică în tradiţia administrativă românească 
nu avea la bază anumite principii, ci se baza pe practica politică a iertării domneşti, 
care împărţea dreptatea şi puterea 18 . Dorinţa de a se reveni la domniile pământene 


16. Ştefan Cazimir, Alfabetul de tranziţie , Bucureşti, Editura Humanitas, 2006, p. 65. 
ll.Ibidem , p. 10. 

18. Daniel Barbu, Bizanţ contra Bizanţ , pp. 47-88. 

exprimă - în realitate - intenţia boierimii locale de a reintra în aparatul administra¬ 
tiv, acum acaparat de către fanarioţi. Ceea ce părea a fi o reformă nu reprezenta 
decât dorinţa de reîntoarcere la un fond statal văzut ca echitabil. Regulamentele 
Organice încearcă să rezolve această problemă, recunoscând titluri nobiliare celor 
care puteau să dovedească cu acte dinainte de 1792 că aparţineau clasei privilegia¬ 
ţilor, vizată pentru pierderea acestei distincţii fiind boierimea măruntă (mazilii) şi 
familiile fanariote. Este introdusă şi o inovaţie: Regulamentele Organice instituie 
principiul meritului în acordarea titlurilor nobiliare. „Nobilitatea este un cuvânt ce 
trădează influenţa străină, privilegiilor deţinute prin naştere adăugându-li-se şi pri¬ 
vilegii obţinute prin merit şi recunoscute în situaţii speciale de Domn şi Obşteasca 
Adunare” 19 . 

Meritocraţia este un principiu consubstanţial ideii de libertate individuală. Dar, 
deşi programul paşoptist includea şi obiective sociale, acestea rămâneau subor¬ 
donate cauzei naţionale, emanciparea spaţiului românesc devenind primordială. 
Elitele revoluţionare impun ideea libertăţii naţiunii, o libertate interpretată colectiv. 
Paşoptismul românesc devenea astfel un liberalism care diviza societatea într-o 
elită salvatoare şi o colectivitate obedientă. Modelul preluat de către tinerii paşop¬ 
tişti este cel teoretizat de către Jules Michelet, care vedea lumea ca fiind formată 
din entităţi imuabile ce tind inevitabil spre dobândirea libertăţii: naţiunile. Privită 
astfel, evoluţia naţiunii coincide cu afirmarea unui geniu naţional şi cu înfăptuirea 
unui destin istoric. O asemenea viziune conţinea germenii libertăţii, iar tinerii 
paşoptişti vor aplica modelul şi societăţii româneşti, dar „vor reţine că libertatea 
este dată numai pentru poporul ca un întreg, nu ca o colecţie de indivizi” 20 . Din 
cauza dominaţiei străine, naţiunea trebuia să-şi dobândească libertatea ca întreg, 
ulterior eforturile de modernizare urmând a se focaliza pe implementarea libertă¬ 
ţii individuale. Paşoptismul pune astfel accent pe libertatea naţiunii, „libertatea 
naţiunii subordonând libertatea individului” 21 , viziune care va distruge orice urmă 
de respect faţă de libertatea individuală şi va plonja în sindromul colectivist al 
adulării virtuţilor naţionale. 

Acestea ar fi câteva motive pentru care meritocraţia pare a fi o ideologie a 
conservării puterii de către vechea elită. Artistul Constantin Tănase, care a trăit 
acele vremuri, a sintetizat într-o manieră plastică schimbarea statică a societăţii 
româneşti: „Pleacă ai noştri, vin ai noştri,/ Noi rămânem tot ca proştii”. Iar ana¬ 
liza prosopografică întreprinsă de Mihai Sorin Rădulescu asupra elitei liberale 
antebelice evidenţiază originea boierească 22 a celor mai importanţi lideri politici 
ai acestui prim partid formal constituit în România modernă. Astfel, autorul ajunge 


19. Marius Lazăr, Paradoxuri ale modernităţii , p. 101. 

20. Sorin Adam Matei, Boierii minţii . Intelectualii români între grupurile de prestigiu şi 
piaţa liberă a ideilor , Bucureşti, Editura Compania, 2004, p. 62. 

21. Ibidem, p. 63. 

22. Mai mult, autorul conchide că o contribuţie deosebită la formarea elitei liberale româneşti 
au avut-o grecii, care şi-au ancorat influenţa printr-o politică matrimonială bine gândită. 
Deci şi la nivel de origine etnica se poate delimita un clivaj între conservatori şi liberali, 
marile familii boiereşti din Moldova distanţându-se de viaţa politică din Bucureşti tocmai 

l.i concluzia că cei zece prim-miniştri liberali din intervalul cronologic 1866-1900, 
» ii excepţia lui P.S. Aurelian, care era de origine transilvăneană, proveneau din 
cadrul boierimii Vechiului Regat. Din spaţiul moldovenesc era doar Dimitrie 
Smrdza, descendent al aristocraţiei moldoveneşti, restul fiind munteni: Brătienii 
i oii descendenţii boierimii de ţară din zona Argeşului, în timp ce reprezentanţii 
l.miiliilor Ghica, Kretzulescu şi Golescu erau urmaşii unor mari familii boiereşti 
muntene. Practic, niciun membru al elitei liberale nu provenea din cadrul burghe¬ 
ziei, adică orăşeni, comercianţi sau practicanţi ai unor profesiuni liberale 23 . In 
contrast cu elita liberală, mare parte dintre liderii conservatori proveneau din 
Moldova, dar originea lor socială era de asemenea aristocratică. Din cauza repar- 
lizării geografice distincte a celor două grupări politice, diferenţele programatice 
dintre acestea se vor manifesta încă din timpul revoluţiei paşoptiste, unde distingem 
rădăcinile dilemei cu privire la rolul meritocraţiei, cu efecte pe termen lung în 
definirea elitei româneşti moderne. Diferenţele programatice sociale ale revoluţiei 
paşoptiste erau deci şi diferenţe regionale între Moldova şi Muntenia: dacă în sud 
ideile meritocraţiei sunt percepute pozitiv, moldovenii vor o reîntoarcere spre tra¬ 
diţie, dezvoltând un paseism ce urmăreşte re instaurarea unor drepturi naturale aie 
Mărilor privilegiate pe nedrept pierdute. Deşi ca origine ambele grupări politice 
sunt descendente ale marii boierimi, moldovenii nu doreau să acorde muntenilor 
statutul de primi inter pares în ierarhia politică a Principatelor Unite, motiv pentru 
care boierii moldoveni vor dezvolta un puternic curent antiunionist. Cauzele aces¬ 
tei atitudini erau îngrijorarea că rolul de capitală al laşului se va disipa şi, conse¬ 
cutiv, că rolul grupării moldoveneşti în viaţa politică a Principatelor va fi diminuat 24 . 

Deşi meritocraţia era un principiu ce se impunea prin prisma ideilor despre 
modernizare, trebuie precizat că nu a existat o dezbatere separată asupra acestui 
subiect. Ideea de meritocraţie se întrepătrunde cu dezbaterile legate de căile poli¬ 
tice care trebuiau urmate; mai mult, această idee va fi întâlnită şi în dezbaterile 
asupra definirii conceptului de cetăţenie şi, în cele din urmă, va fi absorbită de 
disputa de idei în jurul definirii naţiunii române. Şi totuşi meritocraţia are darul 
de a asigura mecanismele pentru o nouă tipologie socială: cea a intelectualului, 
în peisajul unei societăţi democratice, intelectualul trebuia să cuprindă aspiraţiile 
de ascensiune socială având la bază doar meritele personale. 


din cauza repulsiei faţă de elementul străin, parvenit (Mihai Sorin Rădulescu, Elita libe¬ 
rală românească, 1866-1900 , Bucureşti, Editura ALL, 1998, p. 145). 

23 Abiâem, pp. 42, 147. 

24. fbidem. 




Capitolul 2 


Altfel de generaţii, altfel de intelectuali: 
o altfel de Românie? 


2.1. „Avem noi adevăraţi intelectuali?” Conturarea identităţii 
intelectualului român la cumpăna secolelor XIX-XX 

Modelul intelectualului se naşte în secolul al XVIII-lea în Europa apuseană, acesta 
venind să umple golul lăsat de declinul clerului 1 în modernitate. Intelectualul laic 
îşi arogă această funcţie de călăuză a societăţii, capabilă să capteze atenţia umanită¬ 
ţii. Şi, fiindcă nu se simte captiv în limitele religioase, îşi oferă destinul umanităţii, 
chiar manifestă o devoţiune rară pentru binele acesteia şi progres. Intelectualul 
reprezintă credinţa în capacitatea omului de a rezolva problemele societăţii doar 
prin forţa intelectului; apelul la tradiţie nu mai este de actualitate. Inovaţie, nu 
mimetism; evoluţie, nu stagnare 2 . Deşi fusese alungat de monarhiile Vechiului 
Regim în lumea abstracţiilor şi a ideilor generale, intelectualul începe să se reîn¬ 
toarcă spre concret, spre viaţa cotidiană a societăţii prin controlul opiniei publice. 
Umanitarismul propovăduit de intelectuali, căruia i se adaugă aspiraţiile democra¬ 
tice, va propulsa acest nou model social în vârful piramidei societăţilor europene. 

Din punct de vedere genealogic, în istoriografie predomină ideea că Afacerea 
Dreyfus reprezintă momentul afirmării intelectualului ca actor social pus în slujba 
apărării unor principii precum libertatea, dreptatea etc., pe scurt - drepturile omului, 
într-o astfel de abordare, ar exista trei momente definitorii în evoluţia intelectualului 
în spaţiul public. Astfel, perioada Zola reprezintă maturitatea intelectualului; în 
schimb, angajarea intelectualilor în promovarea pasiunilor şi a ideilor politice în seco¬ 
lul XX confirmă dispariţia lui sau, după expresia lui Julien Benda, deschide etapa 
trădării cărturarilor. Abia după al doilea război mondial intelectualii - dar nu toţi - se 
angajează în susţinerea mişcărilor de emancipare a coloniilor, a femeilor, figura pro¬ 
eminentă a acestei perioade rămânând indiscutabil Jean-Paul Sartre. Din acest moment, 
sfera celor care se angajează într-o luptă deschisă la nivel internaţional împotriva 


1. Istoricul Jacques Le Goff îi considera pe clerici intelectualii Evului Mediu - a se vedea 
Jacques Le Goff, Intelectualii în Evul Mediu , traducere de Nicole Ghimpeţeanu, 
Bucureşti, Editura Meridiane, 1994. 

2. Paul Johnson, Intelectualii , traducere de Luana Stoica, Bucureşti, Editura Humanitas, 
2006, pp. 9-10. 

icgimurilor politice totalitare depăşeşte graniţa clasică a noţiunii de intelectual. în 
virtutea caracterului universal al drepturilor omului, mai ales după 1975, mobili¬ 
zarea opiniei publice internaţionale împotriva crimelor comise în orice stat a dus 
la crearea unor organizaţii nonguvernamentale care au acces necondiţionat oriunde 
m lume şi care mobilizează politicul în luarea unor măsuri drastice faţă de aseme¬ 
nea derapaje. Astfel de organizaţii demne de semnalat sunt, printre multe altele, 
Jurnalişti fără frontiere sau Medici fără frontiere. Lărgindu-şi aria de influenţă şi 
dc acţiune socială, intelectualul revine totodată şi la poziţia care i-a asigurat pre¬ 
stigiul simbolic în secolul al XlX-lea. 

Iniţierea unui demers care să fie o simplă încercare de a realiza o istorie a 
evoluţiei câmpului intelectual din spaţiul românesc preluând modelul unei astfel 
de analize din istoriografia franceză poate părea un demers mimetic, lipsit de 
substanţă. Chiar şi aşa, fundamentul istoric care ar permite o astfel de abordare 
poate fi invocarea influenţei majore a culturii şi a modelelor sociale franceze asu¬ 
pra societăţii româneşti, fapt conştientizat şi analizat încă de pe atunci 3 . Oricum, 
pentru moment analiza genezei figurii intelectualului se rezumă doar la o preocu¬ 
pare adiacentă în câmpul istoriografie şi în cel literar. Din acest motiv, intelectu¬ 
alul continuă să rămână o temă subteoretizată , un subiect care se intersectează sau 
se înscrie în sfera unor teme mult mai cuprinzătoare. 

Deşi termenul este deseori folosit de către istorici, de obicei în sintagma „elită 
intelectuală”, prea puţine sunt încercările de definire a câmpului intelectual 4 . Mai 
mult, intelectualul este redus în cele mai multe cazuri la o identitate instituţionali . 
Pornind de Ia o astfel de premisă, se observă că termenul este aplicat fără nicio 
distincţie universitarilor, oamenilor politici, scriitorilor, publiciştilor, creându-se 
confuzia că intelectualul este totuna cu cel care deţine un titlu universitar. Lipsa 
unui aparat conceptual care să încerce să delimiteze şi să definească rolul şi impac¬ 
tul social al acestor categorii transformă toate aceste demersuri în simple redări , 
şi mult prea puţin în reconstituiri ale unui spirit al vremii. Or, numai reconstitui¬ 
rea poate să surprindă impactul anumitor evenimente în societate şi să vadă, şi 
dintr-un alt punct de vedere, rolul social al intelectualului. Aducând în discuţie un 
exemplu recent, într-o astfel de manieră de redare procedează, spre exemplu, 
Lucian Boia în analiza mediului intelectual românesc din preajma primului război 
mondial. Axându-se pe ideea de elită - care reprezintă în accepţia sa grupul cel 
mai restrâns al celor ce deţin poziţii de putere în establislvnent- ul cultural ceea 
ce rezultă ar fi în jur de 200 de universitari de la Bucureşti şi Iaşi, câteva zeci de 
scriitori şi publicişti. „Fără a uita, fireşte, elita politică, şi ea foarte restrânsă, 
care, de altfel, [se] intersectează adesea cu elita intelectuală. Nu puţini sunt 


3. A se vedea Pompiliu Eliade, De Vinfluenc.e frangaise sur Vesprit public en Roumanie. 
Les origines. Etude sur Vetat de la societe roumaine â Vepoque des regnes phanariotes , 
Paris, Ernest Leroux, 1898. 

4. Pentru definiţii ale „câmpului intelectual”, a se vedea Mihai Dinu Gheorghiu, Strategia 
critică a „Vieţii Româneşti”, în Alexandru Zub (ed.), Cultură şi societate , Bucureşti, 
Editura Ştiinţifică, 1991, pp. 334-335; şi Liviu Antonesei, Un model de acţiune cul¬ 
turală: grupul Criterion, în Alexandru Zub (ed.), Cultură şi societate , p. 386. 

universitarii sau scriitorii care fac şi politică, după cum şi oamenii politici ai vre¬ 
mii au, în majoritatea lor, o temeinică formaţie universitară.” 5 

O altă modalitate de trasare a unor limite ale câmpului intelectual vine dinspre 
istoria şi critica literară care operează cu conceptul de curente culturale. Şi aici 
conceptul de intelectual rămâne unul tratat în subsidiar, rolul central revenind 
literaturii şi figurilor emblematice ale fiecărui curent cultural. Ca aspect pozitiv, 
ceea ce a rezultat a fost o atenţie deosebită acordată genealogiei cărturarului în 
cultura română. Din acest punct de vedere, demnă de semnalat ar fi analiza între¬ 
prinsă cu decenii în urmă de către Leon Volovici asupra apariţiei scriitorului 6 . In 
opinia sa, abia la începutul secolului al XlX-lea asistăm în Principate la o preo¬ 
cupare pregnantă pentru scris, care devine „o activitate superioară [şi] care-şi 
găseşte finalitatea în sine însăşi”, pentru ca mai târziu, ca urmare a anticipării 
contactului cu cititorii, „pagina scrisă [să] îl implice într -0 mai mare măsură pe 
autor, sporindu-i responsabilitatea, dar şi sentimentul demnităţii” 7 . După 1821 
mentalitatea scriitorului se schimbă, datorită faptului că acesta se lasă absorbit de 
cauza naţională. „Acum poetul ştie că se adresează unui public mai larg, naţiunii . 
El va alege pamfletul pentru a înfiera duşmanii şi oda pentru a preamări eroismul, 
evenimentele cu semnificaţii naţionale, marile personalităţi care întruchipează 
idealuri comune” 8 , Alecsandri fiind modelul prin excelenţă al unei astfel de tipo¬ 
logii. Dar cum se numeau aceste preocupări în care unii indivizi - doar prin 
condei - pretindeau să obţină un mod de trai? După 1830 se folosesc tot mai des 
termenii literator , literat , om de litere , Asachi catalogând aceste preocupări drept 
„meserii” 9 . Cu toate acestea, mulţi dintre scriitorii români, convinşi că nu prea 
poţi trăi din artă, aveau slujbe salvatoare, prin care reuşeau să obţină sume impor¬ 
tante, necesare pentru editarea propriilor lor creaţii. Cezar Bolliac conchidea că 
„în zilele noastre un scriitor fără tipar este un soldat fără armă, un căpitan fără 
comandă” 10 . „Coborând din lumea ficţiunilor şi a utopiilor, scriitorul român din 
perioada începuturilor [prima jumătate a secolului al XlX-lea], în absenţa unui 
statut social şi în condiţiile unei mari înapoieri culturale, se loveşte de dificultăţi 
care pot descuraja şi pe cei mai perseverenţi şi mai entuziaşti. Lamentându-se 
mereu, dar fără a se da bătut, el îşi asumă înainte de toate sarcini de educator al 
gustului public, pornind de la iniţierea elementară a cititorului şi atragerea lui spre 
lectura cărţilor beletristice.” 11 


5. Lucian Boia „ GermanofiliiElita intelectuala românească în anii primului război 
mondial , Bucureşti, Editura Humanitas, 2009, p. 61. 

6. Leon Volovici, Apariţia scriitorului în cultura românească , Iaşi, Editura Junimea, 1976. 
Citatele utilizate aici provin din cea de a doua ediţie: Apariţia scriitorului în cultura 
română , Bucureşti, Editura Curtea Veche, 2004 (ediţie revăzută). 

7. Ibidem , p. 16. 

8. Ibidem , p. 34. 

9. Ibidem , p. 77. 

10. Cezar Bolliac, apud Leon Volovici, Apariţia scriitorului în cultura română , p. 83. 

11. Ibidem , p. 104. 

In fine, o viziune care urmăreşte realizarea unui liant între cercetarea istorică 
'vi cea literară aduce în prim-plan conceptul de generaţie , un concept care poate 
escamota dificultăţile generate de tripla funcţie pe care o avea elita românească 
modernă: socială, profesională şi politică. Esenţială rămâne astfel lupta pentru 
supremaţie între elitele generaţionale : dacă într-o primă fază ele se detaşează de 
vechile elite conducătoare pentru a dobândi în mod legitim accesul la pârghiile 
puterii, după aceea se constată o acutizare a luptei chiar în rândurile noii elite 
pentru impunerea propriului model. Practic toate schimbările ce se petrec într-o 
societate nu pot avea la bază decât interiorizarea conceptului de generaţie, care 
prin modul de definire şi de raportare la generaţia anterioară poartă în subtext 
soluţiile de schimbare a societăţii. Generaţia în sine înseamnă o nouă modalitate 
dc prezentare a necesităţilor societăţii şi implică în mod direct, cauzal, o nouă 
formă de abordare a problemelor, în acest caz de abordare a ideii de modernitate. 

Aşadar, ce se înţelege prin conceptul de generaţie? Reformulând, cum reuşeşte 
individul să se ataşeze unei astfel de grupări? „Individul este produsul influenţe¬ 
lor şi curentelor spirituale contemporane lui, dar care sunt în acelaşi timp famili¬ 
are şi cercului social căruia îi aparţine. Sub acest aspect, doar evenimentele 
colective majore pot contribui la cristalizarea grupurilor generaţionale, la contem¬ 
poraneitate, prin formarea şi omogenizarea unor idealuri directoare.” 12 Jean-Frangois 
Siriuelli, preocupat de istoria intelectuală în spaţiul francez, propune cartografie¬ 
rea geografiei fiecărei grupări culturale 13 . Urmărirea itinerariilor unui astfel de 
grup conduce inevitabil la depistarea unor structuri de sociabilitate, care nu sunt 
altceva decât un grup temporar sau permanent, cu un anumit nivel de instituţiona- 
lizare, la care individul alege să adere - spre exemplu, redacţia unui ziar sau a 
unei reviste. Astfel de grupuri sau de reţele se fondează pe principii oarecum 
subiective, greu de delimitat de către istoric, cum ar fi relaţiile de simpatie şi 
amiciţie sau, a contrar io, rivalitatea sau ostilitatea, ranchiuna sau gelozia, ruptura 
şi excluderea, elemente care în cadrul unei microsocietăţi pot juca un rol decisiv. 
Modul în care se creează comitetele de redacţie, asociaţiile sau listele de petiţionari 
devin elemente greu de elucidat de către istoric, dar cu atât mai importante pentru 
decelarea mobilurilor unei generaţii intelectuale 14 . Iată de ce istoricul francez 
consideră necesară evidenţierea microclimatului social, care ar fi condiţionat de 


12. Lucian Nastasă, Generaţie şi schimbare în istoriografia româna (sfârşitul secolului XIX 
şi începutul secolului XX), Cluj-Napoca, Presa Universitară Clujeană, 1999, pp. 12-13. 

13. Jean-Fran^ois Sirinelli, Generation intellectuelle. Khâgneux.et normaliens dans 
Ventre-deux-guerres , Paris, Fayard, 1988, p. 10. 

14 .Ibidem, p. 12. Se observă joncţiunea dintre viziunea lui Sirinelli şi teoria câmpului şi 
a reproducţiei culturale a lui Pierre Bourdieu, proces prin care orice grup social nutreşte 
să îşi menţină statusul în societate chiar prin intermediul educaţiei. Ar fi vorba deci de 
un sistem educaţional care, aparent, este independent şi imparţial, dar care, de fapt, are 
propriile-i mecanisme de selecţie a studenţilor ce trebuie să provină din acelaşi grup 
social. A se vedea Peter Burke, What Is Cultural Hisiory ?, Malden, Mass., Polity 
Press, 2008, p. 58. 

doi factori esenţiali: congeneritatea şi originea universitară, elemente care stau la 
baza apariţiei unor grupuri intelectuale bine sedimentate, adevărate reţele sociale. 

Grupurile generaţionale se raportează strict şi la cadenţa evenimentelor istorice, 
fapt ce poate influenţa ritmul coagulării acestora. Marc Bloch identifica în funcţie 
de această condiţionare a istoriei două tipuri de generaţii, pe care le îngloba în 
binomul generaţii lungi - generaţii scurte. Nu de aceeaşi părere este şi Bourdieu, 
care vede în acest proces de multiplicare a generaţiilor artistice o consecinţă a 
joncţiunii artei cu economicul. Scopul rămâne acelaşi, şi anume dobândirea întâ¬ 
ietăţii în plan artistic. Ceea ce se operează este o diferenţiere după gradul de 
consacrare , care în cele din urmă separă generaţiile artistice L \ intrându-se într-o 
logică şi chiar într-o necesitate a revoluţiei permanente , a redefinirii şi fragmen¬ 
tării până la individual a avangardei. încercând să impună noi trenduri sau mode 
prin care să dobândească consacrarea , avangarda creează etichete dihotomice care 
accelerează schimbarea şi implicit dinamica câmpului literar. Depăşit devine acu¬ 
zaţia suficientă care impune schimbarea. „Se constituie o schemă de gândire care 
[...] ajunge să gândească viaţa literară şi, în general, întreaga viaţă culturală prin 
prisma unei logici a modei, schemă care permite condamnarea unei tendinţe, a 
unui curent, a unei şcoli, oricare ar fi ele, cu singurul argument că sunt depăşite. ” 16 
în concluzie, procesul de autonomizare al generaţiilor este strâns legat de logica 
opoziţiei şi a conflictului, logică ce scoate în evidenţă necesitatea autonomizării şi 
a diferenţierii generaţionale 17 . 

Alocarea unei explicaţii atât de largi-pentru conceptul de generaţie se impunea, 
aceasta reprezentând un criteriu esenţial pentru decantarea imaginii intelectualului, 
a frontierelor sale în societatea românească. Dar pe lângă acestea, sunt necesare 
noi criterii de abordare. Pornind de la ideea că intelectualul reprezintă un produs 
al modernităţii, nu voi face altceva decât să operez cu principiile care au stat la 
baza ideii de modernitate. Astfel, nu mai pot fi ignorate conceptele de meritocra- 
ţie, promovare socială şi activism social, elemente în virtutea cărora se poate 
răspunde la interogaţia din titlul capitolului de faţă, o interogaţie ridicată încă de 
la începutul secolului XX de către Constantin Rădulescu-Motru. Mai mult decât 
atât, între cele trei criterii alese se observă o legătură de interdependenţă, iar toate 
trei luate împreună definesc esenţa figurii intelectualului, cel puţin aşa cum apare 
în istoriografia franceză. 

Despre pervertirea ideii de meritocraţie am discutat mai sus. Ar mai trebui 
insistat şi asupra manipulării insidioase a acestei idei, mai ales după 1866. Elita 
culturală nu a ezitat să se coaguleze în grupuri de prestigiu 18 , denumire pe care 


15. Pierre Bourdieu, Regulile artei . Geneza şi structura câmpului literar , traducere de Laura 
Albulescu şi Bogdan Ghiu, Bucureşti, Editura Art, 2012, p. 170. 

16 .Ibidem, pp. 173-174. 

17. Lucian Nastasă, Generaţie şi schimbare in istoriografia română , p. 13. 

18. Membrii unui astfel de grup - argumentează cercetătorul - sunt conectaţi într-o reţea 
de valori şi relaţii sociale care le conferă o anumită identitate prin raportare Ia grupul 
de prieteni, maeştri, idei şi valori fixe. Accederea în astfel de grupuri se face prin 
iniţiere şi, purtând blazonul grupului, membrii săi sunt recunoscuţi de alte grupuri, 

Sorin Adam Matei o forjează pornind de la conceptul de grupuri de status al lui 
Max Weber. Rezultatul a fost angajarea într-0 dezbatere celebră - oportunitatea 
occidentalizării, percepută ca o legitate istorică (moderniştii) sau ca disoluţie a 
naţiunii (tradiţionaliştii) dezbatere care va deveni principala temă a agendei 
publice de-a lungul a aproape un secol. Oricum, faptul că aceste grupuri de presti¬ 
giu - conservatorii junimişti şi liberalii - se vor impune şi pe scena politică necon- 
llictual elimină posibilitatea utilizării termenului de origine slavă intelighenţie 19 . 
In schimb, deschid calea cărturarului spre scena politică. In cele din urmă, poli- 
licul se va transforma: dintr-o arenă a dezbaterii şi a negocierii trebuia să se 
conveargă spre un act al guvernării derulat sub auspiciile unanimităţii. Din nefe¬ 
ricire, acolo unde era nevoie de ştiinţă şi de dezbatere, acestea erau abandonate în 
favoarea spiritului unităţii şi al interesului naţional. Unanimitatea reprezenta modul 
românilor de a face politică, iar modul de exprimare politică era populismul, 
demagogia şi emoţia 20 . Ideea de dezbatere dispărea înainte de a fi fost vreodată 
pusă în valoare, în timp ce puterea politică devine un scop deloc tăinuit al gene¬ 
raţiilor postpaşoptiste, iar când aceasta nu mai este posibilă, reîntoarcerea în 
câmpul universitar reprezenta alternativa. 

Activismul social, angajarea publică a intelectualului, reprezintă principala 
metodă de interacţiune cu societatea şi mecanismul de influenţare a opiniei publice. 
Pentru un ecou cât mai reverberant al intelectualilor erau necesare alfabetizarea şi 
dezvoltarea presei, aspecte care, odată conjugate, stau la baza puterii editoriale a 
intelectualilor 21 . Ceea ce urmăresc este să surprind originea şi evoluţia sincronă a 
intelectualului, de la apariţia acestui termen în vocabularul presei şi în cele din 


recunoaştere ce poate surveni sub forma amiciţiei sau a inamiciţiei. Cert este că o astfel 
de recunoaştere socială poate ajuta sau obstacula crearea unui drum în societate. „Grupurile 
de prestigiu sunt specifice zonei sociale paramoderne pentru că, deşi funcţionează într-o 
lume, în esenţă, modernă (raţionalizată, seculară, egalitară - cel puţin la suprafaţă), se 
alimentează din valori ale societăţii tradiţionale (medievale): onoarea, alegerea şi predes¬ 
tinarea socială” - Sorin Adam Matei, Boierii minţii. Intelectualii români între grupurile 
de prestigiu şi piaţa liberă a ideilor , Bucureşti, Editura Compania, 2004, p. 16. 

19. Termenul intelighenţie este folosit mai ales pentru a desemna categoria acelor intelec¬ 
tuali din spaţiul rusesc care s-au opus autocraţiei ţariste. Practic, intelighenţia ar fi o 
contrapondere a puterii autocratice, ea creionează alternativa. Dar, din cauza lipsei unui 
dialog cu puterea, va dezvolta un curent antimonarhic care va destabiliza societatea 
rusească. Narodnicismul reprezenta în această luptă o asociere ideologică între intelec¬ 
tuali şi ţărănime, celor dintâi revenindu-le rolul de a (re)crea istoria. în subsidiar, 
metodele lor vor dezvolta un curent de teroare, manifestat prin atentate, cele mai 
cunoscute fiind mişcarea decembriştilor (1825) şi asasinarea ţarului Alexandru al Il-lea 
în martie 1881 de către nihilişti. Această lipsă de dialog politic între intelighenţie şi 
puterea politică va sfârşi în dezvoltarea unor ideologii revoluţionare, edificatoare fiind 
lucrarea lui Nikolai Cernîşevski, Ce-i de făcut ? (1863), model de gândire din care se 
va inspira mai târziu şi Vladimir Ilici Lenin. 

20. Silvia Marton, La construction politique de la nation. La nation dans Ies debats du 
Parlement de la Roumanie, 1866-1871 , Jaşi, Editura Institutul European, 2009, pp. 413-415. 

21. Regis Debray, Le pouvoir intellectuel en France , Paris, Ramsay, 1979, pp. 91-117. 

urmă al limbii şi până la manifestarea sa în spaţiul public, ajungând în cele din urmă 
să se asocieze şi să militeze pentru anumite cauze. Când dezbaterile aveau ca punct 
nevralgic principii şi idei politice universale, intelectualul reuşea să domine agenda 
şi scena politică 22 . Uneori intelectualii reuşesc să influenţeze şi chiar să reconfigureze 
atitudinile şi credinţele publice doar prin forţa ideilor pe care le colportează. Ceea 
ce dobândeşte intelectualul este prestigiul şi reputaţia de creator de idei şi de curente. 
De fapt, ideile promovate devin un bun comun al pieţei intelectuale, la care toţi 
actorii trebuie să se raporteze. Astfel trebuie înţeleasă şi afirmaţia lui Joseph Alois 
Schumpeter că „există nenumăraţi keynesieni şi marxişti care nu au citit în viaţa lor 
un rând scris de Keynes, respectiv de Marx” 23 . 

Mai întâi, un pic de istorie lingvistică. Pentru cazul românesc, a vorbi de inte¬ 
lectual înainte de primul război mondial este un demers care întâmpină dificultăţi 
la nivel lingvistic. Termenul, care nu apare menţionat în niciun dicţionar al limbii 
române înainte de primul război mondial, utilizându-se în schimb noţiunea de 
inteligenţă , se cristalizează în interbelic ca o formă lingvistică de decelare a actu¬ 
lui cultural spre deosebire de cel politic 24 . în Enciclopedia Română a lui Corneliu 
Diaconovich 25 din 1900 regăsim definiţia unui termen din aceeaşi familie lexicală, 
intelectualismul , pus în opoziţie cu empirismul. Intelectualismul ar fi „teoria filo¬ 
sofică care susţine că cunoştinţele noastre îşi au originea din categoriile înnăscute 
intelectului şi nu de la obiectele care ne înconjoară”. Abia în 1924 Alexandru 
Resmeriţă trasează conturul intelectualului, „cel ce se ocupă îndeosebi cu cartea, 
cu învăţăturile; cel care are o profesie bazată pe ştiinţe sau literatură, ori artă 
superioară” 26 . 

Modalitatea prin care putem totuşi să observăm evoluţia spre intelectual a eli¬ 
tei culturale româneşti antebelice rămâne presa 27 , mai precis articolele de opinie 


22. Tony Judt, Reflecţii asupra unui secol XX uitat. Reevaluări , traducere de Lucia Dos şi 
Doris Mironescu, Iaşi, Editura Polirom, 2011, p. 18. 

23. Apud Thomas Sowell, Intellectuals and Society , New York, Basic Books, 2009, p. VI. 

24. Florin Ţurcanu, Intellectuels, histoire et memoire en Roumanie de Eentre-deux-guerres 
â Vapres-cotmnunisme , Bucureşti, Editura Academiei Române, 2007, pp. 26-27. 

25. Corneliu Diaconovich (ed.), Enciclopedia Română , tom II, Sibiu, Editura W. Krafft, 
1900. 

26. Alexandru Resmeriţă, Dicţionarul etimologico-semantic al limbii române , Craiova, 
Editura Ramuri, 1924. 

27. Pentru a releva importanţa pe care o capătă presa în Vechiul Regat înainte de primul 
război mondial este suficient numai să precizăm numărul ziarelor sau al periodicelor 
(în ciuda inconvenientului că multe dintre ele au apărut sporadic, iar altele mai mult 
decât efemer) ce îşi aveau redacţiile în Bucureşti sau Iaşi. Astfel, în intervalul 1890-1918, 
pentru Bucureşti avem 389 de ziare sau periodice, în timp ce pentru Iaşi, 79. Este evident 
că Bucureştiul devine centrul cultural al ţării, devansând cu mult capitala Moldovei 
(decalaj care se accentuează şi mai mult în interbelic: 391 de publicaţii bucureştene 
faţă de 58 ieşene), care trebuia să se mulţumească doar cu statutul de rampă de lansare 
şi de consacrare, sugestiv fiind cazul Convorbirilor literare. Cf. Ion Hangiu, Dicţionarul 
presei literare româneşti ( 1790-1982 ), Bucureşti, Editura Institutului Cultural Român, 
2004, pp. 491-510. 

şi anchetele literare în anumite chestiuni de ordin social, politic, economic şi naţio¬ 
nal. Rolul acestor anchete era să aducă laolaltă personalităţi diferite „la un acelaşi 
chestionar, axat pe una sau mai multe probleme arzătoare ale momentului” 28 . 
Definirea ideii de naţionalitate, de cetăţenie română, problemele sociale sau rapor- 
lurile cu minorităţile naţionale devin repere necesare în conturarea acestei noi 
identităţi. De fapt, prin asumarea unui spirit polemic, prin trasarea unor mostre 
dc conduită şi de interpretare a realităţii şi mai ales prin expunerea publică a aces- 
lora se construieşte soclul figurii intelectuale, cu o puternică conotaţie socială. 
Inir-o societate în care politicul se confundă cu corupţia, cu degradarea morală şi 
cu tarele bizantine, intelectualul este înzestrat cu putere asupra cuvintelor pentru 
a decanta cultura de moravurile caragialiene. 

Acordând presei acest privilegiu, în încercarea de depistare a filoanelor inte¬ 
lectualului român se ivesc totuşi şi unele rezerve. E drept că presa reprezintă un 
mijloc de educare, de informare şi de formare a opiniei publice, atât cât putea 
aceasta să fie într-o ţară mai mult analfabetă şi cu o populaţie trăind mai mult la 
sat. Prin intermediul presei se manifestau atât literatura de calitate, cât şi macula- 
lura, iar nivelul calitativ al operei literare nu se suprapune neapărat cu cel al 
receptării publicului. „Caracterele distinctive ale literaturii sfârşitului de secol sunt 
decise nu atât de operele scriitorilor de întâia mărime, cât de activitatea unor 
literaţi de valoare medie. Nu Caragiale, Macedonski, Coşbuc sunt personalităţile 
cele mai influente, mai reprezentative, ci Delavrancea şi mai cu seamă Vlahuţă; 
el scrie mai mult prin reviste, dojenind şi dând sfaturi, el devine mentorul şi ocro- 
litorul unei bune părţi din tineret. [...] Pe scurt, nu marea artă, creaţia în stare să 
1 inverseze veacurile sunt preocuparea de căpetenie a scriitorilor celor mai repre¬ 
zentativi ai acestui timp, ci eficienţa socială a literaturii.” 29 Ceea ce atunci părea 
valoare în sine devine din perspectivă diacronică un efemer succes, dovadă că, spre 
exemplu. Alexandru Vlahuţă este trecut de Nicolae Manolescu, în a sa Istorie 
critică a literaturii , la rubrica scriitori de dicţionar. Avem de-a face, în fond, cu 
o refulare a canonului junimist: o literatură mai mult ca prezent, mai puţin ca 
posteritate; mai mult text şi mai puţin sociolect. Presa în sine se prezintă ca un 
spaţiu al ideilor vechi şi noi deopotrivă. Numai că anchetele reprezintă un simptom, 
dacă nu al noului, cel puţin al intenţiei de inovare. 

O astfel de anchetă literară de la cumpăna secolelor XIX-XX 30 a fost cea cu 
privire la scopurile artei: artă pentru artă sau artă tendenţioasă ? Mobilurile 
acestei anchete iniţiate de ziarul Adevărul în martie-aprilie 1894 sunt reprezentate 
de atacurile virulente cărora le sunt supuşi susţinătorii ideilor socialiste în Vechiul 
Regat, mai ales criticul literar Constantin Dobrogeanu-Gherea, atacuri venite 


28. Victor Durnea, Prefaţă , în Gheorghe Hrimiuc-Toporaş, Victor Durnea (ed.), De ce 
scrieţi ? Anchete literare din anii ’30 , Iaşi, Editura Polirom, 1998, p. 5. 

29. Dumitru Micu, început de secol, 1900-1916: curente şi scriitori , Bucureşti, Editura 
Minerva, 1970, p. 12. 

30. Instrumentul de lucru care a stat la baza prezentării cronologice a acestor anchete literare 
este culegerea de articole din presa vremii întocmită de Victor Durnea, Anchete literare 
în perioada 1890-1914, Iaşi, Editura Alfa, 2005. 

dinspre redactorii revistei Viaţa , condusă pe atunci de tradiţionalistul (mai târziu 
sămănătoristul) Alexandru Vlahuţă. 

Pentru Gherea, conceptul de artă pură nu există, din simplul motiv că „arta e 
produsul unui mediu social”, iar artistul sau literatul nu sunt altceva decât „luptă¬ 
tori pentru un ideal social îndepărtat”, care, în lupta lor cu mentalitatea decrepită 
a opiniei publice ce îi respinge, au ca sprijin doar „o cultură ştiinţifică şi politică 
socială serioasă”. Bineînţeles, o astfel de artă, un astfel de artist a cărui „operă 
de artă cinstită şi adevărat artistică, care înnobilează sentimentele oamenilor şi 
oglindeşte societatea aşa cum e, slujeşte aspiraţiilor socialismului [...] care e un 
ideal, o aspiraţie către o lume nouă” 31 . Punctul de vedere al lui Gherea este întă¬ 
rit de Constantin Dumitrescu-Iaşi, care în cadrul aceleiaşi anchete se întreba 
retoric: „Cum poate oare să se ceară artistului, în momentul concepţiunii, să se 
dezintereseze de preocupările zilnice ale societăţii în care trăieşte?” 32 . Iată două 
opinii care evidenţiază glisarea spre modelul artistului angajat, situat sub stindar¬ 
dul unor aspiraţii sociale - o nouă paradigmă care însumează primele semne ale 
apariţiei intelectualului şi care se pliază şi dialecticii intergeneraţionale. 

Câţiva ani mai târziu, acestei dezbateri i se alătură şi Constantin Rădulescu-Motru 
în paginile Noii Reviste Române , cu un articol intitulat De ce literatura română 
e lipsită de actualitate ? Adept al rolului social al culturii şi al scriitorului, 
Rădulescu-Motru afirma că „în definitiv o creaţiune literară care nu reuşeşte să 
ocupe o părticică de actualitate din viaţa unei societăţi, de fapt e ca şi cum nu ar 
exista. Şi cam acesta e cazul la noi” 33 . Această revistă, în chiar numărul consecu¬ 
tiv luării de poziţie a lui Rădulescu-Motru, decide să publice o Declaraţie-program 
„prin care să păstrăm libertatea de cuget necesară pentru a expune faptele şi a 
judeca ideile, într-un mod cu totul nepărtinitor” 34 . 

Libertatea presei reprezenta o problemă acută pentru mediul intelectual româ¬ 
nesc sufocat de oficioase , care prin apelul la calomnie, denigrare, dezinformare 
sau chiar şantaj erau capabile să distrugă reputaţii sau, dimpotrivă, să promoveze 
impostura. Problema presei este abordată şi de Nicolae Iorga. Istoricul începuse 
deja să fie o voce aparte în România. Din mărturia lui Eugen Lovinescu, pe atunci 
tânăr student, debutul secolului XX ar fi fost marcat de anvergura intelectuală a 
lui Nicolae Iorga, care „exercita o mare autoritate asupra tinerimii universitare, 
după cum avea să exercite, curând după aceea, asupra literaturii prin mişcarea 
Sămănâtorului ” 35 . Inamic al ideilor revoluţionare franceze şi credincios spiritului 
german, Iorga manifesta o neîncredere instinctivă faţă de mulţimi. Chiar şi aşa, 
„fără să fie omul revoluţiei sociale, din romantism literar şi din solicitudine gos¬ 
podărească, d. Iorga se aplecase totuşi de pe atunci asupra ţăranului, deşi nu se 


31. Ibidem , pp. 21-22. 

32.Ibid.em , p. 23. 

33. Constantin Rădulescu-Motru, De ce literatura română e lipsită de actualitate ? , în Noua 
Revistă Română pentru politică , literatură, ştiinţă şi artă (;infra Noua Revistă Română ), 
voi. IV, nr. 42, 15 octombrie 1901, p. 241. 

34. Ibidem, voi. IV, nr. 43, 1 noiembrie 1901, p. 289. 

35. Eugen Lovinescu, Memorii 1900-1916 , Bucureşti, Editura Cugetarea, f.a., p. 33. 

gândea încă şi la valoarea lui politică” 36 . Revenind la problema presei, în seria de 
•niicole întrunite sub titlul Opinii sincere. Viaţa intelectuala a românilor la 1899 , 
lorga cerea jurnaliştilor „să nu mai corupă prin limbajul lor neruşinat, să binevo- 
lască a contribui la educaţia publicului, redactându-şi gazetele intr-un fel mai larg 
i uprinzător, mai inteligent, mai românesc şi mai instructiv. Mi s-a spus, de când 
.1111 început publicarea acestor articole, că cititorii nu citesc nimic, fiindcă nu sunt 
capabili de a alege. Să facă pentru ei această alegere ziaristul, coci este datoria 
Ini (subl. mea)” 37 . Departe de a vedea în presă un simplu organ de difuzare a unor 
ulei, Iorga alocă jurnalistului un rol central în proiectul de culturalizare a maselor, 
încercând să-l responsabilizeze şi să-l cointereseze. Că tentativa de asanare a pre- 
M*i româneşti a rămas lipsită de izbândă 38 , aceasta e deja o altă poveste 39 . 

Tocmai acest mod de a face jurnalism este cel care conduce la lipsa intelectu¬ 
alului din câmpul literar românesc. La această concluzie ajunge Rădulescu-Motru, 
care deplânge lipsa intelectualilor „din rândurile gazetarilor, unde ei ar trebui să 
Iic în majoritate”. Intelectualul nu trebuie să reprezinte doar „un om care întrebu¬ 
inţează funcţiunile inteligenţei”, ci să fie o „atitudine a voinţei” care contrastează 
cu atitudinile comune prin curajul de a susţine „păreri inoportune ” ce-i riscă 
poziţia sau reputaţia câştigată. Singurul mobil care îl îndeamnă pe intelectual să 
procedeze astfel este „interesul adevărului care acum este să se găsească” , atitu¬ 
dine ce transformă manifestările intelectualilor în unele „mai personale, mai vii, 
adică mai spontane” „Voinţa intelectualului nu cere răgaz pentru a se pune în 
acord cu interese de ordine superioare; ea este mai repede fiindcă este mai 
sinceră.” 40 Condamnând deci criticile de artă sau recenziile literare ca urmare a 
.ordinelor superioare”, acestor „intelectuali fără curaj” potrivită le-ar fi denomi¬ 
naţia de proprietari de idei , „fiindcă în psihologia proprietarului de la noi întâlnim 
prea adesea curajul înlocuit prin fanfaronadă” Dar, spre deosebire de proprietarii 
funciari - încheie într-o notă ironică Rădulescu-Motru „proprietarii de idei de 
la noi nu vor cere niciodată înfiinţarea cadastrului, căci aceasta ar însemna sfâr¬ 
şitul lor” 41 , criticându-le astfel şi lipsa de originalitate a ideilor. Câţiva ani mai 
târziu, revenind asupra raporturilor dintre intelectuali şi politică, tânărul filosof 
rămâne convins că, lipsită de „verbul inteligenţei”, orice pretenţie de emancipare 


36 .Ibidem, p. 45. 

17. Această serie de articole a apărut în limba franceză în ziarul UIndependance Roumaine 
şi a fost publicată în volum în 2008, sub titlul Opinii sincere şi pernicioase ale unui 
râu patriot , editor Andrei Pippidi, Bucureşti, Editura Humanitas, 2008, p. 150. 

38. Vezi C. Rădulescu-Motru, Din psihologia ziariştilor noştri: mahalagismul , în Noua 
Revistă Română, voi. V, nr. 19, 15 februarie 1909, pp. 292-293. 

39. în privinţa luptei de idei din cultura română care s-a tradus de fapt în proliferarea unei 
noi specii gazetăreşti, pamfletul, a se vedea George Niţu, Pamfletul în literatura română , 
Timişoara, Editura de Vest, 1994, şi Cătălin Mihuleac, Pamfletul şi tableta : jurnalism 
sau literatură ?, Iaşi, Editura Universităţii „Alexandru Ioan Cuza”, 2009. 

40. C. Rădulescu-Motru, Avem noi adevăraţi intelectuali ?, în Noua Revistă Română , voi. V, 
nr. 21, 1 martie 1909, p. 327. Articolul reprezintă un atac ironic la adresa unei asoci¬ 
aţii culturale, intitulată Societatea intelectualilor din România. 

41. Ibidem. 

socială, economică sau politică este sortită eşecului. De aceea trebuie „să trezim 
conştiinţa cetăţenească; să formăm opinia publică; să luptăm pentru ca voinţa 
cetăţenilor să devină o realitate ; ce frumos program pentru un intelectual român ! ” 42 . 

Până aici, singurul punct comun al tuturor definiţiilor de mai sus este unul 
singur: intelectualul român străluceşte prin inexistenţă. Dar asta nu înseamnă că 
în cutumele culturale ale societăţii româneşti intelectualul nu era prezent. Ion Luca 
Caragiale, cu spiritul său cinic de a amenda realităţile româneşti, nu putea să nu 
observe această nouă modă, aceea de a fi intelectual, „un soi preţios de cetăţeni, 
de lipsa căruia ţara noastră nu se poate plânge”. Dramaturgului, această profesiune 
i se pare substitutul ideal pentru o altă meteahnă a românilor : lenea : „Omul care 
dispreţuieşte orice ocupaţie de imediată utilitate şi pentru el şi pentru lume şi se 
dedă la nobila profesiune de gânditor - se numeşte intelectual. [...] Mâna lui, care 
n-are altă menire decât să treacă uşor pe frunte-i, s-ar murdări la atingerea vreuneia 
dintre uneltele de tortură [a se citi unelte de muncă - nota mea]. Intelectualul a 
venit în existenţa terestră înarmat cu o unealtă mult mai nobilă, o zestre divină: 
gândirea ! Acu... deştept ori ba, spiritual ori nerod, cu scaun la minte ori lovit cu 
leuca - astea sunt întrebări absolut indiferente ; e destul că poate zice cu siguranţă : 
Eu ?... Eu sunt un intelectual! ” 43 . 

La cumpăna dintre secolele XIX şi XX, intelectualii aveau idei generoase, pline 
de umanism, nutreau speranţa într-o societate modernă şi într-un stat de cetăţeni. 
Dar intelectualul vorbea dinspre lumea ideilor, sferă care încă nu se intersecta cu 
politicul; sau poate că încă nu se întrezărise în orizontul istoriei acel moment în 
care intelectualul să poată crea curente de masă în faţa cărora politicul să nu mai 
poată rămâne indiferent. 


2.2. Intelectualul de după război şi încercarea 
de încarnare a utopiei 

Mutaţiile pe care primul război mondial le-a provocat la nivelul mentalului colec¬ 
tiv reprezintă sfârşitul unei lumi: încetarea încrederii în raţionalitatea societăţii şi 
implicit negarea ideii de progres în istorie, labilitatea politicului în faţa pasiunilor 
colective şi chiar estomparea ideii de dreptate şi de libertate. De fapt, fenomenul 
care se generalizează acum este cel al rupturii ireversibile între politic, ştiinţă şi 
moralitate. Wolf Lepenies este cel care a prezentat evoluţia spre un astfel de mod 
de reconfigurare a realităţii, acţiune întreprinsă de intelectualul modern. Pentru 
Lepenies, intelectualii sunt acea categorie socială născută mult mai de timpuriu, 
dar care se manifestă social doar în timpul afacerii Dreyfus. în interbelic însă, 
avem de-a face cu un intelectual melancolic, „specia care se plânge”, pentru că e 
profund nemulţumit de dezordinea lumii. în fond, „intelectualul european e o 


42. C. Rădulescu-Motru, Intelectualii şi politica , în Noua Revistă Română , voi. X, nr. 3, 
1 mai 1911, p. 2. 

43. Ion Luca Caragiale, Intelectualii , în Universul , 8 octombrie 1899, preluat din Observator 
cultural , XII (serie nouă), nr. 352, 2012, p. 3. 

întruchipare a conştiinţei vinovate ”. Primul război mondial atârnă pe umerii inte¬ 
lectualului ca o povară, negându-i credinţa că Europa va fi pentru mult timp un 
continent pacificat. Acesta este şi motivul pentru care intelectualul are un singur 
mijloc „de a se sustrage melancoliei fşi acela] e reprezentat de utopie” 44 . 

In faţa evacuării moralităţii din arhitectura politicului, adică a „scientizării” 
politicului, intelectualul încearcă să reimpună spiritul utopic în gândirea omului 
din secolul XX. Renunţarea la idealul etic nu este o opţiune pentru intelectual. 
Intelectualul nu poate să accepte că „egoismul nu mai este considerat un defect, 
un lucru rău, ci dimpotrivă, o condiţie necesară a oricărei societăţi care funcţio¬ 
nează bine şi în care înclinaţiile altruiste au fost de mult depăşite” 45 . Până în 
interbelic, gândirea melancolică fusese cea care marcase culoarul gândirii utopice. 
La începutul „secolului scurt” (Eric Hobsbawm), în lumea utopiei nu mai era loc 
de melancolie. Tentaţia utopiei îl determină pe intelectual să acţioneze pentru „a 
realiza fericirea socială”. Intr-adevăr, în atmosfera de pesimism de la sfârşitul 
primului război mondial, intelectualii - „clasa celor veşnic nemulţumiţi” - se lăsau 
seduşi de id.eea că pot să „organizeze fericirea” 46 . Intelectualul se vedea obligat 
să proiecteze un model, dacă nu perfect, cel puţin unul căruia să nu i se găsească 
uicio alternativă. Oricum, ideea că viitorul trebuie să fie mai bun făcea din inte¬ 
lectual un actor social cu forţă de predicţie, la fel ca în motto-ul sociologiei enun¬ 
ţat de Auguste Comte : „A vedea pentru a prevedea, a prevedea pentru a preveni”. 
Acest vis al materializării utopiei nu va dura mult. Eşecul totalitarismelor va releva 
incapacitatea de a prevedea de pe poziţii pretins ştiinţifice. Numai aşa putem înţe¬ 
lege şi afirmaţia unui intelectual care a preferat să se autoexileze din distopia 
nazistă : „...reuşim întotdeauna să întârziem la timp” 47 . 

Dar până a se ajunge la această concluzie, o generaţie a crezut şi s-a lăsat 
convinsă că istoria poate fi reordonată. Tineretul a fost cel care se considera 
îndreptăţit să redemareze istoria. Secolul al XlX-lea, printr-o cadenţă impresionantă 
de revoluţii care zguduie Europa de Ia Atlantic până 1a Urali, este secolul afirmă¬ 
rii tinerilor. „A fi tânăr” devine apanaj al unui veac care poartă pecetea mişcărilor 
subversive de emancipare naţională a naţiunilor central- şi est-europene. Debutul 
secolului XX „va confirma permanenţa acestei ecuaţii între tineret şi rebeliune, în 
franţa, Germania, Anglia, Italia, unde atâţia purtători de cuvânt ai tinerilor vor 
invoca virtuţile regeneratoare ale războiului: chemare la arme căreia îi va răspunde, 


44. Wolf Lepenies, Ce este un intelectual european ? Intelectualii şi politica spiritului în 
istoria europeană , traducere de Gabriela Sandu, Bucureşti, Editura Curtea Veche, 2012, 
p. 273. 

45. Adam Smith sintetiza astfel această schimbare de viziune : „Nu bunăvoinţei cârciuma- 
rului sau a brutarului ne datorăm masa, ci doar faptului că şi aceştia îşi au ochii aţintiţi 
asupra propriului lor interes”. Enunţul este reluat de obicei ca expresie a liberalismului 
economic, în ciuda caracterului său polisemantic ( Ibidem , p. 296). 

46. Wolf Lepenies, Ascensiunea şi declinul intelectualilor în Europa , traducere de Ioana 
Bot şi Anca Neamţu, Cluj, Casa Cărţii de Ştiinţă, 2005, p. 18. 

47. Ibidem , p. 53. 

disciplinată, generaţia de la 1914” 48 . Deşi vedea în război o formă de revoluţionare 
socială, tineretul nu va reuşi să suporte duritatea acestui conflict, iar răspunsul dat 
acestui conflict în care tineretul s-a văzut târât va fi pacifismul ori naţionalismul - 
răspunsuri contrarii, dar care aveau o caracteristică comună esenţială: tineretul 
s-a simţit înşelat, trădat şi ţinut departe de domeniul politic, şi aceasta numai din 
cauza generaţiei vechi. Pacea în sine a fost considerată o afacere a bătrânilor. Toţi 
cei patru mari ai Conferinţei de Pace de la Paris (David Lloyd George, Vittorio 
Orlando, Georges Clemenceau, Woodrow Wilson) dispar în primii ani de după 
război din viaţa publică. Atenţia publicului şi a tineretului în special se îndreaptă 
spre revoluţia bolşevică din Rusia sau spre fascismul italian. 

Sentimentul care stăpâneşte întreaga lume a intelectualilor europeni este acela 
că timpul se accelerează: totul se judecă şi devine valoros numai dacă implică 
ideea de „revoluţie”, de schimbări bruşte. Este o perioadă în care „timpul capătă 
o importanţă decisivă, prevalând în raport cu spaţiul. Timpul este spaţiul unui mare 
număr de posibilităţi” 49 . Salvarea timpului devine o valoare în sine. Şi cum putea 
fi câştigat timpul dacă nu prin cedarea iniţiativei tineretului 50 ? 

Încet-încet, impetuozitatea tineretului şi moda intelectualismului devin nedes¬ 
părţite. S-ar părea că nu mai există loc pentru savanţi, pentru oameni dedicaţi 
emancipării umanităţii prin apelul la ştiinţă şi raţiune. Totuşi, nu. Odată cu acest 
model al intelectualului ancorat se conturează acum şi imaginea omului de ştiinţă , 
prototipul conştiinţei împăcate , care, „dincolo de melancolie şi dincoace de utopie”, 
nu urmăreşte să schimbe lumea, ci doar să o explice, asumându-şi o poziţie amo¬ 
rală faţă de societate. De fapt, pentru omul de ştiinţă socialul nu a reprezentat un 
scop 51 . Poziţionându-se dacă nu în slujba totalitarismelor, totuşi împotriva intere¬ 
selor umanităţii, omul de ştiinţă face pierdute umanitarismul şi moralitatea 
propovăduite de secolul al XlX-lea. Pentru această nouă specie, ştiinţa înseamnă 
observare şi explicare, aşa cum istoria înseamnă devenire şi redevenire, fără un 
scop ultim umanitar. în faţa unor astfel de multiplicări ale opţiunilor - indiferent 
de natura lor - secolul XX trece drept o mare paranteză, secolul XXI fiind obligat 
să reia lucrurile de acolo de unde le-a lăsat secolul al XlX-lea. Cu o singură moş¬ 
tenire certă: demolarea credinţei în progresul uman. 

Debutul perioadei interbelice se transformă într-un proces moral, dar şi în 
ralierea la un nou spirit în care acţiunea urma să înlocuiască ideea. în schimb, alţi 
intelectuali (e drept, nu foarte mulţi) au adoptat poziţii variate care aveau în comun 


48.Sergio Luzzatto, Tineri revoltaţi şi revoluţionari (1789-1917 ), în Giovanni Levi, 
Jean-Claude Schmitt (coord.), Istoria tinerilor în Occident , voi. 2, Perioada contem¬ 
porană f, traducere de Maria Zbârcea, Iaşi, Editura Institutul European, 2001, p. 231. 

49. Wolf Lepenies, Ce este un intelectual european ?, p. 165. 

50. Ibiâem, p. 54 : revalorizarea timpului în detrimentul spaţiului favorizează conceptuali¬ 
zarea şi exploatarea celeilalte dimensiuni a timpului, viitorul, care este în fond latura 
posibilităţilor dezirabile, spre deosebire de trecut, latura dezirabilului imposibil. 
„Programul antimelancolic al futurismului comportă, în special, cultul progresului şi 
al vitezei, opus celui al muzeelor, al ruinelor şi al monumentelor; tinereţea are o valoare 
mai mare ca vârsta adultă şi gimnastica e mai valoroasă ca lectura”. 

51. Wolf Lepenies, Ascensiunea şi declinul intelectualilor în Europa , p. 18. 

im singur lucru : pesimismul. De la Oswald Spengler, care anunţa declinul Occi¬ 
dentului, la Julien Benda, ce întrezărea lucid trădarea cărturarilor , toţi aceştia 
împărtăşesc o singură idee: pierderea inocenţei, otrăvirea societăţii cu spiritul 
vindicativ al maselor. Theodor Adorno surprinde acest simptom care inundă şi 
cotidianul : „Nu mai există nimic inocent pe lume. [...] Conversaţia întâmplătoare 
cu individul din tren, căruia, pentru a nu ajunge la dispută, îi accepţi cele câteva 
Iraze, deşi ştii că logica lor trimite, în ultimă instanţă, către crimă, constituie deja 
un început de trădare” 52 . întâlnirea politicului cu literarul sfârşeşte în degradarea 
.imândurora şi în afirmarea primatului acţiunii asupra raţiunii. Această opţiune a 
lost determinată mai ales de memoria vie a primului război mondial. Pentru inte¬ 
lectuali, intervalul cuprins între succesul afacerii Dreyfus şi perioada interbelică a 
reprezentat o evoluţie, dar o evoluţie ce nu a fost tocmai în direcţia care ar fi 
trebuii să fie. Considerându-se nişte oameni care se pun în slujba societăţii pentru 
;i o ridica din punct de vedere moral, văzându-se drept unicii apărători ai ideilor 
de libertate şi justiţie, în fine, crezând că sunt educatorii societăţii, intelectualii se 
văd puşi în postura de a trebui să îşi redefinească statutul în funcţie de percepţia 
celorlalţi asupra lor. Până la urmă era vorba de un proces care trebuia urgentat 
cu atât mai mult cu cât se intrase într-o nouă eră, cea a maselor. Dacă secolul 
;il XlX-lea lăsase să prindă contur imaginea intelectualului ca fiinţă solitară, rebelă, 
uneori chiar cultivând mizantropia, în perioada interbelică şi mai târziu - în con- 
lextul dezvoltării mass-media şi al creşterii numărului celor care se consideră 
intelectuali - se pune tot mai mult întrebarea dacă intelectualul ca voce independentă 
mai poate exista sau nu. Devin intelectualii o clasă distinctă şi detaşată, rămân 
cantonaţi doar în sfera ideilor sau cumva apelează la un compromis, încercând să 
iunoade pasiunile maselor cu ideile lor? 

Aceste interogaţii sintetizează de fapt chiar poziţiile pe care le vor adopta intelec- 
lualii la nivel european mai ales în perioada interbelică. Poziţiile a trei intelectuali - 
Antonio Gramsci, Theodor Adorno şi Julien Benda - sunt cele care descriu polemica 
asupra identităţii şi a rolului intelectualului în societatea de mase. Identitatea sa devine 
lot mai problematică, întrucât intelectualul se vede pus în faţa alternativei: confortul 
detaşării, al separării de societate, sau dorinţa de a deveni parte a unui curent de masă 
care, pâirâ la urmă, îi conferă popularitate, autoritate, legitimitate şi deci identitate 
socială 53 . în schimb, exilul, starea de a te simţi tot timpul în afară, devine din punct 
de vedere metafizic o stare de nelinişte, de dezrădăcinare, o încercare de a rămâne 
suspendat. Dar cum „suspendarea” este imposibilă, „pentru un om care nu mai are o 
patrie, scrisul devine un loc al trăirii” 54 . Prin această detaşare intelectualul devine 
singurul care poate înţelege şi explica mecanismele transformării realităţii 55 . 


52. Theodor W. Adorno, Minima moralia. Reflecţii dintr-o viaţă mutilată, traducere de 
Andrei Corbea, Bucureşti, Editura Univers, 1999, p. 17. 

53. Timothy David Shakesby, Redeeming America : Politics . Culture and the Intellectual in 
the USA , wifh Special Reference to the „New York întellectuals ”, teză de doctorat, The 
University of Cambridge, King’s College, September 1996, p. 97. 

54. Theodor Adorno, apud Edward Said, Representations of the Intellectual , New York, 
Vintage Books, 1996, p. 58. 

55. Ibidem, p. 60. 

Ceea ce era cândva o vocaţie se transformă intr-o carieră ; iar dacă înainte inte¬ 
lectualul era până la urmă imaginea unei elite, în perioada interbelică, peste tot în 
Europa - şi foarte vizibil şi în România intelectualul răsare de pretutindeni; 
tocmai eclectismul originii sale este cel care generalizează radicalismul. Acest radi¬ 
calism stă la baza proliferării intelectualului subversiv 56 , cel ce militează pentru 
construirea unei alternative prin mijloace care subminează fundamentul democratic 
al societăţilor interbelice. Scopul multor intelectuali ai acestei perioade nu mai este 
acela de a obţine un consens social asupra căilor de urmat, ci de a-i convinge pe 
ceilalţi că viziunea lor asupra schimbării sociale este singura validă. Pentru aceşti 
intelectuali societatea se confrunta cu numeroase probleme, care impuneau soluţii 
rapide. Bineînţeles, ei - intelectualii - erau singurii capabili să găsească răspunsurile 
potrivite. Promovând utopiile - nazismul în Germania, comunismul în Rusia, dar şi 
pacifismul în Franţa intelectualii au eşuat. Au uitat un amănunt esenţial: „Studiul 
instituţiilor umane implică mai tot timpul căutarea celor mai tolerabile imperfecţiuni” 57 . 

O ultimă remarcă: peste tot în Europa, graţie puterii editoriale, intelectualii devin 
tot mai mult figuri publice, capabile să influenţeze masele. Până la urmă este vorba 
despre transferul dinspre vita contemplativa spre vita activa (Wolf Lepenies). Dar 
alături de acest intelectual public îi regăsim aproape tot timpul pe cei care se autode¬ 
finesc drept intelighenţie. De fapt, intelighenţia devine pandantul intelectualului public, 
pentru că scopul membrilor ei nu este neapărat de a fi creatori de idei, cât mai degrabă 
colportori. Pentru intelighenţie important este să rămână la curent cu ideile pe care 
intelectualii le produc. în schimb, rolul său este cel de diseminare. Că sunt profesori, 
jurnalişti, activişti sociali, studenţi sau chiar ideologi politici, membrii intelighenţiei 
nu fac altceva decât să lege mutual masele şi intelectualii. Regis Debray este convins 
că numai datorită intelighenţiei au reuşit intelectualii să dobândească o atât de mare 
putere simbolică, mai ales în societăţile occidentale ale secolului XX. 

2.2.1. România interbelică: tânăra generaţie şi obsesia primenirii 

„Cred, mai întâi, în vitalitatea indestructibilă a neamului româ¬ 
nesc. [...] Fără credinţă în această vitalitate indestructibilă aş cădea 
în cel mai negru pesimism. Ceva mai mult: aş fi căzut în ispita 
de a fi revoluţionar.” 58 

„Vrem minunea cuvântului nou şi plin în sine. [...] Să ne ucidem 
morţii.” 59 

Profilul generaţiei ce se afirmă în interbelic se remarcă printr-un atribut esenţial: 
tinereţea. Mişcările tinerilor, fenomen european de reînnoire a generaţiilor, se 

56. Jeffrey C. Goldfarb, Civility and Subversion. The Intellectual in Democratic Society , 
Cambridge, Cambridge University Press, 1998, p. 17. 

57. Richard Epstein, apud Thomas Sowell, Intellectuals and Society , p. 79. 

58. Răspunsul lui Constantin Rădulescu-Motru la ancheta „în ce cred?”, în Adevărul lite¬ 
rar şi artistic , anul X, nr. 573, 29 noiembrie 1931. 

59. Manifest către tinerime, în Contimporanul , anul III, nr. 46, 16 mai 1924, p. 2. 

■ aracterizează printr-un gust al nonconformismului accentuat de fenomenul războ¬ 
iului care le-a cruţat şi de criza social-economică ce le-a convins că refugiul din 
i etate nu este o opţiune : „Ei sunt în acelaşi timp actori şi catalizatori ai istoriei” 60 . 
I'seul lui Robert Wohl, Generation of 1914, surprinde etapele care au stat la baza 
creării ideologiei tineretului ca formă a schimbării culturale. în opinia tineretului 
european, viitorul trebuia să-i aparţină. Fractura produsă de primul război mondial 
esle, în opinia autorului, decisivă. Analizând situaţia tineretului din Franţa, Germania, 
Anglia, Italia, dar şi din Spania (ţară nonbeligerantă), Wohl observă că tineretul 
vrea o detaşare completă de trecut: „Dacă viitorul urma să fie diferit şi mai bun 
decât trecutul, atunci tineretul însemna noutatea” 61 . Această ideologie a tineretului 
se înscrie în logica mişcărilor de emancipare socială ale secolului al XlX-lea : 

.iUrmarea burgheziei, emanciparea ţăranilor, a muncitorilor, a minorităţilor naţio¬ 
nale şi a femeilor. Şi, la fel ca în cazurile enumerate, cei care şi-au asumat pre¬ 
rogativa de definire a tineretului au fost intelectualii. 


Conjunctura care a permis coagularea tineretului european în jurul ideii de 
generaţie a fost marele război. Generaţiile istorice nu se definesc neapărat prin 
prisma unor borne cronologice. Mai degrabă, generaţiile se coagulează în jurul unui 
„câmp magnetic în centrul căruia se află o experienţă sau o serie de experienţe” 62 . 
*>i, bineînţeles, generaţiile se definesc şi prin prisma proiectului social, politic şi 
economic pe care îl promovează. De aceea, când vorbim de generaţii, şi mai ales 
de cea interbelică, atenţia nu trebuie să se aplece asupra originii celor care aderă 
la o nouă generaţie, ci mai degrabă asupra proiectului propus 63 de ei şi a succesu¬ 
lui pe care acest proiect l-a avut. Aşa a fost în România Mare revista Gândirea , 
înfiinţată la Cluj în primăvara anului 1921. Conform mărturiei lui Cezar Petrescu, 
colaboratorii acestei reviste au fost tineri între 25 şi 35 de ani, proveniţi din dife¬ 
rite discipline, dar care „se înrudeau printr-o singură experienţă comună : războ¬ 
iul”. Astfel, revista apărea într-un moment de „criză spirituală, când afirmarea 
unei generaţii se închega încă dintr-un haos”. Ceea ce oferea colaboratorilor săi 
această revistă era „libertatea”, iar eclectismul rezultat a făcut posibilă aducerea 
laolaltă a numeroşi şi diverşi colaboratori, dar şi a unui public cititor. „Revista a 
mers odată cu timpul. De aceea, poate, atâtea altele i-au rămas în urmă, pe drum. 7,64 
Privită astfel, aşa şi-ar găsi explicaţia, în cazul generaţiei interbelice, atât virulenţa 
ideilor propuse, cât şi angajarea pe calea politicului extremist, ca formă de înfăp- 
luire a noului. 


60. Pascal Ory, Jean-Franţois Sirinelli, Les intellectuels en France de l’Ajfaire Dreyfus ă 
nos jours. Paris, Editions Armând Colin, 1986, p. 91. 

61. Robert Wohl, The Generation of 1914, Cambridge, Harvard University Press, 1979, p. 204. 

62 .Ibidem, p. 210. 

63. „Mentalitatea generaţiei de Ia 1914, prin activism, pragmatism, prin convingerea în 
puterea de a remodela realitatea, prin pesimism faţă de trecut şi prin abnegaţia pentru 
crearea unei lumi noi şi a unui nou om, a conferit atât extremiştilor de dreapta, cât şi 
celor de stânga sentimentul că sunt cumva legaţi între ei. Aşa s-ar explica uşurinţa cu 
care mulţi dintre aceşti tineri radicali au trecut dintr-o extremă în alta” C Ibidem , p. 231). 

64. Felix Aderca (ed.), Mărturia unei generaţii , Bucureşti, Casa de Editură S. Ciornei, 
1929, p. 263. 

Dezbaterea privind tineretul a contaminat şi spaţiul românesc. Tineretul se cris¬ 
talizează şi aici într-o nouă categorie socială: „Până acum zece ani tinereţea era 
privită drept o situaţiune între copil şi om cumsecade [...]. Un tânăr nu putea aspira 
la o întrebuinţare socială, decât în momentul când toţi din jurul său, mai marii, îi 
acordau un certificat de perfectă şi docilă normalitate [...], când devenea un număr 
dintr-o serie, coincizând perfect cu tipul de mediocritate”. Respingând valorile lumii 
vechi şi refuzând să mai fie doar o simplă verigă în lanţul generaţiilor, tineretul „nu 
admite să fie prins de nimeni pentru viitor, dorind să-şi păstreze mâinile absolut 
libere, iar spiritul într-o perfectă disponibilitate. Se înşală acei care cred că genera¬ 
ţia următoare va respecta obligaţiunile luate fără consimţământul ei” 65 . 

Moştenirea pe care războiul de reîntregire (formula prin care era cunoscut în 
epocă) a lăsat-o în urma sa, pe lângă „hemoragia subită” în rândul generaţiilor de 
intelectuali, a împărţit şi generaţiile. Dispar figuri emblematice ale spaţiului cul¬ 
tural românesc, din motive biologice (Petre Carp, Titu Maiorescu, A.D. Xenopol, 
I.L. Caragiale) 66 , unii devin marginalizaţi murind în deplină ignoranţă (cum s-a 
întâmplat cu Slavici), alţii, în schimb, care păreau să devină adevărate spiritus 
rectores ale unei noi generaţii (cazul lui Vasile Pârvan), se sting prematur. Indiferent 
de motivul pentru care aceştia părăsesc scena culturală şi socială, se impune 
schimbul liderilor generaţionali. 

Dar până la alegerea sau naşterea liderilor, dezbaterea interbelică debutează cu 
delimitarea conceptului de generaţie, prin aceasta înţelegându-se obsesia definirii 
caracterelor identitare şi a misiunii proprii lor. Aceste tribulaţii precipitate reflectă 
o „teroare a istoriei”, o apăsare care părea să lase aceste valuri de tineri neanco¬ 
rate din pun'ct de vedere istoric. 

Era o simplă aparenţă, pentru că generaţia tânără , sătulă de mimetismul occi¬ 
dental al generaţiilor anterioare şi degrevată de misiunea istorică a unităţii naţionale, 
îşi regăsea rostul în experimentarea autenticului românesc. După cuvintele lui 
Mircea Eliade, ,,[e]ram liberi, disponibili pentru tot felul de experienţe. în credinţa 
mea de atunci, experienţele acestea nu erau menite să încurajeze diletantismul sau 
anarhia spirituală. Ele ni se impuneau printr-o fatalitate istorică” 67 . Reîntoarcerea 


65. Alexandru Mironescu, Tineretul: o nouă categorie socială , în Revista Fundaţiilor 
Regale , anul I, nr. 4, 1934, pp. 128, 130. 

66. Universul literar şi artistic evocă într-un serial memorialistic intitulat „Scriitorii noştri 
dispăruţi în timpul războiului” cele mai importante figuri care au dispărut în timpul 
primului război mondial. Astfel, sunt scrise medalioane în memoria lui Barbu 
Ştefănescu-Delavrancea, Ion Luca Caragiale, Titu Maiorescu. Evident, nu se poate 
afirma că aceşti oameni au murit din cauza războiului. La fel de pertinentă este şi 
observaţia lui Lucian Boia, care remarca faptul că puţini dintre cei ce se făcuseră avo¬ 
caţii intrării României în primul război mondial s-au înrolat voluntari sau au fost în 
primele rânduri ale frontului. în comparaţie cu situaţia din Franţa, patriotismul univer¬ 
sitarilor sau al scriitorilor români apare ca unul de paradă - a se vedea Lucian Boia, 
„ Germanofilii " Elita intelectuală românească în anii primului război mondial , Bucureşti, 
Editura Humanitas, 2009, pp. 123-124. 

67. Mircea Eliade, Memorii , voi. I, ed. Mircea Hadonca, Bucureşti, Editura Humanitas, 
1991, p. 145. 

S|)ie propriu] itinerar spiritual era întărită şi de sentimentul de criză pe care 
(Jecidentul părea să îl traverseze. Tot Eliade surprinde această moştenire a războ¬ 
iului asupra conştiinţelor: „Mitul progresului infinit, credinţa în rolul decisiv al 
şliinţei şi industriei, care trebuiau să instaureze pacea universală şi justiţia socială, 
primatul raţionalismului şi prestigiul agnosticismului - toate acestea se spulberaseră 
pe fronturile de luptă” 68 . 

Tânăra generaţie românească, cea de-a şasea generaţie din istoria socială a 
Koinâniei moderne conform „cronologiei” lui Mircea Vulcănescu, traversează două 
momente definitorii. Momentul spiritual este cel cuprins între 1925 şi 1929, unul 
aI definirii programului şi a misiunii, concretizat în publicarea Itinerariului spiri¬ 
tual al lui Mircea Eliade (în Cuvântul , 1927-1928) şi a Manifestului Crinului Alb 
( (lândirea , 1928), redactat de Sorin Pavel, Ion Nestor şi Petru Marcu-Balş. 
Reacţiile provocate de aceste două texte relevă un clivaj inter- şi intrageneraţional. 
Oricum ar fi, faptul că numitorul comun al participanţilor la această dezbatere este 
ulcea de generaţie edifică asupra preocupărilor lumii culturale a epocii. 

O reacţie consistentă vine din partea lui Mihail Ralea. Pentru acesta, lumea 
modernă se reduce la obsesia identificării generaţionale, pentru că „generaţia e 
societatea fără legi vizibile a oamenilor de aceeaşi vârstă”. După îndelungi per- 
tractări sau căutări, individul trebuie să adere la o anumită generaţie, nici prea 
devreme, dar oricum până să fie prea târziu : „Până la treizeci de ani orice defi¬ 
niţie e posibilă. Dar după aceea, orice întârziere e o inconştienţă”. 

Din acest motiv, revendicările tinerei generaţii interbelice s-ar înscrie într-un 
proces mai larg, european, al revoltei omului împotriva pozitivismului şi a raţio¬ 
nalismului din La belle epoque de la cumpăna secolelor XIX şi XX. Dacă „înain¬ 
taşii noştri au crezut fără rezerve în Darwin, în Spencer, în Haeckel, în Comte şi 
Marx”, tineretului interbelic nu i-a mai fost posibilă această opţiune. „Se credea 
atunci că civilizaţia, făcută din tehnică, ştiinţă, libertate şi capitalism, se va per¬ 
fecţiona mereu. Fericirea omenească, în libertate democratică, în ameliorare 
capitalistă, în îmbogăţire ştiinţifică, va creşte tot timpul fără obstacol.” 

Războiul, un fel de „demon absurd şi capricios”, sătul de atâta „echilibru şi 
speranţă”, a decantat lucrurile, îndreptând tânăra generaţie spre două alegeri: 
antipozitivismul (adică eliminarea raţiunii şi cultul experienţei) şi ideea de ordine 
(în detrimentul democraţiei, dar în favoarea ideii de dictatură). De aici şi ridicarea 
unei „barbarii odioase” în tineret: „Ei dispreţuiesc civilizaţia şi bunurile ei, pen- 
tru aspectul ei tehnic, confortabil şi - zic ei - mediocru. Voiesc să o înlocuiască 
cu cultura care e o atitudine originală şi spontană a sufletului, pe deasupra con¬ 
fortului, a tehnicii şi a democratizării valorilor spirituale”. 

Aşa s-a născut (importată, altminteri) o pereche artificială în România interbe¬ 
lică : cultura şi civilizaţia. în spatele celei dintâi însă nu s-ar afla decât tineri 
„înfriguraţi de nerăbdare în arivism”, „ideologi cu parti-pris-uvi nostime şi inte¬ 
resante”. Opţiunea lui Ralea e evidentă: „Dacă aceasta e cultura sufletului, pre¬ 
ferăm civilizaţia mai modestă a materiei. Ceea ce lipseşte poporului nostru sunt 


(>8 .Ibidem, p. 144. 

libertatea, şoselele, dreptatea şi curăţenia străzilor. Ne trebuie câţiva oameni de 
caracter şi câteva mii de water-closete sistematice. De atitudini literare delicioase 
în subiectivismul lor capricios şi picant, ne putem dispensa la urma urmei. Nu ne 
trebuie lux, când nu avem necesar”. 

Tocmai de aceea, Ralea îndeamnă la canalizarea eforturilor tinerei generaţii 
spre terenul etic: „Revendicăm pentru onoarea acestui popor puţin sentiment 
tragic al existenţei şi puţină amărăciune conştientă”. Cât despre „obsesia ordinii” 
şi elogiul dictaturii, viziunea lui Ralea e mai mult decât limpede : cum poţi pretinde 
instaurarea dictaturii plecând de la premisa că democraţia nu a funcţionat ? Care 
democraţie? Cea care nu a fost? Iar dictatura, dacă nu e „adusă cu asentimentul 
majorităţii poporului, adică după o revoluţie”, devine „o exploatare de clasă”. „Şi, 
ceea ce e mai grav, se confundă foarte des, mai ales la noi, ide ea de ordine cu 
ideea de oprimare .” Se impune deci un nou contract social, care să cuprindă 
întreaga societate : „Căci ordinea nu poate fi o constrângere. Ca să fie definitivă 
şi durabilă, ea trebuie să fie o adeziune” 69 . în scurt timp, Ralea îşi pierde încre¬ 
derea în proiectul propus de noua generaţie, mai ales aşa cum transpare el din 
Manifestul Crinului Alb , acuzat că ar fi un program incoerent care, deşi condamnă 
trecutul, sfârşeşte prin a-i face apologia şi a-1 lua drept reper de reformare. Obsesia 
identificării tinerei generaţii duce la un „război feroce declarat generaţiei mai 
vechi” de nişte „mizerabili”, care s-ar face vinovaţi de „jemanşifism şi indiferenţă, 
de scepticism şi criticism, de individualism şi, în fine, de egotism voluptuos”. Spre 
stupoarea lui Ralea, sfârşitul Manifestului proclamă totuşi solidaritatea cu trecutul. 
„Mărturisim că nu mai înţelegem nimic”, dar anticipează că aceşti tineri vor apela 
la un trecut cât mai îndepărtat şi mai uşor de redesenat, astfel încât vor fraterniza 
cu Ştefan cel Mare, pe care îl vor declara „ortodox şi mistic”. Doar aici tinerii se 
vor refugia în ideea de ortodoxie, convinşi că astfel vor putea să „reformeze meto¬ 
dele şi spiritul vechi”. Numai că această pornire spre ortodoxie în conjuncţie cu o 
„plenitudine a vitalităţii şi a lubricităţii senzuale” va sfârşi în rasputinism : „După 
o copioasă mâncare, în care devora două curci şi un purcel fript, după doi litri de 
votcă şi zece împreunări sexuale, Rasputin cădea în extaz şi vedea pe Dumnezeu. 
[...] Alianţa între vitalismul orgiac şi năzuinţa către extaz în acelaşi timp este şi 
caracteristica, cel puţin teoretică, a tinerei mişcări ortodoxe româneşti” 70 . 

George Călinescu nu este la fel de dur faţă de „generaţia bombastică”, aceea 
care deocamdată „vrea ceva cu pasiune, fără să ştie ce anume, vrea să afirme cu 
violenţă, fără să fie încă în stare, vrea să dărâme tot, fără să poată construi” 71 . 
Pentru tânărul istoric literar, spectrul prospectiv este cel care va (in)valida programul: 
„Declaraţiile cu caracter de manifest sau confesiune au o valoare pur documentară 


69. Mihai Ralea, Misiunea unei generaţii (cronica ideilor ), apărut în Viaţa Românească din 
ianuarie 1928. Publicat apoi în Mihai D. Ralea, Atitudini , Bucureşti, Editura Casei 
Şcoalelor, 1931, pp. 120-126. 

70. Idem , Rasputinism , apărut în Viaţa Româneasca din decembrie 1928. Publicat în Mihai 
D. Ralea, Atitudini , pp. 332-340. 

71. George Călinescu, Generaţia bombastică , în Viaţa literară , anul III, nr. 91, 27 octom¬ 
brie 1928, pp. 1-2. 

• i inspiră simpatia, aprobarea şi încrederea întrucât dovedesc o fierbere spirituală , 
prevestitoare de act. Nu ne interesează atât conţinutul, cât forma declaraţiunii. Cu 
iilte cuvinte, manifestele nu se discută, ci se păstrează pentru a le confrunta cu 
laptele” 72 . 

Faptele reprezintă cea de-a doua fază, nespirituală (1929-1932), una a decep¬ 
ţii lor, în care criza economică şi instituţională, şomajul intelectual şi repudierea 
nilturală aruncă generaţia tânără în braţele luptei politice, extremiste chiar 73 . în 
acele momente tânăra generaţie nu mai era doar un simplu concept biologic. 
Această generaţie s-ar fi transformat într-o „grupare socială bio-psiho-istorică”, 
m care intervalele de vârstă sunt apropiate 74 şi în care „conştiinţa solidarităţii” are 
ca resort intim memoria unui eveniment istoric izbucnit în momentele de formaţie 
intelectuală. 

Cu atât mai mult zdruncinarea conştiinţei acestei generaţii şi acutizarea precoce 
;i sentimentului istoricist o îndrumă spre experimentarea autenticului ca formă de 
joc la sfârşitul istoriei (în sensul pe care îl dă acestui concept Francis Fukuyama). 
Tocmai asta încearcă să nege tânăra generaţie : ideea că istoria s-a sfârşit. Asemenea 
unui proces de transmutatio muncii, ei redescoperă spiritualul ca esenţă a indivi¬ 
dului şi constată că totul trebuie trecut „prin foc şi sabie”. Alexandru Vianu nu 
ezită să se facă avocatul unei astfel de soluţii radicale. Cauza? Omul modern este 
caracterizat prin „încordare” spirituală, o existenţă care se derulează într-o „dua¬ 
litate contradictorie” marcată de „dezorientare şi încordare, criză şi posibilitate” 75 . 
Tocmai de aceea tineretul devine singurul mijloc de „fortificare a vieţii publice”, 
iar fascismul devine pentru autor un model de urmat, mai ales că e singurul tip de 
regim politic care „a lansat în lume un anumit stil eroic al existenţei, potrivit unei 
epoci de tragism şi vitalitate” 76 : „Dacă tineretul reprezintă valoarea universală a 
epocii acesteia, numai autenticitatea lui, modul direct al realizării, atitudinea con¬ 
formă cu sine şi seriozitatea autocontrolului sunt garanţiile unei integrări efective 
in actualitate şi ale conştiinţei unei misiuni excepţionale. Din însuşirea morală a 
sincerităţii decurge calitatea intelectuală a omului tânăr de astăzi” 77 . 


12. Idem, „Crinul alb” şi „Laurul negru”, în Viaţa literară , anul III, nr. 92, 3 noiembrie 
1928, p. 1. 

73. Mircea Vulcănescu, Generaţie , în Criterion. Revistă de arte ; filosofie şi literatură , 
anul I, nr. 3-4, 1934, pp. 3-6, studiu reluat şi în volumul Mircea Vulcănescu, Tânăra 
generaţie. Crize vechi în haine noi. Cine sunt şi ce vor tinerii români ?, ed. Marin 
Diaconu, Bucureşti, Editura Compania, 2004, pp. 41-75. 

74. Enumerarea anilor de naştere a corifeilor tinerei generaţii este edificatoare pentru această 
solidaritate biologică, de vârstă : 1904 - Mircea Vulcănescu, Paul Sterian, Dumitru 
Georgescu, 1905 - Petru Comarnescu, 1907 - Traian Herseni, Mircea Eliade, Dan 
Botta, 1909 - Anton Golopenţia, Constantin Noica, 1911 - Emil Cioran. 

75. Alexandru Vianu, Libertate şi cultură, Bucureşti, Tiparul Universitar, 1937, p. 23. 
Culegerea de texte apare postum (autorul murise în 1933), fiind rezultatul comasării 
tuturor articolelor pe care AL Vianu Ie publicase în revistele de cultură româneşti mai 
ales după 1930. Volumul este prefaţat de către Tudor Vianu, fratele autorului. 

76. Ibidem, p. 25. 

77. Ibidem, p. 26. 

O astfel de revoluţie propune tânăra generaţie , înălţimea acestor aspiraţii pla¬ 
sând-o din punct de vedere etic deasupra vechii generaţii politicianiste. 1918 este 
un an atipic pentru români; criza pe care România o traversează în perioada 
interbelică se mai întâlneşte ca amploare doar în sânul statelor învinse, ca Ungaria 
şi Germania, sau în Italia care, deşi câştigase războiul, pierduse pacea. România, 
dimpotrivă, deşi pierduse războiul, reuşise să câştige pacea (Sorin Alexandrescu). 
Se pare totuşi că a fost un succes insuficient pentru o generaţie care vedea în tre¬ 
cut o istorie a imposturii. Ceea ce trebuia să fie un moment de continuare a con¬ 
solidării statului român şi de refondare a consensului social se transformă într-o 
ruptură care antagonizează societatea românească, dând naştere unei dezbateri de 
amploare între oportunitatea continuării occidentalizării şi necesitatea reîntoarcerii 
la origini, la autentic, la tradiţie. 

Menţionam mai sus că tânăra generaţie interbelică se remarca prin nonconfor- 
mism. Nonconformismul, în opoziţie cu valorile vechii Românii, se traducea 
pentru ei prin anticapitalism, antiliberalism şi antiraţionalism, încercând prin 
aceasta să reînnoiască noţiunile dezbaterilor politice. De aici se naşte şi polariza¬ 
rea 78 în jurul clivajului dreapta-stânga, vizibil mai ales în presă. Se impune aici o 
paranteză mai amplă. Printre numeroasele schimbări pe care marele război le-a 
provocat, una pare a fi trecută prea uşor cu vederea: apetenţa publicului pentru 
actualitate, dorinţa de informare rapidă asupra problemelor. Dacă istoria s-a acce¬ 
lerat, omul a preferat să intre şi el în această cursă a informării. Rolul de colpor¬ 
tor al informaţiei şi-l asumă presa, care explodează în perioada interbelică 79 . De 
la ziare regionale la ziare centrale, oficioase şi presă ilegală, orientări ideologice 
diferite, hebdomadare sau mensuale, reviste ilustrate până la broşuri, cu tiraje şi 
număr de apariţii foarte variate, toată această explozie a publicisticii relevă un 
aspect esenţial: lectura ca formă de informare. E drept, nu putem stabili un număr 
exact al cititorilor, într-o ţară în care jumătate din populaţie era totuşi analfabetă. 
Dar, dincolo de aceste neajunsuri, trebuie să remarcăm că presa renunţă sau trece 
în plan secundar rolul său informativ, devenind un formator de opinie şi chiar un 
formator al unei culturi de masă. Esenţială devenea acum provocarea unei anumite 
atitudini. Adică ziarele îşi asumă rolul de a oferi oamenilor cu opinia nestructurată 

78. Evident, a existat o stângă intelectuală românească, dar nu trebuie să uităm că afirmarea 
ei era cel puţin intimidată de caracterul ilicit al ideologiei comuniste în România, blocând 
prin aceasta posibilitatea unei dezbateri libere de idei. A se vedea Lucian Boia, 
Capcanele istoriei. Elita intelectuală românească între 1930-1950 , Bucureşti, Editura 
Humanitas, 2011, pp. 48-93. 

79. Câteva date statistice sunt relevante pentru o astfel de supoziţie. Astfel, în perioada 
interbelică au continuat să apară sau au fost înfiinţate numeroase ziare, buletine sau 
reviste. Pentru marile oraşe, situaţia presei literare se prezintă astfel: Bucureşti - 415 
publicaţii, Iaşi - 72, Cluj - 57, Craiova - 39, Chişinău - 25, Cernăuţi - 22, Timişoara - 
19. Nu înseamnă că aceste reviste au apărut de-a lungul întregii perioade luate ca 
eşantion (1918-1940). Dar, chiar dacă prezenţa lor era efemeră, efervescenţa publicis¬ 
tică rămâne o caracteristică - cf. Ion Hangiu, Dicţionarul presei literare româneşti 
(1790-2000 ), Bucureşti, Editura Institutului Cultural Român, 2004, Indice de reviste 
după localitatea de apariţie , pp. 881-910. 

limdamentul argumentativ pentru a putea să creadă, inoculând totodată cititorului 
impresia că poate avea propria sa viziune asupra societăţii. 

Intelectualul român nu putea rămâne departe de acest canal prin care avea 
posibilitatea, în sfârşit, să ia contact cu masele, să încerce să le educe, dar şi să 
devină o figură populară, trăsătură importantă în era votului universal. Propaganda, 
îndemnurile electorale, ca şi atacurile la adresa oponenţilor politici erau un loc 
comun al presei româneşti din interbelic. Fiind ieftine şi finanţându-se din reclame, 
ziarele interbelice contribuie decisiv la afirmarea unor noi personalităţi culturale 
si chiar politice 80 . Critica permanentă la adresa politicului, necesitatea primenirii, 
chiar a refondării spaţiului public, dar de pe alte principii, şi asumarea unei etici 
sociale din care politicul este evacuat: acestea ar fi doar câteva dintre elementele 
prin care scriitorul-intelectual se transformă într-o instanţă morală a societăţii, ceea 
ce în fond se transferă într-o creştere a influenţei sale asupra opiniei publice 81 . 

2.2.2. Intelectualul interbelic 

Generaţia tânără a interbelicului, ai cărei membri sunt născuţi cu precădere în 
primul deceniu al secolului XX, s-a văzut prea repede obligată să participe la viaţa 
intelectuală, azvârlită în ea fără a avea o identitate intelectuală şi politică. Poate 
aici se regăsesc obsesia autenticităţii şi pulsul dezinliibării. Această dorinţă de a 
căuta şi de a experimenta autenticul reprezintă în fapt vălul ce trebuia să-i ascundă 
inconsistenţa ideologică şi lipsa de pragmatism în abordarea realităţilor societăţii 
româneşti. Pornind de aici, numai aşa ar putea fi interpretat slalomul stânga-dreapta 
iiI unora dintre aceşti tineri sau eclectismul doctrinei lor. Abia mai târziu, prin 
descoperirea spiritualului, tânăra generaţie simte că deţine reperele prin care îşi 
usumă rolul de instanţă superioară. După o etapă spiritualistă şi una socială, tânăra 
generaţie preferă să treacă Rubiconul şi să preia controlul asupra politicului. Atât 
in interbelic, cât şi înainte de primul război mondial, în definirea intelectualului 
politicul rămâne elementul antitetic. 

A încerca să schimbi orientarea într-un peisaj tot mai cenuşiu era dificil. Pentru 
a veni cu ceva nou era nevoie de autoritate morală. în politică, mareşalul Alexandru 
Averescu a reuşit să-şi convertească imaginea de „părinte al soldaţilor din tranşee” 
în binefăcătorul ţărănimii, în timpul guvernării sale fiind demarată reforma agrară. 
Ţăranii uitaseră că el se aflase printre cei care au condus reprimarea răscoalei de 


80. Ca exemplu sugestiv reamintesc aici cazul ziarului Cuvântul , înfiinţat de Nae Ionescu 
în mai 1926 cu sprijinul lui Pamfil Şeicaru. Cuvântul , prin apariţia şi anvergura sa, 
consolida rolul intelectualului jurnalist în presa românească interbelică, Pamfil Şeicaru 
şi Nae Ionescu urmărind să creeze o mişcare asemănătoare celei a lui Maurice Barres 
şi a lui Charles Maurras din Franţa. Şeicaru era de altfel convins că forţa mişcării 
lui Maurras exprimă „rolul hotărâtor al intelectualilor în viaţa modernă”. A se vedea 
Florin Ţurcanu, Mircea Eliade, prizonierul istoriei , Bucureşti, Editura Humanitas, 
2007, pp. 106-107. 

81. Liviu Maliţa, Eu, scriitorul , Cluj-Napoca, Centrul de Studii Transilvane - Fundaţia 
Culturală Română, 1997, p. 27. 

la 1907. Poate părea un transfer reuşit al autorităţii militare în plan moral şi, prin 
aceasta, în capital politic. De fapt, este rezultatul unei amnezii precoce combinate 
cu manipulare discursivă. Pentru publicul informat, astfel de mecanisme nu con¬ 
duceau la rezultatul dorit. Când trebuia să te adresezi şi unui altfel de public, 
autoritatea morală era chiar necesară, mai ales dacă te adresai unui public elevat, 
dar foarte restrâns, care distingea între reformă şi formă, între schimbare şi trans¬ 
formare sau, pe scurt, între modern şi modernizare. 

Aşa a fost cazul lui Camil Petrescu, care credea că a venit momentul să-şi spună 
cuvântul în viaţa socială a României. Tânăr (născut în 1894), studiase filosofia la 
Universitatea din Bucureşti, dar hotărâse să se înroleze ca voluntar în armata 
română, această experienţă fiind convertită într-unul dintre cele mai strălucitoare 
romane ale literaturii române : Ultima noapte de dragoste, întâia noapte de război 
(1930 - ediţia princeps). Dar, până la consacrarea sa literară, marcat de trauma 
războiului, spiritual, dar şi fizic (fiindu-i afectat auzul), Camil Petrescu editează 
un săptămâna] care trebuia să trezească conştiinţa intelectualilor. 

Săptămâna muncii intelectuale şi artistice (ianuarie-martie 1924) devine prima 
încercare de coagulare a conştiinţei intelectualilor. Petrescu pare un om fascinat 
de ideea de clasă, ca motor al istoriei. Şi, dacă intelectualii vor să devină ceea ce 
doar teoretizează, atunci şansa lor este să devină o clasă. „Lucrătorii manuali 
pornesc de la ideea de clasă. Ţărănimea o afirmă, burghezia o practică. Numai 
unii miei intelectuali vor să sugă şi la oi străine. [...] Sub domnia burghezimii, 
muncitorii intelectuali care nu pot accepta protecţia, dacă pot păstra măcar neu¬ 
tralitatea, pot să câştige o pâine. în cazul când nu sunt mulţumiţi cu asta trebuie 
să părăsească şi postul pe care îl au, căci sunt persecutaţi. Dacă ţăranii îndură 
greul neoiobăgiei, poeţii mor prin ospicii.” 82 Tonul satiric şi denigrator al lui 
Petrescu lasă să se întrevadă geneza unui spirit revoluţionar. Dar nu e vorba doar 
de un spirit revoluţionar-declamativ, atât de des întâlnit în societatea românească, 
şi nu e vorba nici de un intelectual care se pune în căutarea unei justiţii sociale 
generale ; nu, Petrescu militează pentru intelectuali şi numai pentru ei, manifestând 
neîncredere faţă de celelalte clase. Dar să cităm cuvintele lui: „ Săptămâna mun¬ 
cii intelectuale şi artistice nu este numai o publicaţie de alarmă socială şi politică, 
numai o publicaţie menită să sporească numărul celor ce se vaită, atât de numeroşi 
în ţara românească. [...] Gazeta noastră îşi propune să se consacre exclusiv inte¬ 
reselor muncitorilor intelectuali”, federalizarea acestora fiind singura soluţie de a 
însemna ceva, de a avea „un instrument de acţiune”. „Ce atitudine vom avea faţă 
de celelalte categorii sociale? Vom fi alături de cele oprimate luptând împreună 
împotriva abuzivilor. Dar nu ne vom confunda în niciun caz cu niciuna dintre 
ele şi nici nu vom deveni o simplă anexă a lor” 33 , spectrul dictaturii muncitoreşti 


82. Camil Petrescu, Muncitorii intelectuali şi ideea de clasă, în Săptămâna muncii intelec¬ 
tuale şi artistice. Bucureşti, anul I, nr. 1,5 ianuarie 1924, p. 1. Sublinierile îi aparţin 
lui Camil Petrescu. 

83. Camil Petrescu, Ce ne preocupă..., în Săptămâna muncii intelectuale şi artistice, 
Bucureşti, anul I, nr. 3, 18 ianuarie 1924, p. 1. 

ilin Rusia, ca şi cel al dictaturii ţărăneşti din Bulgaria fiind argumente în scopul 
păstrării independenţei intelectualului. 

Deşi revoluţionar în acţiune, Petrescu nu simpatizează concepţia marxistă, 
pentru că nu vede în capital motorul societăţii. „Muncitorimea intelectuală se va 
organiza nu ca să se mecanizeze, ci ca să impună societăţii actuale şi statului o 
nouă concepţie de administraţie, [prin care] statul modern să fie în acelaşi timp 
instrument de dreptate socială şi de progres cultural. ” 84 Petrescu este printre pri¬ 
mii care schiţează portretul intelectualului care, pe lângă apărarea principiilor 
democratice, ar trebui să devină iniţiator al transformării sociale şi al dezvoltării 
comunitare. 


Dar atât de receptivă a fost intelectualitatea românească la acest apel, încât 
după numai 11 numere Săptămâna dispărea din peisajul publicistic. Deşi adunase 
nume importante ale culturii - Felix Aderca, Ilarie Voronca, Paul Zarifopol, 
l’erpessicius Săptămâna devine istorie, fiind, poate, prima publicaţie care s-a 
■ifătat preocupată de soarta intelectualului într-o societate de clase. într-un interviu 
acordat lui Felix Aderca, Petrescu vorbeşte de noocraţie ca „o idee descoperită, 
nu născocită”. Delimitarea societăţii între muncitori intelectuali şi muncitori manu¬ 
ali, deşi greu de realizat („...mi s-a adus obiecţiunea că n-aş putea face o distinc¬ 
ţie între clase, că n-aş putea spune dacă un corector de ziar, bunăoară, e un 
intelectual, iar şeful de atelier - care cheltuieşte numai forţă cerebrală - e un 
muncitor manual”), „trebuie să se facă !... Prin această delimitare ajungem în chip 
liresc la ştiinţifizarea vieţii sociale, în sensul organizării”. Cât despre blestemul de 
a li intelectual, aici Petrescu identifică două cauze. Primul element incriminat este 
„chiar Statul! Prin şcoli, prin toate instituţiile lui, creează, laudă şi transformă în 
glorie creaţia intelectuală - şi apoi când, supunându-te acestei extraordinare pre¬ 
siuni, te laşi în voia instinctului tău de artă sau de cercetări ştiinţifice, Statul te 
lasă în mizeria propriilor mijloace, victimă sau a editorului sau a ignoranţei publi¬ 
cului”. A doua cauză ar fi o lege organică, în virtutea căreia „toate clasele sociale 
tind spre intelectualism”, pentru că „fascinaţia intelectualismului e uriaşă”, făcând 
din „clasa intelectualilor magnetul de atracţie al tuturor claselor. E firească, bio¬ 
logică, instinctuală tendinţa tuturor oamenilor, din orice clasă ar face parte, spre 
exasperarea facultăţilor intelectuale.” Eşecul proiectului noocratic pare că l-a 
reîntors spre sine: „Reţine acest adevăr: fiecare contează în literatură prin viaţa 
pe care a trăit-o. Şi încă o lege: au talent scriitorii care trăiesc izolaţi, individu¬ 
alizaţi - individualităţi. Scriitorii în clan nu sunt niciodată artişti, au numai talent”. 

După acest interviu, Aderca vede în Petrescu un om care îşi transformă faptele 
in propriul său ideal: „Batjocura pe care o aruncă de atâtea ori poeziei pure 
(«prostiei pure») e revolta omului care îşi datoreşte izolarea de azi în bună parte 
tocmai faptului că a urmărit, împotriva tuturor ispitelor finaliste şi remuneratorii, 
un ideal de artă pură” 85 . Un intelectual care a ştiut dintotdeauna că ,,[d]e altfel, 


84. Camil Petrescu, Materialism, maşinism, psichologism, în Săptămâna muncii intelectu¬ 
ale şi artistice. Bucureşti, anul I, nr. 5, 2 februarie 1924, p. 1. 

85. Felix Aderca, Mărturia unei generaţii, pp. 247-254. 

neutralitatea este o iluzie. A nu adera este o imposibilitate. Simpla prezenţă şi este 
o solidaritate. Arătam într-altă parte avatarurile lui Panait Istrati, omul care nu 
vrea să adere. Astăzi, oriunde (afară de Franţa), oricărui intelectual i se cere să 
se pronunţe şi nicio manifestare, în afară de cadrul obiectiv ştiinţific, nu e lipsită 
de coloratura socială”. 

Acesta este motivul central în virtutea căruia Petrescu lupta pentru „introduce¬ 
rea în istorie a intelectului ca principiu regulativ”. „Reorganizarea şi redistribuţia 
socialului în ecuaţii condiţionate intelectual, aceasta e ULTIMA REVOLUŢIE care 
va face societatea omenească nu bună, dar măcar cea mai bună cu putinţă. Dincolo 
de ea, orice mişcare de protestare, în viitor, nu va fi decât răzvrătire. ” Condiţionarea 
noocratică a istoriei şi a lumii va rectifica şi percepţia asupra intelectualităţii, 
considerată drept „abulică”. „Astăzi lumea suferă, fiindcă democraţiile şi statele 
totalitare mânuiesc armele intelectualităţii şi comandă intelectualilor, ca spânul 
care prin viclenie a luat armele lui Făt-frumos şi îi porunceşte apoi să-l slujească.” 
„Căci ordinea noocrată este ordinea strictă a valorilor semnificaţiei, opusă ordinii 
valorilor simplu trăite. ” Din expunerea lui Petrescu nu putea să lipsească nici tonul 
sentenţios: „Ordinea noocrată e firească, e necesară şi nu poate fi evitată decât 
cu preţul unor convulsii nesfârşite, apocaliptice, care ar putea duce la prăbuşirea 
culturii” 86 . 

Dar polemica merge mai departe. Cel care conduce discuţia spre noi direcţii 
este Paul Zarifopol. în 1926 publică Din registrul ideilor gingaşe , o culegere de 
texte ce reprezintă o critică la adresa modei „omului cultivat”, care a cuprins în 
special tineretul, siluit de societate să exerseze „excesele intelectuale”, excese care 
se supun legii noului: adică să fii la curent cu tot ce e nou pe piaţa ideilor. „Politica, 
morala şi moravurile, arta, sportul, tehnica sunt materiile obligatorii pentru omul 
cultivat.” „Cetitorul a văzut desigur că ţinta celor cuprinse în această carte e mai 
ales să denunţe contraziceri şi strâmbături sufleteşti şi sociale, care vin să pocească 
din ce în ce mai des şi mai disgraţios fizionomia omenirii cultivate.” 87 

Prieten şi emul al lui Ion Luca Caragiale, Zarifopol perpetuează acelaşi soi de 
condescendenţă faţă de mediul social şi cultural românesc. Societatea românească 
este o lume în care totul se derulează la limita dintre impostură şi pragmatism. 
Cât îi priveşte pe intelectuali, ei sunt vinovaţii unici ai stărilor de marasm pe care 
societăţile le traversează, „dacă luăm vinovăţia în înţelesul cel mai strict: maximum 
de luciditate în momentul faptei, prin urmare maximum de răspundere”. Altfel 
spus, „intelectualii poartă vina întreagă a vieţii istorice, pentru că ei reprezintă 
luciditatea societăţii” 88 . 

în ciuda acestei dovezi clare a vinovăţiei intelectualilor, Zarifopol se declară 
împotriva curentului de opinie care încearcă să acrediteze ideea unei clase 


86. Camil Petrescu, Despre noocraţia necesară. Primatul spiritului... Modalitatea persoa¬ 
nei... Dar condiţia intelectualului , în Idem , Teze şi antiteze , ed. Florica Ichim, Bucureşti, 
Editura Gramar „100 + 1”, 2002, pp. 110-113. 

87. Paul Zarifopol, Din registrul ideilor gingaşe. Pagini alese pentru a ţine la curent pe 
tinerii cultivaţi şi serioşi , Bucureşti, Editura Cultura naţională, 1926, pp. 6, 273. 

88 .Ibidem, pp. 129-130. 

intelectuale pornind de la principii economice, întrucât diferenţele dintre veniturile 
mini avocat şi cele ale unui romancier, spre exemplu, sunt atât de mari încât „nimic 
rnmomic nu-i leagă pe aceşti... intelectuali”. Pentru adepţii unei asemenea pozi¬ 
ţionări, „se pare că e cu desăvârşire neglijabil faptul că medicilor, contabililor şi 
avocaţilor, prin natura meseriei lor, le merge bine şi multor poeţi lirici foarte prost, 
mi prin natura meseriei lor” 89 . în fine, pentru că intelectualul se supune unei alte 
i iui a muncii, una care nu creează solidaritate, ci cultivă izolarea, tocmai de aceea 
intelectualii nu pot să constituie o clasă ; iar lipsa lor de solidaritate se transformă 
iii cele din urmă în cauză principală a neglijării profesiunilor intelectuale de către 
mediul politic. Dacă lucrătorii manuali reprezintă un factor de presiune pentru 
mediul politic, „intelectualii nu formează oaste pentru războiul civil, după cum nu 
Iurmează nici clasă, adică o grupare determinată şi caracterizată prin anume inte- 
ie.se economice” 90 . De altfel, e dificil să creezi o solidaritate între intelectuali, 
iicei oameni obsedaţi de inteligenţă” şi care refuză înrolarea în spiritul masei. De 
aici şi dorinţa de a imita intelectualul, dar şi de a-1 anihila : „Alături de ura împo- 
n iva bogatului şi condamnarea lui radicală stătea în revoluţia creştină ca şi în acea 
comunistă de astăzi o ură, tot atât de veninoasă poate, împotriva intelectualului. 
IVntru fanatic, intelectualul este diavolul, fiindcă intelectualul se îndoieşte” 91 . Dar, 
..|c |a să mă îngrozesc mai puţin, stărui să cred că rolul literaţilor în teroare nu are 
sfi primeze niciodată. Primitivii care o aduc şi o practică sunt şi au să fie aceiaşi, 
*.i neliterari” 92 , conchide Zarifopol. 

Dar ce propuneau tinerii? Grup eclectic, parcă inconsistent, dar ambiţios şi 
pliu de idei ce aşteptau înfăptuirea, aşa arăta în 1930 tânăra generaţie , care se 
dorea o grupare a intelectualilor. Ce înţelegeau aceşti tineri prin intelectual? 
Reduceau totul la un simplu act cultural? Urmăreau şi reforma socială sau chiar 
acapararea politicului? 

In 1930 opinia publică ia act de Apelul către intelectuali al mareşalului 
Averescu 93 . Este debutul unei polemici care viza definirea intelectualului tinerei 
generaţii. Ziarul Facla se grăbeşte să decripteze acest gest, care, în esenţă, ar spune 
că „suntem guvernaţi de doi suverani minori. Regelui nevârstnic i s-a dat o tutelă. 
Votului universal, celălalt suveran şi celălalt minor, nu i s-a dat niciuna” 94 . Acesta 
ar fi motivul pentru care tutela intelectuală asupra poporului devine, într-un astfel 
de moment, mai mult decât necesară. 


H { ).Ibidem, p. 131. 

{ )i).îbid.em , p. 132. 

ui. ibidem , p. 266. 

U2. Ibidem, p. 146. 

U3. Alexandru Averescu, Un apel către intelectuali pentru schimbarea sistemului politic 
şi a cadrului legal al vieţii publice , în Cuvântul , anul VI, nr. 1782, 7 aprilie 1930, 
p. 4. Un an mai târziu şi Gheorghe Brătianu lansează un manifest asemănător, Către 
intelectualii din întreaga / ară , prin care îndemna la o coalizare a intelectualilor în 
speranţa renovării autentice a societăţii româneşti. Vezi Mişcarea , anul XXIV, nr. 145, 
21 mai 1931. 

94. Tutela intelectuală , în Facla , anul IX, nr. 343, 8 aprilie 1930, p. 1. 

Polemica începe să capete consistenţă odată cu reacţia lui Nae Ionescu, dar nu 
răspunzând direct Apelului averescan, ci criticând modelul intelectualului ca actor 
social. Cel vizat de către Nae Ionescu era Constantin Stere, căruia i se reproşa 
lipsa de viziune pragmatică, de înţelegere a realităţilor. Or, din această cauză 
„actele lui politice, pornite toate din idei, au nimerit totdeauna alături de realităţi. 
Domnul Stere nu înţelege un lucru [...] că funcţiunea intelectualului nu este să 
creeze teorii, ci este să vadă realitatea sub specia ideii” 95 . 

îi urmează discipolul pe care l-a promovat la Cuvântul , Mihail Sebastian J 
Deoarece intelectualul nu se poate defini prin profesiune („...căci, dacă aşa ar sta 
lucrurile, ar însemna că trăim de zece ani sub dictatura intelectualilor”, referire 
la faptul că politica în sine este „ocupaţia exclusivă a vreo două sute de avocaţi, 
profesori şi gazetari de diverse partide”), ceea ce îi rămâne este să fie „un creator 
de idei”, un „om care gândeşte organizat”, viziune care împrumută multe elemente 
din cele deja schiţate de Nae Ionescu 96 . Astfel, nefiind o categorie socială clar 
delimitată, intelectualii nu pot pretinde conducerea unei ţări, iar „dictatura inte¬ 
lectualilor este imposibilă” 97 . 

Criza economică scoate la iveală potenţialul subversiv şi belicos al societăţilor 
europene, iar Societatea Naţiunilor pare neputincioasă în faţa pericolului remilita- 
rizării Europei. Eşecul Conferinţei de dezarmare de la Geneva (1932-1933), ca şi 
rezultatele nesatisfăcătoare ale Institutului Internaţional de Cooperare Intelectuală 
au făcut ca pacifismul ca ideologie politică să fie promovat doar de către stânga 
intelectuală europeană. Din acest punct de vedere, notoriu este apelul lui Ştefan 
Zweig, Rolul intelectualului în criza actuală , prin care scriitorul îndemna la soli¬ 
darizarea internaţională a intelectualilor şi la respingerea naţionalismului. Nu este 
deloc întâmplător că acest apel va fi publicat în România într-un ziar de stânga 98 . 
Chiar dacă firava presă de stânga din România elogia modelul intelectualului ca 
activist social 99 , cei care dădeau tonul nu păreau convinşi de viabilitatea unei 
astfel de tipologii sociale. La fel trebuie privită şi receptarea nu prea entuziastă a 
cărţii lui Julien Benda, La trahison de clercs , carte rămasă netradusă în româneşte 
în perioada interbelică. 


95. Nae Ionescu, Intelectualii în politică (cazul Stere şi partidele politice), în Cuvântul , 
anul VI, nr. 1791, 16 aprilie 1930, p. 1. 

96. Pentru o critică pertinentă a relaţiei profesor - elev dintre Nae Ionescu şi Mihail 
Sebastian, a se vedea Marta Petreu, Diavolul şi ucenicul său. Nae Ionescu - Mihail 
Sebastian, Iaşi, Editura Polirom, 2009. 

97. Mihail Sebastian, O dictatură a intelectualilor?, în Cuvântul , anul VI, nr. 1815, 
13 mai 1930, pp. 1-2. 

98. Apelul a fost publicat în Facla , anul XI, nr. 440, 1 februarie 1932. 

99. „Concepţia aristocratică a ştiinţei trebuie înmormântată definitiv, odată cu lichidarea 
prejudecăţilor. Omul de ştiinţă trebuie să stea în serviciul colectivităţii. [...] Atitudinea 
unui doctrinar faţa de problema socială ori politică are mai multă eficacitate asupra opiniei 
publice decât zece gesturi suprapuse ale politicienilor. E creditul inepuizabil al ideii, care 
face din intelectual un eminent şi decisiv factor de progres social” - N. Tatu, Intelectualul, 
factor de progres social , în Stânga , anul I, nr. 3, 27 noiembrie 1932, p. 1. 

în acest peisaj se maturizează intelectual şi Mircea Eliade. Aparţinând unei 
generaţii pe care lectura cărţilor unor Oswald Spengler sau Nikolai Berdiaev „o 
pregătise pentru o interpretare a anilor *30 în termeni de criză a civilizaţiei” 100 , 
I liade se alătură corului juvenil ce afişa o critică tot mai acerbă Ia adresa socie¬ 
tăţii româneşti, în ansamblul, dar şi în intimitatea ei. Este o perioadă scurtă în 
care Eliade pare scufundat ireversibil în oceanul colectivist. Generaţia tânără , 
proiectul legionar, degringolada politică la care se adăugau efectele nefaste ale 
crizei economice erau fenomene ce concurau la un abandon al individualului în 
favoarea unui spirit colectivist salvaţionist. 

Totuşi, asasinarea premierului I.G. Duca de către legionari în decembrie 1933, 
urmată de interzicerea mişcării legionare, dar şi a ziarului Cuvântului , îl determină 
pe Eliade să se repoziţioneze. în urma eşecului proiectului criterionist, Mircea 
Eliade - prin proză, prin articole sau prin luări de poziţie - se detaşează de „gene¬ 
raţia de la 1927”, cu tot ceea ce aceasta implica. în schimb, redescoperă valenţele 
individualismului în persoana unei noi tipologii sociale: intelectualul. De fapt, 
„intelectual” pare a fi la Eliade un cuvânt prea mic, având mai degrabă valenţa 
unui pretext. Tocmai de aceea în articolele sale vorbeşte despre intelectual la sin¬ 
gular, evită generalizările şi încearcă să îşi plaseze argumentele în utopii. De la 
ideea exaltării şi a experienţei, la critica politicianismului şi evadarea din societate, 
din publicistica sa rezultă un evantai de opţiuni care fac din intelectual un personaj 
greu de întrupat. Pare-se că nimeni nu e pregătit pentru o astfel de misiune. Cert 
este că niciodată Eliade nu a fost de acord cu moda intelectualismului, adevărat 
miraj pentru tinerii din interbelic. 

Teroarea istoriei , căutarea drumului spre centru şi evadarea (teme atât de des 
întâlnite în proza sa fantastică, dar şi în interpretarea fenomenologiei religioase) 
lac din Eliade între 1934 şi 1935 un „prizonier al istoriei” (Florin Ţurcanu). 
Dezamăgit de eşecul mişcării generaţionale în care nu încetase să creadă, ceea ce 
il afecta şi mai mult era cameleonismul multora dintre colegii săi „intelectuali” : 
„îmi repugnă laşitatea intelectualilor apolitici, care îşi descoperă deodată aderenţe 
cu o mişcare socială în pragul izbânzii”. Lucrurile ar trebui să stea tocmai invers, 
pentru că „în ceasul unei revoluţii sau al unei crize intelectualul adevărat se află 
prea departe ca să se mai poată întoarce înapoi; el a trecut de mult pe acolo. Ceea 
ce pare nou pentru mase, este de mult trăit, asimilat, consumat pentru el” Să fie 
un Eliade detaşat de politică, de ideea de experienţă? Oricum ar fi, Eliade 
încearcă o repliere, preferând consecvenţa, cu toate riscurile pe care le implică 
ea: „Indiferenţă faţă de politică, de prezentul politic? Nicidecum. Ci numai tole¬ 
ranţă şi înţelegere. [...] Dar în niciun caz nu merită [...] să pactizezi cu oricine. 
[...] îţi rişti viaţa? Ei şi? Acel pe care îl reprezinţi nu moare niciodată. Dacă crezi 
altfel, renunţă la «intelectualitate» şi fa-te om politic” 101 . 


100. Florin Ţurcanu, Mircea Eliade prizonierul istoriei , pp. 268, 272 şi 276. 

101. Mircea Eliade, De ce sunt intelectualii laşi , în Criterion , anul I, nr. 2, 1 noiembrie 
1934, p. 2. 

în articolele din Vremea anului 1935, critica lui Eliade devine şi mai virulentă 
la adresa intelectualului maselor. România este creaţia „intelectualilor”, în care 
intelectual devine un concept înzestrat cu conotaţii peiorative; „S-a crezut că 
generaţia de după va fi o generaţie a «turnului de fildeş». Dimpotrivă. După un 
început majestuos şi «spiritualist», generaţia tânără s-a înregimentat în luptele 
politice. Nu mă interesează, acum, dacă a făcut bine sau rău, dacă şi-a trădat 
misiunea sau şi-a împlinit-o. Fapt este că a ascultat şi ea acelaşi imbold către 
acţiune imediată, socială şi politică. Aproape totalitatea personalităţilor creatoare 
ale României moderne şi-au consumat energia în politică. România a fost un stat 
creat de «intelectuali» ; şi toate etapele prin care a trecut au fost soluţionate de 
«intelectuali»” 102 . Şi critica nu se opreşte aici: „«Elitele intelectuale» se umilesc 
în public, îşi calcă în picioare emblemele, recunosc din toată inima că sunt gata 
să asculte ordinul oricărui sergent major (comandant de batalion nazist sau cohortă 
proletariană) şi să-şi modifice creaţia, dacă aceasta nu corespunde întocmai senti¬ 
mentelor maselor. Atitudinea masochistă nu o întâlnim numai în ţările cu regim 
dictatorial, ca Rusia, Germania sau Italia. Atitudinea aceasta o regăsim şi într-o 
ţară «democrată», ca a noastră. Nimeni nu sileşte pe artist sau gânditor să practice 
un asemenea masochism spiritual. Dar aşa e moda acum; să spui că inteligenţa, 
cultura, talentul şi chiar geniul nu fac doi bani - că totul stă în «mase»” 103 . 

Aceşti doi ani, 1934-1935, aduc în prim-plan un Eliade de o luciditate aproape 
transistorică. Totuşi, această etapă va fi urmată de angajarea sa legionară de la 
sfârşitul anilor ’30, o conivenţă mefistofelică. Poate această fluctuaţie într-un timp 
istoric destul de încărcat şi comprimat face dificilă pentru istoricul de astăzi eva¬ 
luarea unilaterală a tânărului Eliade. Şi poate că tot în această ambiguitate se 
regăseşte succesul ulterior al strategiei sale de „uitare a trecutului” Oricum, din 
perspectiva definirii intelectualului, rămân aceste texte de o aciditate corozivă la 
adresa societăţii româneşti. Ce propune, de fapt, Eliade? Pentru tânărul asistent 
„onorific” al Universităţii din Bucureşti, intelectualul e mai degrabă o himeră. Ar 
vrea un „turn de fildeş” sau măcar o „îngheţare” a timpului istoric. Cum asta e 
imposibil, preferă să rămână neutru până la detaşare completă, mai ales de politic, 
în necrologul scris la moartea lui Panait Istrati, Eliade conchide : „Singura şi marea 
armă a oricărui scriitor este independenţa sa faţă de orice formaţie politică; este 
conştiinţa misiunii sale, spirituale şi naţionale” 104 . 

Articolele din 1934-1935 nu lasă să se întrezărească viitoarea opţiune a lui 
Eliade. E drept că în disputa iscată în urma publicării romanului lui Mihail Sebastian 
De două mii de ani , prefaţat de profesorul său Nae Ionescu, Eliade tace. Dar e o 
tăcere complice, care mai târziu va irumpe într-un ton vindicativ. Iată ce notează 
chiar Mihail Sebastian în Jurnalul său, în data de 17 decembrie 1937 : „în Buna 


102. Idem, Turnul de fildeş..., în Vremea , anul VIII, nr. 382, 31 martie 1935, p. 3. A se vedea 
şi Victor Durnea, Gheorghe Hrimiuc-Toporaş (ed.), De ce scrieţi? Anchete literare 
din anii ’30 , Iaşi, Editura Polirom, 1998, p. 231. 

103. Idem, Cuvântul maselor, în Vremea , anul VIII, nr. 391, 9 iunie 1935, p. 6. A se vedea 
şi Victor Durnea, Gheorghe Hrimiuc-Toporaş (ed.), De ce scrieţi? , p. 233. 

104. Idem , Destinul lui Panait Istrati, în Vremea , anul VIII, nr. 402, 25 august 1935, p. 10. 

Vestire de ieri (anul I, no 244, cu data de vineri, 17 decembrie 1937), De ce cred 
ui biruinţa mişcării legionare , de Mircea Eliade : «Poate neamul românesc să-şi 
•Jârşească viaţa... surpat de mizerie şi sifilis, cotropit de evrei şi sfârtecat de 
•iivini ? ...revoluţia legionară are drept ţintă supremă : mântuirea neamului..., cum 
■i spus Căpitanul... cred în libertate, în personalitate şi în dragoste. De aceea cred 
ui biruinţa mişcării legionare...»” 105 . 

începând cu anul 1936, ideile „românismului”, „naţionalismului” şi „dictaturii” 
ilevin teme recurente în discursul cultural. Puţini sunt cei care pot rezista tentaţiei 
de a glosa pe marginea acestor teme. Dar cartea care a avut darul de a surprinde 
idealul unei generaţii în anul 1936 rămâne Schimbarea la faţă a României , în care 
i.mârul Emil Cioran „construieşte o adevărată pedagogie a durerii pentru atingerea 
iransfigurării individuale” 106 . Tânăra generaţie acceptă necondiţionat modelul 
lolalitarismului german, în timp ce intelectualul dispare din agenda dezbaterilor 
culturale 107 . Revoluţie, conducător, mase - aceasta devine noua evanghelie, în 
speranţa făuririi unei Românii „cu populaţia Chinei şi destinul Franţei”. Tot mai 
firava presă de stânga nu mai reuşeşte să se facă auzită. în 1935 ziarul Rampa 
organizase o anchetă literară, între politică şi literatură , care încerca să repoziţi- 
oneze într-o manieră polemică locul intelectualului în societate, o anchetă fără prea 
mare ecou în epocă. Totuşi, printre respondenţi se regăsesc şi nume importante. 
Demostene Botez, în răspunsul său, operează o distincţie între omul politic şi 
uilelectual. Dacă cel dintâi „face politică fără niciun ideal”, cel din urmă se implică 
ni politică pentru a concretiza un ideal. „Intelectualul şi scriitorul are îndatorirea 
specială de a civiliza luptele politice, de a aduce în ele un sentiment de generozi- 
liile, de a face ca gorila, care dă cu coatele să meargă sus de tot, să se jeneze 
puţin”. în schimb, Nicolae Iorga găsea „o unitate perfectă între literatură şi poli- 
lică”, iar Ion Petrovici îndemna să „privim politica printr-o prismă mai înaltă şi 
|aşa] ne-am da seama că în ea trebuie fantezie creatoare şi ţinută estetică”, disipând 
la rându-i orice undă de incompatibilitate între literatură şi politică 108 . Când apare 

105. Mihail Sebastian, Jurnal 1935-1944 , ed. Leon Volovici şi Gabriela Omăt, Bucureşti, 
Editura Humanitas, 1996, p. 133. 

106. Marta Petreu, Un trecut deocheat sau Schimbarea la faţă a României , Bucureşti, 
Editura Institutului Cultural Român, 2004, p. 21. 

107. încă din 1933 tânărul Emil Cioran îşi făcea public dispreţul faţă de „inteligenţă”, 
văzută ca o plagă a culturii române. Pentru că intelectualii sunt lipsiţi de „pasiuni 
mistuitoare, conflicte dramatice şi dureroase”, lor Ie „lipseşte şi disperarea, precum 
le lipsesc toate marile intuiţii din care răsar adevăratele creaţii. Nu aştept nimic de la 
inteligenţa românească, fiindcă ştiu că orice surpriză este iluzorie. Dar voi izbi cu 
toată furia împotriva oamenilor inteligenţi de la noi, pentru a le releva vidul. Sunt 
convins că oamenii inteligenţi au devenit inutili. Din acest motiv voi face apologia 
barbariei , a nebuniei, a extazului sau a neantului , dar a inteligenţei , nu”. Articolul, 
împotriva oamenilor inteligenţi , a apărut în Discobolul , nr. 9, mai 1933, pp. 1-2. 
Citatul este preluat din Emil Cioran, Revelaţiile durerii (eseuri), ed. Mariana Vartic 
şi Aurel Sasu, Cluj, Editura Echinox, 1990, p. 109. 

108. A se vedea Rampa, anul XXVIII, nr. 5110, 5118 şi 5123, ianuarie-februarie 1935. 

cartea lui Cioran 109 , mulţi vedeau în politic şansa „literaturizării” socialului. Se 
continua o meteahnă românească, ce stipula că transformarea realităţii ţine mai 
mult de exigenţe discursive decât de analize sociologice. 

în acest context apare eseul lui Bucur Ţincu, Apărarea civilizaţiei , un răspuns la 
cartea lui Emil Cioran Schimbarea la faţă a României , „cartea-document” a tinerei 
generaţii. Prieten din copilărie cu Cioran, Ţincu, „un reprezentant ex-centric al 
generaţiei” (Marta Petreu), se opune ideilor promovate de către Cioran, reliefând 
pericolul reprezentat de mirajul totalitarismelor colectiviste, fie de stânga, fie de 
dreapta. Printr-o astfel de poziţionare, Ţincu se apropie de Eugen Ionescu, care 
întrezărea la rândul său pericolul „rinocerizării” societăţii româneşti. Lipsită de 
anvergura unui stil polemic incisiv şi cu o exprimare prea puţin comparabilă cu 
plasticitatea şi emfaza practicate de Cioran, cartea se vrea totuşi o „corectură discretă 
şi delicată a exceselor” cărţii lui Cioran 110 . Corectura esenţială face trimitere clară 
la intelectual, mai precis la rolul acestuia în cadrul culturii şi al societăţii. 

Intelectualii ar fi „vestalele marilor idealuri ale omului”, iar „existenţa lor se 
confundă cu a culturii înseşi”. Dar „în exercitarea acestei funcţii fireşti şi organice 
a intelectualilor” a intervenit politica, pentru care „libertatea spiritului a devenit 
suspectă. Toţi intelectualii s-au simţit mai mult sau mai puţin obligaţi să adere la un 
punct de vedere, la un partid, la o credinţă. Independenţa intelectualilor a devenit 
un capitol al trecutului. O atmosferă generală s-a format astăzi pentru declararea 
obligatorie a parţialităţii spirituale. [...] Se susţine chiar că funcţia teoretică şi dez¬ 
interesată a muncii intelectuale este lipsită complet de sens, iar rolul intelectualilor 
este să se scoboare în arenă şi să devină oameni de acţiune” 111 . Mai mult, „consim¬ 
ţind să fie anexe ale politicii, ei au renunţat să fie ei înşişi şi au renunţat la libertate, 
sacrificând pentru beneficiile unui moment - privilegii permanente” 112 . 

Rolul intelectualilor este acela de a combate spiritul gregar care stăpâneşte 
Europa. Ţincu apreciază în acest sens opera unor intelectuali ca Paul Valery, 
Coudenhove-Kalergi, Contele Sforza sau Thomas Mann, care militează pentru 
unitatea europeană şi pentru o civilizaţie creatoare. Spre deosebire de colegii săi 
de generaţie, Ţincu nu se fereşte să facă elogiul Franţei, al cărei calm „în agitaţia 
vremii noastre i-a adus multe acuzaţii de îmbătrânire şi epuizare” 113 , şi identifică 
şi problema tineretului interbelic, pe care o denumeşte „iluzia bovarismului”, adică 
„a crede în lucruri complet disproporţionate cu realitatea, a afişa pretenţii pe care 


109. în 1931 Cioran enunţa necesitatea creării unei mari culturi. în faţa acestui program, 
singurul impediment era cel al mimetismului afişat de literaţii români faţă de valorile 
apusene. „Este o mare ironie a vieţii să mori cu conştiinţa ca tu n-ai gândit nimic o viaţă 
întreagă şi te-ai mulţumit cu rezumarea prozaică a ceea ce au spus alţii.” Un astfel de 
intelectual nu poate fi decât „creatorul unei culturi mici”. A se vedea Emil Cioran, 
Intelectualul român, I-ll , în Mişcarea , anul XXIV, nr. 78/80, 27 februarie/1 martie 1931. 

110. Marta Petreu, Un trecut deocheat , pp. 301-303. 

111. Bucur Ţincu, Apărarea civilizaţiei , Bucureşti, Fundaţia pentru Literatură şi Artă Regele 
Carol II, 1938, pp. 49-50. 

112. Ibidem, p. 58. 

113. Ibidem , p. 79. 

nici tradiţia, nici posibilităţile actuale nu le permit, [...] a te hrăni cu himere care 
de cele mai multe ori se sfârşesc tragic” De fapt, bovarismul este un „fenomen 
general în Europa”, un nou imperialism devenit obsesie pentru toate naţiunile, mari 
si mici laolaltă: „Confundând voinţa de a fi mari cu posibilitatea reală de a fi, 
multe naţiuni îşi pun tot viitorul în funcţie de un vis, plin de îndrăzneală. Aceste 
pretenţii vor duce la conflicte permanente şi distrugătoare, căci acest imperialism 
nu mai este cel al Franţei exercitat prin universalitatea spiritului, ci prin dominarea 
efectivă a altora. Europa se va transforma într-o ceată de războinici în care nu va 
mai exista conştiinţa niciunei valori” 114 . 


2.3. Libertatea de exprimare ca esenţă a intelectualului 

In 1937 Geo Bogza, cunoscut mai ales pentru reportajele sale, devine subiect de 
presă şi inculpat în justiţie pentru vina de a se fi exprimat „pornografic”, acuza 
Academia Română prin vocea lui Nicolae Iorga, dar mai ales a lui Alexandru 
Brătescu-Voineşti. Corpul delict îl constituia Poemul invectivă , publicat cu patru 
ani mai devreme, în 1933, autorul suferind încă de atunci rigorile justiţiei, dar 
fiind achitat. Acuzat că e un „negustor de pornografie”, Bogza se apără, declarând 
că Poemul invectivă este „un cumplit atentat [...] la existenţa liniştită a lumii. în 
paginile lui e un vitriol menit să ardă, să stupefieze şi să clatine din siguranţa lor 
de până acum pe oamenii împăcaţi cu soarta şi cu ei înşişi” 115 . 

Dezbaterile din presă, ca şi luările de poziţie se centrează mai ales pe apărarea 
esteticului. Arghezi, şi el inclus de presa naţionalistă printre cei pasibili de „imo¬ 
ralitate şi pornografie”, atentând la bunele moravuri ale societăţii, este apărat de 
Şerban Cioculescu: „Arghezi nu teoretizează, Arghezi îşi trăieşte drama. Este 
pentru sine însuşi o terra incognito , un continent moral necunoscut. De aceea nu 
fac o vină prea mare acelora care nu l-au înţeles încă” 116 . 

Răspunsul lui Ghiţă Ionescu la ancheta Problema moralităţii în artă din revista 
Azi este singurul care schimbă registrul discuţiei. Punctul nevralgic al polemicii 
nu mai este scriitorul, moralitatea şi cititorul, ci intelectualul şi societatea în 
iinsamblu. Iar dacă libertatea de expresie este sau ar trebui să fie pentru toţi , ceea 
ce intelectualul are este libertatea de pronunţare. „Vreau să ştiu adică nu cum se 
poate rosti un intelectual, ci când şi asupra căror chestiuni.” în orice societate 
intelectualul este o prezenţă necesară, o prezenţă care se impune, şi nu care este 
ingăduită. „Şi acum mă întorc spre intelectualii români şi îi întreb : pentru acestea 


114. Ibidem , pp. 119-120. 

115. Geo Bogza, însemnări pentru un fals tratat de pornografie , în Azi. Revistă lunară 
literară, artistică, socială , anul VI, nr. 29, iunie-august 1937, p. 2635. 

116. Răspunsul lui Şerban Cioculescu la ancheta „Problema moralităţii în artă”, în 
Azi . Revistă lunară literară, artistică, socială , anul VI, nr. 29, iunie-august 1937, 
p. 2645. 

ce aţi făcut? Ce aţi făcut pentru ca atât mulţimea cât şi puternicii săi să ştie că au 
în voi controlul şi sfatul? [...] Tocmai înţelesul rostului lor în viaţă pare a fi fost 
pierdut de către intelectualii români de astăzi. Ei l-au pierdut odată cu perspectiva 
globală a datoriei, lăsându-i pe alţii să le compartimenteze, de unde nu mai era 
decât un pas până la trista fugărire de astăzi, din post în post, până în ultimul 
lagăr, de fildeş zice-se. Astfel s-a făcut că din conducători de neam cum erau ei, 
după cum spune un poet român, s-au băgat surugii la cuvinte . ” 117 

Diferenţierile culturale din interiorul câmpului cultural interbelic devin tot mai 
vizibile : pe de o parte, avem „ziariştii”, mai ales pe cei „socialişti”, care, conform 
taxonomiei lui Bourdieu, ar fi dominaţii; pe de altă parte, avem establishment- ul 
dominant, care îşi asumă rolul acuzării publice. Ca aspect pozitiv, dincolo de aceste 
relaţii de putere, câmpul cultural este tot mai mobil şi acceptă dialogul. 

Ce rămâne de pe urma acestui excurs? Că în România interbelică a fi intelec¬ 
tual înseamnă a fi creator de idei, dar mai puţin activist social. Iar când creaţia 
devine inaccesibilă, intelectualul român acceptă şi statutul de colportor de idei. 
A fi intelectual devine o dorinţă de a fi sau de a deveni, mai ales în rândul tineri¬ 
lor, a căror afluenţă spre universitate creşte exponenţial. Cei care făceau apologia 
necesităţii cultivării maselor nu se vor sfii să se contrazică mai târziu, vorbind de 
pericolul „proletariatului intelectual” care riscă să devină pradă uşoară pentru 
demagogia naţionalistă. De aici şi până la şomaj intelectual drumul era tot mai 
scuri şi implacabil. 

în interbelic, peste tot în Europa, societăţile tânjeau după profeţii. Era o ade¬ 
vărată cerere socială în acest sens, provocată de moştenirea războiului, o experienţă 
percepută ca o tragedie, ca o ruptură ireversibilă faţă de trecut. Raportarea tempo¬ 
rală se făcea în funcţie de acest cataclism. A fi intelectual însemna deci a răspunde 
unor astfel de întrebări legate de aşteptările viitorului. Când revista Contimporanul 
clama „să ne ucidem morţii!”, nu îndemna doar la refuzul trecutului, ci şi la 
coborârea tradiţiei de pe piedestalul cunoaşterii. Cui mai putea folosi învăţătura 
trecutului, dacă nimeni nu a fost în stare să pre-v adă şi să pre-v ină marele măcel ? 

Evantaiul de perspective care se răsfrânge asupra unei singure identităţi nu poate 
decât să fortifice viabilitatea socială a acestei noi tipologii. Cumulând principii ca 
meritocraţia sau promovarea socială, intelectualul devenea în ochii multora sursa 
unică a reformării socialului în România. 

Totuşi, definiţiile de mai sus surprind identitatea intelectualului mai degrabă 
dintr-o perspectivă ideologică şi mai puţin sociologică. Contau, evident, opiniile 
divergente asupra acestei tipologii. Dar la fel de importante erau şi condiţiile 
sociale pentru afirmarea intelectualului. în interbelic, printre multe altele, dacă se 
manifestă ceva, aceea este „voinţa de totalizare” - „forma pe care o îmbracă în 
câmpul intelectual ambiţia de a deţine puterea absolută” 118 - care îi macină pe toţi 
cei ce urmăreau să fie intelectuali . Aşa se explică şi importanţa dobândită de 


117. Ibidem, pp. 2646-2647. 

118. Pierre Bourdieu, Regulile arfei. Geneza şi structura câmpului literar , traducere de 
Laura Albulescu şi Bogdan Ghiu, Bucureşti, Editura Art, 2012, p. 276. 



ALTFEL DE GENERAŢII, ALTFEL DE INTELECTUALI... 


63 


liiosofie (ca formă de a răspunde necesităţii de profetizare) sau cel puţin încerca¬ 
rea de a fi, a gândi şi a scrie pe mai multe planuri. Pierre Bourdieu, analizându-1 
pe Jean-Paul Sartre, vedea în dramatizarea şi vulgarizarea temelor filosofice făcute 
de către acesta „pregătirea intrării pieselor cu teză atât în conversaţia burgheză, 
rât şi în cursurile de filosofie ” 119 . Măcar în parte, şi tot am putea spune că şi în 
spaţiul cultural românesc discursul intelectual se vrea un discurs social, holistic, 
care să-i angreneze şi pe cei de sus, dar mai ales pe cei de jos. Schimbarea la faţă 
trebuia să revoluţioneze conştiinţele, iar scriitorul să lase locul pe scenă doar inte¬ 
lectualului, care era mai mult decât un simplu prestidigitator de cuvinte. Iar faptul 
că Petrescu a fost şi romancier, şi autor de piese de teatru, dar şi filosof nu e deloc 
intâmplător, la fel ca şi consideraţia de care se bucura în epocă un om fără operă, 
dar prezent în cetate: Nae Ionescu. Este simptomul de a fi intelectualul total, pe 
care îl regăsim şi la Eliade. Generaţiile culturale anterioare cultivau ideea canto¬ 
nării într-un anumit canon sau gen literar, încât ceea ce rezulta nu putea să pretindă 
mai mult decât recunoaşterea criticii literare. Pentru interbelici, scrisul nu mai este 
o artă, ci trebuie să fie înţesat de idei; iar ideile se pot exprima în orice formă. 
Iarăşi, nu e întâmplător că mulţi dintre reprezentanţii culturii româneşti interbelice 
au avut atâtea proiecte care au rămas neterminate. Deşi le percepem ca eşecuri, 
ele relevă de fapt o stare de spirit ce viza creaţia plenară, care trebuia să surprindă 
„răul de a fi intelectual şi nu răul de-a fi în lumea intelectuală” 120 . 

Nu în ultimul rând, intelectualul îşi desfăşura activitatea şi într-un câmp cul- 
(ural tot mai bine definit: universitatea (care se adaptează şi se transformă, dar a 
cărei misiune socială nu poate răspunde întrebării: prestatoare de servicii educa¬ 
ţionale sau spaţiu exclusiv al ştiinţei?), Academia, reviste, cenacluri (cel condus 
de Eugen Lovinescu, Sburătorul, devine cel mai cunoscut din istoria culturală 
românească, după Junimea, reuşind să impună canonul modernist), edituri. „Aris- 
locraţia inteligenţei” (Pierre Bourdieu) avea o existenţă independentă, dar mai avea 
şi mecanismele consacrării intelectuale. Şi aici un mare rol îl are critica. Lucrarea 
lui George Călinescu Istoria literaturii române este cea care face din „istoria lite¬ 
rară o istorie de valori şi ca atare cercetătorul trebuie să fie în stare întâi de toate 
să stabilească valori, adică să fie un critic” 121 . Pentru prima dată, câmpul literar 
este abordat ca un univers independent, suficient sieşi, cu propriile reguli şi cu 
propriile mecanisme de reglare şi amendare, iar critica nu mai privea literatura ca 
pe un domeniu cronologic, ci ca pe unul sistematic, în care limba devine cu pre¬ 
cădere un idiolect 122 . 

Ca urmare a importanţei pe care o dobândeşte critica, intelectualul român din 
interbelic se exprimă liber şi tot mai sentenţios. Această libertate de expresie, deşi 
uneori mai era încălcată, devine definitorie şi consacră. în schimb, din această 


119. Ibidem, p. 274. 

120. Ibidem. 

121. G. Călinescu, Istoria literaturii române de la origini până în prezent , Bucureşti, 
Fundaţia Regală pentru Literatură şi Artă, 1941, p. 6. 

122. Nicolae Manolescu, Istoria critică a literaturii române. 5 secole de literatură , Piteşti, 
Editura Paralela 45, 2008, p. 8. 

libertate de exprimare va decurge şi manipularea realităţii, transformarea ei pentru 
a răspunde unor exigenţe revendicative. Astfel procedează intelectualul atunci când 
acţionează în chip politic. Se observă totodată o transmutaţie operată de intelectu¬ 
alii înşişi: trecerea de la planul experienţei către cel al aşteptării. Din acest punct 
de vedere, modelul ideatic al intelectualului conturat de către actorii culturali a 
rămas dator experienţei moştenite. Care ar putea fi motivul pentru care lucrurile 
s-au derulat astfel? Pentru Caius Dobrescu, cauza este una constitutivă, cu rever¬ 
beraţii până în prezent, şi anume aceea că intelectualul român s-a raportat la 
cunoaştere şi competenţe nu doar ca „la un instrument de manipulare a realităţii, 
ci, în afinitate cu atitudinea elitelor tradiţionale, ca la o proprietate care asigură 
autonomia” 123 . Pornind de la această confuzie, intelectualul nu a găsit nicio eroare 
în a transfera socialul în planul utopicului, la fel cum nu a fost capabil să calculeze 
consecinţele radicalizării discursului politic. Modelul dezirabil era pentru toţi cel 
al intelectualului ca purtător al unei raţiuni eterne în istorie. Ce a rămas a însem¬ 
nat, până la urmă, fisura dintre planul aşteptării şi cel al derulării istoriei. Dar 
numai datorită acestui ecart istoria în sine are şansa de a se transforma într-un 
material de reflecţie. 


123. Caius Dobrescu, Inamicul impersonal , Piteşti, Editura Paralela 45, 2001, p 


206. 



Capitolul 3 


Munca intelectuală în România interbelică: 
între „biurocratism” şi „surugiu la cuvinte” 

3.1. Munca: de la necesitate la obligaţie 

Nu puţini erau istoricii, sociologii sau filosofii care considerau că diferenţa speci¬ 
fică a occidentalilor faţă de restul lumii constă într-o viziune aparte asupra muncii. 
De pildă, Jiirgen Habermas era convins că societăţile occidentale sunt în esenţă 
„societăţi fondate pe muncă”, ajungându-se ca munca să fie factor al ordinii soci¬ 
ale, al promovării şi totodată al reuşitei sociale. Iar prin „(pre)ocuparea” indivi¬ 
dului munca a devenit, în ultimă instanţă, singurul „fapt social total”. Este vorba 
ile un „parcurs ideologic” care îşi are originea în „etica protestantă” (Max Weber) 
şi care a permis occidentalilor să domine lumea pentru mai bine de cinci secole. 
IEliberarea de sub influenţa dogmei Bisericii va aduce omogenizarea tuturor soci¬ 
etăţilor occidentale sub principiul muncii. însă, pentru a estompa caracterul coer¬ 
citiv şi alienam al muncii, s-a apelat la o metonimie: pentru că societăţile şi 
oamenii vor să trăiască în abundenţă şi pentru că sunt în „căutarea fericirii” (ambele 
instaurate ca drepturi ale omului în secolul Luminilor), munca devine principalul 
mijloc de (re)distribuire a acestor bunuri materiale. Astfel, munca este un factor 
de producţie, iar proprietatea privată devine mecanismul de a conserva ceea ce ai 
dobândit prin muncă. Dacă munca este o formă de pierdere a libertăţii, proprie¬ 
tatea privată este semnul că o parte din libertatea pierdută a fost răscumpărată, iar 
în timp va deveni semnul bogăţiei. 

în ciuda criticii social-democrate şi marxiste, munca a devenit o normă econo¬ 
mică ce a cucerit societatea. Educaţia, de pildă, devine tot mai mult un mecanism 
de profesionalizare şi de distribuire a capitalului uman în câmpul economic. Viaţa 
omului se confundă tot mai mult cu cariera sa, iar şomajul şi impactul său puter¬ 
nic denotă dependenţa economică şi socială a individului faţă de muncă. A avea 
un loc de muncă este semnul reuşitei sociale, nu numai din punct de vedere eco¬ 
nomic, ci mai ales din punct de vedere psihologic 1 . 

Permutările produse la nivelul cotidianului au fost astfel numeroase, cea mai 
interesantă din perspectiva istoriei culturale fiind raportul dintre muncă şi timp 

I. A se vedea eseul de istorie culturală publicat de Dominique Meda, Le travail. Paris, 

Presses Universitaires de France, 2011. 

liber. Ambivalenţa muncii văzute atât ca încătuşare, cât şi ca recompensă, pentru că 
îţi permite să îţi câştigi timpul liber, devine tot mai pregnantă. în secolul XX inte¬ 
riorizarea muncii ca normă socială totală a făcut să se nască ideea de timp liber, 
turismul fiind activitatea dezirabilă de recreere. De aici şi îndemnul: „Trebuie să 
călătoreşti! ”. Theodor Fontane, poate cel mai „realist” scriitor al secolului al XlX-lea, 
sintetiza foarte bine relaţia dintre muncă şi timp liber: „...unsprezece luni trebuie 
să trăieşti, pe a douăsprezecea vrei să o trăieşti! ” 2 . în modernitate, relaţia indivi¬ 
dului cu societatea se transformă într-un pandant indisolubil prin intermediul muncii. 
Şi, devenită normă, munca în sine reuşeşte să escamoteze dihotomia adevăr/fa Îs sau 
altele asemănătoare. Totul se reduce la muncă şi totul provine din muncă. 


3.2. Intelectualul şi noua etică a muncii: 
responsabilitatea socială 

Legătura dintre intelectuali şi muncă este una destul de dificil de surprins. Difi¬ 
cultatea survine în primul rând din accepţia generală a înţelegerii intelectualului, 
ca apărător şi promotor al unei noi ordini morale. Mai apoi, transformarea creaţiei 
artistice într-o marfa (deci rezultat al muncii) impune crearea unei pieţe de desfa¬ 
cere a bunurilor rezultate, simbolice şi economice totodată. 

Pentru Pierre Bourdieu, conjuncţia dintre muncă şi intelectuali se dezvoltă 
începând cu secolul al XlX-lea, când influenţa educaţiei ca motor de creare a unei 
pieţe de consum a mărfurilor artistice devine indispensabilă. Numai educaţia este 
cea care transformă opera de artă din bun economic într-un bun simbolic, pentru j 
că educaţia este cea care-i oferă codul de descifrare. Dar, până atunci, „într-un 
univers social divizat în trei clase de fiinţe , omul care munceşte (adică la fel de j 
bine agricultorul, zidarul sau soldatul, ca şi vânzătorul ambulant, comisul sau chiar 
doctorul, avocatul, marele negustor, boiernaşul, birocratul), omul care gândeşte şi 
omul care nu face nimic şi care se dedică vieţii elegante, ei bine, artistul, spune 
Balzac, este o excepţie. Trândăvia sa este o muncă, iar munca o odihnă; este rând 
pe rând elegant şi neglijent; îmbracă, după plac, cămaşa plugarului şi hotărăşte 
ce frac să poarte bărbatul la modă; nu urmează legi, ci le impune. Fie că se stră¬ 
duieşte să nu facă nimic sau că meditează la o capodoperă, fără a părea că se 
străduieşte; fie că-şi duce calul cu o zăbală de lemn sau mână, pe picior mare, 
caii unei trăsuri.; fie că n-are doi poli ai lui sau aruncă aurul cu amândouă mâinile, 
el este întotdeauna expresia unei mari gândiri şi domină societatea” 3 . 

Tipul de intelectual care se afirmă în secolul al XlX-lea urmăreşte să obţină şi 
independenţa economică, şi pe cea politică. în secolul romantismului, profesiunile 


2. Theodor Fontane, apud Hasso Spode, Turistul , în Ute Frevert, Heinz-Gerhard Haupt 
(coord.), Omul secolului XX, traducere de Maria-Magdalena Anghelescu, Iaşi, Editura 
Polirom, 2002, p. 106. 

3. Pierre Bourdieu, Economia bunurilor simbolice , traducere de Mihai Dinu Gheorghiu, 
Bucureşti, Editura Meridiane, 1986, pp. 122-123. 

liberale reprezentau o poziţie intermediară între puterea economică şi prestigiul 
intelectual. Pentru un prestigiu total, intelectualul alege să obţină independenţa 
câmpului artistic. Acesta este şi motivul pentru care toţi literaţii secolului al 
XlX-lea devin promotori ai ideii de artă pură. Dacă arta este artă în sine, atunci şi 
.mistui este o tipologie socială independentă. Treptele de consacrare ale acestei arte 
urmăresc să păstreze numele de operă de artă doar pentru lucrul fără preţ, pen- 
iiu opera pură şi dezinteresată. Bourdieu constată ca dicţionarele secolului al 
XlX-lea lăudau dezinteresul artiştilor care promovează un nou tip de etică, pen¬ 
ii u că ei reuşesc să transforme sărăcia într-o bogăţie refuzată, deci bogăţie spirituală : 
„Acest paralogism care, cu preţul unei renunţări imaginare la o bogăţie imaginară, 
lace din mizerie avere, cum fac alţii din nevoi virtute, constituie resortul tuturor 
armelor simbolice folosite de fracţiunea intelectuală în lupta sa pentru dominaţie în 
cadrul clasei dominante” 4 . Procedând astfel, artistul sau intelectualul nu urmăreşte 
neapărat să producă un avantaj economic de pe urma operei sale, atitudine ce poartă 
numele de „denegare a economiei” ; ceea ce vizează el este acumularea unui capital 
simbolic, adică amorsarea prestigiului şi a autorităţii. în perioada de ascensiune a 
capitalismului, intelectualul devine o figură ingenuă a-capitalistă. 

Odată desăvârşită autonomia economică, intelectualul are deja construită ima¬ 
ginea figurii tutelare capabilă să intervină în „câmpul politic în numele autonomiei 
şi al valorilor specifice unui câmp de producţie culturală ajuns la un înalt grad de 
independenţă faţă de diferitele puteri” 5 . Inventarea intelectualului, desăvârşită de 
/ola, nu înseamnă doar o autonomizare a câmpului intelectual, ci este un proces 
simultan cu cel de constituire a unui corp de profesionişti ai politicii. Prin inter¬ 
mediul acestei opoziţii, câmpul artistic evoluează, devine câmp intelectual, expri¬ 
mând prin aceasta trecerea de la artă pentru artă la artă socială. Născut din 
ostilitatea faţă de politic, dar mai ales faţă de cei care urmăreau să reintroducă 
politicul în câmpul literar, intelectualul decide să intervină în câmpul politic, dar 
de pe alte poziţii: ca instanţă morală şi misionar al unor idealuri 6 ; adică, para- 
lrazându-1 pe Weber, intelectualul face saltul de la responsabilitatea morală spre 
responsabilitatea socială. 

Concurenţa cu câmpul politic este cea care îl obligă pe intelectual să fie mai 
mult decât un expert într-un anumit domeniu, pentru că, prin implicarea sa în orice 
problemă a societăţii, intelectualul se situează dincolo de competenţa sa. Aici apare 
şi diferenţa esenţială dintre savant şi intelectual: dacă primul este preocupat de 
sliinţă, evacuată de orice urmă de morală, intelectualul abuzează de celebritatea 
sa prin asumarea unor poziţii radicale. Prin aceasta, intelectualul maschează ecar- 
lul dintre cunoaşterea sa ştiinţifică şi aprecierile pe care le realizează la adresa 
politicului şi, implicit, la adresa societăţii 7 . Delimitarea dintre intelectuali şi 


I. Ibidem, p. 191. 

■ s Idem , Regulile artei. Geneza şi structura câmpului literar , traducere de Laura Albulescu 
şi Bogdan Ghiu, Bucureşti, Editura Art, 2012, p. 178. 
o. Ibidem , p. 180. 

/. Jean-Paul Sartre, Plaidoyer pour Ies intellectuels , Paris, Editions Gallimard 1972, 
p. 13. 






68 


MODELE INTELECTUALE ŞI MUNCĂ INTELECTUALĂ... 


savantul apolitic devine evidentă. în viziunea intelectualului, rolul învăţământului 
în societatea capitalistă se rezuma la pregătirea specialiştilor în cunoaşterea ştiin¬ 
ţifică şi la formarea „servitorilor sistemului hegemonie”, „gardienii tradiţiei” 8 . 
Toţi aceştia - dar mai ales primii - nu sunt în ochii intelectualului nimic altceva 
decât specialişti în cunoaşterea practică. Ei nu sunt (încă) intelectuali, dar din 
rândul lor se recrutează şi se formează intelectualii 9 . Pentru Sartre, intelectualii 
veritabili sunt cei care văd interstiţiile şi resorturile intime ale sistemului, un sis¬ 
tem care - dincolo de aparenţele mobilităţii sociale şi ale consacrării academice - 
nu face altceva decât să perpetueze imobilismul. Ceea ce îi lipseşte acestui „corp 
al specialiştilor” este tocmai diagnoza morală a sistemului. Ei bine, doar îmbrăţi¬ 
şarea eticului şi denunţarea viciilor sistemului se constituie în elemente ale debu¬ 
tului intelectualului. Prin aceasta, intelectualul nu este un apărător al unei morale , 
ci creator şi promotor al unei morale expansive . 


3.3. Munca intelectuală într-o societate agrară. 

Opţiunile umanioareior : birocratism sau artă pură 

S-ar părea că pentru intelectual munca în sine este o activitate total dezinteresată. 
Numai că viziunea de mai sus reprezintă opţiunea unor intelectuali singulari, chiar 
dacă emblematici. De altfel, accepţia pe care aceştia o dau intelectualului face din 
această figură o identitate intangibilă. Deşi literaţii erau principala pepinieră a 
intelectualilor, intelectualii nu au râvnit neapărat la o încadrare birocratică, la fel 
cum a fi universitar nu te făcea neapărat intelectual. Deşi intelectualul devine o 
ocupaţie , de cele mai multe ori e o ocupaţie neremunerată, pentru că mai întâi de 
toate munca intelectuală începe şi se sfârşeşte cu idei 10 . 

Cum au stat lucrurile în spaţiul românesc? Aici, pentru unii „munca intelec¬ 
tuală” a fost văzută ca o formă de participare la efortul naţional de construire a 
unui stat modern şi a unei naţiuni. Astfel, deşi în cazul francez intelectualul urmă¬ 
reşte să-şi afirme autonomia faţă de câmpul economic, dar şi faţă de cel politic, 
în România intelectualul - cu puţine excepţii - este remorca voinţei politice. Prin 
edificarea identităţii intelectualului pe soclul scriitorului-militant al secolului 
al XlX-lea, absorbit de cauza naţională, se creează „modelul literatului-intelectual 
care îmbină succesul literar cu prestigiul universitar”, toate acestea contribuind la 
o sporire a „prestigiului social al scriitorului” până în interbelic, ceea ce ar fi 
trebuit să se traducă într-un capital de consacrare, adică în acel capital care să-i 
rezerve dreptul la întâietate sau cel puţin la un statut privilegiat în societate 11 . 


8. Ibidem, p. 27. 

9. Ibidem , p. 17. 

10. Thomas Sowell, Intellectuals and Society , New York, Basic Books, 2009, p. 3. 

11. Liviu Maliţa, Eu, scriitorul , Cluj-Napoca, Centrul de Studii Transilvane - Fundaţia 
Culturală Română, 1997, p. 42. 

(Jn alt element care a întârziat recunoaşterea muncii intelectuale ca activitate 
socială independentă a fost dificila tranziţie de la societatea de ranguri spre o 
societate de clase. Cauza e una constitutivă. Pentru elita românească a secolului 
•ii XlX-lea, educaţia nu a fost construită ca un mecanism al promovării sociale, ci 
i a o instituţie menită să conserve anumite privilegii. în ciuda reformelor introduse 
prin Regulamentele Organice, care urmăreau să creeze un corp birocratic profesi¬ 
onalizat, „descendenţii aristocraţiei sunt puţin stimulaţi să se instruiască în 
condiţiile în care numele şi apartenenţa socială sunt suficiente pentru a deţine orice 
slujbă în aparatul statului, fără a avea competenţele necesare” 12 . Constanţa 
Vintilă-Mihăilescu inventariază o serie de cazuri de tineri aristocraţi cu studii 
necesare pentru anumite cariere lucrative, dar care sfârşesc prin a îmbrăţişa cari¬ 
era politică, „de fapt, adevărata carieră” 13 . Astfel, marea boierime îşi prezervă 
privilegiile, rămânând la conducerea statului în funcţii înalte, până în preajma 
primului război mondial. Un alt avantaj era şi imobilismul mentalului colectiv, în 
rare boierul nu era „imaginat” ca o persoană ce munceşte. 

Astfel se ajunge ca „munca intelectuală”, de altfel un fundament pentru crearea 
unei clase birocratice, să fie una lipsită de atributele responsabilităţii şi profesio¬ 
nalizării. Cauza primordială s-ar regăsi într-o arhitectură precară a sistemului 
educativ, incapabil să creeze „funcţionari loiali slujbei. [...] Slujbaşul este tributar 
unei persoane şi nu unei instituţii impersonale” 14 , de aici şi renunţarea la ideile 
de profesionalizare sau responsabilitate. Se preferă în schimb practicarea unor 
relaţii care pot aduce beneficii imediate (linguşeală, fidelitate faţă de protector, 
•ervicii private), care fac inutile specializările educaţionale stricte (ştiinţele exacte, 
ingineria, agronomia etc.). Tot aici s-ar regăsi şi cauza pentru care studiile juridice 
sunt atât de „vânate” de tinerii ce urmează la universitate o specializare care lasă 
loc „filierelor speculative”, dar riscă să transforme sistemul educaţional într-o 
„ l răncăneală ineficientă” 15 . 

în siajul acestei mentalităţi păguboase, în 1912, A.D. Xenopol nu poate defini 
intelectualitatea românească decât prin prisma „ocupaţiilor intelectuale”, fapt 
pentru care istoricul ieşean critică şcoala românească, acuzată că este incapabilă 
să-şi împlinească principala atribuţie, aceea de a contribui la dezvoltarea comuni- 
i;iră: „Viciile sistemului de instrucţie din România sunt, pe de o parte, că nu ştie 
cum să-l cointereseze pe ţăran, care uită imediat tot ce a învăţat la şcoală; de 
cealaltă parte, toate instituţiile de educaţie ale statului nu fac altceva decât să pre¬ 
gătească elevii doar pentru ocuparea de funcţii publice. Aşadar, pe de o parte avem 
o proporţie nejustificat de mare de analfabeţi; de cealaltă parte, o pletoră de 
postulanţi la cariere publice. Acesta-i marele păcat al civilizaţiei româneşti. 
Românii, imediat ce şi-au cizelat spiritul prin studiu şi cultură, nu fac altceva decât 
să fugă de ocupaţiile liberale şi caută să se angajeze în serviciul public”. Clasa 

12. Constanţa Vintilă-Mihăilescu, Evgheniţi, ciocoi, mojici. Despre obrazele primei moder¬ 
nităţi româneşti , Bucureşti, Editura Humanitas, 2013, p. 89. 

13 .Ibidem, p. 95. 

14 .Ibidem, p. 253. 

15. fbidem, p. 252. 

cultivată preferă deci să se angajeze la stat sau în funcţiile administrative ale sta¬ 
tului, în dauna profesiunilor independente, care chiar pot aduce bogăţie societăţii 
în ansamblul ei 16 . 

Fie că se pretindeau scriitori, intelectuali sau savanţi, toţi aceştia vor fi prinşi 
în malaxorul politicului. Este o mentalitate care se prelungeşte şi în perioada 
interbelică, atunci când a te ridica împotriva nedreptăţilor veacului era o formă de 
a-ţi deschide calea spre cariera politică : „Prin spiritul său critic, vocaţia libertăţii 
şi refuzul înregimentării, scriitorul devine suspect în ochii omului politic” 17 . De 
aceea, încet-încet, sunt atraşi spre mirajul politicului. Intelectualii devin ministe¬ 
riabili sau cel puţin râvnesc la o slujbă în cadrul aparatului administrativ : „Expresie 
a unei opţiuni existenţiale personale, întoarcerea sa spre politică are atunci şi 
semnificaţia unei amare disperări. Scriitorul nu face politică doar dintr-o irepre- 
sibilă voinţă de afirmare, ci şi din exasperare existenţială” 18 . într-adevăr, într-o 
societate în care scrisul este perceput mai mult ca loisir , ca vocaţie şi nu ca pro¬ 
fesie, în care circulaţia cărţii este foarte restrânsă şi în care editurile oferă scrii¬ 
torului mai degrabă bacşişuri , nu onorarii, pentru opera lor intelectuală, a fi 
scriitor e sinonim cu a duce un trai mizer. 

Totuşi, revoluţia electorală şi educaţională a supradimensionat corpul acestor 
aspiranţi la funcţiile publice sau la politică. Euforia educaţională interbelică a făcut 
ca universităţile româneşti să se umple de tineri generoşi şi dornici să se pună în 
slujba statului cultural. în scurt timp, mediul universitar a devenit unul prea aglo¬ 
merat, iar în învăţământul mediu necesităţile de cadre au fost rapid stinse, astfel 
încât şomajul intelectual devine acut. Ceea ce părea o cale sigură spre mobilitate 
socială se transformă într-o „meritocraţie a celor aleşi dinainte”. Aceşti tineri vor 
găsi drept singur vinovat de această situaţie chiar statul român, pentru că îşi negli¬ 
jează funcţia culturală. De aici şi imaginea că statul e bolnav în toată structura sa. 
Dacă unii au încercat să-l renoveze, radicalii credeau că însăşi structura statului 
trebuie eliminată. 

în prima variantă, scriitorii încep o luptă pentru recunoaşterea economică, şi nu 
numai simbolică, a statutului lor, primul pas fiind înfiinţarea Societăţii Scriitorilor 
Români, în 1909, care îşi asumă prerogativele unui sindicat. Mai apoi, în 1923 se 
adoptă Legea proprietăţii literare şi artistice , prin care se defineşte proprietatea 
artistică şi intelectuală. O altă formă de accedere la stipendii este şi jurnalismul, 
dar un jurnalism despre care mulţi cred că mai degrabă deformează decât formează, 
loc al luptelor sterile între protagoniştii literaturii prin pamflete. Polemica este 
aproape inexistentă, însă rămân vizibile coteriile, adevărate mecanisme de plătit 
poliţe între vanitoşii scriitori, care trăiesc cu impresia că singurele idei ce merită 
atenţie sunt doar cele care le aparţin. 

Astfel, la începutul perioadei interbelice percepţia muncii intelectuale se confunda 
cu perceperea intelectualilor înşişi de către societate: „între imaginea publică , 


16. A.D. Xenopol, Lintellectualite roumaine (extrait de la Revue Internationale de UEnseigne- 
rnent de 15 mai et 15 juin 1912), Paris, 1912, pp. 14-15. 

17. Liviu Maliţa, Eu, scriitorul , p. 55. 

18. Ibidem, p. 61. 

imaginea de sine şi statutul social şi profesional al scriitorului nu există o concor¬ 
danţă. El se imaginează ca o elită socială, dar este receptat ca o figură excentrică 
şi are un statut profesional modest. Hiatusul dintre conştiinţa şi imaginea de sine 
iii statutul său public nu are cum să nu-1 nemulţumească” 19 . 


3.4. Profesionişti, experţi, ingineri 

Munca intelectuală nu se reduce numai la sfera umanioarelor ; revoluţia industri¬ 
ală şi fenomenul de diferenţiere socială au contribuit la ascensiunea modelului 
Iclinocratului şi expertului. Profesionalizarea însemna deprindere manuală şi infor¬ 
maţii ştiinţifice cât mai detaliate. Deşi România nu avea o economie care să impună 
un număr mare de specialişti, asta nu a însemnat că nu a existat o mişcare pentru 
legiferarea, protejarea şi chiar promovarea muncii intelectuale aplicate. 

într-o primă fază. Constituţia din 1923 nu a reprezentat un câştig pentru o 
astfel de muncă intelectuală, aspect criticat de Asociaţia Generală a Inginerilor din 
România (AGIR), nemulţumită că profesioniştii rămân uitaţi de puterea politică. 
Primul pas a fost înfiinţarea CAPIR-ului (Confederaţia Asociaţiilor de Profesionişti 
Intelectuali din România) ca instrument de presiune asupra puterii politice. O ini¬ 
ţiativă memorabilă, dar efemeră, este şi Munca intelectuală, supliment al Buletinului 
AGIR , ziar care promovează câteva idei centrale, ca salarizarea uniformă a profe¬ 
sioniştilor intelectuali sau demararea unui proiect naţional de lucrări publice pen- 
Iru refacerea ţării. în fond, acestea erau revendicări care să permită instaurarea 
muncii intelectuale şi a profesionistului intelectual în vârful noii arhitecturi sociale : 
„Masele au fost chemate la viaţa publică, la conducere aproape, însă fără a li se 
da putinţa de pregătire. în masa electorală a votului universal, prestigiul număru¬ 
lui acoperă glasul timid al intelectualului-alegător. Cât despre eligibilitate, abia 
preoţii şi învăţătorii, ca elemente în imediat contact cu numărul, obţinură dreptul 
de reprezentare”. Desconsiderarea socială a muncii intelectuale se prelungeşte şi 
iii plan economic, rezultând o „deprimare morală a intelectualităţii, cu repercusi¬ 
une profundă în toate păturile sociale, atât de susceptibile, de neîncrezătoare” 20 . 
Miza era în ultimă instanţă recunoaşterea muncii intelectuale ca factor de produc¬ 
ţie, la fel de important ca munca manuală şi capitalul, pentru că munca intelectu¬ 
ală prin invenţie şi inovaţie stimulează creşterea economică, în timp ce organizarea 
muncii manuale pe principii raţionalizate ( maşinismul ) conduce la creşterea pro¬ 
ductivităţii. în România interbelică totuşi, rolul muncii intelectuale profesionale 
părea pentru mulţi dispensabil, profesioniştii intelectuali nefiind incluşi nici măcar 
iii legile de ocrotire socială (cât despre ajutorul de şomaj, acesta va fi inclus în 
categoria politicilor sociale destul de târziu, în 1929). 


19 .Ibidem, p. 187. 

20. Petru Budu, Munca intelectuală, în Munca intelectuală, anul I, nr. 1, 24 aprilie 1924, 

pp. 1-2. 

în momentele de impact major al efectelor crizei economice, specialiştii AGIR 
vor vorbi de o subcategorie a şomajului intelectual, anume „şomajul tehnic-indus- 
trial”. Dacă şomajul intelectual loveşte „profesiunile libere”, „ramura tehnică” este 
şi ea parte a acestui tip de şomaj, la fel ca şi „ramura vocaţională”. Efectele nefaste 
ale crizei economice asupra profesioniştilor intelectuali se datorau şi lipsei unei 
legislaţii riguroase a profesiunilor intelectuale, a măsurilor de protejare a titlurilor 
academice şi a privilegierii muncii manuale într-o societate în care agricultura era 
fundamentul inerent al statului român. Coagularea unei conştiinţe de clasă trebuia 
să fie primul pas în recunoaşterea profesioniştilor intelectuali ca grup socio-pro- 
fesional distinct. 


3.5. Tentative de construire a conştiinţei de clasă 
a intelectualilor 

Una dintre puţinele reviste care au încercat inocularea unei conştiinţe de clasă 
intelectualilor a fost Săptămâna muncii intelectuale şi artistice a lui Camil Petrescu. 
Intelectualul român trebuia să se impună în viaţa socială a României. Revista era 
concepută ca un „instrument de acţiune” pentru recunoaşterea prin lege a muncii 
intelectuale şi pentru închegarea unei confederaţii generale a muncii intelectuale 
care să apere interesele intelectualilor : „Necesitatea organizării capitaliste a răs¬ 
turnat scara valorilor intelectuale favorizând nu pe cei merituoşi, ci pe cei utili 
clasei burgheze. Vom pleda pentru verificarea acestei false distribuiri de roluri care 
dăunează progresului intelectual” 21 . Mijlocul ales este cel al luptei politice, aşa 
cum a mai procedat în România ţărănimea, care reuşise să obţină ceea ce înainte 
de 1907 părea de-a dreptul utopic: împroprietărirea şi votul universal. „Singuri 
muncitorii intelectuali (care poartă singuri şi răspunderea progresului cultural) au 
fost surprinşi nepregătiţi şi risipiţi.” 22 

Primul pas pe care muncitorii intelectuali (intelectualii veritabili ar fi puţini! , 
exclamă Petrescu) trebuie să îl facă este să impună o nouă viziune asupra ideii de 
muncă: dacă burghezia are o concepţie materialistă asupra muncii, iar muncito¬ 
rimea manuală adoptă poziţia mecanicistă, se impune în mod necesar o concepţie 
psihologică asupra muncii intelectuale. în accepţia burgheziei, muncitorul intelec¬ 
tual este remunerat doar în calitatea sa de funcţionar, şi nu de artist, „aşa că un 
scriitor poate trăi numai dacă e şi copist”. Tocmai de aceea muncitorimea intelec¬ 
tuală va trebui să militeze pentru un alt fel de etică a muncii prin care statul să 
devină „cel mai bun instrument de dreptate socială şi de progres social” 23 . 


21. Camil Petrescu, Ce ne preocupă , în Săptămâna muncii intelectuale şi artistice , anul I, 
nr. 3, 18 ianuarie 1924, p. 1. 

22. Idem, Cine sunt „muncitorii intelectuali " ? , în loc. cit., anul I, nr. 4, 25 ianuarie 1924, 

p. 1. 

23. Idem , Materialism, maşinism , psic.hologism , în loc. cit., anul I, nr. 5,2 februarie 1924, 

p. 1. 

Totuşi, Petrescu precizează că proiectul noocratic, al statului-intelectual, nu 
irebuie confundat cu ideologia socialistă sau ţărănistă. Particularitatea acestui 
proiect este relevată de adoptarea unei noi etici a muncii. Singura condiţie - dar 
aproape imposibilă - era cointeresarea statului şi instaurarea unei simbioze 
între intelectuali şi putere: „E plină de înţelepciune povestea orbului care a 
luat în cârcă pe olog. Nu ca să facă o faptă bună, ci ca să poată călători şi el. 
Dacă noi, românii, ducem o atât de mizerabilă viaţă socială e numai pentru 
că, în loc să fim inteligenţi, suntem numai deştepţi. Şi s-au văzut proşti care 
să se înţeleagă până la capăt. Dar deştepţi niciodată”. Viziunea lui Petrescu 
asupra noilor principii de organizare a statului se dovedeşte profund liberală, 
pe linia iniţiată de Adam Smith, în care urmărirea intereselor egoiste de către 
liecare individ poate da naştere binelui comun: „Societatea, statul nu pot să 
aibă la bază decât principiul armoniei intereselor unor egoişti inteligenţi, 
oameni care gustă beţia de a fi cinstit, de a fi loial, de a fi brav” 24 . De aici şi 
necesitatea reconstruirii statului. 

Problema definirii muncii intelectuale revine în dezbaterea publică în timpul 
crizei economice. Şomajul intelectual era deja un subiect de presă, iar statul 
încerca să creeze timid o legătură cât mai strânsă între învăţământul superior şi 
piaţa forţei de muncă. Devin numeroase jurnalele sau revistele care militează 
pentru apărarea drepturilor şomerilor, manuali sau intelectuali 25 , dar la fel de 
prezente sunt şi doleanţele de eliminare a cetăţenilor străini de pe piaţa muncii 
din România. 

însă principala problemă a pieţei muncii pare să fi fost funcţionarismul. Şt. 
Antim ridică această plagă la rangul de ideologie a statului român modern, chiar 
din momentul fondării sale. în linii mari, funcţionarismul a fost „utilizat de pătura 
noastră suprapusă ca instrument menit să împiedice formarea clasei burgheze” 
începând cu 1864, momentul primei reforme agrare. Sistemul social rezultat 
reprezenta un ideal de „nedreptate socială”, cu două clase, una privilegiată, iar 
cealaltă, de jos, „câteva milioane de ţărani a tot ascultători”. Pe lângă obstruc- 
(ionarea ţărănimii de a promova social, legislaţia statului român a reuşit să 
împiedice transformarea burgheziei urbane minoritare în actor politic : „Pentru 
a-şi asigura monopolul exclusiv al guvernării, pătura noastră suprapusă a trebuit 
să abată burghezia autohtonă tocmai de la acele ocupaţiuni, care ar fi putut-o 
pregăti şi organiza în vederea adevăratului ei rol social”, „făcând-o să lucreze 


24 .Idem, Faceţi din virtute o voluptate aprigă ca un viciu (fiţi egoişti, dar nu fiţi proşti), 
în loc. cit., anul I, nr. 11, 15 martie 1924, p. 1. 

25. A se vedea Şomajul. Gazetă săptămânală de cultură morală şi socială, de luptă şi 
revendicare a şomerilor. Bucureşti (1930). Ziarul militează pentru o coagulare a tuturor 
şomerilor în vederea obţinerii unor măsuri intervenţioniste din partea statului, printre 
care cele mai importante ar fi: eradicarea cumulului de funcţii, proiecte finanţate de 
stat şi creşterea cuantumului asigurărilor sociale. A se vedea şi Şomerul. Gazetă 
periodică de cultură morală şi socială , Bucureşti (1930), sau Gazeta şomerilor intelec¬ 
tuali şi manuali , Bucureşti (1931). 

în favoarea Statului marilor proprietari şi împotriva propriilor ei interese” 26 . 
E vorba de moda funcţionarismului, adică „punerea orăşenilor în slujbele nou-cre- 
ate şi mereu sporite ale Statului, cu condiţia expresă să nu mai facă politică” : 
„Drepturile cetăţeneşti, refuzate de plano burgheziei de origine străină, au fost 
aşadar indirect cumpărate burgheziei de origine autohtonă, pe blidul de linte al 
unei funcţiuni la Stat”. „Dacă ar fi existat o pătură mijlocie, cu ocupaţiuni proprii 
ei, ea ar fi absorbit şi ar fi canalizat multe guri de la pâinea săracă a Statului. [...] 
Zecile de mii de slujbaşi fără viitor, de postulanţi fără slujbe şi de titraţi fără 
nădejde, în loc să fi ajuns o povară şi o grijă pentru Stat, ar fi format o clasă 
laborioasă [...]. Intr-un cuvânt, o pătură mijlocie românească ne-ar fi scutit de 
plaga funcţionarismului.” 

Schema controlului politic şi social devine şi mai cizelată, explicând şi cum 
funcţionarii au fost menţinuţi în starea de obedienţă totală: incertitudinea locu¬ 
lui de muncă, salariile mici (care conduceau la corupţie şi mită), dezbinarea şi 
compromiterea lor. Astfel, funcţionarii nici nu puteau să se solidarizeze sau să 
constituie o „birocraţie închisă, conştientă, de elită şi cu înrâurire în politica 
ţării. Funcţionarismul, lăsat să crească în sălbăticie, se pune azi, la noi, în sta¬ 
rea cea mai acută - funcţionari mizeri pe spinarea unui buget mizer”. 

Acţiunile întreprinse de statul român în 1934, prin eliminarea din sistemul bugetar 
a funcţionarilor inutili şi prin crearea unui debuşeu pentru licenţiaţi în mediul privat 
(datorită legii pentru protejarea muncii naţionale ), ar fi reprezentat doar simple pali¬ 
ative. Soluţia majoră şi pe termen lung trebuia să fie „încurajarea formării unei ade¬ 
vărate burghezii orăşeneşti, care să absoarbă în ocupaţiuni proprii ei populaţia urbană, 
care n-are azi alte posibilităţi de existenţă decât bugetul Statului” 27 . Pe scurt, ar fi 
însemnat renunţarea la sistemul social-politic cu două clase : guvernanţi şi guvernaţi. 

3.6. Proiectul statului cultural ca formă de (re)valorizare 
a muncii intelectuale 

O încercare notabilă de reevaluare a muncii intelectuale a fost, poate, proiectul 
Statului cultural al lui Dimitrie Guşti. De altfel, proiectul urmărea utilizarea 
cunoaşterii ştiinţifice ca mijloc de reformare a societăţii româneşti. Scurta perioadă 
petrecută de Guşti ca ministru al Instrucţiunii Publice a lăsat în urmă numeroase 
proiecte, dar prea puţine realizări, în contextul în care „tăierile bugetare” deveni¬ 
seră modul de guvernare a ţării. Totuşi, optimismul multor intelectuali se lega de 
prezenţa sociologului în guvern, ei sperând că se va elabora un cod al muncii 
intelectuale care să pună capăt „relaţiei statului cu munca intelectuală [...] ca de 
la cerşetor la filantrop” 28 . 

26. Şt. Antim, Funcţionarismul , în Libertatea economică, politica, socială, culturală , 

anul II, nr. 15-16, august 1934, p. 244. 

27. Ibidem, p. 245. 

28. Paul Sterian, Un cod al muncii intelectuale , în Cuvântul > anul VIII, nr. 2688, 15 octombrie 

1932, p. 1. 

Proiectul muncii culturale puse în slujba „ştiinţei naţiunii” elaborat de Dimitrie 
< iusti va fi implementat abia în timpul regimului de „dictatură regală” al lui Carol 
.tl ll-lea. Acest regim politic instaurat prin Constituţia din februarie 1938 părea să 
fie singurul care va acorda un rol proeminent intelectualilor şi muncii intelectuale. 
In Parlamentul Noului Regim al Renaşterii Naţionale, categoria profesiunilor inte- 
k'duale era reprezentată de 111 parlamentari (senatori şi deputaţi). Faptul că sursa 
de inspiraţie a noului regim era regimul fascist italian sau nazismul german e 
dovedit de adoptarea devizei Regele şi Naţiunea ~ Muncă şi Credinţă , dar şi de 
lomiarea unui partid unic : Frontul Renaşterii Naţionale, înfiinţat la 15 decembrie 
1938, avea ca formaţiune de bază breslele profesionale, urmând deci ca la condu¬ 
cerea statului să participe „toţi cei ce se dovedesc capabili, afirmându-se prin 
merite şi muncă” 29 . Asemănările dintre regimul carlist şi modelele german şi 
ilalian se prelungeau şi în privinţa concepţiei asupra muncii. Arhitectul noii filo¬ 
sofii a muncii a fost Mihail Ralea, ministru al Muncii în guvernul Renaşterii 
Naţionale. Pentru Ralea, ideea de profesie derivă „din marele principiu al muncii 
şi al credinţei, în sensul că nicăieri munca şi credinţa nu sunt mai statornic culti¬ 
vate decât în cadrul profesiei”. Noua Românie instaura deci un regim al muncii, 
iar funcţiile sociale şi politice ale statului erau asigurate de cei care, înainte de 
luate, erau încadraţi economic în arhitectura lui. „Va trebui să dispară tipul cetă¬ 
ţeanului de cafenea, al omului de pe stradă, care se pronunţă cu egală competenţă 
si cu egală lipsă de răspundere în toate problemele şi în toate domeniile vieţii de 
Mat. [...] Trândăvia şi diletantismul vor trebui să ia sfârşit. Numai cel care este 
merituos în profesia lui va putea să se pronunţe şi în probleme de Stat” 30 , conchi¬ 
dea Ralea. 

Drept urmare, cultul muncii va reprezenta elementul central în propaganda 
noului regim. înfiinţarea asociaţiei Muncă şi Voie Bună, instrumentalizarea pro¬ 
pagandistică a zilei de 1 mai (care „nu mai e sărbătoarea înăcrită şi pizmaşă a 
muncitorilor obijduiţi de altădată, [ci] e sărbătorirea înfrăţirii româneşti prin 
muncă” - Mihail Ralea) şi chiar organizarea Expoziţiei Internaţionale Muncă şi 
Voie Bună la Bucureşti, în iunie 1939, erau manifestările unui regim care vedea 
iii muncă o obligaţie civică de a contribui la binele comunităţii. Cât despre munca 
intelectuală, aceasta era preţuită în măsura în care se înscria în liniile trasate de 
noua putere. în acest sens, concepţia etică şi culturală asupra muncii era mai mult 
decât explicită : „Vechea distincţie între munca manuală şi munca intelectuală este 
azi o prejudecată. La baza valorilor oricărei culturi şi civilizaţii stă munca, decre¬ 
pită prin noua Constituţie ca singurul izvor de drepturi şi datorii. Ea este condiţia 
progresului şi criteriul selecţionării valorilor. în ordinea muncii, personalitatea 
umană îşi capătă atributul ei esenţial : meritul. în această ordine a muncii, agenţii 

29. Guvernul Renaşterii Naţionale. Noua Eră Constituţională (album omagial ), Bucureşti, 

Tiparul românesc, [1939], p. 14. 

*0. Mihail Ralea, Munca în noul regim , în Zece ani de domnie ai Majestăţii Sale Regelui 

Carol al II-lea, voi. III, Bucureşti, 1940, p. 32. 

ei sunt chemaţi la o voită colaborare, legaţi prin aceeaşi datorie sfântă a vieţii: 
munca. Din această colaborare este de aşteptat o cultură nouă, care va glorifica 
deopotrivă şi truda braţelor şi chinul minţii. Simbolul ei va fi omul desăvârşit prin 
muncă, şi liberat prin înfrăţirea cu ea” 31 . Reconfigurarea muncii într-o obligaţie 
trăda, de fapt, un reflex al tuturor regimurilor de inspiraţie totalitară, şi anume 
controlul total asupra individului. De fapt, organizaţia Muncă şi Voie Bună trebuia 
să fie instrumentul de ocupare a timpului liber al muncitorului. Pe lângă obligaţia 
muncii, individul era obligat şi să creadă în noul regim. Altfel spus, intelectualii 
trebuiau să-şi suspende raţiunea. 

Singurul cadou făcut intelectualilor a fost Legea pentru înfiinţarea şi organiza¬ 
rea Casei Scriitorilor , adoptată la 20 aprilie 1939, corelată mai târziu şi cu unele 
drepturi în privinţa pensionării. Măsura nu a trecut neobservată; mari „scriitori 
de casă” ai noului regim au salutat măsura, în timp ce Mihail Ralea considera că 
se încheia o epocă neagră din viaţa scriitorului român : „Scriitorul de acum 
două-trei decenii avea un trist şi solitar destin. I se acordau fireşte toate libertăţile, 
inclusiv aceea de a muri de foame. Dar rămânea străin de viaţa socială, hulit 
adesea, dispreţuit şi ţinut departe de ea” j2 . 


31. Ştefan Cârstoiu, Legea pentru organizarea activităţii „Muncă şi Voie Bună ”, în Muncă şi 
Voie Bună, anul II, nr. 6, 15 martie 1940, p. 9. 

32. Vezi Muncă şi Voie Bună, anul I, nr. 5, 1 iunie 1939, p. 9 (Casa Scriitorilor - opiniile 
lui Mihail Sadoveanu şi Gala Galaction ), şi anul I, nr. 8, 15 iulie 1939, p. 3. 

învăţământul superior interbelic 


4.1. Finalităţile educaţiei superioare în secolele XIX-XX 

Amurgul Evului Mediu a demontat unul din tabuurile impuse de Biserică, trans¬ 
formând banul într-o valoare direct proporţională cu trecerea timpului. Time is 
ntoney nu mai era doar o simplă vorbă, ci devenise noua întruchipare a relaţiilor 
economice, iar modernitatea a adăugat un plus de valoare: knowledge is power . 
A fi o persoană cultivată înceta să mai fie un simplu ideal uman, devenind o formă 
de a reuşi în viaţă. Astfel, expertul devine indispensabil în orice domeniu. De fapt, 
se intensifică modelul social al „omului educat”, iar educaţia se transformă la 
rându-i în vectorul meritocraţiei. 

„Revoluţia ştiinţifică” (Konrad Jarausch) impunea mitul expertizei şi al compe- 
lenţei în societate. Totuşi, viziunile sociologilor diferă în ceea ce priveşte finalitatea 
educaţiei. Abordarea funcţionalistă, relevată pentru prima dată de Emile Durkheim, 
privilegia latura cultural-socială, în timp ce sociologul american Talcott Parsons 
evidenţia cu precădere atributele comunitariste. Pentru sociologul francez, funcţia 
educaţiei era aceea de a crea solidaritatea socială, în timp ce peste ocean - într-o 
societate puternic industrializată - educaţia urmărea să inoculeze tinerilor „valoarea 
realizării individuale” In ambele variante, educaţia era mecanismul central al schim¬ 
bării şi al mobilităţii sociale. Singurul impediment insurmontabil era acela că o 
astfel de „valoare” nu se putea învăţa în cadrul familiei. „Familiile tratează copiii 
într-o anumită modalitate. Statutul unui copil în familie este desemnat [...]. în schimb, 
statutul unui copil în cadrul şcolii este în mare măsură dobândit”, examenele jucând 
rolul unor „standarde universale ” 1 . 

Opinia că educaţia este un proces care conduce inexorabil spre schimbare soci¬ 
ală este împărtăşită de tot mai puţini sociologi ai educaţiei. O viziune radicală 
asupra limitelor schimbării sociale prin educaţie este cartea lui Randall Collins, 
The Credential Society , o analiză a dezvoltării educaţiei şi a investiţiilor în capi¬ 
talul uman pe care SUA le-a implementat în secolele XIX-XX. Miza lucrării este 
aceea de a demonta mitul educaţiei ( educaţi oncracy ) ca mecanism al succesului. 
Acceptând ideea că, în general, societăţile moderne înclină balanţa dinspre atribuire 
către dobândire , Collins remarcă totuşi că şcoala în sine este departe de modelul 


I. Anthony Giddens, Sociologie , traducere de Radu Săndulescu şi Viviana Săndulescu, 
Bucureşti, Editura ALL, 2010, p. 650. 

meritocratic, pentru că este „un spaţiu ineficient al învăţării care există mai ales 
pentru a ridica statutul profesiei şi pentru a interpune o barieră de socializare între 
practicieni şi nespecialişti”, adică ceea ce se învaţă la şcoală reprezintă mai degrabă 
„standarde convenţionale de sociabilitate şi de proprietate şi abia mai apoi abilităţi 
instrumentale şi cognitive” 2 . 

Schimbarea socială şi dezvoltarea comunitară aproape că îşi pierd orice relevanţă 
în urma unei astfel de critici. Perspectiva neofuncţionalistă a lui John Rury ajunge 
la o viziune mai echilibrată : dezvoltarea economică înseamnă o mai strictă divi¬ 
ziune a muncii, care impune un nou tip de specializare tehnică, fapt posibil doar 
într-un mediu instituţional acceptat de societate şi implementat de stat. Altfel spus, 
cel puţin în cazul societăţilor dezvoltate a existat „o legătură între şcoală şi com¬ 
plexitatea tot mai mare a structurii sociale, ca rezultat direct al industrializării şi 
al urbanizării. Cum diviziunea socială a muncii s-a accelerat, problema şcolariză¬ 
rii şi a formării de profesionişti devenea stringentă pentru o societate din ce în ce 
mai urbanizată” 3 . Deci dezvoltarea economică este cea care ar fi cerut o dezvoltare 
educaţională pe măsură, iar mobilitatea socială a reprezentat atât un proiect statal 
de perfecţionare a forţei de muncă (. sponsored mobility), cât şi o competiţie pentru 
ocuparea unor poziţii elitiste ( contest mobility). 

Ideea de universitate se schimbă şi ea. Konrad Jarausch aduce în discuţie „revo¬ 
luţia scientizării” ca vector al consacrării şi dezvoltării învăţământului superior. Din 
acest motiv, începând cu secolul al XlX-lea universitatea occidentală face trecerea 
de la ideea de cercetare-învăţare spre cercetarea ştiinţifică. Filosofia îşi pierde rolul 
de ştiinţă a ştiinţelor, apar noi discipline, structura universităţilor se dezvoltă, pre¬ 
gătirea tehnică devenind şi ea parte a învăţământului de înaltă calificare, iar revistele 
şi organizaţiile ştiinţifice reprezintă repere ale gradului de modernizare pentru fiecare 
societate în parte. Noua misiune a universităţii declanşează la nivel social necesitatea 
expertizei ( needfor expertize). într-o societate cu o gamă tot mai largă de necesităţi 
(medicale, sociale, economice, politice, militare etc.) şi cu o amplificare a mobili¬ 
tăţii capitalului uman, se impunea crearea unui sistem universal de expertiză. Sistemul 
credenţial al diplomei universitare eliberate de autoritatea supremă, statul, reprezenta 
garanţia autenticităţii expertizei, reducând spectrul imposturii. Astfel, profesionali¬ 
zarea reprezintă un proces al „dezideratelor practicienilor, politicilor de stat şi 
dorinţelor clienţilor, interacţionând cu un sistem universitar înnoit” 4 * * . 

Cu toate acestea, Konrad Jarausch constata că maxima latină non scholcie, sed 
vitae discimus („nu pentru şcoală, ci pentru viaţă învăţăm”) a reprezentat o problemă 
recurentă în istoria educaţiei superioare. în schimb, faptul că cercetările istorice au 
analizat cu precădere ceea ce se întâmplă în universitate şi prea puţin ceea ce se 


2. Randall Collins, The Credenţial Society . An Historical Sociology of Education and 
Stratification , New York-San Francisco-London, Academic Press, 1979, pp. 5, 17, 19. 

3. John L. Rury, Education and Social Change. Contours in the History of American 
Schooling , 3 rd edition, New York-London, Routledge, 2009, p. 17. 

4. Konrad Jarausch, Graduation and Careers , în Walter Ruegg (ed.), A History ofUniversity 

in Europe , voi. 3 : Universities in the 19 11 ' and early 20 h centuries ; 1800-1945 , Cambridge, 

Cambridge University Press, 2004, p. 369. 

liilâmplă după absolvirea universităţii cu valurile de profesionişti ar fi privilegiat o 
maliză mai degrabă instituţională a universităţii. Lipsa unor abordări care să sur¬ 
pi iudă legătura dintre universitate, absolvenţi şi societate a vitregit analiza anumitor 
Irnomene socio-politice din ultimele două secole de cauza lor primordială. 

Trebuie reamintit că în acest interval cronologic asistăm la o diversificare, o 
extindere şi o profesionalizare a sistemului universitar în întreaga Europă, pe o axă 
nord-sud, iar apoi vest-est, simultană fenomenului de răspândire a modelului eco¬ 
nomic capitalist. La mijlocul secolului al XlX-lea, în Europa erau 98 de universi¬ 
tăţi, în care învăţau circa 80 000 de studenţi sub îndrumarea a 5 000 de profesori, 
pentru ca la începutul celui de al doilea război mondial să fie 200 de universităţi, 
ni aproximativ 600 000 de studenţi şi 32 000 de cadre universitare 5 . Dacă univer¬ 
sitatea era forma supremă de consacrare, nici puterea studenţimii nu putea fi 
ignorată. Astfel, în ultimele două secole, studenţimea şi absolvenţii de studii 
superioare se prezintă ca o nouă forţă revoluţionară : ei sunt cei care luptă pentru 
emancipare naţională, apoi pentru democratizarea regimurilor politice, pentru 
decolonizare şi, în egală măsură, ajung să susţină proiectele totalitariste ale peri¬ 
oadei interbelice. Conflictul permanent pe care îl au cu statul seamănă cu cel 
dintre David şi Goliat, în care studenţimea şi intelectualii compensează slăbiciunea 
politică prin ideologii ce au justificat şi idealizat scopurile urmărite 6 . 

Acutizarea spiritului revoluţionar devine mai puternică în perioadele de acumulare 
a unui „proletariat academic”, semnalat ca atare în 1830-1840, 1880-1890, în peri¬ 
oada interbelică (mai ales în jurul anilor 1930), în 1960-1970, dar şi mai recent, 
după 2008. Termenul în sine apare pentru prima dată în Germania, este preluat de 
francezi, iar în perioada interbelică se răspândeşte în aproape toată Europa 7 8 . Ar fi 
vorba de un fenomen recurent care contribuie la izbucnirea unor puternice mişcări 
revoluţionare, ca „primăvara popoarelor” (1848), eliberarea şi unificarea naţiunilor 
europene (1860-1890), opţiunile pacifiste sau totalitariste ale perioadei interbelice 
sau mişcările occupy sau indignados din zilele noastre. Deşi orientate politic, pretu¬ 
tindeni şi dintotdeauna, mişcările studenţeşti au fost motivate economic. 

Relaţia învăţământului superior cu economia, pe de o parte, şi cea cu capitalul 
uman, pe de altă parte, duc la dezvoltarea unei scheme conflictuale între tineretul 
studenţesc şi stat. Dacă pentru studenţi ascensiunea socială era sinonimă cu dobân¬ 
direa unui titlu academic, statele, în schimb, încearcă să limiteze constant cifra de 
şcolarizare din învăţământul superior. Se opun două viziuni asupra educaţiei: una 
liberală, a studenţilor, şi una conservatoare, a statului. De aici şi defalcarea evo¬ 
luţiei oportunităţilor educaţionale în Europa în trei etape distincte cuprinse între 
sfârşitul secolului al XVIII-lea şi izbucnirea celui de al doilea război mondial, 
taxonomie propusă de Hartmut Kaelbe: o primă perioadă caritabilă ( chariîable 
phase ), urmată de o competiţie pentru accederea în învăţământul superior ( com¬ 
petitive phase) şi ajungând la ideea de stat social ( welfare state'f . 

5. Walter Ruegg, Foreword , în Idem , A History of University in Europe , p. 3. 

6. Ibidem, p. 25. 

7. Fritz Ringer, Admission, în Walter Ruegg, A History of University in Europe , p. 234. 

8. Apud Ibidem , p. 257. 

4.2. Influenţele europene în proiectarea 
universităţii româneşti 

Evoluţia universităţii româneşti se înscrie parţial în această schemă. O caracteris¬ 
tică aparte este „întârzierea” cu care educaţia universitară este implementată în 
România ca selector social. Cele două universităţi - Iaşi (1860) şi Bucureşti 
(1864) - sunt printre ultimele care apar in zona central-est-europeană, România 
devansându-i din acest punct de vedere doar pe bulgari şi pe sârbi (la Sofia se 
înfiinţează o universitate în 1904, iar la Belgrad în 1905). O altă particularitate 
împărtăşită de toate statele din această regiune este transformarea universităţii în 
mecanism de emancipare cultural-naţională. S-ar putea vorbi de o viziune funcţi- 
onalist-culturalistă, care atribuie educaţiei rolul de inoculare şi de fortificare a unor 
constructe identitare. 

Viziunea rămâne neschimbată pentru o bună perioadă şi în epoca interbelică. 
De pildă, lucrarea Irinei Livezeanu Cultură şi naţionalism în România Mare evi¬ 
denţiază amploarea „ofensivei culturale” în primul deceniu interbelic, privilegiind 
astfel un tip de abordare constructivistă. Văzută ca o încercare de a alfabetiza şi 
de a culturaliza populaţia românească, dar şi de a estompa ecartul dintre români 
şi minorităţile naţionale (mai ales în provinciile nou alipite - Basarabia, Bucovina, 
Transilvania), „ofensiva culturală” însemna extinderea şi obligativitatea învăţămân¬ 
tului de 7 ani pentru toţi copiii de vârstă şcolară, ca şi crearea de facilităţi educa¬ 
ţionale pentru persoanele adulte. România TMare trebuia să fie mai ales un stat 
românesc. Constantin Angelescu, artizanul acestei politici educaţionale, era convins 
că alfabetizarea şi educaţia erau valori în sine, care puteau să contribuie la cultu¬ 
ralizarea maselor şi la inocularea unui spirit naţional autentic 9 . 

Dezvoltarea sistemului de învăţământ superior în România s-a făcut după mode¬ 
lul german, cunoscut ca modelul humboldtian. Alexander Von Humboldt este cel 
care a trasat misiunea Universităţii din Berlin (înfiinţată în 1810), în care ideea de 
cercetare ştiinţifică era un scop în sine. Spre deosebire de modelul napoleonian 
care urmărea diversificarea educaţională pentru a corespunde cererilor socio-eco- 
nomice, universitatea germană milita pentru crearea unei „republici a intelectua¬ 
lilor”, separată de societate 10 . Simptomatică pentru influenţa modelului german în 
creionarea universităţii româneşti a fost, de exemplu, reticenţa corpului universitar 
din România de a recunoaşte şcolilor superioare tehnice, agronomice sau comer¬ 
ciale dreptul de a elibera diplome de licenţă sau de doctorat; abia după 1930 aceste 
instituţii vor fi aşezate sub directa autoritate a Ministerului Instrucţiunii Publice, 
până atunci fiind considerate instituţii de pregătire profesională. 

în parte, reticenţa corpului universitar din România se explică prin gradul 
scăzut de profesionalizare a României, cu o populaţie majoritar angrenată în 


9. A se vedea Irina Livezeanu, Cultură şi naţionalism în România Mare, 1918-1930, 
Bucureşti, Editura Humanitas, 1998. 

10. Christophe Charle, Patterns, în Walter Ruegg, A History ofUniversity in Europe, pp. 44-53. 

agricultură. Şi, în contextul lipsei unui proiect clar de schimbare socială şi de 
dezvoltare economică a României, educaţia rămânea la stadiul de vector al conşti¬ 
inţei naţionale. Constantin Angelescu, ministrul Instrucţiunii Publice, era convins 
că şcolii româneşti îi revenea rolul de „unificare sufletească a tuturor cetăţenilor 
acestei ţări” şi de „educare morală a tineretului” De altfel, în timpul mandatului 
său a încurajat înfiinţarea şi construirea de şcoli primare şi secundare într-un ritm 
alert 11 . Drept urmare a acestei politici, ministrul Angelescu ajunge să îşi câştige 
renumele de „doctorul Cărămidă” 12 . 

In cadrul acestui proces, rolul universităţii româneşti era acela de a forma o 
nouă elită, mai ales română, care să înlocuiască străinii din oraşele noilor provin¬ 
cii. Universitatea trebuia doar să producă un număr cât mai mare de absolvenţi în 
speranţa „românizării” administraţiei statului. Teoretic, universitatea ar fi trebuit 
să contribuie la desăvârşirea procesului de emancipare a ţăranilor, ai căror fii sunt 
încurajaţi să urmeze studii superioare. Astfel, viaţa intelectuală ar fi devenit mult 
mai „românească” decât înainte de război, şi aceasta pentru că universitatea a fost 
delegată să (re)creeze şi să cultive civilizaţia românească. în plus, democratizarea 
societăţii româneşti părea posibilă doar prin simpla lărgire a sferei de recrutare a 
sludenţilor. Educaţia devenea lipsită de orice conotaţie socio-economică, în favoa¬ 
rea desantului naţional. Numai că într-o lume în continuă schimbare educaţia ca 
scop în sine nu va întârzia să-şi arate limitele. 

Au fost şi voci care au încercat să tragă un semnal de alarmă. încă din 1921 
Petre P. Negulescu, într-un proiect de reformă a universităţilor (rămas la acest 
siadiu), surprindea câteva dintre problemele cu care se confrunta învăţământul 
superior românesc, identificându-i două tare importante : un intelectualism exage¬ 
rat şi o specializare împinsă prea departe : „Plângerea care se ridică de pretutindeni 
este că şcoala dă, de drept, celor care trec printr-însa, ceea ce s-a luat obiceiul de 
a se numi ştiinţă de carte , dar nu le dă putinţa să stăpânească viaţa, adaptându-se 
uşor şi deplin cu realităţile ei. Le dă adică o sumă de cunoştinţe luate de-a gata 


11. Dacă în anul şcolar 1918-1919 existau 8 081 şcoli primare şi 13 600 de învăţători, în 
1937-1938 se ajunsese la 17 385 de şcoli primare cu 47 914 învăţători. în privinţa 
şcolilor normale, evoluţia este mult mai sinuoasă: 1919 - 25 de şcoli normale cu 14 450 
de elevi, 1928 - 101 de şcoli normale cu 25 410 elevi, iar în 1938 - 71 de şcoli normale 
cu 14 964 de elevi. în privinţa şcolilor secundare practice şi teoretice (de stat sau 
private), evoluţia este următoarea: 1919 - 67 de şcoli, 1928 - 356 de şcoli, 1933 - 
290 de şcoli, 1937 - 299 de şcoli. A se vedea Constantin Angelescu, Evoluţia învă¬ 
ţământului primar şi secundar în ultimii douăzeci de ani , în Revista generală a 
învăţământului , anul XXVIII, nr. 5-6, mai-iunie 1940, pp. 163-242. 

12. Constantin Kiriţescu, Portrete: oameni pe care i-am cunoscut , Bucureşti, Editura 
Ştiinţifică şi Enciclopedică, 1985, capitolul Dr. Constantin Angelescu , pp. 328-354. 
Kiriţescu atrage atenţia asupra unui fenomen birocratic încurajat de Angelescu în peri¬ 
oada ministeriatului său, şi anume datele exagerate din statisticile provenite din teritoriu. 
Din acest motiv, Angelescu ar fi fost o „victimă a mistificărilor”. Cert este că şi din 
mărturia lui Kiriţescu ministrul liberal acorda un rol esenţial învăţământului primar - ca 
formă de alfabetizare a populaţiei - şi şcolilor normale - ca mecanism de pregătire a 
unui număr cât mai mare de învăţători. 

din spusele altora, dar nu le dă putinţa să priceapă prin ei înşişi lucrurile lumii şi 
să le mânuiască cu siguranţă şi cu succes” 13 . Consecinţa acestui intelectualism 
promovat de către învăţământ nu este altceva decât o masă de tineri titraţi, al căror 
verbalism îi împinge să ceară vieţii „cu atât mai mult cu cât sunt mai puţin în stare 
să răspundă necesităţilor ei” 14 . Acesta ar fi motivul pentru care Negulescu consi¬ 
deră necesară o reformă a învăţământului, ce ar trebui să coincidă cu trecerea de 
la şcoala pasivă la cea activă sau şcoala muncii , în care elevii să-şi creeze singuri, 
prin experienţă, cunoştinţele de care au nevoie în viaţa cotidiană 15 . Pentru realiza¬ 
rea acestui deziderat un prim pas trebuia să fie şi armonizarea învăţământului 
secundar cu cel superior, deoarece ciclul secundar era axat pe formarea culturii 
generale , în timp ce universitatea era prin excelenţă locul specializării. Soluţia 
întrevăzută de către autorul acestui proiect era cea a reintroducerii anului pregăti¬ 
tor, aşa cum a existat la facultăţile de filosofie şi litere în intervalul 1897-1909, un 
demers ce se inspira din tradiţia franceză a claselor pregătitoare (la khăgne ) 16 . 


4.3. Universitatea europeană şi noile provocări 
socio-economice în perioada interbelică 

Temerile lui Negulescu erau împărtăşite la nivel european şi chiar mondial în 
dezbaterile relative la rolul universităţii într-o lume în plină schimbare. Educaţia 
în sine se transformă într-un set de preocupări chiar Ia nivelul relaţiilor internaţi¬ 
onale. In încercarea de a acţiona preventiv, dar şi de a responsabiliza mişcarea 
intelectuală, Societatea Naţiunilor promovează ideea cooperării intelectuale inter¬ 
naţionale, ca formă de a combate curentele gregare, precum naţionalismul şi 
xenofobia. Astfel, în 1922 se înfiinţează Comisia Internaţională de Cooperare 
Intelectuală, în rândul căreia au activat nume importante ale ştiinţei, ca filosoful 
Henri Bergson, fizicianul Albert Einstein sau romancierul Thomas Mann. Iar în 
1926, ca ramură executivă a acestei comisii, se înfiinţează la Paris Institutul 
Internaţional de Cooperare Intelectuală (precursorul UNESCO), finanţat de către 
statul francez. Propunându-şi să aducă în discuţie şi să propună soluţii Societăţii 
Naţiunilor pentru problemele care pot apărea în domeniul educaţiei şi al cooperă¬ 
rii intelectuale, editarea buletinului lunar Cooperation Intellectuelle devine o arhivă 
a preocupărilor intelectuale şi instituţionale la nivel european. Printre aceste pre¬ 
ocupări, un impact deosebit l-au avut universitatea şi rolul ei într-o societate tra¬ 
umatizată de memoria războiului şi în curs de schimbări structurale. 


13. Petre P. Negulescu, Reforma învăţământului , Bucureşti, Editura Casa Şcoalelor, 1927, 
p. XII. 

14. Ibidem, p. XVII. 

15. Jbidem, pp. XXVIII-XXIX. 

16. Jean-Frangois Sirinelli, Generation intellectuelle. Khâgneux et normaliens dans 
l’entre-deux-guerres , Paris, Fayard, 1988, passim. 

Pentru Societatea Naţiunilor promovarea drepturilor tineretului devine o prio- 
lilate impusă de noile realităţi sociale. încă din secolul al XlX-lea studenţii îşi 
promovează tot mai mult drepturile, militând pentru „reformarea” universităţii, în 
sensul unei participări mai largi a studenţilor în administrarea unităţilor de învă¬ 
ţământ superior, dar şi în scopul de a estompa tradiţiile aristocratice ale trecutului. 
Altfel spus, universitatea trebuia să devină o „republică autonomă” şi fieful stu- 
ilcnţimii care îşi propunea programatic să lupte împotriva legilor şi a măsurilor 
luate de regimurile politice corupte 17 . 

O problemă aparte cu care se confruntau universităţile europene în perioada 
interbelică a fost şi cea a „suprapopulării universitare”, văzută drept cauză directă 
a fenomenului de „şomaj intelectual”. Pe lângă acest fenomen, profesionalizarea 
societăţii şi mirajul mobilităţii sociale prin educaţie impuneau părăsirea modelului 
humboldtian de universitate şi implementarea ideii de universitate ca formă de 
pregătire pentru economie (learned professions). 

în dorinţa de a găsi cât mai repede soluţii pentru estomparea acestui fenomen, 
Comisia Internaţională de Cooperare Intelectuală urma să colaboreze în această 
chestiune cu Biroul Internaţional al Muncii (Geneva) şi cu Confederaţia Internaţională 
a Studenţilor (înfiinţată în 1924, având sediul central la Bruxelles). Primul pas, 
demarat în 1929, era cel al centralizării de date statistice din cât mai multe ţări 
pentru cuantificarea fenomenului de „suprapopulare a universităţilor”, după care 
Biroul Internaţional al Muncii (mai ales Comitetul Consultativ al Profesioniştilor 
Intelectuali) urma să realizeze o „statistică a ofertei de profesionişti intelectuali”, 
dar şi a şomerilor intelectuali. în sfârşit, prin coroborarea acestor date şi prin 
efortul concertat al tuturor acestor trei instituţii, rezultatul scontat era propunerea 
de noi metode de proiecţie educaţională, printre cele mai importante fiind şi cea 
a orientării profesionale. 

Nu a lipsit nici dezbaterea teoretică privitoare la rolul universităţii în lumea 
interbelică, aşa cum a fost lucrarea The University in a Changing World . Walter 
Kotschnig, unul dintre editori, arată că studiile reunite în volum sunt rezultatul 
conferinţelor organizate de International Student Service, în contextul crizei uni¬ 
versităţii postbelice. Astfel, pentru prima oară această organizaţie a reuşit să aducă 
la discuţii atât profesorii, cât şi studenţii, pentru a găsi mecanisme de redresare a 
unor fenomene ca supraaglomerarea universităţilor, racordarea educaţiei superioare 
la piaţa muncii, necesitatea orientării profesionale sau a criteriilor de admitere a 


17. Un exemplu edificator în acest sens este cel al studenţilor din Cordoba (Argentina), 
care în 1918 au întocmit un Program de reformă a universităţii (cunoscut sub numele 
de Manifiesto de la Reforma Universitaria ) în care promovau ideea autonomiei univer¬ 
sitare şi cooptarea studenţilor în administrarea universităţilor {co-gobierno - co-mana- 
gement). Nu în ultimul rând, documentul menţiona nu numai dreptul, ci şi responsabilitatea 
tineretului universitar de a reforma - politic, social, economic, cultural, moral - soci¬ 
etatea în ansamblul ei. Această iniţiativă stă la baza proliferării organizaţiilor studenţeşti 
la nivel naţional şi internaţional. A se vedea William D. Angel (ed.), The International 
Law ofYouth Rights : Source Documents and Commentary , Kluwer Academic Publishers, 
1995, pp. 3-4. 

studenţilor. Indirect, aceste probleme ridicau semne de întrebare cu privire la 
scopurile universităţii, finalităţi care au scos la iveală concepţii diferite de la stat 
la stat şi de la continent la continent. Modelele de configurare a educaţiei superi¬ 
oare, prezentate pe larg în această lucrare, erau cele care se bucurau de o largă 
influenţă în lume (modelul francez, german, englez, american, dar şi modelul 
fascist italian şi cel sovietic), fiind copiate - parţial sau integral - mai ales de 
statele nou-apărute după Congresul de Pace de la Paris. 

Pentru Kotschnig, criza universităţii interbelice ar fi fost cauzată de însăşi evolu¬ 
ţia ideii de universitate, îndeosebi odată cu Iluminismul. Dacă universitatea Evului 
Mediu promova concepţia de unitas intellectus (Toma d’Aquino), prin care „credinţa 
şi cunoaşterea au devenit una şi aceeaşi”, Iluminismul aduce în prim-plan ideea de 
raţiune: „In raţiune se regăseau atât unitatea lumii, cât şi căile de-a o înţelege. La 
început raţiunea a dat o nouă strălucire universităţii, dar pregătind totodată şi calea 
spre decăderea ei. Raţiunea a fost imediat înlocuită de sora ei geamănă, utilitatea . 
La rândul ei, utilitatea a dus la subordonarea universităţilor principiului raţiunii de 
stat şi altor finalităţi. Astfel, s-a ajuns ca Universitatea să nu mai fie legată prin 
nimic de sarcina ei fundamentală, aceea de a căuta şi a reflecta asupra adevărului” 18 . 

Din acest motiv, universitatea ca spaţiu al adevărului şi al ştiinţei trebuia să 
lase locul universităţii ca loc de formare profesională; de aici şi propunerile, tot 
mai numeroase în secolul al XlX-lea, de a înlocui universitatea cu şcolile profesi¬ 
onale şi tehnice. Reacţia „romantică” împotriva acestui curent de opinie a venit 
din spaţiul german, care credea că universitatea trebuie să rămână spaţiul exclusiv 
al ştiinţei pure: „Pe tărâmul raţiunii pure, subiectul şi obiectul sunt identice, iar 
natura şi istoria devin o singură entitate” Tocmai de aceea, ştiinţa pură ar fi totuna 
cu anihilarea dihotomiei impuse de spiritul iluminist între utilitate şi raţionalitate, 
în ciuda acestei reacţii, filosofia a început să-şi piardă poziţia de „alfa şi omega 
ale unei veritabile universităţi” 19 . 

Această criză a cunoaşterii a schimbat şi optica asupra produsului universită¬ 
ţii, elita, identitate care se cristalizează sub influenţa ideii de cunoaştere şi de 
om, pe care societatea o impune. Secolul naţionalităţilor şi-a lăsat amprenta şi 
aici, prin promovarea modelului geniului naţional, pe care universitatea era 
obligată să-l cultive. Numai că noua elită nu ar mai urmări cauza adevărului şi 
a justiţiei universale, ci ar subordona-o cauzei naţionale ; de aici şi ideea de 
„trădare a intelectualilor” (Julien Benda). Iar ruptura provocată de război a 
accentuat criza universităţii, ridicând numeroase semne de întrebare cu privire 
la responsabilitatea universităţii în declanşarea războiului. 

Universitatea interbelică se vedea ameninţată şi de potenţialul protestatar al 
studenţilor întorşi de pe front. în timp ce profesorii preferau un autism în faţa 
„memoriei tranşeelor”, tineretul părăsea civitas academica , fiind interesat tot 
mai mult de problemele din afara universităţii. Această propensiune spre social 


18.Walter Kotschnig, The University in a Changing World , în Walter Kotschnig, Elined 
Prys (eds.), The University in a Changing World (A Symposium ), London, Oxford 
University Press, 1932, p. 5. 

\9.Ibidem, p. 6. 



ni politic era mult mai pronunţată cu precădere în ţările în care războiul a inter¬ 
venit ca un hiatus social, politic şi etnic. Era cazul Germaniei şi al multor state 
succesorale din Europa Centrală şi de Est, iar universitatea a fost inexorabil angre¬ 
nată în aceste dileme. Kotschnig nu îşi ascunde pesimismul cu privire la viitorul 
universităţii europene. Contaminată şi defalcată între numeroasele aspiraţii naţio¬ 
nale, „concepţia unitară a universităţii, care a caracterizat perioadele anterioare, 
,1 lost fracturată. Astăzi ea mai este doar o amintire şi o speranţă” 20 . 

Din analiza modelelor francez, german şi englez, se remarcă faptul că univer- 
siiatea europeană se confrunta după 1920 cu un flux Iară precedent de aspiranţi la 
iiiluri academice. De aici şi transformarea studenţilor într-un grup cu un potenţial 
de presiune socio-economică şi politică. Cei care au reuşit să evite acest curent au 
lost englezii, printr-o atentă selecţionare a studenţilor. Drept urmare, în Anglia 
landardele educaţionale au rămas ridicate, iar absolvenţii bine pregătiţi aveau şanse 
de inserţie socială mult mai mari. „Este evident că o prea mare populaţie univer¬ 
sitară [...] poate duce la două rezultate nefaste. Se poate ajunge la congestionarea 
universităţilor [...]. Ceea ce ar urma ar fi şomajul intelectual şi încadrarea defec- 
luoasă a forţei de muncă specializate; iar proletariatul intelectual nu este nimic 
altceva decât sămânţa mişcărilor revoluţionare, politice şi economice.” 21 

Peste ocean universitatea reuşise să-şi găsească rolul de mediere între capitalul 
uman şi societate. în opinia lui Abraham Flexner, universitatea europeană accen¬ 
tuează doar latura intelectuală; în schimb, universitatea americană este preocupată 
mai mult de latura socială a educaţiei, ca mecanism de creare a spiritului de soli¬ 
daritate civică şi de pregătire pentru profesiunile economice. 

Pe lângă această particularitate, educaţia superioară americană îşi crea propriii 
anticorpi pentru evitarea problemei supraaglomerării. Având două tipuri de uni¬ 
versităţi (de stat şi private), aici s-a putut implementa un program mai larg de 
iimeliorare a sistemului de selecţie a studenţilor, mai întâi în universităţile private, 
iar mai apoi şi în cele de stat: „Competiţia pentru un număr cât mai mare de 
sludenţi a încetat, făcând loc unei competiţii a excelenţei”. Şi, pentru a nu descu¬ 
raja tineretul să urmeze educaţia superioară, un puternic accent s-a pus pe orien- 
larea profesională încă din timpul studiilor secundare. De aici şi dezvoltarea 
studiilor psihologice de depistare a trăsăturilor individuale necesare unei anumite 
cariere, evitându-se consecinţele nefaste ale psihologiei eşecului asupra tineretului. 
Iar drept urmare a dialogului constructiv dintre universitate şi studenţi, s-a trecut 
la o revizuire radicală a curriculum -ului universitar, cu scopul de a ameliora pro¬ 
cesul de învăţare şi de a centra actul pedagogic pe student: „Ar fi corect să afir¬ 
măm că unele dintre cele mai stimulatoare contribuţii la nivelul educaţiei superioare 
la nivel internaţional se vor regăsi în sfera unor relaţii mai creative atât între 
student şi facultate, cât şi la nivelul metodelor didactice universitare” 22 . 


20 Abidem, p. 21. 

21. Ernest Barker, Universities in Great Briţain, în Walter Kotschnig, Elined Prys (eds.), 
The University in a Changing World , p. 104. 

22. Abraham Flexner, American Universities as Institutions ofLearning , în Walter Kotschnig, 
Elined Prys (eds.), The University in a Changing World , pp. 150, 159. 

Pe scurt, dilema universităţii interbelice se rezuma la impactul ideii de demo¬ 
cratizare totală a societăţii. Eliminarea barierelor economice (taxele universitare) 
şi a celor culturale (concursurile de admitere) părea pentru cei care se reîntorseseră 
de pe front o formă de justiţie socială. Numai că paradoxul era iminent: ca urmare 
a „democratizării” educaţiei şi, implicit, a supraaglomerării universităţilor, riscul 
transformării absolvenţilor de studii superioare în declasaţi, nicidecum în membri 
ai elitei, creştea exponenţial. 

Marea criză economică (1929-1933) a accentuat fenomenul şomajului intelec¬ 
tual, făcând din acest subiect o temă principală a agendei Societăţii Naţiunilor 23 . 
După ce în noiembrie 1934 comitetul Organizaţiei Internaţionale a Studenţilor a 
însărcinat fiecare organizaţie naţională să studieze anumite aspecte ale acestui 
fenomen, la 10 şi 11 aprilie 1935 Secretariatul General al Societăţii Naţiunilor va 
găzdui conferinţa Şomajul tineretului universitar 24 . Dezbaterea asupra acestui 
fenomen era motivată astfel: „Pericolele ce rezultă din lipsa de locuri de muncă 
pentru această categorie de tineri pot leza nu doar ordinea socială, ci şi viitorul 
profesiilor liberale şi al întregii vieţi intelectuale”. 

Dezbaterea a plecat de la premisa că şomajul intelectual este parte integrantă 
a şomajului ca fenomen adiacent marii crize economice, o criză care prin scăderea 
abruptă a veniturilor şi a puterii de cumpărare a afectat cererea de servicii profe¬ 
sionale intelectuale. De fapt, economiile se confruntau cu un blocaj financiar. De 
aceea, mulţi economişti considerau că redemararea procesului de creştere econo¬ 
mică şi prin aceasta a puterii de cumpărare va duce la o creştere a consumului de 
servicii intelectuale. Fernand Maurette 25 , director adjunct al Biroului Internaţional 
al Muncii, propunea în acest sens câteva remedii pentru redimensionarea activită¬ 
ţii din domeniul profesiunilor intelectuale. Expozeul lui Maurette evidenţiază 
percepţia la nivel european a unor remedii care în istoriografia românească sunt 
interpretate doar ca mecanisme de excludere etnică, precum şi impactul social, 
politic şi economic al problemei şomajului intelectual în viziunea organizaţiilor 
internaţionale implicate în această dezbatere. 

Primul remediu preconizat era cel al reducerii numărului de profesionişti inte¬ 
lectuali prin stabilirea unui număr maxim de studenţi pentru fiecare universitate 
în parte. Maurette echivalează această procedură cu ideea de numerus clausus , dar 
unul care se axează pe creşterea taxelor universitare. Singurul impediment ar fi 
fost eliminarea sau descurajarea potenţialilor studenţi care din punct de vedere 
intelectual îndeplinesc condiţiile unui efort intelectual prelungit, dar care din punct 
de vedere social sunt incapabili să susţină efortul financiar al studiilor universitare. 
Oricum, în accepţia lui Maurette, ideea în sine nu trebuie interpretată rasial, etnic 
sau sexist. Printre celelalte soluţii pentru limitarea efectelor şomajului intelectual 


23. La Geneva, în 21-23 septembrie 1933, a avut loc o Conference d’experts sur le surpeu- 
plement des universites , organizată de către L’Entre-Aide universitaire internaţionale. 

24. Dezbaterile integrale ale acestei conferinţe au fost publicate in extenso în La Coope- 
ration Intellectuelle. Revue de VInstitut International pour la Cooperation Intellectuelle , 
1935, nr. 53-54, pp. 325-428. 

25 .Ibidem, pp. 327-335. 

se numărau eliminarea cumulului de locuri de muncă, respingerea muncitorilor 
intelectuali străini, limitarea accesului femeilor în rândul profesioniştilor intelec- 
luali (măsuri negative); încurajarea emigrării profesioniştilor intelectuali, mai ales 
in afara Europei 26 , înfiinţarea unor birouri de plasare, reducerea duratei de muncă 
pentru profesioniştii intelectuali (măsuri pozitive); şi concursuri de admitere atât 
l;i universitate, cât şi pentru obţinerea unui loc de muncă ; orientarea profesională 27 
(ca măsuri de selecţie). 

Pentru a obţine efectele scontate, măsurile propuse urmau să fie implementate 
pe termen mediu şi să fie însoţite de o redimensionare a educaţiei, vizat fiind mai 
■iIes învăţământul secundar. Acesta din urmă, din cauza caracterului său generic, 
devenise la nivelul percepţiei publice o simplă anticameră a învăţământului superior, 
care la rândul său trebuia să asigure accesul către profesiunile intelectuale. Dezvoltarea 
învăţământului secundar practic şi schimbarea percepţiei publice asupra muncii 
manuale erau tot mai necesare. 

Un memoriu aparte a fost cel prezentat de către Federation Internationale des 
l'cmmes Diplomees 28 , care milita pentru accesul nediscriminatoriu al femeilor atât 
la educaţie, cât şi pe piaţa forţei de muncă, manuală sau intelectuală. Dacă accesul 
la studiile superioare nu mai era o problemă din punct de vedere legislativ, situa¬ 
ţia economică şi legislaţia muncii tolerau o discriminare pe criterii sexuale. Eroarea 
fundamentală, incriminată de conducerea acestei federaţii, era ideea deja încetă¬ 
ţenită că fenomenul şomajului ar fi cauzat de prezenţa femeilor în câmpul muncii. 
Mai mult, se încerca acreditarea ideii că activităţile casnice reprezintă o activitate 
economică, de aici decurgând cea de-a doua idee discriminatorie, conform căreia 
„locul femeilor este înăuntrul lor”. Analiza prezentată de către federaţie nega 
această abordare, considerând că scopul activităţii economice este profitul. Or, nici 
măcar pentru mediul rural activitatea casnică a femeii nu mai putea fi considerată 
o activitate economică, având în vedere că şi gospodăria ţărănească devenise tot 
mai dependentă de bunurile economice disponibile numai în comerţ. Măsurile 
legislative adoptate în diferite ţări şi prezentate în cadrul acestei conferinţe sur¬ 
prindeau amploarea fenomenului de discriminare a femeilor în câmpul muncii 29 . 

76. Printre destinaţiile posibile - ţările „noi” (pays „ neufs "), ale căror economii duc 
lipsă de profesionişti intelectuali: America Latină, Canada, Filipine, China, Australia, 
statele sudice ale federaţiei americane, coloniile sau teritoriile sub mandat. în acest caz, 
problema frecventă era cea a echivalării diplomelor de studiu. 

27. International Institute for Intellectual Cooperation susţinea această idee, considerând că 
prin analiza evoluţiei pieţei de muncă intelectuală şi prin ghidarea studenţilor spre 
anumite profesiuni intelectuale fenomenul poate fi stopat. în continuarea acestei idei, 
Committee of Representations of International Student Organizations (1926-1940) pro¬ 
punea în 1935 dezvoltarea nomenclatorului de profesiuni intelectuale, care să ducă la 
crearea de noi ocupaţii recunoscute prin legislaţie. 

7 K.fbidem , pp. 363-371. 

■ M Â Spre exemplu, în Belgia, prin legea din 20 iulie 1932, femeile căsătorite puteau avea 
un loc de muncă numai cu acordul soţului, iar în Olanda, printr-un decret regal din 
1924, femeile care aveau un loc de muncă în aparatul administrativ al statului urmau 
să-l piardă dacă se căsătoreau. 



90 ÎNVĂŢĂMÂNTUL SUPERIOR ÎN ROMÂNIA INTERBELICĂ... 

Rezoluţia finală stipula că Federation Internationale des Femmes Diplomees se 
opune măsurilor care limitează accesul femeilor la cariere intelectuale din consi¬ 
derente sexiste sau de mariaj, măsuri discriminatorii care „aduceau atingere fami¬ 
liei, bază fundamentală a societăţii”. 

O altă problemă discutată în cadrul acestei conferinţe a fost şi cea a definirii şi 
delimitării activităţilor intelectuale, ca formulă unică de calculare a numărului de 
şomeri intelectuali. Situaţia era recunoscută de reprezentanţii Biroului Internaţional 
al Muncii care, în lipsa unei definiţii acceptate de către toate statele, se afla în impo¬ 
sibilitatea de a cuantifica amploarea acestui fenomen la nivel mondial. 

Uniunea Mondială a Studenţilor Evrei excludea ideea de limitare a numărului 
studenţilor în universităţi, în care vedea o formă de „suicid intelectual”, adică o 
formă de eludare a problemei, nicidecum o rezolvare. Mai mult, respingea cate¬ 
goric ideea de numerus clausus (social, sexual sau etnic), atrăgând atenţia asupra 
faptului că nemulţumirile studenţimii sau cele ale profesioniştilor intelectuali pot 
fi manipulate politic în anumite ţări. în cele din urmă, rezoluţia finală a acestei 
conferinţe va elimina ideea de numerus clausus din setul de măsuri de estompare 
a fenomenului de şomaj intelectual, consensul agreat fiind reformarea educaţiei în 
general. 

O analiză complexă a fenomenului de suprapopulare a universităţilor şi a celui 
de şomaj intelectual a fost expusă în cadrul acestei conferinţe de către Walter 
Kotschnig, din partea UEntre-aide universitaire internaţionale, comunicare intitu¬ 
lată Planless Education. Prin alegerea acestui titlu Kotschnig îşi motiva de fapt 
noua sa politică educativă, cea de educaţie dirijată. Considerând că şomajul inte¬ 
lectual este cauzat de creşterea numărului de studenţi în mai toate universităţile 
din lume (cu puţine excepţii), dar şi de scăderea cererii de forţă de muncă în 
profesiunile intelectuale, autorul invoca necesitatea realizării de studii de predicţie 
pentru fiecare profesiune în fiecare ţară. Aceste studii de predicţie a pieţei - con¬ 
tinuă autorul - trebuie întreprinse pe termen lung şi coroborate cu factorii de 
dezvoltare economică şi de diferenţiere socială, astfel putând fi estimat numărul 
de titraţi necesar fiecărei societăţi şi, implicit, fiecărei economii naţionale. 


Tabelul 4.1. Numărul de studenţi înmatriculaţi în 1913 , 1925 şi 1932 
şi ritmul de creştere a populaţiei studenţeşti, având ca reper anul 1913 (%) 


Ţări 

1913 

1925 

1932 

% 

România 

5.930 

29.930 

- 

- 

Bulgaria 

1.822 

5.905 

8.709 

377,9% 

Lituania 

2.088 

6.747 

8.584 

311,1% 

Japonia 

57.378 

166.898 

206.264 

259,5% 

Polonia 

15.000 

37.125 

49.770 

231,8% 

Australia 

4.576 

8.285 

9.483 

172,3% 

Grecia 

3.345~ 

11.726 

8.409 

151,4% 

SUA 

424.411 

822.895 

989.757 

133,2% 

Olanda 

5.500 

9.438 

12.725^ 

124,09% 

Norvegia 

2.169 

4.170 

4.830 

122,6% 

Franţa 

41.044 

49.732 

82.655 

101,4% 

Spania 

19.858 

29.366 

35.992 

81,2% 

Danemarca 

4.808 

6.575 

8.575 

78,3% 

Suedia 

6.363 

8.989 

11.302 

72,6% 

llalia 

28.026 

43.436 

47.723 

70% 

(Jcrmania 

77.143 

88.096 

129.606 

68% 

India 

55.093 

79.065 

90.034 

63,4% 

Austria 

18.749 

19.852 

25.092 

31,2% 

Ungaria 

17.105 

15.645 

16.002 

-6,5% 

Elveţia 

3.609 

4.832 

5.194 

43,9% 


Sursa: La Cooperation Intellectuelle , 1935, nr. 53-54, p. 339. Autorul precizează că, 
pentru unele dintre state, datele statistice nu provin din anii aleşi ca eşantion, în acest caz 
fiind preluate datele din anii proximi. 

Walter Kotschnig îşi va dezvolta analiza statistică, iar în 1937 va publica 
Unemployment in Learned Professions 30 , în care şomajul intelectual este tratat ca 
problemă socială ce poate afecta întreaga societate. Delimitările conceptuale propuse 
de către autor, ca şi integrarea şomajului intelectual în complexul de schimbări 
socio-economice şi politice din primul deceniu interbelic conduc la interpretarea 
plurivalentă a acestui fenomen ce poate deveni sursă explicativă a succesului de 
care s-au bucurat anumite ideologii în epocă. 

Prima delimitare conceptuală pe care autorul o întreprinde este noţiunea de 
student. Preluând definiţia profesorului Vicenzo Castrilli, expert statistician în 
cadrul Institutului Internaţional pentru Cooperare Intelectuală, calitatea de student 
„ar trebui să fie conferită oricărei persoane căreia i s-a permis accesul într-o 
instituţie de învăţământ superior. Iar incluse în această categorie sunt numai aşe- 
/.ămintele în care instrucţia serveşte unui dublu scop : al progresului ştiinţific şi 
.il instruirii profesionale” 31 . Totuşi, autorul atrage atenţia asupra necesităţii deli¬ 
mitării în cadrul anchetelor statistice a diferitelor tipuri de studenţi: full-time 
students , part-time students (lumea anglo-saxonă), etudiants ordinaires , auditeurs , 
cleves libres (lumea francofonă) etc. Lipsa acestei distincţii în statisticile din nume¬ 
roase ţări reprezintă o sursă majoră de erori în stabilirea dimensiunii fenomenului 
de suprapopulare a universităţilor şi implicit a şomajului intelectual, conchide 
Kotschnig. 

Din punct de vedere geografic, studiul nu furnizează date referitoare la coloni¬ 
ile imperiilor europene, America Latină, China şi URSS, din cauza imposibilităţii 
obţinerii de date statistice sau din cauza nesemnalării acestui fenomen în arealurile 
amintite. Altfel spus, suprapopulaţia universitară ar fi un fenomen specific zonelor 
care, într-o măsură mai mare sau mai mică, erau angrenate în procesul de moder¬ 
nizare. 


U). Walter Kotschnig, Unemployment in Learned Professions , London, Oxford University 
Press, 1937. 

M . Ibidem , p. 4. 

Primul aspect analizat statistic este cel al evoluţiei înscrierilor de studenţi, datele 
statistice fiind actualizate până la nivelul anului 1934 şi racordate la populaţia totală 
a ţărilor incluse în eşantion. 


Tabelul 4.2. Totalul înscrierilor de studenţi în instituţiile de învăţământ 
superior în 1913, 1925, 1930, 1932 şi 1934. Ritmul de creştere a populaţiei 
studenţeşti având ca reper anul 1913 (%) 


Ţări 

1913 

1925 

1930 

1932 

1934 

1913-1934% 

Anglia 

27.728 


47.826 

50.755 



Australia 

4.576 


9.483 

- 

- 

I 

Austria 

18.129 

■ . 

- 

23.954 

19.297 



8.532 

9.848 

10.845 

11.456 

11.038 

MBSSI£ 

Bulgaria 

1.822 

5.905 

8.037 n 

8.709 

- 


Canada 

- 

47.059 

51.250 

59.252 

- 


Cehoslovacia 

13.477 

26.167 

28.892 

31.793 

20.142 



2.707 

4.193 

5.021 

5.363 

5.405 


Elveţia 

9.486 

8.105 

8.501 

9.536 

10.545 


Estonia 

1.841 

4.988 

3.913 

3.343 

3.366 

^^■11139 

Franţa 

41.044 

58.507 

73.601 

82.655 

87.152 


Germania 

76.847 

89.481 

132.090 

129.606 

106.764 


Grecia 

3.345 


- 

8.409 


251,4% | 

India 

36.284 

■ 

100.349 

105.238 

- 


Italia 

28.026 

44.906 



tta • s ■ 3 

■ 

Iugoslavia 

8.400 


14.539 



181,7% 

Japonia 



67.555 

69.985 


736,5% 

Letonia 

2.088 





386,3% 

Norvegia 

2.294 






Olanda 

5.568 



■ 



Polonia 


37.125 




■ 

România 

5.930 

29.366 




668,9% 

Spania 

19.858 

29.366 

- 

9 

- 

181,2% 

SUA 

332.696 

tlt: ’ ‘ '-3 



- 

297,5% 

Suedia 

6.363 




- 

177,6% 

Turcia 

2.914 

3.930 


5.403 



Ungaria 

18.238 

15.229 

■IllEI 

16.002 


85,8% 


Sursa: Walter Kotschnig, Unemployment in Learned Professions, p. 13 


Tabelul 4.3. Ponderea numărului de studenţi în totalul populaţiei 


Ţări 

Număr de locuitori/student 



1934 

1913 

1913-1934 

India 

3.354(1932) 


258,9% 

Japonia 

919(1933) 

5.787 

629,7% 

Anglia 

885 

1.470 

166,5% 

Italia 

808 

1.270 

157,2% 

Grecia 

760(1932) 

1.438 

189,2% 

Belgia 

734 

895 

121,9% 

Danemarca 

657 

1.045 

159,1 % 

Spania 

655(1932) 

1.022 

156% 

Polonia 

648(1933) 

827(1925) 

127,6% 

(Germania 

604 

872 

144,4% 

Olanda 

579 

1.116 

192,8% 

Ungaria 

554 

1.174 

211,6% 

Suedia 

543(1932) 

886 

163,2% 

Norvegia 

522 

1.074 

205,7% 

Cehoslovacia 

489 

544(1925) 

111,3% 

Franţa 

480 

969 

201,9% 

România 

454 

1.311 

288,8% 

Elveţia 

387 

476 

123% 

Austria 

344 

1.000(aprox.) 

290,7%(aprox.) 

Estonia 

332 

536(1920) 

161,5% 

Letonia 

236 

726(1920) 

307,7% 

SUA 

125(1932) 

290(1910) 

232% 


Sursa: Walter Kotschnig, Unemployment in Learned Professions, p. 13 

Depistarea cauzelor pentru fluxul ascendent spre studii universitare al tineretu¬ 
lui devine pentru Kotschnig modalitatea de a putea propune şi soluţii. Şi, în acest 
demers, autorul începe prin a încadra şomajul intelectual în evoluţiile structurale 
ale economiei la nivel mondial, mai ales de la începutul secolului XX. Deşi este 
un fenomen cu efecte preponderent sociale, şomajul intelectual trebuie înţeles ca 
parte a unui proces mai larg de schimbare socio-economică, culturală şi politică 
chiar, schimbare survenită după încheierea primului război mondial. 

Coeficientul demografic oferă primele indicii ale unei anomalii. Tabelul 3 atestă 
o creştere tot mai mare a populaţiei studenţeşti faţă de ritmul de creştere a popu¬ 
laţiei din ţările respective. Japonia este de departe lider din acest punct de vedere 
(629,7% - coeficientul de creştere a populaţiei studenţeşti/populaţie totală a ţării), 
ultimul loc în acest clasament fiind ocupat de Cehoslovacia (111,3%). In medie, în 
decurs de două decenii, ritmul de creştere a populaţiei studenţeşti a fost de 2 până 
la 3 ori mai mare decât cel al populaţiei totale. Un prim simptom al acestei creş¬ 
teri este în strânsă legătură cu rata natalităţii. Astfel, coeficientul de creştere a 
populaţiei studenţeşti relevă că datorită studiilor universitare vârsta mariajului a 
crescut foarte mult (apropiindu-se de 30 de ani), iar familiile cu 1-2 copii încep 
să fie tot mai numeroase, mai ales în vestul Europei. Dincolo de vidul demografic 
provocat de primul război mondial, creşterea nivelului cultural-educativ al populaţiei 
tinere, alături de progresele în domeniul medicinei de la începutul secolului XX (care 
au redus rata mortalităţii infantile şi au condus la o creştere a duratei medii de 
viaţă) şi de răspândirea metodelor contraceptive au contribuit la un declin al nata¬ 
lităţii, mai ales în societăţile occidentale. Familia restrânsă numeric devine un 
inodel social. Iar din punct de vedere financiar, aceste familii constituiau nucleul 
social al celor cu resurse materiale suficiente pentru a putea susţine studiile univer¬ 
sitare ale propriilor copii. Având în vedere că statele interbelice nu „sponsorizau” 

educaţia superioară ( sponsored mobility), criteriul economic se transformă în meca¬ 
nism de restrângere a corpului studenţesc la cercul celor care proveneau din familii 
înstărite. Aşadar, familiile mici sunt preocupate mai ales de ideea unei educaţii cât 
mai elevate a propriilor copii, variabilă sociologică mai mult decât vizibilă în cazul 
SUA, unde populaţia studenţeasă se triplează în decursul a aproape 20 de ani. Iar 
din punct de vedere economic se acreditează ideea că un nivel de educaţie cât mai 
înalt al capitalului uman este direct proporţional cu performanţa economică (a se 
vedea Tabelul 4.4), de unde şi creşterea numărului de studenţi pe ansamblu, dar mai 
ales dezvoltarea fără precendent în această perioadă a învăţământului superior tehnic. 


Tabelul 4.4. Produsul intern brut/locuitor (dolari internaţionali 
Geary-Khamis 1990) şi rata analfabetismului în diferite ţari europene 



Produsul intern brut 

Rata analfabetismului 

1913 

1938 

cca 1900* 

1938 

Media 1-12** 

3.688 

' 4.818 

14,05% 


1. Austria 

3.465 

3.559 

23,8% 


2. Belgia 

r 4.220 

4.832 

31,9% 

5,6% 

3. Danemarca 

3.912 

5.762 

4% 


4. Elveţia 

4.266 


2% 


5. Finlanda 

2.111 

3.589 

7% 

0,9% 

6. Franţa 

3.485 

4.466 

17,4% 

3,8% 

7. Germania 

3.648 

4.994 

4% 



2.564 

3.316 

48,5% 

21,6% 

9. Marea Britanie 

4.921 

6.266 

10% 


10. Norvegia 

2.501 

4.337 

5% 


11. Olanda 

4.049 

5.250 

13% 

wmmm 


3.096 

4.725 

2% 

0,1% 

Media 13-16 

1.934 

2.016 

50,4% 



1.592 

2.677 

60% 



2.736 


13,7% 

■ 

15. Portugalia 

1.250 

1.747 

75,9% 

48,7% 

16. Spania 

2.056 

1.790 

52% 

23,2% 

Media 17-23 

1.695 

1.980 

67,6% 



811 

? 

- 


18. Bulgaria 

1.534 

1.595 



19. Cehoslovacia 

2.096 

2.882 

- 

ehei 

20. Iugoslavia 

1.057 

1.356 

79,7% 

45,2% 

21. Polonia 

1.739 


- 

23,1% 

22. România 

1.741 

1.242 

78% 

54,3% 

23.Ungaria 

2.098 

2.655 

40,7% 

6% 

24. Rusia/URSS 

1.488 


73% 



* % din populaţia peste vârsta de intrare în sistemul educaţiei şcolare (n.a.). 

** Ţări vest-europene dezvoltate (după clasificarea autorului). 

Sursa: Bogdan Murgescu, România şi Europa , pp. 190, 211, 219 

Un alt factor specific societăţilor occidentale pe care Walter Kotschnig îl aduce 
in discuţie este gradul tot mai mare de urbanizare 32 . Datorită acestuia, cea mai 
mare parte a studenţilor provine din mediul urban şi mai ales din centrele urbane 
universitare, în timp ce proporţia studenţilor originari din mediul rural (unde 
familiile cu mai mulţi copii sunt mult mai numeroase decât în oraşe) devine tot 
mai mică. Această generalizare are la bază interpretarea datelor statistice din SUA, 
Olanda şi Ungaria 33 , singurele ţări care au prevăzut în anchetele lor distincţia între 
cele două medii sociale de provenienţă a populaţiei. Deşi eşantionul analizat nu 
poate fi reprezentativ, totuşi ponderea mai mare a studenţilor cu provenienţă urbană 
iii totalul populaţiei universitare este firească, având în vedere că acest tip de pre¬ 
gătire educaţională era singurul care multiplica exponenţial şansele dobândirii unui 
loc de muncă în mediul urban. în sprijinul acestei supoziţii, Bogdan Murgescu 
remarcă faptul că la nivelul a 12 ţări vest-europene dezvoltate din punct de vedere 
economic (ţările 1-12 din Tabelul 4.4) repartiţia forţei de muncă masculine în cele 
l rci sectoare economice a evoluat astfel: în agricultură - a scăzut de la 27% (în 
1920) la 22% (în 1940); în industrie - a rămas la nivelul de 44% ; în sectorul de 
prestări servicii - a crescut de la 29% (în 1920) la 34% (în 1940). în schimb, în 
ţările mai puţin dezvoltate din Europa, agricultura a continuat să fie principala 
ocupaţie a populaţiei apte de muncă (62% din populaţia masculină în 1920 şi 57% 
in 1930), diferenţa migrând mai ales spre industrie, în contextul în care sectorul 
de prestări servicii avea o pondere restrânsă în economiile naţionale 34 . 


Tabelul 4.5. Distribuirea forţei de muncă salariate în Olanda, 1889-1930 


Sector 

1889 

1899 

1909 

1920 

1930 

Agricultură 

32% 

: | 



20% 

Industrie 

32% 

| 

34% 



Comerţ şi transport 



18% 



Alte ocupaţii 


20% 

21% 



Iota! 

100% 

100% 

100% 




Sursa : Walter Kotschnig, Unemployment in Learned Professions , p. 47 


32. în perioada interbelică, ritmuri agresive de urbanizare au avut Spania, Danemarca sau 
URSS. „Şi din punctul de vedere al urbanizării, ca şi din cel al scăderii mortalităţii şi 
natalităţii sau din cel al diminuării polarizării sociale, epoca interbelică reprezintă o 
etapă semnificativă în modernizarea structurii sociale [...]. Per total, epoca interbelică 
a adus evoluţii naţionale şi regionale foarte diferenţiate şi o sporire a divergenţei economice 
în interiorul Europei” (Bogdan Murgescu, România şi Europa. Acumularea decalajelor 
economice , 1500-2010 , Iaşi, Editura Poli rom, 2010, p. 210). 

33. Preluând datele unui studiu realizat de către Vincenzo Castrilli, Walter Kotschnig con¬ 
chide că în 1930 44% din totalul studenţimii maghiare provenea din mediul urban 
universitar. în cifre absolute, erau 398 de studenţi Ia 100 000 de locuitori din mediul 
urban universitar, în timp ce în mediul rural erau 90 de studenţi la 100 000 de locuitori 
(Walter Kotschnig, Unemployment in Learned Professions , p. 47). 

34. Bogdan Murgescu, România şi Europa , p. 210. 

Un alt factor care a provocat creşterea populaţiei studenţeşti erau schimbările 
politice petrecute la sfârşitul primului război mondial. Drept exemplu este dat 
statul român, dar ar fi vorba de un fenomen specific - cu ponderi diferite - tutu¬ 
ror statelor succesorale : Polonia, Cehoslovacia, Iugoslavia, Lituania, Letonia, 
Estonia. în aceste cazuri, statul ar fi fost cel care, în ideea de a forma o nouă elită 
intelectuală, politică, administrativă, economică etc., a încurajat înscrierile masive 
ale tineretului la studii universitare. într-o primă fază, dezvoltarea bruscă a învă¬ 
ţământului superior de după război corespundea unor necesităţi reale 35 , dar men¬ 
ţinerea unui asemenea flux de studenţi şi după 1928 ar fi transformat aceste ţări 
în locuri ale unui acut şomaj intelectual. 

în fine, Kotschnig atrage atenţia asupra unei concepţii sociale tot mai răspândite, 
dar interpretate deformat în numeroase ţări, conform căreia şcoala reprezintă o 
pregătire pentru viaţă. De aici ar proveni „fetişismul diplomei” (mai ales al celei 
universitare), ca formă a promovării sociale. Educaţia superioară devine pentru 
mulţi un summum bonum al progresului individual şi o şansă de accedere în ser¬ 
viciul civil al statului. în final, autorul găseşte o culpă şi instituţiilor statului, care 
prin organizarea defectuoasă a învăţământului secundar şi prin accentuarea deca¬ 
lajului dintre învăţământul tehnic şi cel teoretic au încurajat fluxul de pretendenţi 
la studii superioare. Nici atitudinea universităţii nu ar fi fost una responsabilă din 
punct de vedere social, căci ea a văzut în creşterea numărului de studenţi o formă 
de consacrare a prestigiului academic şi de creştere a puterii sale financiare. 

Lucrarea lui Walter Kotschnig a suscitat un interes deosebit la nivel internaţi¬ 
onal în rândul specialiştilor în probleme de dezvoltare educaţională. Rezultat al 
unei anchete demarate încă din 1933 de International Student Society, concluziile 
acestui studiu sunt discutate la Paris, între 26 şi 28 iulie 1937, în cadrul Conferinţei 
Internaţionale a învăţământului Superior. Era ultima astfel de întrunire din perioada 
interbelică, printre organizaţiile invitate regăsindu-se Biroul Internaţional al Muncii, 
Biroul Internaţional pentru Educaţie şi Institutul Internaţional pentru Cooperare 
Intelectuală. La lucrări au participat peste 200 de delegaţi, oficiali şi administratori 
ai învăţământului de toate gradele din peste 40 de state 36 . Totuşi, conferinţa se 
dovedea tardivă, în contextul în care cooperarea internaţională sub auspiciile 
Societăţii Naţiunilor îşi dovedea ineficienţa în combaterea tendinţelor expansioniste 
ale Italiei, Japoniei sau Germaniei. Drept consecinţă, cooperarea internaţională pe 


35. Walter Kotschnig, Unemployment in Learned Professions , p. 51. 

36. La această conferinţă, din partea României a participat Constantin Kiriţescu, căreia i 
„s-a făcut onoarea de a fi desemnat vicepreşedinte al Conferinţei, demnitate pur formală, 
deoarece Conferinţa a lucrat numai pe secţiuni”. Mai mult, pentru că trebuia să ajungă 
şi la lucrările Conferinţei Internaţionale a învăţământului de la Geneva, „a trebuit să 
plec de la Paris, unde participam la lucrările Conferinţei asupra suprapopulaţiei univer¬ 
sitare şi şomajului intelectual, şi unde prezentasem un referat. Am lăsat în locul meu, 
ca observator, pe tânărul Eugen Ionescu, şeful serviciului relaţiilor internaţionale din 
direcţia mea de la minister, viitorul dramaturg” (a se vedea C. Kiriţescu, O viaţă, o lume , 
o epocă , Bucureşti, Editura Sport-Turism, 1979, pp. 247, 253). 

plan intelectual sau educativ devenea imposibilă. în rezolvarea problemei şomaju¬ 
lui intelectual, războiul s-a dovedit un paliativ inoportun şi cinic. 

4.4. Universitatea în România Mare: 
origini, structură şi ideologie 

Istoriografia românească a interpretat dezvoltarea universitară ca o latură a dez¬ 
voltării socio-economice a societăţii româneşti. Astfel, unii autori semnalează 
faptul că încă din perioada regulamentară deţinerea unei diplome universitare 
reprezenta condiţia esenţială pentru accederea într-o funcţie oficială în statul 
român 37 . Se omite însă analiza grupului-tinţă, adică a beneficiarilor acestui sistem 
de instrucţie. în schimb, se acreditează ideea că ar fi existat un imbold socio-eco- 
nomic suficient pentru înfiinţarea a două universităţi prin amplul program de 
reforme al lui Alexandru Ioan Cuza, la Iaşi (1860) şi la Bucureşti (1864). în fapt, 
funcţia universităţii era una a pregătirii pentru poziţii elitiste, iar în ce priveşte 
concepţia de dezvoltare datora mult modelului german humboldtian, prin prisma 
laturii sale ştiinţifice. Indiferent de studiile urmate, mai toţi fiii de boieri se îndrep¬ 
tau spre funcţiile administraţiei centrale sau spre cariera politică - un prim motiv 
pentru care studiile juridice erau la mare căutare. Dintre toţi liderii politici dintre 
1866 şi 1914, numai Ion Brătianu urmase Politehnica din Paris. Elita politică 
românească, în special cea care a făcut parte din guvernele româneşti, era formată 
cu precădere din avocaţi, doctori în drept la Paris, fapt valabil atât pentru repre¬ 
zentanţii liberali, cât şi pentru cei ai conservatorilor 38 . 

Evident, nu trebuie omis rolul desantului naţional, un curent specific arealu¬ 
lui sud-est-european, cu atât mai mult cu cât aici se dezvolta un profund proces 
de risorgimento naţional. Din acest punct de vedere, rolul universităţii era acela 
de a sluji naţiunea prin dezvoltarea instrucţiei şi progresul ştiinţei 39 . Tocmai 
aceste motivaţii erau explicite în legea instrucţiunii publice din 5 decembrie 
1864: „...facultăţile formează un institut naţional, în care se vor propune toate 
ramurile ştiinţelor, fără nicio excludere” ; „...în viitor, niciun june nu va mai 
putea fi primit în serviciile publice ale statului, de nu va fi înzestrat cu testimo- 
niile sau diplomele necesare, conform cu natura postului ce va ocupa” 40 . 


37. „Propunerile de acest gen vizau o instituţionalizare foarte exactă a învăţământului de 
grad universitar prin legarea lui atât de stat, cât şi de nevoile dezvoltării societăţii” - 
Vasile Puşcaş, Universitate, societate, modernizare. Organizarea şi activitatea ştiinţifică 
a Universităţii din Cluj, 1919-1940 , Cluj, Editura Eikon, 2003, p. 47. 

38. Mihai Sorin Rădulescu, Elita liberală românească, 1866-1900 , Bucureşti, Editura ALL, 
1998, p. 113. 

39. Vasile Puşcaş, Universitate, societate, modernizare , p. 49. 

40. Apud Lucian Nastasă (ed.), Antisemitismul universitar (1919-1939). Mărturii documen¬ 
tare , Cluj-Napoca, Editura ISPMN Kriterion, 2011, p. 14. , 

4.4.1. Sistemul educaţiei superioare în România interbelică: 
reconfigurări instituţionale şi finalităţi sociale 

Perioada interbelică aduce cu sine o dezvoltare a sistemului de învăţământ 
superior pe toate cele trei laturi: ştiinţific, tehnic şi vocaţional, astfel că în 1936 
în România funcţionau 29 de instituţii de învăţământ superior (a se vedea 
Tabelul 4.6), faţă de 25, numărul instituţiilor care funcţionau în arealul geogra¬ 
fic al României Mari şi înainte de 1914 (dar sub jurisdicţii statale diferite). în 
acest cadru al dezvoltării instituţionale, preocupările legislative pentru armoni¬ 
zarea şi stipularea finalităţilor educaţiei superioare deveneau stringente. Polemica 
perioadei interbelice cu privire la rolul universităţii în societate pleca de la două 
premise, antagonice în epocă: pentru unii universitatea trebuia să cuprindă o 
latură civică (cultivarea democraţiei sau a viziunilor etatist-totalitare), pentru 
alţii doar o latură tehnologică (existând voci care clamau necesitatea renunţării 
la viziunea clasică a universităţii ca loc al cunoaşterii, propunând o orientare 
aplicativă, pragmatică, după modelul american). Pe scurt, universitatea în peri¬ 
oada interbelică trebuia ori să fie spaţiu al conservării şi al stimulării cunoaşte¬ 
rii ştiinţifice, ori să pregătească studenţii pentru practicarea anumitor profesii. 
Ceea ce pare a fi fost doar o dispută complementară, şi anume autonomia 
universitară, reprezintă de fapt esenţa universităţii. Autonomia crescută a univer¬ 
sităţii e specifică modelului german, cultivând spiritul unei republici a savanţilor 
total detaşaţi de societate. Pe de altă parter influenţa majoră a statului în univer¬ 
sitate se traduce printr-o corelare a învăţământului superior cu cererile impuse 
de dezvoltarea economică şi socială. 


Tabelul 4.6. Instituţii de învăţământ superior în România în 1936 


Nr. 

crt. 

Titulatura instituţiei 

Facultăţi/Specializări 

H 

Universitatea Bucureşti 

7: Teologie, Drept, Litere, Ştiinţe, 
Medicină, Farmacie, Medicină veterinară 

2. 

Universitatea Iaşi 

6: Teologie, Drept, Litere, Ştiinţe, 
Medicină, Agronomie 

3. 

Universitatea Cluj 

4; Drept, Litere, Ştiinţe, Medicină 

4. 

Universitatea Cernăuţi 

4: Drept, Litere, Ştiinţe, Teologie 

5. 

Academia de Drept Oradea 

1 : Drept 


Şcoala Politehnică Bucureşti 

6: Construcţii, Mine, Electro-mecanică, 
Industrie, Silvicultură, Aviaţie şi Armament 

7. 

Şcoala Politehnică Timişoara 

2: Electro-mecanică, Mine 

8. 

Academia de Comerţ şi Industrie 
Bucureşti 


9. 

Academia de Comerţ şi Industrie Cluj 



Academia de Studii Agronomice 
Bucureşti 


11- 

Academia de Studii Agronomice Cluj 


















ÎNVĂŢĂMÂNTUL SUPERIOR INTERBELIC 


99 


12. 

Academia de Arhitectură Bucureşti 


13. 

Institutul de Educaţie Fizică Bucureşti 


Total* 

12 

29 


* Totalul ia în calcul doar instituţiile care funcţionau independent în 1935. Astfel, Oradea 
nu mai este cuantificată. 29 reprezintă totalul facultăţilor şi al şcolilor tehnice superioare. 
Sursa: Constantin Kiriţescu, Problema „educaţiei dirijate ”, în Arhiva pentru ştiinţă şi 
reformă socială , anul XIV, 1936, voi. II, pp. 851-852 

Reformele întreprinse în domeniul educaţional interbelic au încercat să trateze 
unitar educaţia ca factor de dezvoltare comunitară şi ca pregătire a forţei de muncă. 
George Antonescu, director al Institutului Pedagogic Român, semnala necesitatea 
racordării principiilor educative şi pedagogice cu realitatea socială pentru a se evita 
căderea educaţiei româneşti în „diletantism periculos” sau chiar în „ştiinţă pură 
lără efecte practice”. Ideile sale necesită o analiză mai atentă, pentru că surprind 
filosofia care a stat la baza reformării şcolii româneşti. Pentru autor pedagogia 
modernă se manifestă prin două direcţii distincte ale actului educativ : idealismul 
pedagogic (care are drept scop formarea omului ca om) şi realismul pedagogic , 
care reprezintă pregătirea omului pentru viaţa practică. în România Mare educaţia 
nu s-a ghidat după niciunul dintre aceste două tipuri de pedagogie. în schimb, s-a 
realizat o „sinteză” între cele două viziuni - idealismul activ , vizibil în reformele 
şcolare din 1924 (pentru ciclul primar) şi 1928 (pentru ciclul secundar) întreprinse 
de Constantin Angelescu. Privit astfel, învăţământul ar avea două ramuri distincte: 
cultura generală (şcoala primară - 4 ani, gimnaziul - 3 ani, liceu, şcoala normală 
sau seminarul - 4 ani şi universitatea); şi cultura profesională (şcoala inferioară 
şi superioară de comerţ, agricultură şi meserii, academia comercială, de agricul¬ 
tură, politehnica etc.). Indiferent de alegerea făcută de elev, punctul de plecare 
comun era şcoala primară unitară , respectându-se „principiul unităţii organice a 
învăţământului şi al liberei circulaţii a culturii” 41 . Din această perspectivă, ofensiva 
culturală , culturalizarea maselor iniţiată de Angelescu în 1924 se înscrie în pro¬ 
cesul mai larg care urmărea ridicarea nivelului economic, politic şi cultural al 
naţiunii române. în această manieră, după votul universal masculin şi împroprie¬ 
tărirea ţăranilor, era rândul învăţământului. Motivaţia legii învăţământului din 1924 
este precisă în acest sens: „Votul obştesc şi împroprietărirea cer democratizarea 
învăţământului, adică răspândirea cât mai largă a culturii în straturile adânci ale 
poporului” 42 . Singurul aspect negativ semnalat ab initio de către G. Antonescu era 
posibilitatea convertirii idealismului activ în idealism contemplativ , mai ales în 
rândul tinerilor şcolari români, pentru care elocinţa, cultura enciclopedică şi rafi¬ 
namentul manierelor se transformă într-un ideal social, moda intelectualului 43 . Din 


41. G.G. Antonescu, Educaţie şi cultură , Bucureşti, Editura Cultura Românească, 1935, p. 56. 

42 . Legea învăţământului din 1924 , apud Ibidem , p. 136. 

43. „Majoritatea tinerilor, cari au terminat studiile şcolare, sunt atât de preocupaţi să-şi 
creeze posibilităţi de viaţă uşoară, care să Ie satisfacă toate capriciile, fără a Ie cere 
vreo sforţare, şi atât de puţin înţelegători pentru idealurile înalte, care cer rriuncă şi 

punct de vedere statistic, efectele acestei reforme a învăţământului care avea ca 
piatră unghiulară a întregului sistem ciclul primar nu au reuşit să estompeze rata 
analfabetismului. în schimb, acel idealism contemplativ începe să se manifeste prin 
creşterea populaţiei studenţeşti imediat după 1919 (a se vedea Tabelele 4.7 şi 4.8). 


Tabelul 4.7. Numărul analfabeţilor din România şi din alte ţări europene 


Rang 

Ţara 

Nivel cifre absolute 

Anul estimării 

1 

România 

9.806.800 

1930 

2 

Italia 

6.948.400 

1931 

3 

Polonia 

5.543.700 

1931 

4 


4.834.700 

1940 

5 

Iugoslavia 

4.464.200 

1931 

6 

Portugalia 

2.948.200 

1940 

7 


1.962.300 

1928 

8 

Bulgaria 

1.457.400 

1934 

9 

Franţa 

1.326.500 

1936 

10 

Cehoslovacia 

479.500 


11 

Ungaria 

466.200 

1941 

12 

Belgia 

402.200 

1930 

13 

Finlanda 

21.900 

1930 

14 



1930 


Sursa: Gheorghe Dobre (coord.), Economia României în context european ., Bucureşti, 
Editura Fundaţiei Ştiinţifice „Memoria Oeconomica”, 1996, p. 117 

Aşadar, România se situa pe primul Ioc în privinţa analfabetismului în Europa 
(în cifre absolute), peste jumătate din populaţia ţării fiind analfabetă. Oarecum 
paradoxal, şi în privinţa numărului de studenţi România se situa pe primele locuri 
ale Europei, devansând state ca Austria, cu o puternică tradiţie universitară. Acest 
aspect nu putea trece neobservat în rândul celor care erau preocupaţi de liniile 
directoare ale învăţământului universitar românesc. 


Tabelul 4.8. Numărul studenţilor în România şi în alte ţări europene în 1938 


1 

Ţara 

Nivel mii persoane 

% din total 

■ 

Franţa 

78.973 

18,5 


Italia 

77.429 

18,2 


Polonia 

49.534 

11,6 

■ 

Spania 

29.249 



România 




Cehoslovacia 

25.684 

6 


Austria 

18.678 


8 

Iugoslavia 

15.505 



sacrificii, încât pare că ar fi fost formaţi pentru a sprijini criza morală, nu pentru a 
lupta contra ei” ( fbidem y p. 162). 

9 

Olanda 

12.592 

3 


Suedia 

12.112 

2,8 

11 

Ungaria 

11.747 

2.8 

12 

Belgia 

11.566 

2,7 

13 

Elveţia 

9.530 

2,2 

14 

Bulgaria 

8.585 

2 

15 

Finlanda 

8.046 

1,9 

16 

Grecia 

7.851 

1,8 

17 

Danemarca 

6.970 

1,6 

18 

Portugalia 

6.182 

1,5 

19 

Irlanda 

5.372 

1,3 

20 

Norvegia 

4.229 

1 

Total 

1 + ... + 5 + ... + 20 

426.323 

100 


Sursa : Gheorghe Dobre (coord.), Economia României în context european , p. 118 


4.4.2. Universitatea Bucureşti în perioada interbelică: analiză statistică 

in vara anului 1927, ca urmare a hotărârii Senatului Universităţii din Bucureşti, 
se înfiinţează Oficiul Universitar, menit a „înfăptui o temeinică politică socială 
studenţească”, prin care universitatea ar fi trebuit să devină o „universitate 
socială” 44 . Secţiile Oficiului Universitar denotă activităţile pe care urma să le aibă 
această instituţie - secţia 1 : Informaţii şi documente privitoare la viaţa universitară 
naţională şi din străinătate; secţia 2 : Asistenţa socială ; secţia 3 : Orientarea de 
studii şi orientarea profesională ; secţia 4 : Anchete, studii şi publicaţii. Chiar în 
primul număr al revistei editate de către Oficiul Universitar, intitulată Călăuza 
studentului , Paul Sterian îşi propune să analizeze un fenomen tot mai îngrijorător, 
cel al suprapopulaţiei universitare. Studiul său de caz are în prim-plan Universitatea 
din Bucureşti, unde creşterea numărului de studenţi după primul război mondial 
fusese remarcabilă şi îngrijorătoare în acelaşi timp: „Avem tot dreptul şi toată 
mândria de a poseda o mişcare universitară care, prin numărul studenţilor, să se 
poată clasa printre primele în lumea întreagă. însă creşterea pripită a populaţiei 
studenţeşti trebuie să ne dea de gândit” 45 . 

Studiul statistic al lui Paul Sterian devine prima încercare de analizare a feno¬ 
menului de „supraaglomerare a universităţilor”. Evoluţia statistică a populaţiei 
studenţeşti din cadrul Universităţii Bucureşti (evoluţia numerică totală, pe sexe, pe 
etnii şi pe confesiuni) merită o atenţie specială din două motive: devine una dintre 
cele mai mari universităţi ale lumii din punctul de vedere al populaţiei universitare 
(Tabelul 4.9) şi în epocă era considerată o universitate naţională (în comparaţie 
cu Cluj, Iaşi sau Cernăuţi, percepute ca universităţi de provincie). 


44. Această instituţie funcţiona pe lângă Rectoratul Universităţii din Bucureşti, Dimitrie 
Guşti fiind iniţiatorul acestui demers şi primul director al instituţiei. 

45. Paul Sterian, Date statistice privitoare la viaţa studenţească între 1864-1928 , în Călăuza 
studentului. Vademecum Academicum 1928-1929 , Oficiul Universitar Bucureşti, Editura 
Cartea Românească, 1928, p. 66. 

Tabelul 4.9. Cele mai mari universităţi din lume în 1924-1926 


Universitatea Paris 

Â 

Universitatea New York 


Universitatea Londra 

: 

Universitatea Bucureşti 

i 


Universitatea Berlin 


Universitatea Boston 


Universitatea Viena 


Universitatea Pittsburg 


Universitatea Madrid _ 9.300 

Universitatea Moscova I 9.100 


Universitatea Varşovia 


Universitatea cehă Praga _ 

Universitatea Buenos Aires _ 7.700 

Universitatea Iowa City 7.500 


Universitatea Miinchen 


Universitatea Riga 6.300 


19 Universitatea Fordham New York 


Universitatea Lvov 6.100 


Universitatea Leipzig _ 

Universitatea Cracovia 


23 | Universitatea Tokyo 


Universitatea Tbilisi 


Universitatea Budapesta 


Universitatea Oxford 


Universitatea Koln 


Universitatea Napoli 


Universitatea Moscova II 


Universitatea Leningrad 


Universitatea Baltimore 


Universitatea Chicago 


Universitatea Cambridge _ 

Universitatea Glasgow 


Universitatea Dorpat ^ 


Universitatea Dorpat (Tartu) 


Sursa : Paul Sterian, Date statistice privitoare la viaţa studenţească între 1864-1928 , p. 57 

Conform statisticii lui Paul Sterian, Universitatea din Bucureşti se situa pe locul 5 
în lume (cu o populaţie studenţească ce o depăşea cu mult pe cea a mai celebrelor 
universităţi Oxford sau Cambridge) şi pe primul loc în Europa Centrală şi de Est 
(depăşind cu mult universităţile din Viena, Berlin, Budapesta sau Moscova). E drept 

i .1 Iluxul ascendent spre studiile universitare devine tot mai vizibil după primul 
i.v/boi mondial, fiind o caracteristică mondială (Tabelul 4.10). în schimb, România 
depăşea cu mult media de studenţi pe universitate. Problema suprapopulatei uni¬ 
versitare din România capătă accentele vizibile ale unei supraaglomerări, care pune 
Im îndoială atât capacitatea logistică a desfăşurării actului educaţional (laboratoare, 
li de studiu, biblioteci etc.), a asigurării unui confort cotidian (cămine, cantine 
de.), cât şi, mai ales, a calităţii actului educaţional, în contextul în care numărul 
profesorilor universitari din România era foarte mic. 


Tabelul 4.10. Dezvoltarea universităţilor şi creşterea populaţiei studenţeşti 
în diferite ţări în 1921-1926 


Ţări 

Nr. 

universităţilor 

Nr. studenţilor 

Nr. stud./univ. 

Nr. stud./l milion 
locuitori 

(■ermania 

23 

74.000 

3.217 

1.137 

Rusia 

24 

72.000 

3.000 

500 

Anglia 

16 

54.000 

3.375 

1.260 

Franţa 

17 

53.000 

3.117 

1.360 

Italia 

25 

31.000 

1.240 

763 

Polonia 

7 

27.000 

3.857 

1.070 

Spania 

11 

26.000 

2.363 

1.200 

Japonia 

31 

25.100 

809 

443 

România 

4 

21.000 

5.250 

1.300 

Cehoslovacia 

4 

15.000 

3.750 

1.100 

Austria 

4 

12.000 

3.000 

1.850 

Iugoslavia 

3 

10.000 

3.333 

830 

Ungaria 

5 

10.000 

2.000 

1.250 

Belgia 

5 

10.000 

2.000 

1.270 

Elveţia 

7 

7.800 

1.114 

1.960 

Suedia 

5 

7.300 

1.460 

1.215 

Australia 

6 

7.300 

1.216 

1.215 

Olanda 

6 

6.900 

1.150 

950 

Bulgaria 

2 

4.400 

2.200 

860 

Danemarca 

1 

4.000 

4.000 

1.180 

Portugalia 

3 

3.600 

1.200 

600 

Irlanda 

3 

3.100 

1.033 

1.030 

Norvegia 

1 

3.000 

3.000 

1.070 


Sursa : Paul Ster ian, Date statistice privitoare la viaţa studenţească între 1864-1928 , p. 59 


Populaţia studenţească a Universităţii Bucureşti cunoaşte până în anul 1915 o 
creştere graduală (o medie de 50-100 de studenţi pe an pentru intervalul 1901-1915), 
urmată de o scădere bruscă provocată de participarea României la primul război 
mondial. Dacă pentru intervalul 1918-1922 creşterea se poate explica prin promo¬ 
ţiile succesive ale căror studii secundare sau superioare au fost întrerupte de război, 
după 1923 evoluţia nu mai găseşte decât explicaţii socio-culturale, „emanciparea 
completă a ţărănimii” fiind una dintre acestea. Calcularea indicelui de creştere este 

făcută de către Paul Sterian luând ca reper anul 1915 (Tabelul 4.11). Totuşi, ca urmare 
a schimbărilor politice pe care România le-a suferit după 1918, reperul ar trebui să 
fie anul 1925 (15 698 = 100). Din punct de vedere statistic, anul 1925 reprezintă 
primul an „normal”, cel al decantării studenţilor din punctul de vedere al promoţiei 46 , 
începând cu acest an se observă că indicele de creştere a evoluat astfel: 1927 - 132%, 
1929 - 146%, 1932 - 101%, 1935 - 103%, 1938 - 75%, 1940 - 74%. Paradoxal, 
evoluţia nu mai apare drept evoluţie, ci drept regres. Dacă pentru anii 1928 şi 1929 
creşterea numărului studenţilor se explică prin desfiinţarea clasei a opta din învăţă¬ 
mântul secundar 47 , în anul 1932/1933 este evidentă scăderea numărului de înscri¬ 
eri, cel mai probabil ca urmare a crizei economice. Iar pentru anul 1935 numărul 
mic de studenţi se explică prin reintroducerea clasei a opta în învăţământul secun¬ 
dar. Totuşi, trendul descendent de după 1935 găseşte şi o explicaţie de ordin 
demografic. Promoţiile din intervalul 1935/1936-1938/1939 din învăţământul supe¬ 
rior corespund din punct de vedere al natalităţii intervalului 1916-1919 când, din 
cauza războiului şi a epidemiilor provocate de asistenţa medicală precară, natali¬ 
tatea a avut un nivel scăzut, în timp ce mortalitatea infantilă era destul de ridicată. 
Statisticile cuprind doar pierderile din Vechiul Regat, unde se estimează că ar fi 
murit peste 400 000 de nou-născuţi. Coroborat cu cei 250 000 de militari şi 430 
000 de civili morţi, rezultă un deficit total de 14% faţă de populaţia antebelică 48 . 


Tabelul 4.11. Evoluţia populaţiei studenţeşti la Universitatea din Bucureşti, 
1901-1940. Indicele calculat in funcţie de anul 1915 (4 380 = 100) 


înainte de război 

După război 

| Anul 

Nr. total 

Nr. indice 

Anul 

Nn total 

Nn indice 


3.966 


1921 

8.953 

203 

1902 

3.765 

85 

1922 

9.835 

224 

1903 

4.012 

91 

1923 

11.092 

252 

1904 

3.925 

89 

1924 

12.905 

291 

1905 

4.307 

97 

1925 

15.698 

356 


4.367 

99 

1926 

18.090 

434 


3.884 

88 

1927 

20.385 

482 


3.487 

79 

1928 

22.019 



3.392 

77 

1929 


524 

1910 

3.147 

71 



443 

1911 

3.224 

73 

1931 

17.788 

9 

1912 

3.267 

74 

1932 

15.636 

356 

1913 

3.489 

79 

1933 

18.203 

415 

1914 

3.450 

78 

1934 

■■BSggl 

393 

1915 

4.380 

100 

1935 


372 


46. în 1924-1925, nu mai avem în acelaşi an de studiu mai multe promoţii, aşa cum s-a 
întâmplat între 1918 şi 1924. 

47. Din această cauză, în 1928 s-au prezentat la înscriere două serii de candidaţi - bacalau¬ 
reaţii cu 7 clase şi cei cu 8 clase. 

48. B. Murgescu, România şi Europa , p. 222. 

1916 

2.701 

61 

1936 

14.338 

327 

1917 

2.903 

66 

1937 

14.276 

325 

1918 

6.272 

142 

1938 

11.806 

269 

1919 

7.563 

172 

1939 

11.289 

257 


7.155 

163 


11.722 

267 


Sursa : Paul Sterian, Date statistice privitoare la viaţa studenţească între 1864-1928 , p. 49 ; 
Anuarul Universităţii din Bucureşti 1921/1922-1940/1941 

Evoluţia pe sexe a populaţiei studenţeşti din Universitatea Bucureşti atestă 
fenomenul de „emancipare a femeilor”. De la „marile absente ale istoriei”, cum 
îşi intitula Nicolae Iorga o conferinţă susţinută în 1905, femeile devin tot mai 
prezente în viaţa socio-culturală a României Mari. Totuşi, statutul femeilor - şi în 
sistemul educaţional - rămânea unul de „inegale ale egalilor” (Mihaela Miroiu). 
Prezenţa crescută a femeilor în universităţile româneşti devine tot mai vizibilă odată 
cu anul universitar 1927-1928. Până în 1940, ponderea femeilor în populaţia stu¬ 
denţească bucureşteană oscilează între un sfert şi o treime din total, la prima vedere 
ca urmare a schimbărilor survenite la nivelul societăţii româneşti, care acorda un 
rol tot mai important potenţialului feminin. Şi aceasta chiar dacă din punct de 
vedere politic femeile erau lipsite aproape complet de drepturi, iar previziunile 
unei emancipări economice păreau destul de restrânse. Dar, analizate în detaliu, 
datele statistice relevă limitele acestei emacipări. Spre exemplu, investiţia intelec- 
(uală a familiilor româneşti în femei era destul de restrânsă ca efort financiar. 
Prezenţa lor este majoritară în cadrul Facultăţilor de Litere la toate cele patru 
universităţi româneşti, unde studiile erau cel mai puţin costisitoare, financiar vor¬ 
bind. La fel de adevărat este că la secţiile de farmacie femeile depăşeau procentual 
bărbaţii, deşi aici costurile şcolarizării erau mai ridicate. Oricum, acest trend 
creiona o puternică divizare pe principii sexiste a pieţei muncii, femeile urmând 
a activa în domenii „destinate” lor: educaţie, sănătate, asistenţă socială. Până la 
urmă, educaţia în sine devenea o formă de a perpetua supremaţia bărbatului în 
toate sectoarele vieţii sociale. în ciuda acestor „neajunsuri” (percepute ca atare şi 
ca urmare a unei analize retrospective), trebuie precizat că în epocă prezenţa 
femeilor în universităţi a fost percepută ca un semn al progresului, care a avut 
darul de a revoluţiona conştiinţele, pe lângă numeroasele animozităţi provocate mai 
ales în rândul profesorilor. 


Tabelul 4.12. Evoluţia populaţiei studenţeşti la Universitatea 
Bucureşti pe sexe, 1901-1940 


Anul universitar 

Total studenţi 

Studenţi 

Studente 

Studente% 

1901-1902 

3.966 

3.699 

297 

7% 

— 

3.765 

3.467 

298 

7.9% 

E— 

4.012 

3.718 

294 

7.3% 

1904-1905 

3.925 

3.655 

270 

6,9% 

1905-1906 

4.307 

3.907 

337 

7,9% 

1906-1907 

4.367 

4.063 

304 

7% 

1907-1908 

3.884 

3.611 

273 

7% 

1908-1909 

3.487 

3.175 

303 

8,9% 

1909-1910 

3.392 

2.960 

438 

12% 

1910-1911 

3.147 

2.716 

431 

13% 

1911-1912 

3.224 

2.686 

538 

16,9% 

1912-1913 

3.267 

2.783 

484 

14,9% 

1913-1914 

3.489 

2.992 

497 

14% 

1914-1915 

3.450 

2.804 

546 

16% 

1915-1916 

4.380 

- 

- 

- 

1916-1917 

2.701 

- 

- 

- 

1917-1918 

2.903 

- 

- 

- 

1918-1919 

6.272 

- 

- 

- 

1919-1920 

7.563 

- 

- 

- 

1920-1921 

7.155 

- 

- 

- 

1921-1922 

8.953 

- 

- 

- 

1922-1923 

9.853 

- 

- 

- 

1923-1924 

11.092 

- 



1924-1925 

12.905 

10.081 

2.824 

21,9% 

1925-1926 

15.698 

11.861 

3.837 

24,4% 

1926-1927 

18.090 

13.329 

4.761 

26,3% 

1927-1928 

20.385 

14.423 

5.962 

29,2% 

1929-1930 

22.972 

15.777 

7.195 

31,3% 

1930-1931 

19.445 

14.379 

5.066 

26% 

1931-1932 

17.788 

13.168 

4.620 

26% 

1932-1933 

15.636 

11.343 

4.293 

27,4% 

1933-1934 

18.203 

13.074 

5.129 

28,1% 

1934-1935 

17.255 

- 

- 

- 

1935-1936 

16.320 

11.609 

4.711 

28,8% 

1936-1937 

14.338 

10.210 

4.128 

28,7% 

1937-1938 

14.276 

10.338 

3.938 

27,5% 

1938-1939 

11.806 

8.429 

3.377 

28,6% 

1939-1940 

11.289 

8.011 

3.278 

29% 

1940-1941 

11.722 

8.435 

3.287 

28% 


Sursa: Paul Sterian, Date statistice privitoare la viaţa studenţească între, 1864-1928 , p. 51; 
Anuarul Universităţii din Bucureşti 1921/1922-1940/1941. 


Tabelul 4.13. Numărul de studenţi la Universitatea Bucureşti , 
1915/1916-1941/1942. Evoluţia pe facultăţi 



Facultatea 

Total 

An 

Drept 

Litere 

Ştiinţe 

Medicină 

Farmacie 

Teologie 

Med. Vet. 


1915/16 

2622 

523 

219 

715 

70 

231 

0 

4380 

1916/17 

2556 

127 

18 

0 

o " 1 

0 

0 

2701 

1917/18 

2556 

129 

0 

181 

37 

0 

0 

2903 

1918/19 

3576 

634 

750 

1117 

88 

255 

46 

6466 

1919/20 

3996 

757 

807 

1531 

119 

258 

10 

7478 

1920/21 

4224 

793 

856 

1729 

157 

268 

101 

7155 

(921/22 

4711 

fim 


1565 

195 

401 

121 


1922/23 

5091 

1419 

1142 

1418 

162 

443 

160 


1923/24 





652 

478 


11092 

1924/25 



1552 


197 

772 

201 

12905 

1925/26 



■H3 


667 

652 

189 

15698 

1926/27 


■SEi 



667 

1012 

228 

18090 

1927/28 

7762 

6424 

2280 

HE3Z3 

797 

1206 

300 

20385 

1928/29 

8463 

6652 

3094 


769 


333 

22018 

1929/30 


6752 



995 


326 

22972 

1930/31 

9693 

3133 

3011 

858 

948 


389 

19445 

1931/32 

8862 

2361 

3112 


992 

953 

427 

17778 

1932/33 

6825 

2611 

2931 

HHEH33 

963 

806 

u> 

00 

15636 

1933/34 

8858 

3524 

2650 


835 

874 

432 

18203 

1934/35 



2300 


1192 

668 

432 

17225 

1935/36 




987 

1048 

828 

401 

16320 

1936/37 





826 

840 

406 

14338 

1937/38 

6626 

3035 

1574 

1215 

540 

841 

445 

14276 

1938/39 

5075 

2519 

1104 

1148 

568 

967 

425 

11806 

1939/40 

5310 

1771 

927 

1283 

602 

977 

419 

11289 

1940/41 

5483 

1656 

800 

1605 

766 

988 

424 

11722 

1941/42 

5361 

1534 

674 

1695 

1002 

896 

474 

11636 


Nursa: Anuarul Universităţii din Bucureşti 1920/1921-1940/1941. Pentru anii 1915/1916-1919/1920 
şi 1941/1942, datele au fost extrase din Adina Berciu-Drăghicescu (ed.), Istoria Universităţii din 
Bucureşti . Documente 1864-1972 , Bucureşti, Editura Universităţii din Bucureşti, 2008, p. 257. 


Tabelul 4.14. Studenţii Universităţii Bucureşti, 1925/1926-1940/1941 
repartizaţi după naţionalitate 


An 

Români 

Unguri 

Germani 

Evrei 

Alţii 

Total 

1925/26 

12.678 

26 

56 

2.521 

417 

15.698 

1926/27 

- 

- 

- 

- 

- 

18.090 

1927/28 

17.161 

40 

110 

2.502 

572 

20.385 

1928/29 

18.733 

64 

159 

2.565 

497 

22.018 

1929/30 

19.402 

75 

132 

2.773 

590 

22.972 

1930/31 

16.162 


143 

2.664 

394 

19.445 

1931/32 

14.186 

98 

130 

2.673 

691 

17.778 

1932/33 

12.464 

53 

88 

2.441 

590 

15.636 

1933/34 

15.007 

69 

101 

2.516 

510 

18.203 

1934/35 

- 

- 

- 

- 

- 

17.225 

1935/36 

13.827 

116 

174 

1.793 

410 

16.320 

1936/37 

11.642 

96 

128 

1.340 

732 

14.338 

1937/38 

12.179 

65 

134 

1.172 

726 

14.276 

1938/39 

10.768 

39 

60 

612 

327 

11.806 

1939/40 

10.200 

55 

90 

636 

308 

11.289 

1940/41 

11.262 

18 

68 

0 

374 

11.722 


Sursa: Anuarul Universităţii din Bucureşti 1925/1926-1940/1941. 

Repartizarea studenţilor pe naţionalităţi atestă faptul că elementul românesc era 
majoritar în universitatea din capitală, variind de la 82,5% în anul 1924/1925, 
până la 81,3% în anul 1934/1935, pentru ca în anul 1939/1940 să ajungă la 90,3%, 
ca urmare a legislaţiei antisemite adoptate după 1938. Dacă prezenţa ungurilor şi 
a germanilor (am inclus aici saşii, şvabii şi germanii) este foarte scăzută (prezenţa 
lor este mai consistentă la Universitatea din Cluj), în schimb evreii au dat cel mai 
mare număr de studenţi neromâni la Universitatea din Bucureşti. De exemplu, în 
anul universitar 1925/1926, evreii reprezintă 16,5% din totalul studenţilor înscrişi 
şi 83,5% din totalul studenţilor neromâni înscrişi. în 1929/1930 (anul de vârf al 
populaţiei studenţeşti la Universitatea din Bucureşti), evreii reprezintă 12,1% din 
totalul general şi 77,7% din totalul studenţilor neromâni, procente apropiate de 
cele din anul 1935/1936 (11% din total şi 72% din totalul studenţilor neromâni), 
în fine, în 1939/1940, numărul evreilor scade considerabil, reprezentând 5,6% din 
total şi 58,4% din totalul studenţilor neromâni. O prezenţă interesantă printre 
studenţii străini la Universitatea din Bucureşti o reprezintă studenţii bulgari, care 
urmează cu precădere cursurile facultăţilor de medicină veterinară şi de agronomie. 

4.4.3. Repartizarea geografică a studenţilor Universităţii din Cluj 

Prezentarea originii geografice a studenţilor din universităţile româneşti interbelice 
reprezintă un mecanism statistic care poate releva două aspecte esenţiale : migra- 
ţia internă a studenţilor spre anumite centre universitare şi amploarea „importuri¬ 
lor” de studenţi din ţări limitrofe României sau chiar mai îndepărtate. Redesenarea 
hărţii politice a Europei şi mai ales a celei Centrale şi Sud-Estice a afectat proce¬ 
sul de migraţie studenţească, în condiţiile în care centrele universitare „imperiale” 
(Viena, Budapesta, Berlin, Paris etc.) sunt tot mai mult concurate de universităţile 
„naţionale”, din capitala fiecărui stat succesoral. Aşa ar trebui interpretată înfiin¬ 
ţarea anumitor universităţi, cum este cazul celei româneşti de la Cernăuţi. Motivaţia 
centrală era dorinţa autorităţilor române de a evita o „hemoragie” studenţească 
spre centre mai apropiate geografic de Bucovina şi cu o tradiţie universitară mult 
mai bogată. Aici, populaţia studenţească bucovineană avea de ales între Iaşi şi 
Cluj, dar şi între Lvov şi Cracovia. Iar dacă aducem în discuţie şi diversitatea 
etnică a acestei regiuni, în care românii deţineau doar o majoritate relativă, uni¬ 
versitatea îşi asuma inevitabil funcţia de reper al românismului. 

Din păcate, statisticile universitare nu pun un mare accent pe acest tip de radio¬ 
grafiere a studenţilor. Universitatea din Bucureşti nu prezintă în niciunul din anuarele 
sale interbelice provenienţa geografică a studenţilor, deşi era cel mai important 
centru universitar românesc. Nici Universitatea din Iaşi nu este mai generoasă, rea¬ 
lizând doar pentru trei ani de studiu o astfel de statistică. în schimb. Universitatea 
din Cluj acordă un rol important sublinierii originii geografice a studenţilor. O expli¬ 
caţie pentru atenţia acordată aici ar putea fi continuarea unor practici din perioada 
dualismului austro-ungar, când universităţile imperiale urmăreau „traseele geogra¬ 
fice” ale studenţilor, în vederea contabilizării schimburilor interregionale. Oricum, 
din rapoartele anuale ale rectorilor celor trei centre universitare - Iaşi, Cluj, 

Cernăuţi repartizarea geografică a studenţilor atestă că acestea nu şi-au depăşit 
siatutul de universităţi de provincie. Şi, deşi este doar o supoziţie, se poate afirma 
că Universitatea din Bucureşti era în mare parte un centru universitar „naţional”. 


Tabelul 4.15. Originea geografică a studenţilor Universităţii 
din Cluj, 1923/1924-1938/1939 


An 


Străinătate 

Total 


V. Regat 

Transilvania 

Basarabia 

Bucovina 

Iugoslavia 

Ungaria 

Altele 

Total 

1923/24 

193 

1.609 

80 

27 

15 

19 

24 

1.967 

1924/25 

233 

1.749 

99 

30 

16 

16 

32 

2.175 

1925/26 

201 

1.900 

84 

25 

24 

17 

46 

2.297 

1926/27 

270 

2.147 

43 

20 

8 

32 

34 

2.554 

1927/28 

235 

2.335 

54 

20 

14 

42 

41 

2.741 

1928/29 

423 

2.398 

53 

21 

15 

48 

63 

3.021 

1929/30 

532 

2.959 

45 

20 

40 

68 

55 

3.719 

1930/31 

542 

3.243 

42 

39 

45 

83 

70 

4.064 

1931/32 

549 

3.228 

43 

38 

30 

74 

78 

4.040 

1932/33 

585 

3.601 

47 

45 

40 

71 

80 

4.469 

1933/34 

- 

. 



- 

- 


4.445 

1934/35 

681 

3.235 

72 

60 

31 

111 

110 

4.300 

1935/36 

613 

2.617 

69 

55 

29 

87 

109 

3.579 

1936/37 

628 

2.244 

60 

24 

20 

97 

118 

3.191 

1937/38 

643 

2.191 

57 

23 

25 

93 

123 

3.155 

1938/39 

676 

2.137 

43 

23 

22 

91 

102 

3.094 


Sursa: Anuarul Universităţii „Regele Ferdinand I” Cluj 1924/1925-1938/1939 

Revenind la repartiţia geografică a studenţilor Universităţii clujene în perioada 
interbelică, câteva remarci se desprind inevitabil. Mai întâi, caracterul provincial 
al acestei universităţi, studenţii originari din Transilvania având o pondere care 
oscilează între două treimi şi trei sferturi din totalul populaţiei studenţeşti. Dar 
dacă în anul universitar 1927/1928 studenţii originari din Transilvania reprezentau 
85,2% din totalul de 2 741, după acest an trendul devine unul constant descendent, 
astfel încât în 1938/1939 ardelenii erau 69,1% din 3 094 de studenţi. în schimb, 
evoluţia procentuală a studenţilor originari din Vechiul Regat este tocmai inversă : 
în 1927/1928 reprezentau doar 8,57%, pentru ca în 1938/1939 să ajungă la 21,8 % 49 . 
O altă caracteristică : numărul populaţiei studenţeşti nu este afectat de criza eco¬ 
nomică, aşa cum s-a întâmplat la Universitatea din Bucureşti. în schimb, după 
1935 scăderea devine tot mai vizibilă, probabil cauzată de un spor demografic 


49. Studenţii originari din Bucovina şi Basarabia, cumulat, au reprezentat între 5,93% 
(1924/1925) şi 2,13% (1938/1939), numărul restrâns fiind determinat de distanţa 
foarte mare (cazul Basarabiei) sau de proximitatea altei universităţi (cazul Bucovinei). 
Universitatea din Cluj are printre cei mai mulţi studenţi veniţi din străinătate pentru 
studii, în anul 1937/1938 atingându-se cel mai mare procent de străini: 7,64% din 
totalul de 3 155 (241 de studenţi străini). 

negativ în timpul primului război mondial 50 , dar şi de comasarea învăţământului 
universitar farmaceutic la Bucureşti în 1934. 

4.4.4. Studenţii „umanişti” şi „medicinişti” din Cluj: 
origine socială şi reuşită universitară 

Doar pe baza foilor matricole ale Facultăţilor de Litere-Filosofîe şi de Medicină se 
pot surprinde originea socială a corpului studenţesc, vârsta studenţilor la admitere, 
centrele urbane în care au urmat cursurile învăţământului secundar şi ponderea 
„reuşitei universitare” (prin aceasta înţelegând procentul celor care obţin titlul de 
licenţiat sau doctor din totalul celor înscrişi în acelaşi an). Anii universitari supuşi 
acestei analize au fost stabiliţi pornind de la următoarele criterii: 1924/1925 - pri¬ 
mul an universitar interbelic „normal”, 1929/1930 şi 1932/1933 - debutul şi sfâr¬ 
şitul crizei economice, 1935/1936 - revenirea la sistemul secundar de opt clase şi 
primul an în care Ministerul Instrucţiunii Publice decide limitarea numărului de 
studenţi; în fine, 1937/1938 - ultimul an academic al unui regim politic democratic. 

Centrarea analizei pe eşantionul studenţilor Facultăţilor de Litere-Filosofie şi 
Medicină a plecat de la următoarele premise sociologice: 1. Dacă Facultatea de 
Litere-Filosofie poate fi văzută ca o linie de studii permisivă, în schimb Medicina 
este o disciplină dură şi impune un efort intelectual de lungă durată (6 ani de studii, 
faţă de 3-4 ani de studii la litere-filosofie); 2. între studenţii celor două facultăţi 
exista mai mult ca sigur o diferenţiere de ordin economic, având în vedere că taxele 
universitare la Medicină erau de trei sau chiar de patru ori mai mari decât la Litere 
(la secţia de Farmacie, anii de licenţă erau precedaţi de un stagiu de practică de 2 ani 
într-o farmacie de stat sau particulară); 3. Finalitatea economică a studiilor era total 
diferită : Literele puteau oferi o carieră în aparatul administrativ, în timp ce Medicina 
era o profesiune cu precădere liberală în România interbelică. 

Evoluţia pe sexe a studenţilor înscrişi la litere-filosofie la Cluj 51 în anii univer¬ 
sitari mai sus menţionaţi relevă o cvasiparitate (1924/1925 - 71 bărbaţi şi 73 femei; 
1929/1930 - 107 bărbaţi şi 110 femei; 1932/1933 - 108 bărbaţi şi 126 femei; 
1935/1936 - 49 bărbaţi şi 25 femei; 1937/1938 - 79 bărbaţi şi 74 femei). Deşi 
prezenţa feminină e superioară chiar în ultimul an al crizei economice, totuşi în 
1935/1936 ponderea ei scade la aproximativ o treime din totalul studenţilor înscrişi 
în anul I. Acest aspect îşi găseşte o explicaţie parţială în reintroducerea clasei a 
opta în învăţământul secundar în anul şcolar 1934/1935, când numărul total al 


50. Studenţii din intervalul 1934-1938 reprezintă tineri născuţi cu precădere între 1914 
şi 1918. 

51. Date prelucrate din SJAN Cluj, Fond Universitatea Cluj , dosar 427-433 (Facultatea 
de Litere şi Filosofie. Registru matricol nr. 800-3600). Condiţiile de înscriere şi durata 
studiilor de licenţă la Litere-Filosofie Cluj: în 1924/1925 - 3 ani licenţă ; 1929/1930, 
1932/1933 - înscrierea se face pe baza diplomei de bacalaureat, iar durata studiilor este 
de 4 ani (primul este anul preparator); 1935/1936 şi 1937/1938 - dispare titulatura de 
an preparator, dar durata studiilor de licenţă rămâne de 4 ani. Bacalaureatul reprezintă 
criteriu de admitere. 

absolvenţilor la nivel naţional a fost de 5 023, faţă de 11 564 în 1933/1934. Pe 
lângă acest decalaj, se constată o rată scăzută de promovabilitate la bacalaureat, 
ile 32,5% în 1935 (1 633 de bacalaureaţi), faţă de 46,3% în 1934 (5 364 de 
bacalaureaţi) 52 . Deşi nu există o confirmare statistică în această privinţă, probabil 
că rata de promovabilitate a bacalaureatului a fost inferioară la femei. 


Tabelul 4.16. Facultatea de Litere şi Filosofie Cluj . 
Evoluţia pe sexe a studenţimii înscrisă în anul I de studii 



1924-1925 

1929-1930 

1932-1933 

1935-1936 

1937-1938 

Femei 

73 

110 

126 

25 

74 

Bărbaţi 

71 

107 

108 

49 

79 

lotal 

144 

217 

234 

74 

153 


Originea socială a studenţilor confirmă ipoteza că la Litere-Filosofie pre¬ 
dominau ruralii (1924/1925 - 76 rurali şi 68 urbani; 1929/1930 - 131 rurali, 
85 urbani şi 1 neprecizat; 1932/1933 - 120 rurali, 104 urbani şi 10 neprecizaţi; 

1935/1936 - 39 rurali, 32 urbani şi 3 neprecizaţi; 1937/1938 - 79 rurali, 70 urbani 
şi 4 neprecizaţi). Bărbaţii reprezintă 60-70% dintre cei proveniţi din mediul rural, 
in timp ce femeile reprezintă mai mult de 50% dintre studenţii proveniţi din 
mediul urban. 


Tabelul 4.17. Originea socială a studenţilor înscrişi în anul I 
de studii la Litere-Filosofie Cluj 


Mediu social 

1924-1925 

1929-1930 

1932-1933 

1935-1936 

1937-1938 

Urban 

68 

85 

104 

32 

70 

Rural 

76 

131 

120 

39 

79 

Neprecizat 

0 

1 

10 

3 

4 

Total 

144 

217 

234 

74 

153 


Din punct de vedere etnic, românii reprezintă în toţi aceşti ani 75-80% din 
studenţii cu origine rurală, în timp ce ponderea românilor în totalul studenţilor 
este de 50-60%, urmaţi de maghiari (10-25%), germani (5-10%) şi evrei (5-10%). 
Hinterlandul de recrutare a studenţilor este format din Transilvania, Banat şi 
Crişana-Maramureş (60-70% din totalul studenţilor). Cât despre studenţii străini, 
cei mai mulţi sunt cei din Ungaria sau Cehoslovacia. Dar, având în vedere că ei 
sunt cu precădere de etnie maghiară şi sunt născuţi înainte de 1918 (adică, din 
punct de vedere administrativ, în Austro-Ungaria), e dificil să fie încadraţi într-o 
anumită categorie, fapt ce alterează eşantionul sociologic al studenţilor străini. Cel 
mai probabil, aceşti studenţi erau copiii unor familii maghiare care au ales să 


52. A se vedea Anuarul statistic al României pe anii 1937-1938 , Bucureşti, Institutul Central 
de Statistică, pp. 244-245. 

rămână în România după 1918 sau tineri evrei care au venit la studii în România 
din cauza legislaţiei universitare antisemite din Ungaria. Oricum ar fi, titulatura 
„studenţi străini” pare inadecvată. 

Repartizaţi pe grupe de vârstă, cei mai numeroşi sunt studenţii de 18-21 de ani 
(60-70%), singurul an în care ponderea lor scade sub această medie fiind 1935/1936, 
din cauza mutaţiilor din învăţământul secundar prezentate mai sus. Grupa de vârstă 
22-25 de ani reprezintă 10-25%, iar cei peste 25 de ani - între 8 şi 15%. 


Tabelul 4.18. Studenţii înscrişi în anul I la Facultatea de Litere-Filosofie 
din Cluj pe grupe de vârstă 


An univ. 

18-21 ani 

22-25 ani 

peste 25 ani 

neprecizat 

Total 

1924-1925 

60,42% 

25,69% 

13,89% 

0,00% 

100,00% 

1929-1930 

73,73% 

17,05% 

8,76% 

0,46% 

100,00% 

1932-1933 

74,36% 

12,82% 

8,55% 

4,27% 

100,00% 

1935-1936 

52,70% 

29,73% 

14,86% 

2,70% 

100,00% 

1937-1938 

71,90% 

15,03% 

10,46% 

2,61% 

100,00% 


Rata de finalizare a studiilor se apropie de cea la nivel naţional, adică 45-50% 
(din 144 studenţi înscrişi în 1924/1925, au obţinut licenţa 67; din 217 studenţi 
înscrişi în 1929/1930 - 116 licenţiaţi; din 234 studenţi înscrişi în 1932/1933 - 
119 licenţiaţi; din 74 studenţi înscrişi în 1935/1936 - 34 licenţiaţi; şi din 153 studenţi 
înscrişi în 1937/1938 - 46 licenţiaţi). Scăderea abruptă a ponderii licenţiaţilor în 
totalul celor înscrişi în anul universitar 1937/1938 se explică prin mutaţiile geo- 
politice din vara anului 1940 (care au determinat refugiul Universităţii clujene la 
Sibiu). Mulţi dintre aceşti studenţi renunţă la studii, ceea ce explică nuinărul mare 
de exmatriculaţi din cauza neprezentării la cursuri (77 de exmatriculări, dintre care 
foarte multe au fost operate în 1948, când deja se aplica o nouă legislaţie univer¬ 
sitară impusă de regimul comunist). Oricum, ponderea femeilor licenţiate în 
totalul licenţiaţilor o depăşeşte pe cea a femeilor în totalul înscrişilor, în timp ce 
ponderea rural-urban între studenţii înscrişi şi cei licenţiaţi se păstrează. Ca origine 
geografică, peste 80% dintre licenţiaţi sunt originari din Transilvania, Banat şi 
Crişana-Maramureş, în timp ce mulţi dintre studenţii retraşi sau exmatriculaţi erau 
originari din provinciile româneşti extracarpatice şi/sau cu origine rurală, pentru 
care efortul financiar al studiilor probabil că a fost mult peste aşteptări. 


Tabelul 4.19. Reuşita universitară a studenţilor înscrişi în anul I 
la Facultatea de Litere-Filosofie din Cluj 


An înscriere 

Licenţiaţi 

Exmatriculaţi 

Retraşi 

Decedaţi 

Altele 

Total 

1924-1925 

67 

30 

44 

2 

1 

K3 

1929-1930 

116 

83 

13 

4 

1 


1932-1933 

119 

74 

39 

1 

1 

234 

1935-1936 

34 

31 

6 

0 

3 

74 

1937-1938 

46 

77 

24 

0 

6 

153 


în privinţa originii sociale a studenţilor de la Medicină 53 , aici predomină „urba¬ 
nii” (1935/1936 - 83 urban şi 64 rural; 1937/1938 - 102 urban şi 89 rural). Dintre 
■ludenţii „rurali”, peste 50% sunt români (în 1935/1936 din 64 rurali - 36 sunt 
minâni, iar în 1937/1938 din 89 rurali - 59 sunt români), în timp ce în 1937/1938, 
din 102 „urbani” 50 sunt români şi 41 - maghiari, germani sau evrei. Ponderea 
Icineilor se apropie de ponderea femeilor în totalul corpului studenţesc la nivel 
naţional (1935/1936 - 15 femei din 133 de studenţi, adică cca 12% ; 1937/1938 - 
19 femei din 200 studenţi, cca 25%). De semnalat că ponderea scăzută a femeilor 
m anul 1935/1936 (12%) coincide cu situaţia de la Litere-Filosofie în acelaşi an 
(cca 30%, media interbelică fiind de cel puţin 50% la aceasta din urmă). Aceste 
similitudini converg spre ipoteza unui număr foarte mic de femei bacalaureate în 
acel an. în schimb, la secţia de Medicină originea geografică a studenţilor este 
mult mai diversă: cca 50% din studenţi sunt din teritoriul intracarpatic, iar cca 
20% din străinătate, în special din Bulgaria (1935/1936 - din 148 de studenţi 71 
sunt din Ardeal, Banat şi Crişana-Maramureş, în timp ce 27 din străinătate; 
1937/1938 - din 200 de studenţi 94 sunt din Ardeal, Banat şi Crişana-Maramureş, 
in timp ce 44 sunt din străinătate). 

Faptul că pentru tineri Medicina reprezenta o decizie bine articulată şi probabil 
luată încă din timpul studiilor secundare este vizibil în ponderea covârşitoare a 
grupei de vârstă 18-21 de ani a studenţilor înscrişi: 1935/1936 - 121 de studenţi 
din 148; 1937/1938 - 155 studenţi din 200 (cca 80%). Oricum, faptul că grupa 
dc vârstă 18-21 prevalează atât la Litere-Filosofie, cât şi la Medicină-Farmacie (şi 
se situează pe un trend ascendent) confirmă ideea că ecartul temporal dintre fina¬ 
lizarea studiilor medii şi înscrierea la facultate devine tot mai mic. Altfel spus, 
sludiile superioare sunt percepute ca etapă necesară a completării investiţiei edu¬ 
caţionale (care în epocă nu era nicidecum percepută ca o etapă obligatorie). 


Tabelul 4.20. Studenţii înscrişi în anul l la Facultatea de Medicină-Farmacie 
din Cluj, pe grupe de vârstă 


An univ. 

18-21 ani 

22-25 ani 

Peste 25 ani 

Neprecizat 

Total 

1924-1925 

45,95% 

21,62% 

5,41% 


100,00% 

1929-1930 

55,26% 

31,58% 

13,16% 


ggTj'jjggg 

1932-1933 

46,15% 

32,31% 

4,62% 



1935-1936 

81,76% 

14,86% 

2,70% 


100,00% 

1937-1938 

77,50% 

16,50% 

1,50% 


100,00% 


53.SJAN Cluj, Fond Universitatea Cluj , Facultatea de Medicină şi Farmacie Cluj. 
Registru matricol 1935-1936 şi 1937-1938. ( 

Notă: anii 1924/1925, 1929/1930 şi 1932/1933 cuprind studenţii secţiei de 
Farmacie, iar 1935/1936 şi 1937/1938 - studenţii medicinişti. La secţia de Farma¬ 
cie, eşantionul statistic este afectat de numărul mare de subiecţi în cazul cărora 
foile matricole nu precizează anul naşterii. 

Promoţiile analizate ar fi trebuit să finalizeze studiile în 1941, respectiv 1943 ; 
din acest motiv gradul de reuşită universitară (din 148 de studenţi înscrişi în 
1935/1936 doar 8 au obţinut titlul de doctor, iar din cei 200 de studenţi înscrişi în 
1937/1938, 52 au fost declaraţi doctori) probabil că nu este valid din punct de 
vedere statistic. Ar mai trebui adăugat că Medicina era o facultate foarte severă 
(admiterea se făcea pe bază de examen) şi foarte costisitoare (taxa de înscriere era 
de 1 500 de lei, în timp ce taxa pentru laboratoare era de 2 000 de lei). 

Universitatea din Cluj a fost de-a lungul întregii perioade interbelice cel de-al 
treilea centru universitar ca număr de studenţi. Totuşi, dacă laşul s-a „îmbogăţit” 
cu alte două facultăţi (care funcţionau la Chişinău - Teologia şi Ştiinţele Agricole), 
Universitatea din Cluj a avut doar patru facultăţi. Faptul că studiul teologic nu era 
inclus în universitate ar fi putut contribui la desprinderea acestei instituţii de 
modelul universitas litterarum şi evoluţia spre o universitas scientiarum 54 . Oricum, 
Clujul şi-a păstrat caracterul de universitate regională, iar faptul că mare parte a 
studenţilor străini proveneau din fostul spaţiu austro-ungar atestă că graniţele 
impuse de sistemul versaillez nu au afectat într-o mare măsură fenomenul de pere- 
grincitio academica. De fapt, în special pentru evreii maghiari, Clujul a reprezen¬ 
tat o posibilitate aflată în proximitate^ geografică şi ieftină. La fel de adevărat este 
că prezenţa masivă a evreilor la Medicină, dar mai ales la Farmacie a contribuit 
la escaladarea unui discurs antisemit de către anumite asociaţii studenţeşti ale 
românilor. Dar faptul că până în 1938 nu se observă oscilaţii majore din punct de 
vedere etnic în corpul studenţesc clujean confirmă că ideea de numerus clausus în 
universităţile româneşti a rămas până în 1938 la stadiul de revendicare, mai ales 
a studenţimii naţionaliste. 

4.4.5. Evoluţia populaţiei studenţeşti în perioada interbelică: 
universităţi, academii comerciale şi şcoli tehnice superioare 

Pentru a surprinde evoluţia învăţământului superior tehnic şi comercial în raport 
cu cel ştiinţific devine utilă o comparaţie între cele patru universităţi româneşti, 
cele două academii comerciale (Bucureşti şi Cluj) şi cele două politehnici (Bucureşti 
şi Timişoara) 55 . 


54. VasiIe Puşcaş, Universitate , societate, modernizare , pp. 280-281. 

55. Nu sunt incluse în analiza statistică Academiile de Arte Frumoase, de Muzică, Institutul 
de Educaţie Fizică sau Academia de Ştiinţe Agricole din Cluj, absenţa lor neafectând 
major ponderile dintre tipurile de învăţământ superior. In plus, multe dintre aceste 
instituţii au fost înfiinţate mai ales în cel de-al doilea deceniu interbelic. Din cauza 
lipsei datelor statistice pentru anii aleşi, tabelul a fost completat cu date din anii proximi 
eşantionului. 

Tabelul 4.21. Evoluţia populaţiei studenţeşti în universităţi, politehnici şi şcoli 
comerciale superioare în 1921-1938 


Anul 

Universităţi 

Politehnici 

Şcoli 

comerciale 

Total 


Bucu¬ 

reşti 

Cluj 

Cer¬ 

năuţi 

Iaşi 

Bucu¬ 

reşti 

Timi¬ 

şoara 

Bucu¬ 

reşti 

Cluj 


1921/22 

8.953 

1.967 

1.252 

3.970 

776* 

226 

67o 

107 

17.927 

1924/25 

12.905 

2.175 

914 

4.634 

869* 

419 

1.059 

290 

23.265 

1928/29 

22.019 

3.021 

1.741* 

5.099 

948* 

440 

2.505 

473* 

36.264 

1929/30 

22.972 

3.719 

2.031* 

5.522 

1.240* 

408 

2.581 

463* 

38.936 

1933/34 

18.203 

4.469 

3.247 

6.914 

1.414 

427 

3.555* 

629* 

38.858 

1935/36 

16.320 

3.579 

2.694 

5.983 

1.512 

405 

3.860* 

884* 

35.237 

1937/38 

14.276 

3.155 

2.630 

3.320 

2.091 

397* 

2.612* 

855* 

29.336 


Sursa: Pentru perioada 1920-1940, datele statistice au fost preluate din Anuarele Univer¬ 
sităţilor din Bucureşti, Cluj, Iaşi şi Cernăuţi; Anuarul Şcolii Politehnice din Timişoara şi 
din Bucureşti; Anuarul Academiei de înalte Studii Comerciale şi Industriale din Bucureşti 
şi Academia de înalte Studii Comerciale şi Industriale Cluj. Dare de seamă. Datele statis¬ 
tice marcate cu asterisc (*) sunt preluate din Anuarele statistice ale României. 

Multe dintre concluziile enunţate mai sus pentru cazul Universităţii din Bucureşti 
se aplică şi pentru evoluţia numerică a populaţiei studenţeşti în perioada interbelică 
(vezi Tabelul 4.21). Ca pondere, învăţământul universitar predomină: în anul 
1921/1922 populaţia studenţească din universităţi reprezenta cca 90% din totalul 
de 17 927, în 1929/1930 - cca 88% din 38 936, pentru ca în 1937/1938 să coboare 
la cca 80% din 29 336. Din perspectiva cifrelor absolute, numărul studenţilor care 
urmau cursurile politehnicilor şi şcolilor comerciale şi industriale superioare 
a crescut continuu : 1921/1922 - 1 785 studenţi, 1924/1925 - 2 637, 1928/1929 - 

4 366, 1929/1930 - 4 692, 1933/1934 - 6 025, 1935/1936 - 6 661, 1937/1938 - 

5 955 studenţi. Mai mult, indicele de creştere a populaţiei studenţeşti din politehnici 
şi şcoli superioare comerciale şi industriale este superior celui al populaţiei uni¬ 
versitare. Dacă luăm ca an de referinţă anul 1921/1922 56 , observăm că în interva¬ 
lul 1921-1938 populaţia studenţească din învăţământul tehnic superior se triplează 
(262,85% în 1929/1930, 373,16% în 1935/1936 şi 333,61% în 1937/1938), în 
timp ce populaţia din universităţi are un indice de creştere ce oscilează între 
212,15% (1929/1930, apogeul) şi 144,85% (în 1937/1938). Creşterea constantă a 
populaţiei studenţeşti din învăţământul superior tehnic se explică şi prin dezvolta¬ 
rea economiei româneşti, mai ales după 1933. Dezvoltarea industriei (mai ales a 
celei extractive) şi apariţia unor noi ramuri ca industria chimică sau electrotehnica 
impuneau necesitatea formării şi promovării unor noi cadre. 


56. în 1921/1922 în universităţi erau 16 142 de studenţi, iar în şcolile tehnice superioare 
1 785 de studenţi. Aceste date constituie anul de referinţă pentru calcularea indicelui 
de creştere a populaţiei studenţeşti corespunzătoare fiecărei linii de studii. 

4.4.6. Legea învăţământului din 1932: context şi motivaţii 

Creşterea rapidă a populaţiei studenţeşti în România, mai ales după 1925, a alarmat 
autorităţile româneşti de resort. O primă măsură pentru a redresa dimensiunile 
corpului studenţesc a fost Legea pentru înfiinţarea bacalaureatului din martie 1925 
(Monitorul Oficial nr. 54 din martie 1925), examen care ar fi contribuit la o mai 
bună selectare a elementelor ce se îndreptau spre universitate. Mai apoi, în dorinţa 
de a (re)defini universitatea, studentul, corpul profesoral şi latura socio-economică 
a învăţământului superior, se ia în discuţie promulgarea unei legi unitare, care să 
reglementeze funcţionarea acestui înalt for de ştiinţă şi cultură. 

Prezentarea viziunilor partidelor politice asupra legii învăţământului universitar 
relevă atmosfera tumultuoasă în care s-a implementat această reformă, dar şi moti¬ 
vaţiile care au stat în umbra articolelor de lege adoptate. în fine, legea în forma 
ei finală este dovada relaţiilor de putere politică, academică şi universitară existente 
în 1932 în România Mare. 

într-o primă fază, proiectul de lege este adus în dezbaterea Senatului. Printre 
primii care iau cuvântul în această chestiune îl regăsim pe Petre Tomescu, care 
identifica trei scopuri ale învăţământului universitar : cultivarea ştiinţei, pregătirea 
de specialişti şi cultura generală a maselor (prin extensiuni universitare sau uni¬ 
versităţi populare şi prin ţinerea la curent a absolvenţilor cu evoluţia ştiinţifică), 
în ceea ce priveşte ultima misiune, senatorul considera că aceasta este cuprinsă în 
lege într-un „mod incomplet” Cât despre autonomia universitară, aceasta era, de 
fapt, punerea în practică a legii din iunie 1931 (a autonomiei universitare), prin 
care „s-a săvârşit cel mai mare efort pentru a scoate Universitatea românească de 
sub puterea influenţelor şi oportunităţilor politice”, dar şi „putinţa de a se adapta 
la toate necesităţile spirituale ale timpului” „Este natural ca Universitatea [...] să 
aibă toată libertatea gândirii şi a conducerii”, fapt finalizat prin legea privind 
universităţile din aprilie 1932. Printre inovaţiile aduse de această lege, Tomescu 
enumera posibilitatea „fixării locurilor disponibile în anul întâi al învăţământului 
universitar”. Ca recomandare, Tomescu credea că „este momentul, poate unicul 
moment, să se unifice” învăţământul farmaceutic la Bucureşti. 

Dimitrie Marmeliuc, profesor universitar la Facultatea de Litere şi Filosofie din 
Cernăuţi şi senator liberal, accentua riscurile pe care le incumbă principiul auto¬ 
nomiei universitare : „Autonomia universitară este o realizare care va da cu sigu¬ 
ranţă universităţilor noastre un mare îndemn spre idealurile culturale şi naţionale 
pe care universităţile trebuie să le urmărească”. Dar, cum dubla misiune a univer¬ 
sităţii este cea de cercetare ştiinţifică a adevărului şi de educaţie a viitorilor sluji¬ 
tori ai organismului de stat, „autonomia universitară nu poate să fie absolută şi 
nici nu trebuie să fie absolută. Statul, care dă toate mijloacele de întreţinere pen¬ 
tru universităţi, are dreptul de a controla întrebuinţarea acestor mijloace, atât din 
punct de vedere spiritual cât şi din punct de vedere material”. Drept urmare, 
autonomia universitară ar trebui înţeleasă doar ca „libertatea învăţământului uni¬ 
versitar, condiţionată de libertatea de cercetare şi de expunere”. Printre neajunsuri - 
acordarea de personalitate juridică facultăţilor, fapt care ar putea „vătăma unitatea 
organică a universităţii”. 



ÎNVĂŢĂMÂNTUL SUPERIOR INTERBELIC 


117 


Constantin Angelescu, fost ministru liberal al Instrucţiunii Publice, ca orice 
politician aflat în opoziţie, şi-a propus să evidenţieze principalele neajunsuri ale 
acestei reforme. în primul rând, Angelescu ar fi vrut o reformă a întregului 
învăţământ superior, pentru că acesta se divide în învăţământul ştiinţelor pure şi 
învăţământul ştiinţelor aplicate. Oricum, era necesară reformarea învăţământului 
universitar „în raport cu îndrumările şi cerinţele României de astăzi”. Apoi, 
Angelescu propunea măsuri drastice împotriva tradiţiei cumulării de norme, dar şi 
împotriva profesorilor „ambulanţi”, care locuiesc în Bucureşti, dar au catedre în 
provincie (uneori cu funcţii permanente la Bucureşti). Pentru rezolvarea acestui 
inconvenient, se impunea introducerea unui amendament prin care profesorii uni¬ 
versităţilor din provincie să aibă domiciliul în respectiva localitate, iar „dacă 
profesorul nu se duce acolo, el se consideră demisionat”. în privinţa problemei 
„pletorei” studenţeşti, cauza ar fi concepţia greşită asupra rolului universităţii: 
„Se crede, domnilor, că din moment ce are cineva o diplomă de la universitate, 
fie de licenţă, fie de doctorat, a doua zi trebuie să aibă imediat în mâna cealaltă 
şi funcţia respectivă. [...] Eu am avut ocazia să [...] arăt că această pletoră provine 
din mai multe cauze: din cauza organizării defectuoase a liceului din 1898 [care 
nu limita numărul de elevi pe clasă - nota mea], din cauza lipsei de şcoli profesi¬ 
onale şi, al treilea, din cauza uşurinţei cu care se trec examenele la unele facultăţi”. 
Pentru a elimina moda „funcţionarismului”, Angelescu propunea înfiinţarea unei 
şcoli speciale pentru cei care urmăresc cariere administrative, iar pentru o mai 
bună orientare a studenţilor - „adaptarea învăţământului nostru universitar în raport 
cu nevoile actuale ale României de astăzi”. 

O problemă aparte, care, prin natura dezbaterilor, releva caracterul universită¬ 
ţii de instituţie cultural-educativă supremă, a fost dreptul universităţilor de a elibera 
diplome de inginer. împotriva acestei măsuri s-a ridicat inginerul Constantin 
Barbacioru, profesor la Politehnica din Bucureşti, văzând în ea o lovitură de gra¬ 
ţie dată învăţământului politehnic, tratat ca o şcoală tehnică inferioară universităţii. 
Drept dovadă a unei astfel de mentalităţi este poziţia lui C. Angelescu, pentru care 
„politehnicile creează ingineri de şantier, ingineri de fabrică care aplică ştiinţa, pe 
când, din contră, universitatea creează alţi ingineri, ingineri de control, de labo¬ 
rator”. Cu alte cuvinte, Politehnica era considerată o simplă şcoală practică: 
„Universitatea face oameni de ştiinţă şi este natural ca dumneavoastră (către 
Barbacioru) să faceţi oameni practici, faceţi ingineri de şantier, iar ceilalţi - ingi¬ 
neri de laborator, care caută să perfecţioneze ştiinţa”. 

Nicolae Iorga, ca principal autor al legii, prezintă legea ca emanaţia exclusivă 
a universitarilor şi a universităţii. Din postura de ministru, rolul său era acela de 
păstrător al ordinii şi al moralităţii în domeniul educaţiei şi al culturii. Totuşi, 
Iorga nu ascunde faptul că pentru el universitatea este, „în primul rând, elaboratoare 
de ştiinţă”, apoi „pregăteşte profesori” şi „o a treia funcţiune: să răspândească 
pe cât se poate mai mult cultura într-o societate”, prin intermediul extensiunilor 
universitare. Ca mecanism decizional, Iorga nu este de acord cu acordarea de 
prerogative prea largi Consiliilor facultăţilor sau Senatelor universitare, principiu 
ironizat ca „foarte democratic : este aproape sovietic”. „Trebuie să monarhizăm 

puţintel şi Facultăţile, şi Universităţile”, „noi trebuie să ne gândim a face din 
rector stăpânul Universităţii, pentru ca stăpânul Universităţii, dacă poate fi stăpân 
şi îl ţin curelele, să rămână, iar dacă nu îl ţin curelele şi nu poate, să lase locul 
altuia, pe care îl vor ţinea curelele şi care poate. Acesta este un post de răspundere. 
Nu este suficient să ai numai un scaun de prezidat şi să te ascunzi după speteaza 
lui ca să prezidezi” 57 . 

Ultimul cuvânt în dezbaterea Senatului l-a avut Nicolae Dănăilă, în calitate de 
raportor al legii. Intervenţia sa enumeră factorii care au dus la o schimbare a uni¬ 
versităţii româneşti la începutul secolului XX şi care făceau necesară o reformare a 
învăţământului: „Primul este sforţarea continuă şi perseverentă pe care Universitatea 
românească a făcut-o pentru a se adapta tuturor nevoilor naţionale şi în special spi¬ 
ritului timpului”. După perioada maioresciană, a „adolescenţei ştiinţifice, epocă în 
care s-a recomandat acea cumpătare în expresie şi scris”, a urmat perioada „matu¬ 
rităţii ştiinţifice”, „concepţia naţionalismului ştiinţific care are astăzi pe cel mai 
puternic reprezentant al ei în domnul ministru al instrucţiunii publice (N. Iorga)”. 

A doua caracteristică a fost dezvoltarea unei infrastructuri „pentru a contribui 
la progresul ştiinţei în genere, şi în special de a se ţine în pas cu universităţile 
occidentale”. în ceea ce priveşte racordarea Ia modelul occidental, Dănăilă aduce 
drept argument creşterea exponenţială a populaţiei studenţeşti a Universităţii bucu- 
reştene imediat după 1918 (situând-o pe locul patru, conform unei statistici a 
anului 1930, după universităţile Columbia din New York cu 36 000 de studenţi, 
Berlin cu 33 000 de studenţi, Paris-Sorbona cu 26 000 de studenţi şi Bucureşti cu 
22 000 de studenţi). Mai mult, având în vedere că numărul studenţilor străini la 
Universitatea bucureşteană era incomparabil mai mic faţă de celelalte universităţi 
menţionate, Dănăilă nu ezită să afirme că România are cea mai mare „universitate 
naţională”. Şi ca structură, Universitatea Bucureşti ar fi la fel de bine dezvoltată, 
cu 7 facultăţi şi 3 secţii de ştiinţă aplicată. Din punctul de vedere al activităţii 
ştiinţifice, în anuarul pe 1929/1930, „din 132 de profesori universitari, numai 29 
din ei au dat însemnări bibliografice ale activităţii lor ştiinţifice şi [...] din aceste 
însemnări bibliografice rezultă că aceşti 29 de profesori, singuri, au comunicat 
400 de memorii ştiinţifice”. Evident, pentru Dănăilă aceasta trebuia să fie dovada 
genialităţii şi a hărniciei profesorului universitar român. în schimb, Dănăilă trece 
foarte uşor peste faptul că restul de % dintre profesorii Universităţii Bucureşti nu şi-au 
publicat memoriu] ştiinţific, fiindcă cel mai probabil nu aveau ce să menţioneze! 

în ceea ce priveşte spiritul inovativ al legii, autonomia universitară, „deşi limi¬ 
tată”, dă universităţii toată libertatea de mişcare în organizarea studiilor sau în 
recrutarea corpului profesoral. Totuşi, pentru buna dezvoltare a universităţii, se 
acordă prerogative lărgite Consiliului Universitar, la fel cum pentru a „împiedica 
dezvoltarea anormală a unei universităţi în dauna ei sau în dauna altora” se pun 
bazele Consiliului Interuniversitar. 


57. A se vedea Monitorul Oficial al României. Partea a 3-a. Dezbateri parlamentare. 
Senatul, nr. 38, 19 martie 1932 - Dezbaterea privind proiectul de lege de reorganizare 
a învăţământului universitar (şedinţa din 7 martie 1932). 

Dănăilă demontează şi polemica învăţământ teoretic/învăţământ practic, consi¬ 
derând de bun augur integrarea acestuia din urmă în universitate. Exemplele de 
organizare universitară pe care le enumeră par să îi dea dreptate, cu excepţia 
universităţilor din spaţiul central-european, construite sub influenţa modelului 
german. Cauza care explică această particularitate germană ar fi „o enorm de mare 
greşeală [...] pe care era s-o săvârşească şi universitatea noastră. Universitatea 
germană a socotit că este nedemn de ea să se ocupe de ştiinţele aplicate. Şi atunci 
s au abandonat toate ştiinţele tehnice şi aplicate, lăsându-se pe seama şcolilor de 
meserii”, motiv pentru care chiar Politehnica germană derivă din aceste şcoli de 
meserii. Astfel, pentru universitatea germană ştiinţa aplicată a fost „ceva dezono¬ 
rant, la un moment dat”. Dănăilă crede că prin această lege a universităţilor se 
pune capăt unei mentalităţi care a întârziat acceptarea studiului ştiinţelor aplicate 
la universitate cu mai bine de 10 ani, fapt catalogat de unii drept o „profanare a 
ştiinţei”. în ciuda acestei pledoarii, Dănăilă nu explică motivele pentru care uni¬ 
versitatea urmărea să concureze neloial incipientul învăţământ superior politehnic. 

în ceea ce priveşte dezideratul lui Tomescu de concentrare a învăţământului 
superior farmaceutic la Bucureşti, ar fi „hazardat să primim acest amendament şi 
| pentru] că este nevoie ca în prealabil să fie consultaţi acei care sunt în cauză. Noi 
nu putem lua hotărâri în această chestiune’ 08 . 

în momentul în care proiectul ajunge în dezbatere la Adunarea Deputaţilor, 
camera decizională, atmosfera devine tot mai încordată, atât în Parlament, cât şi 
in societate. Dezbaterea propriu-zisă este precedată de interpelări cu privire la 
protestele studenţilor din capitală, provocate atât de colportarea proiectului de lege 
referitor la învăţământul universitar, cât şi de adoptarea unor noi reglementări în 
privinţa profesioniştilor avocaţi. Cea mai importantă era obligativitatea doctoratu¬ 
lui juridic drept condiţie de practicare a avocaturii, ceea ce însemna o prelungire 
a duratei de studii pentru studenţii în Drept. De partea studenţilor se afirmă dr. Gr.L. 
Trancu-Iaşi, profesor universitar de Drept şi deputat liberal, care acuză guvernul 
lorga-Argetoianu de „brutalităţi”. în prima fază, Nicolae Iorga pare a-i da dreptate 
deputatului liberal, afirmând că studenţii „protestează împotriva faptului că avo¬ 
caţii mai bătrâni monopolizează meşteşugul - aceasta este adevărat [...]; că sta¬ 
giarii sunt nedreptăţiţi şi că studenţii au intrat în Universitate sub un regim şi 
aceasta înseamnă un angajament care s-a luat faţă de dânşii şi acum, în mijlocul 
studiilor lor, se trezesc cu un alt regim, aşa încât, dacă ar fi ştiut de la început că 
au să înveţe atâţia ani, se duceau la medicină sau aiurea”. în schimb, atitudinea sa 
faţă de proteste este intransigentă : nici guvernul, nici Parlamentul nu vor adopta 
modificări legislative sub presiunea străzii, preferând o calmare a spiritelor chiar 
şi cu intervenţia armatei: „Sunt două feluri de studenţimi. Este o studenţime 
naţionalistă, care poate să comită anumite excese, dar nu se poate coborî niciodată 
la scene ca acestea din urmă. Dar sunt aşa-numiţii studenţi săraci. Studenţii săraci 
reprezintă comunismul, intrat în rândurile studenţimii universitare. Ca rector, o 
ştiu. Este un organ al studenţimii sărace, care [...] a fost confiscat de mai multe 


58. Idem , nr. 39, 22 martie 1932 (şedinţa din 8 martie 1932). 

ori şi în care se spune : «Nu este deosebire naţională, ci sunt săraci şi sunt bogaţi. 
Săracilor, aruncaţi-vă asupra celor bogaţi». Şi de la laşi mi s-a semnalat acelaşi 
lucru. Ei bine, dacă este vorba să dăm tineretul ţării pradă câtorva oameni fără 
conştiinţă, nu noi vom fi aceia care ne vom împovăra conştiinţa cu astfel de crimă; 
ci noi vom întrebuinţa toată rigoarea legilor, împotriva oricui, de orice vârstă, de 
orice profesie, care nu înţelege că aici este o ţară de rânduială, pe care nimeni nu 
are voie să o compromită prin asemenea acte”. 

Dr. Nicolae Lupu condamnă strategia lui Argetoianu de „potolire a spiritelor 
agitate”, adică „întâi represiune şi după aceea dreptate”. Printre cauzele mişcărilor 
studenţeşti - tot mai dese şi mai radicalizate - Lupu identifică şi „această politică 
nenorocită de a scoate crema satelor timp de 15 ani, cum am făcut de la război 
încoace, luând oamenii cei mai inteligenţi din sate spre a-i proletariza, aducându-i 
la oraşe şi băgându-i la Facultatea de Drept şi în alte facultăţi, care nu pot să le 
dea o pâine”. Din acest motiv, deşi recunoaşte că va deveni impopular, Lupu pre¬ 
feră soluţii care să meargă „până la desfiinţarea temporară a unor facultăţi [...], 
fiindcă vom fi siliţi să facem acest lucru din cauza sărăciei”. Cât despre protestul 
studenţilor în Drept şi Medicină provocat de prelungirea perioadei de studii, Lupu 
cere ca noile reglementări să nu se aplice retroactiv 59 . 

Raportorul Romulus Cândea, creionând mecanismul care a dus la declanşarea 
tulburărilor studenţeşti, identifică o „greşeală care ne-a cuprins pe toţi în societa¬ 
tea noastră” : „Ţipăm, toate categoriile de cetăţeni, necontenit: drepturile noastre; 
doar aşa, din când în când, mai mult în surdină şi cu oarecare discreţie, se mai 
aminteşte de îndatoriri”. Adoptând o poziţie moralizatoare, Cândea îşi îndeamnă 
toţi colegii să fie „recunoscători domnului ministru al instrucţiunii publice, pentru 
că acest proiect de lege e bun”, mai ales că „Universităţile trec azi printr-o mare 
criză şi trebuie să-şi împlinească menirea din două puncte de vedere: de ştiinţă şi 
de pregătire pentru cariera profesională”. Acestor două scopuri li se adaugă şi 
extensiunea universitară, adică „tendinţa Universităţilor de a răspândi cât mai mult 
cunoştinţele în cercurile largi ale poporului”. Ar fi vorba de o idee de origine 
britanică, prin care studenţii îndeplinesc un rol social de răspândire a culturii. Din 
toate aceste considerente, Cândea declară că partidul liberal va vota proiectul de 
lege propus de Iorga - peroraţie încheiată firesc cu „aplauze prelungite” de pe 
băncile „majorităţii”. 

Totuşi, divergenţele continuau să persiste. Iată-1 pe deputatul C.D. Buşilă, care 
se declară împotriva introducerii învăţământului ştiinţelor aplicate la universitate, 
din simplu] motiv că s-ar face o concurenţă „neloială” Politehnicilor. „Nu este 
raţional de a avea două învăţăminte similare chiar în acelaşi oraş. [...] Trebuie să 
ajungem să creăm într-un singur loc şi într-un singur fel inginerii de care viaţa 
economică publică şi privată a ţării are nevoie.” Buşilă invocă cheltuielile duble 
pe care le-ar impune noua lege, dar şi o scădere a standardelor de selecţie, cu 
scopul de a atrage cât mai mulţi studenţi, atât de către Universitate, cât şi de către 
Politehnică. 


59. A se vedea Monitorul Oficial al României. Partea a 3-a. Dezbateri parlamentare. 
Adunarea Deputaţilor, nr. 67, 8 aprilie 1932 (şedinţa din 23 martie 1932). 

Numai că această defalcare ar fi fost rezervată viitorului. Cel puţin la această 
concluzie ajunge Iorga, care acuză şi o anumită mentalitate întâlnită la mulţi uni¬ 
versitari, în virtutea căreia ştiinţele aplicate ar fi inferioare celor pur teoretice. 
Experienţa dezbaterilor acestui proiect de lege l-ar fi convins de existenţa unui 
„ciocoism academic”, adică indignarea „savanţilor abstracţi” de a sta la discuţii 
cu profesorii Politehnicilor sau ai şcolilor superioare de comerţ. în schimb, Iorga 
ar vrea ca „practicul să fie universitar şi universitarul să fie practic. Aceasta este 
soluţia viitorului”. 

în privinţa studenţimii şi a problemelor cu care se confruntă aceasta, D.G. Grigorovici 
remarcă rezultatele Institutului de Ştiinţe Sociale al profesorului Dimitrie Guşti. 
Institutul „trebuie să fie mărit şi să fie sprijinit în orice privinţă financiară şi morală 
de către statul român, fiindcă studenţimea care vine în atingere cu activitatea 
acestui institut nu mai este turbulentă, nu mai este violentă, pentru că i s-au des¬ 
chis ochii pentru o ştiinţă neutrală, pentru o ştiinţă necondiţionată, pentru a vedea 
cum merge evoluţia şi încotro merge. De aceea cred că universităţile noastre trebuie 
să fie şi ele încălzite şi animate de acest suflu nou, de acest spirit introdus de 
domnul profesor Guşti. Universităţile pot să fie mulţumitoare unui bărbat care a 
ieşit din mijlocul lor, că a sprijinit această mişcare sociologică pe care a adus-o în 
mijlocul studenţilor, îndrumându-i pe căi moderne de cercetare şi la sate şi în toate 
părţile României. Rezultatele minunate care s-au obţinut ne folosesc şi nouă, în 
studiile noastre viitoare. [...] 

Universitatea, care a fost Universitas a profesorimii şi a studenţimii, nu îşi 
împlineşte complet scopul. Acea intimitate, acel contact mai mare între studenţi şi 
între profesori nu există deocamdată. 

Noi dorim intensificarea nu numai a acestui contact, dar şi extinderea contac¬ 
tului între universitate şi populaţie, şi respectarea acestor noi mişcări etice colec¬ 
tiviste, care sunt viitorul nostru. [...] Numai prin contactul cu ştiinţa neutră vor 
înţelege că evoluţia nu cunoaşte salturi şi viitorul nostru este numai atunci în mâini 
bune, dacă creierul naţiunii noastre, adică intelectualii, sunt bine pregătiţi şi merg 
în fruntea maselor” 60 . 

în asentimentul deputatului social-democrat Grigorovici era şi V.G. Ispir, adept 
al (re)instaurării principiului de strânsă colaborare dintre studenţi şi profesori. în 
realitate, relaţia student-profesor avea la bază „sentimentul de luptă de clasă între 
lucrători şi patroni” 61 . Pentru o mai bună formare a studentului ca viitor profesionist 
şi cetăţean-model, Ispir propune modelul „cetăţii universitare”. La fel, propune şi 
intensificarea extensiunilor universitare care nu sunt altceva decât „interesul pe 
care profesorii şi studenţii trebuie să-l aibă pentru popor, adică dorinţa de a întinde 
cultura generală în popor. Concepţiunea modernă a Universităţii nu mai este ca 
Universitatea să fie o cetate de fildeş, în care mandarinii să se încânte de ştiinţa 
descoperirii lor. Ceea ce este pe deplin dovedit este că ştiinţa trebuie dusă în masele 

60 .Ibidem, nr. 71, 15 aprilie 1932 (şedinţa din 28 martie 1932). 

61. La această afirmaţie, Nicolae Iorga a replicat: „Cu deosebirea că muncitorii lucrează 
pentru patron, pe când studentul lucrează pentru viitorul lui. Este mare deosebire. Nu 
noi ne folosim de munca lor, ci ei se folosesc de munca noastră”. 

adânci ale poporului, pentru ca poporul să câştige, căci atunci când, pe de o parte, 
progresul în domeniul ştiinţei la Universitate şi, pe de altă parte, cultura generală 
din popor se unesc, atunci progresul social este asigurat. în sensul acesta avem acum 
asociaţiile şi misiunile universitare. Universitatea devine în serviciu social. [...] Am 
văzut astfel de colonii, unde studenţii, nu în timpul cursurilor, ci în timpul vacanţei, 
vin în mijlocul sărăcimii. în timpul acesta se întâmplă două mari lucruri sociale 
bune. Pe de o parte, studenţii, viitorii conducători de mâine ai poporului, iau contact 
cu realităţile sociale şi prin aceasta îşi amendează o mulţime din cunoştinţele lor; 
iar pe de altă parte, poporul fiind în legătură cu tineretul entuziast, ia cunoştinţele 
bune de la Universitate şi prin aceasta se amendează calitatea poporului. [...] Eu 
înţeleg ca acest serviciu social să fie idealul ştiinţei 

Criticile nu priveau doar misiunea universităţii. De pildă, deputatul N. Vrăbiescu 
se declara împotriva metodelor de recrutare a corpului profesoral propuse prin 
această lege. Astfel, în loc să „votăm o lege a ştiinţei, astăzi vom vota o lege a 
profesorilor sau mai degrabă a unor profesori, care au crezut că datoria cea mai 
însemnată într-o asemenea lege este aceea de a-şi asigura interesele lor” 62 . Cât 
despre vocea extremiştilor, A.C. Cuza era cel mai virulent. Pentru el, criza uni¬ 
versitară poate fi rezolvată doar prin eliminarea străinilor, în special a „jidanilor” : 
„...numerus clausus în ceea ce priveşte admiterea în Universitate şi în profesiunile 
libere şi numerus nullus în ceea ce priveşte funcţiunile publice. Pentru că este 
inadmisibil ca Ţara Românească să fie condusă, administrată şi mai puţin încă 
judecată de jidani. Aceasta nu se poate” 63 . 

în cele din urmă, la 22 aprilie 1932 este promulgată legea învăţământului superior 
universitar din România, prima lege care unifica organizarea celor patru universi¬ 
tăţi româneşti şi care a beneficiat de o primire elogioasă din partea membrilor 


62 Abidem, nr. 73, 18 aprilie 1932 (şedinţa din 29 martie 1932). în ciuda acuzaţiilor de 
nepotism pe care legea le-ar instaura, Ion Petrovici considera mecanismul chemării la 
catedră drept „o foarte bună idee”. Răspunsul său denotă o vanitate ipocrită, mecanis¬ 
mul chemării fiind echivalat cu cel al transferului, „cu singura diferenţă că se sporeşte 
demnitatea omenească şi estetica gestului. Profesorul nu mai cere. La transferare trebuie 
să facă petiţie. Dacă a fi chemat este o cinste, a cere este o mică jenă. Nu mai vorbesc 
de cazul când cererea ţi-a fost refuzată şi când această mică jenă se transformă chiar în 
jignire” Ibidem , nr. 74, 19 aprilie 1932 (şedinţa din 30 martie 1932). 

63. Dr. N. Lupu : „Desigur, numerus nullus şi Ia impozite”. A.C. Cuza: „Aceasta e 
concluzia noastră : numerus clausus pentru introducerea în Universitate, deocamdată, 
căci atunci când vom veni noi n-o să mai fie vorba de numerus clausus , o să-i dăm 
pe toţi afară”. „S-a citat aici numele lui Hitler. Mâine Hitler va fi stăpânul Germaniei 
şi Hitler va lua măsuri pentru eliminarea jidanilor din Germania, iar noi îi vom urma 
exemplul.” Manfred Reifer: „Atunci vine revizuirea tratatelor”. N. Lupu: „Va fi 
mâine Hitler stăpânul Germaniei, dar poimâine vor fi comuniştii, aceasta fără discuţie ; 
aşa a început totdeauna comunismul întâi, printr-o mişcare antisemită”. A.C. Cuza: 
„Aceasta este sperietoarea jidanilor pe care o cunoaştem”. N. Lupu : „Dumneata eşti 
prefaţa bolşevismului în România, fără să o ştii”. Ibidem , nr. 75, 20 aprilie 1932 
(şedinţa din 31 martie 1932). 

parlamentului 64 . Se introduce ideea de îndrumare spre învăţământul superior încă 
Jiu anii ciclului secundar. Art. 68 relua ideea că înscrierea se face pe baza diplomei 
de bacalaureat (dispărând definitiv categoria studenţilor audienţi , adică cei care nu 
aveau o diplomă de absolvire a studiilor secundare), „rămânând ca în viitor să se 
ţină seama de specializarea literară sau ştiinţifică a celor care cer înscrierea”, 
înscrierile în anul I au un caracter provizoriu, iar durata minimă a studiilor nu putea 
li mai mică de patru ani, din care primul an era unul de îndrumare. Titlurile acordate 
erau cele de licenţiat, doctor, inginer sau doctor-inginer (ultimele două titluri erau 
acordate doar de Facultatea de Ştiinţe), iar Ministerul de Instrucţie era unicul auto¬ 
rizat să „vizeze diplomele pentru a putea fi folosite la ocuparea funcţiunilor în Stat” 
(art. 70). 

Ca principiu, se admitea definirea universităţii ca esenţă a spiritului naţional 65 , 
m timp ce problema comasării învăţământului superior tehnic cu cel teoretic rămâ¬ 
nea suspendată. Constantin Kiriţescu, director al Direcţiei învăţământului Superior 
începând cu anul 1928, remarca şi el disproporţia dintre funcţiile sociale ale învă¬ 
ţământului superior : creaţia ştiinţifică şi formarea cadrelor specializate. Kiriţescu 
considera „o eroare curentă a atribui celei dintâi preponderenţă asupra celei de a 
doua şi a crede că universitatea e chemată a produce în prima linie cercetători, şi 
numai în a doua linie, ca ceva accesoriu, oameni pentru cariere. Necesităţile reale 
ale vieţii cer tocmai dimpotrivă” 66 . Dar pentru Kiriţescu adoptarea unei astfel de 
viziuni reprezintă pretextul pentru restrângerea sau chiar anularea ideii de autono¬ 
mie universitară, pentru că „organizarea universităţilor, spre a corespunde adevă¬ 
ratei lor funcţiuni sociale, nu poate fi încredinţată exclusiv ei înşişi, fără primejdia 
de a se izola în câmpul preocupărilor pur ştiinţifice, ci trebuie să fie rezultatul unei 
colaborări permanente cu statul, ale cărui interese e ţinută să le cunoască şi să le 
satisfacă” 67 . 


64. A se vedea N. Dănăilă, Cuvântări rostite in Senat , iunie 1931 şi noiembrie 1931 , 
Bucureşti, Tipografia Copuzeanu, 1932; Romulus Cândea, Reforma învăţământului 
superior, discurs rostit la Senat , Cernăuţi, Editura Glasul Bucovinei, 1931. 

65. N. Dănăilă surprinde doua faze distincte în dezvoltarea învăţământului superior româ¬ 
nesc : faza maioresciană, stăpânită de o concepţie mecanică asupra actului de cultură, 
şi perioada interbelică, ce îşi găseşte resorturile în cadrul concepţiei naţionalismului 
ştiinţific, „sub imperiul căreia trăim şi de sub imperiul căreia nu trebuie să ieşim nici¬ 
odată” (a se vedea N. Dănăilă, Cuvântări rostite în Senat , p. 31). 

66. Constantin Kiriţescu, Autonomia învăţământului. O contribuţie la reforma universită¬ 
ţilor , Bucureşti, Editura Cartea Românească, 1932, p. 44. 

67. Ibidem, p. 45. „Autonomia neţărmurită şi necontrolată este însă legată şi de o primej¬ 
die morală pentru universitatea însăşi”, Kiriţescu vizând prin această formulare tocmai 
obiceiul de înfiinţare de noi catedre, laboratoare, posturi etc., prin intermediul cărora 
să se asigure un soi de sinecure acoliţilor potentaţilor din mediul universitar, generând 
o hipertrofiere a mediului universitar care, în cele din urmă, afectează şi randamentul 
studentului ce se vede obligat să asiste la cât mai multe cursuri-balast intelectual : 
„...sub pretextul nevoii de specializare se creează posturi inutile, ce au în vedere întâi 
omul, care apoi trebuie să-şi inventeze specialitatea şi să-şi motiveze utilitatea” (Ibidem, 
p. 47). 


124 


ÎNVĂŢĂMÂNTUL SUPERIOR ÎN ROMÂNIA INTERBELICĂ... 


Toţi factorii decizionali erau convinşi că această segregare a universităţii de 
şcolile superioare tehnice, ca şi devalorizarea învăţământului practic in genere au 
determinat afluenţa masivă a tineretului şcolar doar spre latura teoretică. Romulus 
Cândea vorbea de problema proletariatului intelectual, a cărui pondere este calcu¬ 
lată prin raportarea numărului de studenţi la cel al numărului de elevi din şcolile 
secundare. Conform unei statistici invocate de către vorbitor, în România anului 
1931 ar fi existat un număr de 27 217 studenţi universitari la 83 000 de elevi în 
învăţământul secundar, spre deosebire de SUA, unde celor 600.000 de studenţi le 
corespundeau 4 250 000 de elevi secundari, deci în România raportul studenţi/ 
elevi secundari era de 1/3, în timp ce peste ocean era de 1/7. Ministrul Instrucţiunii 
de atunci, Nicolae Costăchescu, nu se arată atât de îngrijorat de acest aspect, cât 
mai degrabă de faptul că pentru studenţii români „idealul unic este să ocupe o 
funcţiune la stat” 68 . „Ce mă îngrijeşte este că studentul nu iese din Universitate 
apt de a face o îndeletnicire care să-i procure mijloacele de trai în diferitele ramuri 
de activitate”, idee accentuată de către prof. dr. Iacob Iacobovici, care afirma că 
primejdia este că „la noi din 10 studenţi 8 merg la teoretică şi numai doi la tehnică. 
In Germania merg, din 10, 8 la tehnică şi 2 la teoretică” 69 . 

în ciuda acestor polemici, prin adoptarea Legii pemru organizarea învăţămân¬ 
tului superior universitar din 22 aprilie 1932 se remarcă o cantonare în liniile 
modelului humboldtian, numai dacă ne referim la faptul că universităţile sunt 
considerate „instituţii de stat autonome” şi „aşezăminte de învăţământ universitar 
teoretic şi aplicat, precum şi instituţii de cercetări pentru progresul ştiinţei şi răs¬ 
pândirea culturii”. Apar şi câteva elemente de noutate, ca înfiinţarea Consiliilor 
Universitare, dar mai ales a Consiliului Interuniversitar 70 (la nivel naţional), care 
era format din rectorii şi decanii tuturor instituţiilor de învăţământ superior din 
România. în cele din urmă, Consiliul Interuniversitar va deveni instrumentul prin 


68. O formulare asemănătoare întâlnim şi în discursul fostului ministru liberal al Instrucţiunii 
Publice, care declara că „Şcoala nu este chemată să dea funcţiuni, şcoala este chemată 
să dea cultură. Şi, cum spuneam şi în trecut, nu însemnează că dacă ai diploma, dacă 
ai certificatul de şcoală într-o mână, în mâna cealaltă trebuie să ţi se dea funcţiunea. 
Şcoala e obligată să dea cultură ; şcoala nu e obligată să dea funcţiuni ” (subl. 
mea) - Constantin Angelescu, Discurs rostit în şedinţa Senatului de la 7 iulie 1931 
relativ la Legea învăţământului secundar , Bucureşti, 1931, p. 22. 

69. Romulus Cândea, Reforma învăţământului superior , pp. 68-69. 

70. „Art.12. Un Consiliu Interuniversitar format din rectorii tuturor universităţilor şi deca¬ 
nii tuturor facultăţilor din ţară va putea fi consultat de Ministerul Instrucţiunii, ori de 
câte ori va fi nevoie, în interesul învăţământului universitar şi se va putea întruni şi din 
proprie iniţiativă, când interesele universitare o vor cere. Marele Consiliu Interuniversitar 
este convocat de ministrul instrucţiunii din proprie iniţiativă sau după cererea motivată 
a Senatului unei Universităţi. El se va întruni la Minister şi va lucra sub preşedinţia 
ministrului, iar în lipsa acestuia sub preşedinţia unui rector desemnat de Consiliu însuşi. 
Directorul învăţământului superior va lua parte la toate şedinţele Marelui Consiliu 
Interuniversitar” (a se vedea Lege pentru organizarea învăţământului universitar , în 
Monitorul Oficial , nr. 96, 22 aprilie 1932). 

care statul va încerca să „corecteze” excesele autonomiei universitare. Deteriorarea 
climatului politic în anii ’30, ca şi prezenţa multor universitari în viaţa politică 
românească vor conduce spre o limitare a autonomiei universitare, legiferată în 
1932. Cel care a rămas apărătorul acestui principiu a fost Nicolae Iorga, ferm 
convins că universitatea este şi trebuie să rămână un spaţiu autonom al ştiinţei şi 
;i! progresului intelectual. Punctul său de vedere releva o caracteristică esenţială a 
universităţii româneşti interbelice: deşi din punct de vedere statistic pare a fi 
devenit un mecanism de învăţământ de masă, universitatea a rămas mai degrabă 
„un bastion al activităţilor culturale elitiste, dar prea puţin conectat la imperativele 
sociale şi economice ale ţării” 71 . 

Era eşecul educaţiei centralizate, care se transformă din proces de alfabeti¬ 
zare a populaţiei României într-un mecanism subtil de „diferenţiere socială în 
România interbelică, beneficiile educativ-culturale fiind în mare măsură limitate 
la o pătură relativ subţire a populaţiei” 72 . Concluzia la care ajunge Bogdan 
Murgescu este aceea că statul român interbelic acorda puţină importanţă inves- 
liţiei în capitalul uman, de unde şi ponderea analfabeţilor de 54,3% în cadrul 
populaţiei totale la nivelul anului 1938 73 . Chiar dacă România avea 1,3 studenţi 
la 1 000 de locuitori, acest raport devine mai degrabă îngrijorător, reflectând 
caracterul antagonic al societăţii. 

Caracterul antagonic al societăţii româneşti era dat şi de acutizarea procesu¬ 
lui de polarizare socială, prin care disparităţile dintre mediul rural şi cel urban 
creşteau necontenit. Perioada interbelică amplifică imaginea României de „ţară 
a contrastelor sociale şi economice” 74 . Diferenţele vizibile dintre oraş şi sat pot 
constitui din punct de vedere psihologic un factor decisiv în provocarea fluxului 
ascendent al populaţiei universitare. în contextul în care oraşul era perceput ca 
loc al bunăstării şi al promovării sociale (mai ales prin dobândirea unui loc de 
muncă în serviciul civil al statului), „goana” spre universitate se confundă cu 
goana după ascensiune socială. Lipsa unui plan de dezvoltare pe termen mediu 
şi lung a societăţii devine cu atât mai vizibilă în procesul de distribuire bugetară : 
„Bugetul statului a fost în întreaga perioadă interbelică un formidabil mecanism 
de redistribuire a mijloacelor dinspre mediul rural spre mediul urban, contribu¬ 
ind astfel la accentuarea constrastelor sociale şi compromiţând în mare măsură 
intenţiile idealiştilor care încercau să-i ajute pe săteni” 75 . Polarizarea socială nu 
era doar un semn al inechităţii sociale, ci şi „un handicap pentru orice strădanie 
de ridicare a eficienţei economice” 76 . Nu ar fi greşit dacă am afirma că această 
viziune evoca un „egoism al elitelor”, care înţelegeau prin modernizare redistribuirea 

71. Jan Sadlak, Higher Education in Romania 1860-1990: Between Academic Mission, 

Economic Demands and Political Control , în Special Studies in Comparative Education , 

nr. 27, State University of New York at Buffalo, November 1990, p. 17. 

72. Bogdan Murgescu, România şi Europa , p. 219. 

13'Ibidem. Autorul ia în calcul atât problema mortalităţii infantile, cât şi speranţa medie 

de*viaţă la naştere pentru a evidenţia precaritatea politicilor faţa de capitalul uman. 
lA.Ibidem, p. 271. 

15.1bidem, p. 272. 

76. Ibidem. 

bogăţiei unui stat agricol spre minoritatea urbană. Comparaţia dintre România 
şi Bulgaria pe care o realizează Bogdan Murgescu 77 este încă o dovadă că România 
nu demarase un proces de modernizare din punct de vedere social. Rata crescută 
a natalităţii (factor ce împiedica o creştere a venitului naţional pe cap de locuitor), 
păstrarea raportului antebelic dintre populaţia urbană şi cea rurală 78 , ca şi slaba 
dezvoltare industrială ca formă de a reloca economic suprapopulaţia rurală denotă 
caracterul structural „defect” al României, incapabilă să demareze un proces de 
dezvoltare comunitară şi de diferenţiere socială. în acest sens trebuie înţeles 
mirajul provocat de universitate şi pandantul său, meritocraţia, ca unică alterna¬ 
tivă a reuşitei sociale. 


4.5. Orientarea profesională şi selecţiunea valorilor: 
o dezbatere fără ecou 

Cel mai longeviv ministru al Instrucţiunii Publice din perioada interbelică, libera¬ 
lul Constantin Angelescu, cu mandate în 1922-1926 şi 1933-1937 79 , adept al 
concepţiei haretiene asupra educaţiei, era convins că doar prin simpla creştere a 
numărului de edificii şcolare şi a corpului profesoral alfabetizarea 80 va deveni un 


77. Cauzele progresului Bulgariei se datorează în special ascensiunii ţărănimii bulgare încă 
de la înfiinţarea statului. Prin acordarea de drepturi funciare, ca şi prin drepturile poli¬ 
tice, combinate cu o politică educaţională de reducere a analfabetismului şi de diversi¬ 
ficare a produselor agricole, ţărănimea bulgară a contribuit la succesul economiei 
Bulgariei mai ales în anii 1930 : „Nu în cele din urmă, alfabetizarea şi atenţia acordată 
în sistemul educativ cunoştinţelor tehnice, agricole şi economice au contribuit la pro¬ 
gresele agricole din Bulgaria anilor ’30” ( Ibidem , pp. 272-274). 

78. în 1910, populaţia rurală din Vechiul Regat reprezenta 82,8% din totalul populaţiei, în 
timp ce în 1930 procentul populaţiei rurale este de 79,9% în întreaga Românie Mare. 

79. Din punctul de vedere al vârstei, toţi miniştrii Instrucţiunii Publice din perioada inter¬ 
belică erau persoane născute între 1869 (Constantin Angelescu) şi 1882 (Ion Petrovici, 
ultimul ministeriat înaintea instaurării dictaturii regale). Ca formaţie intelectuală, regă¬ 
sim doi importanţi sociologi (Dimitrie Guşti şi Petre P. Negulescu), literaţi (Octavian 
Goga, Nicolae Iorga) sau oameni politici de carieră (I.G. Duca). Ca origine geografică, 
cu excepţia lui Octavian Goga, toţi ceilalţi miniştri proveneau din Vechiul Regat, aceasta 
putând fi şi o explicaţie pentru desconsiderarea sau tratarea de pe poziţii etnocentriste 
a problemei minorităţilor naţionale după 1918. în acelaşi timp, vârsta înaintată, faptul 
că aceşti miniştri erau tributari ideii de educaţie „enciclopedică”, drept scop în sine, 
poate reprezenta un motiv în plus pentru explicarea reticenţei lor în faţa introducerii 
unor idei directoare noi în educaţie. O excepţie de la aceste „reguli” a fost Dimitrie 
Guşti. Pentru lista completă a miniştrilor Instrucţiunii Publice din perioada interbelică, 
a se vedea Ion Mamina, Ioan Scurm, Guverne şi guvernanţi (1916-1938 ), Bucureşti, 
Editura Silex, 1996. 

80. Spre exemplu, numărul şcolilor primare a crescut de la 8 081 în 1919 la 17 385 în 1938, 
iar în 1930 rata alfabetizării a ajuns la 57%, la o populaţiei a României de aproximativ 

proces inexorabil şi ireversibil. Mai mult, unificarea culturală a tuturor românilor, 
ofensiva culturală , urma a fi puternic sprijinită de stat mai ales în regiunile mul- 
l idilice, mărturie stând încercarea de a crea un cordon cultural 81 la graniţa de 
nord-vest a României Mari. 

în ciuda acestor investiţii majore, politica educaţională de alfabetizare a popu¬ 
laţiei nu a fost un succes, aşa cum o atestă şi recensământul populaţiei din 1930. 
ITocentul insignifiant de absolvenţi de şcoli profesionale sau de şcoli superioare 
profesionale (politehnici, şcoli comerciale etc.) în comparaţie cu absolvenţii de 
ciclu primar relevă imaginea unei educaţii „enciclopedice” precare, dar prea puţin 
o educaţie cu finalităţi economice (Tabelul 4.22). 

în 1924, Iosif Gabrea aduce printre primii în discuţie necesitatea orientării 
profesionale, care reprezenta deja în statele occidentale „supremaţia ştiinţei în faţa 
ignoranţei şi a întâmplării”. Cu atât mai stringentă i se pare introducerea acestui 
principiu, în contextul în care „Alegerea profesiunilor [în România] se face mai mult 
după înclinări de moment, convorbiri întâmplătoare, după simplă imitaţie sau speranţe 
de câştig mare, după recomandarea ocazională a unui amic sau vecin, după vreun 
afiş atrăgător, după vreo lectură...” 82 . Aici se regăseşte şi principala critică la adresa 
modelului cultural al educaţiei interbelice, care nu deţine mecanismele coercitive 
prin care elevii să fie îndreptaţi şi spre profesiunile inferioare, deşi rezultatele şcolare 
impun multor doritori „să înveţe carte [...] ocupaţiuni cu mai puţină pretenţie de 
învăţătură [...]. Să luăm seama ca nu cumva sub masca avântului spre cultură să se 
ascundă pofta latentă după raiul birocraţiei. Avântul s-a produs şi e general. Trebuie 
doar bine dirijat!” 83 . Pentru o mai bună implementare a unei astfel de măsuri de 
depistare şi valorificare a capacităţilor individuale, educaţia trebuia să-şi dea mâna 
cu medicina. Urmărirea evoluţiei elevului căpăta valenţe prognostice în privinţa 
rolului economic ce i se putea atribui, în acest sens institutorul fiind obligat să 
întocmească o fişă pedagogică ce releva capacităţile cognitive ale elevului, în timp 
ce medicul urma să precizeze în fişa medicală tendinţele fizice 84 . De altfel, idealul 
dezvoltării armonioase a psihicului, dar şi a fizicului elevului se traduce din punct 
de vedere pedagogic prin importanţa de care încep să se bucure educaţia fizică în 
învăţământul interbelic şi sportul în general. 


18 milioane de locuitori (Irina Livezeanu, Cultură şi naţionalism în România Mare, 
1918-1930 , pp. 48-49). Comparativ, în 1912 în Vechiul Regat recensământul evidenţia 
un procent de 39,3% ştiutori de carte dintr-o populaţie de cca 5,7 milioane de locuitori 
(Leonida Colescu, Statistica ştiutorilor de carte din România , Bucureşti, Stabilimentul 
de Arte Grafice Albert Baer, 1913, p. 12). 

81. Irina Livezeanu, Cultură şi naţionalism în România Mare , 1918-1930 , p. 58. 

82. Iosif Gabrea, Orientarea profesională , în Revista generală a învăţământului , anul XII, 
1924, nr. 2, p. 89. 

83 Abiâem, p. 98. 

84. Dr. Bogrovan, Rolul medicului în orientarea profesională , în Revista generală a învă¬ 
ţământului, anul XIII, nr. 6, 1925, pp. 353-357. 

Tabelul 4.22. Populaţia României de la recensământul din 29 decembrie 1930, 

după gradul de instrucţie 


Gradul de 
instrucţie 

Total 

Bărbaţi 

Femei 

Cifre 

absolute 

% 

Cifre 

absolute 

% 

Cifre 

absolute 

% 

Total 

8.250.183 

100% 

4.893.947 

100% 

3.356.236 

100% 

Extraşcolară 

126.078 

1,5% 

73.059 

1,5% 

53.019 

1,6% 

Primară 

7.018.263 

85,1% 

4.172.988 

85,3% 

2.845.275 

84,8% 

Secundară 

708.581 

8,6% 

369.945 

7,6% 

338.636 

10,1% 

Profesională 

263.579 

3,2% 

170.749 

3,5% 

92.830 

2,8% 

Universitară 

91.139 

1,1% 

69.844 

1,4% 

21.295 

0,6% 

Alte şcoli 
superioare 

42.543 

0,5% 

37.362 

0,8% 

5.181 

0,9% 


Sursa : Breviaire statistique de la Roumanie 1940 , p. 20. 

Ar trebui spus că orientarea profesională reprezenta un curent pedagogic de 
răspândire europeană, al cărui ecou era tot mai important şi în România, care 
încerca să transforme educaţia dintr-un proces „enciclopedic” într-unul „societal”, 
indicând prin aceasta joncţiunea dintre cunoaşterea ştiinţifică şi puterea politică 
modernă, al căror pol central devine capitalul uman 85 . Dar transferul cultural nu 
înseamnă că o idee îşi păstrează sensul iniţial, acest fapt fiind valabil şi pentru 
teoria orientării profesionale . Altfel spus, orientarea profesională devine, la unii 
dintre cei care s-au angajat în această polemică, negarea principiului egalităţii de şanse 
şi, extrapolând, a ideii de meritocraţie. Spre exemplu, Florian Ştefânescu-Goangă 
pleacă de la premisa că aptitudinile şi capacităţile intelectuale reprezintă o moşte¬ 
nire atavică a individului, educaţiei revenindu-i mai degrabă rolul de a cuantifica 
această zestre şi, în funcţie de rezultatele obţinute, de a clasifica şi îndruma (a se 
citi a elimina) indivizii spre profesiunile sau rolurile sociale corespunzătoare nive¬ 
lului lor de inteligenţă. Intr-o astfel de optică, examenul de inteligenţă ar reprezenta 
chiar soluţia pentru inflaţia universitară din România, o inflaţie cu atât mai gravă 
cu cât „în raport cu populaţia ţării, numărul studenţilor noştri e de aproape de 
două ori mai mare decât la orice alt popor din Occident. Şi notaţi că studenţimea 
noastră se recrutează dintr-o populaţie în care 50% sunt analfabeţi [...]. Din astfel 
de elemente, în aşa fel pregătite, se vor recruta acei care vor ocupa în viitor pro¬ 
fesiunile şi funcţiunile superioare din statul nostru. Iată perspectiva viitorului”, îşi 
încheie Goangă într-o notă pesimistă atitudinea faţă de politica de ofensivă culturală 
iniţiată de Constantin Angelescu. Ceea ce este oportun pentru statul român ar fi, în 
schimb, o naţionalizare a capitalului uman* 6 , o altă formulă a ideii de etnocraţie 


85. Michel Foucault numeşte această paradigmă „tehnologiapolitică a corpului” (apud Marius 
Turda, Modernism and Eugenics , London-New York, Palgrave Macmillan Publishing 
House, 2010, p. 6). 

86. Florian Ştefânescu-Goangă, Selecţiunea capacităţilor şi orientarea profesională , Cluj, 
Editura Cartea Românească, 1928, pp. 60-61. 

românească din perioada interbelică. Deşi România era din punct de vedere legis¬ 
lativ un regim democratic, intelectualii români rămâneau tributari ideii de naţiune 
prevalentă şi obsesiei formării unei elite naţionale, care să facă din statul român 
unul al românilor. 

Nu mai încape nicio îndoială că o teorie care încerca să impună spiritul sci¬ 
entist în ierarhizarea profesiunilor în spaţiul românesc sfârşeşte în cele din urmă 
prin a se alinia curentului de naţionalizare a statului. Ceea ce trebuia să fie o 
selectare a indivizilor după trăsăturile psiho-cognitive constitutive se transformă 
mtr-un proces de identificare a unei noi elite, a cărei legitimitate se fonda pe 
postulatele psihologiei experimentale. Diferenţa dintre abordarea lui Ştefanescu-Goangă 
şi cea a lui Edmond Claparede devine tot mai limpede. Pentru cercetătorul fran¬ 
cez este „în spiritul democraţiilor actuale ca diversele funcţii sociale să fie 
încredinţate indivizilor potrivit meritelor pe care le au şi nu în virtutea cine ştie 
căror privilegii” 87 . De cealaltă parte, Goangă considera că primul război mondial 
a provocat României cele mai mari pierderi din Europa în capital uman (calculat 
proporţional). Din acest motiv, statul român nu îşi mai poate permite „luxul de 
a lăsa în întuneric, neîntrebuinţate, talentele şi energiile superioare umane, ce 
zac necunoscute în rezervorul imens al naţiunii noastre; nici nu putem rămâne 
indiferenţi la imensa risipă de forţe sufleteşti, ce rezultă din distribuirea lor 
întâmplătoare, de cele mai multe ori nepotrivită şi neeconomică, în diferitele 
profesiuni şi ramuri de activitate” 88 . 

De astfel de critici nu a fost ocolită nici universitatea, căreia i se contesta 
funcţia de spaţiu exclusiv al ştiinţei. Modificările legislative, cea mai importantă 
în privinţa învăţământului superior fiind legea din aprilie 1932, urmăreau să trans¬ 
forme universitatea în prestator de servicii educaţionale, impunându-i-se sarcina 
de a se adapta şi de a participa la procesul de transformare socială şi dezvoltare 
comunitară. Bineînţeles, imixtiunea statului în autonomia universitară era privită 
cu reticenţă de către corpul cetăţii universitare. Cu atât mai mult se impunea o 
schemă ştiinţifică prin care apariţia statului în viaţa universitară să nu apară ca un 
act arbitrar, ci să devină o conlucrare spre câştigul ştiinţei şi al societăţii deopotrivă. 
Tocmai acesta va fi rolul orientării profesionale. în pandant cu selecţiunea valori¬ 
lor, ideea de orientare profesională îşi are originea în necesitatea de a stimula 
randamentul muncii, taylorismul reprezentând o astfel de abordare ştiinţifică de 
eficientizare a interacţiunii dintre capitalul uman şi cel tehnologic. In această nouă 
schemă, şcolii îi revenea roiul de a realiza o asemenea selecţie, pentru că „numai 
în acest chip reuşim să dăm şcolii simţul binefăcător al contactului cu realitatea”. 

în cele din urmă, orientarea şi selecţiunea reprezintă etape succesive ale ace¬ 
luiaşi scop : utilizarea optimă a capitalului uman din punct de vedere economic. 
Dacă orientării îi revenea rolul de a descoperi care este profesia ce se potriveşte 


87. Edmond Claparede, Orientarea profesională. Probleme şi metode , Bucureşti, 1928, 
p. 79. 

88. Florian Ştefănescu-Goangă, Selecţiunea capacităţilor şi orientarea profesională , p. 71. 
Ca recomandare pentru statul român, Goangă propunea „organizarea cât mai temeinică 
şi serioasă a Instituţiei Orientării Profesionale”. 

aptitudinilor individului, selecţiunea înseamnă a-i alege pe cei mai buni. Oricum, 
„orientarea profesională înainte de toate tinde la succesul şi, dacă se poate, In 
fericirea individului. Nu e mai puţin adevărat însă că ea satisface în chip indirecl 
şi interesele comunităţii. Cu alte cuvinte, orientarea face în acelaşi timp o operă 
individuală şi una socială”, pentru că rostul ei este să „îndrumeze pe un individ, 
în cele mai multe cazuri un adolescent, adesea însă un adult, un om fără de lucru 
sau un mutilat, spre profesia în care are cei mai mulţi sorţi de izbândă, întrucăl 
ea corespunde aptitudinilor lui sufleteşti şi fizice” 89 . Din punct de vedere cultural, 
filosofic chiar, orientarea profesională reprezintă „materializarea” percepţiei asupra 
omului ca individualitate distinctă, renunţând la postulatul omului general care prin 
achiziţionarea de cunoştinţe, prin educaţie şi prin voinţă proprie poate îmbrăţişa 
orice profesiune. 

George Banu, directorul Revistei de Igienă socială , era, la rându-i, preocupat de 
accentuarea procesului de diviziune a muncii şi de specializare a lucrătorilor, manu¬ 
ali sau intelectuali, cu impact şi asupra psihicului celui angajat. Printre consecinţele 
nefaste ale procesului de taylorizare a muncii ar fi fost şi cea a transformării lucră¬ 
torului într-un „element cu totul accesoriu, eliminându-i aproape complet participarea 
psihică”. Pe scurt, muncitorul devine „un simplu automat productiv. [...] Orientarea 
profesională vine şi instalează o economie raţională , premeditată, a capitalului uman. 
Ea reuneşte în mod ideal calităţile psihice şi cele sanitare ale muncitorului cu inte¬ 
resele patronului, ale economiei naţionale şi ale sănătăţii organismului colectiv” 90 . 
Astfel, pentru Banu orientarea profesională şi igiena muncii se încadrează în sfera 
mai largă a igienei sociale, prin care statele moderne urmăresc să dirijeze şi chiar 
să intervină în dezvoltarea capitalului uman al fiecărei societăţi, intervenţie care se 
ghidează nu pe principii altruiste, ci pe ideea de justiţie socială şi de interes naţional, 
înlocuirea umanitarismului cu idei de sorginte „economică” este enunţată explicit 
de către Banu, care amintea că igiena muncii se datora unui calcul financiar „în 
virtutea căruia a preveni invaliditatea e mult mai economicos decât a întreţine apoi 
nonvalori sociale pentru toată viaţa” 91 . 


89. E. Claparede, Orientare profesională, pp. 11, 17-18. 

90. George Banu, Igiena muncii. Studiu de igienă şi politică socială , Bucureşti, Tipografia 
Curţii Regale Gobl & Fiii, 1935, pp. 113-114. 

91. Ibidem, p. 10. Mai târziu, George Banu va face trecerea de la igiena socială la igiena 
rasei , prin care se studiază toţi factorii biologici, sociali şi economici care pot influenţa - 
ppzitiv sau negativ - evoluţia societăţii şi, prin aceasta, calităţile rasiale, fizice sau men¬ 
tale ale generaţiilor viitoare. Deşi Banu nu agreează ideea că prin igiena rasei s-ar justifica 
ştiinţific tendinţa unor grupuri umane de a se considera superioare altora, totuşi igiena 
rasei afirmă primatul colectivităţii şi al intereselor acesteia asupra individului. Plecând 
de la premisa că nu instituie, ci doar constată diferenţele rasiale şi pe cele biologice 
dintre indivizi, igiena rasei are drept scop trasarea liniilor de intervenţie în politica demo¬ 
grafică a fiecărui stat. Aplicarea principiilor igienei rasei necesită o politică intervenţio- 
nistâ , o redresare dirijată a valorilor colectivităţii (rasă, naţiune, etnie, dar şi clase sociale). 
Mai mult, igiena rasei ar reprezenta renunţarea la vechea concepţie pasivă, a selecţiei 
doar pe criterii naturale. Totuşi, autorul nu ascunde faptul că scopurile igienei rasei se 
confundă în mare parte cu cele ale eugeniei, aşa cum au fost ele formulate de către Galton. 

In 1924, în cadrul unei conferinţe la Praga se pun bazele Comitetului Internaţional 
de Organizare Ştiinţifică a Muncii. în acest for se regăseau reprezentanţi ai Belgiei, 
Bulgariei, Iugoslaviei, SUA, Franţei, Italiei, Poloniei, României etc. şi se întreţi¬ 
neau relaţii de colaborare cu organizaţiile omoloage din alte state puternic indus- 
nializate, ca Anglia sau Germania. în România, la nivel instituţional se remarcă 
înfiinţarea Institutului Românesc de Organizare Ştiinţifică a Muncii în 1927 , din 
iniţiativa Uniunii Generale a Industriaşilor. Deşi la prima vedere pare a fi mai 
ilegrabă un demers pur economic, acest institut urmărea să includă între preocu¬ 
pările sale şi problema selecţiei şi orientării profesionale, prin studii statistice şi 
aplicări legislative în sistemul de învăţământ românesc. Aspectele sociale ale 
organizării ştiinţifice a muncii urmăreau, printre altele, „ridicarea sentimentului 
de demnitate profesională şi instaurarea echităţii sociale printr-un nou sistem de 
salarizare”. Mai mult, se preciza că, la nivel european, organizarea ştiinţifică a 
muncii nu reprezenta o concepţie „inspirată de un naţionalism economic strâmt” 
şi nici nu „trebuie privită ca o armă de concurenţă economică”, ci trebuia să devină 
un prilej de colaborare şi standardizare 92 . Tocmai în acest scop Comitetul 
Internaţional de Organizare Ştiinţifică a Muncii va conlucra cu Biroul Internaţional 
;il Muncii de la Geneva şi cu Institutul Internaţional pentru Cooperare Intelectuală, 
asociere care se va accentua în anii crizei economice din 1929 - 1933 . începând de 
acum, orientarea profesională devine un punct central al dezbaterilor în privinţa 
finalităţilor educaţiei. Criza economică a însemnat şi redimensionarea sferei de 
intervenţie a statului. 


Concepţia sa, dezvoltată în perioada de zenit a ideilor eugeniste promovate de germani, 
s-ar justifica din punct de vedere statistic prin faptul că populaţia disgenică consumă 
resursele financiare ale statului. Banu atrage atenţia asupra faptului că tocmai concepţiile 
umanitariste sunt cele care au dus la crearea unui mare număr de instituţii c z favorizează 
elementele inferioare în detrimentul celor normale. Prin aceasta „jocul natural al forţelor 
de reproducţie şi al selecţiei este paralizat; rezultă din aceasta o contraselecţie, degene- 
rescenţa, o ameninţare la adresa raselor şi o decădere a celor mai bune fragmente ale 
raselor” (p. 23). Din acest motiv igiena rasei trebuie să afirme primatul colectivităţii şi 
al intereselor acesteia asupra individului. Mai mult, pentru Banu umanitarismul înseamnă 
„favorizarea părţii sănătoase a societăţii, şi nu a deficienţilor” (p. 25). Pentru detalii, 
a se vedea George Banu, L’hygiene de la race. Etude de biologie hereditaire et de nor- 
malisation de la race , Bucureşti-Paris, Imprimeria Naţională, 1939, passim. 

92. Organizarea ştiinţifică a muncii în Europa , în Buletinul Institutului Românesc de 
Organizare Ştiinţifică a Muncii , 1927, anul I, fascicula V, p. 70. 

Şomajul intelectual: cauze şi efecte. 
Preocupări statistice şi dezbateri de presă 


în 1932 este publicată conferinţa Statistică şi politică şcolară 1 a lui Iosil 
Gabrea, în care critica la adresa sistemului de învăţământ este construită plecând 
de la principiile orientării profesionale - de fapt, de la lipsa acestora din măsurile 
de planificare a politicii universitare din România. Conform analizei statistice, 
tineretul cu vârste între 5-18 ani reprezintă 21,3% din populaţia ţării, tineret 2 care 
se încadrează în limitele învăţământului primar şi secundar. Analizând originea 
socială a elevilor, din cei aproximativ 3,8 milioane, 87,1% provin din mediul rural, 
iar 12,9% din cel urban. în schimb, foarte puţini dintre elevii din mediul rural 
reuşesc să continue cursurile învăţământului secundar (circa 86 000, adică 2,3% 
din cei aproximativ 3,3 milioane de elevi rurali). Astfel, Gabrea afirma că analfa¬ 
betismul rămânea în continuare o problemă, având în vedere că din cei circa 
3,8 milioane de tineri cu vârstă şcolară 1,5 milioane erau neşcolarizaţi în anul 
1928-1929. Din cauza acestor carenţe majore, Gabrea propune ca învăţământul 
primar să capete o orientare practică: „Şcoala primară are să-şi aprecieze roadele 
nu atât după numărul elevilor trecuţi la învăţământul secundar, ci după câţi oameni 
de ispravă a dat societăţii din cei care au rămas numai cu învăţământul primar” 3 . 

Analiza cuprinde şi observaţii interesante asupra învăţământului superior, dez¬ 
aprobând punctul de vedere al unor universitari care, în faţa numărului mare de 
studenţi, învinuiau tineretul de un presupus „orgoliu al învăţăturii”. Calculând 
numărul de studenţi din cele patru universităţi corespunzător anului 1928/1929, 
Gabrea găseşte motive să considere că „refrenul sunt prea mulţi studenţi! este de 
două ori nedrept” Mai mult, raportându-se la numărul de licenţiaţi şi doctori pe 
care universităţile îl promovează anual, ar fi „în total 2 564 de licenţiaţi şi doctori. 
Ceea ce revine la 8,2% faţă de studenţii înscrişi şi 1 licenţiat la 7 020 de locuitori! 


1. Iosif Gabrea, Statistică şi politică şcolară , Bucureşti, Editura Institutului Pedagogic 
Român, 1932. Studiul va fi publicat şi în Revista generală a învăţământului , anul XX, 
nr. 1-2, ianuarie-februarie 1932, pp. 15-30, şi nr. 3-4, martie-aprilie 1932, pp. 123-132. 

2. „Atât din punct de vedere fizic, cât şi spiritual, spre tineret - a cincea parte a popula¬ 
ţiei Ţării - trebuie să-şi întoarcă educatorii privirea şi acţiunea ! Lumea mai bună, pe 
care o năzuim, cu tineretul trebuie să înceapă ! ” {Ibidem, p. 11). 

3. Ibidem , p. 15. 

Altfel spus, numărul celor care termină studiile superioare ar fi, de fapt, prea mic ! 
Iu schimb, ceea ce cu temei critica Gabrea era repartizarea defectuoasă a tinere** 
lului în învăţământul superior, „cu totul necorespunzătoare structurii vieţii noastre 
sociale şi nevoilor de viitor. Deşi 87,1% din populaţia Ţării se ocupă cu agricultura , 
singura activitate pe care se sprijină în cele din urmă economia Statului, şi deşi 
nu avem colonii de administrat pentru care să se pregătească jurişti şi oameni de 
administraţie, totuşi 38% din tineretul universitar se îndreaptă spre facultăţile de 
drept. Este aceasta o orientare a tineretului în acord cu interesele sociale ? ”, încheie 
retoric Iosif Gabrea. Tocmai numărul mare de avocaţi, mai ales din mediul urban, 
este cel care a impus obligativitatea dobândirii titlului de doctor drept condiţie sine 
(/na non a practicării profesiunii de avocat. Printre altele, supraaglomerarea pro¬ 
fesiunilor juridice a dat naştere ideilor de restrângere a accesului minoritarilor în 
corpul avocăţesc. în opinia lui Gabrea, se impunea schimbarea politicii şcolare 
intr-una bazată pe realităţi, „întemeiată pe siguranţa cifrelor statistice, iar nu pe 
dibuieli dictate de consideraţii subiective” 4 . 

Cu un an mai devreme, în 1931, George Banu, secretar general al Ministerului 
Muncii, publica Şomajul în România 5 , în care tratează acest fenomen economic 
care îşi face simţită prezenţa în societatea românească începând cu 1927. Constatând 
lipsa unui cadru legal general pentru evaluarea acestui fenomen al neocupării for¬ 
ţei de muncă, Banu schiţează o strategie pentru organizarea problemei şomajului, 
care ar trebui să conţină trei linii esenţiale: prevenirea, combaterea şi asistenţa. 
Ultimul palier denotă inexistenţa unei disocieri la nivel terminologic între asiguraţi 
şi asistaţi 6 social, trădând prin aceasta caracterul pregnant agrarian al statului 
român, care nu lua în calcul mecanismele economice ale contributivităţii angaja¬ 
ţilor prin sistemul de taxe şi impozite ca formă de creare a unui fond al solidari¬ 
tăţii sociale. Această lacună în cultura economică a politicienilor români nu poate 
duce cu gândul decât la faptul că statul român privea existenţa materială a cetăţe¬ 
nilor ca pe o problemă individuală, nicidecum ca pe o componentă a politicilor 
sociale. Viziunea lui Banu referitoare la asistenţa şomajului denotă eschiva statului 
român în a-şi asuma şi această povară, dar şi încercarea de a impune o etică în 
care munca devine obligaţie socială din partea cetăţeanului-muncitor. în fine, dacă 


4. Ibidem , pp. 17, 18, 25. 

5. George Banu, Şomajul în România , Bucureşti [f.e.], 1931. 

6. Dacă în categoria asistaţilor social întâlnim grupurile vulnerabile, care nu îşi pot 
procura din motive obiective (handicap etc.) venituri saiariaie, în schimb în categoria 
asiguraţilor social sunt incluşi toţi cei care au prestat o anumită activitate şi care prin 
sistemul contributivităţii beneficiază de mecanismele sociale de protecţie (în caz de 
boală, deces, şomaj etc.). G. Banu afirma necesitatea creării unei distincţii între 
muncitorul-şomer şi „elementele inapte”, ca şi reconsiderarea şomajului, care este 
privit ca o formă de „caritate”, şi nu ca un drept câştigat: „Şi din punct de vedere 
moral considerăm că e o scădere de prestigiu pentru muncitorul valid, atunci când 
este aşezat alături de elementele inapte, făcând parte dintr-o clasă degradată deseori 
fizic şi moral” {Ibidem, p. 36). 

ajutorul de şomaj devine inevitabil, acesta însemna un ajutor material, iar primirea 
lui era condiţionată de prestarea unei sarcini indicate de oficiile publice de plasare. 

Anuarul statistic al României evidenţiază lipsa preocupărilor de cuantificare a 
ratei şomajului 7 , cel puţin până în momentul în care efectele crizei economice 
devin tot mai vizibile - motiv în plus ca încercările de calculare a ratei şomajului 
să devină foarte dificile pentru perioada interbelică, aducând în sprijinul acestei 
aserţiuni chiar datele prezentate de Enciclopedia României , în fond opus magnutn 
al şcolii sociologice gustiene şi rodul interpretării datelor culese în timpul recen¬ 
sământului din 1930. Capitolul II Oamenii 8 din volumul III al Enciclopediei României 
prezintă tabloul populaţiei active a României, care, din totalul de 18 052 900, se 
ridica la 10 542 900, adică 58,4% din totalul populaţiei. Ponderea mare a popu¬ 
laţiei active în cadrul întregii populaţii depăşeşte unele state occidentale industri¬ 
alizate, ca Germania, Franţa etc., singurul stat care devansează România din acest 
punct de vedere fiind URSS. Situaţia ar fi fost justificată de efectele reformei agrare 
din 1920, care a „fixat în agricultură noi categorii de populaţie”, iar „forma nece¬ 
sară de exploatare îmbrăcată de această nouă proprietate [mică şi mijlocie], care 
deţine majoritatea, a fost aceea a unei exploatări primitive familiale” 9 . Aceasta 
ar fi şi explicaţia pentru care majoritatea covârşitoare a populaţiei active (82,7%) 
se află concentrată în mediul rural, mediului urban revenindu-i un procent de 17,3% 
(adică 1 823 900 de locuitori), în cadrul căruia predomină „clasa” funcţionarilor 
din instituţiile publice 10 . însă gradului mare de ocupare a forţei de muncă nu îi 
corespundea şi o eficienţă a muncii, populaţia românească fiind întruchiparea unui 
factor de producţie cu un randament scăzut. Indicatorul la nivel macroeconomic 
care surprinde această realitate este venitul naţional (VN), care pentru anul 1938 
(apogeul dezvoltării economice interbelice) era de 76 de dolari SUA/locuitor, mult 
sub nivelul Marii Britanii (378 de dolari SUA/locuitor), dar devansând Bulgaria şi 
Iugoslavia (ambele cu 68 de dolari SUA/locuitor) 11 . 

Un an mai târziu, în 1932, George Banu analizează şi fenomenul şomajului 
intelectual, un fenomen care, în comparaţie cu şomajul manual, este „cu mult mai 


7. în 1922-1926, Partea IX - Industria includea şi capitolul Asigurările muncitoreşti , care 
la rândul său înfăţişa situaţia Fondului Asigurării de boală şi a Fondului Asigurării de 
invaliditate din 14cauză de J A boală şi bătrâneţe. Din 1927, Chestiunile muncitoreşti şi 
sociale devin parte autonomă în cadrul Anuarului , care restituia problema Asigurărilor 
muncitoreşti şi a Oficiilor Publice de Plasare. începând cu 1931 se cuantifică separat 
şomajul pe profesiuni, dar fără a se încerca o calculare a ratei acestui fenomen. 

8. Capitolul debutează cu o fraza a regelui Carol al II-lea: „Suntem un popor de plugari 
şi munca pământului să ne fie cea mai de seamă mândrie” (Enciclopedia României , 
voi. III, Bucureşti, Imprimeriile Naţionale, 1939, p. 39). 

9. Ibidem , p. 43. 

10. „Faţă de satul românesc omogen, tradiţionalist şi cu un ritm de viaţă lent, oraşul se 
prezintă activ, uneori trepidant şi cu o structură profesională mult diferenţiată. Aproape 
întreaga viaţă economică, politică şi administrativă şi socială este concentrată în oraşele 
ţării noastre, în raport direct cu mărimea sau importanţa populaţiei lor” ( Ibidem , p. 48). 

11. Bogdan Murgescu, România şi Europa. Acumularea decalajelor economice (1500-2010 ), 
Iaşi, Editura Polirom, p. 217. 

brutal şi cu caracter de ascendenţă permanentă [...]. Dacă şomajul manual rămâne 
mult distanţat faţă de statele occidentale, cel intelectual a atins în scurt timp nive¬ 
lul celor mai evoluate state din Apus” 12 . Fenomenul s-ar explica prin afluxul de 
populaţie rurală spre mediul urban, prin democratizarea culturii şi prin „suprapu¬ 
nerea culturalizării cu pretenţia exercitării unei profesiuni”, dar substratul s-ar 
datora unei politici sociale şi educaţionale greşite, ale cărei efecte pe termen mediu 
sau lung nu au putut fi anticipate. Banu inventariază toate tipurile de şomaj inte¬ 
lectual, definind muncitorul intelectual ca persoana „care-şi scoate mijloacele de 
existenţă dintr-o muncă în care efortul spiritual, cu tot ce comportă el ca iniţiativă 
şi personalitate, predomină asupra efortului fizic” 13 . Astfel, şomajul intelectual ar 
fi un fenomen care afectează deopotrivă industria, corpul funcţionarilor publici, 
pe cel al cadrelor didactice, al artiştilor, ziariştilor, arhitecţilor, avocaţilor, corpul 
medical şi farmaceutic etc. Drept cauză principală a acestui fenomen (pe lângă 
criza economică) ar fi numărul exagerat de mare de licenţiaţi care pretind presta¬ 
rea unei munci non-manuale, lipsa unei prognoze asupra pieţei muncii intelectuale 
şi dezorientarea tineretului, care acordă atenţie doar educaţiei universitare şi mai 
puţin posibilităţilor de integrare în câmpul muncii. De aceea, măsurile pentru 
combaterea şomajului intelectual ar trebui să ducă la o mai bună organizare a 
profesiunilor şi a profesioniştilor intelectuali care, constituiţi în asociaţii profesio¬ 
nale, ar urma să calculeze valoarea cererii pe piaţa muncii intelectuale. Oricum, 
pentru Banu şomajul intelectual reprezintă „o problemă de a cărei soluţionare 
depinde însuşi echilibrul Statului”™. 

Un prim pas s-a făcut în ianuarie 1933, când se pun bazele Confederaţiei 
Asociaţiunilor Profesioniştilor Intelectuali, al cărei scop era de „a dezvolta solida¬ 
ritatea între toate profesiunile intelectuale şi apărarea intereselor lor” 15 . în cadrul 
şedinţelor acestei confederaţii erau prezentate periodic situaţiile profesioniştilor 
intelectuali 16 , fiind organizată şi o comisie pentru studierea cauzelor fenomenului 

12. George Banu, Şomajul intelectual în România , p. 3. 

13. Ibidem , p. 6. Definiţia este preluată după decizia celui de-al IV-lea Congres Internaţional 
al Muncitorilor Intelectuali, desfăşurat la Paris în septembrie 1927. 

14 .Ibidem, p. 44. 

15. A se vedea statutul publicat în Buletinul Informativ al Confederaţiei Profesioniştilor 
Intelectuali din România , nr. 1, martie 1933, pp. 7-14. 

16. încercând să surprindă amploarea acestui fenomen de şomaj intelectual Ia nivel european, 
Confederaţia Profesioniştilor Intelectuali invită personalităţi din diferite ţări central-euro- 
pene să susţină conferinţe în care să prezinte situaţia profesioniştilor intelectuali. Astfel, 
în data de 20 aprilie 1934, V. Koscinsky susţine conferinţa Le chomage des travailleurs 
intellectuels en Pologne. Pentru conferenţiarul polonez, problema şomajului intelectual 
nu se rezumă doar la imposibilitatea plasării forţei de muncă în câmpul profesiunilor 
intelectuale. Şomerul intelectual ar fi persoana care, prestând o profesiune liberală, 
câştigă sub minimul pieţei. Una dintre soluţiile găsite de statul polonez a fost crearea 
la 4 septembrie 1933 a unui institut de reconversie profesională pentru şomerii intelec¬ 
tuali. Dar ceea ce Koscinsky consideră a fi principala cauză a şomajului intelectual în 
Polonia nu ar fi lipsa locurilor de muncă în domeniul profesiunilor intelectuale, numă¬ 
rul lucrătorilor intelectuali nefiind foarte mare. Mai degrabă am avea de a face cu o 


136 


ÎNVĂŢĂMÂNTUL SUPERIOR ÎN ROMÂNIA INTERBELICĂ... 


de şomaj intelectual 17 , precum şi a măsurilor de combatere a acestui flagel. Printre 
măsurile de combatere agreate de confederaţie se regăsesc stoparea angajării de 
străini în domeniul industriei şi chiar eliminarea celor de naţionalitate neromână 
atât din industrie, cât şi din administraţie 18 . Rezultatul acestei acţiuni de promo¬ 
vare a intereselor Confederaţiei Profesioniştilor Intelectuali va fi adoptarea Legii 
pentru utilizarea personalului românesc în întreprinderi , publicată în Monitorul 
Oficial nr. 161 din 16 iulie 1934. Chiar şi aşa. Confederaţia îşi exprima nemul¬ 
ţumirea faţă de regulamentul de implementare a acestei legi 19 , deşi legea impunea 
ca ponderea elementului românesc să fie de cel puţin 80% din totalul angajaţilor 
în orice industrie din România, atât în activităţile manuale, cât şi în cele intelec¬ 
tuale şi de conducere. Trebuie notat că abordarea situaţiei profesioniştilor intelec¬ 
tuali din România, mai ales pe criterii exclusivist etnice, va deveni tot mai 
pregnantă în activitatea Confederaţiei Asociaţiilor de Profesionişti Intelectuali din 
România (CAPIR) după 1935. 

O analiză a fenomenului de supraproducţie universitară care tindea să se trans¬ 
forme în şomaj intelectual a fost realizată de Constantin Kiriţescu, care între 1920 
şi 1940 a fost mai întâi director general al Direcţiei învăţământului Secundar, iar 
apoi al Direcţiei învăţământului Superior. Prezenţa sa neîntreruptă de-a lungul 
întregii perioade interbelice face din Kiriţescu unul dintre cei mai avizaţi observa¬ 
tori ai sistemului educaţional românesc 20 . Un aspect aparte îl reprezintă activitatea 


repartiţie geografică defectuoasă (urban-rural) şi cu propensiunea tinerilor doar spre anumite 
profesiuni, în timp ce altele sunt ignorate. Pe lângă rezolvarea acestor două probleme, 
ar fi necesar să „se sporească cererea pentru serviciile intelectuale”, autorul dând ca 
exemplu Iugoslavia, care, prin înfiinţarea cooperativelor agricole dotate cu dispensare 
şi chiar spitale, oferea de lucru absolvenţilor de Medicină. A se vedea V. Koscinsky, 
Le chomage de travailleurs intellectuels en Pologne, în Buletinul Informativ , anul II, 
nr. 7-12, iulie-decembrie 1934, pp. 2-17. 

17. în 1934, Confederaţia a trimis mai multe memorii către Consiliul de Miniştri, prin care 
milita pentru înfiinţarea unui Oficiu Central al Şomajului Intelectual pe lângă această 
instituţie. 

18. Gheorghe Chelaru, Cezar Cristea, Problema şomajului românesc . Aspectul tehnic-indus- 
trial , Bucureşti, Imprimeria Naţională, 1934. Lucrarea este de fapt rezumatul unui 
Congres AGIR desfăşurat la Galaţi în anul 1934, ca mecanism de presiune asupra 
guvernului Tătărescu pentru a adopta cât mai repede proiectul de lege privind promo¬ 
varea profesioniştilor români în industrie. 

19 . Buletin Informativ al Confederaţiei , anul II, nr. 7-12, iulie-decembrie 1934, pp. 18-26. 

20. Kiriţescu a scris prima lucrare care tratează participarea României la primul război 
mondial ( Istoria războiului pentru reîntregirea României 1916-1919 , Bucureşti, Editura 
Casei Şcoalelor, 2 voi.), dar a fost preocupat şi de rolul filmului şi al educaţiei fizice 
în instrucţia elevului ( Cinematograful în educaţie şi învăţământ , Bucureşti, Editura 
Cartea Românească, [1934]; Idem , Cenzura filmelor cinematografice , Bucureşti, Editura 
Cartea Românească, 1934; Idem , Istoria educaţiei fizice. Curs , Bucureşti, Editura 
Cartea Românească, 1936). 

sa pe plan internaţional, în special în cadrul Societăţii Naţiunilor, ale cărei programe 
educaţionale a încercat să le implementeze şi în educaţia românească 21 . 

Deşi activa în cadrul Ministerului Instrucţiunii, Kiriţescu nu a ezitat să constate 
că afluenţa tot mai mare a tinerilor spre învăţământul secundar şi superior teoretic 
era o consecinţă a „ofensivei culturale” declanşate de dr. Constantin Angelescu, 
adică realizarea „operei de democraţie culturală”. Limitele acestei supradimensi¬ 
onări a învăţământului devin vizibile în timpul marii crize economice, când nume¬ 
roase şcoli rurale şi secundare sunt desfiinţate. Cât priveşte instituţiile de învăţământ 
superior, Kiriţescu semnala problema supraaglomerării lor, fapt ce putea conduce 
la un acut şomaj în domeniul profesiunilor intelectuale. 

Viziunea sa asupra ideii de şomaj este una total negativă. Văzut ca un accident, 
nu ca un fenomen inerent unei economii capitaliste, şomajul s-ar datora în princi¬ 
pal supraproducţiei induse de primul război mondial, iar numărul mare de şomeri 
la nivelul Europei în momentul de apogeu al crizei economice ar fi dovada unui 
dezechilibru periculos: „Ultima statistică a şomeurilor industriali indică cifra 
înspăimântătoare de 30 de milioane! Tot atâţia oameni de două ori neproductivi: 
întâi, prin aceea că nu sporesc cu nimic bogăţia; al doilea, că devin un element 
parazitar pentru societăţile politice din care fac parte. Acestea trebuiesc să-i între¬ 
ţină de teamă a-i vedea devenind elemente de distrugere socială” 22 . 

De cealaltă parte, şomajul intelectual se prezintă „sub forma lipsei de ocupaţie 
a muncitorilor intelectuali, fie că sunt profesionişti liberi, fie că sunt aspiranţi la 
cariere retribuite de stat sau de instituţii private”, deoarece „ marfa produsă de 
munca intelectuală nu se mai poate desface pe o piaţă, care este saturată de ea” 23 . 
Cauzele 24 pe care le găseşte acestui fenomen nu diferă esenţial de cele prezentate 
de autorii menţionaţi mai sus, dar trebuie accentuată una dintre ele; tendinţa 
tinerilor titraţi de a rămâne în marile centre urbane universitare. Această repartiţie 
geografică defectuoasă a titraţilor face ca, spre exemplu, „oraşele mari să aibă un 
medic la 500 locuitori (Cernăuţi), la 750 (Galaţi, Arad), la 1 000 (Craiova, laşi), 
la 3 000 (Bucureşti) locuitori, pe când la ţară este unul la 5 000-10 000 şi chiar 
mai mult”. Lipsa de empatie cu aspiraţiile intelectualului „ieşit proaspăt din 
Universitate, [care] preferă să-şi plimbe paşii melancolici şi privirile de rezvrătit 


21. Idem , Societatea Naţiunilor şi şcoala , Bucureşti, Editura Cartea Românească, 1927. A 
fost implicat şi în promovarea păcii prin educaţie, un rol esenţial fiind acordat evaluării 
şi revizuirii manualelor şcolare, mai ales a celor din statele vecine. Iniţiativa a fost 
lansată de Centrul european al Fundaţiei Carnegie pentru pacea internaţională , din 
partea României fiind însărcinat să propună o analiză a promovării păcii prin educaţie 
Simion Mehedinţi (a se vedea Simion Mehedinţi, Şcoala păcii. Sentimentele şcoalei 
române faţă de ideea războiului. Rezultatele cercetării făcute din însărcinarea Dotaţiei 
Carnegie , Bucureşti, Editura Cultura Naţională, 1928). 

22. Constantin Kiriţescu, Şomajul intelectual (extras din Viaţa Românească , aprilie 1933), 
Bucureşti, 1933, p. 6. 

23 .Ibidem. 

24. Criza economică, nivelul scăzut de civilizaţie al românilor, dezechilibrul între necesi¬ 
tăţile societăţii şi lipsa de orientare în specializările intelectuale {Ibidem). , 

pe asfaltul Căii Victoriei, etalându-şi ca o ameninţare titlul de şomer intelectual”, 
este peremptorie. Soluţia propusă? „înapoi la sate! Trebuie să fie unul din 
cuvintele de ordine ale celor pe care-i preocupă anumite discordanţe ale vieţii 
noastre sociale”, statului revenindu-i rolul de a contabiliza şi de a redistribui 
forţa de muncă acolo unde este nevoie şi chiar de a-i reeduca pe cei care şi-au 
greşit cariera 25 . 


5.1. Centrele urbane ca loc al şomajului intelectual. 

Bucureşti (studiu de caz) 

Toţi analiştii fenomenului de şomaj intelectual se arătau îngrijoraţi de deficienţele 
existente în repartiţia geografică a absolvenţilor de studii superioare. Tendinţa 
tinerilor absolvenţi de studii superioare de a rămâne în marile oraşe nu este doar 
o caracteristică a României. Revoluţia industrială a însemnat în plan social şi apa¬ 
riţia unui nou tip de comunitate, oraşul, ca centru economic, comercial, politic, 
administrativ, adunând sub o singură umbrelă populaţii diverse : nobili, burghezi, 
ţărani, imigranţi, intelectuali, analfabeţi. 

Noile oraşe aveau un puternic caracter funcţionalist, dorind să înlăture anatema 
de oraş morbid, focar de boli, aşa cum era privit în Evul Mediu. Cheia de boltă 
în proiectarea oraşului modern era asigurarea a patru funcţii: locuire, muncă, 
recreere şi trafic, iar toate aceste funcţii trebuiau să fie strict delimitate din punct 
de vedere arhitectural. Nu puţini au fost cei care au deplâns dispariţia vechiului 
oraş, ca spaţiu al regăsirii şi al inspiraţiei. Charles Baudelaire, un veritabil flaneur , 
era un astfel de critic şi se arăta contrariat de dispariţia vechilor norme. El nu 
putea accepta faptul că noul oraş poate rupe distanţele dintre bogaţi şi săraci, 
intelectuali şi analfabeţi. Acest lucru se datora totuşi mai ales apariţiei spaţiilor 
publice de divertisment, ca parcurile sau pieţele. Era opera avangardiştilor, cel mai 
notabil exemplu fiind Le Corbusier, ei fiind cei care doreau un oraş aerisit, cu 
bulevarde largi şi cu numeroase spaţii verzi. Dacă oraşul este o oază de verdeaţă, 
atunci şi oamenii vor fi sănătoşi. Arhitectura va crea, afirma el, o metropolă mai 
ordonată, mai eficientă şi mai egalitară, prin adaptarea tehnicilor industriale 
moderne şi a esteticii avangardiste. Pe scurt, oraşul devine spaţiul social al tuturor 
posibilităţilor, dar şi al prohibiţiilor 26 . 

Care a fost evoluţia Bucureştiului în perioada interbelică? Sabin Manuilă, 
fondatorul şcolii statistice româneşti, este cel care a realizat o analiză a capitalei, 
atât din punct de vedere demografic, cât şi din punct de vedere economic, educa¬ 
ţional şi social. Utilizând datele statistice ale recensământului din 1930, perspectiva 


25. fbidem, pp. 15, 20, 22. 

26. Donald James, Metropolis. City as a Text , în Robert Bocock, Kenneth Thomphson (eds.), 
Social and Cultural Forms of Modernity, Cambridge, Polity Press, 1992, pp. 417-470. 

demografică a capitalei României atestă procesul de românizare urbană, perceput 
de Manuilă ca o „fatalitate biologică” grafie natalităţii crescute a populaţiei româ¬ 
neşti în comparaţie cu minorităţile naţionale 27 . 

într-adevăr, Bucureştiul a cunoscut o adevărată explozie demografică în primul 
deceniu interbelic: de la o populaţie de 341 321 de locuitori în 1912, capitala 
va număra 639 040 în 1930. Sociologii români găsesc explicaţia acestei creşteri 
a populaţiei cu 65% în primul rând în „fenomenul de atracţie pe care marile 
centre comericale şi industriale l-au exercitat întotdeauna asupra populaţiei 
înconjurătoare şi, în al doilea rând, prin mărirea, concentrarea şi complexitatea 
din ce în ce mai accentuată a aparatului administrativ” 28 . Practic, din totalul 
populaţiei Bucureştiului mai sus menţionat, doar 260 904 era originară de aici, 
mai mult de jumătate făcând parte din fluxul uman provocat de mirajul capita¬ 
lei 29 . Tendinţa este vizibilă şi în piramida vârstelor oraşului Bucureşti. Cel mai 
numeros grup, numărând 277 317 de persoane, corespunde limitelor 20-39 de 
ani (43,39% din populaţia capitalei), urmat de 1-19 ani (217 995, adică 34,12%), 
pe ultimul loc clasându-se cei cu vârsta peste 40 de ani (143 728 sau 22,49%) 30 . 
Putem doar intui că în categoria de vârstă 20-39 de ani se regăsesc numeroşi 
tineri veniţi din provincie în căutarea unei cariere strălucite. Mulţi dintre ei 
riscau să îngroaşe rândurile celor ce nu puteau beneficia de statutul social pe 
care îl râvneau, dar pe care considerau că îl merită graţie studiilor. 

Structura pe profesiuni a populaţiei Bucureştiului denotă faptul că în unele 
instituţii publice procentul funcţionarilor care aveau studii superioare era mult 
peste media de la nivelul întregii ţări. Intr-o ţară în care populaţia alfabetizată 
reprezenta 55,8%, iar în cadrul acesteia cea cu pregătire superioară însuma 
1,6% (133 007, în care se cuprind atât universităţile, cat şi alte şcoli superi¬ 
oare), existau domenii de activitate economică în care ponderea titraţilor trecea 
de 10% din totalul populaţiei active bucureştene. Faptul se explică prin con¬ 
centrarea masivă de instituţii publice centrale, dar şi prin dezvoltarea economică 
a oraşului. A-ţi face un rost în Capitală devenea o formă a ambiţiilor sociale 
ale fiecăruia. 

Totodată, Bucureştiul era, de departe, cel mai important centru universitar 
al României interbelice (Tabelul 5.1). Gestionarea unui flux foarte mare de 
studenţi devenea o problemă de dezvoltare urbană, într-un oraş nepregătit să 
ofere condiţii de viaţă optime pentru o populaţie cu o origine geografică foarte 
diversă. 


27. Sabin Manuilă, D.C. Georgescu, Populaţia României (cu o anexă cuprinzând, populaţia 
Bucureştiului după datele recensământului general din 29 decembrie 1930), Bucureşti, 
Editura Imprimeria Naţională, 1937, p. 54. 

28. îbidem , pp. 21-22. 

29. Dintre cei 378 136 locuitori stabiliţi în Bucureşti, cei mai mulţi proveneau din Muntenia 
şi Dobrogea (111 684); urmau Transilvania, Banat, Crişana (81 790), Moldova (56 791) 
şi Oltenia (41 195) - îbidem , pp. 110-111. 

30. îbidem , p. 116. 

Tabelul 5.1. Populaţia studenţească în Bucureşti 


Anul 

Centrul universitar Bucureşti 

Total 


Universitate 

Politehnică 

Comerţ 

Educaţie fizică 

Arhitectură 


1921/22 

8.953 

776 

676 

0 

0 

10.405 

1924/25 

12.905 

869 

1.059 

0 

^ ( 1925 - 1926 ) 

14.943 

1928/29 

22.019 

948 

2.505 

0 

229 

25.701 

1929/30 

22.972 

1.240 

2.581 

0 

286 

27.079 

1933/34 

18.203 

1.414 

3.555 

0 

379 

23.551 

1935/36 

16.320 

1.512 

3.860 

180 

300 

22.172 

1937/38 

14.276 

2.091 

2.612 

148 

305 

19.432 


Sursa: Anuarul Statistic al României, 1933, 1937-1938, 1939-1940 


Dacă raportăm totalul populaţiei studenţeşti la totalul populaţiei capitalei, 
luând ca reper anul 1930 (27 079 studenţi la o populaţie totală a capitalei de 
639 040), procentul obţinut este de aproximativ 4%. Deşi nu pare un procent 
foarte mare, trebuie precizat că vorbim de o populaţie formată în mare parte din 
tineri veniţi la studii în capitală, căreia instituţiile de învăţământ superior trebu¬ 
iau să îi asigure cazare şi un spaţiu didactic adecvat, dar şi servicii medicale de 
calitate. Anuarele Universităţii din Bucureşti nu prezintă în tabelele statistice 
originea socială şi geografică a studenţilor. în schimb, printre anchetele iniţiate de 
Seminarul de Sociologie, Etică şi Politică al lui Dimitrie Guşti se numără şi un 
studiu foarte amănunţit, întocmit de Roman Cresin. Ancheta sociologică asupra 
vieţii studenţeşti Jl prezintă rezultatele statistice ale unui demers întreprins în 
toamna anului 1930 în rândul studenţilor Facultăţii de Litere şi Filosofie din 
Bucureşti, facultate care, ca număr de studenţi, se situa pe locul doi în cadrul 
Universităţii din capitală, după cea de Drept. Conform statisticii Ministerului 
Instrucţiunii Publice, pentru anul 1930-1931 la această facultate au fost înscrişi 
3 133 de studenţi (1 255 de studenţi şi 1 878 de studente), dar respondenţii au 
fost în număr de 2 309, dintre care 540 (24% din totalul respondenţilor) erau 
înscrişi simultan la două facultăţi, iar 244 la două secţii din cadrul Facultăţii de 
Litere şi Filosofie. în baza acestor date, autorul anchetei trage concluzia că rata 
de participare a studenţilor a fost de 81,5 % 32 , dintre care cel mai mare număr era 
reprezentat de fete, care totalizau aproape 1/3 din populaţia feminină a întregii 
universităţi. Pe lângă aspectele referitoare Ia opţiunile şi motivaţiile alegerii acestei 
facultăţi sau la interesul acordat studiului şi promovării cercetării ştiinţifice, ancheta 
repartizează studenţii şi după mediul de provenienţă. Dincolo de minoritatea în 
care se află populaţia studenţească de origine rurală (în contextul în care la nivel 
naţional populaţia rurală reprezenta circa 80% din totalul de 18 milioane), ceea ce 


31. Publicat în Arhiva pentru Ştiinţă şi Reformă Socială , anul XIV, 1936, voi. II, pp. 633-747. 

32. Din cele 2 309 chestionare completate, 668 aparţineau băieţilor, iar 1 641 fetelor. 

Irebuie reţinut este ponderea studenţilor originari din Bucureşti. Prin extrapolare, 
acceptând o pondere a populaţiei studenţeşti originare bucureştene de 25% din 
totalul de 27 079, ar rezulta un număr de circa 20 000 de studenţi care proveneau 
din afara capitalei. 


Tabelul 5.2. Repartizarea studenţilor după mediul de provenienţă 


Locul naşterii 

Studenţi 

Studente 

Total 

TotaI% 

Bucureşti 

62 

262 

324 

14,03% 

Urban 

224 

916 

1.140 

49,37% 

Rural 

382 

463 

845 

36,6% 

Total 

668 

1.641 

2.309 

100% 


Sursa : Roman Cresin, Anchetă sociologică asupra vieţii studenţeşti, p. 651 


Starea de sănătate a corpului studenţesc nu era de neglijat, în condiţiile în care 
mediul de viaţă al studenţilor se putea transforma într-un focar de epidemii atât 
pentru ei, cât şi pentru oraş. Astfel de analize statistice a stării de sănătate a stu¬ 
denţilor se regăsesc în Revista de igienă socială. Primul studiu, realizat de Emil 
Pogojeanu 33 , medicul-şef al dispensarului Academiei de înalte Studii Comerciale 
din Bucureşti, reprezintă evaluarea medicală a candidaţilor pentru anul prepara¬ 
tor din sesiunea de admitere octombrie 1933. După cum menţionează şi autorul 
acestui studiu, chiar înfiinţarea dispensarului medical al acestei instituţii devenise 
o necesitate, având în vedere starea precară de sănătate a studenţimii, la care 
se adăugau epidemiile destul de frecvente. Deşi fusese instituită ca criteriu 
eliminatoriu, evaluarea medicală a candidaţilor nu a avut neapărat un caracter 
eliminatoriu. 

Din cei 1 209 candidaţi, 1 194 proveneau din România, repartizaţi astfel pe 
provincii, medii de locuire şi vârstă : 


Tabelul 5.3. Studenţii anchetei după origine geografică, mediu social şi vârstă 


Provincia 

Băieţi 

Fete 

Total 

Procente 

Muntenia 

539 

173 

712 

59% 

Oltenia 

174 

16 

190 

16% 

Moldova 

oo 

o 

24 

132 

11% 

Basarabia 

45 

7 

52 

4,5% 

Dobrogea 

41 

12 

53 

4,5% 

Ardeal 

32 

8 

40 

3,5% 

Banat 

8 

0 

8 

1% 

Bucovina 

6 

1 

7 

1% 

Total 

953 

241 

1.194 

100% 


33. Emil Pogojeanu, O anchetă sanitară în populaţia studenţească: examenul medical al 
candidaţilor la Academia Comercială, în Revista de igienă socială, anul IV, nr. 6, iunie 
1934, pp. 338-345. 

Mediu 

Băieţi 

Fete 

Total 

Procente 

Oraş 

711 

215 

926 

76% 

Sat 

255 

28 

283 

24% 

Total 

966 

243 

1.209 

100% 


Vârsta 

Băieţi 

Fete 

Total 

Procente 

> 19 ani 

218 

65 

283 

23% 

19-20 ani 

381 

131 

512 

43% 

21-25 ani 

359 

45 

404 

33% 

26-30 ani 

6 

1 

7 

0,6% 

31-40 ani 

1 

1 

2 

0,3% 

< 40 ani 

1 

0 

1 

- 


966 

243 

1.209 

100% 


Sursa: Emil Pogojeanu, O anchetă sanitară în populaţia studenţească , pp. 338, 340 (la 
tabelele al doilea şi al treilea, autorul ia în calcul toţi studenţii, inclusiv pe cei din străină¬ 
tate) 


în urma examenului medical s-a constatat că în antecedentele medicale ale 
candidaţilor figurau boli contagioase (cca 50% - tifos exantematic, paludism etc.), 
boli venerice (14%) şi afecţiuni pleuro-pulmonare (6%). Din punctul de vedere al 
vârstei, „rezultă de aci că 23% din candidaţi sunt sub vârsta potrivită studiilor 
făcute, în timp ce 34% sunt trecuţi de etatea mijlocie a prezentării la o facultate. 
Explicaţia procentului atât de ridicat al candidaţilor trecuţi de vârsta intrării la 
facultate, mai ales la băieţi, se găseşte în împrejurarea că mulţi din ei erau func¬ 
ţionari la instituţii particulare sau de stat, cărora noile legi le cer studii superioare 
pentru menţinerea în posturi. Cel mai în vârstă dintre candidaţi (43 ani) era con¬ 
trolor financiar într-un judeţ din Oltenia” 34 . Din punctul de vedere al dezvoltării 
fizice, „305 candidaţi, adică 25% din total, rămân sub greutatea corespunzătoare 
vârstei medii a lor. Deci, un sfert din candidaţi sunt insuficient dezvoltaţi din punct 
de vedere fizic”. Concluzia era că „starea sanitară a candidaţilor la şcolile noastre 
superioare este mediocră” 35 . 

Peste doi ani, în 1936, Pogojeanu revine cu un alt studiu medical, în care pre¬ 
zintă supraaglomerarea şi promiscuitatea căminelor studenţeşti, igiena personală 
deficitară a studenţilor, lipsa de educaţie sexuală (care provoacă un număr mare 
de boli venerice, dar precizând că 20-25% dintre studenţi au dobândit încă din 
timpul liceului astfel de boli), precum şi alimentaţia frugală şi alcoolismul, cărora 
li se adăuga lipsa dispensarelor medicale pentru studenţi 36 . Soluţia era implemen¬ 
tarea „noţiunii de igienă a vieţii studenţeşti”, adică „totalitatea măsurilor care 


34. tbidem , p. 340. 

3 5.1bidem, pp. 341, 344. 

36. Emil Pogojeanu, O anchetă sanitară în populaţia studenţească. Igiena şi bolile în mediul 
studenţesc , în Revista de igienă socială , anul VI, nr. 9, septembrie 1936, pp. 512-519. 

Irebuie luate în vederea păstrării şi a ameliorării sănătăţii biologice, integrale, a 
tinerimii universitare”. Fiind o noţiune promovată de şcoala eugenistă de la Cluj, 
Ovidiu Comşia preciza că prin „sănătate biologică sau integrală, în concepţiunea 
modernă, se înţelege sănătatea fizică, intelectuală şi morală”. Iar printre factorii 
exogeni care alterau calitatea vieţii studenţeşti se număra şi mediul urban, sinonim 
cu „individualismul, instabilitatea, democraţia, internaţionalismul, plutocraţia”, 
adică un mediu care se poziţiona în antiteză cu biologia şi propriile ei exigenţe. 
„Curentele noi au venit să distrugă nota biologică pe care familia trecutului o 
cultiva instinctiv, sub influenţa categorică a religiei, a tradiţiei şi a spiritului de 
conservare etnică.” 37 

Trebuiau, deci, găsite soluţii pentru creşterea calităţii vieţii studentului, pentru 
că această stare de lucruri se putea transforma în sursă de frustrare şi chiar de 
radicalizare. Mişcările studenţeşti plecau şi de la cauze de ordin cotidian, nu numai 
de la promovarea unor deziderate xenofobe. 

în aceste condiţii, Petru Comarnescu propune conceptul de cetate universitară , 
ca „mediu prielnic pentru educaţie”, prin care, pe de o parte, legătura dintre stu¬ 
denţi şi profesori se intensifică, iar, pe de altă parte, organizarea vieţii studenţeşti 
şi interacţiunea colegială se pot transforma în mecanisme de estompare a rivalită¬ 
ţilor, dar şi a frustrărilor proprii. Pe baza experienţei sale ca student atât în Anglia, 
cât şi în SUA, Comarnescu prezintă modele de cetăţi universitare , aşa cum erau 
Oxford sau Harvard, a căror organizare intensifică şi sistematizează activitatea 
acestor universităţi: „în Universităţi cu facultăţi şi laboratoare răzleţite studenţii 
rămân nişte străini care se ignoră sau se asociază la întâmplare. Dimpotrivă, într-o 
Cetate Universitară raporturile dintre studenţi fiind mai intime şi mai continue, 
schimbul de idei şi de sentimente devine mai serios, mai posibil de verificat şi mai 
autentic. [...] Facultăţile disparate pot pregăti buni intelectuali, dar nu pot crea 
adevărate personalităţi” 3 * . „Tipul de student produs de o cetate universitară 
posedă, în rezumat, mai mult simţ social, ştiinţa de a coopera şi a înţelege pe 
ceilalţi oricât de diferiţi ar fi ei, precum şi dorinţa de a promova în faţa judecăţii 
celorlalţi caracterul său moral şi abilitatea sa intelectuală şi fizică .” înfiinţarea 
unor astfel de cetăţi universitare în România, pe lângă creşterea calităţii vieţii 
cotidiene a studentului, i-ar asigura şi o mai bună dezvoltare intelectuală şi con¬ 
solidarea unei stime de sine cât mai crescute, care ar putea fi o soluţie în faţa 
„individualismului anarhic, atât de răspândit la noi”, dar şi în înlesnirea „comu¬ 
nicării între studentul de la oraş şi cel de la sat” 39 . 

Printre promotorii acestei idei s-a numărat şi Sabin Manuilă, pentru care ceta¬ 
tea universitară trebuia plasată în afara tumultului citadin, concepută după un plan 
bine stabilit, în medii cât mai naturale. Din experienţa sa de medic, Manuilă era 


37. Ovidiu Comşia, M. Zolog, Igiena şi igiena socială a vieţii studenţeşti (extras), Cluj, 
Tipografia Cartea Românească, 1936, pp. 5, 20. 

38. Petru Comarnescu, Cetatea universitară. Documentări teoretice şi concrete asupra 
cetăţilor universitare din străinătate şi asupra posibilităţilor de realizare la noi , în 
Arhiva pentru Ştiinţă şi Reformă Socială , anul XI, 1933, pp. 201-202. 

39 .Ibidem, p. 206. 

convins că viaţa agitată a unei metropole poate afecta dezvoltarea tineretului stu¬ 
denţesc, aşa cum era şi mediul bucureştean. Mai mult, prin acest tip de concentrare 
a activităţilor, s-ar pune capăt şi modelului studentului plimbăreţ , asupra căruia 
strada (ca factor social) îşi pune amprenta : „Numai o viaţă de muncă intensă, 
intelectuală, într-un mediu propriu unde studentul să se deprindă cu ritmul de a 
munci, cu eforturi fizice ar fi o adevărată binefacere pentru moralitatea intelectu¬ 
alităţii noastre de azi, care este de calitate inferioară” 40 . 

Intr-un oraş în care populaţia studenţească tot mai numeroasă nu mai putea 
fi controlată, devenind mai degrabă o masă de manevră la dispoziţia mişcărilor 
politice radicale, cetatea universitară devenea echivalentul unui panopticum. 
Supravegherea şi disciplinarea studenţimii trebuiau să devină mecanisme de control 
social, la fel ca şi limitarea numărului de pretendenţi la studiile superioare. Prin 
promovarea unui astfel de proiect, se subînţelegea că educaţia nu mai reprezenta 
o opţiune personală, ci devenea un proces dirijat de stat. însă retardul schimbării 
acestei viziuni era relevat de amploarea fenomenului de şomaj intelectual. Tânăra 
generaţie se simţea obligată să atragă atenţia asupra acestui flagel. într-o economie 
şi într-o piaţă a muncii în care libertatea şi libera circulaţie a forţei de muncă erau 
idealuri şi prea puţin realităţi, tineretul credea că statul trebuie obligat să ofere de 
lucru tinerilor universitari , în fond elita intelectuală a ţării . Era firesc ca statul să 
fie găsit vinovat de situaţia precară a tineretului. Iar atunci când statul a crezut că 
prin limitarea numărului de studenţi poate găsi o rezolvare pentru problemele 
tineretului, ei bine, tocmai tânăra generaţie s-a opus unei astfel de iniţiative, recla¬ 
mând încălcarea libertăţii accesului la cultură. Moda intelectualului se dovedea 
puternic ancorată în mentalitatea tinerilor, la fel ca şi modelul statului paternalist. 


5.2. Şomajul intelectual, între percepţie publică 
şi viziuni subiective 

Şomajul intelectual a reprezentat o preocupare pentru toate jurnalele şi revistele 
de specialitate, dar întâlnim numeroase referinţe şi în însemnările private ale mul¬ 
tor tineri. Prin apelul la presă şi la jurnalele unor tineri intelectuali ai acelei 
perioade, voi încerca să reconstruiesc în linii mari percepţia publică asupra acestui 
fenomen, la care se adaugă şi viziunile (uneori de un subiectivism evident) ale 
celor afectaţi de acest flagel. Dacă plecăm de la premisa că istoria culturală poate 
să surprindă şi să re-dea spiritul vremii ( Zeitgeist ) 41 , ne aflăm în faţa unui suges¬ 
tiv capitol de istorie culturală. Iar cum istoria culturală urmăreşte să evidenţieze 
marginalitatea, în acest caz marginalul este însuşi şomerul intelectual, un marginal 
produs de societate, a cărui suferinţă materială ar fi putut fi estompată. Ceea ce 


40. Petru Comarnescu, Cetatea Universitară Bucureşti. Planul ele discuţii al acestei vitale 
probleme naţionale. Planul de organizare al Cetăţii Universitare propus de dr. Sabin 
Manuilă , în Vremea , anul VI, nr. 277, 26 februarie 1933, p. 5. 

41. Peter Burke, What Is Cultural History ? , Malden Mass, Polity Press, 2008, pp. 20-30. 

scăpa rezolvării însă erau de cele mai multe ori consecinţele sociale şi psihologice. 
Astfel se poate justifica apelul la jurnalele sau memoriile unora dintre aceşti „pro- 
lagonişti”, ce relevă un evantai de tribulaţii sfârşite (nu în puţine cazuri) cu îmbră¬ 
ţişarea radicalismului. Un ultim argument în favoarea unei astfel de abordări: dacă 
presa românească a contribuit la transformarea acestui subiect intr-unui reprezen- 
lativ pentru problemele sociale ale României interbelice, investigarea jurnalelor şi 
a memoriilor conferă o şi mai mare intesitate umană unei probleme care se confunda 
pentru unii cu viaţa cotidiană. 

Să începem cu presa. Ziarele şi revistele cu orientare ideologică de stânga 
analizate în cadrul acestui demers sunt Mişcarea , Rampa , ABC şi Era nouă , în 
timp ce din rândul ziarelor cu orientare de dreapta am ales Cuvântul. Dar, indife¬ 
rent de orientarea ideologică, datorită presei acest subiect (strâns legat de cel al 
supraaglomerărilor universităţilor şi al inflaţiei de titraţi) devine agendă publică. 
Astfel, chiar dacă datele statistice relative la această problemă sunt parcimonioase, 
presa reverberează consecinţele acestui fenomen, cu urmări negative mai ales 
pentru tânăra generaţie. 

Pentru jurnaliştii care au abordat acest subiect, şomajul intelectual includea 
neajunsurile vieţii de student, dar şi alte fenomene sociale negative care împiedi¬ 
cau ascensiunea socială a multor tineri, cum erau corupţia, nepotismul sau tradiţia 
cumulului. Nu puţini erau cei care vedeau acest tip de şomaj ca principală cauză 
a tentaţiei suicidului în rândul multor tineri. Mai mult, şomajul devine chiar subiect 
de literatură, ca în nuvela lui Alexadru Sahia Şomaj fără rasă , în romanul lui Panait 
Istrati Biroul de plasare , în timp ce Gib Mihăescu oferă o frescă fidelă a vieţii 
studenţeşti din Bucureştiul interbelic în romanul Zilele şi nopţile unui student 
întârziat. 

Dacă am încerca să depistăm tipologia socială a celor care abordează acest 
subiect, observăm că reprezentanţii tinerei generaţii sunt cei care semnalează 
această problemă. Criticul literar Perpessicius afirma că în România „şcoala ucide”, 
găsind o explicaţie a numărului mare de elevi sau studenţi care se sinucid din cauza 
acelor curricula şcolare foarte încărcate, ce puteau provoca lesne căderi ner¬ 
voase 42 . în privinţa vieţii universitare, consternarea se referea la naivitatea tine¬ 
rilor studenţi care au dat crezare demagogiei şcolare ce i-a făcut pe mulţi să viseze 
la „birocratism, tocul la ureche şi [să fie] bursier al statului” 43 . Nu au lipsit nici 
tonalităţile sarcastice - de pildă, la Paul Sterian, pentru care şomajul intelectual 
era doar un alt „subiect la modă”. Ironia ar reieşi din însăşi această denumire, 
pentru că „şomajul intelectual, dacă nu ne înşelăm, înseamnă un intelect care ar 
înceta să funcţioneze”. Mai mult, prin faptul că foarte puţini studenţi reuşesc să-şi 
finalizeze studiile, ceilalţi devin inutilizabili în plan social. Tocmai de aceea „inte¬ 
lectualul român este muncitor necalificat. Rămâne toată viaţa salahor nespecializat 


42. Perpessicius, Şcoala ucide , în Cuvântul , anul V, nr. 1493, 19 iunie 1929, p. 1. 

43. Ion Conea, Nenorocita viaţă de student , în Cuvântul , anul V, nr. 1332, 6 ianuarie 1929, 

pp. 1-2. 

şi fără formaţie. [...] Mai putem vorbi de un şomaj intelectual sau, pur şi simplu, 
de un faliment al învăţământului?” 44 . 

Printre primii care propun dezbaterii publice acest subiect îl regăsim pc 
Mihail Sebastian 45 . Colaborator şi apoi redactor la Cuvântul începând din 1927, 
Sebastian are ca temă predilectă a publicisticii sale din această perioadă învăţă¬ 
mântul, cu precădere finalitatea învăţământului superior şi problema şomajului 
intelectual . Articolele sale împotriva politicii educaţionale româneşti sunt destul 
de dure, vrând prin aceasta să aducă la cunoştinţa publicului drama acelei pletore 
de absolvenţi care nu îşi găseşte rostul în societate. Este un motiv în plus de a 
propune restrângerea accesului la educaţie superioară, dar şi un argument cu gre¬ 
utate de a condamna statul pentru incapacitatea sa de a utiliza acest capital uman. 
Cu toate acestea, Sebastian găseşte şi cuvinte de laudă la adresa ministrului ţărănist 
al Instrucţiunii Publice, „domnul” G.G. Mironescu, cu ajutorul căruia reuşeşte să 
obţină o bursă de studii în Franţa. Admiraţia pentru acest ministru, pe care nu 
ezită să o împărtăşească şi în paginile ziarului Cuvântul , are „o explicaţie foarte 
terestră: bursa pe care Mironescu i-a acordat-o” 46 . 

Revenind la tema educaţiei, articolele sale se remarcă prin atacuri împotriva 
politicii educaţionale iniţiate de liberali, mai ales în timpul mandatului lui 
Constantin Angelescu. Aversiunea sa faţă de liberali reprezenta în fond înscrierea 
pe linia impusă de Nae Ionescu care, în 1929, vedea în ţărănism singura ideolo¬ 
gie autentică şi valabilă pentru România. Problema supraproducţiei de intelectu¬ 
ali şi a incapacităţii încadrării absolvenţilor 47 devine deci un prilej de critică la 


44. Paul Sterian, Intelectualul necalificat , în Cuvântul , anul IX, nr. 3029, 30 septembrie 
1933, p. 1. 

45. Depistarea preocupărilor relative la tema şomajului intelectual în publicistica lui Mihail 
Sebastian se datorează şi lucrării Martei Petreu Diavolul şi ucenicul său. Nae 
lonescu-Mihail Sebastian , Iaşi, Editura Polirom, 2009. După cum afirmă şi autoarea, 
lucrarea constituie o demontare a „mitului Sebastian” din cultura română, perceput - 
mai ales prin prisma Jurnalului său - ca o figură a elitei româneşti de orientare auten¬ 
tic democratică. De fapt, în activitatea publicistică a lui Sebastian ar exista două etape 
distincte - măcar prin tonalitate - care relevă un spirit prins în dezbaterile vremii 
asupra ideilor ce captau atenţia tineretului românesc : autoritarism, colectivism, naţio¬ 
nalism, stat totalitar etc. Prima etapă, ocultată sau poate nesondată cu acribia necesară, 
din biografia lui Sebastian este cea petrecută în redacţia Cuvântului între 1927 şi 1934, 
când viitorul diarist se remarcă printr-un ataşament de o cecitate impardonabilă faţă de 
mentorul său, Nae Ionescu. Chiar dacă ulterior Sebastian va încerca să se disculpe, 
afirmând că „Un Cuvântul gardist mi se părea - şi mi se pare şi astăzi - un lucru strict 
imposibil”, publicistica - de la cea culturală, trecând prin social, dar mai ales cea 
politică - din intervalul cronologic amintit mai sus evidenţiază un spirit „moderat de 
extremism de dreapta”, care evită să discute problema antisemitismului, poate tocmai 
din dorinţa de a evita o polemică legată de originea-i proprie. 

46. Ibidem , p. 38. 

47. Mihail Sebastian, 8 clase, în Cuvântul , anul V, nr. 1600, 4 octombrie 1929; Idem, 
Un reformator şi un interview , în Cuvântul , anul V, nr. 1602, 6 octombrie 1929 (în 
acest articol Sebastian acuză reticenţa ministrului Nicolae Costăchescu în rezolvarea 



ŞOMAJUL INTELECTUAL: CAUZE ŞI EFECTE... 


147 


adresa politicianismului, care nu face altceva decât să promoveze incompetenţa, 
un astfel de caz în opinia tânărului gazetar fiind existenţa unor „universitari imbe¬ 
cili”, ca Mihail Dragomirescu 48 . 

Dacă în 1929 considera că principala cauză a eşecului învăţământului românesc 
era gratuitatea sa care lăsa poarta deschisă oricui, în 1932 începe totuşi să militeze 
împotriva introducerii unor taxe de studii ca o formă de numerus clausus (fără a 
folosi această expresie), propunând în schimb instituirea unor examene exigente 
de competenţă 49 . 

Problema şomajului intelectual va fi atacată frontal mai ales după 1933, când 
tonalităţile articolelor lui Sebastian devin tot mai vehemente, aducându-se în dis¬ 
cuţie rolul social şi economic al universităţii. Poate că o explicaţie a acestei abor¬ 
dări belicoase s-ar regăsi în ruptura dintre Nae Ionescu şi regele Carol al II-lea, 
ca şi în aversiunea crescândă a profesorului faţă de liderul liberal Duca, reorientare 
vizibilă în noua agendă editorială a Cuvântului. în articolul Nişte şomeuri care vor 
avea de lucru Sebastian evocă greva generală de la Universitatea din Paris, grevă 
a studenţimii cauzată de economiile bugetare decretate de către statul francez, care 
se traduceau în fapt prin reducerea unor posturi şi funcţiuni publice : „Nici statul 
francez, opulent şi gospodar cum îl ştim, nu-şi mai poate hrăni noile contingente 
de tineri intelectuali”. Acest fenomen al şomajului intelectual, care este răspândit 
în toate ţările europene, „la noi în proporţii nebănuite de mizerie”, are caracterul 
unei maladii sociale doar în Franţa, „statul clasic al burgheziei”, unde tânărul 
burghez era educat să parvină : „A parveni este un termen peiorativ numai la noi, 
unde, orice s-ar spune, gustul aventurii şi al libertăţii este mai ascuţit. în menta¬ 
litatea franceză însă, a parveni este un fapt onorabil, care se plăteşte ce e drept cu 


problemei „proletariatului intelectual” şi militează pentru desfiinţarea anului preparator 
de la universităţi şi revenirea la învăţământul secundar cu 8 clase). A se vedea şi 0,03%, 
în Cuvântul , anul V, nr. 1614, 18 octombrie 1929 („Pentru ca intelectualul să fie o 
realitate socială, ar trebui să îndeplinească o funcţie, să reprezinte un oficiu, să fie 
încadrat de o necesitate. [...] Intelectualul român e neîncadrat. Rezum la această afir¬ 
maţie drama lui şi a vieţii noastre”). Critica la adresa liberalilor, care sunt singurii 
responsabili de acest fenomen al supraproducţiei universitare din cauza concepţiei lor 
prea permisive, este continuată în 1931 prin articolele Pentru studenţii respinşi, în 
Cuvântul , anul VII, nr. 2333, 18 octombrie 1931, şi Selecţia studenţilor , în Cuvântul , 
anul VIII, nr. 2429, 26 ianuarie 1932. 

48. Marta Petreu, Diavolul şi ucenicul său , pp. 30-31. 

49. Selecţia fiscală la şcoală, în Cuvântul , anul VIII, nr. 2686, 13 octombrie 1932. De 
comparat cu Marta Petreu, Diavolul şi ucenicul său, pp. 67-68. Autoarea interpretează 
poziţia lui Sebastian în sensul că acesta ar fi militat pentru un numerus clausus econo¬ 
mic, afirmând chiar că printr-o astfel de cerere ar avea multe în comun cu cererile 
antisemiţilor. A se vedea şi Olimpiu Pascu, Selecţiunea prin cens a valorilor ? , în Dreapta, 
anul I, nr. 2, 23 decembrie 1931, p. 2 : „Bătrânul proverb ai carte ai parte e răsturnat 
deodată cu capul în jos: ai parte ? Ai carte”. Roşu era convins că Universitatea este 
„producătoare de biurocraţi intelectuali” (Nicolae Roşu, Stavilă la Universităţi ?, în 
Curentul , anul IV, nr. 1117, 5 martie 1931, p. 1). A se vedea şi Timon, Dumping 
universitar, în Mişcarea , anul XXIV, nr. 89, 12 martie 1931. 

multă tenacitate şi cu un desăvârşit respect al valorilor de muncă, ierarhie, modes¬ 
tie”. Această reformă, „care lasă în nesiguranţă câteva generaţii de tineri studenţi, 
este un germene de disoluţie burgheză, mult mai grav decât aparenţele faptului, 
la urma urmelor anodin”. Anticipând parcă radicalizarea tineretului european, 
Sebastian îşi încheie acest articol pe un ton sentenţios: „Sunt foarte multe şanse 
ca societatea de astăzi să moară tocmai prin seriile întregi de proletari intelectuali, 
pe care îi aruncă dincolo de marginile ei, cu o neglijenţă ce seamănă grozav a 
sinucidere. Şi atunci şomeurii ăştia vor avea de lucru” 50 . 

Sebastian semnalează existenţa unei astfel de probleme şi în societatea noastră, 
în articolul intitulat sugestiv 300 de licenţiaţi, referindu-se la cei 300 de absolvenţi 
ai Facultăţii de Drept din Bucureşti, care reprezintă „300 de candidaţi la şomaj” : 
„Ce vor face aceşti tineri, pe care în fiecare an universităţile noastre îi aruncă pe 
stradă cu o hârtie oficială în buzunar şi cu o inaptitudine totală în faţa unei soci¬ 
etăţi sărace, în care toate locurile sunt ocupate şi toate drumurile închise?” 51 . 

Polemica este reluată în Şomajul intelectual, care relevă şi accentele cel puţin 
anticapitaliste (dacă nu chiar socialiste) ale tânărului Sebastian. „Pretutindeni 
maşina de stat şi angrenajul social se dovedesc insuficiente şi incapabile să cuprindă 
în cadrul lor generaţiile noi, pe care le refuză, pentru care nu mai găsesc întrebu¬ 
inţare şi cărora nu le mai poate da condiţii normale de existenţă, muncă şi creaţie. 
[...] O societate care nu mai are ce face cu tinerii ei este o societate virtual căzută. 
Acesta e cel mai sigur simptom de înţepenire şi de moarte. Fenomenul aparţine 
întregului eşafodaj social burghez...” 52 . Pentru statele occidentale, problema şoma¬ 
jului intelectual depinde de incapacitatea acelor economii de a absorbi, de a oferi 
debuşeuri în muncă. în schimb, pentru cazul României acest simptom este o dovadă 
a inflaţiei universitare, care îşi regăseşte cauza în „exagerata invazie de diplome 
şi diplomaţi pe care învăţământul nostru superior o întreţine şi o încurajează an 
cu an”, „un sistem de învăţământ care trăieşte în vid şi produce în vid”. Opunându-se 
soluţiei alese de guvern de a limita numărul studenţilor 53 (văzând în această poli¬ 
tică o îngrădire cu „sârmă ghimpată” a Universităţii 54 ), Sebastian se raliază ideii 
de educaţie dirijată, „căci nu e suficient să trânteşti uşa universităţii în nasul unor 
întregi generaţii de tineri, ci trebuie să mai ştii ce faci cu aceşti tineri, pe care i-ai 
lăsat în stradă. îi trimiţi spre sinucidere sau spre revoluţie? Spre una sau spre alta 
în orice caz, dacă nu le găseşti o întrebuinţare” 55 . 


50. Mihail Sebastian, Nişte şomeuri care vor avea de lucru, în Cuvântul, anul IX, nr. 2864, 
14 aprilie 1933, p. 1. 

51. Idem, 300 de licenţiaţi, în Cuvântul, anul IX, nr. 2952, 15 iulie 1933 p. 1. 

52. Idem, Şomajul intelectual, în Cuvântul, anul IX, nr. 2978, 10 august 1933, p. 1. 

53. Sebastian reaminteşte şi de măsura de reintroducere a bacalaureatului în 1925 tot ca 
formă de limitare a numărului studenţilor şi de practica anilor pregătitori sau a exame¬ 
nelor de admitere care şi-au dovedit inutilitatea, nereuşind să stope.ze procesul de 
creştere a populaţiei universitare. 

54. Mihail Sebastian, Sârmă ghimpată în jurul Universităţii, în Cuvântul, anul IX, nr. 2982, 
14 august 1933, p. 1. 

55. Mihail Sebastian, Şomajul intelectual. 

Sebastian nu a fost singurul din redacţia Cuvântului care s-a aplecat asupra 
acestui subiect, dar tema educaţiei superioare în România a reprezentat un subiect 
predilect în publicistica sa. în schimb, aşa cum am văzut mai sus, tonalităţile sale 
se schimbau, poate şi în funcţie de politica redacţională sau, în egală măsură, în 
funcţie de evoluţia gândirii sale politice. La o concluzie asemănătoare ajunge şi 
Petre Chiricuţă, care surprinde, pe lângă dependenţa financiară de stat a tinerilor 
titraţi, şi un paradox : „...să fim noi singura ţară pe lume cu un popor de crâncen 
analfabetism moral-cultural social şi totuşi... să suferim de... şomaj intelectual ” 56 . 
La fel, nici Mircea Eliade nu a rămas străin de acest subiect. în schimb, el alege 
să se solidarizeze cu cei „cel puţin şase mii de tineri muritori de foame, şase mii 
de creiere şi suflete de elită”, care nu mai vor să rişte „ratarea definitivă sau 
mberculoza pentru un simplu cuvânt mare, pentru bărbăţie , pentru răbdare. Nu 
mai riscă, pentru că văd pe alţii ocupând două, trei catedre, văd oameni învârtiţi 
până la sfidare prin proptele politice, văd ce vede toată lumea” 57 . 

Cezar Petrescu este un alt nume cu rezonanţă care se alătură acestei polemici. 
Cel care a încercat să scrie „o cronică românească a secolului XX” (după mode¬ 
lul Comediei umane a lui Honore de Balzac) vedea în „dumpingul universitar” 
cauza „cerşetoriei în haine negre”. Pentru Petrescu era o „situaţie riguros para¬ 
doxală: surplus de intelectuali în ţară de analfabeţi” 58 , situaţie pentru care găsea 
ca principal vinovat statul: „Politica învăţământului nostru [în primul deceniu 
interbelic] viza efectul demagogic al strălucirilor statistice. Se numărau zecile de 
mii de înscrişi la şcolile secundare, miile de studenţi la cutare ori cutare facultate ; 
nicio clipă nu se ţinea socoteală că la capătul acestor numărători aştepta bilanţul 
sinistru al şomajului intelectual, adică al cerşetorismului în haine negre” 59 . „Reforma 


56. Petre Chiricuţă, Şomaj - intelectual ? , în Cuvântul , anul IX, nr. 2984, 16 august 1933, 
p. 11. într-un alt articol, Chiricuţă propunea ca soluţii pentru această problemă inter¬ 
zicerea cumulului de funcţii, dar şi dispersarea licenţiaţilor în toate zonele României, 
mai ales la sate : „Statul să dezrădăcineze în popor primejdioasa convingere curentă: 
intelectualitatea o profesie la Stat” (Petre Chiricuţă, Şomajul „ intelectual ”, în Cuvântul , 
anul IX, nr. 2993, 25 august 1933, pp. 1-2). 

57. Mircea Eliade, Congresul licenţiaţilor , în Cuvântul , anul IX, nr. 2993, 25 august 1933, 
p. 1 : „...m-am mişcat mereu printre tinerii şomeuri intelectuali şi ştiu că vorbele, 
încurajările, îndemnurile la bărbăţie nu mai preţuiesc nimic. [...] Oamenii aceştia vor 
o pâine. Şi o cer pentru că ştiu că se găseşte pâine, că sunt locuri, sunt bani. Deci, să 
se termine odată cu mitologia crizei”. Eliade nu e singurul care semnalează problemele 
ce ar putea decongestiona sfera profesiunilor intelectuale: nepotismul, tradiţia cumu¬ 
larzilor, neimplicarea statului în proiecte de anvergură economică ce ar putea mobiliza 
masa de şomeri. A se vedea şi Şomajul intelectual , în Facla , anul XI, nr. 467, 22 august 

1932, p. 2. 

58. Cezar Petrescu, Cifre pe marginea dumpingului universitar , în Curentul , anul IV, 
nr. 1118, 7 martie 1931, p. 1. 

59. Idem, Dreptul la cultură şi şomajul intelectual , în Curentul , anul VI, 2 septembrie 

1933, pp. 1-2. Articolul lui Petrescu este precedat de luările de poziţii ale lui Pamfil 
Şeicaru, cea mai radicală fiind cea din articolul înşelătorul miraj al diplomelor , în 
Curentul , anul VI, 13 august 1933, p. 1. 

învăţământului [...] trebuie să despice cele două noţiuni până acum confundate. 
Cultura care este un drept şi diploma care nu mai înseamnă un drept.” Altfel spus, 
gata cu moda birocratismului şi cu visul intelectualizării. Studenţii trebuie să 
înceteze „să se mai formeze după chipul şi asemănarea burgheziei româneşti. Adică 
au căpătat o patalama şi râvnesc la alta, care să le dea drept la un os, fie el chiar 
secătuit de măduvă” 60 . 

Presa de stânga este cea care a evidenţiat cu precădere efectele sociale negative 
ale şomajului intelectual. Pentru aceasta, nu numai demagogia şcolară şi idealul 
birocratismului au contribuit la o avalanşă de pretendenţi spre titlurile universitare ; 
o cauză la fel de importantă ar fi migraţia tinerilor dinspre sat spre oraş, conduşi 
doar de exuberanţa specifică unui tânăr student: „împerechiaţi puritatea sufletească 
a unui neexperimentat care nu ezită să-şi făurească idoli, cu imposibilitatea de a 
pătrunde într-un cerc ermetic închis de şperţ, de nepotism şi de birocratism şi veţi 
obţine amărăciunea ori revolta lui. [...] Studentul e răzvrătit de orânduiala pe care 
el o vrea conformă cu idealurile sale, cu absolutul de cinste şi de dreptate în viaţa 
individuală şi colectivă. De la această răzvrătire până la anarhism nu este decât 
un pas; cei mai slabi, exaltaţii, fac şi acest pas, dar majoritatea rămâne la 
revoltă” 61 . Articolele presei de stânga se remarcă printr-un puternic sentiment de 
empatie cu cei care sunt afectaţi de şomaj. Aici apare o distincţie majoră faţă de 
maniera în care ziarele sau revistele de dreapta au ales să evoce acest fenomen. 
Modalitatea aleasă este de a publica unele dintre aceste „poveşti cutremurătoare”, 
care dădeau intensitate şi dramatism, umpleau de tragic şi apropiau cititorul de 
şomerul intelectual. De exemplu, revista ABC evocă gestul disperat al unui tânăr 
student care dă un ultimatum societăţii să îi găsească un loc de muncă în maximum 
48 de ore, alternativa fiind sinuciderea. Nu ştim dacă s-a ajuns la acest final tragic 
şi nedorit, dar concluzia jurnalistului care a publicat această scrisoare deschisă 
este tulburătoare: „Adolescenţii noştri sunt împinşi spre mormântul prematur 
deschis pentru dânşii, datorită unor cauze sociale, datorită relei organizări a învă¬ 
ţământului spre care îi îndeamnă statul, pentru ca după aceea să-i lase pradă 
mizeriei şi amărăciunilor” 62 . 

Un alt subiect era mizeria vieţii de student. Dan Petraşincu este cel care a 
realizat o investigaţie cu rolul de a surprinde o felie din viaţa unui student venit 
din provincie, care suferă de foame şi ale cărui stimă de sine şi încredere într-un 
viitor mai bun sunt năruite de multă vreme. Oriunde ar fi, studentul român este 
un marginal care se vede obligat să evite spaţiile publice de teamă să nu atragă 
priviri compătimitoare. Din acest motiv, în privirea studentului îl putem întrezări 
„pe tatăl cinstit de mâine, pe politicianul corupt de poimâine sau pe Raskolnikovii 
de peste o oră”. Iată de ce „a fi un student şomer e totuna cu a fi un veşnic candidat 
la suicid. [...] Unde începe şi unde se sfârşeşte adevărata şomerie a intelectualului 
student? în clipa în care şi-a pus în gând să înveţe, sau atunci când şi-a luat 

60. Cezar Petrescu, 8822 , în Curentul , anul VI, 21 octombrie 1933, p. 1. 

61.1. Rancea, Studenţimea în faţa realităţilor. Năzuinţe şi idealuri , în ABC, anul I, nr. 21, 
29 noiembrie 1934, p. 7. 

62 .Desrâdăcinaţii, în ABC , anul I, nr. 17, 24 noiembrie 1934, p. 1. 

licenţa?” 63 , încheie retoric Petraşincu. Un tânăr intelectual pare să fi găsit răspun¬ 
sul Ia această dilemă, care identifică vinovatul în persoana şomerului intelectual: 

Am avut prea multe iluzii şi niciun ideal. Acesta e defectul generaţiei noastre. 
Suntem prea grăbiţi. [...] Cum poţi avea un ideal, dacă nu poţi realiza un scop: 
pâinea de toate zilele...” 64 . 

O viziune aparte este cea a lui Emil Cioran, tânăr student la Filosofie în 
perioada marii crize economice. Cumva surprinzător, şi totuşi în deplin acord cu 
pesimismul care i-a caracterizat opera, Cioran creionează o anumită „psihologie 
a şomerului intelectual”, care s-ar integra în mentalitatea omului modern : „Faţă 
de omul generaţiilor antecedente, omul contemporan reprezintă un stil specific 
de viaţă, care este îmbibat în elementele lui esenţiale de psihologia şomerului”, 
„înainte individul era integrat - atât biologic, cât şi social - organic în viaţă. 
Era într-un anumit fel omul substanţial, cu consistenţa lăuntrică până la fixitate. 

|...] Omul substanţial trăieşte în acelaşi cadru de viaţă. De aici omogenitatea lui 
interioară. Şi tot de aici consecvenţa în gesturi şi atitudini care nu se mai găsesc 
astăzi decât la puţini, şi nu la cei mai buni. A fi consecvent înseamnă într-un 
anumit fel a te închide pentru multiplicitatea aspectelor vieţii, reacţionând iden- 
lic. Dar mai înseamnă şi altceva: sărăcie lăuntrică. Or, ceea ce caracterizează 
pe şomerul intelectual, ca expresie tipică a vremii noastre, este o plinătate iăun- 
irică rezultată din contradicţiile în care trăieşte.” Astfel, atunci când axa intrin¬ 
secă este afectată de problemele cotidiene, mentalitatea şomerului intelectual este 
copleşită de sentimente de nemulţumire, revoltă şi chiar de tentaţia extincţiei. 
Acest text poate fi văzut ca o primă mostră a concepţiei cioraniene a pesimis¬ 
mului, al cărei nucleu ar fi renunţarea la tot, adoptând în schimb ideea radica¬ 
lizării. în exaltările şomerului intelectual, Cioran depistează „spiritul escatologic 
al culturii contemporane” : „Există în spiritul lor [al şomerilor intelectuali] 
neliniştit şi frământat presimţiri triste, presimţiri de sfârşit [...] [care] iau forma 
ciudată şi demonică a iubirii sfârşitului, a presimţirii într-o exaltată bucurie a 
unei prăbuşiri apropiate” 65 . 

O altă consecinţă a şomajului intelectual ar fi însăşi devalorizarea ideii de 
muncă intelectuală; de fapt, a fi şomer intelectual devine un prim pas într-un 
mai lung proces de degradare socială a individului, ce poate ajunge şi până la 
forme de dispreţ public. în ochii opiniei publice şomajul în sine este totuna cu 
sărăcia, nesiguranţa, mizeria, dar trezeşte şi sentimente de compasiune. Faptul 
că mulţi tineri - studenţi sau şomeri - au ales forma suicidului ca mecanism de 
evadare şi-ar putea găsi o explicaţie în atitudinea ostilă sau cel puţin indiferentă 
a societăţii. Totuşi, presa a încercat să prezinte şi alte aspecte ale vieţii de şomer 
intelectual care ar fi sugerat că „viaţa nu-i aşa de grea”. în această manieră a 
procedat ziarul Rampa , care a ales să descrie „viaţa de zi cu zi” dintr-o cantină 

63. Dan Petraşincu, Studenţii, eternii şomeri... , în Reporter , anul II, nr. 14, 14 martie 1934, 

p. 4. 

64. Titus Ionescu, Drama universitară , în Universul , anul LII, nr. 337, 7 decembrie 1935. 

65. Emil Cioran, Psihologia şomerului intelectual , în Mişcarea , anul XXIV, nr. 134, 8 mai 

1931, p. 1. 

bucureşteană, unde se serveau mese pentru şomerii intelectuali şi manuali deo¬ 
potrivă. Este drept că articolul are mai degrabă tonalitatea unui pamflet, din care 
nu puteau lipsi ironia, umorul şi chiar dispreţul. Astfel, se precizează că această 
cantină avea două intrări separate, pentru fiecare categorie de şomeri. La fel, 
dacă şomerii manuali credeau că prin aceste prânzuri gratuite „boierii îşi fac 
pomană”, şomerul intelectual nu are cuvinte de mulţumire pentru aceste gesturi. 
Şomerul intelectual este convins că aceasta este o datorie a bucătarilor, a ospă¬ 
tarilor şi, în ultimă instanţă, a statului. în faţa unei astfel de „ingratitudini”, 
autorul acestui reportaj, romancierul Constantin Coman, identifică un bun pretext 
pentru a-şi exprima dispreţul faţă de şomerii intelectuali, care nu ar fi decât o 
masă de studenţi şi de oameni fără nicio profesie : „99 de meserii şi 100 de 
nenorociri”, toţi nişte „rataţi”, conchide autorul reportajului. Nu aceeaşi atitudine 
o are şi patronul acestei cantine, care crede că prin gestul caritabil „îi flatează 
şi îi răsfaţă” pe şomerii intelectuali. Un astfel de exemplu de flatare a orgoliului 
şomerului intelectual ar fi modul în care este prezentat meniul pentru fiecare 
dintre cele două categorii de „clienţi fideli”. De exemplu, ceea ce pentru un om 
obişnuit este „ciorbă bătută cu zarzavat şi pâine prăjită” pentru şomerul intelec¬ 
tual este „cremă de zarzavat cu crutoane” ; „fasolele cu cârnaţi” devin „casoletă 
cu frankfurteri”, iar „laptele sburat” este „boule de neige” 66 . 

Colajul de articole ar putea crea impresia unui decupaj tendenţios. Deşi cro¬ 
nologic articolele excerptate se suprapun în bună parte cu perioada marii crize 
economice, totuşi numărul mare de ziare care au existat în România interbelică 
riscă să transforme acest excurs într-un eşantion cel mult interpretativ, dar prea 
puţin reprezentativ. Tocmai pentru a înlătura această aparenţă, prezentarea cazu¬ 
lui revistei Generaţia nouă devine necesară. Revista a avut o perioadă scurtă de 
apariţie (1934-1935), dar faptul că şomajul intelectual a reprezentat agenda 
editorială a acesteia transformă Generaţia nouă într-un barometru edificator. 
Cronologic, revista se înscrie în perioada în care apar primele măsuri legislative 
cu caracter xenofob de rezolvare a problemelor din societatea românească, de la 
limitarea accesului în învăţământul superior şi până la măsuri de „protejare a 
muncii naţionale”. Dacă până în 1933 studenţimea românească era preocupată 
de rezolvarea problemelor profesionale, cum era şi şomajul intelectual, începând 
cu acest an valurile de antisemitism se înmulţesc. „Revendicările au trecut de 
această dată peste tradiţionalul numerus clausus. Studenţii cereau acum un nume- 
rus nullus necondiţionat. ” 67 Radicalizarea tineretului universitar coincide cu 
perioada de ascensiune a mişcării legionare. Totodată, apar noi partide politice 
cu revendicări xenofobe, aşa cum a fost Frontul Românesc al lui Alexandru 
Vaida-Voevod, care a promovat ideea de numerus valahicus. 


66. Constantin Coman, Menu pentru şomerii intelectuali, în Rampa, anul XX, nr. 5765, 
31 martie 1937, p. 1. 

67. Armin Heinen, Legiunea „Arhanghelul Mihail”, mişcare socială şi organizaţie politică. 
O contribuţie la problema fascismului internaţional. Bucureşti, Editura Humanitas, 
2006, pp. 208-209. 

Revenind la Generaţia nouă. Organul licenţiaţilor universitari (sub direcţia 
Asociaţiei licenţiaţilor în Litere şi Filosofie din România), primul număr a apărut 
în data de 25 martie 1934, având ca motto distihul: Munţii noştri aur poartă ,/ 
Noi cerşim din poartă-n poartă. Articolul-program prezenta direcţia editorială a 
ziarului: „Deşi şomajul face la noi de câţiva ani victime, nicio publicaţie n-a 
înţeles să-şi ia ă coeur nici strigarea pericolului social ce ameninţa şi cu atât mai 
puţin indicarea remediilor radicale”. Recunoscând că unele cotidiene centrale au 
abordat problema şomajului (dar numai sub forma reportajelor, ceea ce ar fi fost 
insuficient), acest ziar „vine să umple un gol adânc simţit” : „Prin aceasta vom 
dovedi că s-a transformat porecla în renume, că suntem cu adevărat o generaţie 
nouă'”. Paul B. Marian, în articolul Un tineret disponibil, constata că problemele 
întâmpinate de tinerii titraţi în dobândirea unui loc de muncă ar fi provocat o stare 
de apatie. Dar de la a nu crede în nimic la a crede în orice este un singur pas, 
autorul atrăgând atenţia asupra potenţialului de radicalizare pe care îl implică 
şomajul intelectual: „Astfel, chiar în descurajarea lui cea mai aprigă, tineretul 
rămâne veşnic pregătit. Neîncrezător, sceptic poate, dar DISPONIBIL pentru lupta 
de mâine”. Tocmai de aceea redactorii revistei urmăresc să deschidă o anchetă care 
să găsească soluţii „la această problemă, care-i aceea a nevoilor tineretului de azi, 
fără ţel, fără dorinţi, fără pâine şi fără acel MÂINE, pe care tineretul tuturor 
generaţiilor trecute l-a avut veşnic în faţă” 68 . Apelul va rămâne fără rezultate, în 
numărul imediat următor Paul B. Marian exprimându-şi dezamăgirea: „Spun: 
[acest tineret] nu ştie şi nu vrea să reacţioneze, căci de putut ar putea foarte bine. 
în loc să umble, în haine roase [...] pe la uşile tuturor autorităţilor şi mai-marilor 
acestei ţări, ce nici nu stă să-i asculte, s-ar grupa, solidari, cot la cot, suflet lângă 
suflet, minte lângă minte, şi ar şti să-şi impună dezideratele lor. Dacă nu prin buna 
lor pricepere - prin numărul lor. Căci numărul lor va constitui atunci o forţă, de 
care va trebui să se ţină seama” 69 . 

Măsurile pentru combaterea şomajului intelectual , articol din acelaşi număr, 
reprezintă un memoriu adresat Majestăţii Sale, regele Carol al Il-lea, autorul fiind 
I.G. Dimitriu, licenţiat în Litere al Universităţii din Bucureşti în 1926 şi preşedinte 
al Asociaţiei Licenţiaţilor în Litere şi Filosofie. Printre măsurile propuse, cele mai 
importante erau : adoptarea unei legislaţii împotriva cumulului de funcţii, centra¬ 
lizarea tuturor instituţiilor de învăţământ în resortul educaţiei, retrogradarea func¬ 
ţionarilor care nu au studii necesare funcţiilor pe care le ocupă şi eliminarea 
femeilor funcţionare, urmând a rămâne în funcţii doar cele nemăritate şi tară copii. 
Problema cumularzilor a fost foarte bine exploatată publicistic de această revistă, 
în tot anul 1934 fiind publicate articole şi memorii concertate împotriva cumulului 
de funcţii, urmărindu-se modificarea legii din 2 aprilie 1931, cunoscută şi sub 
numele de „legea Mironescu”. Printre „cumularzii-delincvenţi” apărea şi numele 
lui Sabin Manuilă. Cel mai dur articol pe acest subiect a fost pamfletul Dulăii : 


68. A se vedea Generaţia nouă. Bucureşti, anul I, nr. 1, 25 martie 1934, pp. 1-2. 

69. Paul B. Marian, ...dar şi dezinteresat, în Generaţia nouă, anul I, nr. 2, 10 mai 1934, 

p. 3. 

„Voi, tineri, care aţi îmbătrânit aşteptând să vă vină rândul [...], voi nu puteai 
cumula nume, pronume, galoane şi jetoane ! Vouă vă rămâne să muriţi râzând de 
dulăii cărora le veţi prinde câte o tinichea de coadă” 70 . 

Dacă în primul an de apariţie revendicările au caracter economic, în 1935 
schimbările în redacţia revistei înclină tonalitatea articolelor spre o pantă naţiona¬ 
listă. Aşa s-ar explica articolul scris de Baltazar Ştefan cu ocazia lansării progra¬ 
mului politic al fostului lider ţărănist Alexandru Vaida-Voevod, intitulat Drept aşa, 
d-le Vaida ! In opinia autorului, programul politic al Frontului Românesc are ca 
punct central „cu nimeni Jos , ci Sus Românii ! Nu urâm pe nimeni, dar e legitim 
să iubesc pe ai mei”. Aceasta ar fi formula unui naţionalism „pozitiv şi total”, prin 
care „nu vreau moartea nimănui, ci viaţa fiilor patriei mele” 71 . Este adevărat că 
Vaida-Voevod prin numerus valahicus amintea de revendicarea unui numerus cla- 
usus a studenţimii, şi anume ocuparea funcţiilor publice şi economice ţinând cont 
de proporţionalitatea etnică a României Mari. Dar la fel de adevărat este că 
Vaida-Voevod nu a susţinut idei specific antisemite : „ Numerus clausus era pentru 
antisemiţi o armă în lupta împotriva evreilor. Numerus valahicus voia să anuleze 
prejudiciul istoric adus românilor în raport cu minorităţile, superioare din punct 
de vedere cultural, şi formula dorinţa românilor de a avea un rol social de frunte 
în toate domeniile” 72 . Poate că originea ardeleană a fostului lider ţărănist a fost 
decisivă în reorientarea sa ideologică, Transilvania interbelică evidenţiind inferio¬ 
ritatea românilor - culturală şi socio-economică - faţă de celelalte minorităţi, mai 
ales în mediul urban. Numai că proiectul său politic nu a reuşit să canalizeze 
frustrările studenţimii, care se revărsa tot mai mult spre mişcarea legionară. 

Ar trebui notat că în aprilie 1935, atunci când era înfiinţat Frontul Românesc, 
Corneliu Zelea Codreanu îl însărcina pe Ion Moţa să pună bazele Asociaţiei 
Generaţiei Mişcării Studenţeşti de la 1922. De aceea, regele Carol al II-lea, în 
dorinţa de a-şi impune controlul asupra unui tineret tot mai radicalizat, sprijină o 
nouă iniţiativă politică. Astfel, în iulie 1935, Liga Apărării Naţional-Creştine a 
profesorului ieşean A.C. Cuza şi Partidul Naţional-Agrar al poetului ardelean 
Octavian Goga fuzionează, dând naştere Partidului Naţional-Creştin. Vara anului 
1935 reprezintă şi radicalizarea explicită a revistei Generaţia nouă , pentru că odată 
cu nr. 27-28 din 30 iunie 1935 tonalitatea articolelor devine de-a dreptul xenofobă. 
Redactorii sugerau că a sosit momentul renunţării la „ospitalitatea noastră mile¬ 
nară”, iar la rubrica Profesorii noştri este inclus A.C. Cuza, în timp ce la rubrica 
Eroii noştri este prezentată figura generalului Zizi Cantacuzino-Grănicerul, liderul 
de jure al partidului Totul pentru Ţară. Totuşi, în octombrie 1935 revista devine 
organul oficial al Asociaţiei Titraţilor Universitari şi Academici din România, 
persoană juridică înfiinţată la 15 iulie 1935, reunind titraţi din Litere, Drept, Ştiinţe, 
Teologie, Arte frumoase, Conservator şi ONEF. De asemenea, directorul I.G. Dimitriu 
se delimitează explicit de Asociaţia Licenţiaţilor în Litere şi Filosofie, „grupare 


70. Generaţia nouă , anul I, nr. 13-14, 30 noiembrie 1934, p. 2. 

71. Generaţia nouă , anul II, nr. 21-22, 31 martie 1935, p. 3. 

72. Armin Heinen, Legiunea „Arhanghelul MihaiV\ p. 249. 

Idej tineri mici la cap şi proşti, fără un loc determinat în spaţiul legii şi cu gânduri 
de mărire deşartă şi parvenire fără merit” 73 , cărora li se impută direcţia xenofobă 
pe care a avut-o revista de-a lungul verii anului 1935. Numai că nr. 35 din 
25 octombrie 1935 rămâne ultimul număr al revistei. 

Acest studiu de caz devine relevant din două puncte de vedere pentru evoluţia 
mediului politic românesc de după 1933 : pe de o parte, printre soluţiile de rezol¬ 
vare a şomajului intelectual se înscriu tot mai mult măsurile cu caracter naţionalist 
şi xenofob ; pe de altă parte, devine evident că mişcarea legionară începe să-şi 
sporească influenţa în mediul universitar, atât prin anumite figuri marcante de 
profesori, cât şi prin acapararea organizaţiilor studenţeşti. „Partizanii lui Codreanu 
au cucerit mai întâi comitetele de conducere ale studenţimii, ca apoi să-şi lărgească 
baza în jos”, următorul pas fiind căminul studenţesc, principalul loc de educaţie 
politică a studentului român. Astfel, intensitatea prozelitismului politic al mişcării 
legionare a fost favorizată şi de „structura universităţii, unica aglomerare de oameni 
interesaţi politic, aflaţi într-o relaţie strânsă de comunicare” 74 . 

O privire din interior asupra acestui subiect poate fi reconstituită prin apelul la 
memoriile şi la jurnalele tinerilor intelectuali, pentru care teama de eşec social 
devine redundantă. O menţiune este necesară ; pentru tinerii intelectuali ai României 
din acea perioadă, cărturarul marginal şi sărac, ce ar putea spera doar la o recu¬ 
noaştere postumă a meritelor sale, nu mai era un ideal. Fiind convinşi că rolul lor 
social este şi trebuie să fie unul util, tinerii intelectuali pretind şi luptă pentru 
drepturile lor economice, necesare pentru un trai decent. Chiar dacă în creaţiile 
literare se mai întâlnea clişeul intelectualului ratat, în viaţa reală aceşti tineri 
încearcă să evadeze din limitele tradiţionale ale unei economii ostile lor. Mircea 
Eliade nu are nicio îndoială în această privinţă: „Toţi acei intelectuali limbuţi, 
pretenţioşi, agresivi erau terorizaţi, fără să-şi dea seama, de spectrul ratării. Tema 
intelectualului ratat era destul de familiară romanului românesc, de la Vlahuţă la 
Cezar Petrescu. De obicei, însă, ratarea se datora opacităţii şi inerţiei mediului 
provincial în care erau silite să trăiască personajele, sau unor accidente personale 
(alcoolul, drogurile), sau, mai ales, ispitei pe care o reprezenta politica” 75 . 

Astfel, jurnalele devin o sursă ingenuă pentru analiza şomajului intelectual. Pe 
lângă descrierea evolutivă a fundalului social, diaristul redă şi aspiraţiile sale care 
se izbesc de lipsa potenţei financiare. în fond, jurnalul intim, gen inventat de 
francezi la începutul secolului al XlX-lea, perioadă în care începe să se manifeste 
mai pregnant conştiinţa personalităţii şi a unicităţii individului în lume, este dovada 
cristalizării şi asumării identităţii intelectualului în spaţiul românesc. Asta nu 
înseamnă că jurnalul a fost un gen apreciat de toţi scriitorii. Unul dintre cei care 


73. O precizare necesară , în Generaţia nouă , anul II, nr. 35, 25 octombrie 1935, p. 1. 

74. Armin Heinen, Legiunea „Arhanghelul MihaiV\ p. 268. 

75. Mircea Eliade, Memorii , voi. I, ed. Mircea Handoca, Bucureşti, Editura Humanitas, 
1991, pp. 283-284. Despre impactul acestei probleme a şomajului intelectual şi a cap¬ 
canelor financiare ale tinerilor scriitori (afectaţi de introducerea impozitului asupra 
dreptului de autor în 1935), a se vedea şi Florin Ţurcanu, Mircea Eliade, prizonierul 
istoriei , ediţia a Il-a, Bucureşti, Editura Humanitas, 2007, pp. 300-303. 

nu credeau în utilitatea jurnalului era George Călinescu, ce vedea în acesta un 
demers „principial nesincer”. Atitudinea reticentă a lui Călinescu are şi explicaţii 
de ordin psihologic, încadrându-se în „impasul psihologic [în care] a nu mărturisi 
este un păcat şi a mărturisi ca să fii lăudat este altul”. Aceste două păcate sunt 
principalele defecte ale jurnalelor din literatura română, care metamorfozează 
confesiunea fie „într-o selecţie părtinitoare a întâmplărilor”, fie într-un „soi de 
bravadă a mărturisirii. Literatura mărturisirilor e bântuită de obsesia imaginii. Eul 
lucrează, harnic, la un contur atrăgător. [Dar] printr-un mecanism al cărui secret 
se află în scrisul la persoana întâi, lucrurile se întorc împotriva celui care se fal¬ 
sifică, ajustările sau confesiunea de paradă fiind deopotrivă de antipatice pentru 
autor” 76 . Aceasta ar fi schema dihotomică la care recurge orice scriitor ce alege 
să îşi scrie propria viziune asupra vieţii. Călinescu, obsedat de ideea de redare a 
realităţii , nu putea să nu fie conştient de implacabilul naturii umane, care preferă 
tot timpul să interpreteze şi să codifice realitatea. Motiv pentru care criticul literar 
a găsit de cuviinţă să alcătuiască o confesiune ca formă a proteismului trăirilor 
umane, adică un „fals jurnal”. Aceeaşi atitudine era împărtăşită şi de Camil 
Petrescu : „Acest jurnal este o absurditate. [...] Dar va trebui să înregistrez în 
note, fie şi agramate, zigzagurile îndoielilor mele cotidiene. în conflictul acesta 
pe care îl am cu toată lumea, am nevoie de un martor, relativ obiectiv [...]” 77 . 

Primul aspect relevant ce se desprinde din aceste jurnale este atitudinea condescen¬ 
dentă a celorlalţi faţă de profesiunile intelectuale. George Călinescu surprinde într-o 
astfel de însemnare cotidiană percepţia negativă a actului intelectual, întrucât acest tip 
de preocupare ar fi lipsit de anvergură financiară: „Când cineva mă întreabă ce mai 
fac şi răspund, silit de aluzia lui, că scriu o carte, el adaugă; barim iese ceva ? 
întrebare tipic românească. Adică e şi asta o meserie ca oricare alta pe care aş face-o 
şi eu, dacă aş şti să mă pricopsesc. Dacă întrebătorul e cumva un autor de manuale 
şcolare şi eu zic : nu prea iese , el comentează cu reproş - Atunci e râu , boierule. De 
ce nu te apuci de manuale şcolare ? ”, nota criticul literar în 25 martie 1936 78 . 

Petru Comarnescu condiţionează anvergura succesului intelectual de potenţa 
materială 79 . Iar în momentul în care latura materială lipseşte, alternativa rămâne 
oportunismul, care implică şi compromisuri sociale. Pasajul din jurnal este sugestiv, 
descrie exact corvoada zilnică la care se supune autorul doar din considerente 
materiale : duminică 24 ianuarie 1932, „Georges şi Ana s-au înapoiat de la Bârlad, 


76. Ioana Pârvulescu, Rătăcirile elevului Negoiţescu (cuvânt înainte), în Ion Negoiţescu, 
Straja dragonilor . Memorii 1921-1941 , Bucureşti, Editura Humanitas, 2009, p. 5. 

77. Camil Petrescu, Note zilnice , ed. Florica Achim, Bucureşti, Editura Criterion, 2008, 
p. 15. 

78. G. Călinescu, Fals jurnal , ed. Eugen Simion, Bucureşti, Editura Fundaţiei Pro, 1999, 
p. 98. 

79. Miercuri, 19 ianuarie 1932: „Am asistat la conferinţa vie a Popei Ion Zeamă din 
Cornova la Institutul Social Român. Plăcut dispus de acest suflet senin şi practic, inte¬ 
ligent şi hazliu. Dacă acest om de ţară ar fi fost bogat, ajungea un savant; aşa a rămas 
popă de ţară ” (Petru Comarnescu, Jurnal 1931-1937 , Iaşi, Editura Institutul European, 
1994, p. 22). 

unde au încheiat un act bun, util, judicios. Mă simt iarăşi mai neliniştit, mai con¬ 
strâns, mă intrigă [mc] faţă de aceşti binefăcători ai mei, care mă ajută din datorie 
şi din milă, dar nu din înţelegere şi iubire faţă de mine. Confidenţele şi mărturiile 
lor mă plictisesc, căci mă distrag din sfera de idei şi de armonie intelectuală în 
care plutesc. Dar fără ei, aş muri de foame, căci în afară de Mama nimeni nu poate 
şi nici nu se gândeşte să mă ajute. Spiritul oportunist şi practic, însă, mă poate 
ajuta enorm, fără a mă ferici. Ajutorul mă leagă şi mai mult de lume, dar neaju¬ 
torat poate că tot nu aş face mare lucru. Şi eu sunt un laş, oportunist, fricos faţă 
de nesiguranţă, dar posed viziunea unui timp mai îndelungat şi cu ea judec tot ce 
fac. Sunt oportunist sub specie vitae ” 80 . în cele din urmă, din cauza acestor nea¬ 
junsuri, Comarnescu va ajunge să se alăture mişcării socialiste din România, 
considerându-se dintotdeauna un „socialist” 81 . Dar deziluziile anilor 1932-1933 se 
sfârşesc odată cu dobândirea unui loc de muncă. Datorită „intervenţiei” favorabile 
a prietenului său Anton Golopenţia pe lângă Dimitrie Guşti, atunci ministru al 
Instrucţiunii Publice, Comarnescu este numit inspector în cadrul Direcţiei Teatrelor. 
Departe de a fi un happy-end , această slujbă devine pretextul unei severe intro¬ 
specţii : „Am ajuns să lucrez numai pentru că sunt plătit. Felul de muncă ce mi 
se cere nu îmi dă nici libertate, nici stimul pentru imaginaţie. Mediocrizare, 
îmburghezire, dar mulţumire că am cu ce trăi” 82 . 

Un caz ilustrativ este cel al fraţilor Acterian, Haig, Arşavir şi Jeni, „o rară 
apariţie în cetatea literelor. Trei fraţi şi toţi cu darul scrisului! ”, după cum remarca 
Florin Faifer. Doi dintre ei, Arşavir şi Jeni, au lăsat moştenire jurnale preţioase, 
ce au puterea de a readuce la viaţă o lume, un tumult şi o speranţă care au apar¬ 
ţinut tinerei generaţii , o generaţie măcinată de problemele zilnice şi ademenită de 
perspectiva angajamentului politic radical. Nu e greşit să afirmăm că politicul este 
cel care a separat această generaţie, mai ales după 1934. Fraţii Acterian au trecut 
şi ei prin astfel de experienţe, în drumul lor de a deveni veritabili intelectuali. 

Ca student la Drept (1929-1933), Arşavir Acterian (1907-1997) se arăta preo¬ 
cupat de formarea unei culturi enciclopedice, citind mai ales literatură şi filosofie. 
Chiar şi aşa, problemele financiare nu puteau fi ocolite. Studiile universitare fiind 
aproape terminate, ceea ce începe să-l preocupe pe Arşavir este independenţa 
financiară: „Vreau să fac ceva. Nu să citesc, nu să studiez. N-am bani să fac ce 
vreau şi fără bani sunt incapabil să ies din găoacea obişnuinţelor mele. Depinde 
de mine să-mi schimb viaţa. Câteva cuvinte, câteva gesturi şi voi fi altul. Rătăcesc 
lent şi visător, ca un ratat şi un idiot, pe un adevărat pustiu al faptei”. în însem¬ 
nările sale din 1932, această idee revine constant, alături de ideea responsabi¬ 
lităţii financiare faţă de propria-i familie. în data de 7 august 1932, el notează: 
„M. tristă, nemulţumită că e fată, că n-are bani, că n-are cu cine umbla. Preocupată 
de cum arată. Sinceră. E greu să fii fată cinstită şi fără bani. îl întâlnesc pe Costică 
Fântâneru, care umblă să-şi găsească o catedră. S-a săturat de lipsa de bani. Mergea 
pe la Mircea Eliade, cu care peregrinăm apoi pe ici, pe colo, prin redacţii şi 


80. Ibidern, p. 23. 

81. Ibidem , p. 41. 

82. Ibidem, p. 108. 

librării.” în data de 19 noiembrie a aceluiaşi an, ideea revine în centrul atenţiei 
sale : „E penibil să n-ai bani, să aştepţi, doar o pica ceva din cer. Sunt, de altfel, 
destul de liber, iată. Şi nu ştiu cum să-mi umplu mai plăcut ziua”. Arşavir nu 
ascunde faptul că familia sa a văzut în studiile sale o formă de investiţie intelec¬ 
tuală : „[...] de-aş fi liber şi neîndatorat familiei care aşteaptă de la mine ceva, 
dac-aş fi suficient de tare să mă rup de toate obligaţiile care mă leagă de lucruri 
străine mie, care mă falsifică, mă înstrăinează de mine, aş încerca să fiu înţelept. 
Nici mai mult, nici mai puţin. Cântărindu-mă mai bine însă, îmi dau seama de 
puţinătatea mea. [...] Cert este că trăiesc într-un penibil provizorat spiritual” 83 . 
Răspunsul la aceste probleme va veni câţiva ani mai târziu, când, alături de fratele 
său Haig, Arşavir va adera Ia extremismul şi xenofobia predicate de mişcarea 
legionară. Nu au fost singurii care au făcut astfel de „alegeri”. 

Jeni Acterian (1916-1958), mai tânără decât Arşavir, a fost o martoră plină de 
empatie a problemelor cu care familia ei s-a confruntat. La 16 octombrie 1935, 
ea notează: „Membrii genialei mele familii trăiesc de azi pe mâine. Până când? 
Până acum mă socoteam un fel de copil şi nu-mi puneam întrebarea. în curând 
însă voi avea 20 de ani şi constat cu amărăciune că lucrurile merg din ce în ce mai 
rău. Ei sunt atât de convinşi că nu e nimic de făcut, că nici nu încearcă să se 
gândească la o soluţie. Ba înclin să cred că le e frică să privească problema în faţă. 
Câtă vreme lucrurile merg aşa, e încă bine. Dacă însă vreo catastrofa stă să vină, 
ei bine, ei aşteaptă ca această catastrofă să se producă spre a o vedea”. De fapt, 
problemele financiare ale familiei sunt cele care o determină pe tânăra Jeni să 
renunţe la studiile superioare de matematică, în favoarea celor de filosofie. Motivul 
a fost acela că la cea din urmă specializare taxele erau mult mai mici, deşi admite 
că „nu e nimic de făcut cu filosofia”. Nu încetează să noteze absolut tot ce se 
petrece în jurul ei: în familie, pe stradă, la facultate, unde pesimismul şi tristeţea 
studenţilor se transformă la unii în tentaţia suicidului. Dintre cei apropiaţi ei, 
singurul care i se pare că suferă într-adevăr este Emil Cioran, „omul trăirii auten¬ 
tice totale” Pesimismul lui este atât de intens, încât „simţi că toate amorurile şi 
averile pământului nu-1 pot schimba şi nu-1 pot scoate din suferinţă”. Pentru ceilalţi, 
totul se reducea la simple probleme financiare. Spre exemplu, mărturia personală 
a lui Ion Frunzetti cum că ar vrea să se sinucidă „nu reuşeşte să-mi suscite mila. 
îmi vine să zâmbesc. Adevărul e că nu-1 pot lua în serios. Toate suferinţele lui sunt 
clasicele suferinţe (nu mai puţin reale, desigur) ale unui adolescent în mizerie: 
prima dragoste, familia care nu înţelege, studenţia, lipsa de bani. Prea e clar că 
toate neliniştile metafizice s-ar evapora într-o secundă dacă fata aceea (sau alta) 
l-ar iubi din nou şi dacă ar avea câteva mii de lei pe lună asigurate” 84 . Poate cuce¬ 
rită de „pesimismul cioranian”, Jeni vede dincolo de cotidianul plin de mizerie. 
Nu la fel au procedat şi fraţii ei, care considerau că singurul răspuns pentru această 
stare socială poate fi dat doar de politică. Numai că mişcarea în care au crezut n-a 

83. Arşavir Acterian, Jurnal 1929-1945 , 1958-1990, Bucureşti, Editura Humanitas, 2008, 
pp. 71, 85, 114, 120. 

84. Jeni Acterian, Jurnalul unei fete greu de mulţumit, 1932-1947 , ed. Doina Uricariu, 
Bucureşti, Editura Humanitas, 2007, pp. 115, 125, 206-207. 

reuşit să facă din România „o ţară ca soarele sfânt de pe cer”. în ianuarie 1941, 
din cauza angajamentului său legionar, Haig este arestat, prilej pentru Jeni de 
reflecţie ideologică, de respingere a extremismului şi de a milita pentru indepen¬ 
denţa totală a intelectualului faţă de politic : „Nenorocirea a început [pentru Haig], 
desigur, în momentul în care s-a băgat unde nu trebuia... Qu’est-ce quil cherchait 
dans cette galere ?!!! A căutat probabil o certitudine... a crezut că găseşte în 
sfârşit o soluţie pentru toate îndoielile care îl chinuiau, pentru frica de moarte, 
pentru frica de viaţă... de ratare... Cum nu pot oamenii rezista lucizi multă vreme? 
Simt probabil la un moment dat că sunt la capătul disperărilor şi atunci se aruncă 
în prima credinţă, în prima certitudine care le iese în cale. Credinţă ? Certitudine ? 
Aventură? Mare ghinion î ” 85 . 

Un ultim exemplu este cel al romancierului Câinii Petrescu, şi el marcat de 
sentimentul eşecului tocmai din cauza lipsei banilor. Maturizat brusc de experienţa 
războiului, dramatismul său interior este mai puternic ca la oricine altcineva. Aşa 
s-ar explica frecvenţa ideii de sinucidere din jurnalul său. în plan literar, nu ezită 
să transfere această tentaţie personajelor din romanele sale, poate ca formă de 
defulare. Un fragment din jurnalul său este grăitor pentru a-i vedea starea de 
spirit: „28 iunie 1931 : Nu mai am nicio perspectivă. într-o ţară, în care oamenii 
sunt conduşi numai de capriciul bestialităţii lor, nu pot spera nimic. Sunt exclus 
de la toate posibilităţile vieţii. Ca să merg pe stradă, trebuie să cheltuiesc un 
capital de energie şi atenţie, cu care alţii pot citi un volum. 

Aci, unde totul se aranjează în şoaptă , eu rămân veşnic absent. Nu pot cere nicio 
slujbă publică. Nu pot trăi din scrisul meu : piesele nu mi se joacă, romanul nu mi-a 
adus mai mult decât aduce atâta scris unui copist. Din ziaristică nu pot trăi. 

Şi apoi, e necesar să trăiesc? Dacă nu mă pot realiza, adică dacă nu pot pune 
la punct acele nenorocite de caiete filosofice ? Cel puţin să iau aci hotărârea că nu 
mă voi sinucide înainte de a le transcrie. 

Cum e posibil, pe de altă parte, să mă fi îngrozit atât de mult gândul morţii când 
eram bolnav astă-iarnă şi să mă împac acum atât de mult cu gândul sinuciderii?” 86 . 


5.3. De la dispreţul opiniei publice la intimitatea 
unor conştiinţe dezorientate 

% 

Indiferent de sintagma folosită pentru a descrie acest fenomen (şomaj intelectual, 
dumping universitar, inflaţie de titraţi, proletariat intelectual, suprapopulaţie uni¬ 
versitară), cert este că toţi cei care s-au arătat interesaţi de subiect nu-i ascundeau 
eventualele consecinţe politice. Aşa cum marea criză economică a contribuit în 
Germania la o împărţire antagonică a societăţii între comunişti, social-democraţi 


8 S.Ibidem, p. 335 (însemnare din data de 21 martie 1941). Probabil că fragmentul francez 
este o parafrazare a mult mai celebrei replici din comedia Vicleniile lui Scapin de Moliere : 
Que diable allait-il faire dans cette galere ? 

86.Camil Petrescu, Note zilnice , p. 26. 

şi nazişti, erau destui care credeau că şi în România este posibil un astfel de sce¬ 
nariu. Timon, un pseudonim cel mai probabil, considera că „nerezolvarea proble¬ 
mei proletariatului şi a şomajului intelectual va duce ţara la o primejdioasă aventură 
politică de stânga sau la o acţiune disperată de dreapta” 87 . 

Polemica privind şomajul intelectual din presa românească reuşeşte să surprindă 
intr-un mod realist cauzele acestui fenomen. De la ziare de stânga sau de dreapta, 
cu tonalităţi mai mult sau mai puţin radicale şi indiferent dacă autorii articolelor 
sunt membri ai tinerei generaţii sau persoane trecute de mult timp de prima tinereţe, 
problema preocupă. Totuşi, soluţiile propuse se înscriu încă în establishment -ul 
politic al statului român interbelic, o formă de democraţie care se străduia să 
funcţioneze. Asasinarea premierului Duca la 30 decembrie 1933 pe peronul gării 
din Sinaia de către Nicadori releva totuşi o stare de angoasă şi un început de radi¬ 
calizare a tineretului şi a societăţii româneşti în ansamblul ei. Dialogul şi schimbul 
de idei încep să pălească. Violenţa ia prim-planul : „De prin 1932, alunecarea spre 
extreme, mai ales a tinerilor, se accentuează de la an la an” 88 . Dar până ca radi¬ 
calizarea să devină realitate, polemica se purta mai ales cu argumente, în speranţa 
găsirii unor soluţii viabile. Rolul intelectualului în societatea românească, precum 
şi şomajul intelectual reprezentau astfel de preocupări, mai ales în rândul unor 
tineri care încă nu îşi clarificaseră poziţionările ideologice, dar pe care problemele 
cotidiene şi insecuritatea economică îi puteau azvârli înspre una dintre extremele 
eşichierului politic. Este perioada în care Mihail Sebastian publica în paginile 
ziarului Cuvântul , fără ca originea sa să constituie un factor de excluziune, la fel 
cum şi Emil Cioran scrie articole pentru Mişcarea , ziar cu vizibile orientări de 
stânga. Părea încă îndepărtat momentul „huliganilor” sau al „schimbării la faţă a 
României”. 

Poate tocmai de aceea în 1929-1933 polemica din presa românească asupra 
şomajului intelectual este interpretată doar în sens social şi economic. Sunt departe 
poziţionările care să vorbească de necesitatea excluderii străinilor din învăţământ 
sau, dacă apar, trec aproape neobservate. Ne referim la presa centrală, mai ales la 
cea culturală şi socială, pentru că publicaţiile mişcărilor extremiste, care făcuseră 
din necesitatea românizării o finalitate a istoriei, nu îşi ascundeau sentimentele 
xenofobe. Dar în faţa acestor nemulţumiri, statul a încercat să nege evidenţele. 


87. Timon, Proletariat intelectual , în Mişcarea, anul XXIV, nr. 64, 13 februarie 1931, 

p. 1. 

88. Lucian Boia, Capcanele istoriei. Elita intelectuală româneasca între 1930-1950 , Bucureşti, 
Editura Humanitas, 2011, p. 57. Interpretând o statistică întocmită de Biroul Presei din 
cadrul Direcţiei Generale a Poliţiei, Boia constată că radicalizarea politică, dar şi etnică, 
este vizibilă şi prin simpla inventariere a publicaţiilor cu caracter extremist. Astfel, în 
România existau în 1933 27 de publicaţii româneşti de extremă dreaptă (din care 13 ale 
mişcării legionare şi 10 ale LANC-ului condus de A.C. Cuza), cărora li se mai adăugau 
8 titluri germane şi 2 ruseşti. De partea cealaltă, existau 4 publicaţii româneşti de 
extremă stângă, plus 9 maghiare şi 5 germane : „Extrema dreaptă, cum se vede, e mai 
puternic reprezentată, iar disproporţia dreapta-stânga devine covârşitoare atunci când 
luăm spre comparaţie doar titlurile româneşti”. 

De aici şi proliferarea ideii că statul român este defect în structura sa constitutivă. 
Democraţia pierdea teren. în 1934, Constantin Rădulescu-Motru va creiona o 
imagine a Statului-Naţiune, când publică Ideologia statului român . în această 
broşură de popularizare, Rădulescu-Motru lansează ideea echivalenţei dintre stat 
şi naţiune, pentru că secolul XX este „secolul naţionalismului totalitar”. Văzând 
naţiunea ca un întreg ce reuneşte elementul esenţial (adică ţărănimea), Motru 
doreşte un stat ţărănesc, care să reintre în matca firească de dezvoltare naţională : 
„Vechea spiritualitate a Europei i-a dat Statului român botezul; Ea făcut democrat 
şi burghez şi Ea pus astfel în duşmănie cu tradiţiile naţionale. Noua spiritualitate 
a Europei va trebui să-l facă să renască la o menire nouă, dându-i cunoştinţa de 
sine. Aşa îşi va îndeplini ea menirea faţă de poporul român” 89 . începând cu anul 
1934, dezbaterea nu va mai fi în interiorul ideii de democraţie, ci va propune spre 
evaluare pandantul democraţie-naţionalism. Tot ce se judecă de acum înainte trece 
şi prin filtrul gândirii naţionaliste. Iar problema educaţiei nu făcea excepţie de la 
această regulă. 


5.4. Răspunsul establishment-u\u\. Limitarea accesului 
la învăţământul superior, între criterii economice 
şi excluderea „minoritarilor” 

Deşi din punct de vedere temporal se admite că marea criză economică a luat 
sfârşit în 1933, din punct de vedere economic acest an semnifică nici mai mult, 
nici mai puţin decât momentul relansării. Altfel spus, 1933 nu reprezenta stadiul 
economiei globale din 1929, ci doar momentul de redemarare a procesului de 
creştere economică. Cât despre cauzele crizei economice, acestea s -ar regăsi chiar 
în modul în care a fost reconfigurată Europa la Versailles. Prin modul în care s-au 
trasat graniţele, dar şi prin definirea „vinovaţilor” de dezastrul primului război 
mondial, se deschidea capitolul „sufocării economiilor naţionale” Ruperea legă¬ 
turilor economice şi comerciale antebelice şi climatul de neîncredere ce a urmat 
după 1920 au condus cumva inevitabil la succesul ideii de economie naţională. Iar 
redresarea economică a fost gândită în aceeaşi linie : mai întâi refacerea economiei 
naţionale şi abia mai apoi exportul. Din acest motiv economiile europene „se sufocă 
la adăpostul unor frontiere consolidate fără încetare”. Şi, deşi liderii europeni se 
lăudau cu creşterea volumului comerţului european faţă de anul 1914, „creşterea” 
se datora „creşterii numărului de ţări din Europa Orientală” Din acest motiv, 
continentul se divide între „o Europă ruinată şi una imobilă”, incapabilă să 
aplice reforme dureroase din punct de vedere social, dar care ar fi putut aduce 
prosperitate în viitor. Soluţia preferată a fost „replierea naţionalistă”. Din acest 
motiv, ţări ca Polonia, România sau Bulgaria îşi laudă succesele agricole, „doar 


89. Constantin Rădulescu-Motru, Ideologia statului român , Bucureşti, Societatea Română de 
Filosofie, 1934, p. 13. , 

că prosperitatea cu care aceste ţări se fălesc are un nume: subdezvoltarea” 90 . 
Obsesia frontierelor face ca naţionalismul să devină în multe din aceste state 
politică de stat. Costul social al acestei decizii a fost destul de dur, „securitatea 
colectivă prevalând asupra promovării sociale”. Chiar şi aşa, lumea părea să fie 
mulţumită, rămânând doar să se găsească soluţia prin care elanul modernizator să 
fie armonizat cu nevoia de securitate, mai ales cu cea socială. în fapt, acesta este 
momentul în care liderii europeni descoperă problema şomajului; depăşiţi de 
ritmul schimbărilor sociale şi economice, cărora li se adăuga „închiderea supapei 
migratoare americane în 1921”, liderii europeni afirmă că au găsit soluţia. Mai 
ales în contextul marii crize economice, „graţie recursului eficient la mobilizarea 
energiilor maselor populare împotriva fatalităţii şomajului, toate regimurile anunţă 
inaugurarea unor lucrări de amploare [...]. în realitate, lucrările de amploare nu 
diminuează rata şomajului dintr-o mişcare, totuşi ele au imensul avantaj de a forja 
mitul unui liant social regăsit” 91 . 

Cert este că şomajul începe să fie perceput ca risc (sau ca pandant?) al pro¬ 
movării sociale. Unii au preferat să creioneze un nou model economic care să pună 
capăt acestei dileme. Astfel s-ar justifica „succesul corporatismului”, ce poate fi 
aplicat în orice tip de regim politic (democratic sau autoritar) şi implementat în 
orice tip de economie - preponderent industrială sau preponderent agrară. în fapt, 
corporatismul era o reacţie conservatoare împotriva unor schimbări prea bruşte, 
preferându-se o întoarcere spre tradiţie, spre valorile familiei şi spre solidaritatea 
comunităţii naţionale. Cât despre Europa Centrală, aceasta e „sedusă de corpora¬ 
tism, care-i apare ca un mijloc de a reduce violenţa socială născută în timpul 
crizei, violenţa economică inerentă capitalismului şi violenţa extremă a războiului” 92 . 
Acesta este şi principalul motiv pentru care deceniul patru este marcat de un „reflux 
general al democraţiei” şi de adoptarea unei „conduite reacţionare”. Succesul 
modelului sovietic şi poziţia şubrezită a regimurilor democratice de efectele crizei 
economice resuscitează „ipoteza unei transformări radicale a continentului [...] 
exact ca în perioada 1917-1921”, în acest context, elitele politice îşi regăsesc 
„reflexele lor brutale”. în scopul de a îndepărta spectrul ameninţării revoluţionare 
(comunistă sau fascistă), lideri ca ungurul Gombos (1932), letonul Ulmaris (1934), 
bulgarul Gheorghiev (1934) sau grecul Metaxas (1936) se „erijează în lideri pro¬ 
videnţiali şi fac să defileze miliţiile lor”, în timp ce grupările politice percepute 
ca revoluţionare sunt persecutate: Crucile cu săgeţi ale lui Szalasi, Perkonkrust în 
Letonia 93 . 

România nu a rămas neafectată de noile curente de pe continent, iar printre 
modalităţile de reconfigurare a economiei româneşti se afirmă tot mai mult ideea 
unui naţionalism economic . Virgil Madgearu încercase să prezinte necesitatea unei 
a treia căi, statul ţărănesc , încă din 1927, când publică Agrarianism, capitalism , 


90. Jean-Michel Gaillard, Anthony Rowley, Istoria continentului european de la 1850 până 
la sfârşitul secolului al XX-lea , Chişinău, Editura Cartier, 2001, pp. 334, 336. 

91. Ibidem, pp. 391, 398. 

92. Ibidem , p. 399. 

93. Ibidem, pp. 408-409. 

imperialism. Contribuţii la studiul evoluţiei sociale româneşti , în timp ce Mihail 
Manoilescu promovează teoria corporatismului, care „este astăzi viitorul , după 
cum ideea liberală era viitorul către 1789” 94 . Naţionalismul economic românesc 
ar însemna „lupta externă a întregii economii interne împotriva intereselor econo¬ 
mice ale străinătăţii şi, al doilea, lupta internă de cucerire pe seama românilor a 
poziţiilor economice hotărâtoare” 95 . 

Proliferarea unor astfel de idei stătea la baza unei legislaţii economice tot mai 
exclusiviste în privinţa prezenţei străinilor în industrie, spre exemplu. Dar reori- 
entării economice trebuia să îi corespundă şi o reconsiderare a finalităţilor educa¬ 
ţiei. Pe moment, statul încearcă introducerea unor măsuri care au aspectul unor 
paliative, ca reintroducerea duratei de opt ani 96 a învăţământului secundar în 1935, 
anul preparator la universitate, comasarea învăţământului superior farmaceutic în 
Bucureşti, stabilirea unui număr maxim de studenţi admişi sau obligativitatea 
pentru absolvenţii de Drept de a dobândi şi titlul de doctor ca o condiţie obligato¬ 
rie de prestare a profesiunii de avocat. 

5.4.1. Comasarea învăţământului superior farmaceutic 
la Bucureşti 

în România interbelică învăţământul farmaceutic funcţiona în cadrul Facultăţilor 
de Medicină din Bucureşti, Cluj şi Iaşi, având o durată de 3 ani, precedată de 2 ani 
preparatori. Titlul acordat era cel de licenţiat. Pe baza statisticilor universitare, se 
observă că acest învăţământ era dominat de femei, în timp ce în Cluj şi Iaşi stu¬ 
denţii de origine română erau în minoritate. 

Ideea comasării învăţământului universitar farmaceutic a fost adusă în discuţie 
şi în timpul dezbaterilor pe marginea legii învăţământului universitar din 1932. 
Atunci, raportorul acestei legi din Adunarea Deputaţilor, Petre Sergescu, aducea 
ca argument principal faptul că la Bucureşti funcţiona încă din 1923 Facultatea de 
Farmacie, ca instituţie autonomă. Problema fundamentală care persista era aceea 
a personalului insuficient; dacă la Bucureşti mai erau necesare catedre, la Iaşi şi 
Cluj ar fi fost o „parigorie de învăţământ, un învăţământ ridicol”. 


94. Mihail Manoilescu, Le siecle du corporatisme. Doctrine du corporatisme integral et 
pur , Paris, Librairie Felix Alean, 1936, p. 13. 

95. Apud Bogdan Murgescu, România şi Europa , p. 251. 

96. Oricum, scurtarea duratei ciclului învăţământului secundar pare să fi fost o măsură 
„provizorie” şi „temporară”. în expunerea de motive la Proiectul de lege asupra învă¬ 
ţământului secundar din 1928 se specifica faptul că ,,[n]evoile noastre sociale şi eco¬ 
nomice sunt atât de mari după război, încât trebuie făcut tot posibilul ca să le satisfacem 
cât mai repede şi cât mai intens. [...] Golurile mari lăsate în urina războiului, înmulţi¬ 
rea serviciilor şi necesitatea de a avea cât mai mulţi factori productori ne cer scurtarea 
duratei acestui învăţământ, bineînţeles fără a periclita organizarea şi rezultatele lui” 
(apud Problema învăţământului nostru secundar , în Revista Fundaţiilor Regale, anul I, 
nr. 2, februarie 1934, p. 372). 

Pe lângă aceste aspecte, concentrarea învăţământului farmaceutic la Bucureşti 
era impusă şi de noile roluri pe care le necesita profesiunea de farmacist: rolul 
social, mai ales în mediul rural, şi rolul industrial, prin care „să creştem pe far¬ 
macişti din punct de vedere tehnic, astfel ca ei să poată de aici înainte să prepare 
singuri produsele farmaceutice pe care astăzi le aducem din străinătate” 97 . 

In 1934, printre priorităţile trasate în Mesajul Tronului figurau şi sănătatea 
publică, şi educaţia naţională. în şedinţa Senatului din 21 februarie 1934, senato¬ 
rul Daniel Danielopolu, în răspunsul său la Mesajul Tronului, abordează cele două 
probleme. în ceea ce priveşte învăţământul superior, toate guvernele sunt învino¬ 
văţite că au confundat „Universitatea cu şcoala primară şi cu şcoala secundară”, 
uitând că „rolul său cel mai important este în cultură”. Lipsa de racordare a învă¬ 
ţământului superior la necesităţile economice ale ţării, ca şi rata foarte mică de 
finalizare a studiilor superioare (licenţiaţi sau doctori) ar reprezenta sume bugetare 
irosite. Se impuneau câteva „economii bugetare”. 

Profesor la Facultatea de Medicină din Bucureşti, Danielopolu prezintă stadiul 
precar de dotare a laboratoarelor universitare, lipsa de noţiuni elementare dobân¬ 
dite de studenţi pe parcursul ciclului secundar, dar şi cuantumul foarte mare al 
taxelor universitare. Mai mult, faptul că posturile medicale sunt „scoase la con¬ 
curs” doar de Ministerul Sănătăţii (care „păstrează un foarte mare număr de 
medici provizorii ce alcătuiesc clientela politică”) obligă mare parte dintre 
absolvenţi să aleagă „libera practică”. Numai că nici în câmpul liberei practici 
situaţia nu este mai bună, pentru că „pe muncitori îi ia Casa Centrală a Asigurărilor 
sociale, iar pe funcţionarii căilor ferate îi ia sub ocrotirea ei Casa CFR”. Altfel 
spus, se limita drastic bazinul de recrutare a pacienţilor de către medicii liber-pro- 
fesionişti 98 . 

Din aceste motive, Danielopolu propune reorganizarea învăţământului superior 
medical prin concentrarea învăţământului farmaceutic universitar la Bucureşti. 
Proiectul a fost adus în dezbaterea Senatului în data de 28 martie 1934 99 , 
Danielopolu fiind raportorul acestei legi. Motivele invocate erau : lipsa de dotări 
materiale a secţiilor de Farmacie din Cluj şi Iaşi şi insuficienţa personalului 
specializat din aceste centre (unde exista doar câte o catedră pentru Farmacie, 
ceilalţi profesori fiind veniţi de la Facultăţile de Ştiinţe sau de Medicină). Astfel, 
completarea învăţământului farmaceutic în aceste două centre nu era posibilă 
(din cauza austerităţii bugetare), dar nici necesară, „fiindcă numărul licenţiaţilor 
în farmacie a devenit considerabil, şi mare parte nu-şi găsesc întrebuinţare” Nu 
era omis nici faptul că la Cluj şi Iaşi secţiile de Farmacie erau dominate de 
„minoritari”, din cauza metodei „recrutării indirecte” practicate de secţiile de 
Farmacie. Mai exact, Danielopolu acuză faptul că aspiranţii la secţiile de Farmacie 


97. Monitorul Oficial al României. Partea a treia. Dezbateri parlamentare. Adunarea 
Deputaţilor, nr. 74, 19 aprilie 1932 (şedinţa din 30 martie 1932). 

98. A se vedea Monitorul Oficial. Partea a lll-a: Dezbateri parlamentare. Senatul, nr. 7, 
27 februarie 1934. 

99 .Ibidem, nr. 23, 19 aprilie 1934. 

trebuiau în prealabil să urmeze un stagiu de practică de 1 an sau de 2 ani în 
farmacii (anii preparatori). Cum farmaciile din Ardeal, Moldova sau Basarabia 
ar fi preponderent deţinute de minoritari (dar mai ales de evrei), aceasta era în 
opinia senatorului o explicaţie pentru afluenţa foarte mare a minoritarilor în 
cadrul acestor secţii de la Cluj şi Iaşi: „Aceasta este situaţiunea, d-lor senatori, 
şi în chestiunea şomajului intelectual şi în chestiunea repartizării pe neamuri a 
profesiunii farmaceutice şi a studenţilor în farmacie. Dacă noi n-am avea rapor¬ 
tul inversat între Cluj şi Iaşi pe de-o parte, şi Bucureşti pe de alta, desigur că 
nu am avea niciun argument. Dar ţinând seama [...] că recrutarea se face de 
farmaciile publice, că în regiunile care comandă recrutarea învăţământului far¬ 
maceutic la Cluj şi Iaşi marea majoritate a farmaciilor nu e în mâna Românilor , 
şi că, din contră, în regiunea care comandă învăţământul farmaceutic din Bucureşti 
marea majoritate a farmaciilor este în mâna Românilor, suntem obligaţi, dacă 
vrem, să facem unificarea învăţământului farmaceutic cerut de toată lumea [...] 
în Bucureşti” 100 . 

Drept urmare, reforma învăţământului farmaceutic se justifică prin motive de 
ordin ştiinţific, social şi naţional. Cel care s-a opus unei astfel de măsuri a fost 
Nicolae Costăchescu, fost ministru al învăţământului în timpul guvernării ţără¬ 
niste şi profesor la Universitatea din Iaşi, căruia i se pare inacceptabil ca învă¬ 
ţământul farmaceutic să fie desfiinţat în cele două centre doar din cauza numărului 
mare de minoritari. Replica vine din partea ministrului Angelescu, care precizează 
că „nu ne-am gândit niciodată să împiedicăm învăţământul pentru concetăţenii 
noştri [minoritari]. Dar am spus că trebuie să se concentreze în Bucureşti, să 
vină în mediul acesta mult mai românesc”. Nici Memoriul profesorilor de la 
facultăţile de Medicină şi de Ştiinţe din Iaşi nu a avut mai mult succes. Pentru 
semnatarii acestui document, ideea concentrării învăţământului farmaceutic era 
una „neserioasă”, ei argumentând că nicăieri în lume (cu excepţia centrelor 
universitare Paris şi Strasbourg) Farmacia nu era o facultate independentă. 
Interdependenţa celor două specialităţi (medical şi farmaceutic) era valabilă în 
ambele sensuri, „de aceea noi considerăm luarea învăţământului farmaceutic din 
Iaşi şi Cluj ca amputare [...] a învăţământului medical”. Cât despre prezenţa prea 
mare a minoritarilor la secţiile de Farmacie din Iaşi şi Cluj, soluţia propusă era 
ca facultăţile să impună un examen de admitere premergător stagiului de practică 
(elevatul), astfel încât „nu facultatea să fie obligată să primească studenţii după 
indicaţiile farmaciştilor, ci farmaciştii să primească elevii după indicaţia facul¬ 
tăţii. [...] De altfel, noi respingem şi în principiu şi în formă concepţia că trebuie 
să răsturnăm organizaţiile noastre de învăţământ, plecând de la ideea unei lupte 
cu minoritarii” 101 . 


100. Ibidem , nr. 24, 20 aprilie 1934. Vezi şi Daniel Danielopolu, Activitatea parlamentară 
1934-1937 , Bucureşti, Tipografia Cultura, 1937, pp. 14-15. 

101. Anuarul Universităţii Mihâilene din laşi 1930-1935 , Iaşi, Editura Universităţii Mihâilene, 
1936, pp. 59-63. 

Tabelul 5.4. Evoluţia studenţilor la secţia de Farmacie din Bucureşti 
după naţionalitate şi sex 


Anul 

universitar 

Români 

Unguri 

Germani 

Evrei 

Alţii 

Total 


B 

F 

B 

F 

B 

F 

B 

F 

B 

F 


1919-1920 19 * 

65 

208 

- 

- 

- 

- 

- 

- 

23 

14 

310 

1924-1925 197 

32 

94 

0 

0 

0 

0 

0 

0 

40 

31 

197 

1928-1929 

173 

228 

14 

0 

9 

4 

126 

177 

19 

19 

769 

1931-1932 

309 

348 

13 

2 

9 

0 

125 

166 

17 

3 

992 

1932-1933 

245 

409 

8 

1 

2 

0 

137 

133 

16 

12 

963 

1933-1934 

190 

397 

8 

1 

0 

0 

118 

101 

12 

8 

835 


Tabelul 5.5. Evoluţia studenţilor la secţia de Farmacie din Cluj 104 
după naţionalitate şi sex 


Anul 

universitar 

Români 

Unguri 

Germani 

Evrei 

Alţii 

Total 


B 

F 

B 

F 

B 

F 

B 

F 

B 

F 


1919-1920 

- 

- 

- 

- 

- 

- 


- 

- 

- 

- 

1924-1925 


- 

- 

- 

- 

- 

- 

- 

- 

- 

66 

1928-1929 


- 

- 

- 

- 

- 

- 

- 

- 

- 

132 

1931-1932 

113 

109 

30 

75 

4" 

331 

1932-1933 

57 

81 

67 

31 

41 

u 

51 

42 

3 

3 

387 

1933-1934 

- 

- 

- 

- 

- 

- 

- 



- 

396 


Tabelul 5.6. Evoluţia studenţilor la secţia de Farmacie din Iaşi 
după naţionalitate şi sex 


Anul 

universitar 

Români 

Unguri 

Germani 

Evrei 

Alţii 

Total 


B 

F 

B 

D 

B 

F 

B 

F 

B 

F 


1919-1920 1 " 

93 

104 

- 

_ 

- 

- 

- 

- 

0 

0 


1924-1925 

- 

- 

- 

- 

- 

- 

- 

- 

- 

- 

■ 

| 1928-1929 


- 

- 

- 

- 

- 

- 

" 

- 

- 

is.il! 


31 


0 

0 

0 

0 


3 

0 

0 

H 

| 1932-1933 


1 

0 

0 

0 

0 



0 

0 

3 



Hli^S 



0 

0 

■EH 


0 

0 



102. Cf. Statistica învăţământului public şi privat din România pe anii şcolari 1919/1920 
şi 1920/1921 , Bucureşti, Tipografia Curţii Regale, 1924, pp. 84-91. Statistica prezintă 
două categorii de studenţi: români şi străini. 

103. Pentru anii 1924/1925-1933/1934 datele sunt extrase din Anuarul Universităţii din Bucureşti. 

104. Pentru toţi anii datele sunt extrase din Anuarul Universităţii Regele Ferdinand din Cluj. 

105. Cf. Statistica învăţământului public şi privat din România pe anii şcolari 1919/1920 şi 
1920/1921 , pp. 92-97. în statistică apar doua categorii de studenţi: români şi străini. 

106. Pentru anii 1931/1932-1933/1934, datele au fost extrase din Anuarul Universităţii 
Mihăilene din laşi 1930-1935. 

în luna aprilie a anului 1934, proiectul de lege este adus în dezbatere şi la Adunarea 
Deputaţilor. Petre C. Andrei analizează şi considerentul de ordin social care ar sta la 
baza acestei decizii, adică fenomenul şomajului intelectual. Pentru profesorul ieşean, 
„nu există şomer intelectual decât acela care are mijlocul de muncă, este pregătit şi 
uu poate valorifica pregătirea sa; cel nepregătit nu mă interesează, fiindcă acela nu 
posedă mijlocul de muncă”. Numai că această măsură ar fi departe de a limita şoma¬ 
jul intelectual în rândul farmaciştilor; mai mult, ar intra în contradicţie cu programul 
guvernului de a încuraja învăţământul practic, dar şi cu starea precară a farmaciilor, 
mai ales în mediul rural: „Avem 1 700 de farmacii în toată ţara. Când satele noastre 
sunt minate de boli şi când medicamentele nu se găsesc la îndemâna ţăranului, când 
la sate este o farmacie la 8 000 de locuitori şi la oraşe la 5 000, credeţi dumneavoas¬ 
tră că este necesară o asemenea comprimare a învăţământului farmaceutic ? ”. Ar fi 
deci o lovitură dată învăţământului practic, în condiţiile în care în mediul rural, mai 
ales în Basarabia, drogheriile sunt „un fel de magazine, unde se vinde de toate”. Soluţia 
propusă ar fi scăderea numărului de locuitori pe farmacie şi o mai bună repartizare 
geografică a farmaciştilor, mai ales în mediul rural. „Ei bine, dacă titraţii noştri nu 
vor să se ducă la ţară şi cu toate acestea vin să facă scandal, pentru că au titluri uni¬ 
versitare, împotriva acestora puteţi să luaţi măsuri. înţeleg să protesteze cineva când 
nu are posibilitatea de plasare, dar când îi dai loc şi nu vrea să-l primească, nu mai ai 
nicio obligaţie faţă de el.” Din acest motiv, proiectul de lege ar ascunde alte „intenţii” : 
ar fi vorba de un proiect de lege prin care se „încurajează plecarea profesorilor cărora 
nu le place nici la Iaşi, nici la Cluj”. Şi Ion Petrovici se declară împotriva acestui 
proiect, care ar fi dovada încălcării legii autonomiei universitare. Deşi iniţiatorii legii 
se apărau afirmând că ar fi cerut în prealabil avizul universităţilor în această chestiune, 
nu se precizează ce tip de aviz (favorabil sau nu?) ar fi primit 107 . 

Francisc Laar, deputat maghiar, abordează mai ales motivele de ordin naţional care 
ar sta la baza acestei legi. Din analiza statistică a studenţilor farmacişti de la Iaşi 
şi Cluj, „dumneavoastră pretindeţi că este nevoie de concentrarea învăţământului 
farmaceutic, sau - ca să vorbim mai pe faţă - introduceţi un nurnerus clausus şi în 
acest învăţământ, adică voiţi să desfiinţaţi un învăţământ, pentru motivul că într-însul 
învaţă şi minoritarii. [...] Domnilor deputaţi, trebuie să vă familiarizaţi cu ideea că în 
România întregită trăiesc şi minoritari. Ne-am născut maghiari, germani, şvabi, evrei, 
etc. Putem fi condamnaţi că ţinem la naţionalitatea noastră ? ”. 

împotriva acestei legi se pronunţă şi Ion Hudiţă, deputat ţărănist, care părea 
convins că „în acest proiect de lege nu este vorba de interesul învăţământului sau 
al farmaciei, ci este vorba pur şi simplu de interesele personale a doi profesori, 
care vor să se transfere la Bucureşti! ”. 

De cealaltă parte, dr. N. Hasnaş, iniţiator şi susţinător al acestei legi, consideră 
că prin concentrarea acestui învăţământ la Bucureşti principala consecinţă ar fi 
creşterea calităţii învăţământului farmaceutic. Disiparea şi slaba dotare tehnică a 
învăţământului farmaceutic înseamnă profesionişti slab pregătiţi şi incompetenţi, 
fapt care nu va putea duce la dezvoltarea unei industrii farmaceutice naţionale. 


107. Monitorul Oficial al României. Partea a treia. Dezbaterile parlamentare. Adunarea 
Deputaţilor , nr. 41, 24 aprilie 1934 (şedinţa din 17 aprilie 1934). 

Astfel, înfiinţarea Facultăţii de Farmacie în Bucureşti ar fi un prim pas în dezvoltaren 
farmaciei ca ştiinţă şi ca industrie. 

în fine, poziţia dr. George Banu sintetizează intenţiile legii: „Am putea spune 
că preocuparea legiuitorului se încadrează perfect de bine în programul de evoluţie 
către care năzuim noi astăzi, adică preocuparea politicii noastre naţionale, atât sub 
raport ştiinţific, ca să ne putem ridica la nivelul de luptă egală cu toată civilizaţia 
Occidentului şi mai mult sub raport economic şi social, pentru a putea să valorificăm 
toată averea noastră în acest câmp, până acum rămas virgin. Fie din cauza ignoran¬ 
ţei, fie din cauza dominaţiei unor anumiţi factori, de care oamenii noştri, foarte 
deseori farmacişti, s-au lăsat atraşi abdicând de la datorie, ştiinţa farmaciei nu a 
corespuns nici scopului ştiinţific, nici interesului naţional. Interesul individual foarte 
deseori primează, din care cauză se sacrifică interesele colectivităţii”. Deşi „farma¬ 
cistul este un intelectual pe care îl respectăm la nivel egal ca titlu”, acesta „abdică 
încetul cu încetul şi se transformă într-un executant, foarte adeseori numai negustor, 
uitând orice latură de concepţiune care ridică nivelul psihologic şi intelectual; el se 
restrânge adesea la formule stereotipe pe care le poate face un laborant...”. 

Iar dr. Ştefan Bogdan conchide: „...orice profesiune este onorabilă numai atunci 
când ea se exercită cu destulă ştiinţă şi cu toată demnitatea, ori aceasta nu este 
posibil decât dacă profesionistul - aici farmacistul - este bine pregătit. Cultura lui 
mai ales trebuie să fie şi este foarte variată şi foarte vastă, cultura lui nu poate fi 
dată de un singur profesor” 108 . 

Drept urmare, începând cu anul universitar 1934-1935, secţiile de Farmacie de 
Ia Cluj şi Iaşi intrau în lichidare 109 , urmând ca înscrierile pentru această specialitate 
să se organizeze numai la Facultatea de Farmacie din Bucureşti. Câţiva ani mai 
târziu, în şedinţa Senatului din 24 noiembrie 1936, acelaşi Danielopolu prezintă 
un program de organizare a universităţii româneşti, considerată principala sursă a 
fenomenului de şomaj intelectual. Printre măsurile enunţate, senatorul solicită o 
mai atentă verificare a procesului de echivalare a diplomelor străine. în opinia sa, 
în mare parte aceste diplome ar fi eliberate de instituţii lipsite de prestigiu acade¬ 
mic, adică documente de studii „uşurele, bon pour l’Orient ” : „Cred că în echi¬ 
valarea diplomelor trebuie să stabilim o regulă. Trebuie să vedem care sunt 
universităţile de care mai avem nevoie în situaţia de dezvoltare aşa de mare a 
facultăţilor noastre. Trebuie ca echivalenţa să nu fie acordată decât după stagii 


108. Ibidem, nr. 43, 28 aprilie 1934 (şedinţa din 19 aprilie 1934). 

109. Totuşi, nu au lipsit problemele administrative. Spre exemplu. Decanatul Facultăţii 
de Farmacie Bucureşti semnalează Ministerului Instrucţiunii Publice (într-o notă din 
7 octombrie 1935) faptul că anumiţi studenţi din Iaşi au solicitat transferul Ia Bucureşti, 
dorind să li se recunoască examenele susţinute la secţia de Farmacie din Iaşi în anul 
academic 1934/1935. „Deoarece prin Legea pentru concentrarea învăţământului far¬ 
maceutic acest învăţământ a fost suspendat la Iaşi pe ziua de 1 octombrie 1934 şi 
deoarece cursurile făcute [la Iaşi] în anul şcolar 1934-1935 nu au o bază legală, 
cererile studenţilor nu pot fi aprobate” (ANIC, Fond Ministerul Instrucţiunii, al 
Cultelor şi Artelor, dosar 512/1935, f. 84). 

lungi şi examene multiple. Trebuie să ne gândim chiar la echivalarea pe bază de 
convenţii între State” 110 . 

5.4.2. Limitarea accesului la Universitate 

începând cu anul 1935, excluderea pe criterii etnice - atât din educaţie, cât şi din 
economie - devine agendă publică. Iar printre cei care susţineau astfel de iniţiative 
îl regăsim şi pe Iosif Gabrea, conferenţiar universitar la Facultatea de Litere din 
Bucureşti. Pentru acesta, o astfel de măsură era necesară cu precădere pentru 
învăţământ, deoarece sistemul educaţional a fost iniţial conceput ca principal 
mecanism de românizare a societăţii: „Totuşi, în timp ce raportul între populaţia 
majoritară şi minoritară este de 73% români şi 27% minoritari, populaţia şcolară 
a liceelor în 1932-1933 era alcătuită astfel: 61 285 români şi 44 075 minoritari; 
adică 58,2% din populaţia liceelor români şi 41,8% minoritari. [...] în raport cu 
masa etnică, în prezent minoritarii participă la învăţământul liceal în număr de 
două ori mai mare decât românii. Şi cum drumul spre învăţământul superior trece 
numai prin licee , se înţelege cât de îngrijorătoare va fi peste câţiva ani situaţia 
învăţământului superior din punct de vedere naţional.” Adept al „proporţionalită- 
ţii”, Gabrea nu părea a fi de acord cu soluţiile politice de excludere a străinilor 
din învăţământ, preferând în schimb o exprimare eufemistică: „...promovarea 
românilor în şcoli şi funcţii, până se va atinge numărul proporţional cu masa etnică 
respectivă” 111 . La nivel oficial însă, ideile sale nu au avut succes. 

Constantin Kiriţescu, acum în funcţia de director al Direcţiei învăţământului 
Superior din cadrul Ministerului Instrucţiunii Publice, prezintă situaţia „suprapo- 
pulaţiei universitare” într-o şedinţă a Consiliului Interuniversitar din 23-24 mai 
1935. Dezvoltarea învăţământului superior îi apare încă o dată ca disproporţionată 
faţă de „nevoile reale ale ţării”, dezvoltare care stă la baza proletariatului intelec¬ 
tual (şomeri în haine negre), oameni „sustraşi de la carierele productive, nemul¬ 
ţumiţi şi răzvrătiţi [...]; germeni de turburare şi anarhie” 112 . 


Tabelul 5.7. Populaţia studenţească în România, 1934-1935 


Universitatea 


Total 


Bucureşti 

17.753 



Iaşi 

5.745 



Cluj 

3.990 



Cernăuţi 

2.893 


Total Universităţi 



30.381 


110. Daniel Danielopol, Situaţia actuală a universităţilor. Program de organizare , Bucureşti, 
Imprimeriile Statului, 1937, p. 56. 

111. Iosif Gabrea, Tineretul şi şcoala românească , în Revista generală a învăţământului , 
anul XXIII, nr. 5-6, mai-iunie 1935, pp. 187, 193. 

112. Constantin Kiriţescu, Suprapopulata universitară, în Revista generală a învăţămân¬ 
tului , anul XXIII, nr. 5-6, mai-iunie 1935, p. 166. 

Politehnica 




Bucureşti 

1.054 



Timişoara 

436 


Total Politehnici 



1.490 

Academii Comerciale 


Bucureşti 

3.764 



Cluj 

931 


Total Acad. Com. 



4.695 

Academii Agricole 




Bucureşti 

374 



Cluj 

338 


Total Acad. Agr. 



712 

Academia de Arhitectură 

291 

Institutul Superior de Educaţie Fizică 

202 

Academiile de Muzică 

1.512 

Academiile de Arte Frumoase 

387 

Total general 

39.307 


Sursa : Constantin Kiriţescu, Suprapopulata universitară , 1935, p. 169 


Tocmai de aceea, decongestionarea universităţilor devine pentru Kiriţescu „un 
capitol de politică şcolară ”, care trebuie cât mai repede implementat de către 
autorităţi. Printre punctele principale ale acestui program se numărau promovarea 
învăţământului profesional 113 şi limitarea cifrei de şcolarizare în învăţământul 
secundar teoretic, ca şi creşterea exigenţelor la examenul de bacalaureat. 

Din 1935 Consiliul Interuniversitar se implică tot mai mult în limitarea populaţiei 
studenţeşti. în baza hotărârii luate în şedinţa din 11 iunie 1935 „cu privire la nece¬ 
sitatea reducerii numărului studenţilor Universităţilor din ţară, în raport cu posibi¬ 
lităţile de debuşeuri ale titraţilor şi cu cele de lucru pe care le oferă diferitele 
facultăţi”, dar şi în baza deciziei Consiliului Rectorilor al celor patru universităţi şi 
al celor două şcoli comerciale care propuneau organizarea de concursuri de admitere 
a studenţilor din anul I, Ministerul decide la 21 iunie 1935 ca numărul studenţilor 
ce vor fi admişi în anul I pentru anul academic 1935-1936 să fie fixat astfel: 


Tabelul 5.8. Repartizarea studenţilor în anul îpe anul academic 1935-1936 


Universitatea 


Teologie 

Drept 

Litere 

Ştiinţe 

Far¬ 

macie 

Medicină 

Med. 

Vet. 

Agro- 

nomie 

Total 

Bucureşti 

200 

800 

800 

600 

100 

200 

60 

- 

2.760 


113. A se vedea şi Iosif Gabrea, [teoreticieni şi] practicieni , în Revista generală a învăţă¬ 
mântului , anul XXV, nr. 9-10, noiembrie-decembrie 1937, pp. 339-346. 

Iaşi 

120 

500 

250 

350 

- 

120 

- 

100 

1.440 

Cluj 


400 

200 

150 

- 

180 

- 


930 

Cernăuţi 

350 

250 

150 

100 

- 

- 

- 

- 

850 

Politehnica 

Bucureşti 


200 

Timişoara 


100 

Academii Comerciale 

Bucureşti 


an preparator 

800 

350 

Cluj 


an preparator 

250 

150 

Total 

6.780 


Sursa: SJAN Cluj, Fond Universitatea Cluj, dosar 182 - Rectorat. Registru Jurnal 1935, 
doc. 1094, ff. 7-10 (în document se precizează că „la celelalte şcoli nu e necesar a se fixa 
numărul studenţilor”) 

în documentul menţionat se preciza că fiecare facultate va fi obligată să orga¬ 
nizeze examen de admitere 114 (constituit din două probe, cea scrisă şi cea orală), 
în aprecierea candidatului urmând a se ţine cont atât de cunoştinţele de specialitate, 
cât şi de „cunoştinţele de limba română”, precum şi de „claritatea exprimării sale”, 
media minimă de admitere urmând a fi nota 6, dar fără depăşirea numărului de 
locuri alocate prin tabelul de mai sus. 

Universitatea din Cluj pare să nu fi fost afectată de limitarea numărului de stu¬ 
denţi, rectorul Florian Ştefanescu-Goangă afirmând că prin această decizie se păs¬ 
trează numărul de studenţi din anul academic 1934-1935. Dar cel care se opune 
acestei măsuri este decanul Facultăţii de Drept, Romul Boilă, care consideră măsura 
de limitare a numărului de studenţi pe anul universitar 1935-1936 o încălcare a 
autonomiei universităţilor 115 , aşa cum este aceasta prevăzută în articolul 68 din Legea 


114. Obligativitatea examenului de admitere, ca şi regulamentul de înscriere la Universitate 
au fost publicate în Monitorul Oficial , nr. 144, 27 iunie 1935. 

115. Romulus Boilă atrage atenţia ca „s-au adus grave prejudicii drepturilor autonome ale 
facultăţii”, dar, în urma rezoluţiei Consiliului Facultăţii de Drept din 19 noiembrie 
1935, se supune deciziei Ministerului şi a Consiliului Inter uni verşi tar. Procesul-verbal 
a fost trimis şi Ministerului, însoţit şi de o motivare a acestui protest al Facultăţii de 
Drept din Cluj. Astfel, prin „fixarea numărului de înscrieri în anul I la 400, se aşază 
Facultatea noastră în rangul al IlI-lea, când este ştiut că după Bucureşti Facultatea 
noastră are numărul cel mai mare de profesori şi deci posibilităţi de instruire mai mari, 
că este singura Facultate de drept în provincia cea mai populată a ţării şi că, în fine, 
acum, în urma contopirii cu Facultatea din Oradea, logic este ca Facultăţii din Cluj 
să-i revină şi efectivul de studenţi ce s-ar fi atribuit şi Facultăţii din Oradea. Ne mai 
permitem a vă atrage atenţia la violarea de lege ce s-ar comite dacă sfaturile Consiliului 
Interuniversitar ar fi aprobate de Dvs. şi aplicate” Un astfel de memoriu a fost trimis 
şi de Facultatea de Drept din Bucureşti, care „a analizat în primul rând chestiunea de 
a şti dacă hotărârile Consiliului Interuniversitar au sau nu caracter obligatoriu pentru 
Facultăţi”. Evident, concluzia era negativă, Consiliul având „caracterul de simplu 

învăţământului universitar, dar şi o încălcare a Constituţiei României, care stipulează 
egalitatea de şanse pentru toţi cetăţenii săi. 

Limitarea studenţilor din universităţile româneşti era justificată de calcularea 
unui coeficient raportat la populaţia de 18 milioane a României, proporţia urmând 
a fi cea de cca 1 student/l 000 locuitori. Astfel, universităţile trebuiau să aibă un 
corp studenţesc de maximum 19 000 de studenţi (Universitatea Bucureşti - 8 000 
de studenţi; Universitatea Iaşi - 5 000 de studenţi; Universitatea Cluj - 4 000 de 
studenţi; Universitatea Cernăuţi - 2 000 de studenţi 116 ). 

In această decizie se preciza că Ministerul Instrucţiunii Publice „a intervenit şi 
la Ministerul Ocrotirilor Sociale să se facă o statistică a profesiunilor academice, 
pentru a se vedea care sunt trebuinţele reale ale Statului (medici, avocaţi, magistraţi, 
funcţionari etc)” 117 . 

Această măsură fără precendent în organizarea învăţământului superior din 
România a afectat bugetul multor facultăţi care, în încercarea de eludare a obliga¬ 
tivităţii examenului de admitere, au publicat anunţurile de deschidere a sesiunii de 
admitere fără a mai aminti cele două tipuri de examinare, orală şi scrisă. Caracterul 
intempestiv al acestor măsuri risca să descurajeze înscrierea multora dintre poten¬ 
ţialii candidaţi 118 . Pe termen lung însă, măsura impusă în 1935 de Consiliul 
Interuniversitar devenea începutul anihilării ideii de autonomie universitară, de 
unde şi protestele numeroase ale profesorilor universitari. Era tot mai limpede că 
statul urmărea să acapareze educaţia superioară, în dorinţa de a o transforma în 
mecanism de socializare politică şi de alocare socio-economică a capitalului uman. 


Tabelul 5.9. Universitatea din Bucureşti: studenţii înscrişi în anul I în 1935/1936 


Facultatea 

An preparator 

Anul I 


B 

F 

B 

F 

Drept 

- 

- 

726 

97 


organ consultativ”, iar hotărârile sale nu pot avea decât „valoarea unor simple avize”. 
Dar, chiar şi în atari condiţii, „Consiliul Facultăţii noastre primind totuşi acel aviz ca 
o sugestiune”, a decis sa aplice cifra de şcolarizare cerută de Consiliul Interuniversitar 
(a se vedea ANIC, Fond Ministerul Instrucţiunii Publice, al Cultelor şi Artelor, dosar 
512/1935, ff. 62, 85-86). 

116. A se vedea SJAN Cluj, fond Universitatea Cluj, dosar 404a, ff. 128-131, 136. 

117. Ibidem , f. 131. 

118. SJAN Cluj, Fond Universitatea Cluj, dosar 182 - Rectorat. Registru Jurnal 1935, 
doc. 2166, ff. 1-2. Rectorul Universităţii din Cluj, Florian Ştefănescu-Goangă, trimite 
în data de 27 septembrie 1935 o înştiinţare ministrului Instrucţiunii Publice, în care 
îi semnalează faptul că anumite facultăţi din Bucureşti, Iaşi şi Cernăuţi „au publicat 
în ziare că înscrierea studenţilor în anul I se va face fără examen de admitere”, lovind 
în interesele Universităţii clujene, pentru că studenţii ar urma să „se înscrie numai 
acolo unde accesul e mai uşor” Goangă cerea, astfel, ministrului să intervină „fie 
obligând toate Facultăţile să respecte decizia (obligativităţii examenului de admitere), 
fie admiţând ca examenul de admitere să aibă loc numai în cazul în care cererile vor 
depăşi numărul stabilit”. 

Litere 

- 

- 

304 

458 

Ştiinţe 

- 

- 

400 

100 

Medicină 

124 

36 

163 

58 

Farmacie 

- 

- 

44 

47 

Teologie 

- 

- 

197 

1 

Med. Vet. 

- 


102 

5 

Total an 

124 

36 

1.936 

766 

160 

2.702 


Sursa: Anuarul Universităţii din Bucureşti, 1935-1936 (la Facultatea de Ştiinţe, statistica 
precizează doar totalul studenţilor pe sexe : 1 582 de studenţi şi 455 de studente, datele din 
tabel fiind estimative) 


Tabelul 5.10, Universitatea din laşi: studenţii înscrişi în anul I în 1935/36 


Facultatea 

An preparator 

Anul I 


B 

F 

B 

F 

Drept 

- 

- 

282 

33 

Litere 

- 

- 

55 

134 

Ştiinţe 

- 

- 

85 

35 

Medicină 

- 

- 

108 

31 

Farmacie 

11 

3 

2 

6 

Teologie 

- 

- 

66 

1 

Agronomie 

- 

- 

94 

14 

Total an 

11 

3 

692 

254 

14 

946 


Sursa : Anuarul Universităţii Mihâilene din laşi pe anul academic 1935-1936 


Tabelul 5.11. Universitatea din Cluj: studenţii înscrişi în anul 1 în 1935/1936 


Facultatea 

An preparator 

Anul I 


B 

F 

B 

F 

Drept 

- 

- 

328 

26 

Litere 

- 

- 

96 

111 

Medicină 

- 

- 

141 

13 

Ştiinţe 

15 

4 

30 

13 

Total an 

15 

4 

595 

163 

19 

758 


Sursa : Anuarul Universităţii Regele Ferdinand I Cluj pe anul 1935-1936 

Tabelul 5.12. Universitatea din Cernăuţi: studenţii înscrişi în anul l în 1935/1936 


Facultatea 

An preparator 

Anul I 


B 

F 

B 

F 

Drept 

89 

11 

155 

14 

Litere 

- 

- 

130 

Teologie 

- 

- 

246 

0 

Ştiinţe 

- 

- 

30 

13 

Total an 

89 

11 

561 

27 

100 

588 


Sursa: Anuarul Universităţii Regele Carol al II-lea pe anii de studiu 1933-1936 (la 
Facultatea de Litere, statistica prezintă doar totalul studenţilor - 481, datele din tabel fiind 
estimative) 


Analizând situaţia studenţilor înscrişi în anul I sau în anul preparator în cele 
patru universităţi în anul academic 1935-1936, se poate afirma că măsurile impuse 
de Ministerul Instrucţiunii Publice au avut caracter executoriu. Numai că aceste 
măsuri veneau şi pe fondul unei scăderi a populaţiei universitare şi din punct de 
vedere demografic : proaspeţii studenţi din intervalul 1935-1937 reprezintă în mare 
parte tineri născuţi în timpul primului război mondial. Chiar şi în lipsa unor măsuri 
rigide de admitere a noilor studenţi, era de aşteptat ca numărul studenţilor înscrişi 
să fie mult mai mic, la fel cum s-a întâmplat şi în 1936-1937. Kiriţescu caracteriza 
acest trend drept un „fapt accidental”, pentru că anul universitar 1936-1937 „cores¬ 
punde epocii de denatalitate din timpul războiului, fluviul” domolit un moment 
urmând a-şi relua „cu şi mai multă furie cursul devastator” 119 . Acesta este motivul 
pentru care Kiriţescu propune un nou concept educativ, de sorginte economică: 
educaţia dirijată . Apărător fervent al ideii de universitate ca spaţiu al ştiinţei, 
Kiriţescu se lamenta că în spaţiul românesc „cei ce urmează învăţământul superior 
şi special o fac în scopuri lucrative” : „Cu alte cuvinte, învăţământul superior este 
urmat de tineretul nostru cu intenţia de a-i servi la pregătirea unei cariere. Primejdia 
degenerării Universităţii într-o şcoală profesională superioară este reală şi desigur 
că trebuie evitată cu îngrijire” 120 . Aducând drept argument observaţiile statistice, 
Kiriţescu nota că „45,2% din totalul studenţilor Universităţii din Bucureşti urmează 
Facultatea de Drept” şi că, în general, „putem enunţa că jumătate din numărul 
studenţilor înscrişi ajung să termine Universitatea luându-şi o diplomă; restul 


119. Constantin Kiriţescu, Quo vadis, Universitas? Etapa 1936 a crizei Universităţii româ¬ 
neşti, în Revista Cursurilor şi Conferinţelor , anul I, nr. 11, ianuarie 1937, p. 42. 

120. Idem , Problema „educaţiei dirijate”. în legătură cu suprapopulata universitară şi şomajul 
intelectual , în Arhiva pentru Ştiinţă şi Reformă Socială , anul XIV, 1936, tom II, p. 849. 

rămân cu studiile neterminate” 121 . Cauzele pentru care cei din a doua categorie nu 
ajung să îşi finalizeze studiile ar fi diverse, printre cele mai des întâlnite regă- 
sindu-se schimbarea opţiunii de pregătire universitară, renunţarea la una din spe¬ 
cializările urmate, peregrinatio academica sau pauperitatea. 


5.5. Ascensiunea naţionalismului: de la numerus clausus 
în educaţie la naţionalismul economic 

i j 

Curentele radical-naţionaliste care au perturbat universităţile româneşti în primii 
ani de după marea unire s-au revigorat mai ales după 1933. în 1922, la Facultatea 
de Medicină din Cluj, nemulţumiţi de nivelul scăzut al echipamentului didactic şi 
al condiţiilor de viaţă din acest centru universitar, studenţii identifică printre cau¬ 
zele acestei situaţii prezenţa evreilor 122 . Dar, deşi studenţii ar fi fost de acord cu 
îndeplinirea câtorva dintre dezideratele legate de calitatea vieţii studenţeşti, Corneliu 
Zelea Codreanu este cel care va instrumentaliza în chip politic antisemitismul. 
Ideea de numerus clausus este transformată de Codreanu în axă a revendicărilor 
studenţeşti, iar momentul transpunerii acestui deziderat în plan politic îl reprezintă 
data de 4 martie 1923, adică înfiinţarea Ligii Apărării Naţional-Creştine 123 . Dar, 
în ciuda prozelitismului politic al LANC-ului, timp de câţiva ani antisemitismul 
ca parte a discursului public intră într-un con de umbră. Ceea ce îl revigorează 
este marea criză economică cu efectele sale negative şi imposibilitatea guvernelor 
conduse de liderul naţional-ţărănist Alexandru Vaida-Voevod (şeful a trei guverne 
între iunie 1932 şi noiembrie 1933) de a relansa economia. într-un astfel de peisaj 
marcat de scăderea nivelului de trai şi de imposibilitatea statului de a oferi locuri 


121. Calcularea procentului a pornit de la centralizarea numărului total al studenţilor la 
nivel naţional, numărul fiind divizat cu patru şi rezultând estimativ numărul studen¬ 
ţilor dintr-un an de curs. Raportat la acest ultim număr a fost calculată ponderea 
absolvenţilor diplomaţi. Astfel, în anul universitar 1923-1924, din 19 923 studenţi 
înscrişi circa 4 756 erau în ultimul an de studiu, dintre aceştia obţinând diploma 2 338, 
adică 50%. în 1925-1926, din 23 562 înscrişi (adică 5 890 pe an de studiu) au obţinut 
diploma 2 799 (47%), iar în 1929-1930 din 32 045 studenţi înscrişi (adică 8 011 pe 
an de studiu) au obţinut diploma 3 836 (47%) - Ibidem, p. 876. 

122. Mişcări antisemite studenţeşti au izbucnit şi în alte state central-europene la scurt timp 
după formarea şi consacrarea prin tratate internaţionale a statelor succesorale. După ce 
în Ungaria încă din 1920 s-a introdus principiul numerus clausus ca modalitate de 
admitere la universităţi, începând cu toamna lui 1922 izbucnesc mişcări studenţeşti 
antisemite în Austria, Ungaria, Polonia şi Lituania, provocate de numirea unui savant 
evreu ca rector al Universităţii germane din Praga. A se vedea în acest sens Armin 
Heinen, Legiunea „ArhanghelulMihail ”, p. 108. Detalii despre introducerea unui nume¬ 
rus clausus în Ungaria în Viktor Karady, Istvân Kemeny, Antisemitisme universitaire et 
concurrence de classe . La loi du numerus clausus en Hongrie entre Ies deux guerres , în 
Actes de la recherche en Sciences soci ales, voi. 34, septembre 1980, pp. 67-96. 

123. Armin Heinen, Legiunea „Arhanghelul Mihail” , p. 108. 

de muncă tinerilor absolvenţi proveniţi din universităţi, antisemitismul societăţii 
româneşti devine tot mai puternic. Din acest moment revendicările studenţeşti mi 
se mai mulţumesc doar cu ideea de numerus clausus în universităţi, ci propun 
principiul numerus nullus, prin care elementul etnic românesc să fie favorizat în 
toate sectoarele vieţii sociale şi economice 124 . Această revendicare era promovaţii 
vehement de mişcarea legionară, mişcare care ar fi beneficiat şi de atitudinea 
favorabilă a autorităţilor în 1933 125 . 

Asasinarea premierului liberal I.G. Duca în decembrie 1933 a condus la scoa 
terea în afara legii a mişcării legionare, dar pentru scurt timp. După 1935, politica 
„guvernării peste partide” a regelui Carol al IL-lea devine tot mai vizibilă prin 
încurajarea de sciziuni în rândul liberalilor şi al ţărăniştilor, dar şi prin încercarea 
de acaparare a mişcării legionare. Apariţia Frontului Românesc condus de Alexandru 
Vaida-Voevod şi revendicarea sa privind numerus valahicus aveau rolul de a provoca 
o hemoragie în rândul susţinătorilor mişcării legionare şi de a reorienta tineretul 
universitar spre mişcări politice care respectau regimul constituţional al ţării 126 . în 
încercarea sa de a impune un regim autoritar prin discreditarea tuturor partidelor 
politice şi, prin aceasta, a sistemului constituţional democratic, regele Carol al II-lea 
se lovea de influenţa crescândă a mişcării legionare, care se conturează în ochii 
opiniei publice după 1934 ca singura alternativă viabilă, în ciuda radicalismului 
său. De fapt, radicalismul politic promovat de Codreanu rezona cu naţionalismul 
tot mai vizibil al opiniei publice, şi mai ales cu cel al studenţimii, devenind tot 
mai mult „expresia unei nemulţumiri generale” 127 . Studenţimea - prin organizaţi¬ 
ile ei - era acaparată de mişcarea legionară 128 , dovadă stând Congresul Uniunii 
Naţionale a Studenţilor Creştini Români de la Târgu Mureş, din aprilie 1936. 

Deşi fluxul populaţiei studenţeşti începuse să scadă considerabil după 1935, 
şomajul intelectual rămânea în continuare o problemă esenţială a agendei publice. 
Agenda publică şi cea politică erau contaminate de ideea de promovare a măsuri¬ 
lor de protejare a economiei şi a forţei de muncă naţionale. Interpelarea lui Eugen 
Titeanu la adresa guvernului din februarie 1934 este simptomatică pentru un astfel 
de climat. Acesta condamnă politica pasivă a statului român faţă de ameninţarea 
de deznaţionalizare a oraşelor şi faţă de măsurile care se impun în privinţa protecţiei 


124. Ibidem , p. 209. 

125. în opinia lui Armin Heinen, Alexandru Vaida-Voevod ar fi sprijinit şi material Garda 
de Fier, fapt ce a condus la o lărgire instituţională a acestei mişcări (Ibidem, p. 220). 

126. Ibidem , p. 242. 

127. Ibidem , p. 250. 

128. Traian Brăileanu, profesor de sociologie la Universitatea din Cernăuţi şi membru activ 
al mişcării legionare, sintetiza astfel ascensiunea acesteia după 1934: „Se-nţelege că 
cei interesaţi să menţină haosul au căutat şi caută să zădărnicească cu toate mijloacele 
mişcarea tineretului , şi mai ales adâncirea acestei mişcări şi pătrunderea ei în toate 
ţesuturile societăţii. Demagogii uniţi cu jidanii ar vrea să limiteze mişcarea în cadrele 
înguste ale vieţii universitare sau, cel puţin, să o îngrădească în domeniul politicii 
militante unde speră să o poată înăbuşi mai lesne” (Traian Brăileanu, Studenţii , în 
însemnări sociologice , anul I, nr. 9, decembrie 1935, p. 10). 

muncii naţionale : „Guvernul are datoria să înţeleagă [...] necesitatea majoră de a 
tace pe de o parte, în limitele legale şi ale echităţii, o vastă operaţiune de depara¬ 
zitare care să redea muncii naţionale şi în special noilor generaţii intelectuale 
proletarizate, dreptul de existenţă; pe de altă parte să ridice un baraj împotriva 
invaziei exotice, care îndepărtează mâna de lucru românească şi determină, în 
dauna ordinii sociale, mişcări violente şi instinctive de conservare şi apărare etnică”. 
Ideea de protejare a muncii naţionale ar fi, astfel, un paliativ pentru „a evita pro¬ 
cesul de proletarizare a noilor generaţii, focar de agitaţie permanentă şi instrument 
de facilă speculare în mâna demagogilor fără răspundere”, trimitere clară spre 
liderul legionarilor, Codreanu. Pentru Titeanu, membru liberal, „nu ar fi vorba 
câtuşi de puţin de persecutarea unora, în dauna altora, ci de legala şi fireasca 
politică de promovare a elementului românesc”. 

Octavian Goga, liderul Partidului Naţional-Agrar, merge mai departe, propunând 
renunţarea la regimul democratic, care a dus în special la proliferarea a două 
fenomene organice : corupţia si teroarea. Adversar al votului universal care, „exer¬ 
citat de o populaţiune fără pregătire, a devenit un obstacol pentru dezvoltarea şi 
întărirea ei”, Goga identifică şi principala consecinţă a acestui regim democratic 
„începător” : politicianizarea României. Astfel, societatea interbelică ar fi fost una 
profund scindată. în schimb, guvernul Tătărescu „prelungeşte incertitudinea în care 
ne găsim şi continuă seria încercărilor haotice, acumulând noi decepţii pe un fond 
de unanimă protestare, într-o vreme când lumea noastră refuză incapacitatea căp¬ 
tuşită cu vorbe şi cere o radicală schimbare de regim”. în asentiment cu Goga, 
Virgil Madgearu consideră că alegerile din decembrie 1933 au dat „o puternică 
lovitură regimului constituţional şi parlamentar, spre marea satisfacţie a amatorilor 
de aventuri dictatoriale” 129 . 

Coroborată cu ascensiunea mişcării legionare şi mai ales cu practica taberelor 
de muncă , lipsa unui loc de muncă devine un vector al influenţei politice şi sursă 
a destabilizării echilibrului politic. Eşecul regelui Carol al II-lea de a-şi subordona 
mişcarea legionară îl obligă pe suveran să-l menţină pe Gheorghe Tătărescu în 
funcţia de prim-ministru, în contextul în care sprijinul liberalilor pentru homo 
regius era tot mai slab, iar ofensiva ţărăniştilor se bucura de o largă adeziune în 
rândul electoratului. 

Primul pas a fost făcut la 7 martie 1937, când Institutul de Statistică al 
Ministerului de Interne întreprinde un recensământ al şomerilor intelectuali, rămas 
unic în Europa acelor vremuri. Rezultatul scotea la iveală existenţa a 6 197 şomeri 
intelectuali; chiar dacă numărul nu este deloc mare, au fost şi multe carenţe în 
implementarea acestui recensământ. Spre exemplu, modul în care urma să se des¬ 
făşoare colectarea datelor sociologice de pe teren: Institutul Central de Statistică 
distribuia către toate primăriile din ţară formularele-chestionar pe care fiecare 
persoană care se considera şomer intelectual era invitată să le ridice, să le com¬ 
pleteze şi apoi să le redepună în data de 7 martie 1937 către autorităţile locale 


129. Monitorul Oficial al României . Partea a treia. Dezbaterile parlamentare. Adunarea 
Deputaţilor , nr. 11, 28 februarie 1934 (şedinţa din 24 februarie 1934). 

care, la rândul lor, trebuiau să le trimită la Bucureşti. Evident că nu e nicio metodă 
ştiinţifică de colectare a datelor: ce putea să-i determine pe cei care erau şomeri 
intelectuali să completeze formularul şi ce putea să-i împiedice pe cei care nu erau 
şomeri intelectuali 130 să participe la această cercetare statistică 131 ? Ceea ce constată 
mulţi analişti ai perioadei nu este faptul că şomajul intelectual era o problemă 
centrală a societăţii româneşti, ci că, indiferent de numărul şomerilor intelectuali, 
un simptom este cert: deprecierea muncii intelectuale. „De cele mai multe ori o 
diplomă, chiar atunci când aduce un folos material, nu satisface în totul munca 
depusă în studiile universitare. Din această pricină, în sufletele profesioniştilor 
liberi încolţeşte neîncrederea, desnădejdea, picură veninul unei renunţări precoce 
la satisfacţiile morale şi intelectuale. Din ce în ce mai puţine triumfuri, din ce în 
ce mai puţine cariere strălucitoare, o nivelare unanimă care duce la afirmarea unor 
simple şi meschine obişnuinţe. Ratare precoce. Rutină. [...] poate ar fi fost necesar 
ca şomeurii intelectuali să fie întrebaţi ce cred despre situaţia lor şi cum o văd ei 
rezolvată? Am avea prilejul şi al unui inventar moral, nu numai numeric.” 132 

Sabin Manuilă, directorul Institutului Central de Statistică şi supervizorul aces¬ 
tui recensământ, a răspuns acuzaţiilor venite din presă şi din mediul universitar, 
nemulţumit de faptul că rezultatele referitoare la şomerii intelectuali erau contestate. 
Manuilă nu a ezitat să afirme că unele partide politice au încercat între 1933 şi 1936 
să transforme problema şomajului intelectual într-un prilej de revendicări politice 
şi de inventare a unor date statistice neconforme cu realitatea 133 . Iar faptul că 
ponderea licenţiaţilor în rândul şomerilor intelectuali era de aproximativ 10% (652 de 
licenţiaţi din totalul de 6 075), adică mult*mai puţin decât numărul licenţiaţilor 
dintr-un an universitar, atestă că această problemă nu exista 134 . în schimb, Manuilă 


130. A se vedea Pamfil Şeicaru, Surprizele statisticii şomeurilor intelectuali , în Curentul , 
anul X, nr. 3271, 11 martie 1937, p. 12. în cunoscutu-i stil de pamfletar, Şeicaru 
condamnă intelectualismul tinerei generaţii, considerându-I o vocaţie care nu se între¬ 
pătrunde cu ideea de muncă socială: „Nu locuri de funcţionari, ci braţe muncitoare, 
căci dacă au cumva aspiraţii intelectuale nimeni nu-i împiedică să-şi satisfacă pasiunea 
de carte, şi nu-i o ruşine să munceşti, este o ruşine să trăieşti parazitar, să fii candidat 
la utilizări catilinare. Mi-a fost dat să mai văd şi o foarte interesantă categorie de 
şomeuri intelectuali: fete cu două-trei clase profesionale disperate că nu află un loc 
de funcţionară. De altfel ar trebui stabilită şi o proporţie a numărului de femei ce pot 
fi utilizate în birouri, altfel riscăm să se elimine toţi bărbaţii”. 

131. Cum se va face recensământul şomeurilor intelectuali , în Curentul , anul X, nr. 3265, 
5 martie 1937, p. 12. 

132. Recensământ , în Curentul , anul X, nr. 3267, 7 martie 1937, p. 1. 

133. Sabin Manuilă, Le châmage intellectuel en Roumanie, în Ajfaires Danubiennes (revue 
de VEurope Centrale et du Sud-Est), nr. 2, decembre 1938, pp. 161-174. 

134. „O suprapopulare trecătoare [a universităţilor ] nu ne dă dreptul să vorbim despre 
şomaj intelectual câtă vreme numeroase specialităţi sunt lipsite de absolvenţi. ” Organizarea 
recensământului era astfel descrisă de Manuilă: „Recensământul a fost executat de 
Stat şi s-a pregătit timp îndelungat astfel încât orice intelectual a trebuit să ia act 
despre executarea lui. înscrierea s-a făcut benevol şi deci toţi aceia care au fost real¬ 
mente şomeri s-au înscris la recensământ. Criticile care pretindeau că nu s-au înscris 

surprinde mentalităţi diferite faţă de independenţa economică la şomerii intelectu¬ 
ali români şi minoritari. Astfel, dacă în răspunsurile lor şomerii intelectuali români 
râvnesc să obţină o slujbă la stat (unde salariile sunt foarte mici), minoritarii se 
axează pe libera lor iniţiativă economică. Iar cum salariile din mediul bugetar erau 
foarte mici, chiar dacă şomajul intelectual nu ar mai fi existat, funcţionarii ar ti 
reprezentat în continuare o sursă de nemulţumiţi cronic. 


Tabelul 5.13. Şomerii intelectuali după gradul de instrucţie 


Grad de instrucţie 

Total 

Urban 

Rural 

Total % 

Urban% 

Rural% 

Total 

6075 

3554 

2521 



100% 

Licenţiaţi 

652 

525 

127 

■ 

14,8% 

5,1% 

Absolvenţi studii superioare 

519 

397 

122 

3,5% 

11,2% 

4,8% 

Bacalaureat 

2544 

1513 

1031 

41,9% 

42,4% 

40,9% 

Şcoli normale 

417 

81 

336 

6,9% 

2,3% 

13,3% 

4 clase secundare 

1943 

1038 ! 

905 

32% 

29,2% 

35,9% 


Sursa : Sabin Manuilă, Le châmage intellectuel en Roumanie 


Chiar şi aşa, statul s-a grăbit să adopte legea muncii naţionale şi legea pentru 
organizarea muncii de interes obştesc, ultima promulgată la 24 martie 1937. Dacă 
prima lege cu privire la protecţia muncii naţionale era mai degrabă o formulă de 
introducere în câmpul economic a principiului numerus clausus 135 , mai interesantă 
în contextul noului tablou al mişcărilor politice din România anului 1937 devine 
cea de a doua lege : munca în interesul comunităţii. 

Motivaţiile legiuitorului sunt sugestive : „Pentru dezvoltarea sentimentului de 
solidaritate între diferitele straturi sociale, pentru preţuirea muncii manuale şi 
pentru completarea educaţiei tineretului printr-o muncă temeinică şi bine rânduită 
în lucrări folositoare ţării, tinerii chemaţi la pregătirea premilitară vor fi obligaţi 
să execute şi lucrări de folos obştesc”, urmând ca „chemarea tinerilor să se facă 
pe baza tabelelor pregătitoare de recensământ şi potrivit dispoziţiunilor prevăzute 
în legea pentru pregătirea premilitară din 11 mai 1934” 136 . Legea avea caracter 
obligatoriu pentru toţi tinerii cu vârste între 18 şi 21 de ani, dar puteau fi cooptaţi 


toţi şomerii au avut un caracter demagogic. Chiar dacă recensământul s-ar fi făcut cu 
caracter pur informativ, un intelectual nu putea refuza să se înscrie, câtă vreme clasa 
intelectualilor este în orice ţară din lume clasa cu cea mai înaltă conştiinţă cetăţenească 
şi de solidaritate socială” (Sabin Manuilă, Suprapopularea universităţilor şi şomaj 
intelectual ? , în Sociologie românească , anul III, nr. 4-6, aprilie-iunie 1938, p. 228). 

135. A se vedea Curentul , anul X, nr. 3271, 11 martie 1937, p. 12, Procentul de străini şi 
de minoritari în domeniul muncii româneşti (ce conţine proiectul de lege al muncii 
naţionale). A se vedea şi Legea pentru utilizarea personalului românesc în întreprin¬ 
deri , publicată în Monitorul Oficial , nr. 161, 16 iulie 1934. 

136. A se vedea Legea pentru organizarea muncii de folos obştesc , art. 1, 4, în Monitorul 
Oficial , nr. 69, 24 martie 1937. 

şi cei afectaţi de şomaj intelectual, aceştia din urmă având o misiune de culturali¬ 
zare : „Tinerii vor fi repartizaţi la munci potrivit aptitudinilor, dezvoltării fizice şi 
pe cât se poate pregătirii şi studiilor lor. Astfel tinerii cu pregătire specială în 
domeniul muncii, sănătăţii şi culturii în general vor putea fi repartizaţi la campa¬ 
niile de muncă ale Fundaţiei Culturale Regale Principele Carol , ori ca delegaţi la 
căminele culturale” 137 . Această lege, totuşi, încălca principiul constituţional al 
libertăţii muncii, deşi se făceau eforturi de a o subsuma prestării serviciului mili¬ 
tar obligatoriu. Oricum, serviciul muncii era conceput ca formă de luptă împotriva 
şomajului tinerilor, de dezvoltare economică şi ca măsură educativă şi instructivă 138 . 

Dezbaterile din Parlament pe marginea acestei legi relevă misiunea acestei 
măsuri de contracarare a mişcării legionare, într-un an electoral cum era 1937. 
Aurel Neguş se declară împotriva proiectului de organizare a muncii de folos 
obştesc, inoportun în contextul vieţii politice tensionate. Astfel, guvernul ar trebui 
să „vină cu măsuri care să liniştească spiritele şi nu cu măsuri de provocaţiune” 
Legea în sine, prin caracterul obligatoriu al muncii, contravine Constituţiei: „Nu 
se poate ca, prin felul în care legiferăm, să dăm argumente celor care şi-au făcut 
din dispreţul şi călcarea legii un cult. Trebuie să respectăm legea, atât de sus în 
jos, cât şi de jos în sus, pentru că numai astfel vom putea crea acel Stat de drept, 
pe care îl dorim cu toţii, care să fie un echilibru între realitate şi lege, între fond 
şi formă”. De fapt, prin modul în care este formulată şi într-un context viciat de 
neîncredere şi teroare, legea ar avea un singur pretext: dizolvarea taberelor de 
muncă legionare. Iar legiferarea sub „imperiul panicii” şi în regim excepţional 
„este regimul cel mai nenorocit şi cel mai prielnic pentru dezvoltarea focarelor de 
anarhie şi agitaţiuni”. 

Totodată, prin organizarea acestei munci doar sub tutela statului, s-ar da o 
lovitură iniţiativei particulare şi spiritului obştesc. Beni Szabo, deputat maghiar, trăgea 
concluzia că „a crea o instituţie pentru generaţiile viitoare, care să ne reamintească 
de condamnabila existenţă a fostelor lagăre de prizonieri, este ceva nedemn atât 
pentru tineret, cât şi pentru Stat” Iar deputatul ţărănist dr. Virgil Solomon încheie 
sentenţios şi premonitoriu: „Să nu dea Dumnezeu ca dumneavoastră (PNL), în 
ultimele luni ale guvernării, să ne aduceţi ceea ce ne temem noi: suprimarea 
completă a libertăţilor în această ţară”. 

Raportorul legii, dr. N. Hasnaş, a răspuns astfel criticilor aduse: „Tineretul 
trebuie să fie îndrumat numai prin ordine, disciplină şi ascultare. S-o spunem foarte 
clar : această lege nu este făcută pentru a înşela pe nimeni, ci numai din observa¬ 
ţia care s-a făcut că unii utilizează munca obştească pentru a da un nou înţeles 
ordinii normale a Statului nostru şi pentru aceasta Statul are nevoie să pătrundă în 
intimitatea acestor tabere de muncă, să le dirijeze în interesul comun, căci numai 
aşa vom putea merge înainte conform interesului Statului nostru” 139 . 


137. Ibidem, art. 14. 

138. N.N. Matheescu, Organizarea serviciului muncii pentru tineret , în Revista de Studii 
Sociologice şi Muncitoreşti , anul III, nr. 12, noiembrie 1936, pp. 16-26. 

139. Monitorul Oficial al României. Partea a treia. Dezbaterile parlamentare. Adunarea 
Deputaţilor , nr. 53, 18 iunie 1937 (şedinţa din 18 martie 1937). 

Cooptarea Fundaţiilor Regale şi a serviciului de pregătire premilitară din cadrul 
Oficiului pentru Educaţia Tineretului Român (precursorul Străjii Ţării), ca şi sta¬ 
bilirea datei de 25 aprilie ca „ziua muncii de interes obştesc” relevau caracterul 
mai degrabă propagandistic al acestei măsuri legislative. 

Pe lângă scopul propagandistic, sancţiunile prevăzute de lege denotă intenţia de 
slăbire a mişcării legionare, prin eliminarea taberelor de muncă organizate de 
partidul Totul pentru Ţară 140 . Devine tot mai limpede concurenţa dintre regele 
Carol şi mişcarea legionară de a-şi impune fiecare controlul asupra mediului uni¬ 
versitar şi a tineretului în general. „într-o ţară în care sectorul agrar era dominant, 
universitatea era unul din puţinele locuri în care oamenii se puteau aduna. în 
România, ea a devenit un centru al agitaţiei politice extremiste, unde Garda de Fier 
a găsit un teren fertil” 141 . în ciuda legilor pe care le-a promovat şi a Străjii Ţării 
care ar fi trebuit să se substituie legionarilor ca putere de racolare a tineretului, 
planul regelui Carol al II-lea de instaurare a unui regim autoritar era ameninţat din 
toate direcţiile. Societatea românească, în ciuda industrializării forţate şi a creşte¬ 
rii economice, era tot mai săracă. Dacă pentru unii şomajul intelectual părea să 
nu mai fie o problemă, în schimb veniturile intelectualilor erau insuficiente, fapt 
evidenţiat şi de Sabin Manuilă 142 . Iar funcţionarii statului, concentraţi mai ales în 
marile oraşe, deveneau ţinta propagandei politice extremiste. 


5.6. Funcţionarii statului: venituri şi cheltuieli 

Deşi ar putea fi catalogată drept o confuzie, pentru România interbelică echivalenţa 
intelectual = funcţionar era larg acceptată. Petre Carp era convins de sinonimia 
muncă intelectuală = statutul de funcţionar al statului: „Românul se naşte bursier, 
trăieşte ca funcţionar şi moare ca pensionar al Statului român”. Faptul că România 
a înţeles prin modernizare o supradimensionare a aparatului administrativ i-a făcut 
pe mulţi observatori ai epocii să considere că neajunsurile societăţii româneşti se 
datorează pseudoburgheziei orăşeneşti. în 1887 Take Ionescu exclama în forul 
legislativ al României: „S-au dus boierii, ca să vie cumularzii” Astfel, aparatul 
administrativ al statului devenea modalitatea prin care elita îşi prelungea propriile 
privilegii, dar pe seama unei ţărănimi tot mai înapoiate, ţinută parcă într-o stare 
de neoiobăgie. 


140. Art. 26: „Se interzice organizarea sau încercarea de a organiza concentrări de locu¬ 
itori de orice vârstă pentru executarea de lucrări sau centre sub orice formă ar fi ele, 
fără autorizaţia prevăzută la art. 7, de către persoane particulare, asociaţiuni sau 
grupări politice sau altfel de organizaţiuni împotriva prevederilor legii de faţă” ( Legea 
pentru organizarea muncii de folos obştesc). 

141. Mattei Dogan, Sociologie politică (opere alese ). Antologie , Bucureşti, Editura Alternative, 
1999, p. 159. 

142. Sabin Manuilă, Suprapopularea universităţilor şi şomaj intelectual ? , p. 229. 1 

Perioada interbelică nu a adus mutaţii structurale, drept urmare nu i-a fost greu 
crizei economice să releve fragilitatea acestei structuri economice asimetrice. 
Soluţia propusă, printre alţii, de Virgil Madgearu era dezvoltarea satului. Pe ace¬ 
eaşi linie, Ion Filitti considera că numai o „ţărănime înstărită”, „o numeroasă 
burghezie rurală” poate deveni „izvorul unui capital naţional şi debuşeul unei 
industrii naţionale” : „Dacă cele patru cincimi din populaţia ţării, care duc în 
prezent o viaţă primitivă, ar putea fi educate la o consumaţie mai mare, potrivit 
cerinţelor de igienă, şi în acelaşi timp la o muncă mai susţinută, toate grijile buge¬ 
tare ar dispare ca prin minune” 143 . Dar ceea ce Filitti mai propunea era ca apara¬ 
tul administrativ să fie drastic simplificat, iar salarizarea să se facă pe principii 
meritocratice. 

In România Mare, statutul funcţionarilor publici a fost aprobat de Parlament în 
1923, intrând în vigoare la 1 ianuarie 1924. Se preciza că funcţionarii erau acei 
cetăţeni „care îndeplinesc un serviciu public permanent (civil sau ecleziastic) la stat, 
judeţ, comună sau la instituţiunile al căror buget este supus aprobării Parlamentului, 
guvernului sau consiliilor judeţene şi comunale”. Funcţionarii publici se bucurau de 
inamovibilitate, aveau drept de vot, dar nu puteau deveni eligibili decât în urma 
demisiei. Pe scurt, funcţionarul făcea parte dintr-un aparat administrativ ce trebuia 
să se ridice dincolo de partizanatul politic. Iar pentru o astfel de conduită, remune¬ 
raţia trebuia să fie pe măsură. De aici, poate, şi numărul mare de „candidaţi” la 
„funcţionărime”. Alte restricţii impuse erau dreptul Ia grevă şi luarea de hotărâri cu 
caracter politic. 

Inflaţia tot mai mare a funcţionarilor publici din aparatul administrativ era 
constatată încă din 1927, când Consiliul de Miniştri considera necesară eliberarea 
din funcţii a 25% din corpul funcţionăresc. Criza economică a determinat guvernul 
naţional-ţărănist să creeze în 1933 cadrul disponibil . Măsura se aplica tuturor 
funcţionarilor fără post, care drept compensaţie ar fi trebuit să primească 50% din 
salariul de bază 144 pentru o scurtă perioadă. 

Ioan Measnicov este cel care a acordat o atenţie deosebită salarizării aparatului 
funcţionarilor publici, urmărind atât nivelul remuneraţiilor, cât şi evoluţia salariu¬ 
lui real. Astfel, pentru exerciţiul bugetar 1937-1938, statul român avea în subordine 
210 000 de salariaţi, din care 65 800 membri ai corpului didactic, 43 400 ofiţeri 
şi subofiţeri, 21 300 - corpul ecleziastic, 21 100 - poliţie şi administraţie, 18 100 de 
personal fiscal, iar 40 300 medici, magistraţi, ingineri, avocaţi etc. în privinţa 
salarizării pentru anul 1934-1935, din totalul funcţionarilor 40% primeau un sala¬ 
riu care varia între 2 000 şi 3 000 de lei lunar, iar 72% aveau un salariu lunar 
sub 4 000 de lei. în schimb, 20% din totalul funcţionarilor aveau un salariu lunar 
de peste 6 000 de lei 145 . 


143. Ioan C. Filitti, Rătăcirile unei pseudo-burghezii (şi reforme ce nu se fac). Bucureşti, 
Institutul de Arte Grafice Torouţiu [1935], p. 6. 

144. Academia Română, Istoria românilor . Voi. VIII: România întregită , Bucureşti, Editura 
Enciclopedică, 2003, pp. 144-145. 

145.1. Measnicov, Situaţia funcţionarilor de Stat , în Sociologie românească , anul III, 
nr. 1-3, ianuarie-martie 1938, pp. 23-26. 

Statistica preţurilor din România atestă că nivelul de salarizare a funcţionarilor 
publici acoperea cu greu necesităţile vieţii cotidiene. Pentru o familie formată din 
5 membri (dintre care 3 copii), costurile minime lunare variau între 11 000 de lei lunar 
pentru Bucureşti, 7 500-9 000 de lei/lunar pentru marile oraşe şi 5 500-6 000 de lei 
lunar în oraşele de provincie 146 . Cel mai scump oraş al României era fără îndoială 
capitala; de fapt, în România interbelică „între nivelul costului vieţii şi gradul de 
urbanism există o corelaţie foarte pronunţată”. Alte oraşe cu un nivel de trai foarte 
scump erau Cluj, Braşov, Timişoara, Arad, Sibiu, Oradea, Iaşi, Constanţa, Cernăuţi 
sau Ploieşti, fiind evidentă superioritatea Ardealului şi a Munteniei faţă de celelalte 
provincii. în schimb, costul vieţii în oraşele basarabene erau destul de mic ; totuşi, 
din cauza infrastructurii şi a urbanităţii precare, în oraşele basarabene se remarcă 
„excesiva scumpete a combustibililor şi a luminii electrice”. Astfel, locuitorii 
acestor oraşe se văd obligaţi să cheltuiască sume suplimentare pentru servicii sau 
bunuri (ca electricitate, combustibil sau apă) care sunt inerente unui grad mediu 
de urbanitate. După cum remarca un analist al acestui fenomen, deşi costul vieţii 
urbane în Basarabia este inferior celorlalte provincii, totuşi costurile ridicate pen¬ 
tru produse sau servicii de strictă necesitate „trădează mai degrabă o distribuţie 
deficientă a bugetului familial - şi deci un standard de viaţă scăzut - decât o 
adevărată ieftinătate” 147 . în concluzie, costul total al bunurilor şi serviciilor indis¬ 
pensabile (chirie, alimente, electricitate, apă) reprezintă circa 70% din totalul 
veniturilor orăşenilor (caracteristică valabilă pentru întreaga Românie), ceea ce 
face din oraş un spaţiu mai degrabă al recluziunii decât al emancipării economice. 


Tabelul 5.14. Costul vieţii în România Mare (pe provincii istorice) 


Provincia 

Alimente 

îmbrăcăminte 

încălţăminte 

Lumină, 

apă, 

combustibil 

Diverse 

Trans¬ 

port 

Chirie 

Total 

Transilvania 

40,9 

14,8 

8,5 

13,7 

2,5 

19,6 

100 

Bucovina 

40,9 

15,7 

9,2 

14,4 

2,2 

17,6 

100 

V. Regat 

41 

15,4 

10,1 

15,4 

2,4 

15,7 

100 

Basarabia 

39,5 

15,8 

13,4 i 

14 

1,6 

15,7 

100 


Sursa: N. Georgescu Roegen, Costul vieţii în oraşele româneşti , p. 277 

în atari condiţii, a fi funcţionar al statului român nu însemna neapărat accesul 
la un nivel de viaţă superior. O ameliorare a situaţiei funcţionarilor publici devine 
vizibilă în timpul regimului de dictatură regală a lui Carol al II-lea. După ce în 
noiembrie 1937, într-o încercare de a-şi recâştiga popularitatea, premierul Gheorghe 
Tătărescu ia decizia de a readuce salariile funcţionarilor publici la nivelul anului 
1932 (anul în care s-a aplicat penultima curbă de sacrificiu , adică o tăiere a veni¬ 
turilor cu 15%), după 10 februarie 1938 noul regim, unul al „muncii şi al meritului”, 


146. Sabin Manuilă, Statistica preţurilor 1937 , Bucureşti, Institutul Central de Statistică, 1939. 

147. N. Georgescu Roegen, Costul vieţii în oraşele româneşti , în Sociologie românească , 
anul II, nr. 7-8, iulie-august 1937, pp. 276-277. 

îşi propune şi rezolvarea problemei şomajului, mai ales a celui intelectual. Cotidianul 
România , oficiosul noului regim, dădea exemplul Ministerului de Interne, unde, 
„pentru o administraţie şi poliţie occidentală, în toate posturile vacante s-a dat 
precădere titraţilor”. Văzută ca o măsură de eliminare a „sinecurei politicianiste”, 
se preconiza şi ameliorarea „calităţii unor profesiuni aflate până acum pe mâna 
celor cu foarte relativă ştiinţă de carte”. Totuşi, cotidianul România nu ezita să 
evoce caracterul propagandistic al acestei măsuri, prin care noul regim urmărea să 
facă din tineret un aliat important: „Guvernul, cuprins de vădită solicitudine faţă 
de tineret, aşteaptă să-l vadă devenind rodnic, foarte productiv, încadrat în ordine, 
disciplină, zelos în acţiunea de refacere a ţării la care s-a angajat M.S. Regele 
Carol în condiţiile ştiute. Acest tineret [...] va şti, sperăm, să îmbrăţişeze cu elan 
solicitudinea ce i se arată, devotându-se fără rezerve muncii, desprins de credinţa 
că un post echivalează cu o bursă, un mijloc de încurajare a parazitismului, ende¬ 
mic până acum câteva luni. E cazul să sperăm că acest tineret chemat să-şi valo¬ 
rifice energia îşi va face un punct de onoare în a nu înşela nădejdile pe care Ţara 
şi M.S. Regele le pune în el” 148 . 

Ultima măsură va fi adoptarea în 1940 a Codului Funcţionarilor Publici Regele 
Carol al Il-lea 149 , care avea drept scop armonizarea salarizării. Astfel, principiul 
introdus era cel al remunerării nu pe baza funcţiei deţinute, ci în baza atribuţiilor 
îndeplinite. Codul cuprindea câteva elemente noi, ca noţiunea de specialist, adică 
persoana „care a absolvit o şcoală de specialitate în legătură directă cu funcţia şi 
care are lucrări sau activitate în aceeaşi specialitate”. Pe lângă aceste aspecte, noul 
cod prevedea că noi posturi sau funcţii nu mai pot fi înfiinţate decât prin legi orga¬ 
nice, eliminându-se practica încadrării de noi funcţionari prin legea bugetară: „în 
chipul acesta încetează spectacolul diurnistului angajat pentru 365 de zile pe an” 150 . 

Din punctul de vedere al salarizării, măsura implementată de regele Carol al 
II-lea stabilea o relaţie cauzală între nivelul studiilor şi cuantumul salariilor. Chiar 
şi aşa, nivelul salarizării creştea odată cu vechimea în muncă, la fel ca şi promo¬ 
varea ierarhică. Altfel spus, sistemul de salarizare a funcţionarilor impunea geron- 
tocraţia şi prea puţin meritocraţia, iar promovarea profesională avea tot aspectul 
unei aşteptări. 


5.7. Limitele meritocraţiei într-o societate agrară 

Mitul „epocii de aur” a societăţii româneşti interbelice a fost cel mai recent demon¬ 
tat de analiza lui Bogdan Murgescu. Pe lângă faptul că la nivel european şi chiar 


148. România , anul I, nr. 15, 16 iunie 1938, şi nr. 63, 3 august 1938. 

149. Decretul-legepentru Codul Funcţionarilor Publici Regele Carol //, publicat în Monitorul 
Oficial , nr. 131, 8 iunie 1940. 

150. Radu Portocală, Un dar regesc: armonizarea salariilor , în Zece ani de domnie ai 
Majestâţii Sale Regelui Carol al IFlea. Voi. I : Organizarea politică, juridică şi admi¬ 
nistrativă, Bucureşti, 1940, p. 317. 

regional decalajele dintre România şi alte ţări europene se accentuează şi în perioada 
interbelică, mai trebuie adăugat că societatea însăşi se antagonizează. Populaţia 
agrară, cu venituri mici şi cu un randament economic pe măsură, era sursa unei 
cereri de produse şi servicii anemice. Deşi oraşul părea ancorat pe un drum moder¬ 
nizator, rolul său era mai degrabă unul administrativ. Iar cum s(t)atul românesc era 
sărac, oraşul nu făcea altceva decât să administreze sărăcia. Ponderea învăţământului 
superior tehnic şi economic releva limitele dezvoltării societăţii economice. 

Deseori dezvoltarea economică precedă schimbarea socială. Pornind de aici, 
răspunsul este mai uşor de găsit. Să fie vorba de acel „egoism al elitelor” despre 
care vorbea Vilfredo Pareto, elite interesate doar de prelungirea propriilor privi¬ 
legii? Sau de incapacitatea clasei politice de a concepe un model de dezvoltare 
societală? 

Oricare ar fi răspunsul, devine limpede că dezvoltarea instituţională ca formă 
a modernizării (manieră de dezvoltare care l-a făcut pe Maiorescu să se revolte 
împotriva formelor fără fond) nu era suficientă. Deşi unii sperau că se va ajunge 
şi la o dezvoltare comunitară, ceea ce a rezultat a fost o segregare a politicului de 
societate. Vidul relaţional de încredere a fost astfel repede umplut de cei care 
propuneau o nouă formă de contract social. Educaţia şi, implicit, universitatea, 
deşi promovau meritocraţia, s-au văzut în imposibilitatea de a-şi ţine promisiunile. 
Proiectată ca o formă de selector social, educaţia se transformă în sursă a disolu- 
ţiei sociale. Aceasta este în ultimă instanţă semnificaţia şomajului intelectual: 
dovada că educaţia era departe de a avea puterea de alocare a capitalului uman în 
societate. Când statul a conştientizat că frustrările provocate de inegalităţile sociale 
rezultate devin tot mai radicale, răspunsul său a fost să implementeze măsuri de 
redobândire a consensului social; numai că acestea aveau mai mult caracterul unor 
paliative. Pentru orice observator al societăţii româneşti era tot mai limpede că 
după 1934 statul şi tineretul se despart definitiv în lupta pentru controlul societăţii. 
Ce a rezultat a fost părăsirea ireversibilă a modelului „democraţiei mimate” 
(M. Dogan) şi angrenarea tuturor energiilor spre controlarea societăţii. Timp de 4 ani, 
concurenţa dintre regele Carol al II-lea şi stat, pe de o parte, şi mişcarea legionară, 
de cealaltă parte, pentru canalizarea şi instrumentalizarea energiilor tineretului spre 
propriile lor interese este acerbă - o concurenţă care debutează cu înfiinţarea 
Oficiului pentru Educaţia Tineretului Român şi se încheie cu instaurarea regimului 
de dictatură regală şi lichidarea, mai apoi, a mişcării legionare. 




Partea a lll-a 


Statul şi studenţimea în interbelicul 
românesc: de la mişcări protestatare 
la mecanisme de control social al tineretului 





Capitolul 6 


Studenţimea interbelică: de la mişcare 
protestatară la mişcare revoluţionară? 


„Şcoala e departe de a corespunde menirii sale. Iar copilul e 
victima acestui sistem de educaţie, care furnizează societăţii pose¬ 
sorii de diplome, inapţi de a observa prin mijloace proprii, de a 
se determina prin ei înşişi, de a acţiona. Posesori de diplome pe 
care societatea nu-i poate absorbi, nu-i poate utiliza şi nu-i poate 
hrăni, osândindu-i la cel mai fără speranţă şomaj şi la cea mai 
primejdioasă declasare : declasarea prin carte. 

Inadaptaţii devin inamicii societăţii. Spiritul nou se manifestă 
astfel ca o stare de nemulţumire generală a tinerelor generaţii, 
svârlite într-o lume ce nu-i primeşte, bătând la uşi închise, găsind 
toate locurile blocate de generaţiile înaintaşe. De aci mistica 
schimbărilor providenţiale” 1 . 

Despre radicalizarea mediului studenţesc din România interbelică - de la miş¬ 
cări de protest îndreptate împotriva precarei organizări până la „antisemitism 
universitar” (Lucian Nastasă) - există deja o bibliografie consistentă. Numeroase 
studii încearcă să acrediteze ideea că generaţia interbelică este, de fapt, „generaţia 
de la 1922”, anul la care s-au raportat mai toate organizaţiile studenţeşti ca moment 
fondator, şi că programul lor „ideologic” a fost acelaşi până la debuturile dictatu¬ 
rii carliste, adică antisemitism, nutnerus clausus , numerus nullus etc. Crearea 
imaginii unui continuum revendicativ privează analiza istorică de identificarea 
momentelor care au dat, totuşi, noi imbolduri mişcărilor studenţeşti. Lipsa impli¬ 
caţiilor politicilor educaţionale şi a evoluţiilor socio-economice din aceste studii 
îngreunează decelarea momentelor care au făcut ca o organizaţie a tineretului 
universitar să devină una dintre cele mai importante forţe politice în 1937. 

Intr-adevăr, anul 1922 este momentul de afirmare a studenţimii în spaţiul public 
românesc ca mişcare protestatară, iar ideea de numerus clausus se impunea încă 
de atunci ca principală revendicare, deşi iniţial a fost doar una dintre revendicări. 
Cel care a contribuit la această abordare ideologică a problemei a fost Corneliu 
Zelea Codreanu. Dezamăgit de eşecul mobilizării studenţimii ieşene împotriva 
pericolului „bolşevismului jidovesc”, Codreanu părăseşte România pentru a urma 


1. Cezar Petrescu, Domnia regelui Carol al ll-lea. Organizarea spirituală a tineretului , în 
Enciclopedia României. Voi. I: Statul, Bucureşti, Imprimeria Naţională, 1938, p. 956. 

cursuri doctorale juridice în Franţa, la Grenoble, ajutat şi de A.C. Cuza, decanul 
Facultăţii de Drept din Iaşi. După propria-i mărturisire din Pentru legionari , la 
aflarea veştii despre protestele studenţimii clujene Codreanu decide să revină 
imediat în ţară. Ceea ce reuşeşte să întreprindă este un act ideologic. Refuzând 
negocierea de principiu, Codreanu îndrumă viitoarea mişcare legionară spre obiec¬ 
tive idealiste, fără amestecul nici unei formule materiale: „Om politic calculat, 
Codreanu neagă realitatea, evidenţele (şi anume că studenţii se răzvrătesc şi dato¬ 
rită lipsurilor materiale), răstoarnă raportul cauză-efect şi mistifică adevărul în 
mod politic” 2 . 

Respingând doleanţele materiale ale studenţimii, înlocuite cu „motivaţii ideali¬ 
zate”, studenţii devin „persoane complet dezinteresate, care şi-au abandonat orice 
griji proprii şi s-ar ocupa, ca nişte adevăraţi martiri naţionali, doar de grijile, 
nevoile şi aspiraţiile neamului”. Codreanu procedează astfel temându-se că mişca¬ 
rea studenţească va fi „localizată” şi, „printr-un mijloc oarecare, stinsă”. Acesta 
este motivul pentru care - la fel ca şi Lenin - Codreanu face din mişcarea studen¬ 
ţească o problemă naţională, care excede cadrul îngust al universităţii şi al cărei 
scop nu putea fi decât puterea politică. Din acest moment, studenţii încearcă să-şi 
construiască imaginea de oameni lipsiţi de orice interes material, dar căutători ai 
„binelui general al neamului” 3 . 

Deşi acţionează încă de atunci în manieră ideologică, momentul 1922 trebuie 
privit doar ca element constitutiv, pentru că revendicările anului 1922 sunt departe 
de a provoca o „contagiune ideologică”. Pentru a deveni mişcare cu caracter revo¬ 
luţionar, ceea ce lipsea protestelor studenţeşti era o ideologie clară, care să iden¬ 
tifice mize acceptate la nivelul întregii societăţi şi prin care, la rându-i, tineretul 
universitar putea să se identifice. Acest aspect a fost uneori obnubilat de către 
mulţi analişti ai fenomenului. O explicaţie s-ar putea regăsi şi în faptul că o bună 
perioadă ideea de revoluţie a fost teoretizată în afara ideologiei 4 . Şi, cum în 


2. Marta Petreu, Un trecut deocheat sau Schimbarea la faţă a României, Bucureşti, Editura 
Institutului Cultural Român, 2004, p. 39. 

3. Ibidem, p. 40. 

4. Legătura dintre revoluţie şi cultură a fost pentru prima dată evidenţiată de Alexis de 
Tocqueville la mijlocul secolului al XlX-lea, ca modalitate de a explica izbucnirea 
Revoluţiei Franceze. Astfel, ideologia devenea forţa motrice şi motivaţională a oricărei 
mişcări ce se pretindea a fi revoluţionară. Totuşi, în secolul XX viziunea sa a fost una 
minoritară. Şi acest lucru s-a petrecut mai ales datorită impactului pe care l-a avut 
cartea lui Theda Skocpol, States and Social Revolutions (1979), care susţinea axiomatic 
în teza ei că „revoluţiile nu se fac; ele izbucnesc”. Numai că viziunea ei va fi zdrun¬ 
cinată de izbucnirea revoluţiei islamice din Iran în 1979, făcând-o să admită rolul 
ideologiei ca factor al schimbării. Totuşi, autoarea nu accepta „forţa independentă a 
ideologiei în cadrul procesului revoluţionar”. în schimb, distinge între idiomuri culturale 
şi ideologii: dacă primele reprezintă sursa de inspiraţie pentru masele anonime, ideo¬ 
logia reprezintă o elaborare revendicativă holistică prin care actanţii politici rafinează 
şi transferă în plan politic revendicările maselor: „Mobilizarea ideologică reuşită se 
face întotdeauna prin contopirea şi condensarea câtorva discursuri ideologice pe o sin¬ 
gură temă importantă, exprimată de obicei printr-un slogan unic” (p. 211). Apelul la o 

perioada istoriografiei comuniste fenomenul legionar a fost rezumat în formule 
stereotipe ca „huliganism”, „grupare fascistă” sau „coloană a cincea a hitlerismu- 
lui” etc., această frenezie a „acribiei cronologice” a putut contribui la consolida¬ 
rea acestui clişeu istoriografie. Chiar şi pentru mulţi analişti postdecembrişti ai 
fenomenului, depistarea unor momente care, privite retrospectiv, au creat iluzia 
unui fir cauzal raţional şi ascendent a rămas preocuparea fundamentală în această 
chestiune. Lipsa oricăror încercări de analiză şi de cuantificare a impactului acelor 
mişcări incipiente, care nu aveau niciun nucleu ideologic, era trecută în plan secund. 

în schimb, evenimentele care se petrec în anul 1927 sunt mult mai semnificative 
şi suficiente pentru a putea circumscrie o întreagă generaţie a României interbelice. 
Aceasta ar fi explicaţia oferită de Dan C. Mihăilescu pentru adoptarea acestei 
denumiri ca simptomatică pentru atmosfera culturală a perioadei: în primul rând, 
publicarea îtinerariului spiritual al lui Mircea Eliade chiar în paginile ziarului 
Cuvântul ; în al doilea rând, dar la fel de important, tot în 1927, la Iaşi, Corneliu 
Zelea Codreanu punea bazele Legiunii Arhanghelul Mihail, prin detaşarea de 
„bătrânul tutore” A.C. Cuza. Intelectual, dar şi politic, tânăra generaţie începea 
să se exprime odată cu anul 1927 5 . Parafrazând o formulă celebră, dacă în 1922 
studenţimea ştia că crede, începând cu 1927 credea că ştie. După 1927, ceea ce 
preocupă nu doar studenţimea, ci tineretul românesc era găsirea unor soluţii de 
reformare radicală a societăţii româneşti. Departe de a mai urmări doar reformarea 
universităţii în deplin acord cu ideea de românizare , tânăra generaţie urmăreşte să 
scoată România de sub influenţa nefastă a bătrânilor . Dacă, de pildă, presa reflecta 
mişcările studenţeşti din 1922-1924 din Iaşi şi Cluj ca fenomene antisociale ce 
trebuiau aspru sancţionate, după 1927 presa comentează şi popularizează preocu¬ 
pările şi aspiraţiile tinerei generaţii . Asistăm la o schimbare de optică posibilă doar 
prin saltul (spre) ideologic al tinerei generaţii . 

La fel de adevărat este şi că după 1927 tânăra generaţie începea să depăşească 
limitele universităţii. Generaţia ’27 „a fost în primul rând un fenomen bucureştean, 
cu centrul în Universitate, în Facultatea de Filosofie şi Litere. Nucleul dur al 
generaţiei este format din cursanţii lui Nae Ionescu şi din colaboratorii lui de la 
Cuvântul ” 6 . însă, de la o grupare fondată pe relaţii puternic personalizate, s-a 
ajuns, prin contagiune sau persuasiune, la un fenomen mult mai larg, care a cuprins 
toate centrele universitare sau culturale din România interbelică. Această generaţie 
a creat „pentru întâia oară în istoria culturii româneşti [...] un mediu de difuziune 
a ideilor, un interes reciproc pentru strădania celorlalţi, dintre cele mai fecunde” 7 , 
afirma Mircea Vulcănescu. Tot Vulcănescu era convins că „punctul culminant” al 


memorie traumatizantă şi încărcată emoţional reprezintă, astfel, succesul oricărei mobi¬ 
lizări ideologice. A se vedea John Foran, Discursurile şi forţele sociale. Rolul culturii 
şi al studiilor culturale în înţelegerea revoluţiilor, în John Foran (coord.), Teoretizarea 
revoluţiilor , traducere de Radu Pavel Gheo, Iaşi, Editura Polirom, 2004, pp. 208-231. 

5. Dan C. Mihăilescu, apud Marta Petreu, De la Junimea la Noica . Studii de cultură 
românească , Iaşi, Editura Polirom, 2011, pp. 251-252. 

6. Ibidem , p. 253. 

7. Mircea Vulcănescu, apud Ibidem , p. 254. 

acestei generaţii a fost etapa criterionistă, după care, începând cu 1932-1933, 
această generaţie „se sparge, la propriu, în trei : unii au luat-o spre extrema dreaptă 
legionară, unii [...] spre extrema stângă comunistă, unii au rămas pe poziţii apo¬ 
litice”. Ar fi vorba, conchide Marta Petreu, de „drama acestei generaţii distruse 
de istorie şi de politică” 8 . 

Acest evantai de argumente infirmă teza că mediul universitar interbelic a pro¬ 
dus doar o mişcare studenţească antisemită sau că generaţia ’27 a fost generaţia 
extremismului de dreapta şi numai a acestui tip de extremism: „Generaţia de la ’27 
a fost bolnavă, dar nu de legionarism, ci de extremism. Sau, ceea ce este acelaşi 
lucru, de revoluţionarism” 9 . Astfel se poate explica prezenţa pe scena culturală a 
României a unui număr însemnat de tineri cărturari care nu aveau origine românească. 
Ceea ce îi preocupa pe aceşti tineri a fost identificarea şi chiar implementarea unor 
soluţii de redresare a mersului societăţii. Dacă privim evoluţiile intelectuale ale 
multora dintre aceşti tineri, dar ignorând aspectele etnice ale celor care se lansează 
în sfera publicisticii de atitudine, putem explica anumite „anomalii”. De departe, 
cea mai „cunoscută” astfel de „posibilă” inadvertenţă ar fi prezenţa lui Mihail 
Sebastian în redacţia ziarului Cuvântul , alături de personaje care mai târziu nu vor 
pregeta să devină comilitoni ai extremismului legionar. Retrospectiv, această aso¬ 
ciere poate părea mefistofelică. Demontarea mitului Sebastian din cultura română 10 , 
perceput - mai ales prin prisma Jurnalului său - ca o figură a elitei româneşti de 
orientare autentic democratică, trebuie coroborată şi cu mărturiile contemporanilor. 
E drept că etapa jurnalistică a lui Mihail Sebastian dintre 1927-1934 se remarcă 
printr-un ataşament de o cecitate impardonabilă faţă de mentorul său Nae Ionescu. 
Deşi mai târziu Sebastian va încerca să se disculpe, utilizând formula cum că „[un] 
Cuvântul gardist mi se părea - şi mi se pare şi astăzi - un lucru strict imposibil” 11 , 
publicistica - de la cea culturală, trecând prin social, dar mai ales cea politică - 
din intervalul cronologic amintit evidenţiază un spirit „moderat de extremism de 
dreapta”, care evită să discute problema antisemitismului, poate tocmai din dorinţa 
de a evita o polemică legată de originea-i proprie. La fel, faptul că tânărul socio¬ 
log Traian Herseni are o perioadă socialistă în evoluţia sa intelectuală nu îl va 
împiedica să devină mai târziu ideolog al mişcării legionare, din varii motive. 
Intr-un răspuns dat lui Mircea Vulcănescu - ce îl acuza de colaborarea cu revista 
Stânga , deşi se pretindea un sociolog spiritualist - Herseni răspunde : „Rolul meu 
în redactarea acestei reviste a fost destul de şters, pentru că nu contam printre 
scriitorii politici - eram trecut la preocupările culturale, ştiinţifice. Nici nu se putea 
întâmpla altfel, pentru că îmi recunosc singur incapacitatea în ordine politică, în 
special militantă. Ca atare nu puteam fi de stânga sau de dreapta - pentru că slu¬ 
jeam altceva decât o tendinţă, slujeam adevărul. Politica lucrează cu dorinţi, ştiinţa 


8. îbidem , pp. 264-265. 

9. îbidem , p. 279. 

10. Marta Petreu, Diavolul şi ucenicul său . Nae Ionescu - Mihail Sebastian , Iaşi, Editura 
Polirom, 2009. 

11. Mihail Sebastian, Cum am devenit huligan . Texte, fapte, oameni , Bucureşti, Editura 
Cultura naţională, 1935, p. 106. 

cu constatări. Dar atunci de ce nu m-am dus la o revistă de dreapta? Pentru că 
mi se pare mai mult adevăr în poziţiile moderate de stânga, în special în democra¬ 
ţia socială. Eu nu sunt marxist şi nu sunt nici comunist, totuşi sunt de stânga” 12 . 
Mai mult, Herseni nu găseşte nicio incompatibilitate între gândirea de stânga şi 
filosofia spiritualistă al cărei epigon se consideră, întrucât numai prin libertate şi 
egalitate economică se poate ajunge la dezvoltarea spiritului şi implicit la crearea 
unei culturi. Deşi părea contaminat de jargonul marxist, peste numai patru ani 
Herseni devine un susţinător fervent al mişcării legionare. Iar afilierea sa ideologică 
va fi vizibilă din punct de vedere publicistic prin publicarea a două broşuri adresate 
publicului larg (în ordinea apariţiei. Mişcarea legionară şi muncitorimea şi Mişcarea 
legionară şi ţărănimea). Că e vorba de oportunism sau de influenţa evoluţiilor 
socio-politice, atât în cazul lui Sebastian, cât şi în cel al lui Herseni libertatea 
opţiunilor ideologice era o realitate în preajma anului 1932. La fel, pentru Eliade 
anul 1932 a fost „cel mai frumos an din viaţa mea şi a generaţiei mele”, perioadă 
în care, printre altele, s-au pus bazele Criterion- ului 13 . în ultima însemnare din 
jurnalul său pe anul 1932, Petru Comarnescu îşi exprimă bucuria că a reuşit să 
facă din Criterion un „cuvânt curent” în societatea bucureşteană, ceea ce ar însemna 
că această grupare culturală reuşise să ridice spiritul de confruntare a ideilor la un 
nivel superior, ştiinţific. Totuşi, Petru Comarnescu observă că tot atunci începe şi 
anihilarea spaţiului public de către cei de „dreapta”. Acesta este motivul pentru 
care şi el consideră că 1932 a fost ultimul an în care „cei de stânga mai puteau 
apărea în public laolaltă cu cei de dreapta spre a-şi expune în contradictoriu con¬ 
cepţiile şi Criterion- ul a fost poate ultima tribună liberă”. Anticipând, Comarnescu 
se teme că ceea ce ar putea să urmeze va deveni „o netă ruptură”. Dar ,,[n]e vom 
separa de huligani, de intoleranţi, de obscurantişti, chiar dacă vor trece cu aceştia 
şi unii dintre oamenii de valoare, care optează pentru întuneric şi ură, pentru 
bestialitate şi dictatură fascistă” 14 . Un an mai târziu, Criterion va dispărea, accen¬ 
tuând falia intelectuală în consonanţă cu afilierea politică a fiecăruia. 

Pe scurt, mediul universitar românesc era departe de a fi „bolnav” doar de 
antisemitism sau de extremism. Că era totuşi un mediu propice pentru proliferarea 
revoluţionarismului pare o formulă mai adecvată de redare a unei realităţi istorice, 
iar succesul revoluţionarismului promovat de această generaţie îşi avea sursa pri¬ 
mară în universitate. Educaţia, şi mai ales cea universitară, începe să aibă o influ¬ 
enţă tot mai mare asupra coagulării grupurilor, determinând o dezvoltare şi o 
cizelare a identităţii de student. Aceste afinităţi identitare au fost înlesnite şi de 
existenţa unui mentor, dar şi de îmbrăţişarea anumitor preocupări ideologice şi 
sociale, remarcă valabilă pentru toate statele care au cunoscut în prima jumătate a 
secolului XX o dezvoltare semnificativă a educaţiei superioare. Pentru aceşti tineri 
absolvenţi, identitatea de student devine o formă de capital social care se prelungeşte 


12. Traian Herseni, Spiritualitate şi politică , în Azi, anul II, 1933, nr. 3, p. 757. 

13. Mircea Eliade, Jurnal portughez şi alte scrieri , ed. Sorin Alexandrescu, Bucureşti, 
Editura Humanitas, 2006, voi. I, p. 121. 

14. Petru Comarnescu, Pagini de jurnal , voi. I, ediţie îngrijită de Traian Filip, Mircea Filip 

şi Adrian Munţiu, Bucureşti, Editura Noul Orfeu, 2003, p. 76. . 

şi în viaţa adultă, care le asigură notorietatea, dar şi autoritatea de a vorbi în numele 
studenţilor. Astfel, prin foştii studenţi problemele studenţilor sunt transformate în 
probleme ale societăţii, la fel cum aspiraţiile studenţilor trebuie să devină formule 
de reformare a socialului de pe poziţii echitabile. 


6.1. Studenţimea română: între identitate socială 
şi asociaţionism politic? 

In formularea problemelor studenţilor în perioada interbelică, un rol major l-au 
avut asociaţiile sau societăţile studenţeşti. înainte de primul război mondial, cele 
mai cunoscute erau asociaţiile studenţilor români din străinătate, ca Asociaţia 
Arboroasa din Cernăuţi sau Centrul Studenţesc Petru Maior din Budapesta, cu rol 
de liant naţional şi de apărare colectivă a drepturilor studenţilor români din 
Austro-Ungaria. După primul război mondial, în cadrul fiecărei facultăţi se înfi¬ 
inţează societăţi ale studenţilor corespondente (de exemplu, pentru Facultatea de 
Medicină apare Societatea studenţilor în Medicină), iar în fiecare mare oraş uni¬ 
versitar unificarea tuturor acestor societăţi se face prin Centrele universitare, adică 
„un comitet din care făceau parte toţi membrii conducerilor societăţilor studenţeşti 
ale universităţii respective” 15 . Pentru o mai bună redare a efervescenţei asociaţi- 
onismului studenţesc, trebuie precizat că au existat şi organizaţii studenţeşti pe 
criterii etnice (cum ar fi asociaţii ale studenţilor maghiari sau evrei), dar şi regi¬ 
onale (de pildă, Societatea studenţilor medicinişti Moldova întregită din Cluj, care 
reunea studenţii Facultăţii de Medicină originari din Moldova şi Basarabia). 

Impactul acestor organizaţii asupra conducerii universitare, asupra studenţimii, 
dar şi asupra societăţii pe ansamblu creşte odată cu primele congrese organizate 
la nivel naţional. Cele mai importante congrese studenţeşti naţionale au fost cele 
organizate de Uniunea Naţională a Studenţilor Creştini din România între 1926 şi 
1934, care reuşesc să adune un număr semnificativ de studenţi. UNSCR- ul în sine 
îşi are originea în protestul studenţilor medicinişti din Cluj din noiembrie-decem- 
brie 1922, transformat în moment fondator. De aici şi denumirea de generaţia ’22, 
pe care şi-o asumă mai ales studenţii şi organizaţiile lor. Nu trebuie omis nici 
impactul politicului asupra organizaţiilor studenţeşti, mai ales atunci când avem 
de-a face cu organizaţii politice conduse chiar de cadre universitare. Este cazul 
Uniunii Naţional Creştine înfiinţate în 1922, printre ai cărei membri fondatori 
se regăsesc nume importante ale mediului universitar românesc, ca Nicolae 
Paulescu, Corneliu Şumuleanu sau A.C. Cuza. Având în vedere orientările ideo¬ 
logice ale acestor profesori, organizaţiei i s-a insuflat un puternic caracter naţio¬ 
nalist şi antisemit. 

A.C. Cuza va pune bazele Ligii Apărării Naţional Creştine la 4 martie 1923, 
momentul fiind ales din raţiuni „ideologice” : este ziua în care Adunarea Constituantă 

15.Maria Someşan, Universitate şi politică în deceniile 4-6 ale secolului XX. Episoade şi 

documente , Bucureşti, Editura Universităţii din Bucureşti, 2004, p. 82. 

a României adoptă articolul 7 din noua Constituţie a României Mari în forma sa 
impusă încă din 1878. Astfel, principala revendicare a noii mişcări era numerus clau- 
sus , iar ca principal aliat din rândul studenţimii îl avea pe Corneliu Zelea Codreanu. 
Implicarea studenţimii în probleme care excedau cadrul universităţii, cointeresarea 
în problemele largi ale societăţii şi intenţia de a promova „naţionalismul integral” 
la rangul de politică de stat converg spre transformarea studenţimii într-o forţă 
politică distinctă. Amintesc doar faptul că mişcările de amploare care au început 
spre sfârşitul anului 1922 vor compromite anul universitar 1922-1923, urmat de 
un alt moment dificil în anul universitar 1926-1927. 

„Turburările” studenţeşti din 1922-1923 impun adoptarea unui nou Regulament 
de ordine şi disciplină a studenţilor universitari, publicat în Monitorul Oficial 
nr. 33 din 13 mai 1923. Regulamentul reprezintă, în linii mari, filosofia legilor 
învăţământului secundar şi superior din 1898 şi 1912 16 . Astfel, calitatea de student 
atrage o dublă răspundere - civilă şi universitară - pentru faptele comise atât în 
interiorul universităţii, cât şi în afara acesteia. Art. 58 din Legea asupra învăţă¬ 
mântului secundar şi superior din 1898 stipula că „pentru abaterile comise în afara 
Universităţii, în calitate de studenţi şi în nume de studenţi, pedepsele se vor putea 
aplica şi de ministru, luând avizul Senatului Universitar”. Studentul devine astfel 
cetăţeanul care trebuie să răspundă în faţa a două instanţe de judecată: justiţia şi 
universitatea. Regulamentul din luna mai 1923 precizează că studenţii sunt datori 
să „aibă o purtare cuviincioasă” oriunde ar fi, ei aflându-se tot timpul sub „pri¬ 
vegherea autorităţilor universitare” şi sub incidenţa normelor de drept comun. 
„Când un student este condamnat de autorităţile civile sau militare, sentinţa se va 
lua în cercetare de Senatul Universitar şi, dacă faptul aduce un prejudiciu ordinii 
şi demnităţii universitare”, Senatul poate lua măsuri disciplinare, de la admones¬ 
tarea verbală până la exmatricularea din toate universităţile din ţară, fără drept de 
reînmatriculare (art. 17-18). O altă prevedere considerată discriminatorie era aceea 
cu privire la organizaţiile studenţeşti: acestea se puteau înfiinţa doar cu autoriza¬ 
rea revocabilă a rectorului şi trebuiau să aibă un scop „pur cultural”. Studenţii 
riscau exmatricularea dacă se constata că erau membri ai unor organizaţii secrete 
sau „cu scopuri anarhice” (art. 40). Formulările cuprinse în acest regulament 
limitau drastic modul de exprimare publică a studenţimii, Universitatea atribu- 
indu~şi prerogative de control social al tineretului. 

Evident, prevederile acestui regulament au fost mai mult decât un simplu sti¬ 
mulent pentru apariţia de noi mişcări sau asociaţii studenţeşti. Iar acapararea 
acestor organizaţii studenţeşti de către mişcările politice devine evidentă după 1927, 
anul înfiinţării Legiunii Arhanghelului Mihail. De fapt, începând cu acest an 
urmează o serie de evenimente care duc la o degradare continuă atât a calităţii 
vieţii studenţeşti, cât şi a vieţii absolvenţilor: creşterea continuă a populaţiei stu¬ 
denţeşti, coroborată cu efectele negative ale crizei economice, se transformă într-un 


16. Pentru principalele legi ale învăţământului superior, a se vedea Gheorghe Bunescu 
(coord.), Antologia legilor învăţământului din România , Bucureşti, Institutul de Ştiinţe 
ale Educaţiei, 2004. 

necruţător şomaj intelectual, mai ales în centrele urbane. Nu e deloc întâmplător 
că ascensiunea mişcării legionare (prin expresia sa politică, Garda de Fier) începe 
din 1930 şi devine o realitate în 1933, când guvernul condus de liberalul I.G. Duca 
preferă soluţia interzicerii participării la alegeri a acestui partid politic. La puţin 
timp după acţiunea premierului liberal, în Monitorul Oficial al României este 
publicat Regulamentul de aplicare a legii învăţământului universitar din 1932 (legea 
Costăchescu-Iorga), care acordă o atenţie specială asociaţiilor studenţeşti, percepute 
ca tot mai ameninţătoare la adresa ordinii publice. După cum remarca Maria 
Someşan, textul legii din 1932 rezumă într-un singur articol problema asociaţiilor 
studenţeşti (art. 78 : „Asociaţiuni de studenţi nu se pot forma decât cu autorizarea 
Senatului universitar. Această autorizare este revocabilă”). în schimb, regulamen¬ 
tul „le consacră un capitol aparte, cu 15 articole”, care creionează un sistem 
birocratic inextricabil ce urmăreşte să interzică imixtiunea politicului în viaţa 
asociaţiilor studenţeşti. Aceste prevederi suplimentare sunt o dovadă a faptului că 
în 1933 legionarii reuşiseră să-şi impună controlul asupra studenţimii, mai ales 
prin acapararea asociaţiilor studenţeşti 17 . Caracterul intempestiv al acestor măsuri 
a părut injust, iar drept consecinţă, asistăm la acţiunea nicadorilor din 29 decem¬ 
brie 1933. Asasinarea premierului României deschidea capitolul unei lungi lupte 
de (re)acaparare a tineretului universitar, acţiune concertată a regelui Carol al Il-lea 
împotriva lui Corneliu Zelea Codreanu. 


6.2. Mediul politic în România interbelică 

Premisa ar fi aceea că între dezvoltarea învăţământului superior din România (cu 
toate problemele pe care această dezvoltare le implică) şi revoluţionarismul acestei 
generaţii se poate crea o legătură directă de cauzalitate. Având în vedere că edu¬ 
caţia superioară devine un proces de alocare a unor roluri socio-economice pentru 
fiecare individ, optica trebuie să ţină cont şi de aspecte sociologice : „Pacea soci¬ 
ală nu depinde de ceea ce oamenii au, ci de ceea ce speră să obţină. [...] Revoluţiile 
se nasc din deznădejde. Iar când ei cred că drumul către succes le este închis, 
spectrul revoltei este iminent” 18 . 

în acest punct al argumentaţiei devine necesară o privire de ansamblu asupra 
liniilor directoare ale mediului politic din România interbelică, ca spaţiu al creionă¬ 
rii proiectelor societale. Apelând la modelul lui Jiirgen Habermas din Sfera publică , 
realitatea socială s-ar prezenta astfel: mediul politic, dominat de elitele conducătoare, 
pe de o parte, şi societatea în ansamblul său, care se manifestă atât în spaţiul public 
(societatea civilă), cât şi în spaţiul privat (viaţa domestică). Ceea ce pentru filosoful 
german reprezintă sfera publică ar fi un inter-spaţiu între societate şi politic, spaţiu 


17. Maria Someşan, Universitate şi politică în deceniile 4-6 ale secolului XX , p. 15. 

18. Walter Kotschnig, Unemployment in the Learned Professions. An International Study 
of Occupational and Educaţional Planning , London, Oxford University Press, 1937, 
pp. 282-283. 

marcat de negocieri şi de revendicări. Iar în momentul în care mediul politic nu îşi 
îndeplineşte obligaţiile faţă de societate, aceasta din urmă „ocupă” sfera publică prin 
mişcări cu caracter protestatar sau revoluţionar. Printr-o astfel de analiză a societă¬ 
ţilor, (in)existenţa sferei publice relevă (in)capacitatea politicului de a asigura anumite 
„bunuri politice” tuturor cetăţenilor săi: securitate, libertate şi bunăstare. Deşi poate 
părea exagerat să aplicăm modelul lui Habermas ca mecanism de diagnosticare a 
problemelor societăţii româneşti interbelice, esenţialul se păstrează. 

După 1918 România a implementat două revoluţii sociale al căror impact nu a 
fost estimat corespunzător. Reforma pământului prin transformarea agriculturii 
într-una a proprietăţilor mici şi mijlocii a creat în mediul rural mijloacele pentru 
dezvoltarea unor „gospodării de subzistenţă”, incapabile să contribuie la crearea 
unei „clase de mijloc” rurale înstărite care, în timp, să migreze spre mediul urban. 
Iar faptul că preţul produselor agricole scade vertiginos de-a lungul perioadei 
interbelice a privat statul român de resursele financiare necesare dezvoltării socie¬ 
tăţii. Dar ceea ce a urmărit statul prin transformarea ţăranilor în proprietari agri¬ 
coli a fost să estompeze focarul protestatar din mediul rural. Pe lângă aceasta, 
amintirea ultimei jacquerii europene (1907) şi promisiunile făcute de regele Ferdinand 
în timpul războiului au avut şi ele un rol decisiv. 

în schimb, instaurarea votului universal masculin a avut implicaţii mult mai pro¬ 
funde la nivelul societăţii. Constituţia din 1923 şi legea electorală din 1926 au fost 
fundamentele regimului parlamentar românesc interbelic. Tocmai aici îşi au originea 
neajunsurile sistemului politic interbelic, sintetizate de către Mattei Dogan în formula 
„democraţiei mimate”. Pentru sociologul român, introducerea primei majoritare în 
1926 evidenţia faptul că legiuitorii români „erau preocupaţi de consolidarea puterii 
executive mai mult decât de asigurarea unei reprezentări corecte a opiniei publice”, 
mecanism prin care s-a încercat evitarea perioadelor de instabilitate, aşa cum au fost 
în Italia între 1919-1922 sau în timpul Republicii de la Weimar (1919-1933). Pe lângă 
acest argument, un alt aspect important era cel al asigurării unei alternanţe la putere, 
fapt posibil şi prin inversarea procedurii electorale - mai întâi numirea guvernului 
de către rege, după care urma organizarea alegerilor. Această inversare ar fi piatra 
unghiulară a „democraţiei mimate”. Şi, în ciuda existenţei unui număr mare de 
partide, sistemul politic românesc interbelic poate fi considerat un „sistem bipartit 
mai degrabă decât unul multipartit”, caracterizat prin alternanţa a două partide la 
putere: PNL şi Partidul Poporului (1920-1927) şi PNL şi PNŢ (1927-1937) 19 . în 
acest sistem votanţii rurali reprezentau o simplă masă de manevră în timpul alege¬ 
rilor : „Un nivel social atât de scăzut al ţărănimii nu putea corespunde unui nivel 
înalt de maturitate politică. Chiar dacă mizeria socială favoriza participarea politică 
în oraşe, nu la fel se întâmpla în regiunile rurale” 20 . 

Diagnosticului de „democraţie mimată” pus de către Mattei Dogan i se alătură 
şi o puternică instabilitate politică. Deşi în cei 20 de ani de „democraţie mimată” 


19. Mattei Dogan, Sociologie politică (opere alese). Antologie , Bucureşti, Editura Alternative, 
1999, pp. 142-143. 

20. Ibidetn , p. 152. 

au fost tot timpul două partide politice care şi-au împărţit puterea, cele 18 guverne 
din intervalul 1918-1938 denotă fragilitatea unei societăţi care încă îşi căuta echi¬ 
librul. De aici şi puseurile de violenţă politică sau motivate politic, ca şi nume¬ 
roasele scrutine. în încercarea de a depista originea violenţei şi a instabilităţii 
politice care marchează societăţile în curs de dezvoltare, teza lui Samuel Huntington 
pleacă de la premisa că acestea sunt provocate de „schimbările sociale rapide şi 
de mobilizarea urgentă a noilor grupuri în politică, [dar] asociate cu dezvoltarea 
lentă a instituţiilor politice”. Altfel spus, „egalitatea participării politice se dezvoltă 
mult mai rapid decât capacitatea de coagulare socială”. Dacă schimbările economice 
şi sociale (induse prin urbanizare, educaţie, industrializare sau mass-media) au 
rolul de a amplifica conştiinţa politică, cerinţele politice şi gradul de participare 
politică, totodată acestea „subminează sursele tradiţionale ale autorităţii politice şi 
instituţiile politice tradiţionale” : „Rata mobilizării sociale şi extinderea participă¬ 
rii politice este ridicată, în timp ce rata organizării şi instituţionalizării politice 
este scăzută. Rezultatul: instabilitate şi dezordine politică” 21 . Cauza esenţială ar 
fi deci inadecvarea instituţiilor politice la noile schimbări sociale ; pe de altă parte, 
„mimarea” schimbării conduce la radicalizare. Instituţiile politice reprezintă în 
ultimă instanţă mecanismul de coagulare a comunităţii, prin care toate forţele 
sociale sunt aduse laolaltă în jurul aceluiaşi proiect politic, social, economic etc. 
Iar prin instituţionalizarea politicului, transferul de putere dinspre o forţă socială 
spre alta este legitim şi lipsit de convulsii. După cum se exprima Jean-Jacques 
Rousseau, ,,[c]el mai puternic nu este niciodată destul de puternic ca să fie mereu 
stăpânul, dacă nu transformă puterea în dreptate şi obedienţa în datorie” 22 . 

Ipotezele lui Huntington, pe care autorul le utilizează în ideea de a surprinde 
cauzele şi efectele mişcărilor revoluţionare ce au afectat numeroase ţări asiatice, 
sud-americane şi africane după al doilea război mondial, îşi dovedesc validitatea 
teoretică şi pentru cazul românesc interbelic. Spre exemplu, când vorbeşte de deca¬ 
lajul sat-oraş, autorul menţionează şi etapele prin care „politica ajunge un joc de 
oraş desfăşurat în rândul elementelor clasei mijlocii urbane în curs de apariţie”. 
Primul pas ca oraşul să devină principala sursă de dominare a politicului a fost eli¬ 
minarea elitei rurale: reforma pământului realizată imediat după război a reprezen¬ 
tat eliminarea conservatorilor, care se autodefineau ca principal exponent al elitei 
rurale. Deşi PNŢ urmărea să se identifice cu interesele ţărănimii, aceasta a rămas 
mai mult un simplu deziderat discursiv. în interbelic, politica devine luptă pentru 
putere şi pentru resurse doar în limitele urbanităţii. Astfel, satul românesc a rămas 
foarte sărac în perioada interbelică, făcând din România o „ţară a contrastelor”. Dar 
aici intervine paradoxul orizontului de aşteptare: „Sursele de instabilitate într-o 
societate în curs de modernizare sunt rare în zonele cele mai sărace sau mai înapo¬ 
iate ; ele sunt aproape mereu prezente în sectoarele cele mai avansate ale societăţii. 
Cum politica devine din ce în ce mai urbană, ea ajunge tot mai puţin stabilă” 23 . 


21. Samuel P. Huntington, Ordinea politică a societăţilor în schimbare, traducere de Horaţiu 
Stamatin, Iaşi, Editura Polirom, 1999, p. 14. 

22. Apud Ibidetn, p. 18. 

23 .Ibidem, p. 72. 

Impactul ideilor de schimbare socială şi de dezvoltare comunitară este mult mai 
puternic în mediul urban. în România interbelică oraşul se confundă cu ideea de 
reuşită socială. Tocmai de aceea oraşul reprezintă principala sursă de presiune la 
adresa politicului: „Oraşul este centrul opoziţiei într-o ţară; clasa mijlocie este 
focarul opoziţiei de la oraş; intelectualitatea este cel mai activ grup de opoziţie 
din interiorul clasei mijlocii; iar studenţii sunt revoluţionarii cei mai coerenţi şi 
mai eficienţi din cadrul intelectualităţii. Asta nu înseamnă în mod obligatoriu că 
majoritatea studenţilor, ca şi majoritatea populaţiei în general, nu este apatică din 
punct de vedere politic. Totuşi, înseamnă că, în cele mai multe ţări în curs de 
dezvoltare, grupul activ dominant din organizaţiile studenţeşti este împotriva regi¬ 
mului. Aici, în universităţi, se află cea mai consistentă, extremă şi mai intransigentă 
opoziţie faţă de guvern” 24 . Lanţul explicativ propus de Huntington, ca şi nuanţările 
în privinţa amplorii contagiunii politice spre extremism se suprapun evoluţiilor 
româneşti, societatea românească privită prin această optică reunind toate carac¬ 
teristicile unei societăţi oligarhice : „Specific societăţilor pretoriene [oligarhice 25 !, 
studenţii reprezintă cele mai active şi mai importante forţe civile ale clasei mijlo¬ 
cii”, fapt imposibil într-un regim civic în care instituţionalizarea politică şi gradul 
ridicat de legitimitate îngrădesc acţiunile politice revoluţionare. Mai mult, „speci¬ 
fic sistemelor politice tradiţionale, universitatea din capitală reprezintă tipic centrul 
atitudinilor ostile care complotează împotriva regimului” 26 . 

Clivajul dintre elitele politice şi societate era unul atât de natură economică, 
cât şi politică : „în România limbajul politic se deosebea atât de clar de realitate, 
pretenţia de libertate şi democraţia se îndepărtase atât de mult de adevăr, încât se 
crease o imensă prăpastie între mijloacele constituţionale care asigurau puterea şi 
practica existentă prin care nonconformiştii erau efectiv ţinuţi în afară. Frustrările 
celor idealişti, tineri şi ambiţioşi erau şi mai crunte, deoarece la ambiţiile şi ener¬ 
giile lor existau puţine alternative” 27 . Dar, pentru a avea succes politic, această 
minoritate urbană de nonconfonnişti avea nevoie să câştige cooperarea celei mai 
importante clase din societatea românească: ţărănimea. Pentru Eugen Weber 
succesul extremismului de dreapta şi al mişcării legionare în special a depins 
de promovarea unui populism mistic, care se plia pe orizontul de aşteptare al 


24 .Ibidem, p. 253. 

25. Deşi conform formulei de cuantificare a gradului de 1. civic sau 2. pretorian, Huntington 
ia în calcul două variabile (instituţionalizare politică şi participare politică), pentru cazul 
românesc interbelic putem vorbi de un sistem pretorian. Chiar dacă se introdusese votul 
universal masculin şi chiar daca instituţionalizarea politică părea a fi una superioară, 
având în vedere numai legea electorală din 1926 gradul de participare politică era alte¬ 
rat. Dacă mai amintim şi nivelul ridicat al analfabetismului, mai ales cel din mediul 
rural, regimul politic românesc rămânea unul în care minoritatea decidea. Pentru ana¬ 
liza tipurilor de regimuri politice, a se vedea Ibidem, pp. 75-86. 

26. Ibidem, p. 317. 

27. Eugen Weber, Dreapta românească , în Hans Rogger, Eugen Weber (coord.). Dreapta 
europeană. Profil istoric , traducere de Iulian Mircea, Bucureşti, Editura Minerva, 1995, 
p. 443. 

mediului rural, în care ideea de justiţie socială era substituită de idealul unei 
Românii tinere, curăţate de ateism, comunism şi evrei. Abia după eşecul alegerilor 
din 1937 regele Carol al II-lea a sesizat amploarea acaparării tineretului universi¬ 
tar de către mişcarea legionară. De aici şi graba lichidării lui Codreanu, dar şi 
înfiinţarea unui nou partid, care să se substituie acestei mişcări. Cu menţionarea 
faptului că noua mişcare - Frontul Renaşterii Naţionale, căruia i se adăuga şi Straja 
Ţării - prelua idealul disciplinei de la legionari: ierarhie militară, uniforme. Mulţi 
dintre instructorii străjerilor „erau în secret legionari loiali. Discursurile lui 
Călinescu sunt fascinante prin imitarea temelor legionare şi a stilului legionarilor. 
Muncă, patriotism, onestitate, corectitudine, tinereţe, sacrificiu, curăţarea ţării de 
elemente străine, creştinism, naţionalism, mândrie şi demnitate, familie şi tradiţie, 
tuturor acestora li se acorda atenţia cuvenită, în vreme ce vechiul regim, dezbină- 
tor şi corupt, era sfidat cu dispreţ” 28 . 

Probabil că această evoluţie spre extremism nu ar fi fost posibilă fără evoluţia 
anacronică a mediului universitar românesc interbelic, la fel cum importanţa pe 
care o capătă tineretul ca forţă socială în prima jumătate a secolului XX a făcut 
ca extremismul să pară o trăsătură exclusivă a tineretului. De fapt, întregul secol XX 
poate să apară ca o epocă a protestelor tineretului şi a conflictului dintre generaţii. 
Mai ales în primele decenii ale secolului XX şi în perioada interbelică tineretul 
s-a simţit înşelat, trădat şi ţinut departe de domeniul politic. Mai mult, faptul că 
aparatele administrativ-politice ale statelor erau formate din funcţionari bătrâni a 
întărit această mefienţă a tineretului faţă de generaţia în vârstă. Concluzia pentru 
cazul german, dar care îşi găseşte valabilitate pentru multe alte ţări europene din 
interbelic, era aceea că tinerilor li se refuza „posibilitatea de a deveni adulţi”, 
acumulându-se numeroase tensiuni interne. Nu este deloc întâmplător că toate 
mişcările politice extremiste de pretutindeni accentuau importanţa tinerilor în 
arhitectura socială pe care o vehiculau 29 . 

Critica la adresa sistemului de învăţământ evidenţia necesitatea racordării univer¬ 
sităţii la cerinţele societăţii. Combaterea şomajului intelectual, decongestionarea 
universităţilor devin preocupări de bază pentru miniştrii Educaţiei după 1934. Dar 
la fel de sugestivă a fost şi încercarea statului de a-şi apropia tineretul prin înfiinţa¬ 
rea unor organizaţii de masă care să promoveze solidaritatea juvenilă, ataşamentul 
faţă de ţară şi care să contopească idealul promovării sociale a fiecărui individ într-un 
proiect colectivist de iubire faţă de neam şi faţă de Rege. Alături de echipele regale 
ale lui Dimitrie Guşti, regele Carol al II-lea iniţiază şi proiectul Străjii Ţării ca 
fundament al unui nou regim politic, capabil să capteze un nou consens social. 
Proiectul său însă demarează în contextul în care mişcarea legionară era deja foarte 
populară nu doar în rândul studenţimii, ci şi la nivelul întregii societăţi. Ceea ce a 
urmat a fost o concurenţă între mişcarea legionară şi regele Carol al II-lea pentru 


li.Ibidem, p. 429. 

29. Christina Benninghaus, Tineretul , în Ute Frevert, Heinz-Gerhard Haupt (coord.). Omul 
secolului XX, traducere de Maria-Magdalena Anghelescu, Iaşi, Editura Polirom, 2002, 
p. 213. 



STUDENŢIMEA INTERBELICĂ : DE LA MIŞCARE PROTESTATARĂ LA MIŞCARE.. 201 

acapararea societăţii româneşti, în care elementul central îl constituia tineretul uni¬ 
versitar. Acest fenomen, pe lângă lupta politică, implică numeroase modificări ale 
sistemului educaţional, ca şi noi legi pentru organizarea muncii manuale şi intelec¬ 
tuale. Atent la schimbările survenite în plan extern, Carol al II-lea impune un nou 
tip de regim politic în 1938, care timp de doi ani încearcă să facă din societatea 
românească o societate care să se bazeze pe tineret şi pe un nou tip de intelectuali. 


6.3. Proiectul gustian: asocierea statului cu universitatea 
pentru ridicarea satului 

Legătura lui Dimitrie Guşti cu spaţiul universitar german şi cu cel francez nu a 
reprezentat doar o simplă consacrare intelectuală. în aceste două ţări, la cumpăna 
secolelor XIX-XX mediul academic era preocupat de efectele pe care urbanizarea, 
industrializarea şi dislocarea unor mase importante de oameni le au asupra indivi¬ 
dului şi societăţii în genere. Pentru sociologii germani mai ales, toţi aceşti factori 
constituie crize care necesită o diagnoză ştiinţifică precisă şi o intervenţie socială a 
statului. Practic aici ia naştere ideea de stat social şi tot aici se pun bazele progra¬ 
mului guvernamental al asistenţei sociale (care urmărea ameliorarea situaţiei 
socio-economice a categoriilor vulnerabile şi marginale) şi al asigurărilor sociale 
(având ca scop protejarea forţei de muncă). Sunt idei care au rămas întipărite în 
mintea profesorului Dimitrie Guşti, transpuse pentru prima dată în 1910, când trip¬ 
ticul sociologie-etică-politică devine piatra unghiulară a unui sistem de gândire şi 
acţiune socială 30 . Chiar şi înainte de primul război mondial, prin condiţiile precare 
ale populaţiei, România impunea o acţiune concertată de intervenţie a statului, răs¬ 
coala din 1907 relevând situaţia dramatică a satului. Modelul danez al Iui Frederik 
Grundtvig de dezvoltare comunitară prin ridicarea satului şi prin încurajarea coope¬ 
rativelor ţărăneşti atrăgea atenţia tuturor observatorilor din epocă. Schema era sim¬ 
plă : acolo unde statul eşuează, iar economia de piaţă nu poate deveni o alternativă, 
soluţia optimă este dezvoltarea comunitară a satului prin propriile forţe. 

înaintea lui Guşti, o altă personalitate a avut în centrul preocupărilor sale 
satul românesc. Spiru Haret, ministru al Instrucţiunii Publice în mai multe rân¬ 
duri între 1890 şi 1910, atrăgea atenţia asupra situaţiei precare a satului; publică 
în acest sens şi o lucrare - rezultat al muncii sale de teren - intitulată Chestiunea 
ţărănească (ediţia princeps: 1905 ; ediţia a Il-a: 1907), fapt pentru care va fi 
acuzat că prin acţiunea sa de cointeresare a învăţătorimii rurale ar fi contribuit 
direct la răscoala din 1907. în 1910 publică în Franţa studiul Mecanica socială , 
ferm convins că sociologia poate deveni o ştiinţă exactă: cunoaşterea precisă a 
datelor problemelor sociale şi aplicarea unor remedii „matematice” pot contribui 
la renovarea socialului. 


30. Antonio Momoc, Capcanele politice ale sociologiei interbelice . Şcoala gustianâ între 
carlism şi legionarism , Bucureşti, Editura Curtea Veche, 2012, p. 19. 

Iată doar câteva elemente atât din plan intern, cât şi extern, care au cântărit decisiv 
în orientarea ştiinţifică a tânărului sociolog Guşti. Iar conjunctura internaţională îl va 
determina să-şi pună planul în aplicare. Este vorba de începutul anului 1918, când 
România era la un pas de capitulare în faţa Puterilor Centrale, după un refugiu dur al 
autorităţilor în capitala Moldovei, Iaşi. în aprilie 1918 se semna un tratat de pace 
umilitor : pentru a continua să existe, statul român trebuia drastic reformat. în aceste 
momente, Dimitrie Guşti pune bazele Asociaţiei pentru studiul şi reforma socială, „cu 
împătritul scop : de a cerceta toate laturile vieţii sociale româneşti [...], de a propune 
reformele, care izvorăsc în mod firesc, logic, din aceste studii, de a lupta pe toate căile 
de propagandă pentru ca aceste reforme să se înfăptuiască şi, în sfârşit, de a contribui 
în largă măsură la educaţia socială a maselor” 31 . Conştient că, indiferent de rezultatul 
războiului, România traversează o perioadă de schimbări radicale, tânărul profesor 
universitar îşi asumă „o măsură îndrăzneaţă: formarea unui grup de presiune care, 
reunind intelectuali pe baza competenţei profesionale, să dobândească legitimitatea 
intervenţiei sociale în afara şi pe deasupra structurii partidelor” 32 . 

Proiectul său a fost trecut pe linie moartă chiar de „norocul istoriei” : România a 
ieşit „victorioasă” din primul război mondial, iar pentru pacea socială au fost preferate 
reforma agrară şi votul universal masculin în dauna unei expertize ştiinţifice şi a dez¬ 
voltării comunitare a satului. Rămâneau două realizări notabile totuşi: Institutul Social 
Român 33 (1921) şi revista Arhiva pentru Ştiinţa şi Reformă Sociala (1919). 

în schimb, liniştirea satului a fost urmată de revolta oraşului, mai exact a celor 
care urmăreau să migreze dinspre sat spre lumea burgheză. Cea mai bună soluţie 
pentru o astfel de ascensiune socială o reprezenta chiar universitatea. Numai că 
viziunea statului asupra universităţii, aceea de for al culturii, nu mai corespundea 
cu pretenţiile unui tineret care în mare parte avea experienţa tranşeelor. Acest 
tineret era ferm convins că pentru sacrificiile sale sau ale părinţilor totul i se cuvine, 
de la o calitate crescută a vieţii de student până la oferirea unei slujbe decente. 
Cât despre latura naţională, acest stat clădit pe sacrificiile românilor trebuia să fie 
al lor şi numai al lor. Scânteia acestui conflict a reprezentat-o scandalul de la 
Facultatea de Medicină din Cluj în privinţa chestiunii cadavrelor din decembrie 
1922. Fondul problemelor era însă unul mult mai larg. 

Acesta este şi momentul în care Dimitrie Guşti se implică decisiv în viaţa uni¬ 
versitară. Condiţiile materiale precare din cămine, slaba dotare tehnică a labora¬ 
toarelor universitare, eclectismul originii geografice şi etnice a corpului studenţesc, 
cuantumul ridicat al taxelor universitare sunt doar câteva dintre elementele care îl 
fac pe Guşti să demareze o anchetă pentru depistarea principalelor cauze ale 
frustrării studenţimii. Deşi sesizase caracterul naţionalist, xenofob şi antisemit al 


31. Dimtirie Guşti, Apel , în Arhiva pentru Ştiinţa şi Reforma Socială , anul I, nr. 1, aprilie 
1919, p. 291. 

32. Zoltân Rostâs, Atelierul gustian. O abordare organizaţională , Bucureşti, Editura Tritonic, 
2005, p. 15. 

33. Pentru originea şi direcţiile de dezvoltare ale proiectului gustian, a se vedea şi Emanoil 
Bucuţa, Institutul Social Român , în Boabe de grâu. Revistă lunară ilustrată de cultură , 
anul II, 1931, pp. 369-386. 

acestui prim val protestatar studenţesc, Guşti era convins că ameliorarea calităţii 
vieţii studenţeşti poate dezamorsa situaţia tensionată. Iar faptul că anul universitar 
1922-1923 era compromis din punct de vedere academic nu a reprezentat o piedică 
pentru Guşti şi apropiaţii lui, care au început discuţiile în vederea unui Program 
studenţesc pentru organizarea vieţii universitare chiar în primăvara anului 1923, 
în cadrul Seminarului de Sociologie, Etică şi Politică al Universităţii Bucureşti. 
Inovaţia acestui proiect era aducerea în prim-plan a studentului: „Ca să putem 
considera pe drept cuvânt cultura naţională ca factor de creare şi propăşire a naţi¬ 
unii, trebuie ca Universitatea să dea, prin activitatea ei, garanţie de nestrămutată 
convingere şi stăruinţă în a ţine veşnic vii înaintea tineretului adevărurile perma¬ 
nente ale ştiinţei şi forţele creatoare ale societăţii respective, pe al cărei trecut 
riguros cercetat şi exact valorificat se vor clădi toate instituţiile vremii. Căci, de 
concepţia care domneşte în Universitate asupra vieţii şi stărilor sociale, şi de prin¬ 
cipiile pe care ea le pune la baza creaţiilor ei, depinde în cea mai largă măsură 
soarta întregii colectivităţi. 

în angrenajul acestor factori şi al acestor elemente de propăşire socială, rolul 
studentului e foarte însemnat. Funcţionar social căruia naţiunea i-a încredinţat cele 
mai importante interese ale ei, dânsul va determina prin felul activităţii sale însăşi 
valoarea Universităţii şi condiţiile de elaborare şi consolidare ale culturii naţionale , 
în slujba căreia pune inteligenţa şi energia sa” 34 . 

Ceea ce Guşti condamna era lipsa studiilor cu privire la viaţa studenţească, 
urmare a unei „vinovate neglijenţe şi a completei dezinteresări, nu numai oficiale, 
dar şi a celor care aveau tot dreptul şi toată răspunderea de a orienta viaţa acade¬ 
mică”. Acest program trasa şase direcţii de intervenţie în viaţa universitară: 

1. „Necesitatea asigurării supremaţiei elementelor băştinaşe în cultura naţională 
prin crearea condiţiilor prielnice aducerii fiilor de ţărani la Universitate; 

2. Obligaţia faţă de studenţi odată ajunşi la Universitate de a li se asigura un 
trai demn, atât din punct de vedere cultural, cât şi material; 

3. Democratizarea vieţii studenţeşti prin introducerea votului obligatoriu în 
alegerea diferitelor organe de conducere a asociaţiilor şi de administrare a gospo¬ 
dăriei (cămine, cantine), pentru a da astfel conducătorilor studenţimii prestigiul şi 
răspunderea necesară; 

4. Participarea studenţimii la deliberările organelor universitare asupra chesti¬ 
unilor care o privesc de aproape, cum ar fi, de pildă, disciplina universitară; 

5. Apropierea cât mai cordială şi intimă între student şi profesor; 

6. Excluderea din Universitate a politicii de partid, lăsându-se însă studenţilor 
cea mai largă libertate pentru orice credinţă politică, şi îndreptarea tuturor efortu¬ 
rilor către o politică a culturii” 35 . 

O atenţie specială era acordată şi asociaţiilor studenţeşti, care trebuiau organi¬ 
zate atât pe criterii de linii de studii (fiecare facultate urmând să aibă o societate 


34. Program studenţesc pentru organizarea vieţii universitare (extras), Bucureşti [f.e.], 1924, 

pp. 1-2. 

3 5.1bidem, pp. 4-5. 

a studenţilor, toate acestea reunite în centrul studenţesc, iar la nivel naţional în 
uniunea generală), cât şi pe criterii de origine geografică (cercuri judeţene); în 
toate aceste asociaţii calitatea de membru era obligatorie pentru fiecare student, 
la fel şi participarea la şedinţe şi dreptul de vot. Pentru o mai bună corelare a 
universităţii la cerinţele societăţii româneşti era proiectată şi o asociaţie a absol¬ 
venţilor universitari care trebuiau să menţină legătura cu universitatea şi să prezinte 
problemele pe care le-au întâmpinat în procesul de inserţie socio-economică. în 
fine, anual Uniunea Generală a Studenţilor trebuia să organizeze un congres stu¬ 
denţesc în unul din cele patru centre universitare. Ultima parte a acestui proiect 
propunea un chestionar de sondare a vieţii studenţeşti, material care va sta la baza 
Anchetei sociologice asupra vieţii studenţeşti a lui Roman Cresin. în 1927 Guşti 
reuşeşte înfiinţarea Oficiului universitar din Bucureşti, care publica şi o revistă cu 
scopul consilierii studentului în alegerea liniei de studiu şi în orientarea profesio¬ 
nală, Călăuza studentului. Vademecum Academicum . 

A doua preocupare esenţială a sociologului Guşti a fost satul românesc. Seria 
de conferinţe pe care Institutul Social Român o organizează în primul deceniu 
interbelic a vizat şi problema politicilor culturale, după ce acest for a organizat 
discuţii pe marginea unei Constituţii a României şi a rolului partidelor politice. Se 
poate spune că ISR-ul a contribuit la construirea unei reţele sociale şi intelectuale 
de influenţă. Emanoil Bucuţa nota cu admiraţie că prin conferinţele realizate sub 
egida ISR-ului s-a realizat „acel contact de-a dreptul cu publicul, mai viu şi mai 
uşor de controlat în urmări decât revista şi cartea” 36 . 

în 1928, în comunicarea ce încheia ciclul discuţiilor relative la politicile culturale, 
Guşti operează o legătură directă între chintesenţa culturii (adică intelectul), muncă 
şi capital. Descrise ca forţe creatoare de bunăstare economică, profesorul de socio¬ 
logie insistă pe necesitatea ca statul să finanţeze înfiinţarea unor instituţii speciale 
care să contribuie la cercetarea de pe criterii ştiinţifice a posibilităţilor de dezvoltare 
a României. Exemplul invocat este cel al fundaţiilor americane Rockefeller şi 
Carnegie, iar „instituţii consacrate exclusiv cercetărilor ştiinţifice se găsesc astăzi în 
toate ţările”. Altfel spus, universitatea trebuie chemată să contribuie la dezvoltarea 
comunitară a satului românesc, dar cu sprijinul financiar al statului. Pentru ca 
România să devină un stat cultural, datoria lui era „de a apăra şi ocroti valorile 
culturale şi economice ce se găsesc în mijlocul naţiei; a descoperi şi deştepta aceste 
valori, când sunt ascunse; a le înălţa către culmi cât mai mari, când sunt prezente. 
Statul, ca organizare politică şi juridică a comunităţii naţiunii, are deci datoria să 
urmărească ritmul particular de viaţă al naţiei, să-l accelereze şi să-l conducă. Aceasta 
este politica culturii, care ar trebui să fie la baza oricărei politici de Stat” 37 . Pentru 
succesul unei astfel de politici a culturii importante erau reevaluarea şi inventarierea 
culturii poporului, fapt posibil prin tehnica monografiei sociale şi prin înfiinţarea 
Căminului Cultural sătesc ca mijloc de „redeşteptare” a ţăranului român: „în vârful 


36. Emanoil Bucuţa, apud Zoltân Rostâs, Atelierul gustian , p. 21. 

37. Dimitrie Guşti, Politica Culturii şi Statul Cultural , în Politica Culturii , Editura Institutul 
Social Român, Bucureşti [1930], p. 484. 

munţilor, în fundul văilor, în şesuri, pretutindeni, în tot cuprinsul României întregite, 
ne aşteaptă, cu smerenie şi nerăbdare, o lume dornică de hrană sufletească, o lume 
ce aspiră la o viaţă mai bună. Să nu întârziem o clipă şi să nu precupeţim niciun 
sacrificiu. [...] Ajutându-i pe ei, ne vom ajuta pe noi înşine, căci vom ajuta întărirea 
Neamului şi a Statului” 38 . Dimitrie Guşti a încercat să pună în aplicare acest proiect 
în perioada scurtului său mandat ca ministru al Instrucţiei, Cultelor şi Artelor între 
iunie 1932 şi noiembrie 1933. Criza economică şi instabilitatea politică l-au împie¬ 
dicat însă să ducă la bun sfârşit proiectul Ministerului Culturii Naţionale 39 . 

Faptul că pentru Guşti sociologia însemna a cunoaşte pentru a putea reforma este 
lesne de dovedit prin titlul unei lucrări pe care o publică în 1934, Sociologia militam. 
Nucleul planului său de cunoaştere a societăţii româneşti l-a reprezentat Seminarul 
de sociologie, din care a irumpt iniţiativa monografiilor sociologice rurale. Aceste 
cercetări de teren debutează cu excursia de la Goicea Mare (1925), urmată de cam¬ 
paniile de la Ruşeţ, Nerej, Fundul Moldovei (1928), Drăguş (1929), Runcu (1930), 
Comova (1931) sau Şanţ (1935, 1936). Tehnica cercetării de teren se ameliorează 
de la o campanie la alta, Guşti întrezărind posibilitatea monografierii tuturor celor 
peste 15 mii de sate ale României. După 1930, îndrăzneţele iniţiative gustiene se 
întrepătrund cu planul regelui Carol al II-lea de acaparare a tineretului. 


6.4. Viziunea regelui Carol al ll-lea: cultura ca mecanism 
de consens social 

Despre regele Carol al II-lea părerile sunt împărţite, iar etichetele ce i-au fost 
atribuite sunt de-a dreptul antitetice, relevând complexitatea unui personaj care a 
vrut să fie mai mult decât un monarh constituţional. între „regele culturii” şi 
„regele playboy” se regăseşte o personalitate care a încercat permanent să-şi impună 
controlul asupra României. Proiectul său era unul modern, şi nu neapărat prin 
faptul că s-a inspirat din experienţa totalitarismelor care existau deja în Europa 
anilor ’30: regimul sovietic, fascismul italian sau nazismul german. Prin ţelurile 
urmărite, Carol încerca primul proiect de control social al societăţii româneşti prin 
acapararea tineretului. 

în 1920, la Bucureşti se pun bazele Fundaţiei Principele Carol, care îşi propu¬ 
nea să renoveze satul românesc. Doi ani mai târziu, la 16 iunie 1922, A.S.R. 
Principele Moştenitor Carol înaintează premierului Ion I.C. Brătianu un memoriu 
pentru înfiinţarea unei Case a Culturii Poporului, având ca scopuri social-politice 
unificarea sufletească a tuturor românilor, pregătirea unei democraţii reale şi eli¬ 
minarea efectelor propagandei interne a culturii minoritare : „Casa aceasta de 
cultură ar răspândi în acelaşi timp elementele culturale întemeiate pe biologia 
naţională: educaţia fizică şi cultura sanitară, alături de cultura economică şi de 


38 Abidem, p. 486. 

39. A se vedea Dimitrie Guşti, Un an de activitate la Ministerul Instrucţiei , Cultelor şi 
Artelor, 1932-1933 , Bucureşti, 1934. 

cultura sufletească propriu-zisă. Urmările practice ale celei dintâi ar fi regenerarea 
fizică, un popor mai sănătos pentru muncă şi apărarea ţării, micşorarea timpului 
de serviciu militar prin pregătirea pre- şi post-regimentară, ca ideal - naţiunea 
armată; iar ale celei din urmă, ridicarea obştii, prin creşterea minţii şi a inimii, 
la o mai aleasă umanitate şi la o înălţime mai potrivită decât astăzi cu mărimea 
hotarelor şi cu rostul nostru pe lume” 40 . 

Până la acest proiect de înfiinţare a unei case de cultură populară, singura 
instituţie care se ocupa de educaţia extraşcolară a tineretului era cercetăşia, înfi¬ 
inţată în 1915, al cărei scop principal era educaţia fizică şi morală a tineretului. 
Lipsa de preocupare a mediului politic faţă de educaţia şi controlul social al tine¬ 
retului în primul deceniu interbelic poate fi explicată prin necesitatea adoptării 
unor măsuri legislative pentru unificarea administrativă a României Mari, la fel 
cum după 1927 - anul în care au dispărut atât regele Ferdinand, cât şi liderul 
liberal Ion I.C. Brătianu - vidul de autoritate şi criza economică au schimbat 
agenda de priorităţi a clasei politice. 

Restauraţia din 8 iunie 1930 coincide cu iniţierea unui plan concertat al Casei 
Regale de impunere a unei viziuni proprii asupra direcţiilor de dezvoltare a 
societăţii româneşti. în plan cultural, începând cu luna aprilie 1933, Fundaţia 
Universitară Regele Carol I, Fundaţia Principele Carol din Bucureşti, Fundaţia 
Ferdinand din Iaşi, Institutul de cercetări experimentale Regele Carol al Il-lea 
din Cluj şi nou-înfiinţata Fundaţie de literatură şi arte Regele Carol al Il-lea 
formează o uniune cu numele Fundaţiile Culturale Regale ale României (art. 1 
şi 2 ale Legii pentru Fundaţiile Culturale Regale). Din punctul de vedere al 
organizării vieţii tineretului, cercetăşia câştigă tot mai mult teren: „De la o 
organizaţie aproape curat şcolară se încearcă să se dezvolte într-o organizaţie 
socială, în care să intre şi tineretul din afară de şcoală, cu mai multă nevoie de 
sprijin decât celălalt şi în tot cazul mult mai singur şi mai în primejdie decât el. 
Ca o punere în lumină a înţelesului de acţiune culturală pe care l-a avut cerce¬ 
tăşia românească, e destul să aduc aminte că ea a fost ani de zile alipită Fundaţiei 
Culturale Principele Carol şi, ca o dovadă a însemnătăţii care i se dă, că ea are 
de comandant suprem pe M.S. Regele, iar comandanţi de mari legiuni ale cer- 
cetaşilor şi cercetaşelor - membri ai familiei regale” 41 . 

în 1933 şomajul intelectual era o realitate dură pentru mulţi dintre absolvenţii 
de studii superioare. Dar o realitate la fel de dură era şi situaţia dezastruoasă a 
satului românesc, fapt făcut vizibil opiniei publice şi mai ales mediului academic 
prin intermediul campaniilor monografice ale şcolii gustiene. Probleme grave erau 
igiena sanitară, randamentul agricol inferior care de multe ori nu putea să asigure 
subzistenţa şi defectuoasa dezvoltare fizică a copiilor de ţărani din cauza alimen¬ 
taţiei frugale, a lipsei normelor de educaţie fizică şi a condiţiilor mizerabile de 
viaţă. încă din 1927, la Cluj, profesorul Iuliu Moldovan punea bazele unei şcoli 


40. Memoriul a fost publicat de Dimitrie Guşti sub titlul Aniversarea de douăzeci de ani a 
unui gând regal în Zece ani de domnie ai Majestăţii Sale Regele Carol al Il-lea. Voi. I: 
Organizarea politică, juridică şi administrativă, Bucureşti, 1940, pp. 151-158. 

41. Organizări ale tinerimii , în Boabe de grâu, anul V, 1934, pp. 99-100. 

eugenice şi biopolitice cu scopul de a identifica soluţiile pentru o ameliorare pe 
baze medicale şi genetice a naţiunii române. Parte a Asociaţiei Astra, şcoala euge- 
nică va beneficia şi de aportul Buletinului eugenie şi biopolitic , revistă de populari¬ 
zare a acestei noi ştiinţe. Astfel, la începutul anilor ’30 existau două proiecte 
ştiinţifice de renovare a satului românesc: cel sociologic al lui Dimitrie Guşti şi 
cel biologic al lui Iuliu Moldovan. Pentru ambele proiecte era nevoie de tineri cu 
pregătire superioară. Singurul impediment era acela că tineretul nu mai dădea 
crezare proiectelor venite dinspre clasa politică şi nici chiar din partea regelui. 
Declicul se produce la 29 decembrie 1933. 


6.5. Concurenţa dintre Carol al ll-lea şi Zelea Codreanu 
(1934-1937) 

Asasinarea premierului României a arătat limitele „guvernării peste partide” a 
regelui Carol. în faţa unui tineret tot mai radicalizat, ideea de a transforma poli¬ 
ticul doar într-un filtru de redistribuire a resurselor financiare cu speranţa că 
societatea va rămâne inertă devenea, încet, dar sigur, un scenariu imposibil. 
Ascensiunea legionarismului trebuie pusă şi pe seama faptului că mai ales după 
1935 această mişcare întruneşte tot mai mult atributele unui protest antisistem. 
Este exact acelaşi tip de aşteptare optimistă de care au beneficiat în anii ’20 Liga 
Poporului a mareşalului Averescu şi Partidul Naţional Ţărănesc al lui Iuliu Maniu. 
Cei care au fost tot timpul establishment- ul au fost liberalii. Regele Carol al Il-lea 
s-a bucurat şi el de un val de popularitate crescută, dar pentru scurt timp. Acţiunile 
sale erau vădit umbrite de viaţa sa intimă dezordonată (culminând cu aducerea 
amantei sale. Elena Lupescu, în ţară, în ciuda gentlemen’s agreement-nhâ. cu Iuliu 
Maniu) şi de măsurile luate pentru combaterea crizei economice, cum au fost 
curbele de sacrificiu sau scăderea preţului la produsele agricole. 

6.5.1. Controlul direct al tineretului: OETR - Straja Ţării 
şi echipele regale ale studenţilor 

Măsurile luate de Parlament şi de regele Carol al Il-lea'în anul 1934 sunt simpto¬ 
matice pentru evoluţia relaţiilor dintre legionari şi stat în următorii patru ani, dar 
şi pentru situaţia social-economică dificilă pe care o traversa România. Deşi ieşită 
din criză începând cu 1934, creşterea costului vieţii va duce la o degradare conti¬ 
nuă a nivelului de trai al românilor, afectate fiind în special funcţionărimea urbană 
şi studenţimea, adică exact bazinul demografic pe care îl exploata mişcarea legio¬ 
nară. Controlul social al acestei pepiniere tot mai aplecate spre violenţă devenea 
stringent. 

în şedinţa Senatului din 26 aprilie 1934 este adus în discuţie proiectul de lege 
relativ la pregătirea premilitară, care devine astfel obligatorie pentru „toţi fiii de 
cetăţeni români, între 18-21 de ani, cum şi pentru toţi tinerii neîncorporaţi”, chiar 

şi cei din şcolile superioare sau din universităţi. Durata acestei pregătiri urma a fi 
de 3 ani, cu 40-50 de şedinţe anual. Şedinţele de pregătire urmau să se deruleze 
cu precădere în zilele de sărbătoare „după serviciul religios”, la care se adăugau 
concentrări anuale de 4-7 zile. Scopurile urmărite erau dobândirea unei educaţii 
fizice solide, ca şi însuşirea noţiunilor de instrucţie militară elementară şi a unei 
educaţii morale, naţionale şi civice. Tot în cadrul acestei şedinţe este adus în dez¬ 
batere publică şi proiectul pentru înfiinţarea Oficiului de Educaţie a Tineretului 
Român, cu rol în „educaţia morală, naţională şi fizică a tineretului de ambele sexe 
până la 18 ani”, prin care se urmărea dezvoltarea instituţiei cercetăşiei 42 . 

Se încearcă şi aplicarea unor măsuri de ordin economic, cum este de pildă 
protejarea muncii naţionale. Astfel, în şedinţa din 27 iunie 1934, ministrul indus¬ 
triei şi comerţului, ing. Nicolae Teodorescu, aduce spre dezbatere proiectul de lege 
pentru utilizarea personalului românesc în întreprinderi, în expunerea de motive 
fiind invocat „şomajul, [care] începe să ia proporţii din ce în ce mai îngrijorătoare 
în România - în special şomajul intelectual - când o sumă de specialişti (ingineri, 
chimişti, contabili, arhitecţi etc.) cu perfectă pregătire stau ani de zile Iară să 
găsească posibilitatea de a-şi valorifica cunoştinţele lor”. Legea devine astfel o 
formă de justiţie socială, care lasă o proporţie de 20% personalului străin, urmând 
a fi menţinuţi în funcţii mai ales străinii care erau căsătoriţi cu românce şi care 
aveau copii 43 . 

în Monitorul Oficial nr. 106 din 9 mai 1934 este publicată legea de înfiinţare 
a Oficiului de Educaţie a Tineretului Român pe lângă Ministerul Instrucţiunii 
Publice. Scopul: educaţia tineretului de ambele sexe de la 7 la 18 ani (pentru fete 
până la vârsta de 21 de ani). La împlinirea vârstei de 18 ani, tineretul masculin 
era în mod automat înregimentat în programul de pregătire premilitară, instrucţie 
ce dura timp de 3 ani, până la împlinirea vârstei majoratului. în fapt, legea insti¬ 
tuia un control riguros al tuturor organizaţiilor „de iniţiativă particulară al cărei 
scop este educaţia patriotică, morală şi fizică a tineretului”. Toate organizaţiile care 
existau în momentul promulgării acestei legi aveau obligaţia de a executa programul 
impus de OETR (dacă aveau un număr mai mare de 20 de membri cu vârste între 
7 şi 18 ani) sau de a se supune controlului OETR (la un număr de membri inferior 
cifrei de 20). Oricum, în statute trebuia introdus în mod obligatoriu programul de 
educaţie elaborat de OETR. Probabil că această măsură trebuia să lovească în 
Frăţiile de Cruce, organizaţii inferioare din cadrul mişcării legionare adresate în 
special liceenilor. 

Tot prin această lege se pun bazele organizaţiei Straja Ţării, din care fac parte 
în mod obligatoriu toţi tinerii de ambele sexe cu vârsta între 7 şi 18 ani, aceasta 
fiind compusă din Marile Legiuni ale Cercetaşilor şi Cercetaşelor şi Marile Falange 
ale Străjerilor şi Străjerelor, dar şi din alte organizaţii ce au fost recunoscute în 


42. Monitorul Oficial , Partea a treia. Dezbateri parlamentare . Senatul , nr. 32, 28 mai 1934. 

43. A se vedea îbidem, nr. 6, 25 iulie 1934. 

prealabil de OETR. Organizarea ierarhică a Străjii Ţării seamănă izbitor cu cea a 
mişcării legionare: 

- Marea Falangă : Comandamentul Suprem; 

- Falanga : pe judeţ; 

- Ceata : pe comune (rurale sau urbane); 

- Stol: pe şcoli, asociaţii, întreprinderi, societăţi etc. 

- Pâlc : format din 3-15 cuiburi; 

- Cuibul: format din şase străjeri sau străjere. 

Copiii de la 7 la 11 ani purtau numele de pui de Străjeri şi mici Străjere (iar 
pentru cercetaşi: pui de Şoimi şi mici Cercetaşe), în timp ce copiii cu vârste între 
11 şi 18 ani purtau numele de străjeri, străjere, cercetaşi sau cercetaşe. Organizarea 
copiilor în aceste formaţiuni era obligatorie pentru toate tipurile de şcoli, ca şi 
pentru întreprinderile de stat sau particulare. în ceea ce priveşte programul de 
instrucţie, acesta trebuia să cuprindă cel puţin 30 de şedinţe pe an, dintre care 
patru să fie manifestaţii de lungă durată (excursii, tabere, vizite) şi alte patru 
şezători de seară. Deviza străjerilor era Credinţă şi muncă pentru Ţară şi Rege , 
iar imnul era Trei culori compus de Ciprian Porumbescu. Educaţia naţională trebuia 
să fie centrată pe cultul dinastiei şi al patriei, cinstirea eroilor şi cultivarea tradiţiei 
strămoşeşti. în schimb, educaţia morală, socială şi religioasă privilegia cultul 
familiei, solidaritatea socială, gospodăria-model, igiena satului şi viaţa religioasă. 
Un capitol important era cel al educaţiei fizice, în care erau incluse şi elemente 
de dansuri populare, dar şi igiena individuală, inclusiv cea sexuală 44 . Bineînţeles, 
nu a lipsit utilizarea în scopuri propagandistice a acestei noi organizaţii: în toate 
publicaţiile dedicate Străjii Ţării apar imaginea Marelui Voievod de Alba Iulia, 
Mihai, ca şi cea a Marelui Străjer, regele Carol al II-lea. Mai mult, cu ocazia 
sărbătoririi Restauraţiei (8 iunie), pe stadionul ONEF din Bucureşti au loc defilări 
ale Străjii Ţării şi ale tuturor asociaţiilor recunoscute de OETR. Disciplinei miş¬ 
cării legionare i se opunea opulenţa unor spectacole menite a arăta megalomania 
proiectului regal. Un singur element lipsea pentru o totală „concurenţă loială” : 
disciplina muncii dezinteresate pentru colectivitate. 

6.5.2. Reevaluarea muncii fizice: misiunea echipelor 
regale studenţeşti 

încă din 1924, Corneliu Zelea Codreanu realiza importanţa propagandei în cuce¬ 
rirea cât mai multor aderenţi. Primul pas a fost construirea cărămidăriei din 
Ungheni-Iaşi în luna mai 1924, care avea scopul de a produce materiale de con¬ 
strucţii necesare ridicării unui cămin studenţesc creştin la Râpa Galbenă - Iaşi, în 
timp ce o grădină de legume şi zarzavaturi urma să asigure hrana celor care se 
oferiseră voluntari la această lucrare. Autorităţile ieşene conduse de prefectul 
Manciu au împiedicat derularea acestui proiect. Pe fir cauzal, această adversitate 


44. Oficiul de Educaţie a Tineretului Român, Directiva generală nr. 7, Bucureşti, Imprimeria 
Naţională, 1935. 

stă Ia baza asasinării lui Manciu de către Codreanu chiar pe scările Judecătoriei 
de Ocol din Iaşi, la 25 octombrie 1924. 

Peste zece ani, în plină ascensiune a mişcării legionare, Codreanu transformă 
ideea muncii voluntare a tineretului în mecanism de propagandă. Taberele de muncă 
organizate de legionari devin un succes, acesta fiind mecanismul prin care a fost 
ridicată la Bucureşti Casa Verde în 1933, sediul central al mişcării legionare. Acest 
succes este cel care stă la baza transformării şantierelor de lucru şi a taberelor de 
muncă în mijloc de publicitate 45 . Succesul taberelor de muncă a fost asigurat şi de 
articolele favorabile acestei noi etici. Pe lângă ziarele cu orientare naţionalist-legi- 
onară care publică numeroase reportaje însoţite de fotografii, un articol ce merită 
semnalat este cel al lui George Macrin, O nouă şcoală românească : taberele de 
muncă. Faptul că acest articol apare în revista cernăuţeană însemnări sociologice 
nu e deloc întâmplător: redactorul acestei reviste era profesorul universitar Traian 
Brăileanu, care din naţionalist-cuzist devenise deja legionar convins. Pentru Macrin, 
taberele de muncă au rolul de a crea „omul nou, românul de mâine”, pentru că 
„din această atmosferă de şcoală a muncii iese omul ca un tot armonic, cu o con¬ 
cepţie care-1 pune exclusiv în slujba societăţii” 46 . 

Mihail Polihroniade este cel care realizează un album fotografic cu cele mai 
importante şantiere şi tabere de muncă ale legionarilor, succesul propagandistic 
fiind de necontestat. Obiectivele etice ale taberei de muncă erau explicit formulate : 

„într-adevăr, pentru noi, legionarii, tabăra reprezintă o şcoală, o şcoală în care 
mişcarea noastră îşi ctitoreşte un suflet propriu, o şcoală în care se plămădeşte 
România de mâine. 

în tabăra de muncă tineretul românesc învaţă viaţa aspră şi simplă, dezbărată 
de toate inutilităţile care copleşesc astăzi sufletul nostru. 

în tabăra de muncă intelectualii reiau contactul cu efortul fizic, fac cunoştinţă 
cu truda de toate zilele a ţăranului şi a lucrătorului şi dau prin aceasta însăşi exa¬ 
menul spiritului de jertfă şi de disciplină care stă la temelia României de mâine. 

în tabăra de muncă lucrează cot la cot, în slujba aceluiaşi ideal, cărturari şi 
ţărani, muncitori şi studenţi, meseriaşi şi titraţi” 47 . 

Numărul acestor tabere de muncă a crescut exponenţial: de la 4 în 1934, la 
19 în 1935 şi aproximativ 60 în 1936, cea mai importantă fiind tabăra Carmen 
Sylva de pe litoral, condusă chiar de Corneliu Zelea Codreanu. Mesajul transmis 
era indubitabil: doar prin cooperare şi dezinteresare România poate fi transformată. 
Principalele activităţi derulate au fost în special repararea de drumuri sau podeţe, 
construirea sau renovarea de lăcaşuri de cult ortodoxe, cămine culturale sau stu¬ 
denţeşti şi monumente închinate legionarilor căzuţi, cum a fost crucea de la Buşteni 
ridicată în amintirea „studentului legionar Virgil Teodorescu, asasinat pentru marea 


45. Armin Heinen, Legiunea „Arhanghelul Mihail”, mişcare socială şi organizaţie poli¬ 
tică, traducere de Cornelia Eşianu şi Delia Eşianu, Bucureşti, Editura Humanitas, 
1999, p. 261. 

46. George Macrin, O nouă şcoală românească: taberele de muncă, în însemnări socio¬ 
logice, anul I, nr. 4, iulie 1935, pp. 16-23. 

47. Mihail Polihroniade, Tabăra de muncă. Album foto. Bucureşti, 1936, p. 3. 

lui iubire de ţară” la 15 august 1935. Rolul taberelor de muncă în lupta antisistem 
pe care legionarii şi-o asumă explicit după 1934 este sintetizat de mesajul pus la 
intrarea în tabăra de muncă de la Carmen Sylva: „Fără Suedeji [si'c],/Fără comi¬ 
sioane,/Fără împrumuturi,/Numai cu dragoste de ţară şi cu credinţă în viitorul ei”. 

Piedicile administrative nu au lipsit. în faţa încercărilor legionarilor de a 
„pătrunde în conştiinţa publică” şi de a-şi crea imaginea unor „fanatici sârguincioşi 
al căror zel nu era vorbă în vânt”, statul a ales metoda presiunilor administrative 
împotriva instituţiilor care acceptau ca legionarii să lucreze sub tutela lor: „în 
octombrie 1935, ministrul Cultelor, Victor Iamandi, şi patriarhul Miron Cristea 
vor trimite o adresă către toate eparhiile din ţară, interzicându-le să accepte munca 
voluntară a legionarilor” 48 . 

Acesta este contextul intern în care începe misiunea echipelor regale de cerce¬ 
tare a vieţii rurale româneşti. Este o conjugare a eforturilor lui Dimitrie Guşti de 
a face din cercetarea sociologică un mecanism de intervenţie socială. în aceeaşi 
măsură, este şi dorinţa regelui Carol al II-lea de a estompa succesul repurtat de 
legionari în rândul populaţiei. Pentru legionari, taberele de muncă erau o continuă 
formă de campanie electorală şi de noi adeziuni. Iar universitatea risca să devină 
o pepinieră exclusivă a legionarismului, în ciuda sprijinului de care beneficiază 
personalităţi naţionaliste ca A.C. Cuza, Octavian Goga sau Alexandru Vaida-Voevod. 
Este momentul în care regele constată că politica „guvernării peste partide” nu 
mai este suficientă. Misiunea echipelor regale trebuia să facă trecerea spre „guver¬ 
narea pentru popor”. în fapt, misiunea pe care regele o dă echipelor studenţeşti 
regale era tocmai aceea de a contracara legionarismul. Iată chiar vorbele suvera¬ 
nului cu ocazia primei expoziţii a echipelor regale, în noiembrie 1934: „Prin 
chemarea, făcută către tineretul studenţesc, să vină alături de mine să încercăm o 
îndreptare sănătoasă a satelor noastre, am urmărit două scopuri. Am urmărit, mai 
întâi, scopul cel mare, de a face ceva pentru satele şi pentru ţăranii noştri. Dar, 
am mai urmărit şi un alt scop : acela de a arăta tineretului nostru universitar care 
este calea cea sănătoasă a muncii şi a surplusurilor de energie” 49 . 

Sprijinul financiar de care se bucură proiectul lui Dimitrie Guşti nu poate decât 
să-l bucure pe sociolog. Printre cei care se remarcă în această nouă misiune de 
ridicare a satului se remarcă Anton Golopenţia, Henri Stahl şi Octavian Neamţu. 
Numai că şcoala gustiană a fost şi ea afectată de microbul legionarismului. în 
1935, de pildă, Ernest Bernea şi Dumitru Amzăr se desprind de magistrul lor, 
nemulţumiţi şi de subjugarea sociologiei misiunii mai degrabă politice a regelui 
Carol al II-lea : „Cultura totală sătească trebuie să îmbrăţişeze cu o egală atenţie : 
sănătatea (igiena satului şi a săteanului, cultura fizică), munca (viaţa economică 
regională, femeia în gospodărie, viaţa cooperativă), sufletul (viaţa moral-religioasă 
şi artistică) şi mintea (răspândirea cărţii prin biblioteci, apoi şezători, muzeu, 
teatru, radio etc.). 

48. Sorin Lavric, Noica şi mişcarea legionară , Bucureşti, Editura Humanitas, 2007, p. 111. 

49. îndrumător al muncii culturale la sate , Fundaţia Culturală Regală Principele Carol, 

Bucureşti, 1936, nr. 3, p. 13. 

Astfel înţeleasă, munca culturală este mai mult decât o activitate extraşcolară , 
cum se spune îndeobşte, ea fiind mobilizarea tuturor energiilor şi forţelor sociale 
săteşti şi de stat pentru marea bătălie ce se dă, închinată însănătoşirii, înălţării şi 
înnobilării satului” Pentru Guşti, această acţiune însemna materializarea „doctri¬ 
nei culturii poporului”, acţiune din care nu puteau lipsi „toţi cărturarii ieşiţi din 
sat, aşezaţi la oraşe, care au datoria sfântă să nu uite locul lor de naştere şi să-i 
ajute [pe săteni] după putinţă” 50 . 

Scopul era „organizarea unui sat model , aşa cum va trebui să fie fiecare sat 
românesc”, mai întâi prin studierea monografică a celor peste 15 000 de sate 
româneşti (15 201 sate cu 14 milioane de locuitori, în comparaţie cu 172 de oraşe), 
studiu statistic urmat de intervenţia concertată a căminelor culturale, ce se ocupau 
de implementarea muncii culturale şi a educaţiei sociale a ţăranilor. 

Echipele regale studenţeşti trebuiau să fie astfel constituite, încât să răspundă 
nevoilor vieţii satului în totalitatea sa. Spre exemplu, pentru cultura sănătăţii 51 era 
nevoie de studenţi la Medicină şi Educaţie fizică; cultura muncii - studenţi în 
Agronomie, Medicină veterinară şi maestre de gospodărie; cultura sufletului şi a 
minţii - studenţi în Teologie, în Sociologie, Litere şi conservatorişti. Pe lângă 
aportul studenţilor, se impunea ca în fiecare echipă să existe o grupă de tehnicieni, 
formată dintr-un medic uman, un inginer agronom, un inginer silvic şi un medic 
veterinar. 

Regulamentul impunea un regim de viaţă destul de sever, cazon de-a lungul 
celor trei luni de campanie a acestor echipe, dar printre îndatoririle studenţilor era 
prevăzută şi „evitarea cu tot dinadinsul a oricăror discuţii, particulare sau publice, 
pe terenul politic” 52 . La încheierea fiecărei campanii monografice, rezultatele 
muncii echipierilor regali urmau a fi prezentate în cadrul expoziţiilor organizate 
la sediul Fundaţiei Culturale Regale. 

Octavian Neamţu este cel care se dedică plenar unui efort publicistic de susţinere 
a cauzei echipelor regale, cele mai importante articole pe acest subiect fiind incluse 
în două volume: Ţară nouă (1939) şi întoarcerea la izvoare (1942). Luările de 
atitudine ale lui Neamţu acoperă o tematică de actualitate în epocă, aşa cum era 
„moda muncii intelectuale” şi până la pericolul radicalizării politice a tineretului. 
Sub titlul Lozinci şi steaguri (1933), tânărul sociolog condamnă divorţul dintre 
politică şi intelectuali, mai ales după 1918. Pe lângă această decuplare, „intelec¬ 
tualul român îşi făcea un merit din faptul că nu se lăsa târât în vâltoarea vieţii 
practice”, ajungându-se în cele din urmă la o „modă dezastruoasă care a dat naş¬ 
tere unui tip de cărturar complet despărţit de realităţi, care trăieşte din reminiscenţe 


50 .Ibidem, pp. 29-30. 

51. Satul era considerat „rezervorul biologic al naţiunii” şi reprezenta, prin urmare, garan¬ 
ţia continuităţii biologice a neamului românesc. Prin cultura sănătăţii se urmărea.„apă¬ 
rarea, faţă de orice influenţe dăunătoare, a patrimoniului ereditar, care constituie 
temelia specificului românesc al neamului nostru şi a sănătăţii tuturor sătenilor” 0 Ibidem , 
p. 196). 

52. Ibidem, p. 171. 

livreşti, pradă unor imaginare conflicte spirituale şi organic incapabil să priceapă 
ceva din frământările şi nevoile vieţii sociale” 53 . 

Dar un simptom la fel de grav al interbelicului este şi transformarea mişcărilor 
studenţeşti în mecanisme de presiune politică. Deşi sunt preferabile pasivităţii 
intelectualului român, aceste mişcări „ivesc primejdia unei părăsiri a cărţii şi a 
proslăvirii unor cercuri care consideră ignoranţa şi dispreţul ideilor drept un lucru 
de dorit. Divorţul de carte este tot atât de periculos ca şi părăsirea realităţilor [...]. 
Societatea românească are nevoie de o tinerime luptătoare care să ştie îmbina 
cartea de învăţătură cu arma de luptă” 54 . 

în 1936, Neamţu, ancorat în acţiunea echipelor regale, enunţă printre primii 
necesitatea unui serviciu social obligatoriu. Obligatoriu, pentru că „primejdia stă 
în faptul că abia o foarte mică parte din tineretul României Mari îşi dă seama de 
însemnătatea vieţii ţărăneşti pentru viaţa spirituală a naţiei noastre şi de valoarea 
socială şi economică a ţărănimii pentru Statul nou românesc”. Ruperea socială a 
României între oraş şi sat coroborată cu indiferenţa oraşului faţă de sat a fost sur¬ 
prinsă de Henri Stahl în formula România necunoscută. Tineretul oraşului - indi¬ 
ferent de orientare ideologică sau politică - îmbrăţişa o idee larg răspândită, aceea 
că „niciodată ţărănimea nu poate avea o importanţă socială sau politică, soarta ei 
fiind în mâna oraşelor, a căror minoritate conştientă va hotărî şi soarta majorităţii 
sociale” 55 . 

Această idee este întărită într-un alt articol, Munca studenţimii la sate (1936, 
în Sfarmă Piatră ), în care elogiul la adresa muncii depuse în mediul rural de către 
echipierii regali este evident: „N-au cunoscut, până acum doi sau trei ani, stu¬ 
denţii noştri decât drumul oraşului. Ca să străbată drumul acesta, au sângerat ei 
şi au sângerat şi părinţii lor [...]. Până la urmă au uitat totul şi s-au înfundat în 
bodegi şi birouri de percepţie, lăsând satele părăsite şi pe ţărani - uitaţi, în depăr¬ 
tarea şi tăcerea lor. 

De trei ani lucrurile s-au schimbat. De trei ani, rânduri-rânduri de studenţi, 
din Bucureşti în primul an, din Bucureşti şi Cluj în al doilea an şi din Bucureşti, 
Cluj, Iaşi, Cernăuţi şi Chişinău acum, în acest al treilea an, iau drumul satelor, la 
întâlnire de răscruce, pentru toată viaţa, cu ţăranii” 56 . 

Tipul de mesaj transmis de Octavian Neamţu încearcă să impună o alternativă 
limbajului legionar. Când Octavian Neamţu afirma că „naţionalismul, înţeles ani de 
zile numai ca dragoste de neamul tău şi luptă împotriva străinilor, ia înţelesul pozi¬ 
tiv al muncii constructive, pentru organizarea vieţii ţărăneşti”, Zoltân Rostâs observa 
cu temei că misiunea echipelor regale era o formă de a se opune legionarilor. însă 
ceea ce trebuie remarcat ar fi „distincţia între naţionalismul conceput ca luptă împo¬ 
triva străinilor şi cel pozitiv al muncii constructive ”. Deşi indirect, echipele regale 
reprezentau o mişcare de contracarare a legionarilor. Din 1934 concurenţa dintre 


53. Octavian Neamţu, întoarcerea la izvoare , Bucureşti, Editura Biruinţa, 1942, p. 114. 

54 . fbidem, p. 115. 

55 . fbidem, p. 147. 

56. Idem, Ţară Nouă , Bucureşti, Fundaţia Culturală Regală Principele Carol, 1939, p. 50. 

echipe şi legionari devine tot mai evidentă. Dar „faptul că rezultatele echipelor regale 
au fost propagate fără ostentaţie şi fără adresă antilegionară a reuşit să atragă sim¬ 
patia multor cercuri de intelectuali, chiar şi de stânga” 57 . 

Studiile monografice rezultate în urma acestor campanii au fost publicate în 
Arhiva pentru Ştiinţă şi Reformă Socială şi în Sociologie românească , revistă care 
începe să fie editată din ianuarie 1936, în timp ce Curierul echipelor studenţeşti 
devenea interfaţa dintre echipierii regali şi societate. 

6.5.3. 1937: sfârşitul „concurenţei loiale” dintre regalitate 
şi mişcarea legionară 

Prin evenimentele care se derulează la începutul anului 1937 se creează o conjunc¬ 
tură favorabilă atât pentru anihilarea definitivă a mişcării legionare, cât şi pentru 
finalizarea proiectului regal de adunare a tuturor forţelor juvenile într-o acţiune 
concertată. Evenimentul care atestă popularitatea crescândă de care se bucura 
mişcarea legionară au fost funeraliile legionarilor Ion Moţa şi Vasile Marin, „mar¬ 
tiri ai naţionalismului” căzuţi în Spania. Veniţi în ţară cu un tren special care 
opreşte în gările marilor oraşe, întâmpinaţi pretutindeni de soboare de preoţi şi de 
florile mulţimii, procesiunea înmormântării lor din Bucureşti, la 13 februarie 1937, 
reprezintă o etalare a disciplinei şi a zelului care cuprinseseră această mişcare, tot 
mai mistică. însuşi regele Carol al IMea ar fi urmărit această demonstraţie de forţă 
a legionarilor dintr-o clădire situată pe bulevardul Gheorghe Magheru. Martirajul 
celor doi legionari reuşise să facă inutili trei ani de cenzură antilegionară 58 . în atari 
condiţii, regele Carol al Il-lea, într-o întrevedere secretă cu Comeliu Zelea Codreanu, 
îi oferă acestuia din urmă funcţia de premier, cu condiţia de a fi numit căpitan al 
legiunii. Refuzul lui Codreanu conjugat cu atacul unor studenţi legionari asupra 
rectorului ieşean Traian Bratu (1 martie 1937) provoacă o serie de reacţii în lanţ 
cu scopul destabilizării nucleului legionar. Acest atac îl face pe rege să se gândească 
la o posibilă şi foarte probabilă lovitură de stat a Gărzii de Fier. Cenzura devine 
tot mai dură. în fapt, încă de acum este gândit un plan de eliminare definitivă a 
legionarilor de pe scena politică, dar şi din viaţa publică. 

Primul pas a fost însăşi închiderea universităţilor Ia 2 martie 1937, până la pro¬ 
mulgarea unei noi legi a învăţământului superior. Noua lege 59 scotea practic în afara 
legii toate asociaţiile studenţeşti şi interzicea activitatea politică a studenţilor, 


57. Zoltân Rostâs, Atelierul gustian. O abordare organizaţionalâ , p. 40. 

58. Sorin Lavric, Noica şi mişcarea legionară , p. 137. 

59. A se vedea Legea pentru completarea unor dispoziţii din legea pentru învăţământul 
universitar , în Monitorul Oficial , nr. 69, 24 martie 1937, cunoscută şi sub numele de 
legea Angelescu-Goangă, cele două personalităţi fiind considerate principalii promotori 
ai acestor măsuri de reprimare a asociaţiilor studenţeşti. De altfel, pentru atitudinea sa 
intransigentă şi inflexibilă faţă de „studenţimea naţionalistă”, rectorul clujean Florian 
Ştefănescu-Goangă va cădea victima unui atentat la 28 noiembrie 1938. A se vedea 
Maria Someşan, Universitate şi politică , pp. 164-172. 

nerespectarea acestor măsuri atrăgând automat exmatricularea. De asemenea, cresc 
atribuţiile Consiliului Interuniversitar care, pe lângă stabilirea numărului maxim de 
studenţi ce pot fi admişi pe universitate şi pe facultate, trebuie să aprobe măsuri 
generale de ordine şi disciplină a studenţilor : „Avizele Consiliului Interuniversitar 
sunt supuse aprobării Ministrului, după care ele devin obligatorii pentru Universităţi” 
(art. 8). Reglementările pe care această nouă lege le aduce în completarea Regu¬ 
lamentului legii Iorga-Costăchescu din 1933 denotă încercarea de a distruge imaginea 
universităţii ca focar al agitaţiei politice. 

Urmează un ordin al Ministerului Educaţiei Naţionale din 20 martie 1937, prin 
care se solicită exmatricularea tuturor studenţilor cu examene restante, punându-se 
în aplicare art. 140 al Regulamentului general al legii învăţământului din decembrie 
1933. Nu e nicio îndoială că motivul real era cel al „asanării universităţilor” de 
elementele „turbulente”, „greviste”, care făceau „propagandă interzisă” 60 . 

Anterior acestui moment, regăsim un alt element poate la fel de important 
în perspectiva schimbărilor ce vor avea loc în decurs de aproape doi ani. La 
18 februarie 1937 ministrul Muncii, profesorul universitar Ion Nistor, prezintă 
Senatului proiectul de lege pentru organizarea muncii de folos obştesc. Durata 
acestui serviciu nu putea depăşi 30 de zile anual, iar pentru tinerii cu vârste între 
21 şi 25 de ani formula de angrenare în acest serviciu al muncii de folos obştesc 
era voluntariatul. Motivul pentru care s-a luat o astfel de decizie era acela că 
prin aplicarea legii pregătirii premilitare tineretul a putut fi „îndrumat în mod 
temeinic pe calea cinstei, a disciplinei şi ordinii sociale”, dovedindu-se „că 
tineretul este gata să execute şi lucrări de interes obştesc pentru mulţumirea 
sufletească pe care o simte privindu-şi opera, după înfăptuirea sa”. Ion Nistor 
nu uită să precizeze că multe astfel de echipe de premilitari au colaborat cu 
echipele Fundaţiilor Regale în lunile iulie-septembrie 1936 „la diferite lucrări 
de ridicare a satelor, fără să fi fost impusă această obligaţie” : „Munca fizică 
prestată în devălmăşie apropie sufleteşte pe cei ce o prestează şi îi face să uite 
orice deosebire între clasele sociale, înlesnind o apropiere între ele şi cimentând 
simţămintele de solidaritate naţională şi culturală. [...] Nu trebuie să se uite că 
dacă Statul nu ia în mână această canalizare a inteligenţei şi a energiei tinere¬ 
tului, riscăm să o facă alţii , în alte scopuri , cu alte interese ” 61 (subl. mea). 
Ultima frază poate că a fost rostită sub proaspătul impact al funeraliilor lui Moţa 
şi Marin. Oricum, teama în faţa ascensiunii legionarismului devenise legitimă. 
Legea este promulgată la 24 martie 1937. 

Noua orientare a Străjii Ţării - aflată acum sub coordonarea lui Teofil Sidorovici - 
trebuia să contribuie la marginalizarea legionarismului: „Serbarea de la 8 Iunie 
[Restauraţia], a tineretului, splendid reuşită; copiii, sub noul imbold dat de Sidorovici, 
fac progrese; în câţiva ani, cu perseverenţă, se vor creşte noi generaţii, într-un 
frumos spirit de cooperare cetăţenească. E una din realizările de care sunt cel mai 

60. ANIC, Fond Ministerul Educaţiei Naţionale, Direcţia învăţământului Superior, dosar 

721/1937. 

61. Monitorul Oficial , Partea a treia. Dezbateri parlamentare. Senatul , nr. 30, 7 aprilie 1937. 

mândru” 62 . La scurt timp, în toamna anului 1937, OETR se transformă definitiv în 
Straja Ţării, prin decretul-lege din 7 octombrie, iar regele Carol al II-lea devine 
comandantul suprem al acestei organizaţii. 

6.5.4. Campania echipelor regale studenţeşti 
din vara anului 1937 

După succesul repurtat de echipele regale studenţeşti în 1936, dar şi în dorinţa de a 
oferi o alternativă pilduitoare taberelor de muncă legionare (care în 1937 sunt interzise), 
campania de ridicare a satului românesc a anului 1937 a devenit o acţiune extinsă Ia 
nivel naţional. Mai mult, această campanie trebuia să devină rezultatul colaborării 
dintre Fundaţia Culturală Regală, OETR - Straja Ţării şi Pregătirea Premilitară şi să 
reprezinte, în fapt, punerea în aplicare a legii muncii în interes obştesc. 

Documentele de arhivă relevă preocupările pentru organizarea acestei ample 
campanii încă din aprilie 1937. Astfel, într-un Proiect pentru un program al 
Taberelor de muncă studenţeşti devine evident spiritul cazon pe care această acţi¬ 
une trebuia să îl emane. Munca de teren reprezenta activitatea destinată „lucrărilor 
de folos obştesc, potrivit cu planul de muncă întocmit de acord cu Sfatul Căminului 
Cultural şi cu autorităţile comunale. Se pot începe lucrări de construcţii, precum: 
Cămin Cultural, baie populară, dispensar etc., sau îndreptări de şosele, diguri, 
şanţuri etc. Atmosfera muncii trebuie să fie plăcută, făcută cu voioşie, astfel încât 
niciun moment tinerii să nu aibă impresia că sunt puşi la o muncă silnică, ci să 
lucreze cu convingerea dătătoare de entuziasm că lucrează pentru obştea sătească. 
[...] E bine să fie alese lucrări care să intereseze şi chiar să pasioneze pe tineri şi, 
cât se poate, astfel de lucrări care se pot termina în 3 luni, ca ei să-şi vadă împli¬ 
nite străduinţele”. Latura educativă trebuia să releve beneficiile pe care le aduce 
colaborarea celor trei instituţii atât în educarea tineretului universitar, cât şi în 
opera de ridicare a satului 63 . 

Plecarea echipierilor în această misiune urma a se face în intervalul 4-10 iulie 
1937, iar taberele de muncă studenţească urmau a fi compuse din echipierii regali, 
studenţii organizaţi de Inspectoratul Muncii de Folos Obştesc şi, acolo unde era 
posibil, din străjeri: „Scopul acestor tabere este întreit şi anume: 1) educaţia 
premilitară a tineretului; 2) pregătirea tehnică de echipieri; 3) lucrări de folos 
obştesc” 64 . „Din fiecare Tabără vor face parte 4 studenţi în medicina umană, 

2 veterinari, 3 agronomi, 2 teologi, 30 studenţi din alte specialităţi şi 5 elevi de 
la Politehnică, precum şi 3 elevi de la liceele militare ca instructori, deci, în total 
un număr de 49 de tineri. La fiecare Echipă vor fi 3 serii de câte 49 de tineri, pe 
o durată de 20 de zile fiecare serie.” 65 


62. Carol al II-lea, însemnări zilnice, 1937-1951, ediţie îngrijită de Viorica Moisiuc şi 
Nicolae Rauş, Bucureşti, Editura Scripta, voi. I, 1995, p. 70. 

63. ANIC, Fond Fundaţia Culturală Regală. Centrala, dosar 64/1937, ff. 16-18 (proiectul 
a fost publicat şi în Curierul echipelor studenţeşti , anul III, nr. 4, 5 iulie 1937, p. 5). 

64. Ibidem , f. 20. 

65. Ibidem, f. 21. 

în acest an au fost organizate misiuni ale echipelor regale studenţeşti în 65 de 
sate ale României, cuprinzând toate provinciile şi angrenând un total de 407 echi¬ 
pieri de diferite specialităţi (unii dintre ei erau deja la a doua sau chiar a treia 
campanie). Acestora li se adăugau 404 tehnicieni, 94 de membri cooptaţi (prin 
intermediul OETR-ului, preoţi şi învăţători) şi 99 de voluntari (elevi de liceu, 
meseriaşi, agricultori), rezultând un total de 1 004 persoane. 


Tabelul 6.1. Tabloul studenţilor echipieri din campania 1937 , 
pe linie de studii 


1 

Facultatea de Medicină Umană 

65 

2 

Facultatea de Medicină Veterinară 

43 

3 

Academia Agricolă 

62 

4 

Facultatea de Teologie 

75 

5 

Facultatea de Litere 

27 

6 

Facultatea de Filosofie 

h 31 

7 

Facultatea de Drept 


8 

Facultatea de Ştiinţe 

7 

9 

Academia de Muzică 

7 

ES 

Academia de Cooperaţie 

20 

€M 

ANEF 

22 

wm 

Şcoala de Statistică 

3 


Total 

407 


Sursa: ANIC, Fond Fundaţia Culturală Regală. Centrala, dosar 64/1937, f. 22 

Ca grad de finalizare a studiilor universitare, 311 erau studenţi, 59 absolvenţi, 
iar 37 erau licenţiaţi. Din punctul de vedere al experienţei în echipele regale stu¬ 
denţeşti, 95 dintre ei participaseră şi la campanii anterioare (64 - 1 campanie ; 
23-2 campanii; 8-3 campanii), fiind şi absolvenţi ai Şcolilor de Echipieri. 
Aşadar, 312 erau studenţi cooptaţi pentru prima dată în acest tip de activitate. 


Tabelul 6.2. Tabloul membrilor echipelor regale 
studenţeşti - campania 1937 


1 

Studenţi 

407 

2 

Tehnicieni 

404 

3 

Cooptaţi 

94 

4 

Voluntari 

99 

5 

Total general 

1.004 


Sursa : ANIC, Fond Fundaţia Culturală Regala. Centrala, dosar 64/1937, f. 24 

Instrucţiunile trimise de către Secretariatul OETR comandanţilor-străjeri pentru 
colaborarea cu echipele regale studenţeşti relevă rolul acestei acţiuni în construirea 
imaginii lui Carol ca rege al satelor : „Şi câte ar fi de făcut în satele noastre! 
M.S. Regele, Marele Străjer, a fost primul care a înţeles acest imperativ al vremii 

şi prin înfiinţarea Fundaţiei Culturale Principele Carol a arătat calea pe care trebuie 
să mergem în năzuinţele noastre, pentru a fauri un viitor mai demn satului româ¬ 
nesc. 

Căminele culturale şi Echipele Regale Studenţeşti sunt operele Fundaţiei şi prin 
ele se pune în aplicare înaltul gând Regesc de a ridica şi regenera satul. [...] E firesc, 
deci, ca OETR să fie alături de Fundaţia Regală Principele Carol, sprijinind atât 
activitatea căminelor culturale, cât şi a Echipelor Regale Studenţeşti. 

De aceea, vă facem un călduros apel. Domnule Comandant, să vă puneţi cu tot 
entuziasmul în serviciul Echipelor Regale Studenţeşti care lucrează în comuna 
Dumneavoastră, fiind siguri că munca prestată de comandantul străjer, împreună cu 
străjerii săi, va fi de un real folos, atât pentru Echipe, cât şi mai ales pentru sat” 66 . 

Eforturile de convingere a tineretului de a lua parte la o operă de muncă volun¬ 
tară au fost însoţite şi de o campanie de inoculare a unei altfel de etici a muncii. 
Un exemplu notabil este articolul lui Henri Stahl, publicat în 1936 în Curierul 
echipelor studenţeşti , intitulat Etica muncii în echipe. Desconsiderarea voluntari¬ 
atului este pusă pe seama unui sistem care a făcut din tineri fiinţe de un egocentrism 
feroce: „Zodia vieţii noastre pare a fi aceasta: a străduinţei singuratice, pentru 
ca fiinţa ta egoistă să o ducă cât se poate mai bine. Veşnic în concurenţă cu alţii, 
te înghesui şi tu la lupta vieţii, dând din coate, călcând pe alţii în picioare, ştiind 
că locurile sunt numărate şi poate nu vor ajunge şi pentru tine. Mai ales epoca 
aceasta de şomaj pentru intelectuali a născut, în mijlocul tineretului, primejdia 
unei tendinţe generale spre un sălbatic egoism, născător de suflete mărunte şi 
neomeneşti, [...] Echipă înseamnă frăţie de cruce, prietenie până la jertfa, zdrobire 
a tot ce ar mai putea zvâcni în tine din egoismul singuratecului luptător, un fel de 
călugărie şi un prilej de aspru exerciţiu spiritual” 67 . Idealul urmărit era cel al 
modelării cărturarilor „României de mâine” : „Iar sufletul tineretului s-a cutre¬ 
murat în faţa marelui păcat al părăsirii satului şi s-a întors spre ţărănime curat, 
dornic de muncă, gata de sacrificiu. Creşte astfel în ţara românească o armată 
puternică de medici, ingineri, teologi, profesori, învăţători, de intelectuali din 
toate breslele care îşi învaţă datoriile meseriei acolo unde greutăţile sunt mai mari 
ca oriunde în altă parte şi care, mai ales, învaţă să-şi cunoască ţara şi să muncească 
pentru ea” 68 . 

Un alt scop urmărit de această acţiune era şi acela al creării unei legături indi¬ 
solubile între individ şi comunitate, încercându-se eliminarea unei mentalităţi 
păguboase după care „ceea ce este a tuturor este, de fapt, a nimănui”. Crearea 
satului-model nu se putea face numai prin activitatea echipelor regale, ci mai ales 
prin educarea ţăranului într-un spirit de preţuire a gospodăriei proprii şi a satului 
deopotrivă: „Echipierii trebuie să-şi întrebuinţeze facultăţile didactice la maxi¬ 
mum, pentru a influenţa pe săteni, astfel ca ei singuri, în masă, să execute lucrări 


66. Ibidem, dosar 66/1937, ff. 30-31. 

67. în Curierul echipelor studenţeşti, anul II, nr. 1, 5 iulie 1936, p. 1. 

68. Cărturarii României de mâine , în Curierul echipelor studenţeşti, anul II, nr. 9, 30 august 
1936, p. 1. 

de interes personal, dar şi de interes public. [...] A obţine acest rezultat trebuie 
să fie idealul suprem al fiecărei echipe” 69 . 

Campania din 1937 a reprezentat deci punerea în aplicare a Legii muncii obli¬ 
gatorii pentru interes obştesc. Influenţele externe ale acestei măsuri nu pot fi 
ignorate. Walter Kotschnig, un analist al fenomenului şomajului intelectual la nivel 
european, considera că o astfel de măsură se înscrie în categoria măsurilor urgente 
(ernergency measures) pentru atenuarea acestui fenomen al inutilizării forţei de 
muncă. Exemplele avute în vedere erau Arbeitslager din Germania, înfiinţate din 
1931, prestarea de muncă pentru toţi absolvenţii de studii superioare din şcolile 
germane, timp de 6 luni, devenind obligatorie din 1934. Un alt exemplu era cel 
al Civilian Conservation Corpes din SUA, înfiinţate de preşedintele Roosevelt în 
timpul marii crize economice, ca parte a New Deal-ului. Trudovo podvinost din 
Bulgaria era o altă sursă de inspiraţie care a stat la baza aplicării acestei legi în 
România. Aici această instituţie funcţiona încă din 1920, la fel ca şi coloniile de 
muncă studenţeşti din Elveţia. în schimb, în Polonia, ideea muncii obşteşti a apă¬ 
rut ca preocupare de a găsi ocupaţii pentru şomerii intelectuali, lagăre de muncă 
voluntară fiind organizate începând cu 1933, pentru ca în 1934 să existe 60 de 
astfel de lagăre adunând laolaltă peste 9 000 de tineri 70 . 

O activitate propagandistică a avut-o şi revista Sociologie românească. Numărul 
din ianuarie 1937 publică un mesaj al sociologului Guşti adresat studenţimii, cu 
ocazia a 25 de ani de activitate pe tărâm sociologic. Concluzia sa surprinde foarte 
bine noua orientare pe care trebuia să o aibă sociologia şi ştiinţa în general în 
România. „Obligativitatea cercetării naţiunii româneşti” trebuie să fie însoţită de 
„o altă obligativitate, de natură etică şi politică-socială : serviciul social obligator 
la sate pentru oricine vrea să profeseze în ţara românească, pentru doctori înainte 
de a practica medicina, pentru preoţi înainte de a solicita parohie, pentru învăţători 
şi profesori înainte de a obţine catedra, pentru orice licenţiat, de la orice facultate, 
pentru toată lumea. Şase luni să binevoiască să-şi îndeplinească această datorie 
către ţară şi către neam orice intelectual din largul ţării româneşti” 71 . 


69. Sabin Manuilă, Generalizarea operei constructive la sate prin metoda educativă , în 
Curierul echipelor studenţeşti, anul II, nr. 11, 13 septembrie 1936, p. 1. 

70. A se vedea Anton Golopenţia, Bilanţ cu privire la Arbeitsdienst , în Curierul echipelor 
studenţeşti , anul II (seria a doua), nr. 2, 15 ianuarie 1937, p. 3. Organizarea muncii 
obşteşti în alte state , în loc. cit. , anul III, nr. 4, 5 iulie 1937, p. 2. De fapt, acest număr 
face un lobby puternic ideii de muncă obştească obligatorie în România, ideea fiind 
abordată şi de Dimitrie Guşti şi Henri Stahl. 

71. Dimitrie Guşti, Despre ştiinţa naţiunii româneşti şi serviciul social obligator al studen¬ 
ţimii , în Sociologie românească , anul II, nr. 1, ianuarie 1937, p. 3. 





Capitolul 7 

Serviciul Social al Tineretului în România 
( 1938 - 1939 ) 

7.1. Noul regim şi educaţia 

Campania din 1938 a echipelor regale studenţeşti a fost prima într-un nou tip de 
regim politic. Dictatura era însoţită de apariţia partidului unic (Frontul Renaşterii 
Naţionale), pluripartidismul devenise ilegal prin decretul regal din martie 1938, 
tot atunci înfiinţându-se şi Direcţia Generală a Presei şi Propagandei (cu rol de 
supraveghere şi control al Societăţii Radiofonice, al Serviciului Cinematografelor, 
al Direcţiei Presei şi al Societăţii Rador). 

La nivel oficial încerca să se acrediteze ideea că necesitatea unui regim auto¬ 
ritar fusese impusă de „fărâmiţarea partidelor politice, pornite spre destrăbălare 
şi anarhie”, dar şi de nesinceritatea programelor „cluburilor politice”, fapt tot mai 
vizibil în urma pactului „încheiat între două partide, diametral opuse ca sisteme 
şi concepţie politică în decembrie 1937” 1 . Definindu-se ca un partid al schimbării 
sociale şi politice, dar şi al apărării intereselor naţiunii române, Frontul Renaşterii 
Naţionale se poziţionează împotriva curentului democratic, care se făcea vinovat 
de organizarea unor „comuniuni şi legături politice negative şi inamice însăşi 
existenţei neamului”. Deschizând era totalitarismelor în istoria românească, FRN 
adoptă totuşi o retorică naţionalistă. Confiscarea naţionalismului ca reper identitar 
este justificată retrospectiv de pactul de neagresiune electorală semnat în decembrie 
1937 de Iuliu Maniu, preşedintele PNŢ, şi de Corneliu Zelea Codreanu, liderul 
mişcării legionare (având acum ca expresie politică organizaţia Totul pentru Ţară). 
Procedeul utilizat pentru succesul stigmatizării acestor doi lideri era apelul la fobii 
larg răspândite în societatea românească, metodă utilizată şi de Hitler în Germania 
(care exacerbează latura naţionalistă a socialismului său pentru a-i elimina din jocul 
politic pe social-democraţi şi pe comunişti). în România, a vorbi de comunism 
reprezenta un melanj de sentimente rusofobe şi de teama de confiscare a pămân¬ 
turilor, sentimente împărtăşite de majoritatea populaţiei rurale şi nu numai. Tocmai 
de aceea, naţional-ţărăniştii sunt definiţi drept adepţii „comunismului cel mai 


1. Guvernul Renaşterii Naţionale. Noua Eră Constituţională. Album omagial, Bucureşti, 
Tiparul românesc [1939], p. 9. 



SERVICIUL SOCIAL AL TINERETULUI ÎN ROMÂNIA (1938-1939) 


221 


totalitar şi ideal”, în timp ce legionarii se fac vinovaţi de practicarea „totalitaris¬ 
mului cel mai comunist şi autocrat” 2 . în schimb, FRN „refuză orice forme demo¬ 
cratice liberale, formale, totalitar comuniste, fasciste, naţional-socialiste etc., cu 
categoricul lor accent psihologic-juridic, şi se adânceşte în însuşi caracterul său 
ontologic ortodox-naţional” 3 . 

Faptul că sursa de inspiraţie a noului regim era regimul fascist italian sau 
nazismul german e dovedit de adoptarea devizei Regele şi Naţiunea - Muncă şi 
Credinţă şi de formarea primului partid unic din istoria României. Frontul Renaşterii 
Naţionale se înfiinţează la 15 decembrie 1938, având ca fundament breslele pro¬ 
fesionale, urmând deci ca la conducerea statului să participe „toţi cei ce se dove¬ 
desc capabili, afirmându-se prin merite şi muncă” 4 . Printre membrii fondatori ai 
primului partid unic din istoria României moderne se regăsesc figuri importante 
ale mediului intelectual românesc : Petre Andrei, Lucian Blaga, Constantin Giurescu, 
Dimitrie Guşti sau Mihail Ralea; iar lista este mult mai lungă. 

Un subiect aparte în noul regim a fost învăţământul, a cărui misiune anteri¬ 
oară - aceea de „stârpire a analfabetismului la sate şi de ridicare a nivelului inte¬ 
lectual la oraş” - s-a dovedit păguboasă. Lipsit de finalităţi practice, în mediul 
rural învăţământul a devenit „costisitor, de o utilitate contestabilă [...] şi aproape 
impopular. La oraşe, dezvoltarea disproporţionată a studiilor teoretice a dus la 
crearea unui şomaj intelectual, care a constituit un permanent focar de tulburări 
sociale şi [care] a lipsit comerţul şi meseriile de elementele vii, care s-au văzut 
apoi înlocuite de străini. Astfel, vechea organizare a învăţământului nostru, în loc 
să fie un instrument de progres, a constituit un mijloc de adâncă tulburare în viaţa 
socială şi politică a ţării” 5 . 

Transformat încă din 1936 în Ministerul Educaţiei Naţionale, acest resort a fost 
condus în cei doi ani de dictatură regală de Armând Călinescu ca ministru ad-interim, 
iar apoi, din decembrie 1938, de sociologul Petre Andrei. Printre măsurile preco¬ 
nizate pentru reorganizarea învăţământului superior se număra şi înfiinţarea unei 
Şcoli Normale Superioare în cele trei centre universitare principale (Bucureşti, Cluj 
şi Iaşi), cu rolul de pregătire a personalului didactic pentru învăţământul secundar. 
Cei ce se puteau înscrie erau absolvenţii de studii superioare, iar cursurile urmau 
să aibă o durată de trei ani: primul an pentru obţinerea licenţei, iar ultimii doi 


2. în acest an, lupta împotriva legionarilor devine tot mai dură. Arestarea lui Zelea 
Codreanu şi condamnarea sa la 10 ani de muncă silnică a fost primul pas în lichidarea 
sa efectivă. Turneul european al regelui Carol al Il-lea din toamna anului 1938, urmat 
de o scurtă întrevedere la Berghof cu Adolf Hitler, pare să-l convingă că germanii nu 
puneau mare preţ pe mişcarea legionară. Impotenţa occidentalilor în faţa expansionis¬ 
mului nazist era deja realitate în urma Acordului de la Miinchen (29-30 septembrie 
1938), care pecetluise soarta Cehoslovaciei. Carol era convins că prin eliminarea lide¬ 
rilor legionari putea să „îngheţe” şansele unui război civil intern, un scenariu indezi¬ 
rabil în noua conjunctură internaţională. 

. 3. Theodor Vlădescu, Frontul Renaşterii Naţionale. Origina şi doctrina. Bucureşti, 1939, 
pp. 14, 16, 30. 

4. Guvernul Renaşterii Naţionale. Noua Eră Constituţională , p. 14. 

5. Ibidem , p. 21. 

ani pentru perfecţionare pedagogică, accentul căzând pe „formarea caracterului şi 
a vieţii morale a viitorului profesor” 6 . 

Rezultatul a fost legea din 4 noiembrie 1938 7 . în expunerea motivelor pentru 
adoptarea acestei legi de raţionalizare a învăţământului superior Armând Călinescu 
releva neajunsurile provocate de „chemările la catedră”, soluţia fiind instituirea 
concursului ca unic mecanism de recrutare a corpului didactic (profesori şi confe¬ 
renţiari). Totodată, pentru a asigura o mai bună pregătire a studenţilor, legea limita 
numărul de cursuri şi de examene pe care studentul era obligat să le susţină de-a 
lungul studiilor universitare. Drept consecinţă, legea a „raţionalizat” numărul de 
catedre şi de conferinţe pentru fiecare facultate, iar numărul membrilor persona¬ 
lului auxiliar (preparatori, asistenţi, şefi de lucrări) a fost stabilit în funcţie de 
natura disciplinei (teoretică sau experimentală), dar şi în funcţie de numărul stu¬ 
denţilor. Măsurile preconizate pentru „deflaţia” învăţământului superior urmau a 
fi implementate începând cu anul academic 1938-1939. Proiectul Şcolii Normale 
Superioare însă a fost abandonat. 


7.2. Legea Serviciului Social 

Chiar şi în astfel de condiţii, campania echipelor regale din anul 1938 nu a fost 
afectată major de aceste schimbări interne sau externe. Echipele regale au fost 
trimise în acest an în 63 de sate de pe tot cuprinsul ţării, numărul total al membrilor 
fiind de 849, dintre care 669 erau membri bugetaţi, iar restul de 180 - membri coop¬ 
taţi şi voluntari. Dintre studenţi, 227 proveneau din centrul universitar Bucureşti, 
96 din Iaşi, 66 - Cluj, 13 - Cernăuţi, 4 - Caransebeş, 2 - Oradea şi 1 - Arad. 
Acestora li se mai adăugau 62 de maestre de gospodărie de la diferite şcoli din ţară. 


Tabelul 7.1. Membrii echipelor regale studenţeşti - campania 1938 


1 

Medicină umană 

48 

2 

Medicină veterinară 

60 

3 

Agronomie 

66 


6. Armând Călinescu, Noul Regim. Cuvântări 1938-1939 , Bucureşti, Imprimeria Naţională, 
1939, p. 63. 

7. Monitorul Oficial al României , nr. 257, 4 noiembrie 1938. Această lege stipula că 
„învăţământul superior se predă în Universităţi, Politehnici şi Academii de înalte Studii 
şi Comerciale”. în categoria politehnicilor erau incluse cele de la Bucureşti şi Timişoara, 
iar academiile sau facultăţile de ştiinţe agricole erau cele de la Cluj, Bucureşti şi Chişinău 
şi Academia de Arhitectură din Bucureşti. Art. 15 definea şcolile speciale ca „şcoli de 
învăţământ intermediar între învăţământul superior şi cel secundar”, profesorii din aceste 
instituţii fiind asimilaţi conferenţiarilor, iar maeştrii - asistenţilor universitari. Şcoli 
speciale deveneau academiile teologice, de arte frumoase (Bucureşti şi Iaşi), de muzică 
şi artă dramatică (Bucureşti, Cluj, Iaşi), de muzică religioasă (Bucureşti), Şcoala de 
arhivistică (Bucureşti) şi Institutul de Educaţie fizică (Bucureşti). 

4 ' 

Teologie 

mmm 

M 

Conducători de cor 


mm 

Sociologie 



Educaţie fizică 

i 

8 

Cooperaţie 

22 


Maestre de gospodărie 

62 

10 

Drept 

33 

11 

Asistenţă socială 

19 

12 

Diverşi 

14 


Total studenţi 

471 

mm 

Medici umani stagiari 

55 

mm 

Medici umani de circumscripţie 

22 

mm 

Medici veterinari 

22 


Ingineri agronomi 

47 


Ingineri silvici 

6 


Comandanţi Pregătire Premilitară 

31 

7 

învăţători 

59 

8 

Preoţi 

31 

9 

Comandanţi OETR - Straja Ţării 

22 

■ 

Diverşi 

83 


Total tehnicieni 

378 

1 

Total general 

849 


Sursa: ANIC, Fond Fundaţia Culturală Regală. Centrala, dosar 58/1938, ff. 9-14 


Bilanţul celor 5 ani de campanie a echipelor regale studenţeşti (1934-1938) totaliza 
un număr de 228 de campanii de lucru în 114 sate ale României. Raportat la cele 15 
201 sate, aria de acoperire era destul de mică, dar transformarea acestei activităţi într-o 
muncă obligatorie a întregului tineret universitar putea face proiectul gustian de cunoaş¬ 
tere şi acţiune socială să devină realitate în doar câţiva ani. Un susţinător fervent al 
unei astfel de politici de pregătire „paramilitară a tineretului” (cum o numeşte Henri 
Stahl) a fost Anton Golopenţia care, încă din 1936, considera necesară obţinerea obli¬ 
gativităţii participării studenţimii la munca de cunoaştere a satului românesc în cadrul 
echipelor regale, ca mecanism de a reduce recrutările pe care legionarii le făceau în 
rândul studenţimii. Indirect, echipele regale deveneau principalul vector în construirea 
imaginii lui Carol atât de „rege al culturii şi al tineretului*”, cât şi de „rege al ţăranilor”. 
De altfel, prin Serviciul Social scopul suprem era construirea satului-model. Prilejul 
oferit a fost un incendiu care a mistuit mare parte din satul Dioşti-Romanaţi, iar cel 
însărcinat cu misiunea de reconstrucţie a fost Gheorghe Focşa 8 . 

Astfel încep discuţiile pe marginea „serviciului social”, rolul central fiindu-le 
rezervat lui Dimitrie Guşti şi Fundaţiei Culturale Principele Carol. Totuşi, regele 
Carol considera inoportună învestirea unei instituţii culturale, cum era Fundaţia, 
cu atribuţiile unei instituţii de stat. în însemnarea din 6 iulie 1938 din jurnalul său, 


8. Zoltan Rostâs, Atelierul gustian. O abordare organizaţionalâ , Bucureşti, Editura Tritonic, 
2005, pp. 48-49. 

confesiunea regelui este explicită: „La 4: 30 consiliu interministerial, în care se 
discută serviciul social obligatoriu. Legea, aşa cum fusese pregătită de Guşti, nu 
mi-a plăcut, căci prea punea înainte Fundaţia Principele Carol şi prea făcea din ea 
o instituţie de Stat. După lungi discuţii s-a ajuns Ia - cred - soluţia cea mai bună, 
păstrând toate principiile de lucru ale vechii legi, păstrând Fundaţiei rolul primor¬ 
dial în această foarte mare operă, dar nu subjugând-o propriu-zis Statului. S-a 
format Straja Ţării pentru adulţi” Ultimele discuţii cu Guşti pe marginea proiec¬ 
tului de lege a serviciului social obligatoriu au avut loc la 5 august 1938, când 
Carol subliniază în jurnalul său că acest proiect „este o nouă concepţie a noastră 
pentru a generaliza experienţa făcută de echipele mele în ţară şi care a dat aşa de 
frumoase rezultate” 9 . 

în şedinţa din 13 octombrie a Consiliului de Miniştri, dorinţa Iui Guşti conju¬ 
gată cu planul regelui Carol de control al tinerimii devine realitate. în expunerea 
de motive a acestei legi se precizează că Serviciul Social este necesar pentru „munca 
de ridicare a satelor şi oraşelor” prin patru tipuri de metode sau acţiuni. Prima 
consta în obligativitatea cetăţenească şi naţională a tineretului de ambele sexe, 
absolvent al şcolilor superioare şi speciale, „să îndeplinească, înainte să intre în 
viaţa profesională, o muncă Ia sate” cel mult un an, intrând astfel în contact cu 
„cea mai însemnată realitate socială românească”. Apoi, organizarea unui Cămin 
Cultural în fiecare sat, din care să facă parte toţi membrii comunităţii, era preco¬ 
nizată să asigure continuitatea acestei munci a Serviciului Social, la fel cum 
Institutul Social al României trebuia ca în baza monografiilor rurale să stabilească 
planul de lucru al Serviciului Social. Nu în cele din urmă, un rol special era acor¬ 
dat şcolilor ţărăneşti „pentru pregătirea gospodărească şi cetăţenească a săteanului 
şi pentru pregătirea lui în legătură cu munca pe care va avea s-o desfăşoare în 
Căminul Cultural” 10 . 

Preşedinţia Serviciului Social era deţinută de Dimitrie Guşti, iar în Comitetul 
Permanent de conducere şi administrare a acestei noi instituţii au fost cooptaţi 
dr. Iuliu Moldovan, şeful şcolii de biopolitică şi eugenie de la Cluj, şi filosoful 
Constantin Rădulescu-Motru, preşedinte al Academiei Române între 1938 şi 
1941 11 . însăşi conducerea acestei instituţii reflecta doctrina Serviciului Social, 
prin care erau „chemaţi la muncă întreg tineretul intelectual şi toţi cărturarii 
ţării” 12 . 

Unicitatea proiectului Serviciului Social era explicată de Dimitrie Guşti prin 
faptul că tinerii intelectuali români „nu sunt chemaţi să presteze o muncă manuală, 
ci o muncă intelectuală. Scopul nostru nu este să creăm o armată civilă politică, 
ci numai acela al ridicării satelor prin colaborarea intelectualilor. Intelectualii 
noştri sunt în cea mai mare parte de origine ţărănească, dar o anumită instrucţie 

9. Carol al Il-lea, însemnări zilnice , 1937-1951 , ediţie îngrijită de Viorica Moisiuc şi 

Nicolae Rauş, Bucureşti, Editura Scripta, voi. I, 1995, pp. 194-195, 218. 

10. ANIC, Fond Preşedinţia Consiliului de Miniştri. Jurnale, dosar 476/1938, ff. 31-32. 

11. ANIC, Fond MEN, dosar 837/1938, ff. 80, 85. 

12. A se vedea Fundaţia Culturală Principele Carol - Serviciul Social, îndrumător al mun¬ 
cii culturale la sate , 1939, nr. 9, pp. 5-22. 

eronată le-a dat gustul exclusiv pentru viaţa citadină şi birocratică. A venit vremea 
ca această stare de lucruri să se sfârşească” 13 . 

Din punct de vedere ierarhic, toate celelalte instituţii de pregătire şi educare a 
tineretului - Straja Ţării, Pregătirea Premilitară, taberele de muncă ale Inspectoratului 
general al Muncii de Folos Obştesc - deveneau subordonate Direcţiei Serviciului 
Social sau trebuiau să colaboreze cu ea. Practic, Serviciul Social devenea ultima 
etapă în educarea şi instruirea tineretului în spirit patriotic şi de supunere faţă de 
Rege şi Noul Regim. în fiecare localitate - rurală sau urbană - Serviciul Social 
urma a fi implementat prin Căminele Culturale, în care urmau a se înscrie toţi 
reprezentanţii autorităţilor locale. 

în primăvara anului 1939 încep pregătirile pentru prima campanie a Serviciului 
Social. Colaborarea cu Ministerul Educaţiei Naţionale a fost decisivă în imple¬ 
mentarea acestui nou program: au fost trimise adrese tuturor universităţilor şi 
şcolilor superioare din România, cerându-li-se trimiterea de date statistice cu 
privire la absolvenţi. Plecând de la aceste date, Serviciul Social al Tineretului urma 
să repartizeze absolvenţii spre Şcolile SST. Au fost proiectate 33 de astfel de şcoli, 
defalcate pe sexe, tipurile de pregătire fiind: Şcoli de Iniţiere SS şi Şcoli de 
Comandanţi/Comandante SS (conducători de Cămin Cultural), cu o capacitate de 
pregătire de 3 708 cursanţi sau cursante. Cursurile aveau o durată de 4 săptămâni, 
programul instructiv derulându-se pe două axe: pregătirea teoretică („Serviciul 
Social - cerinţă a timpului”) şi aplicaţii practice (atât în şcoală, cât şi în sat) 14 . 
Datele statistice cu privire la capitalul cultural, etnia, vârsta şi inserţia economică 
a cursanţilor şcolilor SS relevă câteva particularităţi asupra cărora merită să insis¬ 
tăm, analiza bazându-se doar pe statisticile şcolilor pregătitoare de băieţi. 


Tabelul 7.2. Cursanţii Şcolilor pregătitoare de băieţi SS după originea etnică 


Şcoala 

români 

germani 

unguri 

Evrei 

alţii 

Total 


80 

3 

5 

10 

0 

98 

Caransebeş 

82 

1 

6 

11 

0 

100 

Pure ari 

70 

2 

6 

14 

1 

93 


78 

1 

2 

13 

1 

95 

Cluj 

67 

1 

1 

9 

3 

81 

Craiova 

72 

4 

3 

8 

1 

88 

Deva 

107 

2 

3 

5 

1 

118 

Sibiu 

78 

3 , 

2 

8 

1 

92 

Huşi 

50 ; 

0 

0 

12 

3 

65 

Piteşti 

99 

1 

3 

9 

0 

112 

Soroca 

99 

0 1 

.1 

0 

0 

1 

100 


13. Dimitrie Guşti, Principiile şi scopurile Serviciului Social (Biblioteca Serviciului Social ), 
Bucureşti, Fundaţia Culturală Regală Principele Carol, 1939, p. 19. 

14. ANIC, Fond Fundaţia Culturală Regală. Centrala, dosar 99/1939, ff. 326-329, 381. 







































































226 


STATUL ŞI STUDENŢIMEA ÎN INTERBELICUL ROMÂNESC 


Vişeu de Sus 

81 

0 

6 

11 

1 

99 

Ciacova 

73 

1 

8 

6 

2 

90 

Şendriceni 

74 

3 

2 

18 

0 

97 

Chişinău 

74 

5 

1 

17 

2 

99 

Total 

1184 

27 

48 

151 

17 

1.427 

Total% 

82.97% 

1.89% 

3.36% 

10.58% 

1.19% 

100.00% 


Sursa : ANIC Fond Fundaţia Culturală Regală. Centrala, dosar 99/1939, ff. 165-194 


în momentul implementării, Serviciul Social nu era un program exclusivist 
etnic. Ceea ce se remarcă este ponderea destul de mare a evreilor (10,5%), dar 
această situaţie nu va dura mult timp. Printr-o dispoziţie a Serviciului Social al 
Tineretului din 23 august 1939, comandanţii de Şcoli SS au fost obligaţi să facă o 
verificare a cursanţilor din punct de vedere etnic şi să-i elimine pe cei care nu erau 
români. Această măsură a provocat reacţii diverse. Spre exemplu, comandantul 
Şcolii de fete SS din Satu Mare atrăgea atenţia că „toate aceste minoritare s-au 
încadrat bine în şcoala noastră şi au lucrat conştiincios”, în cele din urmă luându-se 
decizia ca persoanele „care vor, [să] rămână pentru continuarea practicii pe teren, 
iar celelalte rămân la dispoziţia Fundaţiei”. în schimb, comandantul Şcolii de Băieţi 
SS din Chişinău constata că „în urma dispoziţiei de lăsare la vatră a echipierilor 
minoritari, efectivul şcolii noastre micşorându-se simţitor, s-au putut alcătui numai 
4 echipe de câte 17 inşi. După primirea dispoziţiunii prin care se permite preoţilor 
echipieri prestarea Serviciului Social în parohie, două echipe au rămas numai cu 
15 persoane” 15 . Motivul care a stat la baza acestei măsuri nu era foarte clar: 
iminenţa războiului sau o pretinsă teamă de „sabotaj” ? Cert este că au fost excluşi 
toţi minoritarii. 


Tabelul 7.3. Cursanţii şcolilor pregătitoare de băieţi SS după grupe de vârstă 



m 

18-21 

ani 

21-23 

ani 

23-25 

ani 

m 


35 + 

Total 

Satu Mare 

0 

7 

6 


50 



98 


0 

8 

14 


42 

4 



Purcari 

- 



- 

- 

- 

- 

- 

Târgu Mureş 

0 


14 

27 

37 

3 

1 

95 

Cluj 

0 

14 

18 

13 

20 

4 

1 

70 

Craiova 

0 

8 

2 

23 

Al 

7 

1 

88 


0 

7 

15 

32 

52 

9 

3 

118 

Sibiu 

0 

4 

5 

29 

44 

8 

2 

92 

Huşi 

0 

13 

. 9 .. 


20 

3 

0 

65 


15. Ibidem, ff. 219, 282. 

1 

10 

19 

34 

38 

8 

2 

112 

Soroca 

0 

0 

1 

2 

39 

39 

19 

100 

Vişeu de Sus 

0 

3 

18 

■El 

33 

7 

4 

99 

Ciacova 

0 

5 

17 

■El 

42 

2 

0 

90 

Şendriceni 

0 

13 

11 


38 

6 

3 

97 

Chişinău 


- 

- 

- 

- 

- 

- 

- 

Total 

1 ! 

105 



502 

113 


1.224 

Total % 

0.08% ' 

8.58% 

12.17% 

_ 

25.98% 

41.01% 

9.23% 

2.94% 

100.00% 


Sursa: ANIC Fond Fundaţia Culturală Regală. Centrala, dosar 99/1939, ff. 165-194 


Tabelul 7.4. Cursanţii şcolilor pregătitoare de băieţi SS 
după ocupaţii prezente 



Funcţionari 
la stat 

Funcţionari 

particulari 

Fără 

plasament 

Total 

Satu Mare 

29 

2 

67 

98 

Caransebeş 

- 

- 

- 

- 

Purcari 

12 

0 

81 

93 

Tg. Mureş 

20 

18 

57 

95 

Cluj 

11 

6 

64 

81 

Crai ova 

5 

7 

76 

88 

Deva 

23 

7 

88 

118 

Sibiu 

14 

8 


92 

Huşi 

5 

2 

58 

65 

Piteşti 

14 

2 

96 

112 

Soroca 

100 

0 

0 

100 

Vişeu de Sus 

27 

11 


99 

Ciacova 

- 

- 

- 

- 

Şendriceni 

- 

- 

- 

- 

Chişinău 

7 

5 

87 

99 

Total 

267 

68 

805 

1.140 

Total% 

23,42% , 

5,96% 

70,61% 

100,00% 


Sursa: ANIC Fond Fundaţia Culturală Regală. Centrala, dosar 99/1939, ff. 165-194 


Grupa de vârstă 23-30 de ani are o pondere de aproape 2/3 în cadrul acestui 
eşantion, aproximativ aceeaşi pondere având-o şi categoria celor fără ocupaţie. 
Absolvenţii şi absolventele de studii superioare încadraţi în Serviciul Social erau 
în număr de 1 748, adică 54,45%. Cumulaţi şi cu absolvenţii de şcoli normale, 
rezultă un număr de 2 293 de tineri cu studii superioare şi medii. Dacă reamintesc 

faptul că prestarea Serviciului Social condiţiona eliberarea diplomei de licenţă (sau 
de absolvire), cifrele menţionate mai sus pot fi, de fapt, promoţia profesioniştilor 
intelectuali ai anului 1938/1939. 

Date de identificare socială pot fi obţinute şi prin analizarea fişelor individu¬ 
ale ale cursanţilor Şcolilor SS. Fişa era extrem de elaborată, pe lângă datele de 
identificare fiind adăugate rubricile Arborele genealogic , Comportarea în orga¬ 
nizaţiile Serviciului Social , Antropometrie , Performanţe sportive , Antecedente 
medicale şi Starea sănătăţii. Suspendarea intempestivă a Serviciului Social a 
lăsat multe dintre aceste fişe descompletate, rămânând doar datele pe care 
cursanţii erau obligaţi să le ofere în momentul înscrierii în Şcolile SS. Astfel, 
cea de a doua serie a Şcolii pregătitoare de băieţi SS din Satu Mare avea un 
număr total de 57 de cursanţi (47 români, 6 evrei, 2 maghiari, 1 german ; 1 res- 
pondent nu şi-a precizat naţionalitatea), cu o medie de vârstă de 26 de ani (pe 
grupe de vârstă: 19-25 de ani: 30 de cursanţi; 26-30 de ani: 18 cursanţi; 
314- : 9 cursanţi). Dintre aceştia, 34 erau născuţi în mediul rural, în timp ce 
23 în cel urban, dar în 1939 domiciliul stabil în mediul rural îl mai aveau 25 (iar 
32 la oraş). în privinţa capitalului cultural, 46 aveau studii superioare, în timp 
ce 11 erau absolvenţi de şcoli secundare (în special şcoli normale). în privinţa 
originii sociale, dintre cei 57 de respondenţi 32 se considerau de origine rurală 
(fii de ţărani), în timp ce 25 erau „orăşeni” (fii de burghezi, funcţionari sau de 
profesori universitari 16 ). Aceste diferenţe se reflectă şi în starea materială : 23 se 
considerau săraci, 9 având o stare materială medie, iar 16 o situaţie cel puţin 
bună (9 dintre respondenţi nu au precizat acest aspect). Perioadele de sărăcire 
a familiilor respondenţilor au fost cu precădere războiul şi marea criză econo¬ 
mică, dar pentru unii dintre aceştia sărăcirea s-a datorat şi decesului unuia 
dintre părinţi (în special tatăl) sau efortului financiar al părinţilor pentru susţi¬ 
nerea copiilor la studii. în privinţa locului de muncă, 20 s-au declarat şomeri 
sau fără ocupaţie, 9 funcţionari publici, iar 5 liber-profesionişti. Restul de 23 erau 
ingineri, învăţători, preoţi, cantori bisericeşti sau studenţi. La rubrica Preocupări 
intelectuale (cu răspuns multiplu), preferinţele erau: economie -‘23 de respon¬ 
denţi, muzică - 19, filosofie - 17, istorie - 16, pedagogie - 15, desen - 15, 
politică - 14, tehnică - 14, juridic - 12, poezie - 12, medico-biologic - 11, 
fizico-chimic - 10, matematică - 9, pictură - 9, militar - 8 şi psihologie - 2 
(dintre cei 57 de respondenţi, 7 nu şi-au precizat opţiunile, iar 2 considerau că 
nu au preocupări intelectuale). La capitolul limbi străine cunoscute, de departe 
domina franceza (40 de respondenţi), urmată de germană (17 respondenţi), 
maghiară (8 respondenţi), în timp ce 13 respondenţi nu cunoşteau nicio limbă 
străină 17 . 


16. La această Şcoală pregătitoare era înscris şi fiul prof. univ. Vintilă Mihăilescu din 
Bucureşti. De semnalat că Vintilă Christian, la rubrica activităţi sociale, menţionează 
participarea sa la construirea mausoleului Moţa-Marin. 

YlAbiâem , dosar 164/1939 - „Fişe individuale ale echipierilor care au prestat Serviciul 
Social. Şcoala de echipieri Satu Mare” (completate la 30 august 1939). 

Tabelul 7.5. Efectivul absolvenţilor şi absolventelor în campania 
Serviciului Social , 1 august - 1 noiembrie 1939 


Specialitatea 

Băieţi 

Fete 

Total 

Academii 

Comercială 

123 

26 

149 


Educaţie fizică 

1 

3 

4 


Arte frumoase 

8 

15 

23 


Muzică şi artă 

3 

8 

11 

Facultăţi 

Agronomie 

69 

7 

76 


Arhitectură 

22 

5 

27 


Drept 

417 

42 

459 


Farmacie 

13 

.. 

14 

27 


Litere şi filosofie 

54 

129 

183 


Medicină veterinară 

62 

4 

66 


Medicină umană 

219 

52 

271 


Ştiinţe 

38 

51 

89 


Teologie 

279 

1 

280 

Politehnica 


79 

4 

83 

Şcoli 

Superioare textile 

36 

2 

38 


Subingineri şi conductori 

15 

0 

15 


Normale 

271 

274 

545 


Licee industriale 

0 

206 

206 


Şcoli gospodărie 

0 

116 



Şcoli medii agricultură 

16 

0 

tm 


Asistenţă socială 

0 

4 

4 


Agenţi sanitari 

65 

0 



Şcoli de moaşe 

0 

115 

115 


Cântăreţi bisericeşti 

136 

0 

136 


Gimnazii industriale 

0 

151 

151 


Inferioare de agricultură 

55 

0 

55 

Total general 

1.981 

1229 


In şcolile pregătitoare SST 

1.849 

1212 

3061 

în Echipele Monografice 

132 

17 

149 


Sursa: Curierul Serviciului Social , anul V, nr. 7, 23 iulie 1939 


în scurta sa existenţă (având în vedere că implementarea Serviciului Social a 
început la 1 iunie 1939 şi a fost suspendată la 13 octombrie 1939), şcolile au 
format 131 de comandanţi SS, 107 comandante SS şi 15 maestre, toţi aceştia fiind 

salariaţi în cadrul respectivului serviciu. De altfel, după suspendarea serviciului, 
mulţi dintre ei vor fi transferaţi la diferite ministere sau direcţii administrative 18 . 

Campania Serviciului Social din 1939 a fost poate apogeul cercetării monogra¬ 
fice a satului românesc, fiind trimise simultan echipe în 128 de sate din 51 de 
judeţe ale României. De această dată, cercetarea sociologică a Serviciului Social 
propunea şi o anchetă inedită, implementată prin intermediul Căminelor Culturale. 
Ancheta urmărea să obţină date despre „fiii satului ridicaţi pe treptele sociale şi 
domiciliaţi departe de sat”, cu referire la nume, profesie, adresă. In plus, se cerea 
să se verifice dacă persoana în cauză păstrează sau nu legătura cu satul natal. 
Iniţiativa poate fi interpretată ca o încercare de evaluare a gradului de comunicare 
socială între mediul rural şi cel urban, dar şi ca o creionare a unor traiectorii de 
migrare interregională în România Mare 19 . 

Nu au lipsit nici eforturile de popularizare a activităţii prestate în cadrul Serviciului 
Social. în acest sens, Fundaţia Culturală Regală edita seria „Cartea Echipelor”, care 
reunea însemnările echipierilor din timpul activităţii de teren, mai ales campaniile 
monografice din 1938 şi 1939. Scrise cu mai mult sau mai puţin talent literar, aceste 
pagini evidenţiază o lume rurală uitată, un popor reticent şi timorat de prezenţa 
tinerilor echipieri, dar şi studenţi care se simţeau mai degrabă „obligaţi” să facă 
acest serviciu. Pentru ţăranul român ar fi fost vorba de o reticenţă născută din sără- 
cie, numeroase lipsuri şi din perceperea statului ca un asupritor. Iată ce notează 
Laurenţiu Fulga Ionescu în timpul misiunii sale în satul Bogaţi - Dâmboviţa în iulie 
1938: „Dânşii [ţăranii] cred că o Echipă Regală este, prin excelenţă, nu un motor 
de forţe vii [...], ci din contră o simplă adunătură de oameni, veniţi pentru a împărţi 
bani, obiecte şi alte necesităţi. [...] Un caz destul de elocvent: la o şezătoare. Şeful 
echipei le-a amintit, le-a vorbit frumos despre legământul, despre credinţa noastră, 
le-a explicat scopul sosirii noastre aici, şi în tăcerea care stăpânea sătenii, un glas 
răguşit, iritat, a azvârlit apostrofa printre dinţi: 

Mai bine ne-ai aduce mălai şi bani, decât să ne faci şcoală şi abator” 20 . 

Aceeaşi reticenţă şi la moţii din Apuseni, plastic surprinsă de Miron Radu 
Paraschivescu : „Moţii sunt [...] ostili oricărui vizitator, străini, închişi. Tăcuţi. 
Muţi ca de piatră. Printre buzele lor strânse rareori mijeşte floarea deschisă a 
zâmbetului; chipul lor macru, ars de vânturile şi de soarele înalturilor, se lumi¬ 
nează greu în faţa primului venit. 

Cu atât mai mult cu cât aceşti prim-veniţi, care erau echipierii Fundaţiilor, de 
acum trei ani, apăreau în uniformele kaki , de tăietură militărească - adevărate solii 
ale stăpânirii. Şi pentru ţăranii noştri, stăpânirea n-a izbutit să însemne în trecut 
decât dajdie, prestaţie, oprimare” 21 . 


18. A se vedea Ibidem, dosar 15/1940 - „Situaţia nominală a salariaţilor fostului SS, care 
au fost repartizaţi în 1940”. 

19 .Ibidem, dosar 21-22/1939 - „Liste cu fiii satului ridicaţi pe treptele sociale”. 

20. Laurenţiu Fulga-Ionescu, Campania a doua 1 iulie - 1 octombrie 1938 Bogaţi - 
Dâmboviţa , Bucureşti, Fundaţia Culturală Regală Principele Carol, 1939, pp. 93-94. 

21. Miron Radu Paraschivescu, Oameni şi aşezări din Ţara Moţilor şi a Basarabilor , 
Bucureşti, Fundaţia Culturală Regală Principele Carol, 1938, pp. 27-28. 

Această reticenţă a afectat mai ales latura ştiinţifică a echipelor studenţeşti, 
adică anchetele sociale. Speriaţi că „biruri noi ne pândesc”, răspunsurile legate 
de producţia agricolă sau inventarul agricol au fost lipsite de relevanţă sociologică. 
Pentru ţăran, „tocul domnului de la oraş şi foaia ceea de hârtie tipărită reprezintă - 
pur şi simplu - nişte tunuri, nişte mitraliere, mici, dar sigure. în gândul lui, vede 
cum au să i se ridice la toamnă bucatele, cum or să-i fie confiscate vitele, păsările, 
dacă nu şi casa” 22 . 

Cu greu par a se fi lăsat ţăranii convinşi că scopul era altul; poate că şi acesta 
a fost un motiv pentru care campaniile din 1934-1939 s-au repetat în anumite sate, 
din dorinţa de a câştiga încrederea oamenilor, de a contribui la o schimbare vădită 
a satului, de a inocula ţăranului o altă imagine a statului: „Studenţii echipieri 
servesc aparatul de Stat în numele căruia se şi prezintă; ei arată poporului o altă 
faţă a stăpânirii - cu totul [dejosebită de jandarm, de primar, perceptor şi pretor - 
o înfăţişare plină de grijă şi de frăţie faţă de norod” 23 . 

Ţăranii nu îşi pot explica de ce „domnii de la oraş”, „oameni cu carte”, trebuie 
să facă „munci grele”. Unii îi consideră „antihrişti”, alţii intuiesc iminenţa unui 
război sau a unei confruntări între „comunişti” şi „naţionalişti” ; oricum ar fi, „au 
ei boierii ăia de sus socotelile [dumjnealor... O fi mirosind de vreun război... vrea 
să se dea bine cu noi...” 24 . 

In cele din urmă, „moda echipierilor” începe să pătrundă în sate : „Da’ eu 
văd că parcă s-a mai deşteptat satul, că înainte şedeau ţâncii pe toate drumurile 
cu deştile-n nas şi nu-ţi da unu’ bună ziua, dar acum de când cu moda asta, orice 
plod mai răsărit ridică mâna şi-ţi zice Sănătate ... Aşa i-a învăţat domnii ăia 
regali...” 25 . 

Proiectul Serviciului Social nu a durat mult, dar pentru unii a însemnat dovada 
clară a validităţii propriei lor ideologii. Iată-1 pe Miron Radu Paraschivescu, comu¬ 
nist autentic încă din interbelic, care credea că principala moştenire a Serviciului 
Social a fost o nouă viziune asupra muncii, anume devălmăşia: „Ideea însăşi de 
a lucra în echipă era cu totul nouă şi revoluţionară în România. Ea aparţine zilelor 
de mâine, zărilor noi care se deschid lumii, acelei lumi unde toţi oamenii muncesc, 
învaţă şi biruie pentru toţi. Lumea unde legea nu o face partea, ci întregul” 26 . Alţii 
accentuau latura spirituală : „România încearcă astăzi o puternicie spirituală. Noi 
nu realizăm practic nimic. Noi formăm oameni. Noi nu facem cărămidă şi şanţuri, 
ci învăţăm sufletele să simtă româneşte. Noi creăm o Românie de elită, prin cultură, 
sănătate şi însufleţire. Căci avem cu toţii o presimţire. Ziua de mâine nu va însemna 
război - va însemna din contră biblioteci şi cămine culturale. României nu-i este 

ll.Ibidem , p. 33. 

23 .Ibidem, p. 52. 

24. Constantin Gheorghe, Moş Trian. însemnările unui echipier , Bucureşti, Fundaţia Culturală 

Regală Principele Carol, 1938, pp. 24-25. 

25. Ibidem, p. 38. 

26. Miron Radu Paraschivescu, Pâine, pământ şi ţărani , Craiova, Fundaţia Culturală Regală 

Regele Mihai I, 1943, p. 120. 

teamă de război, ci vrea apropierea de Dumnezeu” 27 . „Dacă noi, generaţia de 
acum, vom şti să răspundem bine imperativelor vremii şi ne vom îndeplini datoria 
în întregime, ne va aştepta binecuvântarea lui Dumnezeu şi recunoştinţa eternă a 
Neamului.” 28 

Lucrările din care am redat aceste fragmente erau concepute ca instrumente de 
propagandă, dar, chiar şi aşa, diferenţele „ideologice” între echipieri sunt mai mult 
decât vizibile. E drept, şi unii, şi alţii afirmau imperativul disciplinei şi al orga¬ 
nizării. Interacţiunea dintre echipieri însă nu s-a transformat în melanj, ci pare-se 
că a accelerat disoluţia Serviciului Social. 


7.3. Sfârşitul Serviciului Social 

Sunt mulţi analişti ai fenomenului legionar care trasează o linie de demarcaţie în 
evoluţia acestei mişcări, încercând să arate că era postcodrenistă devine una a 
violenţei explicite împotriva statului român. Astfel, prin asasinarea lui Zelea 
Codreanu „mişcarea legionară îşi pierdea capul, iar legionarii aveau să arate că 
şi-au pierdut la rândul lor capul prin felul în care vor acţiona. România intra într-o 
zodie a crimei, pe al cărei eşafod contribuţia de până atunci a legionarilor numă¬ 
rase trei victime: Constantin Manciu, I.G. Duca şi Mihail Stelescu” 29 . 

Ceea ce interesează în acest caz este asasinarea lui Armând Călinescu la 21 sep¬ 
tembrie 1939, al doilea premier al României care cădea sub gloanţele legionarilor. 
Legătura dintre acest asasinat şi suspendarea Serviciului Social poate fi o simplă 
speculaţie, pentru că documentele de arhivă nu atestă acest indiciu în mod explicit. 
Motivul oficial al suspendării Serviciului Social era izbucnirea celui de al doilea 
război mondial la 1 septembrie 1939. Economisirea oricărei sume de bani pentru 
efortul de înzestrare a armatei devenea obligatorie. 

Ipoteza conform căreia Serviciul Social devenise o pepinieră a agitaţiei politice 
se confirmă printr-o scrisoare trimisă Ministerului de Interne de către Dimitrie 
Guşti la 30 septembrie 1939. Aspectele detaliate sunt cele ale disciplinei, Guşti 
precizând că „în 31 de centre, cu peste 3 000 absolvenţi şi absolvente, doar 28 au 
fost pedepsiţi, pentru abateri disciplinare de la Regulamentul vieţii de tabără, fără 
niciun singur caz de solidarizare cu nebuneasca psihoză politică, care au determi¬ 
nat sancţiunile autorităţilor de Stat”. Mai mult, Serviciul Social „nu va îngădui, 
în niciun chip, ca sub auspiciile ei şi sub mantaua ei [sc. a vieţii de tabără], să se 
furişeze spirite viclene şi neoneste”. Dar tot în această scrisoare Guşti solicita 
ministerului să-i comunice „de urgenţă absolut toate datele pe care Siguranţa 

27. Laurenţiu Fulga-Ionescu, Campania a doua , p. 232. 

28. Ion Apostol, Mărturisirile unui echipier , Bucureşti, Fundaţia Culturală Regală Principele 
Carol, 1939, p. 29. 

29. Sorin Lavric, Noi ca şi mişcarea legionară , Bucureşti, Editura Humanitas, 2007, 
pp. 156-157. 

Statului le posedă asupra personalului Fundaţiei Culturale Regale [...], urmând 
să-mi fie adresate personal şi confidenţial” 30 . 

în ciuda acestor asigurări, decizia de suspendare a Serviciului Social părea să 
fi fost luată. într-o scurtă scrisoare adresată regelui Carol al II-lea la 7 octombrie 
1939, Dimitrie Guşti „roagă respectuos pe Majestatea Voastră să[ nu]-mi aprobe 
suspendarea funcţionării Serviciului Social decât pe ziua de 13 octombrie cel mai 
devreme, când se încheie un an de activitate de la înfiinţare”. De asemenea, soli¬ 
cita o audienţă la rege pentru a-i putea face propuneri „relativ la grelele probleme 
de momentană lichidare a Serviciului Social, în primul rând privitoare la perso¬ 
nalul numeros, rămas în disponibilitate, şi mai ales la acei 240 de comandanţi şi 
comandante crescuţi în spiritul şi în cultul persoanei Majestăţii Voastre”. Ceea ce 
i se trimite acum regelui este şi lista a patru persoane din cadrul Serviciului Social 
care fuseseră arestate şi apoi eliberate în cadrul campaniei de represalii împotriva 
legionarilor 31 . 

Impactul acestei iniţiative asupra tinerilor care au participat la serviciu a fost 
unul semnificativ. Nicolae Dunăre, echipier al Serviciului Social, în discuţiile avute 
cu Zoltân Rostâs în „deceniul îngheţat” (anii ’80), afirma că Serviciul Social a 
fost „o instituţie excepţională, care a creat intelectuali orientaţi şi spre centru, şi 
spre stânga, şi spre dreapta. Şi opinia publică îi aşeza cum trebuie cu vremea, şi 
realităţile sociale. Dar se creau oameni care cunoşteau fenomenul ţărănesc în primul 
rând” 32 . însemnarea din 6 iunie 1940 din jurnalul lui Miron Radu Paraschivescu, 
om de stânga, vorbeşte de la sine despre caracterul mobilizator al acestei iniţiative : 
„Cu toată singurătatea mea, sau poate de aceea, simt o puternică nevoie de a mă 
dărui. Comunismul, asta a însemnat pentru mine. Serviciul social, la fel. [...] Mi-a 
trebuit un steag sub care să lupt. îl am, sau, mai curând, îmi place să sper că îl 
am” 33 . 

Ambiţia lui Guşti era să creeze şi un Minister al Serviciului Social, adică să 
aibă independenţă financiară totală. Serviciul social „se ocupa de culturalizarea 
satelor”, „era un serviciu cultural, social, sanitar care urmărea problemele acestea 
în lumea satelor. [...] Şi organul lor de execuţie era Căminul cultural, şi bineînţe¬ 
les direcţia generală a Fundaţiilor Culturale Regale Principele Carol”. Cei încadraţi 
în acest serviciu erau „numai oameni terminaţi, inclusiv învăţători, cu şcoală 
normală, seminarişti, preoţi, înainte de a căpăta un serviciu. Nu căpătau serviciu, 
dacă nu urmau această şcoală, această cercetare pe teren în cadrul acestei şcoli” 34 . 
Gheorghe Retegan, un alt membru al şcolii gustiene angrenat în acest proiect, 
considera că Serviciul Social ar fi trebuit să funcţioneze ca un mecanism de repar¬ 
tizare a absolvenţilor de studii superioare în zonele rurale, „fiindcă se spunea că 


30. ANIC, Fond Fundaţia Culturală Regală. Centrala, dosar 219/1939, ff. 9-10. 

31 Abiâem, ff. 15-19. 

32. Zoltân Rostâs, Parcurs întrerupt . Discipoli din anii ’30 ai şcolii gustiene , Bucureşti, 
Editura Paideia, 2006, p. 28. 

33. Miron Radu Paraschivescu, Jurnalul unui cobai , ed. Maria Cordoneanu, Cluj, Editura 
Dacia, 1994, p. 62. 

34. Zoltân Rostâs, Parcurs întrerupt , pp. 94-95. 

mulţi din tinerii noştri absolvenţi de facultăţi n-au niciun fel de legătură cu satul. 
Sigur că era aşa. Dar eu ţin minte că la facultate [Litere] cei mai mulţi eram cam 
rurali, nu urbani. Probabil că la medicină sau la arhitectură şi, mai ştiu eu, la 
ştiinţe, chimie şi astea, erau mai mulţi urbani decât rurali. Pentru asta trebuie luată 
legea aia” 35 . 

în schimb, desfiinţarea Serviciului Social este pusă pe seama lui Constantin 
Argetoianu, un spirit conservator care întrezărise şi latura militantă a acestei acti¬ 
vităţi : „Argetoianu a fost crud cu noi. îi era teamă de orientările spre stânga sau 
spre dreapta ale absolvenţilor de studii, de facultăţi... Şi i se părea lui că dacă ăştia 
încep să cunoască satul, şi dacă umblă prin sat... Era deştept Argetoianu ! Şi-a dat 
seama că ăştia vor deveni un element mobilizator, transformator” 36 . însemnarea 
din jurnalul regelui Carol denotă faptul că el însuşi ar fi fost obligat să renunţe la 
această iniţiativă : „Vineri 13 octombrie 1939 : E o zi tristă pentru mine. Se pune 
în aplicare suspendarea Serviciului Social. Ceea ce visasem, ceea ce fusese un 
ideal pe care-1 întrezăream din vremuri de bejenie a fost îndepărtat din cauza unor 
nemulţumiri pe care eu continui a le considera ca fictive şi care, desigur, au fost 
pricinuite de o prea mare dorinţă a lui Guşti să facă bine. L-am frânat cât am putut, 
dar tot mi-a scăpat printre degete” 37 . Desfiinţarea Ia 8 septembrie 1940 a Străjii 
Ţării, pe care regele o considera „baza viitorului”, însemna sfârşitul proiectului 
de inginerie socială gândit de Carol al Il-lea. Nici succesul proiectului legionar nu 
va dura mai mult de 5 luni. în ultimă instanţă, era vorba de două experienţe vre¬ 
melnice care deschideau calea unei jumătăţi de veac de îngheţ totalitar. „Cine are 
tineretul, are viitorul” 38 , clama Iosif Gabrea, conferenţiar la Universitatea din 
Bucureşti, într-un panegiric adresat Străjii Ţării. Analizate corect, devine evident 
că proiectele de inginerie socială - Straja Ţării, Legea muncii de interes obştesc, 
Serviciul Social - vor deveni surse perene de inspiraţie pentru naţional-comunismul 
lui Ceauşescu. 

Jurnalul lui Petru Comarnescu rezumă atât evoluţia acestor proiecte de ingine¬ 
rie socială, cât şi puterea de seducţie pe care a avut-o dictatura regală a lui Carol. 
Deşi frugal în descrierea evoluţiilor politice după 1934 şi chiar cu o perioadă de 
„tăcere” în 1938-1940, jurnalul surprinde radicalizarea mediului social prin însem¬ 
nări „colaterale”. Astfel, aflat în septembrie 1935 la băi la Breaza, Comarnescu nu 
poate să nu observe noile manii care pun stăpânire pe spaţiul public: „mania 
cercetaşilor, străjerilor etc., Sănătate ” 39 . Contaminarea vieţii publice provoacă falii 
şi în cercul său de prieteni, acum deveniţi „foşti” : „îmi văd mult mai rar foştii 
prieteni - Mircea Nicolau, Emil Botta, Horia, Arşavir, Adania - pentru că ei 


35 .Ibidem, p. 337. 

36 .Ibidem., p. 71. 

37. Carol al Il-lea, însemnări zilnice, 1937-1951, ed. Viorica Moisiuc şi Nicolae Rauş, 
Bucureşti, Editura Scripta, voi. II, 2003, pp. 245-246. 

38. Iosif Gabrea, Şcoala şi Străjeria în pregătirea tineretului. Bucureşti, Editura Bucovina 
Torouţiu [1938], p. 8. 

39. Petru Comarnescu, Pagini de jurnal, ed. Traian Filip, Mircea Filip, Adrian Munţiu, 
Bucureşti, Editura Noul Orfeu, 2003, voi. I, p. 150. 

sălăşluiesc într-o atmosferă de ratare şi dezagregare spirituală în care eu nu cred 
şi nici nu am nevoie de ea. Krankheit der Jugend [boală a tineretului]... Nici cu 
Vulcănescu şi ceilalţi mai apropiaţi nu mă mai văd decât foarte rar” 40 . Elucidări 
ale stării tinerei generaţii mai aduce abia în primăvara anului 1941, după sfârşitul 
celor două dictaturi - carlistă şi naţional-legionară - care au pus capăt visurilor 
radicale ale multora: „Cioran, Noica şi poate Eliade (acum în străinătate) nu văd 
nici acum realitatea. Cioran credea că Legiunea va sta o eternitate la putere şi s-a 
grăbit să fie cu ea” 41 . 

Totuşi, Comarnescu a fost şi el înşelat de caracterul insidios al regimului carlist, 
părând gata să se pună în slujba noului regim. Cel puţin asta arată un schimb 
epistolar purtat cu Constantin Noica în 1938, schimb ce relevă adâncimea derivei 
provocate de schimbările politice : „Suferi, dar suferi în gol, Dinule. Abandonezi 
cultul înţelepciunii. Iar politiceşte mergi contra interesului Ţării, care, o cred 
sincer, pare a intra într-o eră de solidaritate şi creaţie pe care intelectualii şi înţe¬ 
lepţii nu o pot decât saluta cu îmbucurare”. Replica lui Noica descinde tot din 
registrul spiritului colectivist: „Căci nu numai că înţeleg a rămâne intelectual, dar 
nădăjduiesc a lucra cu mai multă îndârjire decât oricând, tocmai pentru că inte¬ 
lectualitatea mea slujeşte şi alt ideal decât cel personal, ca până acum” 42 . Dar 
roata istoriei a continuat să meargă. Din varii motive, ambii vor apela la alte 
compromisuri cu puterea şi în timpul regimului comunist. 


40 .Ibidem, p. 155 (11 noiembrie 1935). 

41. Ibidem , p. 210. 

42. Ibidem , pp. 212, 214. 







Concluzii 


„Istoria naţională poate fi un rezumat fidel al celor mai importante evenimente 
care au modificat viaţa unei naţiuni. [...] Există evenimente naţionale care modifică 
în acelaşi timp existenţa tuturor. Acestea sunt rare, dar pot oferi tuturor oamenilor 
dintr-o ţară puncte de reper în timp ” (subl. mea.) 1 . Evident că pentru cazul 
românesc un astfel de moment rar este anul 1918. Şi, dacă vedem istoria ca fiind 
nu tot trecutul, ci o istorie vie ce se perpetuează şi se reînnoieşte de-a lungul 
timpului (adică memoria colectivă), putem lesne înţelege manipularea prospectivă 
a istoriei. îndemnul lui Maurice Halbwachs este acela de a nu mai privi critic ceea 
ce a fost, ci ceea ce ne amintim despre ceea ce a fost. 

Pentru spaţiul românesc, întreaga perioadă interbelică pare că s-a derulat sub 
zodia crizei. Deşi verdictul retrospectiv al istoriografiei a fost unul mai tot timpul 
pozitiv, realitatea era departe de imaginea unei Românii felix (Florin Constantiniu). 

In primul rând, cea dintâi criză care a devenit vizibilă imediat după 1918 a fost 
cea identitară : deşi îşi doreau o Românie pentru români şi doar a românilor, eli¬ 
tele politice, intelectuale şi administrative nu au ştiut cum să reconfigureze un stat 
în care aproape o treime din populaţie era „străină”. De aici a rezultat o patologie 
identitară care a evoluat spre un naţionalism prea puţin constructiv, cu laturi xeno¬ 
fobe (şi în special antisemite) care treptat au făcut uitate proiectele civice inclusive, 
libertariene şi autentic democratice. Aici a intervenit şi un complex identitar de 
inferioritate. Teama că românii ar fi fost inferiori minorităţilor naţionale a conso¬ 
lidat ideea că liniile directoare ale statului român trebuie să rămână în mâinile 
elitei. De aceea, naţionalismul românesc nu se îndreaptă spre individ, un individ 
lipsit de libertate şi de respect din partea statului; el este doar un supus. E drept 
că ceea ce va fi elogiat pretutindeni a fost sufletul românului, al ţăranului român, 
adevărată comoară a unei spiritualităţi atemporale, unice şi ingenue. Dar acest 
ţăran trebuia să accepte protecţia elitelor, care îi trasau clar limitele sferei de 
exprimare civică. Rolul românului autentic era să fie imuabil, deoarece contactul 
cu exteriorul nu putea decât să-l pervertească. Cât despre ceilalţi, tot elitele tre¬ 
buiau să fie cele care să găsească soluţiile convenabile. 

Apoi vine criza politică. Imediat după Marea Unire, prima etapă a instabilită¬ 
ţii interne e provocată de conjunctura geopolitică: revoluţiile bolşevice din Rusia 
şi, mai apoi, din Ungaria, unde Bela Kun fondează pentru scurt timp o Republică 


1. Maurice Halbwachs, Memoria colectivă , Iaşi, Editura Institutul European, 2007, p. 126. 

a Sfaturilor. România intervine pentru eliminarea „pericolului bolşevic” de la 
graniţa vestică, dar se vede dezavantajată de tratatul cu privire la protecţia mino¬ 
rităţilor, impus de Marile Puteri în timpul tratativelor de pace de la Paris. Anii 
1918-1919 sunt ani ai crizei din punct de vedere guvernamental: nu mai puţin de 
şapte guverne conduc acum România. Instabilitatea politică se prelungeşte şi în 
următoarele două decenii, în care România a avut nu mai puţin de 20 de Consilii 
de Miniştri diferite. Politicul în sine a contribuit la consolidarea ideii de criză şi 
la proliferarea ideilor de lider salvator şi mesianism ideologic. Numai trei perso¬ 
nalităţi politice au reuşit să exploateze acest filon populist: mareşalul Alexandru 
Averescu, liderul naţional-ţărănist Iuliu Maniu şi căpitanul mişcării legionare, 
Corneliu Zelea Codreanu. Acestora li se adaugă şi regele Carol al II-lea, care ar 
fi trebuit să fie apolitic. Actul restaurării din 8 iunie 1930 a renăscut sentimentul 
că România are un lider. 

Nu trebuie omisă nici marea depresiune economică (1929-1933), cu puternice 
reverberaţii şi în România. De fapt, România, un stat care trăia din exporturile de 
materii prime şi produse agricole, a fost puternic afectată de scăderea bruscă a 
preţului pentru astfel de produse. Sacrificiile făcute mai ales în detrimentul majo¬ 
rităţii populaţiei au consolidat ideea că România este un stat administrat de elite, 
dar prea puţin condus şi, mai ales, dezvoltat. 

In fine, „marele război” a decantat şi mai mult generaţiile: tinerii se disting 
de cei bătrâni, chiar încep să se opună acestora. Pentru tineret, omul modern se 
caracterizează prin „încordare” spirituală. Este vorba de o existenţă care se deru¬ 
lează într-o „dualitate contradictorie” marcată de „dezorientare şi încordare, criză 
şi posibilitate” Tocmai de aceea tineretul era convins că poate deveni singurul 
mijloc de „fortificare a vieţii publice” Nu putea rămâne indiferent nici la ceea ce 
se petrecea cu tineretul din alte ţări. Modul în care Alexandru Vianu alege să 
definească fascismul e mai mult decât grăitor : fascismul e „spiritul întreprinzător” 
juvenil care se opune „spiritului recapitulator” al senectuţii. Iată motivul pentru 
care fascismul este un model de urmat, mai ales că e singurul tip de regim politic 
care „a lansat în lume un anumit stil eroic al existenţei, potrivit unei epoci de 
tragism şi vitalitate”. Concluzia lui Alexandru Vianu vorbeşte de la sine : „Dacă 
tineretul reprezintă valoarea universală a epocii acesteia, numai autenticitatea lui, 
modul direct al realizării, atitudinea conformă cu sine şi seriozitatea autocontro¬ 
lului sunt garanţiile unei integrări efective în actualitate şi ale conştiinţei unei 
misiuni excepţionale. Din însuşirea morală a sincerităţii decurge calitatea intelec¬ 
tuală a omului tânăr de astăzi” 2 . 

Iar atunci când vorbim de sinceritate, se pare că presa literară românească a 
găsit şi exploatat un model francez de revelare a unor „fragmente de sinceritate” 
din societatea românească: ancheta, mai ales ancheta literară. Era la modă să 
interoghezi personalităţile zilei cu privire la anumite chestiuni de actualitate, la fel 
cum cei care se simţeau vizaţi de întrebările adresate se simţeau obligaţi să răs¬ 
pundă. 


2. Alexandru Vianu, Libertate şi cultură , ed. Tudor Vianu, Bucureşti, Editura Tiparul 
Universitar, 1937, pp. 23, 25, 26. 

O astfel de anchetă, dar care a depăşit cadrul unei simple înşiruiri de întrebări-răs- 
punsuri, a fost cea demarată de Nicolae Carandino în paginile ziarului Facla , în 
mai-decembrie 1935. Intitulată De ce scrieţi ?\ ea relevă până la urmă anumite 
tendinţe sociale , aşa cum a fost moda intelectualizării. Au fost „anchetaţi” peste 
120 de publicişti, scriitori, romancieri. Camil Petrescu, Tudor Arghezi, Mircea 
Eliade, Mihail Sebastian, Eugen Lovinescu, Hortensia Papadat-Bengescu, Arşavir 
Acterian sunt doar câţiva dintre cei care au dat curs acestei iniţiative îndrăzneţe. în 
răspunsurile lor, mai toţi ajungeau la concluzia că literatura în sine trebuie să treacă 
dincolo de cuvinte, să devină un „idiolect”. Dar au fost şi răspunsuri care arătau o 
imagine sociologică a câmpului cultural românesc. în această manieră a procedat 
Mihail Sebastian, care constată că „literatura e o muncă organizată” : „Este o idee 
melodramatică aceea de a considera scrisul un stigmat , căruia nu i te poţi sustrage. 
Dacă n-ar exista edituri, tipografii, ziare, reviste, public - dacă n-ar exista, cu un 
cuvânt, o industrie literară câţi dintre «stigmatizaţii» scrisului ar mai scrie?” 3 4 . 

Viziunea lui Sebastian este în consonanţă cu răspunsurile altor „tineri” scriitori. 
De pildă, Ion Pas, care constată că din răspunsurile unor scriitori ai crede că „actul 
simplu al scrisului reprezintă o dramă”, iar „suferinţa şomerului este o bagatelă 
pe lângă chinul confratelui, care, după ce a scris o poemă, simte dureri crunte pe 
la moalele capului” 5 . Concluzia îi aparţine lui Felix Aderca, cel care scrie „dintr-o 
eroare” : „Credeam, la vârsta când societatea mă pregătea pentru viaţă, că activi¬ 
tatea intelectuală, deci în primul rând scrisul şi cititul alcătuiesc, alături de expe¬ 
rienţele de laborator, elementele esenţiale ale speciei noastre. Văd că am fost tras 
pe sfoară. Cu toată furia şi sumbra disperare în care sunt târât uneori, îmi dau 
seama că nu îmi pot face niciun reproş. între 17 şi 19 ani, cine poate fi atât de 
pervers încât să nu creadă deplin ceea ce-i spun tata, profesorul şi statul ?” 6 . Astfel 
ar putea fi rezumată moda intelectualismului în rândul tinerei generaţii. A vorbi 
despre educaţie şi mai ales despre universitate ca Ioc de întâlnire a frustrărilor 
tineretului român devine mai mult decât simptomatic. în universitate se adună 
laolaltă speranţele de mai bine ale unei întregi generaţii, iar ceea ce a rezultat a 
fost un focar de revoluţionarism şi de critică vehementă la adresa statului. Când 
Felix Aderca spune că „a crezut deplin ceea ce-i spun tata, profesorul şi statul”, 
el - la fel ca toţi ceilalţi tineri - crede că statul are o viziune clară asupra misiunii 
pe care vor trebui să o aibă aceşti tineri în societatea românească. 

Că lucrurile nu au mers în direcţia dorită de tineretul universitar o dovedesc 
puternicele mişcări studenţeşti care marchează această perioadă. Dintre toate aceste 
mişcări, istoriografia românească a reţinut cu precădere momentul decembrie 1922, 
când la Cluj studenţii „creştini” de la Medicină au impus ca revendicare ireducti¬ 
bilă ideea de numerus clausus. Generaţia interbelică a studenţimii naţionaliste a 
transformat acest protest în moment fondator, cu trecerea anilor reţinându-se din 


3. Ancheta a fost editată de Victor Durnea şi Gheorghe Hrimiuc-Toporaş, De ce scrieţi ? 
Anchete literare din anii '30 , Iaşi, Editura Polirom, 1998, passim. 

4. Ibidem , p. 47. 

5. Ibidem , p. 61. 

6. Ibidem , p. 116. 

această perioadă doar latura naţional ist-xenofobă a momentului. în capcana acestui 
decupaj retrospectiv tendenţios a intrat şi istoriografia. Nu e vorba aici de a scuza 
sau de a acuza ; important este a explica, iar în acest sens, o mărturie contempo¬ 
rană a acestor evenimente a fost o anchetă realizată de romancierul Cezar Petrescu. 
De altfel, numele lui se înscrie în categoria celor care au manifestat un interes 
deosebit pentru universitate, pentru studenţi şi pentru explicarea mecanismului prin 
care crizele ce afectau educaţia superioară se transferau la nivelul societăţii. Aşa 
cum am văzut, îl regăsim în rândul celor care analizează fenomenul şomajului 
intelectual, dar şi al celor care văd ca salutare „reformele” din perioada regimului 
de dictatură regală al lui Carol al II-lea - un analist, iar mai apoi un „intelectual 
angajat” (la propriu) în schimbările politice ale României interbelice. 

Dar să revenim la ancheta lui Cezar Petrescu, intitulată Anarhia universitară şi 
găzduită în paginile cotidianului Cuvântul (noiembrie 1924 - ianuarie 1925), care 
însumează aproape 20 de articole bazate pe mărturii ale studenţilor, profesorilor, 
dar şi pe extrase din presă, cu rolul de a reconstrui firul cronologico-cauzal al 
mişcării studenţeşti din 1922. Petrescu îşi justifica demersul atât prin actualitatea 
sa (în data de 25 octombrie 1924, prefectul ieşean Manciu este asasinat de Corneliu 
Zelea Codreanu), cât şi prin ignorarea fondului problemelor de către autorităţi. La 
nivelul opiniei publice persista ideea că mişcările studenţeşti au reprezentat pentru 
guvernarea liberală un abil subterfugiu de a se eschiva de la alte răspunderi mult 
mai grave, ca procedura incorectă de adoptare a Constituţiei în martie 1923 sau 
gestionarea defectuoasă a procesului de unificare statală. Astfel, tacit sau explicit, 
se construieşte imaginea „studentului duşman”: „Aproape întotdeauna atenţia 
publicului a fost abătută de [la] principalele acte de guvern care nu erau pe placul 
ţării, la alte întâmplări care luau deodată proporţii covârşitoare”, încât opinia 
publică „ştia mai bine cazul unui student care s-a purtat mai puţin gingaş pe pero¬ 
nul gării Tecuci cu un supus american, decât paragrafele primenite ale Constituţiei 
care-1 legau de mâini şi de picioare, pe viaţă”. 

Cauzele anarhiei universitare ar fi mult mai ample: e vorba mai întâi de o 
prelungire a crizei morale a societăţii, de un politicianism ce ar fi infestat şi uni¬ 
versitatea şi care provoacă o scădere a prestigiului academic. Apoi, erau problemele 
materiale ale studenţimii, la care se adăuga o altă sursă de frustrare a studenţimii 
naţionaliste : problema nostrificării diplomelor străine, ieşind la iveală numeroase 
falsuri, mai ales din partea studenţilor „basarabeni”. Erau puse la îndoială şi 
diplomele universitare obţinute în Occident, „bons pour TOrient”. 

Erau simptome mai vechi ale crizei universităţii; ceea ce se schimbase era 
vehemenţa revendicărilor studenţeşti: „Mişcarea a pornit prin foame. în cămine 
şi în cantine încăpeau puţini şi trăiau anevoie. Am fi vrut să ceară pâine mai blânzi 
şi mai umili, noi, cărora nu ne produce dezgust milogeala animalelor [...]. Ei au 
preferat să-şi ceară acest drept - căci învăţătura este un drept - altfel. [...] Vor fi 
mai puţin făţarnici de cum au fost promotorii mişcărilor studenţeşti de odinioară, 
atât de uşor îmblânziţi cu ademenirea unei cariere universitare ori măcar cu o 
sinecură politică oarecare” 7 . 


7. Cezar Petrescu, Studentul duşman , în Cuvântul , anul I, nr. 9, 15 noiembrie 1924, p. 1. 

Cât despre momentul originar al mişcării studenţeşti, Petrescu îl mută la 
Facultatea de Medicină din Bucureşti, unde în iulie 1922 consiliul profesoral de 
aici decide să crească cuantumul taxelor de frecvenţă şi de examene de la 200 de 
lei la 2 200. Protestul studenţimii este ignorat, iar gestul profesorilor de la Medicină 
este urmat de Facultatea de Drept din Bucureşti, care decide creşterea taxelor 
universitare câteva luni mai târziu, în octombrie 1922. Apoi, protestul de la Cluj 
din 10 decembrie 1922 este cel care ar fi deviat mişcarea studenţească spre o 
soluţie pe criterii exclusiv naţionaliste. Aici se invocă pentru prima dată, afirmă 
Petrescu, ideea de numerus clausus , inoculată şi de relatările presei: „Se uită 
astfel originea mişcării: sărăcia laboratoarelor, mizeria căminelor şi a cantinelor, 
urcarea taxelor; frământările universitare sunt privite de presă şi de profesori ca 
îndreptate numai asupra evreilor” 8 . Reacţia disproporţionată şi violentă a autori¬ 
tăţilor provoacă un val de simpatie faţă de această mişcare a studenţilor, opinia 
publică raliindu-se cauzei „studenţilor creştini”. 

Totuşi, nucleul dur al acestei mişcări - naţionalist şi antisemit - era departe de 
a reprezenta întreaga mişcare studenţească. Figuri universitare ca A.C. Cuza şi 
Nicolae Iorga sau scriitori ca Octavian Goga încearcă să capitalizeze politic aceste 
proteste. Totuşi, anvergura naţională a mişcării studenţeşti este amplificată în 1923 
şi 1924. Mai întâi, revendicările antisemite sunt transformate în cerinţe ce nu pot 
fi negociate. Conform explicaţiei Martei Petreu, Zelea Codreanu a acţionat încă 
de atunci „în chip ideologic”. Urmează „complotul asasinării politicienilor români 
trădători şi a bancherilor evrei”. Iar asasinatul ca formă de pedeapsă impune cele 
două figuri ale viitoarei mişcări legionare: Ion Moţa, student la Drept în Cluj, şi 
Corneliu Zelea Codreanu, fost student la Drept în Iaşi. Mişcarea studenţească trece 
dincolo de zidurile universităţilor, dar până să capete greutate politică vor mai trece 
aproape 10 ani. 

Oricum, era cert că schimbările prin care trecea educaţia românească evidenţiau 
o politică culturală încropită, prea puţin dezbătută şi lipsită în special de finalităţi 
sociale şi economice. Criza universităţii, proletariat intelectual, dumping univer¬ 
sitar, iar mai târziu şomaj intelectual - sunt sintagme întâlnite în toată presa inter¬ 
belică, indiferent de orientarea ideologică sau de afinitatea politică a autorilor 
acestor articole. 

în enumerarea factorilor care contribuie la creionarea societăţii româneşti 
interbelice ca o lume a crizei un capitol aparte a fost deci şi cel al educaţiei. Nu 
e deloc tendenţios să afirmi că în educaţie se întâlneau toate celelalte crize. 
Universitatea românească şi şcoala în genere nu erau străine de mutaţiile politice. 
Pentru universitari a face politică era o dovadă că eşti prezent în cetate. în schimb, 
pentru studenţi, profesorii care făceau politică erau totuna cu cei care nu dădeau 
pe la cursuri. Cumulardul devine imaginea parvenitismului şi a imposturii de care 
este acuzată universitatea românească. La fel de adevărat e că tot universitatea este 
cea care îşi asumase o funcţie cultural-unificatoare a întregii naţiuni române. Dar, 
mai mult decât toate aceste aspecte, universitatea devine arena în care se confruntă 


8. Idem, Anarhia universitară , în Cuvântul , anul I, nr. 15, 22 noiembrie 1924 ? p. 4. 

tot mai mult cele două generaţii: tinerii şi bătrânii, noul şi vechiul ori, cum le 
plăcea tinerilor publicişti să afirme, autenticul şi filistinismul. 

în fapt, universitatea românească interbelică a fost laboratorul în care ideea de 
criză a fost concepută atât ca diagnostic social, cât şi ca oportunitate de interven¬ 
ţie socială. Drept dovadă, efuziunea culturală a interbelicului este o defulare a 
complexului eternului început (Lucian Leuştean). Este o perioadă în care până şi 
statuile, comemorările, denumirile străzilor nu mai reprezintă acte inocente, ci 
participă la depăşirea complexului periferic al culturii române. Metodele de comu¬ 
nicare cu masele se multiplică şi devin tot mai populare: ziarul, foiletonul, bro¬ 
şurile, mitingul politic, chiar şi radioul, la care se adaugă tradiţia elitistă a 
conferinţelor. Astfel de metode de comunicare în masă se transformă gradual în 
mijloace de inoculare a anumitor concepţii. Iar cum sentimentul crizei era pe buzele 
tuturor actorilor sociali, criza în sine devine un mod de raportare la realitate. Presa 
nu face altceva decât să fortifice o anumită credinţă, dacă ţinem cont de faptul că 
mulţi gazetari ai perioadei preferă să prelucreze şi să dezvolte numeroase clişee 
cu o largă acceptare în rândul populaţiei. Departe de a elucida, actul jurnalistic 
nu face decât să întărească şi să augmenteze forţa clişeelor, cum era, de pildă, cel 
al crizei. 

O excepţie de la această regulă a presei a fost o anchetă a cotidianului Vremea 
din toamna anului 1930. Intitulată Ce credeţi despre studenţimea noastră ? 9 , 
ancheta reuneşte numeroase personalităţi universitare care îşi exprimă astfel vizi¬ 
unea cu privire Ia mentalitatea studentului interbelic, la rolul universităţii, la 
efectele politicului asupra vieţii studenţeşti, dar şi la atitudinea profesorilor faţă 
de politică. însă, mai mult de atât, ancheta va acorda şi studenţilor dreptul la un 
răspuns. Ancheta devine astfel un dialog între discipoli şi profesori. Atât studenţii, 
cât şi profesorii universitari împărtăşeau în anumite privinţe aceleaşi răspunsuri - 
de pildă, redresarea stării materiale a studenţilor prin acordarea de burse materiale 
pe criterii meritocratice sau obligaţia universităţii de a se ocupa de starea sănătăţii 
corpului studenţesc. Cât despre mirajul politicii, se recomanda ca studentul să 
„cunoască doctrinele politice şi politica”, dar să înceteze să mai fie un „agent 
electoral”. Bineînţeles, şi profesorii universitari ar trebui să înceteze să mai facă 
politică. Simion Mehedinţi ar fi preferat ca profesorii universitari să intre în ace¬ 
eaşi categorie cu militarii şi cu înalţii funcţionari: să fie doar cetăţeni cu obligaţia 
de a vota, dar să nu se mai implice în viaţa politică; numai aşa vor avea timp 
suficient pentru viaţa universitară şi pentru studenţi. 

Cât despre starea de spirit a studenţimii, orice, numai nimic de bine : „Studenţi¬ 
mea de azi e dezorientată. După Turtucaia şcolară, pe care a recunoscut-o chiar 
oficialitatea, tineretul de azi e o armată risipită, care se îneacă în Dunăre ca fur¬ 
nicile”. La aceeaşi concluzie ajunge şi Constantin Rădulescu-Motru, care adaugă 
că „situaţia antisemită este un simptom al dezorientării studenţimii”. Constantin 
Angelescu, chiar cel care se „făcea vinovat” de declanşarea „ofensivei culturale”, 
afirma că „la Universităţi au pătruns prea mulţi nepregătiţi”. Iar relaxarea studiilor 


9. A se vedea Vremea , anul III, nr. 138-155, octombrie-decembrie 1930. 

ar fi fost cauzată de faptul că „în universităţi au intrat foarte mulţi elevi slabi şi 
foarte mulţi săraci care nu au mijloacele necesare de existenţă” şi xare se văd 
obligaţi să muncească în detrimentul studiului. în aceeaşi manieră, Angelescu 
aproape că înfierează atitudinea „bugetivoră” a studenţilor faţă de Universitate, 
care „este chemată să dea cultură, iar nu să dea candidatului, în acelaşi timp cu 
diploma de absolvire, şi numirea într-o funcţie”. Au mai răspuns acestei anchete 
alte nume celebre, dar cu răspunsuri diplomatice , lipsite de „diagnoză” şi de 
„soluţii” - reamintesc pe Gala Galaction, profesor de teologie, sau pe Alexandru 
Tzigara-Samurcaş. în schimb, Nichifor Crainic sau A.C. Cuza se arătau entuzias¬ 
maţi de atitudinea „politică” (a se citi „antisemită”) a tineretului universitar, la fel 
ca şi Silviu Dragomir, profesor la Litere în Bucureşti. Deşi i se rezervase un răs¬ 
puns, Dimitrie Guşti nu a mai dat curs acestei anchete. Răspunde, în schimb, 
Gheorghe Vlădescu-Răcoasa, asistent universitar la Catedra de Sociologie, Etică 
şi Politică a Facultăţii de Litere din Bucureşti practic, tot vocea sociologului 
Dimitrie Guşti. Viziunea „gustiană” asupra rolului studenţimii este vizibilă încă 
de acum. Studentul trebuie să se familiarizeze cu realitatea socială, în care va 
interveni mai târziu ca persoană cu experienţă, şi trebuie să se familiarizeze cu 
studiile politice; în caz contrar, angajarea „prematură” în politică fără o cunoaş¬ 
tere prealabilă a problemelor socio-economice şi politice riscă să alunece spre 
extremism, „atitudinea în problema antisemită fiind o ilustrare a acestui adevăr”. 

Răspunsurile tinerilor studenţi sunt mai mult decât sugestive şi relevă o lume 
studenţească încă neangajată spre extremismul politic - de stânga sau de dreapta 
dar care debordează de un soi de „disponibilitate a energiilor”. Iată ce afirmă 
Constantin Noica, student la Litere în Bucureşti: „Tânărul de azi vrea să trăiască , 
e nervos, presimte, intuieşte. N-are categorii şi nu se subordonează niciunui sistem. 
De aceea nu e un om cuminte”. Răspunsul său e, de fapt, o replică directă dată 
profesorilor care acuzau tineretul de lipsă de respect faţă de bătrâni: „Şi acum 
morala : cei care ne guvernează spiritualiceşte să pornească de la noi, nu de la ei. 
Să ne vadă aşa cum suntem. Cunosc un început remarcabil: Ancheta sociologică 
a Facultăţii de Litere” (din Bucureşti, iniţiată de Dimitrie Guşti). Şi încheie pe un 
ton profetic : „Nu vedeţi că e ceva care se împlineşte în noi firesc, roşu sau verde, 
mare sau mic ? ”. Să fi fost acest registru cromatic pe care îl foloseşte Noica o 
referire la orientările politice ale tineretului universitar? Adică, „verzii naţionalişti” 
şi „comuniştii roşii” ? Poate fi o simplă coincidenţă, numai că răspunsul lui Arşavir 
Acterian pare să infirme simpla întâmplare : „Socialism şi antisemitism sunt teorii 
care satisfac nevoia de luptă şi trebuinţa de a crede în ceva a celor ce plutesc la 
suprafaţă şi nu simt nevoia sau refuză să sondeze adâncurile, să străpungă atent 
realitatea lucrurilor”. Studenţii înşişi recunosc că există o „inflaţie studenţească”, 
mai ales la anumite facultăţi, care face ca şomajul intelectual să fie necruţător, 
îndeosebi în avocatură sau profesorat: „Aceste profesiuni furnizează cantităţi de 
candidaţi la foame sau fia] politicianism de oportunitate”. Octav Şuluţiu atrage 
atenţia că vina pentru degringolada studenţilor aparţine mai ales profesorilor uni¬ 
versitari, care se eschivează de la rolul de pedagogi şi mentori: „Avem o sumă de 
profesori savanţi. Nu cunosc însă decât unul care să plece urechea spre un student 



244 


CONCLUZII 


şi să-i dea un breviar de conduită în viaţă. Acesta e profesorul de logică, domnul 
Nae Ionescu”. Carisma lui Nae Ionescu era deci o realitate ce deschidea calea unei 
contaminări colective. E locul să parafrazez iarăşi o expresie a Martei Petreu: 
diavolul îşi avea discipolii săi. 

La începuturile celui de al doilea deceniu interbelic, profesorii şi studenţii păreau 
două corpuri străine, deşi ar fi trebuit să formeze o comunitate de cunoaştere: 
universitatea. Această imagine se desprinde foarte uşor din modul în care erau 
întocmite anuarele universităţilor: răsfoindu-ie, ai impresia că universitatea e mai 
degrabă un institut de cercetare. Sunt prezentate meritele sau realizările profeso¬ 
rilor, dotările universităţilor, în timp ce studenţii apar doar în statistici. Studenţii 
sunt folositori ca „strălucire statistică” Nimic despre viaţa lor, prea puţin despre 
rezultatele lor (cu excepţia ratei de promovabilitate, dar care era până la urmă tot 
o dovadă a meritelor profesorului), iarăşi nimic despre ceea ce pot deveni după 
finalizarea studiilor. O excepţie de la această regulă a fost Anuarul Politehnicii din 
Bucureşti pe anii 1934-1937 10 , care prezintă gradul de încadrare a inginerilor-diplo- 
maţi în câmpul muncii. Profesorii şi universitatea românească ignorau un aspect 
esenţial, acela că studentul era o identitate cu o triplă dimensiune socială : „...client 
al instituţiei universitare, aspirant spre o profesie intelectuală şi actor al vieţii 
sociale şi politice” 11 . Statul român augmentează doar latura de control disciplinar 
al acestei mase de tineri. 

Spre sfârşitul anului 1930, perioadă în care se derulează ancheta Vremii , începe 
ascensiunea mişcării legionare, un fenomen care se grefează pe indiferenţa cadre¬ 
lor universitare, a statului, a societăţii în ansamblu. Erau unele voci care trăgeau 
disperat semnale de alarmă, dar pare-se că nimeni nu le lua în serios. în 1932 se 
credea că printr-o nouă lege a învăţământului superior lucrurile îşi vor reveni de 
la sine. 

După cum constata Armin Heinen, în 1932 legionarii încă nu erau bine ancoraţi 
politic. Totuşi, propensiunea spre soluţii radicale era deja o certitudine. O însem¬ 
nare a lui Anton Golopenţia, care descria România în 1934 , releva faptul că soci¬ 
etatea românească ar fi fost frământată de o singură problemă : crearea unui „stat 
nou”, după 16 ani „de toropeală”. Dacă din punct de vedere politic ar exista „un 
interes pentru comunism şi naţionalism, prin forţa imitaţiei”, mai interesante sunt 
diferenţele din sânul tinerei generaţii în 1934. Pe de o parte, ar fi o „elită a aces¬ 
tui tineret străină de frământările sociale şi populare”, care ar număra vreo 300 de 
persoane, „de mare cultură şi chiar de real talent”, provenite din „familii bune” 
Printre cei care s-ar regăsi în această categorie ar fi nume ca Mircea Vulcănescu 
sau Petru Comarnescu. Atenţia Iui Golopenţia se îndreaptă spre o a doua categorie, 
„a celor care fac politică împinşi de nevoi reale. Se împart între dreapta naţionalistă 
şi stânga comunistă”. Ar fi vorba de studenţimea săracă, „fii de ţărani sau lucrători, 
revoltaţi contra nedreptăţii sociale şi contra celor care sărăcesc ţara”. Aceştia ar 


10. Şcoala Politehnică Carol al H-lea din Bucureşti. Anuar , Bucureşti, Tipografia Cartea 
Românească, 1938, pp. 857-889. 

11. Pierre Moulinier, La naissance de l'etudiant moderne (XIX siecle). Paris, Editions 
Belin, 2002, p. 5. 

fi cei care ar reprezenta pepiniera gardiştilor, a comuniştilor sau a cuziştilor: 
„revoltaţii cantinelor, căminelor, bursierii” 12 . 

în 1934 se părea că LANC-ul profesorului ieşean A.C. Cuza era mult mai 
bine poziţionat. în acest context, legionarii încep să exploateze toate nişele soci¬ 
ale de comunicare şi de atragere de noi membri, privilegiaţi fiind studenţii şi 
organizaţiile lor, mai ales UNSCR. Mai mult, ultimul guvern naţional-ţărănist, 
condus de Alexandru Vaida-Voevod, prin atitudinea sa prea concesivă şi „persu¬ 
asivă”, ar fi făcut posibilă o puternică propagandă antisemită a mişcării legionare. 
Un anume rol l-ar fi avut şi Viorel V. Tillea, subsecretar de stat, care ar fi per¬ 
mis purtarea uniformei hitleriste 13 . Influenţa externă nu poate fi negată: 1933 
este anul în care naziştii preiau puterea în Germania. Dar nici grevele muncito¬ 
reşti de la Griviţa din februarie 1933 nu pot fi trecute cu vederea. Deşi exploa¬ 
tate istoriografie în perioada comunistă, încât foarte puţini istorici le mai abordează 
acum, aceste mişcări muncitoreşti au existat. De fapt, raportând ponderea mun¬ 
citorimii la totalul populaţiei, cu atât mai mult ar trebui să constatăm amploarea 
acestor mişcări. Muncitorii aleg forma protestului violent, în acelaşi an în care 
violenţa devine forma de comunicare a studenţimii. Se părea că procesul de 
radicalizare socială era deja ireversibil. Toate măsurile pe care statul încearcă să 
le implementeze nu scapă de eticheta de paliativ. Scoaterea în afara legii a miş¬ 
cării legionare (dar şi a mişcărilor de extremă stângă) în decembrie 1933 a fost 
o primă greşeală tactică a autorităţilor - i-a permis lui Zelea Codreanu să con¬ 
struiască o nouă imagine a mişcării legionare, aceea de victimă a unui sistem 
învechit, care nu mai corespunde nevoilor tineretului. Interzicerea mişcării 
echivalează cu refuzul de a promova tineretul. Iar şomajul intelectual era un 
fenomen care dovedea această respingere a tineretului. 

Evoluţia devine febrilă după decembrie 1933. începând cu 1934 asistăm la o 
„concurenţă” - loială, iar mai apoi violentă - între regele Carol al Il-lea şi Corneliu 
Zelea Codreanu pentru acapararea tineretului. Cel chemat de rege să dea o altă 
îndrumare tineretului universitar a fost profesorul Dimitrie Guşti, al cărui crez era 
„Gândul se trăieşte şi viaţa se gândeşte. Aceasta pentru că cele două mari forţe 
în care eu cred în primul rând sunt cunoaşterea şi organizarea ”. Pentru Guşti, cei 
care puteau şi trebuiau să cunoască ţara erau tinerii intelectuali; îi rămânea să mai 
găsească formula prin care să-i organizeze într-un efort concertat de cunoaştere şi 
acţiune socială. Astfel ia naştere ideea unui serviciu social obligatoriu : era o formă 
de a oferi o alternativă unui şomaj intelectual tot mai sever, de a revitaliza ideea 
de muncă - atât manuală, cât şi intelectuală - şi de a salva tineretul din alunecarea 
spre extremismul politic. Organizarea tineretului într-o astfel de acţiune trebuia 
să-i revină politicii, dar privită dintr-o perspectivă nouă, neerodată: „Prin Politică 


12. Sanda Golopenţia (ed.), Pagini despre tineret şi revistele lui în corespondenţa dintre 
Anton Golopenţia şi Octavian Neamţu. Document inedit , în Despre Şcoala gustiană, 
altfel , Transilvania , nr. 1 din ianuarie 2012, p. 111. 

13. Armin Heinen, Legiunea „Arhanghelul MUiail”, mişcare socială şi organizaţie poli¬ 
tică , traducere de Cornelia Eşianu şi Delia Eşianu, Bucureşti, Editura Humanitas, 

2006, pp. 218-220. 

eu înţeleg orişice înfăptuire de valori cu repercusiuni în folosul public” 14 . Şi ce 
putea fi mai în folosul public - într-o ţară în care 80% din populaţie era rurală - 
decât o acţiune de ridicare a satului românesc? Iar această acţiune trebuia să-i 
revină studenţimii, care în mare parte era originară din mediul rural, îndeplinind 
astfel nu numai o „teorie”, căci „activitatea lor de lucru social la ţară schimbă şi 
îmbunătăţeşte înfăţişarea satului în care s-au aşezat şi pe care nu-1 pierd din vedere 
nici mai târziu” 15 . 

întâmpinat cu optimism, proiectul Serviciului Social al tineretului a durat exact 
un an de zile. Motivele care au dus la „suspendarea” acestuia sunt neclare şi greu 
de cuantificat - o conjunctură externă destul de delicată, un război civil „latent”, 
încheiat cu asasinarea unui alt premier (al treilea) în istoria modernă a românilor. 
Dimitrie Guşti nu a încetat să creadă în proiectul său. în 1946 şi 1947 întreprinde 
călătorii în Franţa şi SUA. La Paris, la Academie des Sciences Morales et Politiques, 
susţine comunicarea Vers une conception realiste et scientifique de la paix, care 
reprezintă punctul de plecare în crearea Institutului Social al Naţiunilor din New 
York. Era ultima realizare notabilă a sociologului. Căzut în dizgraţie, îşi sfârşeşte 
zilele într-o situaţie precară, rezervată de regimul „democraţiei populare” tuturor 
celor care au slujit „regimul burghezo-moşieresc”. 

Dar opera sa nu a fost uitată : iată-1 pe Miron Radu Paraschivescu care constata 
cu mândrie că naţional-comunismul lui Ceauşescu reînvie metodele interbelice. 
Tocmai de aceea, în 1967 îi sunt publicate intr-un singur volum însemnările din 
timpul experienţei „echipelor regale” (fiind eliminate doar reportajele dedicate 
Basarabiei, din motive lesne de înţeles). Deşi suntem în plină eră a cenzurii, 
Paraschivescu elogiază Serviciul Social şi pe Dimitrie Guşti. Serviciul Social ar fi 
fost primul loc în care „prietenii îşi spuneau tovarăşi”, iar „echipele Serviciului 
Social aduceau, prin fapta, prin cuvântul şi atitudinea lor, riposta constructivă 
împotriva fascismului. Nu era puţin lucru atunci să preferi - cu bună-credinţă - 
bluza de echipier, carnetul de însemnări, lopata de săpat şi mistria de zidit case, 
cămăşii verzi, centironului şi pistolului legionar”. Dar aceste echipe „nu au avut 
nicio clipă o zestre a politicii aparatului de stat burghez”. Proiectul de „sociologie 
aplicată al profesorului Dimitrie Guşti”, care se baza pe contactul direct dintre 
tineretul universitar şi poporul anonim al satelor, ar fi reprezentat „o adevărată 
primejdie : primejdia de a mina dacă nu chiar de a clinti temeliile exploatării şi 
jafului, ale asupririi oficiale ce se exercită atât de bine în mijlocul beznelor, igno¬ 
ranţei şi izolării poporului de lăstarele intelectualităţii lui”. 

Evident, publicarea reportajelor lui Paraschivescu are un rol propagandistic, 
dovedindu-se un material preţios pus în slujba „brigăzilor tineretului”. Acest tineret 
„se poate referi azi la experienţa Serviciului Social ca la o formă a muncii în mase, 
ca la un punct avansat pe care-1 atingea în evoluţia şi viaţa poporului românesc din 


14. De ce scrieţi ? Anchete literare din anii '30, Iaşi, Editura Polirom, 1998, p. 201. Este 
răspunsul lui Dimitrie Guşti la ancheta în ce cred ? , publicată în hebdomadarul Adevărul 
literar şi artistic în noiembrie-decembrie 1931. 

15. Dimitrie Guşti, Universitatea şi serviciul social la sate , în Boabe de grâu . Revistă lunară 
ilustrată de cultură , anul III, 1932, p. 253. 

vremea capitalismului, punct care tocmai de aceea reprezintă unul din cele mai 
sănătoase momente în moştenirea culturală a trecutului apropiat, pe care o putem 
prelua îmbogăţind-o” 16 . 

Această carte încearcă să arate cum, de la „supraaglomerarea universităţilor”, 
s-a ajuns în mai puţin de un deceniu la răsturnarea imaginii cărturarului rupt de 
societate. Noul intelectual trebuia să-şi propună schimbarea totală a fizionomiei 
României şi să facă din satul românesc „cealaltă parte a societăţii”. Generaţia 
afectată de şomaj intelectual, „în pulbere, dar cu ochelari savanţi” (Zaharia Stancu), 
dar „fără slujbă, fără leafa” (Mircea Eliade), s-a văzut obligată să îmbrăţişeze 
orice proiect care o punea în prim-plan. De aici succesul legionarilor după 1933 ; 
şi tot aici se regăseşte şi adeziunea tineretului faţă de „echipele regale”. Acelaşi 
tip de mobilizare a tineretului va fi folosit şi în perioada lui Nicolae Ceauşescu : 
naţionalismul său îşi trăgea seva din moştenirea interbelică. 

Această radicalizare poate fi o lecţie şi pentru prezent. Criza economică ce a 
debutat în 2008 e departe de un sfârşit fericit. Şomajul a crescut, iar grupa de 
vârstă cea mai vulnerabilă este tineretul. în Uniunea Europeană, rata şomajului la 
tinerii sub 25 de ani este de peste 20% (în 2010 erau 5,5 milioane de tineri şomeri), 
adică 1 din 5 tineri nu îşi poate găsi de lucru, deşi îşi doreşte acest lucru. Să fie 
o coincidenţă accelerarea valului protestatar în întreaga lume ? Mişcările indigna - 
dos , occupy , revoltele din vara anului 2011 din Marea Britanie, iar recent prolifera¬ 
rea xenofobiei în Franţa sunt simptomele unei degradări continue a stării materiale 
a tineretului european şi nu numai. In 2010, Comisia Europeană, printre iniţiativele 
Strategiei Europa 2020, a inclus şi programul Tineret în mişcare , care îşi propune 
să „îmbunătăţească nivelul de educaţie şi capacitatea de inserţie profesională, să 
reducă şomajul în rândul tinerilor şi să amelioreze rata de ocupare” a forţei de 
muncă. Iar în anul 2013 Consiliul European a decis să aloce 8 miliarde de euro 
pentru combaterea şomajului în rândul tinerilor (pentru perioada 2014-2020). 

Evident, departe de mine gândul de a încheia pe un ton profetic această carte. 
Totuşi, ceea ce este mai mult decât evident e faptul că revoluţiile secolului al XlX-lea 
şi XX au fost în special opera tinerilor, şi mai ales a studenţimii. Revenind la cazul 
României, tineretul paşoptist e cel care pentru prima dată a „rupt-o cu trecutul” 
(Lucian Boia). A aşezat statul român pe o nouă traiectorie care părea validată de 
istorie. în interbelic, după un intermezzo cu „ţinutul Boemiei” (land of Bohemia), 
tineretul s-a aventurat spre sfera utopicului. Ieşirea din îngheţul comunist a fost tot 
opera tineretului care a umplut străzile Timişoarei, ale Clujului, Sibiului şi, mai 
apoi, ale Bucureştiului. Astăzi, neîncrederea societăţii faţă de clasa politică româ¬ 
nească, la care se adaugă frustrările economice, transformă tineretul într-un vehi¬ 
cul al radicalizării politice. Nu spun că va fi la fel ca în interbelic. Radicalismul 
actual e tot mai puţin xenofob sau violent; e un radicalism îndreptat împotriva 
unui sistem economic ce pare incapabil să genereze justiţie socială. Oricum, şi 
intelectualii actuali au renunţat la atmosfera cafenelelor şi au coborât în stradă: 


16.Miron Radu Paraschivescu, Drumuri şi răspântii. Reportaje 1937-1944 , Bucureşti, 
Editura pentru Literatură, 1967, pp. 6-9. 

activişti civici sau sociali, anticapitalişti sau ecologişti, ei devin tot mai mult modele 
sociale capabile să capteze atenţia publicului. Desigur, nimeni nu crede sau nu 
vrea să creadă că se pot produce mutaţii semnificative. Câţi dintre noi nu credem 
că universul de acţiune al intelectualului se reduce la pereţii cafenelei înţesate de 
fum? 

închei printr-o anecdotă. Decizia Austro-Ungariei de a intra în primul război 
mondial a fost privită cu reticenţă la Viena. Mulţi credeau că angrenarea Imperiului 
Rus în război va declanşa o revoluţie. Răspunsul dat de liderii Vienei dovedeşte 
cecitatea multor oameni politici, care au crezut că ştiu totul, dar au fost mai tot 
timpul incapabili să întrezărească viitorul: „Şi cine o să facă această revoluţie? 
Herr Troţki din Cafe Central?” 17 . Deşi a trăit mulţi ani în spiritul fin-de-siecle al 
Vienei, Troţki nu a devenit „omul fără însuşiri” al lui Robert Muşii. Şi-a clădit 
propria utopie din disperarea celorlalţi. 


17.Russell Jacoby, The Last fntellectuals. American Culture in the Age of Academe , New 
York, Basic Books, 2000, p. 29. 

Dornică să se desprindă de trecut, România se angajează după 1918 într-un proces de 
regenerare. Aspiraţia spre înnoire este vizibilă în toate domeniile, inclusiv în cel al 
politicilor culturale, care au drept scop schimbarea elitelor. într-o societate agrară în 
care vechea elită era una aristocratică, eşecul învăţământului accesibil unor categorii 
mai largi de a primeni elita conduce la o reacţie antisistem a tineretului, la polemici 
privind rolul intelectualului şi la şomaj intelectual. Efectele ultime vor fi escaladarea 
naţionalismului şi diferite încercări de manipulare a noilor generaţii, de la mişcarea 
legionară la Străjeria lui Carol al Il-lea şi, ulterior, la experimentul Serviciului Social 
creat de rege împreună cu Dimitrie Guşti. 

„Cartea lui Dragoş Sdrobiş aduce în atenţia noastră una dintre problemele cruciale 
ale României interbelice: contradicţia dintre aspiraţiile elitiste occidentalizante şi o 
structură socio-economicâ incapabilă să susţină şi să valorifice roadele efervescenţei 
creative din mediile intelectuale. îmbinând în mod fericit instrumentarul teoretic şi 
metodologic al ştiinţelor sociale cu ample informaţii de epocă, analiza propusă în 
această lucrare contribuie substanţial la cunoaşterea istorică, stimulând şi îmbogăţind 
totodată reflecţiile cu privire la societatea românească actuală/’ 

Bogdan Murgescu 

Modele intelectuale şi muncă intelectuală în modernitatea românească 
Munca intelectuală în România interbelică: între „biurocratism” şi „surugiu la 
cuvinte” învăţământul superior în România interbelică: supraaglomerarea 
universităţilor, proletariat intelectual şi şomaj intelectual Ascensiunea 
naţionalismului: de la numerus clausus în educaţie la naţionalismul eco¬ 
nomic Funcţionarii statului: venituri şi cheltuieli Studenţimea interbelică: 
de la mişcare protestatară la mişcare revoluţionară? Concurenţa dintre 
Carol al nlea şi Zelea Codreanu (1934-1937) Serviciul Social al Tineretului 
în România (1938-1939) 

